General ION COSTAŞ 


Transnistria 


1989-1992 
Cronica unui război 
„nedeclarat” 


Dedicată celor căzuţi în luptele 
pentru integritatea Republicii Moldova 


rs 
ED 


Descrierea CIP a Bibliotecii Naţionale a României 
COSTAŞ, ION 

Transnistria, 1989-1992: Cronica unui război „nedeclarat” / Ion Costaş, - Bucureşti: 
Editura RAO, 2012 


ISBN 978-606-609-330-9 


94(478 Transnistria) 


Editura RAO 
Grupul Editorial RAO 
Str. Turda nr. 117-119, Bucureşti, România 
www.raobooks.com 


WWW .rao.TO 


ION COSTAŞ 
Transnistria 1989-1992 
Cronica unui război „nedeclarat” 


Toate drepturile rezervate 
© Editura RAO, 2012 


2012 


ISBN 978-606-609-330-9 


PREFAŢĂ 


„Vorba zboară, scrisul rămâne”, spune un vechi 
proverb latin. Lucrând la cartea despre evenimentele 
din anii 1989-1992, am descoperit că multe din 
| cele spuse în acei ani fierbinţi au fost date definitiv 
| uitării sau sunt amintite vag, iar scrise sunt foarte pu- 
ține. Materialele de arhivă au fost parţial distruse, o 
parte dintre acestea s-au pierdut. În concluzie, pata 
albă din istoria noastră practic nu este completată. 
Cartea Transnistria. Cronica unui război „nedeclarat” 


este dedicată cercetării evenimentelor referitoare la 
stabilirea independenţei Republicii Moldova şi războiului tragic pentru inte- 
gritatea statului nostru, creării structurilor de forță principale din ţară - 
Ministerul Afacerilor Interne şi Ministerul Apărării - al căror cel dintâi 
ministru am fost eu. În carte sunt ilustrate pentru întâia oară multe pagini 
puţin cunoscute din istoria noastră şi sunt publicate documente necunos- 
cute din arhiva mea personală. Cititorul va afla din prima sursă (de exem- 
plu, jurnalele preşedintelui Prezidiului Sovietului Suprem al URSS, Anatoli 
Lukianov) cum s-a creat la Moscova autoproclamata republică transnis- 
treană, cum Ministerul Afacerilor Interne (MAI) a planificat şi a realizat ope- 
rațiunea secretă de arestare a liderului acesteia, Igor Smirnov, şi în ce condiţii 
a fost eliberat separatistul nr. 1, cui i-a convenit acest lucru şi cine a avut de 
câştigat. Unele capitole din carte sunt dedicate ecourilor evenimentelor de 
la sfârşitul anilor '80, care au avut legătură directă cu ceea ce s-a. întâmplat 
in ţara noastră în anii '90. Este vorba despre Cazul Vîşcu şi Cazul Verdeş, 
lustrarea secretarului II al Comitetului Central al PCRM Victor Smirnov, 
asaltul asupra clădirii MAI a Republicii Sovietice Socialiste Moldove- 
neşti. Cine a condus efectiv apărarea Ministerului, cui i-a convenit acest 

pogrom şi cine i-a „zombificat“ pe organizatorii acestui pogrom, ce secrete 
mai ascunde „dosarul personal” al generalului de miliție şi al preşedintelui 
Vladimir Voronin, ce paralele pot fi făcute între evenimentele din 10 noiem- 
brie 1989 şi 7 aprilie 2009? La toate aceste întrebări am încercat să răs- 
pund sincer şi deschis. Cred că această carte, supusă atenţiei cititorului, 
reprezintă prima încercare de mare amploare din Republica Moldova de 
a reproduce succesiunea de evenimente care au condus la război şi de a le 
înțelege. începând cu anul 1993, am bătut cu perseverenţă la uşile tuturor 
instanțelor parlamentare şi guvernamentale, propunându-le, la nivel de 
stat, să facem ca perioada de formare a Republicii Moldova, să realizăm o 
analiză ştiinţifică aprofundată a Războiului Transnistrean. Din păcate, ni- 
meni nu m-a ascultat, nici atunci, nici după 7 aprilie 2009. Tuturor celor 
care s-au aflat la putere după anul 1992 le-a fost cu totul indiferent ce se 
spune despre noi, cum ne vede lumea civilizată. Mass-media ruseşti împre- 
ună cu cele transnistrene ne-au ponegrit, ne-au discreditat şi ne-au umilit. 
Au făcut din moldoveni monştri, au povestit şi au scris despre noi vrute şi 
nevrute, au minţit cu neruşinare. lar Moldova a tăcut cu încăpățânare, 
temându-se să nu îl supere pe „fratele mai mare”. 

Pentru că nu am vrut să mă împac cu această situație, mi-am asumat 
toate dificultăţile legate de strângerea materialelor de arhivă şi realizarea căr- 
ţii prin mijloace proprii. Am reuşit să adun mărturii documentare despre mo- 
dul în care Rusia a înarmat Tiraspolul cu forțele Armatei a 14-a, despre cum 
a fost organizată campania voluntarilor în Găgăuzia, despre evenimentele de 
pe podul de la Dubăsari, despre acapararea secţiei de poliție de la Vulcănești. 
În carte sunt reconstituite evenimentele din timpul operaţiunii de la Bender 
(Tighina), se prezintă detaliat şi în mod deschis ce a precedat acest lucru, 
cine a ordonat Poliţiei şi Armatei să atace Benderul. 

Cred că pe cititor îl interesează „portretele verbale” ale politicienilor şi oa- 
menilor de stat din anii '90 - Mircea Snegur, Mircea Druc, Andrei Sangheli, 
Petru Lucinschi, Dumitru Moţpan, Pavel Creangă, Vladimir Voronin şi 
alții precum şi ale acelor deputați din Parlamentul moldovean şi activişti 
din culise al căror rol în evenimente nu a fost niciodată analizat, portrete 
pe care le-am realizat pe baza impresiilor personale. 

A existat, oare, „coloana a cincea” la Chişinău, cu legături la Tiraspol 
şi Moscova? Cine a dat ordinele în situaţiile de criză? Cine a câştigat ca- 
pital politic în acest război? Unde s-au împărțit cele mai importante 

active ale complexului militaro-industrial al URSS din Moldova? Cum s-a 
întâmplat că acele structuri de forță ale ţării, create ca urmare a participării 
mele directe, au fost puse în serviciul unor politicieni şi partide? In paginile 
acestei cărți, am încercat, în măsura posibilităților mele, să ilustrez toate 
aceste lucruri. 

Ca să-ţi iubeşti ţara, trebuie să-i cunoşti istoria. Pentru ca ţara să aibă isto- 
rie, aceasta trebuie scrisă. Lucrând la acest studiu istoric, m-am condus după 
convingerile mele patriotice şi dorința de a transmite adevărul noii generații 
de cetățeni ai Republicii Moldova, urmaşilor noştri. Cartea are la bază mate- 
riale din arhiva mea personală, din arhivele ministerelor de interne şi apără- 
rii din Republica Moldova, precum şi amintirile mele şi ale colegilor mei. 

Autorul îşi exprimă recunoştinţa şi mulţumeşte excelentei echipe de 
la Editura RAO, soţiei Iulia, fiicei Inna, fiului Alexandru-Oleg, precum 
şi tuturor celor care au făcut posibilă apariţia ediţiei în limba română a 
acestei cărţi. 

Ion Costaş, 
general de divizie 


CAPITOLUL 1 


Anii '80: Pregătirea pentru dezmembrarea URSS? 


Schimbări de cadre în Moldova. „Cazul Vişcu”, un indiciu al 


su 


haosului viitor. Mircea Snegur şi „legea seacă” a lui Gorbaciov. 
„Cazul Verdeş”. Guvernul Pascari: cabinetul „interimarilor” 


La sfârşitul anilor '80, Moldova era considerată periferia unui stat slab. 
Creşterea socioeconomică a fost stopată, scăderea preţului petrolului şi cam- 
pania împotriva alcoolului au golit trezoreria, rezerva de aur a Uniunii a fost 
vândută, rezervele valutare au fost epuizate. Începând din ianuarie 1989, s-a 
remarcat pentru prima oară o scădere a ritmului de creştere economică. 

În URSS se lupta împotriva aşa-numitelor „venituri nemuncite”, dar 
acest lucru nu a afectat piaţa neagră, ci a condus la înmulțirea delaţiunilor şi 
a scrisorilor anonime. A apărut mișcarea cooperatistă, s-au dezvoltat aface- 
rile ilegale, crima organizată a prosperat. Au fost majorate salariile, dar a în- 
ceput inflaţia. S-a accentuat deficitul de mărfuri, viaţa s-a transformat într-o 
vânătoare de lucruri de primă necesitate, au fost introduse restricţii la scoate- 
rea mărfurilor din regiuni şi a început distribuirea alimentelor pe cupoane. 

Politica de transparenţă a făcut ca oamenii să îşi exprime deschis nemul- 
țumirile. S-au înmulţit revoltele populare, cetățenii au atentat, nu o dată, la 
viața liderului lor, fapt care, nu cu mult timp în urmă, era de neconceput. 
La 1 mai 1987, Evgheni Socolov, angajat al Ministerului Afacerilor Interne 
al Republicii Sovietice Socialiste Moldoveneşti, pe atunci student al Acade- 
miei MAI a URSS, împreună cu un coleg de curs au prevenit un atentat 
împotriva preşedintelui Mihail Gorbaciov în timpul unor demonstraţii în 
Piaţa Roşie din Moscova. La sfârşitul anului 1991, Socolov a fost decorat 
prin ultimul decret al lui Mihail Gorbaciov cu ordinul „Steaua Roşie”. 

Teroristul Teimuraz Kabahidze, originar din Georgia, a fost declarat bol- 
nav psihic şi internat. 

Noi, toţi cei care am trăit timpurile atotputernicei URSS, ne-am pus 
nu o dată întrebarea: Au fost întâmplătoare evenimentele din anii '80, care 
au dus, într-un final, la destrămarea imperiului care reunea a şasea parte 
din uscat? Astăzi evaluăm cu totul altfel multe lucruri care cândva nu erau 
înțelese sau remarcate. 

După moartea lui Brejnev, apoi a lui Andropov şi Cernenko, şubrezi- 
rea simultană a întregii elite sovietice a fost o evidență din care a decurs, în 
mod logic, necesitatea unor schimbări. În haosul creat în mod artificial, vec- 
torul acestor schimbări a fost deplasat spre dezintegrarea URSS, proces pe 
care iniţial nu l-a remarcat nimeni. Practic, conducerea comunistă a Rusiei 
a distrus cu propriile mâini pentru a doua oară imperiul construit timp de 
secole. Ştim cu toţii cât a costat prima dată, după anul 1917, perestroika co- 
munistă pentru numeroasele popoare din Imperiul Rus. Pentru prima dată, 
despre dimensiunile monstruoase ale pierderilor umane din epoca postpe- 
restroika din anii '90 a povestit într-un mod elocvent Paul Hlebnikov, în 
cartea Nașul Kremlinului - Boris Berezovski sau istoria jefuirii Rusiei, pe care 
o voi cita în mod repetat. 

Nu era posibilă punerea imediată în practică a amplului plan de distru- 
gere a URSS. Trebuia pregătită cohorta de conducători la nivelul Uniunii 
şi al republicilor, pe a căror ideologie să se bazeze această activitate distruc- 
tivă. Trebuia instalat un anumit haos în care confuzia în privința cadrelor 
să joace un rol dinainte stabilit. 


În perioada post-Brejnev, cel mai ciudat a fost procesul de schimbare a 
secretarilor generali ai Comitetului Central al Partidului Comunist din 
URSS (CC al PCUS) şi, odată cu el, înlocuirea conducerii la nivelul parti- 
dului şi al Uniunii, de sus până jos, în capitală şi în regiuni. 

Această amestecare a cărților a fost explicată de Moscova prin lupta îm- 
potriva corupţiei şi mitei. Cu toate acestea, în spatele schimbărilor conti- 
nue ale exponenţilor eşalonului superior se întrevedea o intrigă serioasă. 
Unii cercetători ruşi susțin acum că politica perestroikăi şi de edificare a 
economiei „multilateral dezvoltate” a urmărit, încă de la început, destruc- 
turarea Uniunii. Scopul principal al elitei comuniste a fost acela de a lega- 
liza imensele averi ilicite, dobândite după moartea lui Stalin şi, mai ales, 

a lui Brejnev. lată de ce, în cadrul luptei dintre grupările din Biroul Politic 
al CC al PCUS, în sistemul de conducere din anii '80 au pătruns treptat 
oameni pe care activiştii perestroikăi se puteau sprijini în mutările de şah 
programate. Epurările serioase de cadre în URSS au început odată cu veni- 
rea la putere, în noiembrie 1982, a lui Iuri Andropov. Începând cu Biroul 
Politic, secretarul general l-a eliberat din funcție pe ministrul afacerilor in- 
terne, Nikolai Scelokov, iar cel care l-a înlocuit, Vitali Fedorciuk, a demis 
în decurs de trei ani aproape 100 000 de angajați ai MAI al URSS. Ţara a 
fost zguduită de „afacerea uzbekă“ şi de un şir de arestări cu răsunet în co- 
merțul moscovit, inclusiv în renumitul magazin alimentar Eliseevski şi în 
rețeaua comercială Okean. După cum arată cercetătorul rus Aleksandr 
Ostrovski, lupta împotriva corupţiei în URSS a avut un caracter elec- 
toral. Este edificatoare povestea cu fabrica de reparaţii motoare de lângă 
Leningrad, care ar fi fost construită, dată în exploatare şi, după un an, a 
anunţat îndeplinirea planului, după care s-a dovedit că exista doar pe hâr- 
tie. Acest lucru, spre deosebire de „afacerea uzbekă“, este practic necunos- 
cut. Raportările din unele regiuni au fost trecute sub tăcere, iar din altele au 
fost exagerate. După toate probabilitățile, în aceasta consta sistemul. Proce- 
sele perestroikăi au atins şi Moldova. În republică, în anii "60-80, politica 
de cadre a Moscovei a fost dusă de Gleb Diîgai care, în perioada 1963-1986, 
a condus Departamentul de organizare a Comitetului Central al Partidului 
Comunist din Moldova (PCM), apoi, până la 31 iulie 1987, a fost adjunc- 
tul preşedintelui Prezidiului Sovietului Suprem al RSSM. Din 1965, şeful 
lui Dîgai din CC al PCUS a fost secretarul de cadre Ivan Kapitonov. În opi- 
nia mea, tot ce s-a realizat pe relația Kapitonov-Bodiul-Diîgai până în 
anul 1980 a fost îndreptat, cu precădere, în direcţia consolidării republicii. 
Politica de cadre a Chişinăului (se subînţelege, în acord cu Moscova) în 
această perioadă a fost îndreptată spre schimbarea în posturile de condu- 
cere a celor originari de pe malul stâng al Nistrului, locuitori în Republica 
Autonomă Sovietică Socialistă Moldovenească (RASSM). 

Reprezentanţi tipici ai aparatului de stat, cu o mentalitate primitivă, 
rusificaţi, care şi-au pierdut naționalitatea, peste măsură de ideologizaţi, 
şcoliți în cadrul unor „Cursuri scurte”, au fost staliniştii de pe malul stâng al 
Nistrului: prim-secretarii Comitetului Central, Nichita Salogor şi Nicolae 
Coval, secretarii CC şi miniştrii Artiom Lazarev, Stepan Ţaranov şi Nikolai 
Cemiavski, şeful guvernului din perioada 1958-1970, Alexandru Diordiţă, 

vicepreşedintele Sovietului de Miniştri, Gheorghe Antosiac, ministrul con- 
trolului de stat, Lucheria Repida, procurorii republicii, Simeon Colesnic 
şi Achim Cazanir, precum şi mulți alții. După plecarea lor, în Moldova s-a 
format o nouă echipă naţională de conducători. In esenţă, Ion Bodiul, 
care nu era locuitor al malului drept (s-a născut în regiunea Nicolaev), a lu- 
crat în mod obiectiv şi poate conştient la ideea de consolidare a RSSM, în 
opoziție cu ideea de RASSM - ca factor distructiv - ca un avanpost al Rusiei 
la graniţele vestice şi un cap de pod strategic în Balcani. Voi vorbi mai de- 
parte despre lupta care continuă şi astăzi. 

Prim-secretarul CC al PCM a amintit în memoriile sale despre modul în 
care s-a derulat procesul de moldovenizare a aparatului de stat şi de partid, 
de consolidare a economiei RSSM şi a domeniilor strategice ale acesteia. 


Dar ce a urmat după plecarea lui Bodiul? În anii '80, Moldova a fost 
cuprinsă timp de un deceniu de fluxurile şi refluxurile schimbărilor de ca- 
dre. Au fost trei „puncte de fierbere”: anii 1980, 1985, apoi 1988-1990. 
Schimbările au început încă din timpul lui Brejnev, când, la 22 decembrie 
1980, dintr-un motiv necunoscut, lon Bodiul, în vârstă de 63 de ani, a 
fost eliberat din funcția de prim-secretar al Comitetului Central al Partidu- 
lui Comunist din Moldova. A fost un compromis: prim-secretarului i s-a 
oferit posibilitatea să iasă onorabil la pensie, fiindu-i atribuit portofoliul 
de vicepreşedinte al Sovietului de Miniştri al URSS, responsabil cu dome- 
niul social. Drept mulţumire, Bodiul şi-a asumat responsabilitatea pentru 
decizii nepopulare. Fără îndoială, la indicația Moscovei, acesta a schimbat 
mai mult din jumătate din toți prim-secretarii comitetelor raionale şi o 
parte a preşedinţilor comitetelor executive raionale. La 10 aprilie 1980, a 
fost înlăturat din postul de preşedinte al Prezidiului Sovietului Suprem al 
RSSM Chiril Iliaşenco, care ocupa această funcţie din 1963 şi care a dece- 
dat la zece zile după demiterea sa. 

Au fost înlocuiţi aproape toţi adjuncţii preşedintelui Sovietului de Mi- 
niştri, inclusiv primul: la 7 iulie 1980, Grigore Eremei a devenit preşedin- 
tele Consiliului Sindicatelor din Moldova (anticipând, spun că succesorul 
său G. Stepanov a fost, de asemenea, schimbat în 1985 într-o funcţie mai 
mică). A fost schimbat şi şeful guvernului: la 22 decembrie 1980, Simion 
Grossu a devenit prim-secretar CC al PCM, iar locul său a fost ocupat de 
Ion Ustian. 

Aşa s-a terminat epoca Bodiul şi a început una cu totul nouă. Dacă în 
anii '60-'70 remanierile majore din republică s-au realizat cu un interval 
de 4-5 ani la rotaţie (înlocuiri ale celor care nu erau profesionişti sau relo- 
cări pe orizontală, dintr-un raion în altul), odată cu anul 1980 a început 
epoca pensionărilor nemotivate al căror sens a fost greu de descifrat de că- 
tre cei neavizati. 

A început să ia amploare un scenariu grandios a cărui anvergură poate 
fi apreciată abia azi. S-a format o nouă conducere ale cărei acțiuni sau mai 
degrabă inacțiuni au fost solicitate în contextul reformelor gorbacioviste. 
Ca şi mai înainte, aceasta a fost, prin excelenţă, o echipă promoscovită: 
pe favoritul său, Simion Grossu, o persoană lipsită de personalitate, de iniţi- 
ativă şi vicleană, Gorbaciov a refuzat, până în ultimul moment, să-l schimbe 
din funcţie, deşi era clar că prim-secretarul CC al PCM nu se descurcă 
deloc cu mişcarea democratică în plin avânt şi pierde controlul asupra situa- 
ţiei. Grossu era necesar, întrucât el nu împiedica punerea în practică a pla- 
nului „reorganizat” de dezbinare a republicii pe valul împotrivirii Frontului 
Popular şi Sovietului Unit al Colectivelor de Muncă (OSTK). 

Dar să revenim la începutul anilor '80. În 1983, Egor Ligaciov l-a 
schimbat în funcţia de secretar al CC al PCUS pe Kapitonov. Sub protec- 
ţia sa, secretar II al CC al PCM devine Victor Smirnov, care şi-a adus con- 
tribuția majoră la compromiterea puterii moldoveneşti şi la realizarea celor 
mai provocatoare scenarii. Această persoană s-a născut în anul 1929 în 
oraşul Vîşni Volociok, din regiunea Kalininsk, a avut o carieră de partid, 
pregătire pedagogică medie şi studii superioare în sistemul CC al PCUS, ab- 
solvind Şcoala Superioară de Partid şi Academia de Ştiinţe Sociale. Fiind 
secretar al Comitetului regional din Kalininsk al CC al PCUS din anul 
1966, Smirnov devine, începând cu anul 1975, responsabil cu sectorul re- 
publicilor central-asiatice în cadrul CC al PCUS. 


Versiunea oficială a apariţiei „afacerii uzbece” în septembrie 1992, ilus- 
trată în memoriile lui Egor Ligaciov, este confirmată de istoricii ruşi. În 
speță Aleksandr Ostrovski afirmă că prima sursă nu a fost referatul lui Victor 
Smirnov, ci materialele KGB. Paradoxal, dar este o realitate: celui responsa- 
bil de acest sector i s-a atribuit iniţiativa „afacerii uzbece”. O dovadă în 
plus în acest sens este faptul că în cartea Fiecare are drumul lui, tipărită la 
Tver în 2007, Smirnov nu dezvăluie acest episod. 

Este ciudat şi faptul că un „expert avizat” în problematica Asiei Centrale 
(mai precis, Uzbekistan, pentru că despre raportările din alte republici 
Smirnov nu a scris) este trimis deodată în Moldova. La Chişinău, secreta- 
rul II al CC al PCM a devenit inițiatorul unor crunte şi neîntrerupte epu- 
rări de cadre. Victor Ilici a schimbat după bunul plac conducătorii, 
numind în locul acestora muncitori promovați în posturi de răspundere. 
Conducându-se după o logică cunoscută doar de el, în raioanele locuite 
de moldoveni a numit lideri rusofoni, iar în Transnistria a trimis moldo- 
veni. Cu reprezentanţii nomenclaturii sovietice naţionale de partid s-a pur- 
tat în mod provocator nepoliticos, arogant şi dur, a criticat cu agresivitate 
toate situaţiile din care reieşea renaşterea naţională a moldovenilor. Când 
te gândeşti astăzi la acest lucru, ai impresia că CC al PCM a făcut inten- 
ţionat tot ce i-a stat în putere pentru dezbinarea societății şi provocarea 
unui conflict etnic. 

Pentru intelectualitatea naţională, Smirnov a devenit simbolul odiosului 
stil imperial de conducere şi al nesocotirii a tot ceea ce era de preţ pentru un 
moldovean cultivat. Chiar Victor Ilici a invitat în Moldova o persoană care 
purta acelaşi nume de familie, pe Igor Smirnov, care fusese concediat de la 
locul de muncă din Nova Kahovka din pricina unor abuzuri. Cred că aces- 
tei persoane neînsemnate, cu înfăţişare de caricatură mefistotelică, i-a fost 
încredințată de la bun început o misiune deosebită. 

O figură nu mai puțin odioasă, la cumpăna anilor '80-'90, a fost secreta- 
rul III al CC al PCM Nicolae Bondarciuc, care a fost supranumit rovarășul 
Nu. Nu, nu şi nul, astfel reacţiona acesta la toate încercările de renaştere cultu- 
rală, chiar dacă era el însuși moldovean, e adevărat, transnistrean, ceea ce se 
pare că a şi pus bazele mentalităţii sale. Ulterior, Bondarciuc a căzut în mod 
ruşinos din Olimpul său de partid, pentru prima dată în viață a mers pe jos 
prin Chişinău şi a făcut o încercare stângace de a demara o afacere într-o în- 
treprindere mixtă „moldo-americană“ şi, în final, s-a întors la origini. Deve- 
nind un acolit al lui Voronin, a fost ales rapid deputat în Parlament din 
partea PCRM. Bondarciuc a renunţat la profesia de bază de „ventriloc” al 
ideologiei partidului şi s-a recalificat în calitate de analist economic. Evident, 
comuniştii au tratat cu emoție experienţa în afaceri a colegului lor. 

Sensul demiterilor şi numirilor în funcţie care au avut loc în anii '80 în 
Moldova, pe atunci cu totul de neînțeles, astăzi se întrevede absolut distruc- 
tiv, dezorganizator al sistemului de relații sociale de sus în jos, provocator, 

generator de haos şi disensiuni. Cel mai mare ecou l-a avut cazul adjunctu- 
lui şefului Guvernului, Vasile Vîşcu, care a fost demis din funcţie şi arestat 
la 10 aprilie 1985. Intrigă faptul că acest lucru a avut loc la două săptămâni 
după numirea de către Sovietul Suprem al RSSM a noului Guvern. Vîşcu a 
fost acuzat de corupție şi de abuz de putere în interes personal. Cauza a fost 
cercetată de Procuratura republicană şi examinată de Curtea Supremă care 
l-a condamnat pe Vîşcu la 14 ani de închisoare. 

Ulterior, imediat după destrămarea URSS, în 1992, la ordinul meu, în 
cadrul campaniilor iniţiate de Parlament de transferare a deţinuţilor mol- 
doveni în Moldova, acest cunoscut prizonier din colonia nr.13 din Nijnii 
Taghil a fost adus la Chişinău personal de către şeful instituţiilor penitenci- 
are. Evgheni Sokolov. De-a lungul anilor, Vîşcu a încercat să demonstreze 
că, de fapt, a fost deținut politic, că a fost condamnat pentru campanie 
antisovietică şi că, undeva, în arhivele fostei Procuraturi a URSS, s-ar păs- 
tra chiar o anexă importantă la dosarul său penal, pe care el a numit-o ade- 
văratul caz politic Vîşcu. Înalta Curte de Justiţie a examinat materialele pe 
care le-au prezentat Procuratura Generală a Republicii Moldova şi pe cel în 
cauză şi a lăsat în executare pedeapsa din 1985. 

Protestele lui Vîşcu au fost pe deplin justificate, dacă nu din punct de 
vedere juridic, atunci în esenţa lor. Cum s-ar spune, el a nimerit pur şi sim- 
plu sub roata morii care a început să se învârtă după demiterea lui Bodiul. 
Tot ceea ce i s-a imputat lui Vîşcu era un semn obişnuit al vieţii elitelor de 
partid din acea perioadă. A fost, oare, Vasile Constantinovici ales la întâm- 
plare dintr-un pachet de cărți sau chiar şi-a permis discuţii pe tema renaşte- 
rii naţionale a moldovenilor? Nu vom afla acest lucru prea curând. În orice 
caz, nomenclatura sovietică nu a reuşit încă să uite de represiunile de o ase- 
menea amploare din perioada stalinistă. Evenimentele au produs mult zgo- 
mot la Chişinău, s-au înmulțit zvonurile, pentru că informaţia nu a fost 
publicată şi a apărut abia în decembrie 1985, şi atunci într-o culegere ofici- 
ală de hotărâri de guvern. 

La 16 iulie 1985, a fost eliberat din funcţie cel mai profesionist şi cel mai 
de succes ministru al afacerilor interne al Moldovei din perioada sovietică, 
Nicolai Bradulov, care, în perioada activităţii sale, începând din anul 1961, 
câştigase o autoritate imensă şi controlul asupra fenomenului criminalită- 
ţii. Voi reveni cu precizări referitoare la rolul său în formarea Miliției 
moldoveneşti (şi despre rolul succesorilor săi, Gheorghe Lavranciuc şi 


15 


General ION COSTAȘŞ 


Vladimir Voronin, la debutul declinului acesteia). După aceea, miniștrii 
au fost eliberaţi din funcţie fie câte unul, fie în grupuri mai mari sau mai 
mici. În decembrie 1985, portofoliul de preşedinte al Prezidiului Sovietului 
Suprem a trecut de la Ivan Călin la Alexandru Mocanu. La 29 iulie 1989, 
acesta a fost înlocuit cu succes de Mircea Snegur. Predecesorul lui Ivan Călin, 
Ion Ustian, renunţase la funcţie „din motive de sănătate” (oficial, s-a comu- 
nicat că îi fusese afectată drastic vederea, ceea ce nu îl împiedicase însă să 
țină prelegeri şi să scrie articole). În 1986, a fost rugat să se pensioneze şi 
Serghei Sidorenco, vicepreşedintele Prezidiului Sovietului Suprem. Timp 
de douăzeci de ani, s-a putut vedea cum pensionarul nomenclaturist 
parcurge drumul cunoscut de la blocul cu patru etaje al lui Bodiul (imobilul 
nr. 123 de pe strada 31 August), prin Parcul Ştefan cel Mare, până la sediul 
Parlamentului, unde mânca gratis. Colegii au fost surprinşi de vivacitatea lui 
Sidorenco, ajuns la vârsta de 90 de ani, care se plângea doar de dureri la 
un picior, rănit în anul 1944, când s-a prăbuşit cu un avion. Mulţi dintre 
cei promovați de Bodiul, a căror flexibilitate a fost apreciată cum se cuvine, 
au primit un rol şi în noul scenariu. 

Simion Grossu şi, în aceeaşi măsură, Grigore Eremei l-au ajutat pe Victor 
Smirnov să remanieze elita economică şi de partid. În acelaşi timp, au fost 
promovați şi au trecut treptat de la vechea la noua eră Petru Lucinschi, Ivan 
Călin, Andrei Sangheli, lon Ciubuc, Mircea Snegur, Vladimir Voronin, 
Nicolae Bondarciuc. Însuşi Victor Smirnov a demisionat, în 1988, din func- 
ţia de secretar II al CC al PCM, urât cu înverşunare de către intelectuali- 
tatea din Moldova, conferind o reputaţie proastă puterii sovietice. Acest 
promotor al politicii ciudate a Moscovei în Republica Moldova a fost, în cele 
din urmă, arestat, dar a fost eliberat după numai şase luni, pentru că nu au 
putut fi dovedite acuzaţiile de abuz de putere. 

Un efect al agitației permanente din aparatul de partid şi din cel sovie- 
tic al RSSM, al gestionării defectuoase a problemelor şi, de ce nu, al relei in- 
tenţii, a fost, mai ales, distrugerea, în anii '80, a industriei vinului, strategică 
pentru economia Moldovei. Timp de mai mulți ani, acest sector fusese un 
sprijin real pentru bugetul RSSM, fiind o emblemă a ţării şi a viitorului ei. 
Şi în acest caz observăm o schimbare radicală în politica administraţiei de 
la începutul anilor '80. 

În timpul său, Ion Bodiul a depus eforturi considerabile pentru distru- 
gerea vechiului sistem de vinificaţie hibridă. Atunci când Moscova a dispus 

inițierea unei campanii de combatere a alcoolismului, vinificatorii moldo- 
veni au interpretat aceasta drept un semnal cu privire la calitatea vinului, 
la trecerea la produse de marcă şi la extinderea gamei de vinuri. S-a dove- 
dit insă că scopul era altul. 

Noua politică a fost una ciudată şi fățiș distructivă. Întreprinderile vini- 
cole din cadrul Ministerului Industriilor au fost cedate Uniunii Societăților 
de Consum sau au fost reprofilate, fiind eliminat astfel un jucător impor- 
tant de pe piaţa de profil. Apoi Moscova a cerut ca în a doua jumătate a 
anului 1986 producţia de vin să fie redusă cu 25%, ceea ce a condus la rui- 
narea celui de-al doilea jucător — cooperativele. 

S-a ordonat exportarea în Başkiria a restului din producţia de vin, pen- 
tru procesarea în furaje cu drojdie şi a început distrugerea plantațiilor şi 
persecutarea vinificatorilor. În acei ani, secretar al CC al PCM pentru pro- 
blemele agriculturii era Mircea Snegur. În timpul lui, a fost înlăturat din 
funcţie prim-vicepreşedintele Uniunii Societăților de Consum din Moldova, 
Ilie Bodur, în trecut decorat ca Erou al Muncii Socialiste pentru dezvoltarea 
viticulturii în partea de sud a țării, pe care l-au înlocuit cu directorul fabricii 
de vinuri Cojuşna, Lomtadze, fondatorul industriei vinicole din republică. 
Snegur a cerut ca directorii fabricilor de vinuri să dea socoteală în faţa comi- 
tetelor raionale de partid în legătură cu cantitatea de sticle de vin distruse 
zilnic, insistând să se reprofileze întreprinderile vinicole. Cu ajutorul propa- 
gandei de partid, la cel mai înalt nivel s-a creat o imagine negativă a tot ceea 
ce era asociat cu vinurile. Oamenii se temeau să mai bea la nunţi sau aniver- 
sări, vinul era turnat „conspirativ” în ceainice, activiştii de partid şi linguşito- 
rii organizau nunţi şi botezuri fără alcool, mulți şefi ascundeau sticlele de 
vin şi coniac care înainte stăteau la vedere prin birouri... Prin urmare, în toți 
anii acestei campanii fatale pentru economia republicii, producţia de vin s-a 
redus de la 2 milioane de tone la două, trei sute de mii pe an. „Legea seacă” 
nu a condus la eliminarea alcoolismului, ci a lovit puternic tradiţiile na- 
tionale moldoveneşti în domeniul vinificaţiei, imaginea autorităţilor, în an- 
samblu. Poate că tocmai acesta era şi obiectivul urmărit! lar experimentele 
lui Voronin din anii 2001-2009 au dat lovitura de graţie industriei vinuri- 
lor şi coniacului din Moldova. 

Represiunile nu au încetat odată cu plecarea lui Victor Smirnov, iar 
aceasta este dovada faptului că nu el a fost iniţiatorul lor. În anul 1987, 
conducerea de partid din Republica Moldova a fost implicată într-o dramă 

revoltătoare, care a devenit cunoscută sub numele de „cazul Verdeş”. Istoria 
uciderii unui colhoznic, declarat „lider al perestroikăi”, a avut răsunet în în- 
treaga Uniune, a fost mediatizată în ziare şi a constituit punctul de plecare 

a unei imense campanii propagandistice. În cel mai pur spirit stalinist, 
chiar înainte de proces, CC al PCM a adoptat o rezoluţie „Despre uciderea 
mişelească a veterinarului Verdeş A.I. din satul Cruglic, raionul Criuleni”, 
exercitând astfel presiuni asupra magistraţilor. Campania ideologică a fost 
susținută de publicarea cărții Cine L-a ucis pe Anatol Verdeș, tipărită din ordi- 
nul CC al PCM într-un tiraj de 15 000 de exemplare. Totul amintea de po- 
vestea canonizării pionierului sovietic Pavlik Morozov. S-a ajuns până la 
situaţia în care se avea în vedere amplasarea unui complex memorial în 
faţa Casei de Cultură din Cruglic. 

Până la urmă, le-a părut rău de bani şi au instalat un „bust al eroului” în 
curtea văduvei, motiv pentru care biata femeie nici nu s-a mai recăsătorit... 
Pentru a înţelege care a fost amploarea acestei exterminări fără sens a mem- 
brilor aparatului de partid şi de stat trebuie cunoscut faptul că, urmare a ca- 
zului Verdeş, au fost înlăturați pe rând toţi liderii raionali: Gheorghe Mustea, 
secretarul Comitetului raional Criuleni al partidului; Andrei Erhan, preşe- 
dintele Tribunalului; Nicolae Dumitraşcu, şeful Miliției; adjunctul său, 
Gheorghe Soroceanu; procurorul Petru Melnic şi adjunctul acestuia, Boris 
Guţu; preşedintele Sovietului Colhozurilor, Boris Lupaşcu, precum şi trei in- 
structori ai Comitetului Central al PCM care lucraseră cu scrisorile din 
Cruglic. Secretarul de partid al colhozului Kotovski, Chirii Băluţel, a fost ex- 
clus din partid, iar fostului preşedinte al colhozului, Mihail Bairac, care, la 
acel moment, era deja la pensie, i s-au retras nu doar carnetul de partid, ci şi 
toate distincţiile. Bairac, care cerea să i se returneze toate medaliile de război 
şi titlul de „Erou al Muncii Socialiste”, s-a prezentat în audienţă la Mircea 
Snegur încă din anii '90, dar a primit înapoi doar distincțiile Prezidiului So- 
vietului Suprem al RSSM. Cel mai mult a avut de suferit Vasile Ciorbă, acu- 
zat ca „organizator” al delictelor: a fost condamnat la 12 ani de detenţie, dar, 
având un handicap de gradul trei, a fost trimis la exploatarea forestieră de la 
Vorkuta. Când mă aflam la conducerea MAI, Ciorbă îşi ispăşea pedeapsa 
la colonia din Cricova... Rezumând această perioadă, aş putea spune că în 
anii '80 nomenclatura din Moldova a fost, literalmente, vlăguită. 

În cadrul Ministerului Afacerilor Interne, în timpul campaniei de repatri- 
ere a prizonierilor din Moldova, am luat la cunoştinţă despre multe cazuri 

de oprimare a unor funcționari din aparatul sovietic de partid şi din struc- 
turile de forță. Oamenii primeau condamnări uriaşe, fară precedent. Îmi 
aduc aminte de cazul a doi milițieni din Soroca. Aceștia fuseseră condam- 
naţi la 13 ani de închisoare, pentru că, asigurând paza unei fabrici de trico- 
taje, „împreună cu un grup infracțional format din 12 persoane”, scoseseră 
prin punctul de control costume sport în valoare de 1 000 de ruble! În 
1990, la cererea redactorului-şef al ziarului Nezavisimaia Moldova, Elena 
Zamura, aceste persoane au fost graţiate de către Mircea Snegur. 

Ultimul act al acestei drame a epurărilor din aparatul de partid a înce- 
put în luna aprilie 1989, când o mare parte dintre miniştri au fost demişi, 
printre aceştia numărându-se şi ultimii protejaţi ai lui Bodiul. Astfel în Ca- 
binetul lui Petru Pascari au rămas doar interimari, printre care ministrul 
sănătăţii, Chirii Draganiuc, cel al educaţiei, Dumitru Zidu, al industriei 
locale şi al serviciilor publice, Natalia Cudreavţeva, al finanțelor, Alexandru 
Budeanu. în septembrie 1989, a fost demis şi Nicolai Poleacov, vicepreşe- 
dintele Sovietului de Miniştri, care a fost înlocuit de Mihail Platon. Un alt 
vicepreşedinte al Sovietului de Miniştri, S. Moroz, a fost demis în primă- 
vara anului 1990 după ce s-au descoperit legăturile sale foarte strânse cu se- 
paratiştii transnistreni. Ultimul şef de guvern al Moldovei Sovietice, 
preşedintele Sovietului de Miniştri al RSSM, Petru Pascari, care îl înlocu- 
ise la 10 ianuarie 1990 pe Ivan Călin, a demisionat la 24 mai 1990. Pe el 
urma să-l înlocuiască Mircea Druc. 


CAPITOLUL 2 


1989 - Anul „revoluției permanente” 


Armata Sovietică: „invincibilă şi legendară”. Comandant adjunct 

al Armatei a 14-a pentru Aviația Militară şi preşedinte al CC al 
DOSAAF al RSSM. 1989 - Anul „revoluţiei permanente”. Votez pentru 
recunoaşterea limbii materne ca limbă oficială în grafia latină. OSTK - 
instrumentul guvernării directe a lui Smirnov în Transnistria. Soarta 
fondurilor virate pentru susținerea participanţilor la grevele din 1989 


Perestroika i-a afectat pe militari mai mult decât pe oricare alte categorii 
sociale. În anii '80, în Armata Sovietică, în care mi-am petrecut tinereţea şi 
o mare parte a vieții de adult, serveau 4,5 milioane de oameni, de 1,5 ori 
mai mulţi decât în anii '60. În afara ţării, îndeosebi în Europa de Est, se 
aflau peste 670 000 de soldaţi. Armata Sovietică era înzestrată cu 8 207 
avioane de luptă, 4 014 elicoptere de atac, număr în sine impresionant. In- 
dustria sovietică de apărare nu avea egal în ceea ce priveşte cantitatea şi cali- 
tatea tancurilor. URSS a fost întrecută de SUA numai în privința producţiei 
de portavioane, bombardiere grele şi crucişătoare nucleare, iar, din punctul 
de vedere al comerțului cu arme, se situa pe primul loc în lume. 

Dar cel mai important lucru este că Armata Sovietică era implicată în 
mod constant în confruntări militare, de aceea ofițerii şi generalii săi aveau 
o uriaşă experiență de luptă. Poporul sovietic ştia doar despre războiul din 
Afganistan; de fapt, în străinătate se ducea un număr uriaş de războaie şi 
operaţiuni de luptă. Nu vreau să sune cinic, dar o armată care nu luptă nu 
este armată. Aşa cum un chirurg nu poate fi numit chirurg, decât dacă ope- 
rează, nu doar studiază la bibliotecă; la fel, un ofițer sau general nu poate fi 
profesionist dacă îşi perfecţionează deprinderile de luptă doar pe poligon. 

Mi-a plăcut armata, pentru că acolo domneau legea, regulamentul strict şi 
ordinea, pentru că oferea un obiectiv clar pentru mulți ani şi posibilitatea 
realizării acestui obiectiv, pentru că noţiunile de onoare şi demnitate nu re- 
prezintă doar nişte vorbe goale pentru militari. Regulile erau stricte, iar se- 
lecţia dură. Dintre cei 1 450 de tineri care au aplicat pentru Şcoala Militară 
Superioară de Aviaţie de la Harkov, unde am studiat, numai 128 au fost ad- 
mişi, iar 38 dintre aceştia au abandonat cursurile, nefiind apți de zbor. Ar- 
mata este în sine o activitate dură şi grea, iar un pilot militar trebuie să se 
pregătească în mod constant. De asemenea, nu este uşor să-ți construieşti 
relaţii acolo unde nu ai posibilitatea să trânteşti uşa şi să pleci. Armata pre- 
supune un risc permanent: 28 de piloţi, absolvenţi din seria mea, şi-au 
pierdut viaţa în timpul misiunilor. 

Am absolvit şcoala cu rezultate deosebite şi, în 1967, am pornit pe un 
drum greu, începându-mi cariera militară ca simplu pilot, apoi comandant 
al unei patrule de avioane, locţiitor al comandantului de escadrilă şi coman- 
dant al unei escadrile de avioane pe un bombardier de recunoaştere lak-28 
RB. După o selecţie riguroasă şi un concurs serios, am intrat la Academia 
Forţelor Aeriene. După absolvirea cu rezultate deosebite a cursurilor de zi 
ale Academiei Forțelor Aeriene „Iuri Gagarin”, Facultatea de Comandă, am 
servit în grupul de trupe sovietice din RDG. „Diploma roşie” îmi conferise 
dreptul de a alege noul meu loc de muncă şi, din motive financiare şi pen- 
tru bunăstarea familiei mele, am ales să muncesc în Germania. Am lucrat ini- 
ţial la Neu-Welzow (Cottbus), apoi într-o suburbie a Berlinului (Werneuchen), 
unde am fost locţiitor al comandantului şi, mai apoi, comandantul unui re- 
giment de avioane MiG-25 RB. Acest bombardier supersonic de mare alti- 
tudine pentru misiuni de recunoaştere, cea mai recentă versiune a unui 
avion de luptă, purtător de arme atât convenţionale, cât şi nucleare tactice, 
era la momentul respectiv cea mai recentă realizare, mândria complexului 
militar-industrial şi a Forţelor Armate ale URSS. 

Pentru a avea posibilitatea de a cerceta capacitatea militară reală a 
MiG-25 RB, spionajul militar al SUA a cheltuit o mulțime de bani şi timp 
până l-a recrutat pe maiorul Belenko, locţiitor pe probleme politice al co- 
mandantului unei escadrile, pilot pe un MiG-25, care a deturnat acest 
avion şi a aterizat pe o bază aeriană americană din Japonia (Okinawa). 

La fel ca majoritatea ofițerilor sovietici nu am învăţat din auzite ce 
înseamnă serviciul militar şi viaţa la periferie, departe de oraşele mari, în 


21 


General ION COSTAŞ 


locuri uitate de Dumnezeu. Nu eram de viţă nobilă, adică dintre cei care 
datorită rudelor sau altor relaţii nu se gândeau la satisfacerea serviciului mi- 
litar mai departe de Nipru sau Volga. Între 1979 şi 1981, am fost coman- 
dant al unui regiment al aviaţiei de recunoaştere în Districtul Militar 
Zabaikal (garnizoana Ukurei), apoi am fost numit locţiitor al comandantu- 
lui Diviziei de aviaţie (garnizoana Step-Zabaikal) şi, mai târziu, coman- 
dantul Diviziei de aviaţie. Între 1983 şi 1984, am absolvit Academia 
de Stat-Major General a Uniunii Sovietice, după care am fost numit şef de 
Stat-Major, locţiitor al comandantului Armatei terestre a 14-a pe probleme 
de aviaţie (1984-1985). A trebuit să merg la un centru în oraşul Torjok 
unde piloţii se recalificau pe elicoptere şi unde a trebuit să mă acomodez 
pe elicopterele Mi-2, Mi-4, Mi-8 şi Mi-6. 

Ironia sorții a fost că tocmai împotriva acestei Armate a 14-a terestre 
urma foarte curând să intru într-un conflict armat, în calitate de ministru 
al apărării al Republicii Moldova... Viaţa mea s-a schimbat odată cu deci- 
zia Biroului Politic al CC al PCUS de a înfiinţa la Chişinău o nouă struc- 
tură militară strategică. Pentru a înțelege rostul acestui document, trebuie 
să ne amintim că aceştia au fost anii cu cele mai accentuate conflicte între 
URSS şi Statele Unite ale Americii. Oficial, Uniunea Sovietică a spus întot- 
deauna că nu va folosi prima arme nucleare, dar, la începutul anilor '80, 
pe direcţia vestică s-au derulat intens operaţiuni vizând un atac preventiv 
împotriva ţărilor NATO în eventualitatea unei agresiuni nucleare. În 
1983, ţările Tratatului de la Varşovia au fost invitate să semneze un plan 
de mobilizare, care prevedea ca această organizaţie să fie condusă de către 
Moscova. Planul trasa sarcini privind conducerea operativă şi strategică a 
Forţelor Armate ale URSS pe direcţia Europei de Sud-Vest, în cazul unei 
deteriorări a situaţiei politice şi militare. Această misiune îi revenea structu- 
rii militare înfiinţate, a cărei sferă de acţiune s-a extins spre flancul sudic al 
NATO - Balcanii, Turcia, Italia, Grecia, precum şi spre teritoriul controlat 
de Flota a VI-a americană, stationată în Marea Mediterană. Din conside- 
rente strategice şi tactice, în aceeaşi locaţie nu puteau coexista Comanda- 
mentul Strategic al Forţelor Armate ale URSS pentru direcția sud-vestică 
şi Comandamentul operativ al Armatei a 14-a. Acesta este motivul pentru 
care, în scurt timp, Statul-Major al Armatei a 14-a a fost mutat la Tiraspol. 
Dar, după cum am aflat mai târziu, cei care au luat această decizie au avut 
şi alte motive. 

Am înţeles, în mod clar, că la cei 40 de ani mai pot urma cariera mili- 
tară pana la 60 de ani şi sa fiu detaşat din nou cu serviciul in alte întinderi 
vaste ale imperiului sovietic. Dar venise vremea să mă gândesc şi la soarta 
familiei, a copiilor - o fiică şi un fiu. Nu m-am putut niciodată baza pe o 
protecție din partea autorităților militare sau de partid, aşa că m-am bazat 
doar pe mine, pe sprijinul şi înţelegerea familiei, m primul rand pe cel mai 
devotat om - soţia Iulia, care mi-a fost prietenă toată viaţa, o femeie inteli- 
gentă, care m-a susținut în mod constant pe parcursul întregii noastre coexis- 
tenţe foarte, foarte dificile. Pentru a nu fi detaşat cu serviciul în alte întinderi 
ale URSS, am raportat la Ministerul Apărării al URSS că doresc să-mi con- 
tinui activitatea în Moldova şi am comunicat acest lucru și la CC al PCUS. 
A trebuit să renunţ la postul de comandant adjunct şi, în 1985, să ocup 
iniţial funcţia de vicepreşedinte, iar din 1986, pe cea de preşedinte al CC 
DOSAAF (Societatea Voluntarilor pentru Asistenţa acordată Armatei, For- 
telor Aeriene şi Navale). 

Ca şef al acestei structuri republicane, am încercat să acumulez cât mai 
multe informaţii despre tot ceea ce se întâmplă şi să trag propriile conclu- 
zii. lar evenimentele s-au derulat cu repeziciune. Am părăsit Armata Sovie- 
tică în perioada ei de glorie. Perestroika lui Gorbaciov şi respingerea în alte 
ţări a doctrinei Brejnev de „apărare a cuceririlor socialismului” au avut ca 
efect faptul că Armata Sovietică a început să-şi piardă treptat poziţiile în 
lume. În cadrul întrevederilor la cel mai înalt nivel (dintre Gorbaciov şi 
Reagan, la Geneva în noiembrie 1985, la Reykjavik în octombrie 1986, la 
Washington în decembrie 1986, apoi la Moscova în iulie 1988, precum şi 
cu Bush), s-a ajuns la un acord cu privire la eliminarea din Europa a rachete- 
lor sovietice şi americane cu rază medie şi scurtă de acţiune şi crearea unui 
sistem de control reciproc. Dacă Statele Unite lichidau 869 rachete, Uniu- 
nea Sovietică distrugea 1 752 rachete, însă rachete sovietice cu rază scurtă 
de acţiune au fost distruse nu numai în partea europeană a ţării, ci şi în ba- 
zele sovietice din RDG şi Cehoslovacia, precum şi de pe teritoriul Siberiei 
şi din Orientul Îndepărtat. Guvernul URSS a declarat în mod unilateral un 
moratoriu privind testarea armelor nucleare, fără a solicita partenerilor ga- 
ranţii sau măsuri similare, pierzând poziţii pe arena internaţională. În pri- 
măvara anului 1989, efectivele armatei au fost reduse cu 500 000 de 
persoane, iar cheltuielile pentru apărare, cu 14,2%. A început aşa-numita 
conversie a fabricilor militare spre producţia civilă. Drept urmare, în 

cursul anului 1989, armata sovietică şi-a redus drastic prezenţa peste hotare. 
La 15 februarie, s-a finalizat retragerea trupelor din Afganistan, la 25 aprilie, 
a început prima etapă a retragerii parțiale din Ungaria, la 11 mai, din RDG, 
iar la 15 mai, din Mongolia. O parte din tehnica şi armamentul evacuate 
din Europa de Est au fost stocate în stânga Nistrului. Atunci, pentru mai 
mulţi ofiţeri şi generali, viitorul era reprezentat de politică sau afaceri. Unii 
nu au reuşit să-şi găsească locul în societate, alții au continuat să lupte în 
zonele de conflict, inclusiv în 1992, în Transnistria... 

A început o perioadă de așa-numită „revoluţie permanentă”, visată odi- 
nioară de bolşevici. Tendinţele centrifuge din ţările „lagărului socialist” reflec- 
tau reorientarea de la URSS către SUA, care a coincis cu preluarea mandatului 
de preşedinte al acestei ţări de către George Bush (41 ani). Valul de revo- 
luţii democratice a distrus Tratatul de la Varşovia precum piesele unui do- 
mino. Lider a fost Polonia, unde la 18 ianuarie 1989 s-a legalizat sindicatul 
„Solidaritatea”, după care a urmat procesul de schimbare paşnică a puterii. 
Sindicatul „Solidaritatea” a câştigat alegerile parlamentare, Seimul l-a ales 
ca preşedinte, cu majoritate de voturi, pe Wojciech Jaruzelski, iar la 19 au- 
gust s-a format guvernul noncomunist condus de Tadeusz Mazowiecki. 

La 12 iunie 1989, Mihail Gorbaciov a dat „liber” foştilor aliaţi ai URSS: 
împreună cu cancelarul Germaniei Helmut Kohl a semnat documentul 
care le-a oferit statelor europene dreptul de a decide singure ce sistem poli- 
tic le este favorabil. Mii de oameni au ieşit atunci în stradă pentru a saluta 
schimbările. La 16 iunie, 250 000 de persoane s-au adunat la Budapesta la 
ceremonia de reînhumare a premierului Imre Nagy, executat după reprima- 
rea revoltei antisovietice din 1956. în Ungaria, unde în 1989 a fost permisă 
reînființarea partidelor politice, la 1 mai, s-a creat prima breşă în Cortina 
de Fier, fiind înlăturată sârma ghimpată de la graniţa cu Austria, iar la 19 
august, a avut loc evenimentul supranumit „picnicul european”: frontiera 
austro-ungară a fost deschisă pentru câteva ore şi sute de cetăţeni ai RDG 
au fugit spre Vest. Imediat după aceea, Guvernele Ungariei şi Poloniei au 
deschis graniţele pentru refugiații din Germania. La 18 octombrie, Erich 
Honecker a demisionat, iar la 10 noiembrie, a căzut Zidul Berlinului. 

Revoluţia de catifea din Cehoslovacia și demonstrațiile celor 500 000 
de studenţi, dezintegrarea Iugoslaviei, schimbarea de putere din Bulgaria - 
totul s-a întâmplat în acelaşi an plin de evenimente: 1989. Suficient cât să 
te doară capul! La 5 decembrie, liderii Bulgariei, Ungariei, RDG, Poloniei 

şi URSS au condamnat intrarea trupelor în Cehoslovacia în 1968, iar la 10 
decembrie, a demisionat preşedintele Cehoslovaciei, Gustav Husak. Pe ul- 
tima sută de metri a acestui an uimitor, noi, cetățenii Republicii Moldova, 
am urmărit cu o emoție deosebită desfăşurarea evenimentelor din România, 
unde în timpul revoltei de la Timişoara unităţi ale Armatei au ucis mai 
mult de 2 000 de persoane, după care a fost introdusă starea de urgenţă. 

La 25 decembrie, Nicolae şi Elena Ceauşescu au fost arestaţi de militari 
şi executaţi, ţara a fost condusă de Ion Iliescu, iar la 29 decembrie, Repu- 
blica Socialistă România a încetat să mai existe şi a apărut o nouă ţară - 
România. Începând din 1989, poziţia URSS în lume s-a schimbat dramatic. 
Criza internă s-a adâncit, a devenit evident faptul că, din punct de vedere 
politic şi economic, imperiul sovietic era condamnat să dispară şi că erau de 
aşteptat „noutăţi geografice”. Catalizatorul colapsului a fost mişcarea de re- 
naştere naţională care a început în republici. Ziarele au numit atunci această 
perioadă „parada suveranităţilor”. La 18 ianuarie 1989, Estonia a decretat 
estoniana drept limbă oficială, iar la 24 februarie, pentru prima dată din 
1944, la Tallin, a fost arborat steagul ţării. Aceleaşi evenimente au avut loc în 
aprilie în Lituania, în iulie în Letonia, unde în octombrie Frontul Popular 
Leton a anunţat intenţia de retragere a republicii din URSS. Limbile na- 
tionale au obţinut un statut nou: tadjika - la 22 iulie, azera - la 23 septem- 
brie, ucraineana - la 28 octombrie (belarusa - cel mai târziu dintre toate, la 
27 ianuarie 1990). La 19 decembrie, Partidul Comunist Leton a ieşit din 
PCUS. În Georgia, la 19 noiembrie, Sovietul Suprem a declarat dreptul de 
veto asupra legilor federale. La 26 noiembrie, în URSS a fost adoptată legea 
privind independenţa economică a republicilor baltice. 

În Moldova, sfârşitul anilor '80 nu a fost mai puţin fierbinte. Oamenii 
au fost cuprinşi în vâltoarea politicii, au participat şi dezbătut cu pasiune 
la mitinguri. Au discutat despre acordarea statutului de limbă oficială pen- 
tru limba maternă, despre recunoaşterea caracterului identic al acesteia cu 
limba română şi despre trecerea la grafia latină, iar în sens mai larg, despre 
dreptul la autodeterminare şi autoguvernare. S-a discutat, de asemenea, 
despre implicaţiile pentru moldoveni ale masivelor represiuni staliniste şi 
ale foametei organizate, despre problema retrocedării bunurilor celor per- 
secutaţi, inclusiv ale Bisericii Ortodoxe. 

În 1988, a existat o mişcare democratică de susţinere a perestroikăi. S-a 
pornit de la ideea ecologică de a salva terenurile moldovenilor de dominaţia 

tehnologiilor agricole bazate pe produse chimice şi de la articolele sem- 
nate de Ion Druţă şi Kapitolina Kojevnikovaia în publicaţia moscovită 
Literaturnaia gazeta. În presa moldovenească, intelectualitatea lupta împo- 
triva puternicului preşedinte al Academiei de Ştiinţe a RSSM, Alexandru 
Jucenco, susținut de liderii CC al PCM. Curând, acestei mişcări i s-a alătu- 
rat cenaclul Alexei Mateevici, fondat de Anatol Şalaru, care milita pentru 
acordarea statutului de limbă oficială limbii moldoveneşti şi pentru trece- 
rea la grafia latină. În luna mai 1989, s-a format Frontul Popular. 

Intelectualii nu au mai vrut să fie „cadre naţionale sovietice” şi au cerut 
decomunizarea. Elita de partid nu putea decât să urmărească neputincioasă 
mişcările sociale tot mai ample. Pe coridoarele puterii, acoperite cu covoare 
roşii-verzi (culorile RSSM), se făceau planuri pentru salvarea regimului. 
Strada s-a înfuriat şi s-a revoltat. Mulţimile au dărâmat monumentul lui 
Marx şi Engels. A fost înlăturat şi monumentul lui Lenin, realizat cu parti- 
ciparea cunoscutului arhitect sovietic de la Chişinău Aleksei Şciusev, care 
construise Mausoleul lui Lenin din Piaţa Roşie de la Moscova. 

Un eveniment important, la sfârşitul anilor '80, a fost publicarea, în 1988, 
în numărul 4 al revistei Uniunii Scriitorilor, Misu, a platformei mişcării 
naţionale moldoveneşti, care proclama necesitatea recunoaşterii caracterului 
identic al limbilor română şi moldovenească şi introducerii alfabetului latin. 
Pentru liniştitul Chişinău, apatic, în perioada de stagnare, acest lucru echi- 
vala cu o explozie nucleară. Punctele de vedere erau diferite. La mitingurile 
Frontului Popular din Moldova (FPM) platforma a fost sprijinită necondi- 
ţionat, deşi autorii radicali cereau introducerea răspunderii penale pentru 
utilizarea limbii ruse. Membrii mişcării „Unitate - Edinstvo” din Chişinău, 
transnistrenii şi susținătorii autonomiei găgăuze militau pentru bilingvism. 
Ales în calitate de preşedinte al Sovietului Suprem al RSSM, Mircea Snegur 
a adoptat imediat o atitudine de cooperare cu Frontul Popular. 


Ca militar a trebuit să respect cu stricteţe legea în temeiul căreia epole- 
ţii de general presupuneau distanțarea de organizaţiile politice. Chiar dacă 
am sprijinit mişcarea democratică pentru apărarea perestroikăi şi acţiunile 
de renaştere a conştiinţei naţionale care mi se păreau rezonabile, nu am fă- 
cut niciodată parte din FPM. Cu toate acestea, puţini ar fi putut să rămână 
indiferenți în acele momente agitate, iar eu, în măsura posibilităților, am 
publicat în ziarul Literatura și Arta, care a fost emblema renașterii naţionale. 

Redactorul publicaţiei era Nicolae Dabija, unul dintre liderii intelectualită- 
ţii naţionale. Am acordat interviuri şi altor publicaţii. Din acest motiv, am 

fost de două ori chemat să discut cu ministrul apărării al URSS, Dmitri 

lazov, pe care Comitetul Central şi KGB îl anunțau, în mod regulat, des- 

pre „periculosul” general moldovean. Ministerul Apărării al URSS mă 

avertiza de fiecare dată că cei care se implică în politică vor fi retrogradaţi. 
Dar eu ştiam că ministrul nu poate face acest lucru: la acel moment, eram 

deputat al Sovietului Suprem al RSSM. 

La 26 martie 1989, pentru prima dată în istoria Uniunii Sovietice, au 
avut loc alegeri parlamentare alternative şi parţial libere. Delegaţi la Congre 
sul Deputaţilor Poporului de la Moscova au fost aleşi candidaţii din partea 
Opoziţiei, Boris Elțîn şi Andrei Saharov. La Chişinău au fost 2 250 de can- 
didaţi, dar nu toţi au avut succes. În general, la congres au ajuns adepţii 
Partidului Comunist din Moldova, dar au existat şi câțiva deputaţi care îm- 
părtăşeau ideea de renaştere națională. Printre ei s-au aflat Grigore Vieru, 
Mihai Cimpoi, lon Hadârcă, Nicolae Dabija. Aceşti lideri de opinie împre- 
ună cu alți oameni de cultură (Ion Vatamanu, Gheorghe Mazilu, Lidia 
Istrati) m-au sfătuit insistent să candidez în aceeaşi circumscripție electo- 
rală în care îşi depusese candidatura pentru Sovietul Suprem al URSS şi 
„marele sindicalist”, preşedintele sindicatelor din Moldova, Grigore Eremei. 
Am fost de acord, cu condiţia să mă susţină în campania electorală şi să fie 
persoanele mele de încredere. Am primit o astfel de promisiune, care ulte- 
rior a şi fost pusă în practică. 

În cele din urmă, am fost nominalizat drept candidat pentru un loc 
de deputat din partea profesorilor din satul Larga şi a celor de la şcolile 
DOSAAF din raionul Briceni pentru circumscripţia electorală Briceni, obți- 
nând 47% din voturi. În raionul Ocniţa, în cadrul aceleiaşi circumscripții 
Briceni, rezultatul meu a fost mult mai mare - 85% din voturi. Din cei 12 
candidaţi, în turul II am rămas eu şi Grigore Eremei. Dar Eremei a benefi- 
ciat de o imensă echipă de susținere formată mai ales din elita culturală na- 
ţională pe care a „alimentat-o” constant cu tot felul de atenţii din fondurile 
sindicatelor moldoveneşti. Alegerile au fost programate pentru 14 mai. Co- 
misia Electorală era condusă de Valeriu Bulgari, preşedintele Comitetului 
executiv raional Briceni (mai târziu, ministru al agriculturii în guvernele 
Sangheli şi Ciubuc). Rezultatele alegerilor au fost falsificate cu neruşinare, 
lucru confirmat ulterior de către procurorul republicii, Nicolai Demidenco. 

Am fost revoltat, dar colegii de muncă şi de partid ai lui Eremei (Andrei 
Sangheli, Ion Guţu, Eugen Sobor şi alți oameni de cultură) m-au sfătuit să 
nu fac prea mult zgomot că totul e „demult rezolvat” şi că în această luptă 
eu nu voi învinge NICIODATĂ. Ştiam că nu voi afla adevărul. În conse- 
cinţă, am privit la televizor dezbaterile din sala de şedinţe a Sovietului Suprem 
al URSS. La 4 februarie 1991, deputatul din Moldova, Grigore Eremei, a 
devenit primul şi ultimul secretar al CC al PCM înlocuindu-l pe Petru 
Lucinschi, acesta din urmă devenind membru al Biroului Politic al CC al 
PCUS de la Moscova (Comitetul Central al Partidului Comunist al Uniu- 
nii Sovietice). S-a împlinit visul din copilărie a lui Grigore Eremei - acela de 
a atinge bagheta magică a puterii măcar pentru o oră, măcar pentru o zi. Dar 
el era comunist doar cu numele... şi un ciubucar în esenţă. Ulterior, Mircea 
Snegur nu l-a uitat pe colegu/ său din biroul politic moldovenesc şi l-a pus 
în funcţii bănoase: fie de ambasador al Republicii Moldova în Belarus, fie 
de ambasador în România. În România, în cadrul unei întâlniri cu oficialii 
de la Bucureşti, Eremei s-ar fi prezentat drept victimă a „tiraniei” puterii 
sovietice, „apărător al intelectualităţii din Moldova împotriva şovinismul 
rus”. Personalul ambasadei din Bucureşti a fost în repetate rânduri şanta- 
jat cu ameninţarea de a fi concediaţi toţi cei care îndrăznesc să obțină du- 
bla cetăţenie, respectiv cea română. Cu mare fast, în spiritul dictatorului 
Ceauşescu, Eremei şi-a serbat a 60-a aniversare pe o ambarcaţiune a dicta- 
torului, pe lacul Snagov. 

Primul Congres al Deputaţilor Poporului a avut loc la Moscova, în pe- 
rioada 25 mai - 9 iunie 1989. În conformitate cu reforma constituțională, 
Mihail Gorbaciov a fost ales, pe bază de alternativă, preşedinte al Sovietului 
Suprem al URSS. Toate acestea au fost prezentate la televizor. Ulterior, sesi- 
unile televizate ale Parlamentului au devenit o obişnuinţă, inclusiv în ceea 
ce priveşte dezbaterile opoziţiei. Dar pe atunci totul era o noutate. Pentru 
prima oară, ţara privea cu o atenţie deosebită un spectacol unic. A fost pen- 
tru noi, moldovenii, începutul despărțirii de puterea sovietică. Eroii acestui 
serial politic televizat, fără precedent, erau oameni implicaţi într-un con- 
flict între trecut şi viitor. Pentru prima oară, ei puteau fi văzuţi, se suferea 
pentru ei ca pentru sportivi şi, la fel ca în cazul actorilor, erau preferați 
în funcţie de maniera în care se comportau... Memorabil a fost Congre- 
sul al II-lea al Deputaţilor Poporului din URSS, care a avut loc în perioada 
12-24 decembrie, în acelaşi an. Prin raportul lui Aleksandr lakovlev au fost 

condamnate Pactul Ribbentrop-Molotov din 1939, invazia sovietică din 
Afganistan, precum şi folosirea forței militare în Tbilisi la 9 aprilie 1989. 
La Chişinău, acest raport a avut un ecou puternic. Oricât de mult a încer- 
cat CC al PCM să înăbuşe dezbaterile, problema protocoalelor secrete a 
fost discutată, devenind subiect de controversă pentru mulți ani. 

Totul se schimba de la o zi la alta şi ar fi trebuit să se schimbe şi mai radi- 
cal, iar noi am înţeles cu toţii foarte bine acest lucru. Societatea era împăr- 
ţită. Chiar de atunci au apărut primele fisuri între malurile drept şi stâng 
ale Nistrului. Elitele transnistrene erau perfect conştiente de faptul că ieşi- 
rea Moldovei din componenţa URSS şi proclamarea independenței vor 
conduce la transferul proprietăţilor şi al activelor productive la dispoziţia 
nomenclaturii republicii. Notăm aici un fapt important: la Tiraspol, activa- 

rea mişcării „pentru apărarea drepturilor populaţiei rusofone“ începuse încă 
de la sfârşitul anului 1988, înainte de adoptarea legii privind limba, de pro- 
clamarea independenţei Moldovei, de venirea voluntarilor în Găgăuzia. În 
acel moment, s-a constituit Consiliul directorilor, care îi reunea pe condu- 
cătorii celor mai importante întreprinderi ale complexului militar-indus- 
trial din stânga Nistrului. Noua organizație era condusă de directorul uzinei 
Tocilitmaş, Anatoli Bolşakov, din ea făcând parte şi Igor Smirnov (ofițer KGB 
sub acoperire). 

Încă de la începutul anului 1989, Consiliul directorilor a înființat în 
întreprinderi echipe de muncitori, pe baza cărora au apărut detaşamentele 
muncitoreşti pentru sprijinirea Miliției (ROSM) şi sovietele colectivelor 
de muncă (OSTK). Aceste detașamente de muncitori pentru ajutarea Mili- 
ţiei au fost realizarea preferată a preşedintelui parlamentului sovietic, 
Anatoli Lukianov. Sovietele colectivelor de muncă au apărut în toate între- 
prinderile sovietice, după adoptarea în 1986 a Legii URSS privind întreprin- 
derile de stat, dar ele şi-au îndeplinit rolul numai în Transnistria. Au fost 
înființate OSTK la Tiraspol, Dubăsari, Rîbnița şi Bender. La Chişinău 
acest lucru nu a prins. 

Primul soviet al colectivelor de muncă a fost înfiinţat în Transnistria la 
11 august 1988, în plină discuţie privind proiectul statutului limbii, şi a 
fost conceput ca un mijloc de luptă împotriva legislației lingvistice. Ante- 
rior, la 8 august, ideea de a înfiinţa o astfel de structură fusese propusă la o 
reuniune a colectivului de muncă, a membrilor de partid şi de sindicat şi a 
comitetului comsomolului de la uzina Electromaș din Tiraspol. Reuniuni 

şi mitinguri de acest gen au mai avut loc în acele zile inclusiv la fabrica de 
maşini de turnat Kirov, precum şi la o serie de alte întreprinderi. 

Ideea a fost prezentată de directorul general al Electromaş, Igor Smirnov, 
care, în cele din urmă, avea să conducă (cu 7 copreşedinți) prima şi cea mai 
importantă organizație politică din regiune. Astfel, şi-a făcut întâia dată 
apariţia pe scena politică acest om căruia îi fusese sortit să devină geniul 
malefic al statalității moldoveneşti. La urma urmei, Igor Smirnov şi antura- 
jul său sunt personal responsabili pentru scindarea Republicii Moldova. 
Este clar că acest grup politic a făcut totul pentru a se asigura că Republica 
Moldova va rămâne, pentru mai multe decenii, în zona de influență poli- 
tică, economică şi ideologică a Rusiei. In perioada „romantică” a politicii 
moldoveneşti, „directorii tiraspoleni", lipsiţi de orice sentimente, fără a mai 
pierde timpul, au planificat cu cinism şi obrăznicie confiscarea întreprinde- 
rilor moldoveneşti din stânga Nistrului, cu scopul de a le subordona intere- 
selor lor personale. 

OSTK erau numite organizații civice, dar, de fapt, puterea lor a devenit 
la fel de reală în Transnistria pe cât de reală era în URSS puterea altei organi- 
zaţii civice - PCUS. La Tiraspol, a fost înființat OSTK (prin Decretul Pre- 
zidiului Sovietului Suprem al RSSM „cu privire la modul provizoriu de 
înregistrare a asociaţilor civice ale cetăţenilor în RSS Moldovenească”, din 
25 august 1989), care rezolva toate problemele: de la cele de aprovizionare 
la cele militare. Acestuia i s-au supus, în secret, toate structurile transnistrene 
apărute ulterior, până la gardă, serviciul de securitate, Batalionul cu destina- 
ţie specială „Nistru”, ROSM şi detaşamentele teritoriale de salvare (o inven- 
ţie a Tiraspolului). Înainte şi după crearea republicii autoproclamate, OSTK 
a fost condus de Smirnov personal şi de alți directori. Astfel, acesta a fost 
un fel de instrument al „conducerii prezidenţiale directe” şi al controlului 
ideologic total, de fapt, un substitut al PCUS pe cale de dispariţie. 

Directorii de la Tiraspol împreună cu unii lideri de la Chişinău au mai 
creat o forță puternică - mişcarea „Edinstvo”. În acelaşi timp, liderul Consi- 
liului directorilor, Aleksandr Bolşakov jr, conducea filiala de la Tiraspol a pri- 
mului partid din Rusia, cel Liberal Democrat. După o vizită în Transnistria, 
liderul acestuia, Vladimir Jirinovski, a promis „să şteargă moldovenii şi li- 
tuanienii de pe fața pământului”, idee care a fost pe placul activiştilor miş- 
cării „productive”. Mult mai târziu, la alegerile pentru Duma de Stat a 
Federaţiei Ruse, pe listele Partidului Liberal Democrat din Rusia (LDPR) 

a apărut, la poziţia nr. 4, ca „ministru al Guvernului Republicii Moldove- 
neşti Nistrene (RMN)”, Vadim Şevţov (Vladimir Antiufeev), care partici- 
pase la trecerea organelor de apărare a ordinii de drept din stînga Nistrului 
sub jurisdicția Tiraspolului şi la înființarea serviciilor secrete transnistrene. 

La doi ani după începerea acestor evenimente, Bolşakov sr, care condu- 
cea Consiliul ucrainenilor din Transnistria „Vozrajdenie“, i-a chemat în 
Transnistria pe luptătorii UNSO (Autoapărarea Populară Ucraineană) şi a sta- 
bilit contacte cu separatiştii ucraineni din societăţile „Rusi“ şi „Novorossiisk“, 
care militau pentru separarea raioanelor sud-estice ale Ucrainei. 

OSTK de la Tiraspol a ajuns foarte departe, în sensul că a adoptat, la 
14 august 1989 (după aprobarea de către Prezidiul Sovietului Suprem al 
RSSM a proiectelor legislative privind limba de stat, funcționarea limbilor 
şi trecerea limbii moldoveneşti la grafia latină), decizia de organizare a unei 
greve de avertisment. Acesta a fost un impuls pentru declanşarea conflictu- 
lui militar la care, din voia sorții şi propria dorință, am participat activ. 

Grevele politice au început la 21 august 1989, inițial în Tiraspol (prima a 
fost la uzina Kirov, apoi, la Electromaş şi la JBI-6, în total, la 23 de întreprin- 
deri), apoi în Bender, Rîbnița, Comrat şi Ceadîr-Lunga. După ce întreprinde- 
rile din Chişinău şi Bălţi, precum şi Aeroflot au intrat în grevă, protestul a 
cuprins întreaga republică. Organizatorii au cerut să fie retrase proiectele de 
legi privind limba, să fie aprobată rusa ca limbă de comunicare interetnică, 
iar la nivel local problema să fie lăsată la latitudinea consiliilor locale. 

De asemenea, erau susținute revendicările găgăuzilor de formare a unei 
republicii autonome găgăuze. La Tiraspol, au venit prim-secretarul CC al 
PCM, Simion Grossu, şi vicepreşedintele Sovietului Suprem al RSSM, 
Victor Puşcaş, dar negocierile au eşuat. La 24 august, Parlamentul a supus 
dezbaterilor proiectele de lege. În semn de condamnare a grevei generale, la 
data de 27 august, în capitală a avut loc Marea Adunare Naţională, iar pe 
stadionul de atletism a avut loc un miting în sprijinul greviştilor. Ambele 
evenimente au avut un impact imens, iar Marea Adunare Naţională a 
creat panică în rândul populaţiei rusofone, care a tras concluzia că se pune 
problema unificării imediate cu România. 

Esenţa acestei acţiuni memorabile a fost foarte bine exprimată, după 
mulți ani, de politicianul Oazu Nantoi, de la Chişinău: 


Eu nu pot interzice nimănui să se teamă de „Marile Adunări Naţionale”, 


dar, să fim cinstiți, în cadrul lor nu s-a decis nimic deosebit. Da, aerul a vibrat! 

Da, de fiecare dată, vorbitorii de limbă rusă îngheţau așteptând sfârșitul 
lumii. Dar nu s-a întâmplat nimic. Cu acest prilej, pot explica de unde a 
venit în RSSM moda „Marilor Adunări Naţionale”. Cert este că în istoria 
modernă a României există ziua de 1 Decembrie (sărbătoarea națională a 
României), când, la 1918, la Alba lulia a fost proclamată unirea Transilvaniei 
cu România. Decizia de unire a fost luată de Marea Adunare Naţională, 
care nu era un miting în piaţă, ci o adunare de delegați aleși (din partea 
localităților şi comunităților etnice), fiecare dintre ei având mandatul de a 
vota unirea cu România. Prin urmare, era un organ reprezentativ și pleni- 
potenţiar, potrivit noțiunilor din acele vremuri. În Republica Sovietică 
Socialistă Moldovenească (mai târziu și în Republica Moldova), frontiștii 
noștri au împrumutat această denumire pentru demonstrațiile organizate, 
făcând astfel aluzie la Marea Adunare Naţională din 1918. Dar nu mai mult. 
De fapt, acestea erau doar mitinguri la care se votau „În unanimitate” rezo- 
luții care nu aveau și nu puteau avea efecte juridice. 


La 29 august 1989, în clădirea Teatrului de Operă şi Balet a avut loc o 
sesiune a Sovietului Suprem al RSSM la care am participat în calitate de 
deputat. La 31 august 1989, au fost adoptate prin votarea pe articole toate 
legile care reglementau statutul limbii. În acea zi limba moldovenească a 
fost declarată limbă de stat, s-a renunţat, în acelaşi timp, la alfabetul chiri- 
lic şi s-a introdus ortografia în alfabetul latin. Astfel, limba moldovenească 
şi-a căpătat forma logică şi corectă, ca parte a grupului latin. Bineînţeles 
eu am votat în favoarea statutului limbii materne ca limbă de stat, cu alfa- 
bet latin. Reamintesc că această zi este marcată astăzi ca sărbătoarea na- 
ţională „Limba Noastră”. 

Deşi organizatorii grevei au fost obligaţi de delegaţia tiraspoleană con- 
dusă de prim-secretarul Comitetului Orăşenesc Leonid Ţurcan să pără- 
sească sesiunea şi să nu participe la vot, după consultări cu prim-secretarul 
CC la PCM, Simion Grossu, delegaţii au revenit în sală. Comuniştii au fă- 
cut eforturi mari pentru a ţine situaţia sub control. Simion Grossu a cerut, 
forțat şi neconvingător, să „se țină pasul cu celelalte republici” şi dădea sfa- 
turi să nu se uite niciodată că „acolo, la vârf” nu sunt iubiţi cei care vor să 
fie în frunte. Toate aceste discuţii erau televizate. Prin urmare, angajaţii Co- 
mitetului Central şi cei din comitetele raionale s-au aflat între două focuri: 
erau criticaţi şi de Chişinău, şi de Tiraspol pentru încercările lor stângace de 
reconciliere. Atrag atenţia că în prima fază a confruntării prim-secretarii co- 
mitetelor orăşeneşti din Tiraspol şi Rîbnița nu i-au susținut pe separatiștii 

transnistreni: Evgheni Berdnikov, bunăoară, a interzis publicarea presei din 
Rîbnița care îndemna la grevă, apoi s-a declarat împotriva unui referen- 
dum în oraş. Pe toată durata lunii septembrie 1989, pe malul drept şi pe 
malul stâng ale Nistrului au fost mitinguri nesfârşite. La Tiraspol, au sosit 
într-o misiune de pace, mai întâi, Mircea Snegur, apoi membrii unei comi- 
sii speciale a Sovietului Suprem al URSS, dar fără niciun rezultat. La 20 sep- 
tembrie, în plenul CC al PCUS, Gorbaciov a promis că va acorda limbii 
ruse statutul de limbă de stat pe întreg teritoriul URSS şi, chiar de a doua 
zi, greva a început să se estompeze. Dar a fost dată uitării şi, prin urmare, 
a continuat să se contureze ideea „autodeterminării” Transnistriei, anun- 
tată pentru prima oară, în septembrie 1989, când sovietele orăşeneşti din 
Tiraspol, Bender, Rîbnița au decis crearea regiunilor teritoriale naţionale. 

În octombrie, această cerință a fost discutată la mitinguri, iar sesiunea 
sovietului orăşenesc al oraşului Rîbnița a stabilit organizarea unui refe- 
rendum în luna decembrie. La 3-4 noiembrie 1989, în oraşul Tiraspol, cea 
de-a doua conferință a OSTK a orientat această organizaţie spre activitatea 
politică: s-a propus instituirea autonomiei Transnistriei şi a fost adoptată o 
rezoluţie care mandata Sovietul să analizeze, până la sesiunea a 14-a a Sovie- 
tului Suprem al RSSM, posibilitatea organizării unui referendum pe tema 
autonomiei. S-a decis participarea la alegerile pentru Sovietul Suprem al 
RSSM şi, în paralel, pregătirea pentru referendum. Smirnov a fost propus 
de colectivul de la Electromaş, el a candidat pentru sovietul orăşenesc al de- 
putaţilor populari la circumscripţia 32, iar la circumscripţia 125 - pentru 
Sovietul Suprem al RSSM. Astfel, de la respingerea anumitor articole din le- 
gislaţia lingvistică, Tiraspolul a trecut la ideea autonomiei, care era doar la 
un pas de ideea independenţei şi secesiunii Republicii Moldova. 

Din păcate, la toate aceste acţiuni ale separatiştilor, autorităţile de la 
Chişinău au reacționat inadecvat, chiar cu întârziere şi fără rezultate vizi- 
bile. În esenţă, la acea vreme CC al PCM era paralizat. În zilele grevei împo- 
triva legislaţiei lingvistice, organizaţiile, întreprinderile şi persoanele fizice 
de pe ambele maluri ale Nistrului au început să depună bani în conturile 
OSTK de la banca tiraspoleană Jilsoțbank. Din august 1989 până la 1 mai 
1990 totalul depunerilor bancare a ajuns la 1 443 216 ruble. Ce s-a întâm- 
plat cu aceşti bani? După cum s-a dovedit mai târziu, banii au fost retraşi 
din conturi şi cheltuiţi fără măsură, prin decizia preşedintelui OSTK (la 
acel moment, Vladimir Rîliakov). 

În momentul auditului financiar al activităţii Sovietului, în mai 1990, 
totalul cheltuielilor era de 423 854 ruble. Din acest fond, pentru obiecti- 
vul principal — acordare de sprijin şi ajutor material pentru familiile gre- 
viştilor din întreprinderi şi organizații — s-au alocat 14 000 de ruble. Alte 
15 000 de ruble au fost alocate pentru mişcarea „Gagauz-Halkî”, 20 000 
pentru STK din Rîbnița. Pentru tipărirea şi distribuirea presei s-au alocat 
aproximativ 100 000. Restul — partea leului din fonduri! — au fost chel- 
tuiţi pe salarii, cheltuieli de deplasare, ajutoare materiale, „contribuirea la 
editarea presei”, compensaţii pentru utilizarea mijloacelor personale de 
transport. Toate aceste lucruri s-au făcut cu numeroase încălcări ale regu- 
lamentului OSTK - ale dispoziţiilor referitoare la Sovietul unit al colecti- 
velor de muncă din Tiraspol, regulament elaborat şi aprobat la conferința 
Sovietului din 4 noiembrie 1989 şi înregistrat de către Comitetul executiv 
orăşenesc. Cheltuielile de deplasare ale acestei organizaţii au depăşit de 
cinci ori sumele stabilite în URSS, nimeni nu dădea socoteală în legătură 
cu delegaţiile, iar membrii OSTK au vizitat diferite oraşe ruseşti - Moscova, 
Gorki, Toliatti - de 44 de ori. Toţi angajaţii Sovietului, a căror activitate în 
această organizație era remunerată, erau consideraţi, în paralel, angajaţi ai 
altor întreprinderi, de unde primeau, de asemenea, salarii. Precizez că astfel 
de lucruri erau strict interzise de legislaţia sovietică a muncii, iar pedep- 
sele erau foarte aspre. Mari sume de bani au fost utilizate fără justificare: 
lui Smirnov, de exemplu, i-au fost date 2 000 de ruble, lui Zagreadski - 
1 000 (pentru comparaţie, salariul mediu al unui funcţionar sovietic era, la 
acel moment, de aproximativ 150 de ruble). După ce din biroul OSTK au 
dispărut în condiții încă neclare 4 000 de ruble destinate ca ajutor material 
pentru un angajat al Sovietului, Procuratura a deschis un dosar penal, 
într-o scrisoare destinată procurorului de la Tiraspol, N. Ursu, fotograful 
OSTK, P. Hitaenko, a relatat despre numeroase cazuri de maşinaţiuni cu 
banii pe care oamenii creduli din Moldova îi donaseră Sovietului colecti- 
velor de muncă, despre modul în care membrii organizaţiei obşteşti îi te- 
rorizau pe comercianţi, cerându-le produse deficitare, cum îşi însuşeau 
aparatura cumpărată pentru Soviet sau despre cum au fost cheltuiţi banii 
pe restaurante şi „sandviciuri pentru oaspeţii străini”. Potrivit martorului, 
activitatea „departamentului ideologic" al OSTK (eliminat din structura 
PCUS!) consta în numeroase falsuri. De exemplu, imagini ale întâlnirii de 
la Institutul Pedagogic din Tiraspol au fost expuse în vitrinele oraşului cu 


34 


TRANSNISTRIA. CRONICA UNUI RĂZBOI „NEDECLARAT” 


texte provocatoare, iar asupra fotografului au fost exercitate presiuni, 
cerându-i-se să dea o declarație mincinoasă cum că la reuniune profesorii 
i-ar fi distrus aparatul de fotografiat. În acelaşi timp, un alt angajat al de- 
partamentului ideologic, Dmitri Kondratovici, a plasat în presa străină arti- 
cole în care spunea minciuni despre situaţia din Moldova. Desigur, această 
afacere penală nu avea şi nici nu putea să aibă perspective. Deşi o parte uri- 
aşă din sumele colectate de OSTK nu era înregistrată şi era dată în stânga 
şi în dreapta, fără nici o evidenţă, toate acestea au fost un fleac. Amploarea 
jefuirii activelor din Transnistria, începută după formarea republicii separa- 
tiste, nu a fost evaluată până acum. 


CAPITOLUL 3 


Asalt împotriva MAI: 
Pregătirea pentru schimbarea de putere? 


Mitingurile din 1989. De ce ministrul afacerilor interne nu a 
făcut nimic pentru a opri revoltele. Secretele familiei Voronin. 
Date privind calitățile personale ale ministrului de interne. 

7 aprilie 2009, ca un remake al datei de 10 noiembrie 1989 


Anul 1989 a fost marcat în URSS de o explozie puternică a nemulțu- 
mirii maselor, care, de multe ori, s-a manifestat din considerente etnice. 
În luna mai, în regiunea autonomă Nagorno-Karabah, unde se profila un 
conflict major, a avut loc o grevă generală, iar în Armenia - o campanie de 
mitinguri şi demonstraţii. În iunie au avut loc pogromurile turcilor 
meşketieni în Valea Fergana, în cursul cărora, potrivit cifrelor oficiale, au 
fost ucişi mai mult de o sută de oameni. La 31 decembrie, în Nahicevan, 
mulțimea a distrus echipamentele amplasate pe sute de kilometri ai grani- 
ţei sovieto-iraniene. 

La sfârşitul lunii martie şi începutul lunii aprilie, la Tbilisi au început 
tulburările asociate cu evenimentele din Abhazia, în urma cărora s-a decla- 
rat secesiunea în Georgia. Până la 6 aprilie, manifestanţii, care au ajuns la 
8-10 mii de oameni, au început să solicite desprinderea Georgiei de URSS. 
La cererea conducerii republicii către Comitetul Central al PCUS au fost 
trimise nejustificat trupe în Georgia - 4 regimente de infanterie, forțe de 
securitate internă, trupe şi poliţişti din diverse oraşe. 

La 9 aprilie, sub conducerea generalului Rodionov a început reprima- 
rea mitingului. În busculadele create de mase au fost ucise 20 de persoane 

şi aproximativ 100 de militari au fost răniți. Ancheta Comisiei Congresu- 
lui Deputaţilor Poporului din URSS, sub conducerea lui Anatoli Sobceak, 
a stârnit multă zarvă. S-a ajuns la concluzia că militarii au utilizat excesiv 
forța împotriva demonstranţilor. Cred că acest episod a afectat puternic 
conducerea Ministerului Afacerilor Interne al RSSM, a cărui activitate a 
fost paralizată în timpul revoltelor din 10 noiembrie 1989. Deşi situaţia de 
la Chişinău a fost cu totul alta, CC al PCM şi ministrul Afacerilor Interne, 
Vladimir Voronin, au preferat să nu ia nici o măsură pentru menținerea or- 
dinii, pentru a nu fi criticaţi asemenea generalului Rodionov. Aceasta era 
poziţia struţului, tipică pentru funcţionarii comunişti „de şcoală veche”. 
Este posibil să fi existat şi alte motive, rămase secrete, pentru care s-a prefe- 
rat pasivitatea. 

Pentru Chişinău, anul 1989 a fost anul mitingurilor de masă. Unii ie- 
şeau în stradă cu revendicări politice, iar alţii doar pescuiau în ape tulburi. 
S-a înregistrat o creştere fără precedent a criminalităţii stradale. Organizato- 
rii acţiunilor neautorizate îndemnau la blocarea clădirilor administrative, îi 
instigau pe oameni să se înarmeze cu ce au la îndemână şi să „dea o lecţie” 
Miliției. Se auzeau chemări la incendierea maşinilor de miliţie şi atacarea 
poliţiştilor. Cu toate acestea, conducerea partidului a organizat la 7 noiem- 
brie o paradă militară şi o demonstraţie. Nici acum nu ştiu cine din CC al 
PCM a insistat asupra adoptării unei soluţii atât de lipsite de sens şi chiar 
provocatoare. Tehnica militară a împiedicat accesul oamenilor revoltați în 
piață. Dar se putea şi mai rău... 

Sentimentele ostile față de Miliție s-au amplificat, ameninţarea revol- 
telor plutea deasupra oraşului. Pentru oamenii obişnuiţi cu siguranţa era 
o perioadă de încercări. Niciunul dintre incidentele scandaloase pe care le 
discuta capitala nu a fost investigat în mod adecvat. Pentru că nu primeau 
informaţii complete, cetăţenii se hrăneau cu zvonuri, considerând că pasi- 
vitatea Miliției şi Procuraturii reprezintă o comandă politică. 

În legătură cu aceasta făceau speculaţii mai ales cei pentru care era avan- 
tajoasă o încingere a situaţiei. Societatea aştepta un răspuns la întrebarea: 
Cine va restabili ordinea în cele din urmă? Cu toate acestea, Ministerul Afa- 
cerilor Interne, condus pe atunci de Vladimir Voronin, s-a comportat cu to- 
tul inadecvat: în fapt, s-a delimitat de probleme şi nu a făcut nimic pentru 
a opri revoltele, atitudine care era o reflectare a strategiei „struţului” adop- 
tate de CC al PCM. 

Astăzi, când ne amintim de perioada 1989 - prima jumătate a anului 
1990, ne întrebăm: de ce capitala şi ţara s-au predat fără luptă organizatori- 
lor numeroaselor acţiuni distructive? Cui şi în ce scop au folosit revoltele, 
cine şi de ce le-a provocat? Se crede, în general, că principalul scenarist şi 
regizor a fost Frontul Popular. Dar să ne amintim: acesta era doar o organi- 
zaţie obştească, deşi puternică, iar toată puterea, la acel moment, aparţi- 
nea CC al PCM şi Guvernului, care aveau la dispoziţie instrumente 
precum Ministerul Afacerilor Interne, Procuratura, KGB-ul, instanțele de 
judecată şi închisorile. Toate aceste atribute ale unui stat puternic func- 
ţionau de minune, iar angajaţii doar aşteptau indicaţii de mai sus. De ce 
nu s-au primit indicaţiile? Nu putea fi o întâmplare. După toate aparen- 
ţele, a fost o comandă politică. 

Se poate afirma cu certitudine că în această etapă niciun minister sau 
departament nu a depus atâta efort pentru discreditarea autorităţilor mol- 
doveneşti, cum a făcut MAI. Dar iată un paradox: în biografia lui Voronin, 
nu se ştie de ce, ulterior, anul 1989 a fost prezentat cu consecvență drept 
unul plin de eroism. Cercetătorul care se întreabă ce anume s-a întâmplat 
între pereţii MAI se confruntă în primul rând cu problema lipsei com- 
plete a informaţiilor viabile cu privire la activitatea ministerului condus de 
Voronin şi mai ales cu privire la revoltele de la 10 noiembrie 1989. 

Cu toate acestea, în general, nu se cunosc foarte multe lucruri despre ca- 
riera celui de-al treilea preşedinte al nostru. În primul rând, forța motrice a 
acestei cariere este o enigmă. Chiar în timpul mandatului de preşedinte al 
lui Voronin au ieşit la iveală unele secrete grave ale familiei sale. Printre altele, 
a fost dat publicităţii un interviu acordat în 1943 publicaţiei româneşti 
Cartea moldoveană de bunicul lui Voronin din partea mamei. Din text re- 
zulta că Isidor Sîrbu, născut în 1887 în satul Corjova, de pe malul stâng al 
Nistrului, îi dezaprobase pe bolşevici şi întâmpinase cu pâine şi sare armata 
germană în 1941, iar nepotul său a fost primarul satului până în 1944. Cum 
a putut o persoană cu o astfel de biografie să promoveze în URSS? 

Proprietar de case, a 30 de hectare de teren şi 8 acri de grădini, Sîrbu a 
fost jefuit de bolşevici în 1933. În interviu, Isidor relatează că după expro- 
priere i s-a propus direct să părăsească Corjova. Pe atunci, mulți oameni care 
intraseră în atenţia NKVD-ului îşi părăseau ţinuturile natale şi îşi pierdeau 
urma în spaţiul vast al URSS. Dar Sârbu nu a fost de acord să plece şi a fost 
încarcerat trei luni la Tiraspol, după care s-a întors acasă. În 1935, familia 

sa figura pe o listă întocmită de NKVD cu persoanele care urmau a fi de- 
portate în Siberia (în total, pe listă se aflau cinci familii din Corjova). Nu 
se ştie de ce Sîrbu a fost deportat în oraşul ucrainean Pervomaisk, de unde 
a revenit în Corjova. I s-a propus din nou, pe cale amiabilă, să plece, el a 
refuzat iarăşi (deşi familia nu mai avea unde să locuiască în Corjova), mo- 
tiv pentru care în 1936 a fost din nou condamnat la trei ani de închisoare, 
la Tiraspol, de unde a fost eliberat înainte de termen după doi ani. Isidor 
nu a vrut nici de această dată să-şi părăsească satul, a fost rearestat împre- 
ună cu soţia sa, a petrecut doi ani în închisoarea de la Herson şi, fiind con- 
secvent, s-a întors în Corjova în 1940. Despre toate acestea i-a povestit 
unei jurnaliste din România în timpul unei vizite la Bucureşti în 1943. 
Este interesant faptul că promovarea lui Voronin a avut loc într-o perioadă 
în care colectivizarea, războiul şi toate evenimentele legate de acestea erau 
încă proaspete, o perioadă în care oricine din Corjova putea povesti în de- 
taliu despre ce a făcut familia Sârbu în anii '30-'40. Dar trecutul compro- 
mițător, după standardele acelui timp, nu i-a afectat cariera de producător 
sovietic (în perioada 1961-1966, a condus brutăria din Criuleni, apoi, în 
perioada 1961-1971, a fost directorul Fabricii de pâine din Dubăsari), iar, 
mai târziu, pe cea de funcționar de succes al aparatului sovietic de partid. 
În pofida anchetării sale (sau, poate, datorită acesteia?), Voronin, care reu- 
şise să-şi facă relaţii cu persoane utile, a intrat în atenţia lui Gleb Dîgai, 
care în 1971 a aprobat promovarea lui în funcția de preşedinte al Comite- 
tului executiv orăşenesc Dubăsari. După aceasta, a început o perioadă 
nouă, furtunoasă şi nu mai puţin întunecată din biografia viitorului preşe- 
dinte. A fost transferat la Ungheni, în zona de frontieră, unde, în perioada 
sovietică, erau numite persoane cu dosarul „curat” sau, cum se spunea pe 
atunci, „complet fără pată”, care nu aveau rude în străinătate. Voronin avea 
astfel de rude, şi încă destule ca număr. Dar se pare că a existat ceva mai 
presus de această situație. 

Un amănunt ciudat ar fi că, deşi se ştia că în anii '80 Voronin a lucrat la 
Ungheni, inițial ca preşedinte al Comitetului executiv orăşenesc, apoi al 
Comitetului executiv raional, este încă neclar în ce perioade exact a ocupat 
fiecare din aceste funcţii: în biografia sa oficială nu sunt precizaţi niciodată 
anii concreți. Şi mai există un aspect misterios. În perioada mandatelor sale 
de preşedinte, din 2001 până în 2009, documentele şedinţelor Biroului 
CC al PCM începând din 1975 nu au fost desecretizate, cu încăpățânare, 

deşi perioada pentru care au fost etichetate clasificat a expirat potrivit legii 
încă din 2001. Ce secrete ascunde de noi? 

În aprilie 2010, cercetând împreună cu jurnalista Elena Zamura arhi- 
vele MAI, am constatat că au dispărut toate ordinele, dispoziţiile ministeru- 
lui şi alte documente din anul 1990, care a precedat numirea mea în funcţia 
de ministru al Afacerilor Interne. Au fost distruse în 1994. Pe cine ar fi avan- 
tajat acoperirea lui Voronin şi în ce scop? Pe cine altcineva ar mai fi vrut să 
acopere? De ce a fost necesar să se şteargă exact istoria perioadei în care se 
scinda Moldova? Cine l-a constrâns pe ministrul de interne Constantin 
Antoci să dea un ordin, în esenţă, criminal? Au participat angajaţi care au dis- 
trus documentele cu propriile mâini, dar care nu au avut nimic de spus. Am 
constatat, de asemenea, că au fost „curăţate” inclusiv procesele-verbale ale re- 
uniunilor Colegiului MAI din perioada 1991-1992. Au dispărut multe do- 
cumente referitoare la evenimentele cele mai importante: distrugerea Secţiei 
raionale de poliţie de la Vulcăneşti, conflictele de la Dubăsari şi din Găgăuzia 
şi multe altele. Trecutul a fost şters, la propriu, de nişte langolieri. 

Nu este întâmplător faptul că în acelaşi an 1980 - de cotitură pentru 
URSS şi Moldova - cariera lui Voronin în structurile sovietice s-a înche- 
iat brusc. După ce a reuşit, se pare, să-l impresioneze pe raţionalul şi prac- 
ticul Dîgai, el a fost trimis la Academia de Ştiinţe Sociale de pe lângă CC 
al PCUS. În 1983, Dîgai l-a numit pe absolventul ASS inspector în pro- 
priul departament, iar, după un an, în 1994, l-a făcut adjunctul său. 
Această numire a coincis cu sosirea lui Victor Smirnov, protejatul lui Egor 
Ligaciov, în postul de secretar II al CC al PCM. Atrag atenţia că, dacă Petru 
Lucinschi ajunsese secretar al CC al PCM la 31 de ani, la 40 de ani 
Voronin era doar instructor. 

În primăvara anului 1985, odată cu numirea noului guvern al RSSM, 
Voronin, care fusese remarcat de Smirnov, a trecut, aparent temporar (până 
când avea să se ivească un post mai important), la conducerea unui departa- 
ment din cadrul Sovietului de Miniştri. În toamna aceluiaşi an, când l-a în- 
locuit pe viitorul său „coechipier” Nicolae Bondarciuc, Voronin s-a aflat la 
conducerea Comitetului orăşenesc Bender al PCM, apoi la 24 decembrie 
a fost numit în funcţia de preşedinte al Comisiei pentru ştiinţă, cultură şi 
educaţie a Sovietului Suprem. 

În aceste poziţii, Voronin a demonstrat limpede că este un om care în- 
țelege perfect ceea ce se aşteaptă de la el. Şi atunci i s-a oferit posibilitatea 

să evolueze şi mai mult. La 17 februarie 1989, Vladimir Voronin a devenit 
ministru al afacerilor interne al RSSM, în locul lui Gheorghe Lavranciuc 
(care a condus KGB-ul), fiindu-i acordat gradul de general-maior. Aceasta 
era o practică comună, un funcţionar al aparatului sovietic de partid era 
adesea „aruncat” să întărească Ministerul de Interne. Căpitanul în rezervă 
(V. Voronin) a primit de urgență, aşa cum cerea tradiția de partid, gradul 
special de general-maior de miliție, deşi el habar nu avea despre ce în- 
seamnă să fii ofițer, ce înseamnă onoarea şi demnitatea de ofiţer. 

Voronin a fost ministru timp de şaisprezece luni, dar a intrat cu dificul- 
tate în specificul activităţii, copleşindu-şi subalternii cu sute de solicitări re- 
feritoare la activitatea lor. Ulterior, i s-a atribuit mentalitatea generalilor de 
miliţie, dar aceasta era o calitate personală, nu o consecință a deformării sale 
profesionale din MAI. În sistemul miliţienesc, Voronin era un străin. Prin 
natura sa, a fost şi a rămas mereu un funcționar sovietic de partid, instruit 
în perioada postbelică: grosolan, trufaş, arogant, convins că lui îi este per- 
mis totul. Absolvent al Tehnicumului Cooperatist din Chişinău, Voronin 
a încercat să înţeleagă subtilităţile, dar, ca un adevărat carierist de partid, a 
evitat discuţiile, iar în situaţiile controversate a încercat să rămână în um- 
bră, abătând tirurile asupra altora. În memoria angajaţilor din aparatul 
MAI a rămas ca un om cu o figură mereu posacă, preocupată, împietrită. 
Ministrul de interne s-a făcut remarcat prin duritate, ranchiună şi un nar- 
cisism excesiv - trăsături pe care le-a manifestat pe deplin şi în funcţia de 
preşedinte al ţării. Poate că în toţi anii în care s-a aflat la putere, atât în 
1989, cât şi în 2001-2009, acest elev impresionabil a copiat chiar stilul de 
conducere al şefului său, Victor Smirnov. 

Unul dintre momentele-cheie ale mandatului lui Voronin în funcţia de 
ministru a fost atacul asupra Ministerului Afacerilor Interne, din 10 noiem- 
brie 1989, de Ziua Miliției sovietice. Mulţi considerau că agresivitatea Fron- 
tului Popular, care a adunat mulțimea, era alimentată chiar de Voronin, 
care îi denigra pe frontişti în discursurile sale. Evenimentele din acea zi 
au avut ceva ciudat, inexplicabil, provocator. Nu s-a făcut vreo anchetă. 
Niciodată nu a fost dată publicităţii o versiune oficială pentru cele întâm- 
plate, iar probele materiale - înregistrările foto şi video ale jurnaliştilor - 
au dispărut fară urmă. 

Putem doar bănui cui îi convenea acest lucru, dacă ne amintim că, la o 
săptămână după atacul de la MAI, la 16 noiembrie, la plenara extraordinară 

a CC al PCM, Simion Grossu şi-a pierdut funcţia de prim-secretar, fiind în- 
locuit de Petru Lucinschi. De fapt, aceasta a fost pregătirea schimbării pute- 
rii, o combinaţie secretă în care Voronin a jucat cu succes un rol-cheie. 

În 1990, ministrul Voronin a fost trecut în rezerva de cadre ale MAI al 
URSS şi a fost înscris ca student la Academia Ministerului Afacerilor In- 
terne al URSS. După cum mi-au relatat ulterior funcţionarii MAI, el a fost 
cel care împreună cu Gheorghe Lavranciuc (fostul şef al KGB din RSSM şi 
predecesorul său în funcția de ministru al afacerilor) a contribuit la scoate- 
rea din Chişinău a bazei de date a reţelei de agenţi. Moscova i-a întins lui 
Voronin un colac de salvare, şi nu doar în semn de recunoştinţă: după toate 
aparențele, mai era încă nevoie de Voronin. În iunie, fostul ministru a ple- 
cat să studieze şi, după absolvire, a devenit un pensionar rus, aspect pe care 
mass-media i l-a amintit în mod repetat după 2001, în perioada în care şeful 
statului moldovean a susținut fățiș interesele Moscovei. Voronin nu a răs- 
puns niciodată reproşurilor că preşedintele Republicii Moldova, care avea 
cetăţenie rusă, a fost practic întreținut de Rusia. La începutul anilor '90, de- 
parte de furtunile politice din Moldova, fostul ministru nu şi-a pierdut tim- 
pul studiind, ci a sprijinit în mod activ ideea de refacere a URSS, a purtat 
tratative cu colegii de la Chişinău, şi-a întărit legăturile din cadrul structuri- 
lor puterii de la Chişinău, Moscova, Tiraspol şi Comrat, a susținut consec- 
vent acţiunile separatiste ale liderilor din stânga Nistrului. 

În februarie 1991, Voronin a devenit unul dintre cei patru candidaţi 
pentru postul de prim-secretar al CC al PCM, dar a pierdut, la fel ca Ion 
Guţu şi Vasile lovv. A câştigat Grigore Eremei, un om care s-a remarcat, 
după cum am mai spus, numai prin trăsături negative, un reprezentant în- 
verşunat al nomenclaturii sovietice. După ce a pierdut, Voronin a revenit 
la Moscova. După doi ani şi ceva, în vara anului 1993, după ce absolvise 
deja şcoala, la Chişinău era în curs de constituire un „alt” partid comu- 
nist. Din nou se punea problema unui lider. Încă o dată, pretendent la 
funcţie era Ivan Guţu, dar, în mod neaşteptat, a avut câştig de cauză ideea 
conform căreia în fruntea partidului trebuie să fie figuri „noi”. lon Guţu şi 
Eugen Sobor şi-au amintit de Voronin şi l-au recomandat insistent. Candi- 
datura lui a fost aprobată de Moscova şi de grupul de organizare. A fost 
această propunere o surpriză pentru Voronin? A fost el sincer când a spus 
că nu mai vrea să se implice în viaţa politică? Este adevărat că au încercat 
mult timp să-l convingă să conducă viitorul PCRM? Din păcate, nu există 


4 


TRANSNISTRIA. CRONICA UNUI RĂZBOI „NEDECLARAT” 


documente care ar putea confirma sau infirma versiunea neoficială. 
Voronin însuşi nu a descris în detaliu, niciodată şi nicăieri, modul în care, 
după absolvirea Academiei MAI, a reintrat în viaţa politică din Moldova, 
ce sau cine anume l-a determinat să se întoarcă. Şi acest fapt este, de aseme- 
nea, unul dintre numeroasele mistere ale trecutului nostru recent. 

În octombrie 1993, Vladimir Voronin, cu sprijinul activ al lui Petru 
Lucinschi şi Andrei Sangheli, a organizat conferința de fondare a Partidului 
Comuniştilor. Ca urmare, PCRM a fost înregistrat în luna aprilie 1994. 
Faptul că s-a permis reconstituirea Partidului Comuniştilor, interzis de Par- 
lamentul din Moldova în 1991, a fost una dintre cele mai mari greşeli ale 
politicienilor noştri de atunci şi mai ales a preşedintelui Mircea Snegur. Pe- 
rioada 2001-2009 a întârziat dezvoltarea Republicii Moldova cu mai bine 
de un deceniu. Ulterior, s-a trasat în mod repetat o paralelă între evenimen- 
tele din 1989 şi devastarea sediilor administrative din centrul Chişinăului 
la 7 aprilie 2009. într-adevăr, scenariile au multe în comun, se poate vedea 
acelaşi „stil”. În esenţă, 7 aprilie 2009 poate fi un remake al zilei de 10 no- 
iembrie 1989. În ambele situaţii, Voronin şi-a asumat ipocrit meritul că nu a 
ordonat să se tragă în mulțime. în ambele situaţii, atacatorii erau înarmaţi cu 
pietre care, fără un motiv aparent, se găseau din belşug în centrul Capitalei. 
Martorii evenimentelor din 10 noiembrie 1989 au spus că era vorba 
despre pietre de carieră - bucăți mari de piatră (70-120 mm) folosită pen- 
tru construirea drumurilor - şi că ar fi fost aduse în două camioane KamAZ 
fără plăcuţe de înmatriculare, care au fost văzute la Chişinău, la intersecţia 
bulevardului Lenin cu străzile Kotovski şi Armenească. Aceiaşi martori, 
muncitori la cariera Pruncul, au declarat că, la 10 noiembrie 1989, piatra 
respectivă a fost încărcată de la cariera lor... De altfel, scenariul derulat la 
10 noiembrie 1989 a fost folosit de preşedintele Voronin şi în anul 2000, 
în timpul revoltelor din Chişinău, când nemulțumirea mulțimii a fost stâr- 
nită în mod iscusit prin reducerea beneficiilor sociale şi deviată de la Gu- 
vern împotriva primarului Serafim Urecheanu. Într-adevăr, similitudinile 
sunt evidente. De-a lungul timpului multe au fost uitate, iar lui Voronin 
au început să-i fie atribuite merite deosebite pentru respingerea atacului 
de la MAI şi apărarea clădirii de mulțimea care o lua cu asalt. Când preşedin- 
tele comunist a format împreună cu liderul PPCD, Iurie Roşca, aşa-numita 
„monstruoasă coaliţie”, s-a vorbit şi scris mult despre faptul că înțelegerea 
lor ar fi apărut chiar în ziua în care mulțimea a încercat să distrugă clădirea 

Ministerului Afacerilor Interne și că ei ar fi salvat-o de două ori de la dis- 
trugere. Dar am mari dubii şi în legătură cu această legendă. Roşca avea 

28 de ani şi în 1989 îşi depusese carnetul de comsomolist şi devenise unul 
dintre fondatorii Frontului, el a început să acapareze pe neobservate con- 
trolul absolut asupra Frontului Popular din Moldova. Este puţin probabil 

ca Voronin să fi vrut sau putut să discute cu el între patru ochi, în condiţi- 

ile în care erau alți lideri, mult mai influenţi, ca Leonida Lari, Petru Buburuz, 
Gheorghe Ghimpu. Situaţia scăpase atât de mult de sub control, încât nici 

ei nu mai puteau face nimic, cu atât mai puţin Roşca. Totuşi, ce s-a întâm- 
plat cu adevărat pe bulevardul central al Capitalei la 10 noiembrie 1989? 


CAPITOLUL 4 


De ce nu a condus Voronin apărarea MAI 


„Mă voi coordona cu Kuzmici”. Iuri Jukov - organizatorul real al 
apărării sediului ministerului. Voronin dă ordin de retragere a Miliției 
de pe linia apărării. Cine s-a aflat în spatele lui Viorel Tutunaru? 


În calitate de ministru de interne în perioada 1990-1992, am luat cu- 
noştinţă de raportul MAI privind revoltele din 10 noiembrie 1989, întoc- 
mit imediat după acestea. Deşi autorii materialului îi erau loiali ministrului, 
ei nu au putut ascunde faptele pe care astăzi le cunosc puţini oameni, pen- 
tru că nu au fost dezvăluite niciodată. Sare în ochi imediat următoarea 
situație. Conflictul s-a desfăşurat cu aproximaţie între orele 14.00 şi 
23.00, adică într-un interval de nouă ore. Ar fi fost logic dacă Voronin ar 
fi condus de la început acţiunea de apărare a clădirii, în care se aflau arme 
şi documente secrete. La urma urmelor, MAI întruchipa ordinea în stat! 
Dar ministrul, în mod ciudat, a lipsit aproape cinci ore, până la 18.30, 
adică tot timpul în care a avut loc escaladarea tensiunilor. 

Iată cum şi-a amintit ziua de 10 noiembrie 1989 un martor ocular, ṣe- 
ful Departamentului de apărare a ordinii publice din MAI al RSSM, Iuri 
Bondarenco: „Eram pregătiţi să ţinem piept încă unui miting neautorizat. 
Voronin m-a întrebat: «Ei bine, ne vom bate? Câţi oameni sunt acolo?» l-am 
răspuns: «În jur de 1 500». «Du-te, aşteaptă, mă voi coordona cu Kuzmici». 
Am plecat. Cu un minut înainte de a ne pregăti să folosim mijloacele speci- 
ale, ministrul ne-a transmis prin staţie: «Opriţi!»” 

Aceasta este una dintre numeroasele dovezi că deciziile s-au luat cole- 
gial, la nivelul conducerii de vârf a partidului, nu de Voronin singur. Aceste 
decizii ale aparatului Comitetului Central din 10 noiembrie nu puteau fi 

luate pe termen lung. Chiar de la început şi până la ora 20.00, ordinele 
le-a dat viceministrul, generalul-maior de miliţie Gheorghi Jukov, un spe- 
cialist responsabil şi de înalt profesionalism, care şi-a asumat întreaga respon- 
sabilitate fără să ezite. Ulterior, Voronin, care trebuia să-l îndepărteze pe 
principalul martor al slăbiciunii sale, l-a acuzat cu ipocrizie pe viceministru 
de „proastă conducere” a apărării sediului MAI. După aceea generalul 
Jukov, aşa cum se cuvine pentru un ofițer şi un om de onoare, a demisionat 
imediat şi a plecat în Rusia. 

După ora 20.00, la MAI a ajuns un grup de deputaţi şi lideri ai FPM, 
care a împărţit, de fapt, responsabilitatea cu ministrul afacerilor interne şi 
a devenit scutul său. În acea zi, Voronin nu a dat personal niciun ordin, to- 
tul a fost pus de acord. De fapt, în timpul atacului, el a evitat situaţiile în 
care ar fi trebuit să dea ordine şi, conform obiceiului de partid, a creat con- 
textul „răspunderii colective”. Consider că adevărul ar avea numai de câşti- 
gat dacă aş descrie mai detaliat cum au evoluat evenimentele în acea zi 
nefastă. La 10 noiembrie 1989, în jurul orei 14.00, a parvenit o informa- 
ţie cum că un grup de aproximativ două sute de persoane, care s-au adu- 
nat la monumentul lui Ştefan cel Mare, intenţionează să blocheze sediul 
MAI. Înainte, adepţi ai FPM încercaseră în mai multe rânduri să pătrundă 
cu forţa în clădirile comitetelor executive raionale şi ale comitetelor raio- 
nale. La 14.30, prim-viceministrul Gheorghi Jukov i-a ordonat prin telefon 
comandantului Unităţii Militare 5447, locotenent-colonelul Petru Jivora, 
să aducă în stare de pregătire efectivul regimentului de miliție, pentru ca, 
în caz de necesitate, să apere sediul MAI. Până la orele 15.00, la sediul mi- 
nisterului au sosit 84 de colaboratori ai Detaşamentului de Miliție cu Des- 
tinaţie Specială (OMON), iar, până la 16.30, în curte s-au adunat 147 de 
militari din cadrul Unităţii Militare 5447. 

La orele 16.50, s-au apropiat de intrarea centrală a sediului MAI vreo 
zece persoane cu pancarte pe care era scris: „Violenţa naşte violenţă!”, „Jos 
Miliția antipopulară!”, „De ce loviți în frații voştri?”, „Să topim bastoanele 
de cauciuc pentru a fabrica prezervative!” şi „Democraţie începând cu 7 
noiembrie” (ultima pancartă înfăţişa bastoane de cauciuc şi pete de sânge). 
În acest răstimp, la intersecţia fostului bulevard Lenin cu strada Armenească 
se adunaseră deja aproximativ 150 de persoane. Un alt grup se afla sub arcada 
unei case de peste drum de MAI (la scurt timp după asalt, această arcadă a 
fost demolată; în locul ei se află acum un magazin). Pentru joncţiunea cu 

cei care protestau, venea mulțimea dinspre monumentul lui Ştefan cel Mare. 
În preajma monumentului au rămas persoane „de serviciu” care îi îndru- 
mau spre sediul MAI pe cei care continuau să vină. Principala revendicare a 
mulţimii era eliberarea celor reţinuţi în timpul mitingurilor şi marşurilor 
neautorizate când au răsunat apeluri la blocarea clădirilor administrative. În- 
tre altele, atunci s-a făcut apel la înarmarea cu orice mijloace la îndemână şi 
„să se dea o lecţie” Miliției, se instiga la incendierea maşinilor de miliţie şi la 
atacarea milițienilor. Aceste apeluri au fost ascultate: la 12 martie, un grup 
de persoane în frunte cu Viorel Tutunaru, în timpul unui miting neautorizat 
din faţa sediului CC al PCM, au atacat milițienii neînarmaţi care formau 
un cordon de pază şi le-au provocat o serie de leziuni corporale. În aceste 
condiţii, conducerea partidului a organizat la 7 noiembrie o paradă militară 
şi o demonstrație. Protestatarii au încercat să le împiedice, dar au fost opriți 
de Miliție, după care starea de spirit antimilițienească a sporit, ca şi intenţi- 
ile de a se răfui cu colaboratorii MAI. 

La ora 17.00, şeful unităţii de alarmă a MAI, Vladimir Zaporojţev, reve- 
nind de la evenimentele din piaţa centrală, nu a putut intra în sediul MAI 
şi a ordonat să fie reținut unul dintre protestatari. După aceea, din stradă 
au mai intrat vreo şase persoane în holul ministerului. Şeful Secţiei politice, 
colonelul Mihail Popov, a discutat cu ei şi a clarificat că aceştia sunt stu- 
denţi. Tinerii au fost trimişi la Secţia de interne din sectorul Lenin, pentru 
întocmirea proceselor-verbale. 

În acel moment mulțimea era formată din aproximativ 300 de persoane. 
În rândurile din faţă au ajuns nişte femei surescitate, care îi insultau cu 
voce tare pe angajaţi şi cereau eliberarea celor reţinuţi. Cu cei adunaţi acolo 
au încercat să discute secretarul Comitetului de partid din MAI, Alexandru 
Ceaicovschi; şeful Direcţiei urmărire penală, Vladimir Procopciuc; 
viceministrul Constantin Antoci; adjunctul şefului Secţiei de apărare a or- 
dinii publice din Direcţia afacerilor interne, Boris Muravschi; şeful Secţiei 
politice, Mihail Popov; adjunctul şefului Direcţiei afacerilor interne din 
Chişinău, Vasile Belețki. Toţi aceştia îi rugau pe rând, la megafon, pe oa- 
meni să se împrăştie. Dar mulțimea presa tot mai mult, apropiindu-se de 
uşile clădirii. Pe la ora 18.15, în curtea MAI au sosit încă 150 de militari 
din Unitatea Militară 5447, iar pe scările din faţa sediului au ieşit, la indica- 
ţia lui Jukov, 84 de luptători OMON, care s-au postat pe două rânduri, în 
ultimul rând de apărători ai clădirii. Numai zece erau echipați cu mijloace 

de apărare. Potrivit autorilor raportului întocmit ulterior, protestatarii ajun- 
seseră deja la 1 500 de persoane. La adresa lucrătorilor MAI se striga: „Călăi- 
lor!” şi „Fasciştilor!”. Apoi a fost aruncat un coş de gunoi în grupul OMON, 
peste capetele militarilor. 

Oamenii îşi exprimau intenţia clară de a pătrunde cu forţa în clădire 
şi, la ora 18.20, Jukov le-a dat ordin lucrătorilor OMON să-i împingă pe 
protestatarii de pe scări. Când mulţimea a fost împinsă în jos pe trepte, ci- 
neva a aruncat o petardă. La acest zgomot, dinspre arcada casei de pe cea- 
laltă parte a străzii, încă vreo mie de persoane au luat-o la fugă, traversând 
bulevardul şi începând să arunce în milițieni cu pietre, sticle, bare de metal. 
În acest moment, împotriva mulțimii a fost folosit „agentul PR-73“ sau, 
altfel spus, bastoanele de cauciuc. În timp ce împingeau mulțimea furioasă, 
milițienii au reţinut persoanele cele mai agresive şi le-au dus la Secţia raio- 
nală a afacerilor interne (SOAI). 

Din dispoziţia viceministrului Valeri Garev, o parte dintre angajaţii apa- 
ratului au fost trimişi pentru întărirea pazei sediilor CC al PCM şi Sovietu- 
lui de Miniştri al RSSM, pentru că exista pericolul real ca mulțimea să vină 
să le ia cu asalt. În jurul orei 18.30, la ordinul lui Jukov, 150 de militari au ie- 
şit pe bulevard din curte, pe porţile de serviciu, şi i-au îndepărtat pe demon- 
stranţi de la intrarea în sediu spre străzile Kotovski (astăzi - Hînceşti) şi 
Armenească. În acelaşi timp Jukov a dispus să se pună în executare planul 
de apărare a sediului MAI pentru situații excepţionale, întărind toate postu- 
rile cu angajaţi calificaţi ai aparatului. Au fost puse în stare de alarmă efecti- 
vele din secţiile orăşeneşti şi raionale de interne, precum şi alte subunități. 

Între timp numărul protestatarilor ajunsese la aproximativ 3 000 de per- 
soane. Lucrătorii OMON şi militarii cu bastoanele de cauciuc i-au îndepăr- 
tat pe protestatari. Cei din urmă s-au împărțit în două grupuri şi aruncau, 
rând pe rând, cu pietre, bâte, sticle incendiare şi petarde. Femeile adunau 
toate aceste obiecte şi le aduceau înapoi. 

Oricât ar părea de straniu, în tot acest răstimp Voronin s-a aflat la şe- 
dinţa Prezidiului Sovietului de Miniştri al RSSM şi a revenit de acolo nu- 
mai după ce fuseseră deja răniți în jur de zece milițieni şi când absenţa sa a 
început să ridice semne de întrebare. Ministrul a ordonat să fie chemată o 
brigadă medicală şi echipe de pompieri. În jurul orei 18.55 au sosit două 
maşini de pompieri. Abia în acest moment între apărătorii sediului a fost 
stabilită legătura prin radio, ceea ce le-a permis să facă manevrele. 

În jurul orei 19.00, protestatarii au început să spargă vitrinele magazi- 
nelor de pe bulevardul Lenin. A apărut pericolul real de vandalizare a ma- 
gazinului de bijuterii din aur Aureola. La ordinul lui Jukov, au fost folosite 
grenade de tip Ceriomuha (din cinci bucăţi au funcționat trei). 

La ora 19.00, în clădirea MAI a intrat preotul Petru Buburuz, deputat 
al poporului din URSS. Acesta i-a propus lui Voronin să iasă în faţa demon- 
stranţilor, însă Voronin a ezitat. Buburuz s-a adresat el poporului, la început 
prin megafonul de pe o maşină a Inspectoratului auto de stat (IAS), apoi 
printr-un megafon cules de pe carosabilul bulevardului. A fost lovit cu pie- 
tre şi s-a ascuns în sediul MAI. 

În jurul orei 20.00, numărul protestatarilor s-a mărit şi mai mult; ulte- 
rior, în urma analizei, s-a estimat că erau în jur de 10 000 de persoane. 
S-au folosit pentru a doua oară grenade tip Ceriomuha, ceea ce i-a mai dis- 
persat pe atacatori. În sediul MAI au apărut vicepreşedinţii Sovietului de 
Miniştri al RSSM, Mihail Platon şi Andrei Sangheli; preşedintele Comite- 
tului executiv orăşenesc Chişinău, Vladimir Dobrea; adjunctul acestuia, 
Vladimir Tkacenko; deputaţii poporului din URSS, Grigore Vieru, Anton 
Grăjdieru, Leonida Lari, Nicolae Dabija; membrii Comitetului executiv 
al FPM, Gheorghe şi Mihai Ghimpu; şi alţii. Prin megafonul de pe o ma- 
şină IAS şi prin megafonul din balconul ministerului, aceştia au cerut mul- 
ţimii să înceteze dezordinile şi să meargă în piaţă pentru desfăşurarea unui 
miting. Dar nimeni nu a dat ascultare apelurilor lor. 

Reprezentanţii FPM i-au propus lui Voronin să retragă Miliția în sediul 
MAI, presupunând că o astfel de manevră îi va linişti pe oameni. A fost cea 
mai nechibzuită propunere din câte erau posibile, pentru că în acel moment 
era foarte clar că mulțimea nu se va supune nici politicienilor cu cea mai 
mare autoritate care erau prezenți. Dar ministrul, evident, a decis că aceasta 
este o idee bună, dacă altele nu există. Forţele de apărare a sediului MAI au 
fost retrase de pe poziţii pe străzile Armenească şi Kotovski. Miliţienii şi 
militarii au intrat în clădire. 

Doar un număr mic de angajaţi a rămas să păzească intrarea centrală. În- 
cepând cu ora 19.00, la indicaţia lui Voronin, viceministrul Vladimir Molojen 
a luat legătura cu Statul-Major al trupelor interne ale MAI din URSS şi cu 
Direcţia trupelor interne pentru Ucraina şi Moldova, cerând aprobarea să 
implice Unitatea Militară 7481 pentru apărarea sediului MAI. 


49 


General ION COSTAŞ 


Aceasta a fost primită la ora 20.45. Anterior, Voronin ordonase să şe 
dea arme angajaţilor ministerului. După ce Miliția a fost retrasă din stradă, 
demonstranţii au început să atace cu şi mai multă înverşunare, încercând să 
pătrundă în clădire şi în curte. Ofițerii au tras în aer focuri de avertisment 
cu cartuşe oarbe şi de război. Sticlele incendiare au provocat incendii în câ- 
teva cabinete ale ministerului şi în balcon, unde dădea uşa anticamerei mi- 
nistrului. Maşinile de pompieri nu s-au putut apropia de clădire, pentru 
că au fost atacate de către protestatari. Unul dintre atacatori s-a cățărat în 
balcon, încercând să arboreze acolo tricolorul, dar a fost reținut. Alţii au 
intrat pe ferestre în cabinetele incendiate. 

La ora 21.00, a sosit un detaşament mixt al Unităţii Militare 7481 for- 
mat din 150 de militari care au înconjurat clădirea prin spate şi s-au desfă- 
şurat parţial în hol. Până la acel moment demonstranţii îşi concentraseră 
forțele la intrarea centrală. Apărătorii au înregistrat pierderi şi Voronin a or- 
donat să se folosească din nou Ceriomuha. În total, 162 de mijloace speci- 
ale au fost utilizate între orele 22.10 şi 23.00. 

Numai după aceea atacatorii au început să se retragă spre Piaţa Victoriei 
(ulterior, Piaţa Marii Adunări Naţionale). Acolo a avut loc un miting la 
care au participat liderii FPM şi deputaţi din Sovietul Suprem al URSS. 
La finalul mitingului, la ora 00.30, la 11 noiembrie, oamenii au început 
să se împrăştie şi la ora 02.30 nu mai era nimeni. 

La 10 noiembrie au fost reţinuţi 75 de participanţi la revoltele de stradă. 
La ordinul lui Voronin, care a făcut trimitere la solicitările liderilor Frontu- 
lui Popular, după întocmirea proceselor-verbale administrative, toţi au fost 
eliberaţi, chiar înainte de ora 22.00. Aceşti oameni au înţeles atunci că per- 
turbarea ordinii publice nu este pedepsită. Doar unul dintre cei reţinuţi, 
care era dat în urmărire, a fost dus în arestul preventiv din Chişinău. Despre 
Viorel Tutunaru merită să vorbim mai detaliat, pentru că erau mulți ca el la 
mitingurile din acei ani şi aceştia instigau mulțimea la acţiuni iresponsabile. 

Fiind de loc din satul Cârpeşti din raionul Leova, Tutunaru a studiat un 
an la Tehnicumul Electromecanic din Chişinău, dar a abandonat şcoala, 
apoi s-a înscris la Institutul Politehnic din Chişinău, de unde a fost exmatri- 
culat pentru acte de huliganism. A devenit student al Facultăţii de Jurnalis- 
tică de la Universitatea de Stat din Chişinău, dar a fost exmatriculat pentru 
restanţe. După aceea, Tutunaru a plecat la Tallin, a încercat să se înscrie la 
o facultate din Leningrad, a lucrat la şantierul naval din Riga, apoi, după 

o încăierare, a fost internat într-un spital de psihiatrie. Intenţionând să 
emigreze în Italia, şi-a schimbat numele în „Viorello” şi a încercat să ob- 
ţină o audientă la ambasada Italiei de la Moscova. 

În 1977, Tutunaru a omorât în bătaie un om, a fost condamnat la 12 
ani, în închisoare a făcut plângeri, a încercat să-şi dea foc, afirmând că pe 
baza unei povestiri de-a lui a fost turnat filmul Vreau să cânt al regizorului 
moldovean Valeriu Jereghi. A fost transferat la spitalul de psihiatrie al unei 
închisori din Estonia unde, potrivit observaţiilor medicilor, a demonstrat 
„confuzie mintală, tulburări de gândire, deviații de comportament”. I s-au 
pus de trei ori diagnostice psihiatrice, de fiecare dată diferite. Apoi, 
„Viorello” a intrat într-o „remisie stabilă” şi a fost transferat în Moldova 
pentru continuarea tratamentului forțat. 

A lucrat la croitoria penitenciarului, scria versuri, nuvele, declarând că 
şi-a revizuit concepţiile, că va lucra şi-şi va sprijini părinţii. în consecinţă, 
în 1985 a fost eliberat cu menţiunea că „urmează să fie ţinut în evidenţă ca 
bolnav ce prezintă pericol social, din cauza manifestărilor agresive în cazul 
agravării afecțiunilor”. 

După ce a fost eliberat, Tutunaru a început să încalce în mod regulat or- 
dinea publică. A fost reţinut pentru insultarea unor deputaţi şi milițieni, 
pentru că îşi facea nevoile fiziologice în public, în faţa cinematografului 
Flacăra, apoi pentru un atac huliganic împotriva medicilor oftalmologi de 
la Spitalul orăşenesc nr. 3 care îl tratau etc. Această persoană extrem de ac- 
tivă şi impulsivă era prezentă mereu la mitinguri. Cine se ascundea în spa- 
tele celor ca el? Cine îi sfătuia pe oamenii labili psihic să-i atace pe deputaţi 
şi să blocheze clădirile administrative? Aceste întrebări şi le-au pus mulți la 
acea vreme. Acţiuni precum atacarea MAI compromiteau mişcarea de eli- 
berare naţională şi dădeau apă la moară criticilor de la Moscova şi Tiraspol. 
Voi reveni la problema folosirii bolnavilor psihic la dezlănțuirea mişcărilor 
de masă. 

În urma atacului au avut de suferit 145 de militari, dintre care 34 au 
fost spitalizaţi, patru - în stare gravă. Au fost răniți 73 de colaboratori ai 
Miliției, nouă au ajuns la spital. Ulterior, evaluând prejudiciile cauzate clădi- 
rii, MAL a constatat că au fost sparte geamurile de la 142 de ferestre, au fost 
deteriorate 16 rame de ferestre şi 7 uşi, 28 de maşini de scris, 148 de telefoane, 
pupitrul de comandă al centralei telefonice, o staţie radio staționară, a fost 
incendiată o maşină de patrulare VAZ-2101, au fost sparte parbrizele de la 

maşinile de serviciu, au fost distruse bunuri din cabinetele incendiate. Aceste 
date au fost prezentate în raportul pe care l-am menţionat deja referitor 

la revoltele din 10 noiembrie 1989. Acest document a fost semnat la 22 
noiembrie de preşedintele comisiei de anchetă, Constantin Antoci, precum 
şi de membrii comisiei: Mihail Popov, Valeri Garev, Aleksandr Ceakovski, 
Gherghe Costachi, Iuri Ovseannikov şi Alexandru Ursachi. 

După cum am spus deja, de-a lungul anilor, anturajul lui Voronin nu a 
pierdut nicio ocazie să sublinieze că la 10 noiembrie 1989 acest lider a de- 
monstrat un profesionalism exemplar în reprimarea revoltelor de masă. Este 
puţin probabil să fi fost aşa, pentru că şi comisia MAI, subordonată minis- 
trului, a ajuns la concluzia că „a avut loc o serie de deficiențe serioase de or- 
ganizare”. Ne miră şi mărimea sumelor la care au fost evaluate pagubele 
pentru bunuri, echipamente, materiale de construcţie, mijloace speciale. 
Colaboratorii MAI au rămas cu impresia că a fost convenabil să se exage- 
reze amploarea conflictului. După 7 aprilie 2009, exact la fel, în regim în- 
chis, a fost trecut la pierderi tot ce se putea: martorii povesteau că în seara 
de după atac erau sparte cu barosul scările de marmură, erau scoase apara- 
tele electrotehnice, erau arse documente... Această pagină din istoria MAI 
a fost întoarsă foarte repede, deşi acolo sunt multe lucruri interesante. În 
schimb, vreme îndelungată s-a făcut vâlvă în legătură cu un episod pre- 
cum ciocnirea Poliţiei cu mulțimea pe podul de la Dubăsari. 


CAPITOLUL 5 


Alegerile pentru primul Parlament 


Cum au sprijinit Snegur şi Sangheli candidatura lui Druc, 

iar Druc - candidatura lui Voronin. Eurointegrarea - prioritate 
a noului cabinet de miniştri. La MAI a fost numit un pilot 
militar. „Vulturul în curtea de păsări”. Sangheli şi Andronic, 
conducătorii din umbră ai Moldovei. Moţpan, comisarul Catani 
din Făleşti. Grupul Snegur-Moţpan şi grupul Lucinschi 


La 25 februarie 1990 noua componenţă a Sovietului orăşenesc din 
Tiraspol l-a ales preşedinte pe Igor Smirnov. Adversarul său fusese prim-se- 
cretarul comitetului orăşenesc de partid, Leonid Ţurcan, care obținuse de 
două ori mai puţine voturi. În cadrul alegerilor pentru Sovietul Suprem al 
RSSM, din partea Transnistriei au fost alese 60 de persoane, printre care şi 
viitorul preşedinte al republicii autoproclamate. S-a întâmplat să mă întâl- 
nesc cu Igor Smirnov personal în sala de şedinţe a Parlamentului Moldovei, 
al cărui deputat am devenit în mai 1990. 

Eram un intrus în sistemul sovietic de partid din Moldova, nu intra- 
sem în clubul nomenclaturii locale, fapt care, în mod firesc, i-a făcut pe 
unii să mă vadă ca pe un fel de ameninţare. În general, reprezentam o altă 
ramură a societăţii sovietice, eram un ofițer cu o altă imagine despre lume 
şi cu alte puncte de vedere asupra situaţiei. Am avut norocul să termin cele 
mai bune institute de învățământ militar din URSS - profesori precum cei 
pe care i-am avut când am studiat acolo nu există, din păcate, în Moldova 
acum. Aceasta presupunea cu totul alte priorități morale - cinstea şi dem- 
nitatea de ofițer, credinţa faţă de Patrie şi disponibilitatea de a-ţi da viaţa 
pentru apărarea poporului. Mai mult, am lucrat în tandem cu cei care 

reprezentau la începutul anilor '90 elita societății. Am candidat pentru cir- 
cumscripţia Mărculești şi am devenit deputat în cea de-a 12-a legislatură a 
Parlamentului Republicii suverane Moldova. 

Alegerile pentru Sovietul Suprem al RSSM (organizate în conformi- 
tate cu Legea cu privire la alegerea deputaților poporului ai RSS Moldove- 
neşti, adoptată la 23 noiembrie 1989) au avut loc la 25 februarie (au fost 
aleşi 140 deputaţi) şi la 10 martie 1990 (au fost aleşi 231 deputaţi, apoi au 
mai fost aleşi alți nouă). Componenţa naţională a Parlamentului era urmă- 
toarea: 259 de moldoveni, 57 de ruşi, 38 de ucraineni, 13 găgăuzi, 8 bul- 
gari. Pentru prima dată, legea permitea ca, pe lângă reprezentanţii PCUS, 
la alegeri să participe şi candidaţi alternativi, ceea ce a deschis drumul spre 
Parlament Frontului Popular - adversarul principal al comuniştilor. Din 
194 de candidaţi pe listele FPM, au fost aleşi 91. Agrarienii au obţinut 
117 mandate, majoritatea acestora concurând pe listele PCM. 

Prima sesiune a Sovietului Suprem din noua legislatură s-a deschis la 17 
aprilie 1990. În Parlament nu erau încă facţiuni, dar erau cluburi de depu- 
taţi: Viaţa satului, independenţi, Moldova Sovietică şi Budjak. Până la 27 
aprilie a prezidat cel mai vârstnic deputat, Ion Borşevici. 

Principalii pretendenți la postul de preşedinte al parlamentului erau 
preşedintele Prezidiului Sovietului Suprem al RSSM (29 iulie 1989-17 
aprilie 1990), secretarul CC al PCM pentru agricultură, Mircea Snegur, şi 
prim-secretarul CC al PCM, Petru Lucinschi. Snegur, care a obţinut 196 
de voturi, în condiţiile în care erau necesare 191, a fost sprijinit de Frontul 
Popular, Lucinschi a avut 160 de voturi acordate de deputaţii PCM, clubu- 
rile Moldova Sovietică, Budjak şi o parte a agrarienilor. 

Viitorul părea promițător. La 27 aprilie, Sovietul Suprem a votat pen- 
tru steagul tricolor roşu, galben şi albastru, renunțând la cel roşu-verde cu 
secera şi ciocanul (22 deputaţi au votat împotrivă, 14 s-au abținut). Stema 
a fost adoptată abia la 3 noiembrie. Tot la 27 aprilie, prin decizia Parlamen- 
tului, ora pe întreg teritoriul RSSM a fost dată cu o oră în urmă. Ceasul de 
pe Arcul Victoriei indica ora pe stil nou. Următorul pas a fost introducerea 
unor modificări în Constituţie, anulându-se în acest fel monopolul Partidu- 
lui Comunist asupra Puterii. La 13 mai se constituia deja primul partid 
necomunist, Partidul Social-Democrat, condus de Oazu Nantoi. 

Tricolorul a declanşat în Transnistria o adevărată isterie (deşi tricolorul 
rus, în mod ciudat, nu îi deranjase niciodată). Sovietele orăşeneşti din 

Tiraspol, Bender şi Rîbnița au refuzat să recunoască drapelul de stat al 
Moldovei. La 20 mai, lon Hadârcă a încercat să arboreze steagul la Bender, 
dar gestul a condus la o încăierare. Ca urmare a acestor reacţii, la 21 mai, 
asupra deputaţilor transnistreni care ieşeau în stradă după şedinţa plenară 
s-a năpustit o mulțime de oameni nemulţumiţi de astfel de acţiuni. 

În ziua următoare, la 22 mai, la Chişinău a fost înmormântat elevul 
Dmitri Matiuşin, ucis lângă monumentul lui Ştefan cel Mare de nişte hu- 
ligani cu cazier. Cu sprijinul presei de limbă rusă, în primul rând de la 
Tiraspol, incidentul a căpătat o conotaţie politică. La Teatrul de Operă şi 
Balet a avut loc o încăierare a participanţilor la înmormântare cu mulțimea, 
în care şase persoane au fost snopite în bătaie. În acest timp, la 11.30, la şe- 
dința plenară a Parlamentului, deputaţii Vladimir Solonari şi Andrei 
Safonov (liderii Jnterdvijenie) au solicitat păstrarea unui minut de recule- 
gere pentru Matiuşin, dar cererea a fost respinsă de prim-adjunctul preşe- 
dintelui Parlamentului, lon Hadârcă. La finalul şedinţei de seară, deputatul 
Ghimn Pologov a prezentat o notă de protest a Opoziţiei. Ulterior, la ieşi- 
rea din clădirea Parlamentului, grupul de deputaţi de la Tiraspol şi Chişinău 
a fost înconjurat de membrii agresivi ai Frontului Popular. 

Deputaţii au mers pe coridorul făcut în mulțime de milițieni, fiind țin- 
tele agresiunii acesteia (publicația Literatura și arta a catalogat, ulterior, mul- 
ţimea drept „o comisie de validare a poporului”). Pe bulevardul Ştefan cel 
Mare oamenii i-au înfruntat pe milițieni şi s-au năpustit asupra deputați- 
lor. Au fost loviți Anna Volkova, Piotr Şornikov, Andrei Safonov. Printre 
alţii, a fost agresat şi „Maiestatea Sa” Igor Smirnov. 


Am plecat cu ultimul grup de deputați ai poporului de la Tiraspol, îşi 
depăna amintirile într-un interviu în revista moscovită Kommersant depu- 
tatul Piotr Şornikov. /mediar ce am trecut de cordonul de milițieni, asu- 
pra noastră s-au năpustit în jur de 100 de persoane, în principal bărbaţi de 
30-40 de ani. Îi întâlnesc frecvent lângă clădirea Sovietului Suprem, dar 
așa manifestări nu am mai văzut. Ne-au insultat și ne-au scuipat în faţă. 


Un grup de 19 parlamentari a fost obligat să revină în clădirea Parla- 
mentului. Mulțimea a rupt cordonul de milițieni şi a blocat toate ieșirile. 
Au fost chemate imediat forțele speciale, care i-au condus pe aleşii poporu- 
lui la hotelul Codru. În aceeaşi seară, 18 deputaţi tiraspoleni au părăsit se- 
siunea în semn de protest. Remarc faptul că acest grup îşi exprimase şi 

anterior nemulțumirea în legătură cu aşezarea sa în sală: deputaţii de la 
Tiraspol stăteau la galerie, între deputaţii de pe malul drept, şi nu puteau 
să-şi coordoneze acţiunile cu delegaţiile de la Rîbnița, Bender, Dubăsari, 
Grigoriopol, pentru a reacționa operativ la o situaţie sau alta. 

În ziua următoare, la 23 mai, 74 de deputaţi din grupul Moldova 
Sovietică au semnat o declaraţie privind faptul că nu vor participa la lucră- 
rile sesiunii până nu li se asigură securitatea. Neputinţa MAI în toate aceste 
episoade de agresiune asupra parlamentarilor şi neprofesionalismul minis- 
trului Voronin au fost evidente. În legătură cu atacarea deputaţilor, s-a de- 
clanşat urmărirea penală, dar a fost oprită, deşi, în cursul anchetei, cei care 
avuseseră de suferit îi recunoscuseră pe câţiva organizatori ai acţiunii. 
După această serie de incidente scandaloase, Parlamentul l-a demis pe mi- 
nistrul de interne Voronin, acordându-i vot de neîncredere. Reacţia lui 
Mircea Snegur a fost una inadecvată: acesta a cerut Parlamentului garanţii 
privind imunitatea politică. În această situaţie complicată, „principalul po- 
litician al ţării” nu a găsit nimic mai bun de făcut decât, pe de o parte, să 
acuze facțiunea de opoziţie de „jocuri de copii”, iar, pe de altă parte, la şe- 
dința din 25 mai, s-a adresat Parlamentului cu solicitarea de a se adopta ne- 
întârziat decretul privind măsurile de asigurare a securităţii sale personale. 
Dovedind lipsă de putere, Snegur a spus că s-a adresat de două ori KGB-ului 
cu o astfel de cerere, dar nu a primit răspuns. Opoziția l-a acuzat imediat 
de indiferenţă faţă de securitatea deputaţilor supuşi zilnic presiunii şi de 
grijă exagerată faţă de propria persoană. 

În seara zilei de 23 mai, când au fost bătuţi deputaţii, preşedintele 
Sovietului de Miniştri, Petru Pascari, a declarat că Guvernul va demisiona 
în totalitate. Aceasta a coincis cu adoptarea, la 23 iunie 1990, a Declara- 
ţiei de suveranitate a RSS Moldova (după ce Declaraţia de suveranitate a 
Rusiei fusese aprobată la data de 12 iunie de Congresul deputaţilor poporu- 
lui din Republica Sovietică Federativă Socialistă Rusă - RSFSR). Pascari a 
declarat, în ultimul discurs în faţa deputaţilor, că situaţia socio-politică se 
înrăutăţea de la o zi la alta, că economia se prăbuşea, că Miliția nu asigura 
ordinea, că Procuratura închidea dosarele penale, iar vinovaţii erau elibe- 
raţi. Mai mult, majoritatea deputaţilor a sperat că Pascari va fi pus în func- 
ţia de şef al noului cabinet de miniştri. Acesta avea şanse mai mari decât 
Druc, cea mai mare parte a deputaţilor - agrarieni şi directori de pe malul 
stâng - l-ar fi susținut fără condiţii. Dar Pascari era omul lui Lucinschi, el 

ştia că Snegur are ceva împotriva lui şi nu dorea să lupte pentru funcţie cu 
metodele care i se propuneau. Plecarea şefului Cabinetului de Miniştri era 
dictată şi de anumite cauze de natură emoţională - şocul produs de agresa- 
rea deputaţilor şi stresul cauzat de valul de schimbări, dorinţa de a rămâne 
fidel celor care îl aduseseră la putere. Ulterior, Pascari a povestit că fusese 
ameninţat cu represiuni fizice. Fireşte, pentru preşedintele Sovietului de 
Miniştri al RSSM acest lucru a fost umilitor. 

Pascari a prevăzut realist ultimele evenimente şi nu a dorit să aştepte, 
având posibilitatea să-şi continue cariera la Moscova. El ştia multe din culi- 
sele evenimentelor de la sfârşitul anilor '80 şi începutul anilor '90. Anun- 
țţându-şi demisia în ultimul discurs în faţa deputaţilor, Pascari a făcut 
trimitere la pasivitatea Miliției, dar, evident, dorea să spună mai mult şi, 
cel mai important, intenționa să avertizeze societatea cu privire la pericol. 
Cele mai rele presimţiri s-au adeverit. Spre o asemenea evoluţie a evenimen- 
telor au condus ţara cei care au distrus ordinea, inclusiv Vladimir Voronin. 
Ce a fost el: un ministru slab, viclean sau un ministru provocator? Pasivita- 
tea evidentă a MAI, care a favorizat intimidarea deputaţilor şi a membrilor 
Guvernului, în ansamblu, a fost o parte a strategiei secrete de zdruncinare a 
Puterii. Cineva avea nevoie de o Moldovă slabă, pentru a o putea destrăma. 
Şi acest cineva a reuşit să-şi realizeze intenţiile secrete. 

Parlamentul a fost zguduit de demisia lui Pascari, un manager experi- 
mentat, care a construit în Chişinău în jur de 19 obiective puternice, care 
au devenit imaginea oraşului. Este ciudat că deputaţii nu anticipaseră o ast- 
fel de evoluţie a evenimentelor! Republica a rămas fară Guvern la mijlocul 
anului financiar, în momentul în care trebuia alcătuit bugetul pentru 1991, 
când perspectivele economice erau foarte sumbre din cauza intensificării 
tendinţelor centrifuge din spaţiul Uniunii destrămate. Situaţia a devenit 
extrem de dificilă: era imperativă formarea unui nou cabinet. La 25 mai, 
preşedintele Sovietului Suprem, Mircea Snegur, a primit de la Parlamentul 
moldovean atribuţii excepţionale, adică, în realitate, întreaga putere în re- 
publică. Această putere a folosit-o, în primul rând, pentru a-l promova ca 
premier pe Mircea Druc, care a fost numit în funcţie în aceeaşi zi cu 259 
voturi pentru şi o singură abţinere. Participând la sesiune, Snegur a decla- 
rat foarte clar că în Moldova criza politică era urmarea unei acţiuni bine 
pregătite, desfăşurate de „forțe distructive”. Ştia, oare, cine se afla în spa- 
tele acestor evenimente? 

La acel moment, practic, preşedintele Comisiei permanente pentru re- 
laţii externe a Parlamentului, Mircea Druc, nu era cunoscut nimănui, nu 
locuise în Chişinău din anii '70. Imediat ce a sosit de la Cernăuţi, el a fost 
numit într-un post foarte, foarte deosebit, acela de director general al Cen- 
trului Naţional Republican de cooperare cu alte ţări, a cărui activitate, în 
virtutea „specificului deosebit”, se afla sub controlul direct al KGB-ului. 
Despre biografia acestei persoane se ştiau foarte puţine lucruri şi numai din 
ceea ce spusese el. Frontul Popular l-a promovat pe favoritul său, Gavriil 
Popov, elev al fondatorului şcolii din Leningrad, ca economist al noului val 
şi, cel mai important, ca disident care suferise ca urmare a concepţiilor sale 
avangardiste din anii stagnării brejneviene. Opinia lui Snegur a fost deci- 
sivă. Una dintre cauzele care l-a determinat pe Mircea Ivanovici să spună 
da a fost faptul că avea obligaţii față de FPM. Asta a fost un fel de înţele- 
gere secretă din multe altele existente. Probabil că nu vom afla niciodată 
detalii despre toate acestea. 

Deşi Snegur, ales cu sprijinul direct al Frontului Popular şi al agrarieni- 
lor, nu a putut refuza candidatura FPM, a părut nesigur atunci când a pro- 
nunţat numele lui Druc. Şi Druc avea câteva obligaţii faţă de grupul lui 
Snegur, dar este greu de spus când au apărut acestea şi când s-au terminat. 
Cabinetul de Miniştri a fost condamnat să fie unul de coaliţie: nici Fron- 
tul, nici comuniştii, cu atât mai puţin opoziţia rusofonă nu au putut pro- 
pune candidați în toate posturile, iar agrarienii nu erau consolidaţi încă. 
Numirea lui Druc era rodul unui compromis general, era primul guvern 
format după un algoritm, iar nu după principiul competenţei candidaților. 

În noul Parlament, am condus Comisia pentru probleme militare şi 
securitatea statului. În legislatura trecută a organului legislativ nu existase 
această structură. La 31 mai, luând cuvântul în numele Comisiei, am pro- 
pus să se confere MAI atribuţii şi în soluționarea problemelor militare, 
întrucât evenimentele dovediseră că nu este de glumă. Totuşi, la inițiativa de- 
putaţilor V. Zavgorodni şi S. Curtev, care considerau că problemele militare 
sunt prerogativele Moscovei, această propunere a fost respinsă. Ulterior însă 
deputaţii au revenit la ea şi la 12 septembrie au creat Departamentul pentru 
Probleme Militare în componența guvernului. A fost primul pas spre su- 
veranitate. În aceeaşi zi, Nicolae Dabija a propus redenumirea odiosului 
Comitet al Securităţii Statului, iar deputaţii l-au susţinut cu majoritate de 
voturi, dar la final denumirea KGB s-a păstrat. 

Sunt puţini cei care îşi amintesc că Mircea Druc îl propusese inițial 
pentru funcția de ministru al Afacerilor Interne al Moldovei suverane pe... 
Vladimir Voronin! Premierul a făcut această propunere în momentul for- 
mării noului guvern. 

Ideea, se înţelege, nu era a lui, personal, ci a lui Mircea Snegur şi a blo- 
cului agrarienilor. Pentru a susține candidatura lui Druc la funcţia de şef al 
Cabinetului de Miniştri, grupul agrarienilor, condus din umbră de Andrei 
Sangheli şi Nicolae Andronic, a pus în faţa viitorului premier două condiţii 
principale: numirea lui Sangheli în funcţia de prim-vicepremier şi acorda- 
rea portofoliului de ministru de interne lui Voronin. 

În această combinaţie, din nou, erau toate elementele unui acord se- 
cret: un grup de maeştri ai intrigilor de culise propunea votarea lui Druc 
pentru funcția de premier, dar numai în tandem cu Sangheli - vicepremier 
şi Voronin - ministru. În noul cabinet de miniştri, Sangheli nu avea egal 
în realizarea unor astfel de combinaţii. 

Sunt convins că din acel moment Voronin s-a folosit în totalitate de 
funcţia de şef al MAI, dar nu pentru consolidarea statalității ţării şi trium- 
ful legii, ci pentru formarea bazei viitoarei sale echipe politice. Cred că şi 
el înțelesese că devenise absolut de neacceptat după seria de revolte în masă 
cărora nu le făcuse faţă. 

Când în comisiile parlamentare s-a examinat candidatura mea pentru 
postul de ministru, fostul departament politic şi conducerea MAI au trimis 
telegrame de protest. A fost organizată o întâlnire a personalului garnizoanei 
din Chişinău, la care s-a solicitat boicotarea numirii mele, aceasta expli- 
cându-se prin faptul că în MAI există oamenii lor, profesioniști pregătiţi să 
conducă ministerul. În jur de 700 de ofiţeri de miliţie s-au adresat Parlamen- 
tului cu rugămintea să-l numească în fruntea MAI pe Constantin Antoci 
(adept fidel al lui V. Voronin). Dar această candidatură nu a fost niciodată 
examinată serios. Deputaţii doreau ca ministru să devină nu un confrate 
de-al lui Voronin care îşi demonstrase deja neputinţa, ci un general de ar- 
mată a cărui numire promitea o mână de fier în instaurarea ordinii publice. 
Sunt convins că Antoci nu a pierdut nimic. Pentru că anume pe umerii 
mei stătea întreaga dificultate de a crea Poliţia moldoveană din Miliția 
sovietică, reformarea MAI şi toate problemele luptei cu separatismul găgău- 
zilor şi cel transnistrean, agresiunea rusă în conflictul militar de la Nistru. 

Antoci a devenit adjunctul meu, primind (primul şi ultimul în istoria MAI) 
funcţia de secretar de stat al ministerului. 

Primul cabinet a fost denumit tot după modelul sovietic, deşi chiar 
Druc, când a prezentat proiectul (el l-a scris, fiind preşedintele Comisiei 
Sovietului Suprem pentru afaceri externe), a propus reorganizarea Sovietu- 
lui de Miniştri în Guvern. Un proiect alternativ al legii privind Guvernul 
fusese propus de Cabinetul lui Pascari, dar la Sovietul Suprem nu a fost 
examinat. La 31 mai 1990, a fost adoptat proiectul propus de Druc pri- 
vind Guvernul RSSM. De atunci şeful cabinetului s-a numit prim-minis- 
tru, el având dreptul să propună candidaturile miniştrilor al căror număr 
nu trebuia însă să depăşească 21. Cabinetul lui Druc era format din 15 mi- 
nistere (dintre care nouă se aflau în coordonare uniunional-republicană) şi 
15 comitete de stat (dintre care 13 se aflau în coordonare uniunional-repu- 
blicană). Numărul ministerelor şi instituţiilor s-a redus de la 36 la 16, dar 
nu pentru mult timp. 

Potrivit noii legi, în cazul demisiei premierului trebuia să demisioneze 
tot guvernul. Au fost introduşi pentru prima dată termeni cum ar fi organe 
de administraţie locală şi nivelul minim de trai, a fost subliniat caracterul 
public al activităţii guvernului. Este uimitor că, în pofida multiplelor mo- 
dificări, proiectul lui Druc este în vigoare şi în prezent, deşi comitetele de 
stat de la 22 iunie 1990 au fost reorganizate în departamente, servicii şi in- 
spectorate de stat. La 12 septembrie, prin hotărâre de guvern, a fost creat 
Departamentul pentru Probleme Militare, care a supravieţuit până la înfi- 
inţarea Ministerului Apărării, în februarie 1992. 

Programul Guvernului a fost prezentat abia la 12 noiembrie 1990. Sar- 
cina principală a lui Druc era „asigurarea autonomiei socio-economice a 
Moldovei, în condiţiile suveranităţii sale reale și a trecerii la economia de 
piaţă”, iar priorităţile priveau creşterea bunăstării populaţiei, ridicarea ni- 
velului de informatizare şi eficiență a producţiei, asigurarea securității eco- 
logice. Fusese avansată ideea privatizării unei părţi a patrimoniului public, 
în principal a locuinţelor, pusă deja în aplicare de cabinetele Muravschi şi 
Sangheli (proiectul programului de privatizare a fost prezentat Parlamentu- 
lui la 23 aprilie 1991). Druc a propus primul formarea bugetelor republican 
şi municipal, extinderea drepturilor consiliilor locale, reorganizarea comple- 
xului militaro-industrial, precum şi crearea unui sistem de garanţii sociale şi 
de indexare a veniturilor în funcţie de nivelul inflaţiei. La 19 iulie, am fost 

inclus în componența Comisiei pentru elaborarea proiectului Constituţiei, 
formată din 57 de persoane, în frunte cu Mircea Snegur, iar la 23 iunie Par- 
lamentul a adoptat raportul cu privire la „Concluziile Comisiei Sovietului 
Suprem al Republicii Sovietice Socialiste Moldova referitor la evaluarea poli- 
tico-juridică a Pactului sovieto-german de neagresiune şi a Anexei secrete a 
tratatului din 23 august 1939, precum şi a consecinţelor lor pentru Basarabia 
şi Bucovina de Nord”. În document erau idei deosebit de importante pen- 
tru consolidarea statalității moldovene; cu toate acestea, din el au dispărut 
referirile la Transnistria ca parte componentă a RSS Moldova. 

Acest lucru era în favoarea separatiştilor transnistreni. Tiraspolul a re- 
ceptat desfiinţarea comisiei ca pe un semnal pentru declararea drept un act 
ilegal a includerii sale în componența RSSM. Un alt avantaj pentru 
ideologii Transnistriei, de genul lui Vasili lakovlev, l-au reprezentat decizi- 
ile din 30 iunie - 1 iulie 1990, de la Chișinău, de la cel de-al doilea Con- 
gres al FPM, care solicita Parlamentului republicii să schimbe denumirea 
RSS Moldova în Republica Română Moldova şi să deschidă graniţa cu 
România. Preşedinte al FPM a fost reales Ion Hadârcă. Mircea Snegur şi 
Mircea Druc au trimis mesaje de salut la congres. Am înţeles că se previ- 
zionau evenimente serioase şi că funcţia mea de ministru al Afacerilor In- 
terne în noul Guvern nu va fi o sinecură. Acest lucru a devenit deosebit de- 
clar la 27 iulie, în ziua în care s-a discutat Decretul Sovietului Suprem cu pri- 
vire la puterea de stat. La şedinţă a apărut general-colonelul Ivan Morozov, 
comandantul Districtului Militar Odessa, care, după ce Snegur i-a dat cu- 
vântul, a început să critice de la tribună Frontul Popular şi pe deputați. În 
toiul exerciţiilor de oratorie ale lui Morozov, clădirea Parlamentului a fost 
înconjurată de o mare mulțime de partizani ai FPM care voiau să se răfu- 
iască cu generalul. împreună cu Mircea Druc, eu - deja în rolul de minis- 
tru al afacerilor interne - am ieşit în stradă pentru a-i linişti pe cei adunaţi 
acolo. Ulterior, Druc a anunţat în Parlament că, începând din ziua aceea, 
Guvernul şi MAI îşi asumă răspunderea pentru instaurarea ordinii. Premi- 
erul i-a rugat pe deputaţi să nu se mai adreseze cu iniţiative de acest gen li- 
derilor politici. 

Înainte de numirea în funcţia de ministru, avusesem o discuţie cu pre- 
şedintele Mircea Snegur. Îi spusesem că, nefiind familiarizat cu activitatea 
Miliției, nu ard de dorinţa de a conduce MAI, dar, pentru mine va fi mai 
bine aşa decât în funcția de preşedinte al Comisiei Permanente. Nu am 

fost niciodată un funcţionar de birou şi doream o activitate concretă dina- 
mică, nu să pun doar ştampile pe hârtii. Astfel am înțeles că trebuie să re- 
nunţ la imunitatea parlamentară şi să merg acolo unde este necesară dăruirea 
personală, în adevăratul sens al acestui cuvânt, unde trebuie să-ți asumi res- 
ponsabilitatea pentru deciziile, deloc simple, pe care le iei şi să munceşti, la 
figurat vorbind, 48 de ore pe zi. 

Trebuia să conduc un sistem din a cărui măreție trecută şi autoritate nu 
mai rămăsese nicio urmă, destrămat, demoralizat, fără apărare, care nu avea 
nici arme, nici mijloace speciale, nici dreptul de a le folosi în noile condiții. 
Cât a fost Voronin ministru, în Miliție s-a dat din toate părţile. În primele 
10 luni ale anului 1990 s-au înregistrat 450 de atacuri. Mulţimile se năpus- 
teau asupra milițienilor cu pumnii, răsturnau maşinile şi încercau să le dea 
foc. O parte a populaţiei îi ura pe colaboratorii MAI, pentru că aceştia din 
urmă înăbuşiseră mitingurile, pichetele şi marşurile. O alta - pentru că 
Miliția nu putuse să învingă aceste manifestări reale ale spiritului liber, nu 
se descurcase cu democraţii şi cu nonconformiştii. Trebuia elaborată o lege 
a Poliţiei, dar şi pentru colaboratorii MAI, şi societatea, în majoritate, de- 
testa şi nu folosea termenul poliție. Astăzi, când acest cuvânt a intrat în 
obişnuinţă, puţini mai sunt cei care îşi amintesc ce înfruntare de forțe a de- 
terminat la începutul anilor '90 cuvântul „poliţie”. Cred că aici a lucrat cu 
succes propaganda sovietică: încă din momentul creării URSS, bolşevicii 
lichidau cu ură tot ceea ce avea vreo legătură cu structurile de forță ruse 
care îi persecutaseră până în 1917 pe revoluționarii ilegalişti... 

Pe mine, general, pilot militar, fără pregătire juridică, m-au debarcat pur 
şi simplu la Ministerul de Interne. În aceeaşi zi, din 360 de deputaţi din 
Parlament au votat pentru numirea mea 325. (Subliniez că, după ce am 
devenit ministru, m-am înscris imediat la Academia MAI a URSS de la 
Moscova, unde am studiat doi ani!) E interesant că pentru mine a votat şi 
facțiunea Moldova Sovietică: aceşti oameni erau interesaţi de instaurarea or- 
dinii şi, după toate aparențele, vedeau în persoana mea nu un funcţionar 
administrativ din sistema sovieto-comunistă, ci un general de armată care 
va face viaţa în capitală mai sigură. 

Cât timp am fost ministru al afacerilor interne am comunicat activ cu 
parlamentarii şi cu membrii Guvernului. Numele multora dintre aceştia au 
intrat în istorie, au dat naştere unor legende şi mituri. Simbolul vremii a 
fost, fără nicio discuţie, premierul Mircea Druc. 

Pentru prima dată am făcut cunoştinţă cu el în Parlament. După ce a 
devenit premier, Druc s-a îndepărtat în multe privinţe de la linia de com- 
portament care îl caracterizase ca lider al Frontului Popular şi chiar a încer- 
cat să se distanţeze de FPM, dar s-a sprijinit cel mai adesea chiar pe acel 
grup, iar în ochii majorităţii aşa a şi rămas: premier pentru FPM. Cu tim- 
pul, pe mulţi colegi din Front acest lider a început să-i supere fățiş din mo- 
tive pe care le voi expune mai jos. 

Cu Druc am avut contacte de muncă permanente. Fără a şti încă de ce 
era în stare, mă gândeam că prim-ministrul trebuie să fie în primul rând un 
specialist în sistemul economic şi financiar, că trebuie să vadă căile de reorga- 
nizare a economiei centralizate într-una de piaţă. Acest lucru aşteptau de la 
Druc şi politicienii cu autoritate care îl susțineau, şi liderii intelectualităţii: 
Alexandru Moşanu, Grigore Vieru, Mihai Cimpoi, lon Hadârcă, Dumi- 
tru Matcovschi, Nicolae Dabija. Sprijinul lor însemna ceva. Dar, în final, 
din activitatea lui Druc a rămas doar participarea sa la renaşterea naţională, 
în timp ce mulți deputaţi şi alegători de rând aşteptau mai mult, crezând 
că premierul se va manifesta ca un reformator al economiei. 

Despre Druc mi-am făcut o impresie completă chiar în timpul activită- 
ţii. Era democrat, comunica frumos, se străduia permanent să facă ceva 
pentru angajaţii aparatului, scria la Moscova, străduindu-se să obțină gra- 
dul de general pentru Tudor Botnaru. Druc nu se temea să-şi asume respon- 
sabilitatea, saluta imediat tot ce ţinea de reforme şi în special de reforma 
Poliţiei. În comunicarea noastră nu au existat situaţii conflictuale. Am găsit 
totdeauna un limbaj comun. În prezenţa premierului au fost deschise Acade- 
mia de Poliţie şi Colegiul de Poliţie, el ajutând şi la obţinerea unor sedii pen- 
tru aceste instituţii de învățământ. Druc a fost primul funcţionar de stat din 
Moldova care a îndemnat la studierea experienţei în activitate a structurilor 
europene şi a stabilit ca sarcină principală a ministerului nostru orientarea 
spre standardele europene. Aceasta însemna restructurare în toate direcţiile, 
legalitate, transparenţă faţă de contribuabili, colaborare cu mass-media. 

Dar, în ansamblu, Druc a fost un personaj ambiguu. E greu să-l uiţi pe 
acest om cu ochi căprui pătrunzători, obişnuit să-şi privească interlocuto- 
rul fără să clipească. Bine făcut, nu prea înalt, premierul era ager şi încerca 
mereu ceva nou. Despre Druc se discuta deschis, despre defectele sale s-a 
vorbit şi s-a scris suficient. Pe mine cel mai mult m-a mirat la premier o oa- 
recare atitudine religioasă faţă de sine şi față de „misiunea sa specială”. Fără 

a avea experienţa unei activităţi de stat sau organizaționale, neavând o struc- 
tură specială a relaţiei cu reprezentanţii aparatului de stat, acest om s-a sim- 
tit, la modul serios, un „vultur în curtea de păsări”. 

A fi unionist la începutul anilor '90 însemna să-ţi îngropi de la început 
cariera în aparatul de stat. Declaraţiile lui Druc au ridicat împotriva sa pe 
mulţi dintre colegii săi - foşti funcţionari sovietici, dar şi presa de limbă 
rusă. Premierul se străduia, cu toate acestea, să stabilească legături cu toţi, 
inclusiv cu organizaţiile civice ale minorităţilor etnice, pentru care cuvân- 
tul unionism era sinonim cu satanism. Doar cu diaspora evreiască a reuşit 
să lege un dialog. Rusofonii se uitau la premier ca la un duşman, mai ales 
după ce el şi-a exprimat deschis gândurile într-un interviu pentru publica- 
ţia moscovită Kommersant. Cuvintele lui Druc erau considerate un pericol 
la adresa populaţiei rusofone. Publicaţia, respectabilă acum, a pus la cale o 
provocare care şi-a atins scopul: articolul a făcut multe valuri la vremea res- 
pectivă şi a fost citat în repetate rânduri. Acest episod i-a creat lui Druc un 
fel de neîncredere şi după aceea el acorda frecvent interviurile în prezența 
secretarului său de presă, Boris Vieru, care corecta uneori şi reformula de- 
claraţiile sale. Viitorul premier îl cunoscuse pe acest jurnalist când sosise 
de la Cernăuţi la Chişinău şi vizitase redacţia publicaţiei Literatura și Arta. 
Aproape concetățeni — de loc din raionul Râșcani, din sate vecine — ei au 
găsit uşor o limbă comună. Boris Vieru şi Emil Ungureanu, garda de corp 
a lui Druc, au fost printre puţinii care au păstrat relaţiile cu fostul premier 
după demisia sa. În 2009 Vieru a devenit deputat în Parlament din partea 
Partidului Liberal al lui Mihai Ghimpu. 

În primul Parlament al Moldovei, Frontul Popular avea o mare influ- 
enţă, deşi era reprezentat de mai puţin de un sfert dintre deputaţi. Partizanii 
FPM considerau din start că Moldova poate intra în noua URSS în condiţi- 
ile transformării acesteia într-o confederație, dar acest punct de vedere a 
evoluat. Reprezentanţii cluburilor Moldova Sovietică şi parţial Viaţa Satu- 
lui se pronunţau pentru un stat suveran Moldova în componența URSS. 
Agrarienii şi, în mai mică măsură, FPM au fost sprijinul lui Mircea Snegur 
care era poreclit principalul agronom al republicii. Îmi amintesc prima im- 
presie produsă de preşedintele Parlamentului: un bărbat puternic, cu umeri 
largi, cu o privire fixă şi severă şi care zâmbea foarte rar... Părea că, după ce 
părăsise CC al PCM şi făcuse anumite promisiuni, Snegur va deveni un 
conducător democrat, dar, foarte repede, a fost clar că aşteptările noastre 

erau prea mari. Mi-am amintit de un articol din cotidianul Jara referitor la 
faptul că deputaţii Hadârcă şi Nedelciuc, veniţi la Moscova pentru o întâl- 
nire cu ambasadorul Spaniei, au plecat de la aeroport la ambasadă cu auto- 
buzul: maşina reprezentanţei diplomatice îl aştepta pe Snegur junior... Aceste 
năravuri feudale, de secretar al CC, nu l-au părăsit niciodată pe Snegur. 

Grupul Snegur-Moţpan-Sangheli concura vădit cu grupul lui Petru 
Lucinschi, care venea din Tadjikistan şi încerca să păstreze influenţa Partidu- 
lui Comunist şi a Moscovei. Lucinschi era un politician care optase pentru 
un plan diferit de al lui Snegur, cum se spunea pe atunci: liberali inteligenţi, 
cu pantaloni albi, de sub care se întrezărea lenjeria roşie... Totuşi, popularita- 
tea comuniştilor moldoveni a scăzut constant atât ca urmare a destrămării 
URSS, cât şi din cauza faptului că acest partid s-a dovedit undeva la mijloc 
în confruntarea etnică şi nu a reuşit să-şi formuleze clar poziția. 

Cred că în efortul de a-l neutraliza pe Mircea Snegur, Lucinschi s-a 
sprijinit, în secret, pe Interfront. Acest lucru a devenit evident atunci când 
Vladimir Solonaru, unul dintre liderii mişcării proruse din Moldova - 
INTERFRONT - a devenit susţinător apropiat al său. Din această cauză, 
agrarienii i s-au alăturat în parte lui Snegur, întrucât ideologia imperială a 
Interfrontului le era străină, iar Lucinschi era văzut drept agentul Moscovei. 
În ansamblu, deputaţii agrarieni, care aveau experienţa activităţii econo- 
mice, s-au remarcat printr-un conservatorism şi centrism sănătos, fiind cei 
mai receptivi la adoptarea deciziilor, susținători ai statalității Republicii 
Moldova, cunoscători foarte buni ai vieţii din mediul rural. La aceştia am 
găsit şi eu sprijin. În acei ani încă nu exista regula alocării de apartamente 
de lux pe banii alegătorilor pentru toţi deputaţii. Aleşii poporului sosiți din 
raioane locuiau la hotelul Codru. 

Adevăratul cartier general al grupului agrarienilor era camera în care fu- 
seseră cazaţi deputaţii Dumitru Moţpan şi Mihai Popovici. Amândoi erau 
din Făleşti, unde conduseseră colhozuri de-a lungul mai multor ani. Cred 
că nu greşesc dacă voi spune că, practic, toţi deputaţii şi membrii Guvernu- 
lui s-au bucurat măcar o dată de luxul şi ospitalitatea acestui hotel unde se 
discuta politica Parlamentului şi Guvernului şi unde luau naştere decizi- 
ile de stat. Mulţi erau oaspeţi frecvenți, apreciind mult atât patronajul lui 
Moţpan, cât şi atmosfera sinceră a dezbaterilor de aici. 

Un dulap imens de pe coridor era plin de sus până jos cu sticle. Acest bar 
grandios era un fel de expoziţie a întregului sortiment de băuturi pe care 

le-a dat pământul moldovenesc. Cele mai bune vinuri seci şi tari, coniacuri 
rafinate, votcă, toate acestea se puneau pe masă. În acelaşi dulap stătea cu- 
tia unui televizor moldovenesc Alfa plină până la refuz cu plăcinte. Iarna, în 
balcon era un lighean mare de email plin cu cotlete şi pulpe de pui prăjite. 
În această atmosferă de abundență care, pur şi simplu, era exagerată în com- 
paraţie cu magazinele sărăcăcioase din Chişinău, sărea în ochi ascetismul 
lui Moţpan: acesta mânca şi bea puţin, mai mult gusta, nu zâmbea şi nu 
vorbea mult, prefera să asculte, iar dacă se pronunţa în legătură cu ceva, fă- 
cea acest lucru concis şi convingător. Exact aşa se comporta şi în Parlament. 
Acestui bărbat mândru, întotdeauna bine tuns şi corect îmbrăcat, i se spu- 
nea în satul natal comisarul Catani, după numele eroului unui serial italian 
despre lupta împotriva mafiei, foarte popular la vremea aceea. 

La şedinţe, Moţpan nu lua cuvântul mai des decât ceilalți, urmărea ca 
fiecare replică a lui să devină un eveniment şi să fie preluată de jurnalişti, 
reacţionând imediat la ecourile sălii. Clubul de deputaţi Viaţa Satului, con- 
dus de el, reunea un cerc larg de deputaţi, printre care erau susținători atât 
ai Frontului Popular, cât şi ai Partidului Comunist. Această facțiune era, 
datorită eforturilor lui Moţpan, foarte centralizată. Se spunea chiar că mem- 
brii acesteia votează supunându-se semnelor pe care le făcea liderul. La 
examinarea unor proiecte de lege extrem de importante, Moţpan se ridica 
din fotoliu în momentul votării, astfel încât să poată fi văzut din toate colțu- 
rile sălii. Stătea drept, frumos, mândru, lăsându-și capul pe spate, tăcea sem- 
nificativ şi rece, împletea diplomaţia cu simplitatea dură. 

Popovici, care avea un caracter mai deschis şi vesel, îi distra frecvent pe 
deputaţi cu istorisiri comice. La şedinţe, el destindea atmosfera, înveselea 
presa cu poveşti în stilul lui Păcală şi Tândală. Bunăoară, odată, când se dis- 
cuta examinarea semnării Tratatului Unional, Popovici a mers la microfon şi 
a întrebat foarte serios: „Dacă noi ieşim din Uniune, de unde o să-mi mai 
cumpăr piese de schimb pentru Volga mea?” Acest ţăran sufletist a oprit altă 
dată pe coridorul Parlamentului o fată zveltă şi a condus-o la bufet, spu- 
nându-i: „Ce slabă eşti, te hrănesc imediat...” Nu e de mirare că pe Mihai 
îl adorau jumătatea feminină a aparatului Parlamentului, jurnalistele acre- 
ditate la sesiuni şi personalul hotelului Codru. 

Dumitru Moţpan era o persoană trecută prin şcoala vieţii şi care dorea 
cu ardoare să schimbe în mai bine situaţia din Moldova. Având o carieră ex- 
cepţională, de la preşedinte de colhoz la preşedinte al Parlamentului, el nu 

dorea să convertească puterea în bani, deşi ar fi putut să facă acest lucru 
după exemplul altora. 

Sunt convins că Moţpan era devotat trup şi suflet poporului... Cu toate 
acestea, calităţile sale şi influenţa uriaşă au fost exploatate cu abilitate de 
Andrei Sangheli, o persoană vicleană, un intrigant şi un mare maestru în 
provocări. Viitorul premier, un şmecher clasic ale cărui interese erau pur şi 
simplu egoiste, nu a avut nicio reţinere în a-l folosi pe competentul Moţpan 
drept paravan. Lobby-ul agrarienilor l-a adus în final pe Sangheli în funcţia 
de premier, înlocuindu-i pe Mircea Druc, respectiv pe Valeriu Muravschi. 

Marea greşeală a lui Druc a fost publicarea, la 5 martie 1991, în cotidi- 
anul Sfatul Ţării, a unor materiale compromiţătoare la adresa lui Moţpan, 
referitoare la contabilitatea colhozurilor. Articolul, neînsemnat ca idee şi 
execuţie, a fost publicat şi în revista raionului Făleşti şi a lovit de moarte 
mândria liderului agrarienilor, după care acesta a avut o discuţie între pa- 
tru ochi cu Druc. 

Un alt membru de seamă al grupului politic agrar format de Sangheli 
era Dumitru Puntea, vicepreşedintele Parlamentului, un manager energic, 
care nu avea totuşi experiență politică. Alături de acesta şi de Moțpan, apă- 
rea permanent figura lui Nicolae Andronic. În timpul puterii sovietice el 
fusese juristul Fondului de decoraţii de pe lângă Prezidiul Sovietului Su- 
prem al RSSM. Denumirea funcţiei, de fapt fără valoare, suna bine şi îi re- 
ducea la tăcere pe provincialii agrarieni naivi, iar reputaţia de „specialist de 
renume în jurisprudenţă” era un fals, fiind creată de însuşi Andronic. El 
fusese deputat în primul Parlament al Moldovei independente şi participa 
permanent la adoptarea deciziilor. A ştiut să facă presiuni asupra colegilor 
şi a folosit autoritatea facțiunii agrare în favoarea sa. După Andronic a ve- 
nit Snegur, pe care acest partener, deloc de încredere, l-a lovit în repetate 
rânduri, dar a ieşit întotdeauna uscat din apă. În memorii, fostul preşedinte 
şi-a explicat apropierea de Andronic prin faptul că îl cunoscuse cândva pe 
tatăl acestuia, Serghei Andronic, care fusese iniţial corespondent pentru 
zona Floreşti, apoi redactor adjunct al cotidianului Moldova Socialistă. Era 
tipic pentru Chişinău: atragi în anturajul tău nu profesionişti, ci rude şi 
consăteni. Acest lucru a devenit în final cauza principală a faptului că noi 
nu am reuşit să formăm casta gulerelor albe, manageri profesionişti. La po- 
liticienii noştri interesele de clan s-au aflat întotdeauna mai presus de inte- 
resele țării. 

Îmi amintesc frecvent începutul anilor '90, atmosfera încordată în 
care s-au născut toate conflictele principale care nu au fost depăşite de ţara 
noastră până în prezent. Ne-am năpustit asupra libertăţii şi am obținut-o, 
dar răsplata căpătată a fost munca cu sudoarea frunţii şi în „chinurile gân- 
dirii”. Acest lucru nu l-a înţeles nimeni atunci, iar mulţi nu l-au înţeles nici 
după mulți ani. Am ieşit dintr-o ţară în care unii se făceau doar că mun- 
cesc, iar alţii, că-i plătesc. Această mentalitate a generaţiei în vârstă le-a fost 
transmisă în mod ciudat multora dintre cei care s-au născut în Moldova 
deja independentă. De aici, sunt convins, apar rădăcinile problemelor noas- 
tre de astăzi. Oamenii trăiesc demn acolo unde se munceşte mult şi bine şi 
unde nu se fură! 

Chiar la începutul anilor '90 era clar că trecutul sovietic va dispărea pen- 
tru totdeauna. Dar nimeni nu ştia ce greu ne vom rupe de el şi ce anevoios 
va fi drumul. În faţă erau conflictul transnistrean şi războiul, renaşterea din 
cenuşă a Partidului Comuniştilor şi guvernarea de opt ani a acestuia, înso- 
ţită de pasivitatea deplină a organelor de drept - Procuratura, Poliţia, SIS 
şi întregul sistem judiciar -, permisivitatea puterii, tâlhăriile şi rakeții, fur- 
turile fără limite şi fără ruşine faţă de oamenii de bună-credinţă și față de 
Dumnezeu, plecarea în masă a populaţiei peste hotarele Moldovei. Cine se 
putea gândi la începutul anilor '90 că moldovenii vor căuta munca şi sluj- 
bele cele mai umilitoare peste hotare, pentru a-şi hrăni copiii, iar statul îi 
va încuraja în acest sens? 


CAPITOLUL 6 


Elita Moldovei, așa cum este ea 


Iurie Roşca şi „mătuşa în cipici” Cui i-a folosit incendierea 
Casei Presei. Maia Laguta, moştenitoarea lui Viorel Tutunaru. 
„Marginalii” ameninţă un ministru. Rolul lui Plugaru şi 
Berlinski în evenimentele din anii '90. „Cazul Şoltoianu”: 

a fost Druc agent secret al KGB? Croazieră pe nava Leonid 
Sobinov: sărbătoare în vremea ciumei. Plugaru şi Ilaşcu 


Printre deputaţii din Parlament erau directori de întreprinderi, şefi de 
colhozuri, membri de partid şi de sindicate, jurişti, jurnalişti şi scriitori. În 
general, s-au distins patru categorii ale elitei moldoveneşti: intelectualitatea 
artistică românofonă, agrarienii românofoni, funcţionarii Partidului Comu- 
niştilor din Moldova şi nomenclatura industrial-agrară rusofonă. Dacă în 
republicile baltice foste sovietice intelectualitatea culturală şi tehnică s-a 
adaptat la limba şi cultura populaţiei băştinaşe, în Moldova diferenţa din- 
tre elite a fost enormă. Foarte departe de cultura națională se aflau mai ales 
directorii transnistreni care, în majoritate, fuseseră trimişi în RSSM de 
Moscova. Acest fapt a necesitat un efort imens pentru găsirea unui compro- 
mis şi a înţelegerii reciproce. Din păcate, deşi toți au demonstrat că au in- 
tenţii bune, au lipsit interesul pentru compromis şi toleranța. 

În cadrul şedinţelor, parlamentarii se comportau ostil şi agresiv, se in- 
sultau, în loc să discute corect, erau inflexibili când vorbea un oponent, 
îşi exprimau prin toate mijloacele disprețul față de părerile altora şi con- 
siderau, în general, că violenţa este cea mai bună cale spre democraţie. 
Aceasta era elita politică a acelor ani. Caracteristicile ei erau deter- 
minate de particularităţile imperiului sovietic care, ca orice imperiu, îşi 

acumula toate resursele intelectuale în capitală, lăsând provinciei pe cele 
mai puţin competitive. 

Un rol imens în evenimentele de la începutul anilor '90 l-au jucat de- 
putaţii facțiunii Frontului Popular, aflați în prim-planul celui dintâi Parla- 
ment: Ion Hadârcă, Gheorghe Ghimpu, Anatol Şalaru, Valeriu Matei, 
Vasile Nedelciuc, Lidia Istrati, Ion Vatamanu, George Mazilu şi alții. Fron- 
tiştii, ca şi agrarienii, aveau o mare autoritate. Deşi, după cum am mai 
spus, această facțiune nu era numeroasă, deputaţii săi se aflau în fruntea tu- 
turor celor 16 comisii permanente ale Parlamentului, precum şi a organe- 
lor sale de conducere. Atrăgându-i de partea sa pe agrarieni, FPM putea 
adopta orice cu o majoritate simplă. În plus, clădirea Parlamentului era de- 
seori pichetată de simpatizanți ai Frontului, acțiuni care exercitau presiune 
asupra Opoziţiei şi influenţau adoptarea deciziilor în favoarea Frontului. 
Aceşti oameni destabilizau ca nimeni alții situaţia, compromiţând autorita- 
tea organelor de forță şi a Puterii, în general. 

După ce, la Congresul al II-lea, FPM a cerut eliminarea cultului perso- 
nalităţii lui Lenin, a început lupta frontiştilor pentru desființarea monumen- 
telor şi pentru redenumirea străzilor. La 9 august 1990, primarul capitalei, 
Nicolae Costin, membru al Frontului Popular, anunţa intenţia Sovietului 
orăşenesc de a muta monumentul lui Lenin într-un alt loc şi de a redenumi 
strada Lenin. Lupta aceasta a durat aproape un an, scrisorile de protest ve- 
neau în valuri. Adesea, Iurie Roşca îndemna pe oameni să atace monumen- 
tul, dând multe bătăi de cap Poliţiei. El incita în mod constant la revolte şi 
confruntări armate, reprezentându-i cu pricepere pe ceilalți şi ferindu-se cu 
abilitate de lovituri. Cred că implicarea lui Iurie Roşca în evenimentele din 
anii '90 este un subiect foarte bun pentru istorici. lată o scenă elocventă, re- 
latată de comandantul brigăzii cu destinaţie specială, Anton Gămurari: 


Când au început luptele de la Coșniţa, din 15-16 martie 1992, Roşca 
a adunat o mie de oameni la monumentul lui Ștefan cel Mare, pe care i-a 
instigat energic. Toţi au insistat să primească arme imediat. Voluntarilor li 
s-a propus să treacă pe poziții şi li s-au dat autobuze. lată cum s-au des- 
fășurat lucrurile: Roșca a coborât primul dintr-un autobuz când a ajuns la 
Ciocana (sector Chișinău), spunând că „va lua nişte documente” și apoi îi 
va ajunge din urmă pe voluntari. Urmând exemplul lui, pe drum au înce- 
put să coboare când unul, când altul, prin urmare, la Nistru au ajuns vreo 
15 oameni, dintre care doar câțiva au traversat Nistrul. 

În Frontul Popular se adunaseră idealişti care aspirau, cu fiecare fibră a 
sufletului lor, la renaşterea naţională, dar provocatorii şi oamenii mărginiţi, 
primitivi erau mult mai mulţi decât cei care propuneau soluţii concrete. 

Am spus deja că niciodată nu am fost membru al FPM, deşi împărtă- 
şeam opiniile frontiştilor în anumite probleme şi îi respectam pe oamenii cu 
judecată, inteligenţi, care făceau parte din această formaţiune: scriitori, me- 
dici, profesori, oameni cu o conştiinţă curată, care încercau să apere ce aveau 
mai sfânt: interesele poporului, carne din carnea căruia erau! Şi în rândurile 
agrarienilor, chiar şi printre comunişti, erau oameni care susțineau FPM-ul 
în anumite chestiuni. Cu toate acestea, majoritatea era perturbată de partea 
extremistă a FPM-ului, condusă de marginali, care erau obsedaţi de imagi- 
nea inamicului şi care doreau să rezolve problemele critice prin violenţă. 
Era un bolşevism pur, din care instigatorii se alegeau numai cu beneficii 
personale. Dar nu toţi erau decişi să vorbească despre aceste lucruri cu voce 
tare... Dintre marile scandaluri ale acelor ani în care era implicată aripa ra- 
dicală a FPM-ului, trebuie amintită povestea cu incendiul de la etajul cinci al 
Casei Presei, unde se afla redacţia ziarului de limbă rusă Tineretul Moldovei 
(această publicaţie, organul CC al Organizaţiei Comsomoliste din Moldova, 
promova atitudini antimoldoveneşti şi era finanțată la acel moment de 
OSTK). Nu s-a făcut nicio anchetă în legătură cu cauzele incendiului. Inci- 
dentul le-a fost totuşi atribuit oamenilor care se adunau la monumentul 
domnitorului şi care se autointitulau Liga lui Ştefan cel Mare. Dar sunt con- 
vins că, la momentul respectiv, incendiul a fost extrem de benefic şi necesar 
ambelor fonturi existente: atât FPM-ului, cât şi Interfrontului susținut de 
Tiraspol şi Moscova. După aceea, Frontul Popular a început să se teamă mai 
mult, iar Igor Smirnov a căpătat încă un atu în propaganda sa antimoldo- 
venească. După ce redacţia a ars, redactorul de la Tineretul Moldovei, Alexei 
Marcicov, a plecat la Rîbnița, apoi la Tiraspol. 

Membrii Ligii lui Ştefan cel Mare (printre ei erau elemente declasate şi 
oameni bolnavi mintal) intrau liber în instituţiile publice, îi amenințau cu 
violenţa fizică pe şefii şi angajaţii acestora, cerând diverse beneficii, mai ales 
apartamente (dacă nu mă înşel, unii chiar le-au primit). La mitingurile de 
la monumentul domnitorului, aceşti activişti care demonstrau zgomotos 
aveau revendicări aproape iraționale. În spatele lor puteau fi văzuţi unii li- 
deri ai Frontului Popular, dar FPM-ul nu recunoştea public legătura cu 
această organizaţie informală, iar mare parte dintre locuitorii Chişinăului 

erau convinşi că liga respectivă era manipulată de oficiali de rang înalt din 
puterile legislativă şi executivă. Mie, personal, ca ministrul de interne, aceşti 
provocatori mi-au creat multe momente neplăcute. 

În arhiva mea am păstrat copii ale documentelor secrete, rapoarte ale 
agenţilor, unele dintre ele făcând lumină asupra metodelor de lucru ale 
aripii radicale a FPM-ului. Cred că, ulterior, lurie Roşca i-a transmis 
aceste documente lui Vladimir Voronin în schimbul unor locuri călduţe 
în Parlament. Un rol important în mobilizarea mulțimii, alături de Viorel 
Tutunaru, despre care am pomenit deja, îl juca extremista Maia Laguta, 
scoasă parcă din pictura celebră a lui Eugene Delacroix Libertatea pe bari- 
cade, Înainte de a intra în serviciul lui Voronin, această actriţă de teatru pen- 
sionară organiza diferite acţiuni ale grupărilor de tineret. La manifestările 
de la monumentul comsomoliştilor ucişi în timpul celui de-al Doilea 
Război Mondial, Laguta îi conducea pe anarhiști, pe național-bolşevici (la 
Chişinău funcţiona o filială a partidului extremist rus condus de Eduard 
Limonov) şi pe tinerii din mişcarea Armata Roşie. 

În anii 2006-2008, toate aceste organizaţii informale de extremă 
stânga au făcut o concurenţă serioasă Comsomolului ofilit al lui Voronin. 
Când bolşevicii şi anarhiştii erau zdrobiţi şi împrăștiați de forţele servicii- 
lor secrete (mulţi dintre ei trebuind chiar să stea în spatele gratiilor), pe lo- 
cul de lângă monument au pus ochii comsomoliştii obedienţi, Jegalizați, 
fără cazier, susţinători ai regimului, care purtau portretele lui Che Guevara. 
În cele din urmă, bolovanul de pe bulevardul Renaşterii a început să deran- 
jeze autorităţile municipale, care au propus demolarea monumentului şi 
construirea în locul său a unuia nou, dedicat poetului Grigore Vieru. 

În afara câmpului de observaţie a consilierilor municipali au rămas mo- 
numentul comsomoliştilor ilegalişti de lângă sediul Ministerului Sănătăţii 
(alături de fostul cinematograf 40 de ani VLKSM) şi cel al soldatului cu stea 
pe cască, de la sediul Academiei de Ştiinţe. Probabil, pentru că nimeni nu 
se aduna acolo. Care era, mai exact, arsenalul de metode de lucru cu mulți- 
mea, moştenit de apriga Maia Laguta, persecutată în 2009, din ordinul ne- 
oficial al primarului Dorin Chirtoacă? 


Sursa raportează că, în ultimele zile, în legătură cu eliberarea lui Viorel 


Tutunaru, partea activă a Frontului Popular întocmește diverse planuri, 


cum să comunice pe viitor cu Viorel, se arăta într-o notă a agenturii din 

8 mai 1991, care mi-a fost înmânată de șeful Direcţiei „A ”, locotenent co- 
lonelul S. Gribac. În opinia majorităţii, Tutunaru este util aici, în contex- 
tul începerii sesiunii, când trebuie discutată problema extrem de gravă a 
cetățeniei, iar Tutunaru ar urma împreună cu poporul să exercite în mod 
organizat presiuni asupra deputaților. Tot lui îi aparţine ideea de a-i con- 
strânge pe deputați (ajungând până la maltratarea agrarienilor), de a orga- 
niza un turneu prin satele republicii pentru a-i instiga pe oameni să vină 
la Chișinău în ziua deschiderii sesiunii parlamentare. 

Și totuşi, deputații s-au speriat de faptul că, în ultima vreme, ministrul 
afacerilor interne nu susține Frontul Popular, spunând, zilele trecute, că 
Tutunaru este un infractor. Totodată, el nu a contribuit la eliberarea lui 
Tutunaru din spital, luându-se decizia ca acesta să fie ascuns... 

Având în vedere aceste circumstanțe, ieri s-au auzit îndemnuri la răz- 
bunare Împotriva ministrului, iar cei mai înverșunaţi ameninţă pe faţă cu 
violenţa fizică, cheamă la comiterea unui atentat, la procurarea de arme. 
Cea mai fanatică dintre ei este Slivnaia Daria, de 50 de ani, din localitatea 
Strășeni, cunoscută prin participarea sa activă la încercarea de atac Împo- 
triva Casei Presei şi despre care s-a scris în ziarul „Tineretul Moldovei", arti- 
colul „Mătușa în cipici”. Ea spune pe faţă că, dacă vor fi arme (mai ales, 
automate), va pune personal în aplicare decizia oamenilor. 

Stie toată lumea foarte bine că ministrul nu are gărzi de corp. Aceste 
discuţii au loc strict între oamenii lor, pentru că orice străin este considerat 
ofițer de poliție sub acoperire. Cu utilizarea armelor este de acord și o oare- 


care Galina. 


Într-o altă notă de informare, datată 10 mai 1991, şeful Poliţiei Judiciare, 
maiorul Nicolae Obreja, a prezentat astfel datele primite de la informator: 


La o întâlnire de control sursa a spus că, în prezent, o parte a populației 
își pierde încrederea în activitatea Frontului Popular, pentru că acesta are 
o influență slabă asupra proceselor care au loc în republică, inclusiv asupra 
Guvernului, în ceea ce privește majorarea preţurilor pentru produsele in- 
dustriale şi alimentare. 

În ceea ce îl privește pe ministru (se face referire la ministrul afacerilor 
interne - lon Costaș), se opinează că acesta nu va fi înlăturat din funcție, 
ci pur și simplu „eliminat” Aceste circumstanțe au legătură cu faptul că în 
alocuțiunile sale ministrul l-a numit pe V. Tutunaru „infiactor” şi, prin 
intervenția sa, Tutunaru a fost plasat într-un spital de psihiatrie, de unde 

a fost eliberat. Sursa nu cunoaște unde este domiciliul lui Tutunaru în pre- 
zent, deși există informaţii cum că acesta va fi trimis în România... Aceste 
acțiuni sunt coordonate de un localnic, Sîrbu Ivan. 

Sursa a mai spus că la momentul actual unii extremiști se plimbă prin 
satele republicii și agită poporul să vină în capitală la începutul sesiunii, 
pentru a exercita presiuni asupra deputaţilor... 

Sarcina agentului este de a continua să identifice persoanele care au ex- 
primat intenții extremiste în cursul evenimentelor care presupun adunări 
mari de oameni, să culeagă informaţii în mod constant și să acorde o aten- 
ție deosebită acestei activităţi în timpul sesiunii Consiliului Suprem al Re- 
publicii. Trebuie localizat Viorel Tutunaru și stabilite intențiile persoanelor 
din anturajul său. 


Cred că documentele prezentate anterior ilustrează elocvent situația 
foarte dificilă în care a trebuit să lucrez! De fapt, Ministerul Afacerilor In- 
terne a contracarat extremismul de ambele părți şi a fost atacat atât de Fron- 
tul Popular, cât şi de forțele susținute de Tiraspol, inclusiv de /nterdvzjenie. 
De altfel, rareori cineva apela pentru instaurarea ordinii în structuri pre- 
cum Ministerul Securităţii Naţionale și Procuratura. 

Am spus deja că şi la 10 noiembrie 1989, şi în multe alte ocazii, mulți- 
mea a fost provocată, în mod invariabil, de persoane aflate în evidențe speci- 
ale. In documentul citat este menţionat unul dintre aceşti instigatori 
bolnavi psihic, obsedat de teoria conspirației masonice globale. Cunoscut 
în urma evenimentelor de la începutul anilor '90, tot el a atacat în 2008 se- 
diul partidului Alianța Moldova Noastră. Acest om se afla aici la lucru chiar 
în zilele în care se desfăşura epopeea deschiderii de către Vladimir Voronin 
a dosarelor penale împotriva lui Serafim Urechean şi a dispărut fără urmă 
atunci când Vladimir Voronin şi-a prezentat atuul. Să se fi înzdrăvenit? 

La un moment dat, suporterii cei mai ponderaţi ai mişcărilor radicale 
au început să migreze spre taberele aşa-zişilor lideri politici moderați. 
După 1990, Frontul Popular a fost părăsit de un număr foarte mare de 
susținători din eşaloanele superioare ale Puterii. S-au subţiat şi rândurile 
Interfrontului, pe care l-au părăsit deputaţii Anatolie Liseţchi, Olga Ojoga 
şi alţii. Dar, din păcate, s-au revărsat asupra Parlamentului nostru valurile 
extremismului şi radicalismului. Mulţi ar fi vrut să rezolve problemele 
foarte delicate prin tăierea lor cu putere, după metoda atacului cavaleriei. 
Nimeni nu a vrut să aştepte până când avea să fermenteze, să crească şi să 

se coacă aluatul unei noi societăţi. Nimeni nu a înţeles importanţa conti- 
nuării activităţii ideologice şi de propagandă a statului în rândul cetățeni- 
lor, pentru creşterea încrederii populaţiei, pentru formarea unei imagini 
pozitive a puterii. Dar lucrul cel mai important este că nimeni nu s-a gân- 
dit la protecţia socială” a persoanelor şi la modalitatea de prevenire a 
marginalizării lor într-o situaţie de colaps economic. 

Pentru politicienii şi birocraţii de rang înalt se deschideau noi orizon- 
turi: în ţară un număr imens de proprietăţi, cândva socialiste, ale poporu- 
lui, erau acum ale nimănui. Multe dintre ele puteau fi procurate în absenţa 
unor legi care să reglementeze toate aspectele vieții. 

Nu este de mirare că elita noastră nu avea timp pentru edificarea statu- 
lui. Mulţi dintre ei au acumulat averi uriaşe. Departamentul controlului de 
stat, care culegea informaţii complete cu privire la aceasta, imediat după 
prezentarea în Parlament a unui raport despre gradul de deturnare a active- 
lor, a fost închis şi reorganizat în Curtea de Conturi. 

Unora - inclusiv mie - le-au revenit războiul şi toată treaba murdară de 
instaurare a ordinii. Altora - biletul de intrare în clubul milionarilor şi repu- 
tația nemeritată de pacificatori. Mulţi dintre cei care şi-au început cariera 
politică atunci au o viață înfloritoare şi acum. Între timp, să ne uităm atent 
la trecut: tocmai incompetenţa, lipsa de clarviziune, egoismul şi radicalis- 
mul acestor politicieni de la începutul anilor '90 au fost motivul afundării 
noastre în mlaştina conflictului în care ţara a fost împotmolită fără speranţă 
pentru mulți ani. Politica Chişinăului, inclusiv în problema transnistreană, 
a fost stabilită de neprofesionişti. Mulţi dintre ei au reuşit să treacă în um- 
bră, să scape de răspundere, să-şi ascundă participarea la evenimente. În 
cele din urmă, doar câteva nume sunt amintite şi pronunțate adesea în ca- 
drul unor analize ale războiului din 1990-1992. Vreau să îi amintesc pe 
cei care au fost uitaţi pe nedrept. 

Victor Berlinschi, care deţinea postul-cheie de preşedinte al Comisiei 
parlamentare permanente pentru lupta împotriva criminalităţii organizate 
din Parlament (şi care răspundea de MAI), a fost implicat în toate eveni- 
mentele şi a participat la luarea deciziilor celor mai importante. Între timp, 
acţiunile (sau lipsa lor) lui Berlinschi în ajunul războiului cu Transnistria, în 
momentul trecerii departamentelor raionale de interne de pe malul stâng 
în subordinea Tiraspolului şi chiar în timpul războiului, nu au fost anali- 
zate niciodată, iar problema răspunderii sale nu s-a pus niciodată. 


75 


General ION COSTAŞ 


Subliniez că Berlinschi comunica direct cu Snegur şi îi oferea informaţii 
care, de cele mai multe ori, erau în contradicţie cu situaţia reală. În zilele 
în care au avut loc evenimentele de la Bender, din martie 1992, Boris 
Muravschi (viceministru MAI), cu ajutorul direct al lui Victor Berlinschi, 
al lui Constantin Oboroc şi Constantin Antoci, a planificat o operaţiune 
prin care se intenționa separarea Benderului de Tiraspol şi arestarea întregii 
conduceri a oraşului. Snegur era la curent cu acest lucru. Dar planul a fost 
coordonat cu profesionalism de diletanţi şi a eşuat lamentabil. În continuare, 
voi vorbi despre modul în care această „operațiune”, fără a fi susținută cu 
forţe şi mijloace, s-a prăbuşit înainte de a începe, pentru că separatiștii de 
la Bender au primit ajutor de la trupele Armatei a 14-a care se aflau în 
oraş. Aceasta este tot ce ştiu despre participarea „marilor strategi militari”, 
Berlinschi şi compania, la războiul transnistrean. În ceea ce-l priveşte 
pe Plugaru (fost ministru al MSN), care avea legături foarte strânse cu 
Berlinschi, acest politician îşi datora ascensiunea lui Mircea Snegur şi lui 
Victor Smirnov. Snegur fusese cândva preşedinte de colhoz în satul Brăneşti, 
raionul Floreşti, unde comunica strâns cu Plugaru senior, care era directo- 
rul unei şcoli de ţară. Familiile erau prietene şi nu este surprinzător faptul 
că, devenind în 1985 secretarul CC al PCM, „bunul” Snegur a contribuit 
la numirea protejatului său în funcţia de adjunct al şefului Departamentu- 
lui Administrativ al Comitetului Central al PCM, recomandându-l pe tână- 
rul ofiţer de miliţie A. Plugaru lui Victor Smirnov drept o persoană energică 
şi de nădejde. Promovarea bruscă a lui Plugaru, care lucra ca şef al Secţiei raio- 
nale a afacerilor interne din Vulcăneşti, era explicată de CC prin faptul că el 
ar fi dezvoltat un sistem „progresist” de educaţie politică a comuniştilor - 
milițienii din Vulcănești. În cadrul CC al PCM, Anatol Plugaru răspundea 
de sistemul MAI. În acelaşi departament lucra şi Vladimir Ţurcan, respon- 
sabil pentru Procuratură şi instanțele de judecată. DOSAAF a Republicii 
Moldova, pe care îl conduceam la momentul respectiv, îl avea drept coor- 
donator pe şeful de Departament Administrativ al Comitetului Central — 
Leonid Bolgarin, un om sobru, decent, inteligent. Ulterior, Bolgarin a ieşit 
din structurile aparatului de stat şi a condus serviciul de securitate a unei 
importante societăţi comerciale. Plugaru a promovat sub aripa lui Snegur, 
devenind iniţial preşedinte al Comisiei parlamentare pentru etică, numiri şi 
imunităţi, apoi ministru al securităţii naţionale. După ce primul preşedinte 

al Moldovei a demisionat, Plugaru s-a distanțat de acesta şi a început să-l 
critice cu înverșunare. 

Eu, personal, nu cunosc nicio operaţiune a Ministerului Securităţii Na- 
tionale din perioada 1990-1992 care să fi urmărit succesul nostru în lupta 
împotriva separatismului. Cu toate acestea, ministrul A. Plugaru a primit 
multe aplauze pentru faptul că a deschis arhivele serviciilor secrete pentru 
toţi doritorii. El a fost cel care, devenind şef al fostului KGB, a scos la lu- 
mină din arhive dosarul disidentului moldovean Alexandru Şoltoianu, 
care s-a aflat în detenţie timp de 16 ani, dosar în care fuseseră implicaţi stu- 
denţii de la Moscova Mircea Druc şi Gheorghe Ghimpu, precum şi alte 
aproximativ 60 de persoane. 

Plugaru, demonstrând deschidere şi liberalism, i-a invitat pe toţi dori- 
torii - deputaţi, jurnalişti şi oameni simpli - să se familiarizeze cu volu- 
mele acestui dosar penal imens (unde se găseau chiar şi materiale în limba 
arabă, pe care Şoltoianu o studiase, şi în care se făcuseră unele însemnări). 
Extrase din jurnal au fost tipărite în ziarul Nezavisimaia Moldova, unde re- 
dactor-şef era Elena Zamura. Când opinia publică a fost corect informată 
cu privire la activităţile grupului Şoltoianu, iar până la alegerile prezidenţi- 
ale mai rămăsese o săptămână, în paginile ziarului Chiginăul de seară a fost 
citat şeful Serviciului de presă al Ministerului Securităţii Naţionale, Valeriu 
Daraban. În interviul acordat jurnalistei Liliana Cibotaru (cunoscută pen- 
tru apropierea sa de serviciile secrete), el l-a acuzat pe Druc de faptul că, în 
tinereţea sa, ar fi trădat grupul Şoltoianu. De fapt, aceasta îl compromitea 
nu numai pe Druc, ci întreaga mişcare de eliberare naţională şi pe liderii 
acesteia din Parlamentul de atunci. Planul lui Plugaru a fost zădărnicit de 
Alexandru Şoltoianu care avea domiciliul stabil la Moscova, dar în acele 
zile se afla în Chişinău. Într-un interviu acordat Elenei Zamura, publicat 
în Nezavisimaia Moldova, el a dezvăluit detaliile acelei poveşti de demult, 
cunoscute până în prezent numai prin cuvintele sale. 

Din 1967, Şoltoianu lucrase la Moscova ca redactor la departamentul 
de ştiri internaţionale al postului de radio oficial al URSS, unde avea acces 
la o cantitate uriaşă de informaţii provenite de la zeci de surse şi inaccesi- 
bile cetăţenilor obişnuiţi. În decembrie 1971, Comitetul Securităţii Statului 
al URSS a confiscat de la el în timpul unui control circa 10 000 de pagini 
de informaţii ale agenţiilor străine, stenograme ale interceptărilor unor 
emisiuni radio, dispoziţii ale CC al PCUS şi ale CC al PCM, precum şi 

alte asemenea documente (care cântăreau în total 72 de kilograme). Şase 
volume ale dosarului penal au fost trimise în Moldova. La proces, printre 
cei doisprezece, treisprezece martori, fusese audiat inclusiv Mircea Druc. 
Cu toate acestea, Şoltoianu a susținut că printre cei care au depus mărtu- 
rie nu au fost prezenţi martorii-cheie, care nu fuseseră citați la proces, pen- 
tru că aceştia colaboraseră strâns cu KGB-ul. Printre aceştia, a spus el, se 
numărau Tudor 'Ţopa (viitor angajat al CC al PCM şi redactor la Moldova 
Socialistă, devenită mai târziu Moldova Suverană, deputat în primul Parla- 
ment) şi Valeriu Bobuţac. 

Nici Ţopa, nici Bobuţac nu au comentat şi nici nu au negat vreodată co- 
laborarea cu KGB-ul. În ceea ce-l priveşte pe Druc, Şoltoianu a dat asi- 
gurări că a „admis anumite abateri, erori în tactica lui de apărare. Da, el a 
spus câte ceva de genul că a câștigat Împotriva mea, zicea Şoltoianu, dar 
el s-a apărat pe sine. Am știut acest lucru încă de atunci și nu-l condamn... 
L-am crezut pe deplin. Chiar dacă a spus ceva împotriva mea, l-am iertat. 
ȘI Îl iert şi acum”. 

Potrivit lui Şoltoianu, un grup de patrioți conveniseră ca fiecare dintre ei 
„să se infiltreze în structurile de stat - în partid, în KGB, în Procuratură - 
pentru a le schimba specificul activității, pentru a crea o superioritate nu- 
merică și a le distruge din interior... Și, pe baza acestui obiectiv, noi accepta- 
serăm și aprobaserăm ca unii patrioți, în anumite cazuri, când ar fi fost 
puși la zid, cum se spune, pentru a apăra ce era mai important, mai semnifi- 
cativ, să poată spune câte ceva”, explica fostul disident. „Dacă Mircea Druc 
s-ar fi infiltrat în KGB, acest lucru nu ar fi putut decât să mă bucure. Am 
încercat să-l ajutăm în acest sens, şi nu doar pe el. Dar să condamni pe ci- 
neva neîntemeiat, fără să înţelegi situația... Nu sunt de acord cu aceste acu- 
zații. Trebuie învinuiți cei care au aderat la partid în interesul carierer”. 

Şoltoianu a absolvit Institutul de Relaţii Internaţionale de la Moscova şi 
trebuia să obțină un post în cadrul ambasadei sovietice din Maroc. El era 
nu doar şeful organizaţiei moscoviţilor, ci coordona, de asemenea, şi activi- 
tatea organizaţiilor din Leningrad, Kiev, Harkov, Odessa, Lvov. La acel 
moment, în urma unei delaţiuni, KGB-ul a reuşit să ajungă la grupul stu- 
denţilor şi doctoranzilor moldoveni din Lvov. 

A fost arestat atunci şeful grupului, Nicolae Teterea, şi la 13 ianuarie 
1972, după numai o lună de la încheierea examenelor de stat, a fost arestat 

şi Şoltoianu care a primit 6 ani în lagăr, 5 ani de exil, alţi 5 ani de expul- 
zare. În total 16 ani. 

După eliberare, un an şi jumătate s-a aflat sub supraveghere. Potrivit 
lui Şoltoianu, la proces Druc a recunoscut doar ceea ce era imposibil de ne- 
gat, adică faptele cunoscute deja de KGB. „Dacă vorbim despre trădare, tre- 
buie să vorbim despre cei care au fost într-adevăr trădători, a spus Şoltoianu. 
Despre cei care în toți acești ani i-au slujit pe ocupanți și au servit imperia- 
lismul bolșevic. Despre cei care nu au spus niciun cuvânt în apărarea cultu- 
zii noastre distruse. Aceștia sunt principalii trădători. Când eram în 
detenție, ei se bucurau de toate privilegiile de pe urma trădării lor. Îi aplau- 
dau pe călăii noștri . 

Subiectul referitor la disidenţii moldoveni a luat amploare în perioada 
1966-1975, în care şef al KGB-ului din Moldova era general-maiorul Piotr 
Civertko. El considera că misiunea de bază a comitetului era „lupta împo- 
triva naţionalismului moldovenesc”. În aceeaşi perioadă (1970) Alexandru 
Usatiuc a încercat să se întâlnească la Bucureşti cu Nicolae Ceauşescu, după 
care lon Stănescu, şeful Securităţii din România, l-a anunţat despre acest 
lucru pe şeful KGB al URSS, Andropov, iar Usatiuc a fost arestat. În ace- 
laşi timp a fost arestat şi Gheorghe Ghimpu, viitor deputat în primul Par- 
lament. Şoltoianu a afirmat că există o scrisoare similară a lui Stănescu în 
care apare numele lui Druc şi a mai spus că în anii '60 a început să scrie o 
carte „despre rezistenţa basarabeană, istoria ocupaţiei, lupta împotriva im- 
perialismului bolşevic”, carte pe care intenţionează să o termine. 

După ce s-a stins acest scandal, Anatol Plugaru a făcut mutarea calului: 
i-a luat pe Alexandru Şoltoianu şi pe fiul său, Ovidiu, să lucreze în cadrul 
Ministerului Securităţii Statului, unde amândoi au fost numiţi pentru un 
timp foarte scurt. Fostul disident povestea cu umor despre acest lucru ca des- 
pre o „grimasă a destinului” şi spunea că a reuşit totuşi să-şi realizeze visul 
din tinereţe: să se infiltreze în KGB. Tot o grimasă a sorții a fost şi faptul că 
Valeriu Bobuţac, cel care îl denunţase pe Şoltoianu, a devenit în anii '90 mi- 
nistru al comerţului în Guvernul Druc, iar în timpul lui Lucinschi şi al lui 
Voronin a fost ambasador în Rusia, Ungaria, Croaţia, Slovenia şi Belarus. 

În anul 2010, preşedintele interimar al Moldovei, Mihai Ghimpu, l-a 
decorat cu Ordinul Republicii pe Alexandru Şoltoianu, alături de alţi cin- 
cizeci de luptători împotriva totalitarismului care au fost aruncaţi în închi- 
sori şi lagăre de muncă. La acea vreme, Şoltoianu trăia la Moscova, dar 

povestea rezistenţei din Basarabia a rămas o pagină albă, iar istoricii nu au 
avut acces la documentele din arhivă care, după douăzeci de ani, au fost fă- 
cute publice de Anatol Plugaru. 

De ce a făcut Plugaru asta? La început se părea că ministrul este mânat de 
nobila iubire de adevăr, mai ales că tema lustraţiei era foarte populară la acea 
vreme. De la tribuna Parlamentului se auzeau în mod repetat propuneri 
de divulgare a numelor agenţilor KGB. Printre altele, la 27 februarie 1991, 
Andrei Țurcanu a cerut ca organul legislativ să se autosesizeze în privința false- 
lor acuzații şi ameninţări legate de activitatea sa în Comisia de monitorizare a 
activităţilor de comerț exterior şi a propus înfiinţarea unei comisii parlamen- 
tare pentru identificarea parlamentarilor care au fost şi sunt agenţi KGB. 

Motivele lui Plugaru au fost clarificate în ziua demisiei prim-ministru- 
lui. În mai 1991, înaintea sesiunii parlamentare, a fost făcută publică o scri- 
soare a lui Druc adresată CC al PCUS cu 15 ani în urmă, în aprilie 1974. 
Formulările vagi ale acesteia au fost interpretate ca o recunoaştere a colabo- 
rării sale cu KGB-ul. În scrisoarea trimisă preşedintelui Comitetului de 
Control al Partidului, Arvid Pelşe, Mircea Druc, exclus din PCUS pentru na- 
pionalism, solicita reprimirea în rândurile partidului: „Am încă speranța că 
voi ajunge într-o regiune foarte grea, de exemplu Chile, Angola, Mozambic 
etc. [...] Având o anumită pregătire, aș putea să contribui la lupta de elibe- 
rare, ca un internaționalist adevărat [...] Am fost pregătit pentru activitatea 
în sistemul KGB [...] Mi-a fost încredinţată o muncă serioasă (în opinia 
mea), inclusiv pe linia KGB [...] Am fost, sunt și voi fi un comunist...” 

Cu ce ajutor şi în ce circumstanţe a apărut această scrisoare? Întrebarea 

dacă numele lui Druc figura pe listele agenţilor secreţi a fost dată la o parte... 
Răspunzându-le jurnaliştilor, şeful KGB al RSS Moldova, Tudor Botnaru, 
a spus: „Nu, nu a fost și, după toate probabilitățile, nici nu va fi. Spun 
aceasta cu toată autoritatea”. Să ne amintim că Druc propusese candida- 
tura lui Botnaru pentru funcţia de şef al KGB al RSS Moldova. Unii sunt 
convinşi de aceasta, în timp ce alții mai au unele îndoieli. 

Voi dezvălui mai jos detalii despre demisia lui Mircea Druc şi eveni- 
mentele conexe. În ceea ce îl priveşte pe Anatol Plugaru, el, ca şi Victor 
Berlinschi, a fost nevoit nu o dată să respingă atacurile informaţionale. Mi- 
nistrul securităţii naționale şi şeful comisiei parlamentare au fost acuzaţi de 
legături cu diferite structuri private, de exemplu cu cooperativa Polimer, 
care fusese înregistrată ilegal pe lângă Uzina de produse chimice de uz casnic 

din Chişinău şi care fusese condusă de V. Limonov, condamnat de două ori 
(ale cărui venituri lunare, conform datelor oferite de Comitetul executiv 
al sectorului Ciocana, ajungeau la 185 000 de ruble) şi de multe altele, in- 
compatibile cu statutul de ales al poporului. 

În septembrie 1990, Berlinschi şi Plugaru luaseră parte la organiza- 
rea unei croaziere pe fostul transportor militar Leonid Sobinov şi atrăseseră 
membri ai Parlamentului moldovean şi oameni de cultură în această afa- 
cere, planificată de lucrătorul comsomolist moscovit Valeri Kuzmin (actua- 
lul ambasador rus în Republica Moldova). Au numit acțiunea spectaculos: 
Misiunea culturală internaţională „Origini”, dar aceasta s-a dovedit a fi o 
excursie de afaceri tip suveică, În total, de la Odessa au plecat într-o croazi- 
eră prin opt ţări de la Marea Mediterană circa 700 de persoane, dintre care 
150 erau din Moldova. Printre pasageri - deputaţi ai poporului, oameni de 
ştiinţă, artişti sovietici şi chiar şi un cosmonaut - s-au aflat, după cum s-a 
dovedit ulterior, o mulțime de comercianţi ilegali, inclusiv reprezentanţi 
ai mafiei comerciale din Odessa. Delegaţia parlamentară moldovenească a 
fost cumva luată în ultimul moment de Kuzmin în locul celei belaruse. Ex- 
portul de mărfuri fară taxe din Odessa fusese autorizat de către Sovietul de 
Miniştri al URSS, banii obţinuţi din vânzarea acestora fiind planificaţi să se 
cheltuiască în scopuri caritabile. La Chişinău, cu sprijinul unor sponsori, 
s-au cumpărat, cu mai mult de 1,2 milioane de ruble, vinuri şi coniacuri. 
Ziarele au scris că delegaţia Moldovei ar fi achiziţionat picturi ale unor ar- 
tişti celebri, iar delegaţia moscovită, picturi ale lui Polenov, care apoi au 
dispărut în condiţii neclare. În modul cel mai rușinos, participanţii la croa- 
zieră au făcut escale pentru cumpărături în porturi din Grecia, Italia, Malta, 
Israel, Cipru şi Turcia. În plus, vânzarea mărfurilor nu era înregistrată nică- 
ieri, iar în Grecia a fost un mare scandal în legătură cu vinurile moldoveneşti 
de contrabandă, din care cauză nava a fost înconjurată de Poliţie. Partici- 
panțţii la aceste acţiuni nu erau de întâlnit, nu fusese încheiat niciun fel de 
acord de cooperare, dar banii proveniţi din acest comerţ au fost cheltuiţi pen- 
tru achiziționarea de aparatură video şi a altor bunuri rare. La întoarcere, cân- 
tăreţul Mihai Muntean, regizorul Ion Mija, compozitorul Anatol Chiriac 
şi-au exprimat indignarea faţă de aceste întâmplări, dar Plugaru a povestit 
într-o emisiune de televiziune despre succesul acelei călătorii. Poate nu me- 
rita şi nu ar fi trebuit să ne amintim toate acestea, dacă nu ar fi fost o anume 
circumstanţă. Chiar în acele zile, când parlamentarii noştri se bucurau de 

voiajul la Marea Mediterană, la Tiraspol a fost proclamată ilegal Republica 
Nistreană. A fost o sărbătoare în timpul ciumei. La Congresul al II-lea al de- 
putaţilor din Transnistria, desfăşurat la 2 septembrie 1990, s-a decis în mod 
solemn proclamarea aşa-numitei „RSSM Nistrene în componenţa URSS”. 
Pentru țara noastră se prefigura pericolul real al dezmembrării. 

Dacă deputaţii noştri nu ar fi fost egoişti, pungaşi, trădători şi indiferenți 
nu se ştie dacă această divizare ar fi avut loc. Sunt sigur că Anatol Plugaru 
şi întreaga elită de la putere are pe conştiinţă şi ceea ce s-a întâmplat cu 
membrii grupului Ilaşcu, arestat în iunie 1992. Anume Plugaru planificase 
şi supervizase acţiunile grupului Ilie Ilaşcu, angajându-i personal pe fie- 
care, iar apoi, când membrii grupului se aflau în închisoarea de la Tiraspol, 
pur şi simplu s-a dezis de oamenii de al căror patriotism se folosise exclu- 
siv în interesul carierei sale. Ilie Ilaşcu, Andrei Ivanţoc, Tudor Petrov-Popa, 
Alexandru Leşco şi Vladimir Garbuz au suferit cel mai mult în numele 
Republicii Moldova. Ei s-au sacrificat pe sine, dar, timp de mai mulți ani, 
Puterea nu şi-a amintit că își trimisese cetăţenii la război. Atunci când la 
Moscova a fost semnat armistițiul dintre Elțîn şi Snegur, când a avut loc 
un schimb de prizonieri de război, conducătorii statului au uitat de pa- 
trioţi. Cum au trăit liniștiți Snegur şi Plugaru, ştiind că le-au distrus viaţa? 
Aşa ceva eu nu pot înțelege. 

La 8 decembrie 1993, Ilaşcu a fost condamnat la pedeapsa cu moartea, fi- 
ind acuzat de terorism. El a refuzat categoric să scrie o cerere de grațiere către 
Smirnov, din moment ce, în opinia sa, o astfel de cerere ar fi însemnat recu- 
noaşterea statalității Transnistriei. Dar, după nouă ani (la insistența lui 
Vladimir Puțin), preşedintele nerecunoscutei RMN, Igor Smirnov, a semnat 
totuşi decretul de grațiere, după care ministrul securităţii statului, Vadim 
Şevţov (Antiufeev) l-a trimis pe fostul prizonier cu o maşină specială la 
Chişinău şi l-a predat directorului Serviciului de Informaţii şi Securitate al 
Moldovei, Valeriu Păsat. A sosit luna mai 2001. La acel moment cazul grupu- 
lui Ilaşcu se afla în etapa finală de analiză la Curtea Europeană a Drepturilor 
Omului, unde am fost chemat în 1997 în calitate de martor. Am dovedit cu 
documente participarea directă la lupte a forțelor militare ruse de partea 
Transnistriei şi am vorbit despre rolul Moscovei în dezmembrarea Moldovei, 
prezentând un raport detaliat. Achitarea lui Ilaşcu a fost acompaniată de 
o varietate de speculaţii politice şi, în general, a fost percepută ca o acţi- 
une de PR politic a noului şef al statului, Vladimir Voronin. Dar imediat ce 

preşedintele moldovean s-a înțeles cu Smirnov în legătură cu amnistierea pri- 
zonierului de la Tiraspol, la întâlnirea cu Voronin, Ilaşcu a spus că nu împăr- 
tăşeşte părerea liderului comunist şi îl consideră adversarul său politic. La o 
conferinţă de presă Ilaşcu şi-a exprimat dezacordul cu faptul că acţiunile mili- 
tare din 1992 sunt numite conflict armat, nu război, aşa cum fuseseră în rea- 
litate. După ce a fost eliberat, Ilaşcu şi-a exercitat mandatul de membru al 
Senatului României. Mircea Snegur, salutând eliberarea lui Ilaşcu, a consi- 
derat acest succes „rezultatul eforturilor depuse de el şi de predecesorul lui, 
Petru Lucinschi”. Ce eforturi, în ce au constat acestea? Ministrul de externe, 
Nicolae Cernomaz, a declarat în mod explicit că autorităţile transnistrene îl 
eliberaseră pe Ilie Ilaşcu datorită intervenţiei Moscovei după o discuţie telefo- 
nică între ministrul rus de externe, Igor Ivanov, şi liderii de la Tiraspol. Po- 
trivit lui Cernomaz, Ivanov îi atrăsese atenţia lui Smirnov asupra faptului 

că la Strasbourg cazul Ilaşcu putea face mult rău imaginii Rusiei. Dar cea 
mai neaşteptată declaraţie a fost făcută de fostul ministru al securităţii, 
Anatol Plugaru, la acel moment membru al Partidului Liberal. El a spus că 
eliberarea lui Ilaşcu reprezintă o lecţie pentru politicienii de la Chişinău, care 
trebuie să înţeleagă ce înseamnă şi ce va însemna Rusia pentru Moldova. 

Valeriu Matei, liderul Partidului Forţelor Democratice (pe listele căruia 
Ilaşcu a fost ales a doua oară în Parlamentul ţării, în 1994), a precizat în le- 
gătură cu aceasta, tare şi clar: în opinia sa, cheia de la celula lui Ilaşcu fusese 
întotdeauna la Moscova şi, deschizând celula, „Rusia, controlată strict de 
Consiliul Europei, a decis să mai rezolve din problemele sale”. Era un cal- 
cul politic elementar. 

Deşi pentru Tiraspol liderul grupului nu mai era demult necesar ca os- 
tatic, după graţierea lui Ilaşcu, Smirnov a făcut o declaraţie în care îi cerea 
Chişinăului, pentru acest „gest de bunăvoinţ”, nici mai mult, nici mai puţin 
decât „condamnarea agresiunii din 1992 a Republicii Moldova împotriva 
poporului Transnistriei; acoperirea totală a prejudiciului material cauzat RMN 
ca urmare a agresiunii; prezentarea de scuze populaţiei Transnistriei pentru 
durerea şi suferința pricinuite”. A fost o palmă pentru Voronin şi pentru în- 
treaga ţară, o palmă pe care preşedintele nostru a preferat să nu o remarce. 
Prin această declaraţie batjocoritoare, Tiraspolul a dat de înţeles că eliberarea 
lui Ilaşcu nu însemna nicidecum o nouă etapă în reglementarea conflictului 
transnistrean. Şi aşa s-a şi întâmplat: în toată perioada preşedinţiei sale, 
Voronin a obţinut doar o nouă rundă de confruntare. 


CAPITOLUL 7 


Etapele creării MAI din Moldova 


Oamenii lui Beria la Chişinău: execuţii în masă în catacombe. 
Deportările, expulzările şi foametea în istoria familiei mele. 

A fost ordine pe timpul lui Stalin? „Afacerea Pavlenko”. Nicolai 
Bradulov, ministrul pentru care legea era icoană. MAI în timpul lui 
Lavranciuc: banda anchetatorului Anastas fură din apartamente 


La MAI am sosit pe 13 iunie 1990 şi am fost ministrul afacerilor in- 
terne până pe 5 februarie 1992. Clădirea apăsătoare şi sumbră de pe bu- 
levardul Ştefan cel Mare nr. 75, construită după război în stilul imperial 
sovietic, mi s-a părut neprietenoasă. Zidurile erau gri. Rânjetele leilor aflați 
la intrare mascau burlanele de scurgere a apei; când ploua, aceste simbo- 
luri imperiale aruncau din boturile lor jeturi de apă tulbure. În cabinet, se 
păstrase mobila din lemn masiv preţios din perioada stalinistă. În garaj se 
aflau greoaiele Volgi sovietice şi maşinile de teren UAZ 469, asemănătoare 
unor conserve. 

Am fost criticat pentru faptul că, după ce am devenit ministru, am în- 
chis Muzeul MAI, pe care îl conducea un fost angajat al CC al Comsomo- 
lului din Moldova, Igor Mihalevici. Figura acestuia era monumentală, în 
sensul propriu al cuvântului, acest tânăr cântărea peste 150 de kilograme. 
Sincer să spun, cu tot respectul față de istorie, nu regret închiderea muze- 
ului. Acest tip de cercetare este treaba istoricilor, nu a trântorilor cu epo- 
leţi. Desigur, cu toate acestea, m-a interesat întotdeauna istoria MAI din 
Moldova. Zidurile acestei clădiri aminteau de deportări şi de operaţiunile de 
intimidare cu care se ocupase instituţia în anii '40-'50 sub conducerea acoli- 
ţilor lui Stalin şi Beria. Dar cine din Muzeul MAI al RSSM se mai gândea 

la acest lucru? În schimb, familia mea a rămas puternic marcată de aceste 
timpuri grele. 

De-a lungul anilor, funcţiile principale ale Ministerului Afacerilor In- 
terne au fost represive. Pe forță, nu pe autoritatea puterii se sprijinea regimul 
sovietic în anii '40-'50, când această structură era condusă de tovarăşii de 
luptă ai atotputernicului Lavrenti Beria. Unul dintre aceştia, general-ma- 
iorul Nikolai Sazîkin, a fost trimis la noi de la Moscova şi a condus Comi- 
sariatul Poporului al Afacerilor Interne (NKVD) al RSSM, în perioada 
1940-1941. La 10 septembrie 1940, potrivit Hotărârii Sovietului Comisa- 
rilor Poporului al URSS, Chişinăul, în calitate de capitală a republicii unio- 
nale, a fost trecut în categoria oraşelor cu regim special de gradul al II-lea. 
Aceasta însemna că persoanele condamnate penal nu aveau dreptul să locu- 
iască în el sau să îl viziteze. Responsabilitatea în acest sens revenea condu- 
cerii organelor de forță. Sazîkin nu a luptat atât împotriva infracţiunilor 
penale, cât a dus o campanie agresivă de naţionalizare a proprietăţilor: între- 
prinderi mari şi mijlocii, terenuri, case şi apartamente (acest lucru era regle- 
mentat prin dispoziția Prezidiului Sovietului Suprem al URSS din 15 
august 1940). A avut loc o luptă dură cu intelectualitatea naţională şi cu 
persoanele acuzate de cooperare cu organele puterii din România. Mulţi au 
fost arestaţi sub suspiciunea de spionaj în favoarea Germaniei, României şi 
Italiei. Execuţiile în masă erau organizate în afara oraşului, mai jos de actu- 
ala stradă Grenoble, unde mai târziu au fost găsite osemintele celor ucişi. 
Începând cu septembrie 1940, ca urmare a acordului dintre NKVD al 
URSS şi Biroul Principal de Securitate al Reichului German, Sazîkin a de- 
portat în Gemania aproximativ 100 000 de nemți basarabeni. La solicita- 
rea sa, cu acceptul Moscovei, la 13-14 iunie 1941 au mai fost trimişi peste 
25 000 de basarabeni, pentru ca, ulterior, Sazîkin să raporteze despre „ni- 
micirea ilegaliştilor antisovietici”. De unii ca el a fost jefuit bunicul meu 
dinspre tată, Matei Costaş, şi trimis în Kustanai, satul Țarigrad, raionul 
Drochia. Familiei care creştea cinci copii i s-au luat casa, 15 hectare de te- 
ren, două tractoare (o astfel de tehnică era ceva extraordinar pentru acea pe- 
rioadă), o presă de ulei, aproximativ 100 de oi şi alte animale domestice. 
Bunicul Matei s-a întors abia după război, în 1952. Nu a avut o soartă mai 
bună nici familia bunicului meu dinspre mamă, Simion Tofan, din satul 
Drochia. Nefericiţii au ajuns în Kazahstan, în localitatea Kzîl-Orda unde 
au locuit până în anul 1954. Drept recompensă pentru epurările în masă, 

Sazîkin a fost transferat la 18 iunie 1941 înapoi în aparatul lui Lavrenti 
Beria şi chiar a lucrat, în perioada 1943-1949, în echipa care se ocupa de 
realizarea proiectului atomic sovietic. După arestarea şi împuşcarea lui 
Beria, a devenit el însuşi victimă: a fost arestat şi împuşcat în 1956. Ulte- 
rior a fost reabilitat, dar numai parțţial!. 

Cu patru zile înainte de începerea războiului, la 18 iunie 1941, comisar 
al poporului a fost numit Vasili Dmitrienko. Din ordinul său, după 22 iu- 
nie, Miliția din Chişinău (NKVD-ul a fost temporar separat de NKGB) îm- 
preună cu colaboratorii securităţii statului şi unităţile garnizoanei militare 
au incendiat o serie de clădiri istorice, printre care şi clădirea în care se afla 
CC al Partidului Comunist (bolşevic) al Moldovei — PC(b)M, de pe actua- 
lul bulevard Ştefan cel Mare. Au ars Primăria, stația de pompare, unitatea 
de pompieri. S-au pierdut aproape toate arhivele Administraţiei oraşului, ar- 
hivele RASSM. Potrivit unei versiuni, un tren cu documente a fost distrus 
în timpul unui bombardament; potrivit unei alte versiuni, arhivele au fost 
duse la Stalingrad, unde au ars în timpul Bătăliei din iulie 1942, după ex- 
plozia unui rezervor de ţiţei aflat în apropiere. 

În anii războiului, aparatul CC al PC(b)M a fost chemat la Moscova. 
În august 1944, Comisariatul Poporului pentru Afaceri Interne din RSSM 
era condus de general-maiorul Mihail Markeev, care se sprijinea pe forțele 
Diviziei a 25-a NKVD, special introduse pentru asigurarea ordinii. NKVD 
fusese definitiv separat de NKGB în 1943. În fruntea NKVD al URSS 
până în decembrie 1945 a rămas Lavrenti Beria, iar NKGB al URSS a fost 
condus de general-colonelul Vsevolod Merkulov. 

Beria sprijinea metodele dure ale lui Markeev în lupta împotriva crimi- 
nalităţii şi trecea cu vederea abuzurile organelor de forță: delapidarea bunu- 
rilor capturate, expediate de peste hotare, şi rechiziționarea proprietăților 
cetăţenilor, inclusiv a caselor şi apartamentelor. Încă din 1946, imediat 
după redenumirea NKVD în MAI (26 martie 1946), Markeev a fost schim- 
bat din funcţie, în urma unor denunţuri expediate la Moscova de către 
membrii Biroului CC al PCM în frunte cu Nikita Salogor. În locul lui a 
fost numit Feodor Tutușkin (1946-1951) care lucrase, de asemenea, cu 
Beria, inclusiv în funcţia de şef al Directoratului pentru unităţile speciale 
al NKVD, adică al contrainformaţiilor militare. 


1 Sursa acestei informaţii: Elena Zamura, Ruslan Șevcenko, Istoria MAI din Republica Mol- 
dova., resursa informaţională Baza.md. 

În timpul lui Tutuşkin, a fost redus valul postbelic al criminalităţii: nu- 
mărul infracţiunilor a scăzut la mai puţin de jumătate. În cartea storia 
Moldovei, Vasile Stati arată că Tutuşkin a fost cel care a informat Moscova 
despre foametea din Moldova. Conducerea laşă şi egoistă de la Chişinău - 
secretarul CC al PC(b)M, Nicolae Coval, şi preşedintele Sovietului de Mi- 
niştri al RSSM, Gherasim Rudi - s-a temut să se adreseze lui Stalin pentru 
ajutor. Ca urmare, amploarea catastrofei a devenit cunoscută numai după 
ce Tutuşkin a scris intr-un referat strict secret că numai în octombrie 1945 
muriseră de foame 3 993 de persoane, iar la 10 decembrie 1946 în sate su- 
fereau de distrofie 30 043 de persoane. 

În RSSM, a fost trimis vicepreşedintele Sovietului de Miniştri al URSS, 
Aleksei Kosîghin, şi a început lupta pentru viața oamenilor (pp. 376-377 
din lucrarea citată). Îmi amintesc foarte bine această foamete cumplită: adu- 
nam seminţe de buruieni, aşa-numiţii colăcei, le uscam şi le măcinam, apoi 
coceam turte. Oamenii relatau atunci lucruri atât de cumplite, încât şi 
acum îmi mai tresare sufletul la unele amintiri... După foamete, populaţia 
Moldovei a trebuit să treacă prin alte încercări. Ministerul Afacerilor In- 
terne din RSSM împreună cu Ministerul Securităţii Statului (MSS) au pre- 
gătit deportările, alcătuind listele cu cei care urmau să fie exilați. Acelaşi 
Tutuşkin a participat direct la operaţiunea din 6-7 iulie 1949: Miliția a blo- 
cat satele de unde îi scoteau pe chiaburi. Tatăl meu, Grigore Costaş, s-a în- 
tors în 1948 din prizonieratul sovietic, unde ajunsese în calitate de soldat 
român, iar în 1949 familia noastră (eram trei copii - eu şi două surori) a fost 
trimisă în exil, unde s-au născut încă o soră şi un frate. Când ne-au deportat, 
aveam cinci ani. Împreună cu mama ne-am ascuns de soldaţii NKVD la ve- 
cini şi în beci. Îmi amintesc cum ne-au dus apoi cu căruța la gară, au um- 
plut două vagoane de oprimaţi şi ne-au trimis la Bălţi, iar de acolo cu o 
garnitură completă, în Siberia. Ne-au deportat pe motiv că suntem chiaburi. 
Pe drum ne-au hrănit cu voblă (peşte uscat) al cărei gust mi-l voi aminti 
toată viața. Am locuit doi ani într-un bordei din regiunea Kurgan, apoi am 
ajuns în Kazahstan, în Karaganda, la construirea „Magnitogorskului din 
Kazahstan” - Temirtau. Am crescut departe de patrie, astfel că ştiam cul- 
tura natală numai atât cât era posibil în familie, rupt de propriul popor. Fa- 
milia noastră a reuşit să se întoarcă în patrie, în satul Țarigrad, din raionul 
Drochia, abia în 1958. În cadrul operaţiunii de la 1-2 aprilie 1951 din 


87 


General ION COSTAŞ 


republică au fost deportaţi, în acelaşi mod, Martorii lui Iehova. În total, 
au fost deportate mai mult de 40 000 de persoane. 

Dar, în 1951, Tutuşkin a fost chemat la Moscova în calitate de „om al 
lui Beria”, iar instituţia a fost condusă de adjunctul lui, general-maiorul Petru 
Kulik. În 1952, la indicația prim-secretarului CC al PC(b)M, Leonid 
Brejnev, împreună cu MSS, el a început să pregătească operaţiunea unei 
noi deportări a locuitorilor Moldovei. De această dată, în vizor se aflau 
mai mult de 700 de familii: chiaburi şi iehovişti care, chipurile, reuşiseră 
să evite deportarea în 1949 şi 1951. Dar Moscova a anulat această acțiune, 
care era planificată să se desfăşoare în septembrie 19521. 

După moartea lui Stalin, MSS şi MAI s-au unit din nou într-un MAI 
unitar. Acesta era condus de Iosif Mordoveţ (1953-1954), care, până atunci, 
condusese organele securității de stat din Moldova (1944-1953). 

Şi el era un apropiat al lui Beria şi, ca o ironie a sorții, avea patronimicul 
Lavrentievici. Mordoveţ a fost implicat nu numai în deportările chiaburilor 
şi ale Martorilor lui Iehova, ci şi în represiunile împotriva intelectualităţii, 
acuzate de cosmopolitism, şi chiar a pregătit în 1953 afacerea doctorilor 
din Moldova. Cu toate acestea, în martie 1954, a avut loc a altă scindare a 
MAI, în MAI propriu-zis şi KGB, iar el a revenit în funcţia de preşedinte al 
Comitetului Securităţii de Stat. Ruda lui Hruşciov, Zinovie Serdiuk, prim-se- 
cretarul CC al PCM în perioada 1954-1961, care se remarca printr-un ca- 
racter la fel de dur şi de aspru precum cel al lui Mordoveţ, îl vedea pe 
acesta ca o piedică în calea reformelor hruşcioviene. În 1955, Mordoveţ a 
fost înlăturat, iar, în 1959, a fost pensionat. 

După demiterea lui Nikita Hruşciov din funcţia de secretar general al 
CC al PCUS, a apărut legenda conform căreia, în timpurile staliniste, orga- 
nele de forță susțineau ordinea strictă, că în societate domnea dreptatea şi 
că nu existau delapidări de fonduri publice, nici abuzuri. Considerăm că în 
zilele noastre, după identificarea şi publicarea unui volum imens de infor- 
maţii istorice, această opinie nu este împărtăşită de nimeni. Ce mirat am 
fost când în cartea lui Mircea Snegur şi Eduard Volcov Dialoguri sincere, edi- 
tată la Chişinău în anul 2007, am descoperit apologia sinceră a lui Stalin 
şi asigurări că uciderea în masă a oamenilor în cadrul colectivizării, depor- 
tărilor şi foametei sunt nimic în comparaţie cu mortalitatea la naştere, din 


1 Elena Zamura, Ruslan Şevcenko, Istoria MAI din Republica Moldova. 

cauza tuberculozei şi a altor boli! Bolşevismul şi Stalin, ne asigură confra- 

tele lui Snegur, Volcov, „și-au stabilit un obiectiv măreț... să elimine con- 

tradicţiile evidente ale civilizaţiei umane, viciile iminente ale naturii 
umane” (p. 717). Nu este de mirare modul în care gândeşte Volcov, fost ac- 
tivist al Interdvijenie, confratele lui Piotr Şornikov (ultimului, de altfel, 

Mircea Snegur îi împarte cu dărnicie complimente în carte). Este sur- 

prinzător că aceste idei şi-au găsit loc în amintirile primului preşedinte al 

Moldovei. Care a fost în realitate traiul în timpurile staliniste şi care a fost 

„ordinea” ştim noi, cei născuţi în exil, ştiau taţii şi mamele noastre, care 

şi-au pierdut întreaga avere, alungaţi de pe pământul natal... Pentru ca tra- 
gedia poporului nostru să nu fie uitată, în 2010, în Republica Moldova a 

fost creată, prin decret al preşedintelui interimar Mihai Ghimpu, o comisie 
de istorici, sub conducerea lui Gheorghe Cojocaru, pentru cercetarea cri- 

melor comunismului. S-au reaprins dezbaterile publice, au apărut multe 

articole pe această temă. Printre altele, artistul poporului Liubomir Iorga a 
acordat un interviu în care a povestit despre întâlnirea sa cu Mordoveţ. Ci- 
tez această povestire a maestrului instrumentelor populare, fost dansator 

în ansamblul coregrafic „Joc”, preluată de la Agenţia de Informaţii IPN. 


M-am întâlnit cu general-maiorul în rezervă Iosif Mordoveţ în anul 
1967, în casa acestuia de pe strada care duce de la Primărie în sus, până la 
Șciusev, pare-se. Eu îl însoțeam pe Jan Vizitiu, renumitul acordor de piane: 

pe el îl invitase o pianistă, profesoară la Conservator, care locuia în această 
casă. După ce am terminat de acordat pianul, din adâncul apartamentului 
a ieșit un bătrân cu sprâncene joase. El ne-a chemat în bucătărie, spunând 
că, pentru o așa muncă, nu este un păcat să bem câte 100 de grame de co- 
niac. Privindu-l, am spus că mi se pare cunoscută figura lui. Bătrânul m-a 
privit foarte atent şi m-a întrebat: „De unde puteți să mă cunoaşteţi?” 

Eu am răspuns: „Aţi candidat în 1947 sau în 1949 pentru circumscripția 
Cahul?” Se părea că nu mă lăsase memoria, era într-adevăr generalul 
Mordoveţ. El a zâmbit și mi-a lăudat memoria. Și am început să-mi amin- 
tesc mai departe și am spus că pe listele electorale împreună cu Mordoveţ 
era și generalul de grăniceri Vetcinkin. 

Am mai discutat. Din vorbă în vorbă, generalul Mordoveţ a povestit 
că este o minune că a rămas în viață, când putea fi împușcat în cadrul cam- 
paniei de înlăturare a lui Beria și a acoliților acestuia. Timp de trei luni, ge- 
neralul s-a salvat într-un spital din Rîbnița. „Au trimis după mine, venise o 


brigadă specială și li s-a spus că m-am împuşcat”, a împărtășit din amintiri 

generalul sovietic. L-am întrebat: „De ce trebuia să fiţi împușcat?” Și mi-a 
Zis: „Aveau de ce, doar am executat ordinele, am împușcat oameni. La 
Ministerul de Interne sunt două beciuri mari care urcă până aproape de 
strada Sadovaia ”. 

Mordoveţ a mai indicat un loc al execuțiilor în masă: în apropierea 
Procuraturii municipale, unde acum este Centrul Cultural Buciumul. „Îm- 
pușcam oameni, le băgam trupurile în niște căzi cu acid, le lisam peste 
noapte, până dimineața toți se transformau în piltie, pe care o aruncam În 
canalizare, de acolo totul ajungea în Bic.” De la generalul Mordoveţ am 
auzit pentru prima dată expresia cutremurătoare „a topi oameni”. Mai târ- 
ziu, eu, ca și mulți alții, am văzut personal acele beciuri. Ele există şi acum, 
trebuie neapărat deschise pentru cercetări. Am lucrat la clubul Ministeru- 
lui Afacerilor Interne în calitate de conducător artistic când era ministru 
Nicolae Bradulov. Totodată, eram și şeful unui depozit de armament, care 
se afla lângă beciurile despre care vorbea Mordoveţ. Pentru a ajunge la aceste 
beciuri largi, trebuie să treci de intrarea principală în holul ministerului şi 


să cobori pe Scări. 


Cât poate fi de credibilă o astfel de poveste? În timpurile sovietice, MAI 
şi KGB ştiau foarte bine de existenţa catacombelor de la Chişinău, dar nu 
dezvăluiau secretele acestor edificii istorice, care legau cândva centrul ora- 
şului de toate bisericile şi de malurile Bîcului, trecând chiar şi pe sub albia 
râului. Există mărturii despre faptul că aceste galerii erau atât de largi, că 
avea loc să treacă o trăsură. Geniul constructorilor acestor edificii este do- 
vedit de faptul că ele au rezistat la peste zece cutremure. 

Tradiţia construirii catacombelor vine din timpul Imperiului Roman, 
ele există în multe oraşe europene şi nu este de mirare că au fost descope- 
rite catacombe cu ocazia renovării clădirii Centrului Etnografic Buciumul, 
în partea de jos a oraşului. Într-una dintre cripte (aşa se numeşte extinde- 
rea reţelei de catacombe), directorul Centrului, Tudor Tătaru, a găsit rămă- 
şițe ale arhivei secrete a filialei KGB din raionul Stalin, de la începutul 
anilor '50. Încă de pe atunci se vorbea despre necesitatea investigării versiu- 
nii potrivit căreia în aceste beciuri au fost executate victimele represiunilor 
în masă. Cine ştie ce alte pagini sângeroase din istorie mai pot descoperi vii- 
torii cercetători ai acestei părți secrete a oraşului? 

Totuşi, imediat după obținerea independenţei de către Moldova, s-a fă- 
cut totul pentru a se ascunde urmele documentare ale crimelor împotriva 

poporului. În 2010, juristul Mihai Taşcă, membru al Comisiei Cojocaru, a 
atras atenţia Procuraturii Republicii Moldova asupra faptului că în perioa- 
dele 1990-1993, 1995-1996 şi în anul 2007, împreună cu dosarele agen- 
ţilor şi cartotecile speciale, angajaţii Serviciului de Informaţii şi Securitate 
al Republicii Moldova (care s-a numit în această perioadă, la început, 
Comitetul Securităţii de Stat, apoi, Ministerul Securităţii Naţionale) au dis- 
trus şi dosarele persoanelor oprimate din ţara noastră. În total, în perioa- 
da 1990-1991 au fost distruse 3 048 de dosare şi 14 377 de cartoteci, în 
1991-2007 — 3 288 de dosare şi 241 de cartoteci, dintre care 650 de dosare 
ale persoanelor oprimate. Arhivele fostului KGB al RSSM, potrivit lui Mihai 
Taşcă, au fost utilizate preponderent pentru fundamentarea celor două or- 
dine ale KGB al URSS: nr. 00111 din 6 septembrie şi nr. 00150 din 24 no- 
iembrie 1990. Astfel, chiar dacă încetase să mai existe, în mod paradoxal, 
KGB-ul a continuat să acţioneze și să conducă serviciile noastre secrete! 
Nu este de mirare că eu nu am găsit în arhive dosarul familiei mele. Cel mai 
probabil, documentele au fost distruse. Fără îndoială, la Moscova, mulţi ar fi 
dorit ca la Chişinău trecutul să fie dat uitării. Mai sunt şi la noi, în Moldova, 
persoane care au uitat trecutul, care ignoră faptele demult dovedite ale des- 
potismului cumplit al puterii sovietice din timpul lui Stalin, care cred în 
„ordinea” impusă în acele vremuri cu „o mână de fier”. Despre cum a fost în 
realitate această ordine mult trâmbiţată o dovedeşte cazul Pavlenco. 

În timpul stalinistului Iosif Mordoveţ, la Chişinău, a fost finalul escroche- 
riei de mare amploare a unui aventurier care a pus în aplicare în 1942 un pro- 
iect nemaiauzit: crearea unei bande disimulate într-o unitate militară. 

Sub conducerea lui Nicolae Pavlenco, specialişti în falsificarea documen- 
telor au tipărit în alb livrete militare, documente de aprovizionare, delega- 
ţii. Cu ajutorul înscrisurilor oficiale falsificate, impostorul a reuşit să atragă 
militari externaţi din spitale sau disponibilizaţi, a strâns aproximativ 200 
de dezertori, de persoane care se sustrăgeau de la recrutare şi de infractori, 
iar celor mai de încredere le-a acordat gradul de ofițer. Falsa unitate mili- 
tară nr. 5 de construcţii a obținut comenzi pentru construirea de drumuri, 
iar banii câştigaţi au fost împărţiţi. Prezentând documente false despre reali- 
zările militare, patronul a obținut pentru „unitatea” sa mai mult de 230 de 
distincții. După ce a mituit conducerea raionului 12 al bazei de aviaţie, 
Pavlenco, sub aripa acestei mari unităţi, în spatele trupelor sovietice, a ajuns 


91 


General ION COSTAŞ 


până la Berlin, câştigând prin falsuri aproape un milion de ruble, ocupân- 
du -se cu furturi și în Polonia şi Germania. 

În 1948, „colonelul” Pavlenco a creat așa-numita „Direcţie nr. 10 de con- 
strucţii militare”. Banii din afaceri erau trimişi în mai multe oraşe, o parte 
erau utilizați pentru mituirea conducerii regionale şi republicane. Şantiere 
au apărut în Rusia, Ucraina, Estonia, iar de la sfârşitul lui 1951 şi în Moldova. 
Sub pretextul apărării construcţiilor de bandiți, escrocul a primit din partea 
MSS arme şi se pregătea să-şi atribuie gradul de general. După un scandal 
al infractorilor din Direcţia nr. 10 de construcţii militare, Procuratura de 
la Chişinău a trimis, la 30 septembrie 1952, o citaţie la adresa indicată 
de unul dintre ofiţerii beti ai lui Pavlenco. Citatia s-a întors cu notifica- 
rea serviciului de corespondenţă că nu există o astfel de unitate. Dosarul 
a fost transferat la MSS al RSSM, unde s-a ocupat de el adjunctul minis- 
trului, Semion Ţvigun. Cercetarea a stabilit că în RSSM pentru Pavlenco 
au lucrat ministrul Industriei Alimentare C. Ţurcan şi adjuncţii acestuia, 
prim-secretarul Comitetului orăşenesc al PC(b)M de la Tiraspol, V. Lîhvar, 
secretarul Comitetului orăşenesc al PC(b)M din Bălţi, L. Racinski, şi mulți 
alţii. Întreaga organizaţie a fost prinsă la început în Moldova şi, imediat 
după aceea, în celelalte republici. 

La 14 noiembrie 1952, Ministerul Securităţii Statului (MGB) al URSS a 
pus stăpânire pe sediul şi pe toate subunitățile „Direcţiei de construcții mi- 
litare". Pavlenco a fost arestat la Chişinău, la 23 noiembrie 1952, în ca- 
drul unei operaţiuni a MSS a RSSM sub conducerea lui Ţvigun. În total 
au fost arestate mai mult de 400 de persoane, dintre care 105 în Moldova. 
La Chişinău, de cercetare s-a ocupat o comisie condusă de secretarul CC al 
PCM, Artiom Lazarev. Este uimitor faptul că mulți acoliţi ai lui Pavlenco din 
rândul nomenclaturiştilor de partid din Moldova au scăpat de sancţiuni. În 
opinia puterii sovietice, ei nu erau atât vinovaţi, pe cât erau vinovaţi țăranii 
care aveau tractoare... Cazul a fost cercetat de Procuratura Generală Militară 
a URSS mai mult de doi ani şi jumătate, pierderile au fost estimate la aproxi- 
mativ 39 de milioane de ruble. La 4 aprilie 1955, Pavlenco a fost executati. 

Detaliile cumplite ale agresiunii funcţionarilor sovietici şi reprezentan- 
ţilor serviciilor secrete asupra populaţiei Moldovei, cuprinse în raportul 
Comisiei Cojocaru, nu au mai fost prezentate Parlamentului în 2010. 


lyezi O sută de mari aventurieri, autor: I. Muratov, M., ed. Vece 2000, 2002; R. Șevcenko, 
Afaceristul stalinist, Baza.md. 

Câte ceva despre atrocitățile acelor ani au ieşit la iveală abia în 1954-1956. 
Ministru al Afacerilor Interne a devenit din nou Petru Kulik, în timpul că- 
ruia a început reabilitarea persoanelor oprimate. Acest proces a avut loc pe 
deplin după renumitul Congres al XX-lea al PCUS, din 1956. În acelaşi 
an, Kulik a fost înlăturat, din cauza participării directe la represalii. Noul 
ministru, al optulea la număr, a devenit Moisei Romanov (1956-1961) un 
profesionist, membru de partid, fost colaborator al Departamentului Orga- 
nelor Administrative al CC al PCM, participant la operaţiunea de desecre- 
tizare a documentelor de arhivă din perioada postbelică (dar şi la construirea 
clădirii actualei Arhive Naţionale). MAI, la fel ca şi serviciile secrete, nu a 
comentat despre participarea sa la represiuni, a refuzat mult timp să vizeze 
în republică buletinele foştilor exilați şi a cerut chiar să nu fie admişi în pa- 
trie ţăranii care ajunseseră forțat în Siberia şi în Kazahstan. Familia noastră 
a primit permisiunea să părăsească locul de exil în 1958, dar i s-a propus să 
mai locuiască în lampol (Ucraina), iar, în patrie, am reuşit să revenim to- 
tuşi în 1958, dar şi atunci numai pentru că ne-a ajutat o rudă, ofițer în 
Armata Sovietică. Satul meu natal fusese redenumit, la acel moment se nu- 
mea Boris Glavan - un moldovean, membru al organizației Tânăra Gardă 
din Krasnodon. Pe mine şi pe familia mea ne-a interesat, în mod direct, 
publicarea, la 6 ianuarie 1989, a Decretului CC al PCUS „cu privire la mă- 
surile suplimentare de restabilire a adevărului privind victimele represiuni- 
lor din anii '30-'40 şi începutul anilor '50”. 

După 1990, am reuşit să readuc satului denumirea istorică de Țarigrad: 
aşa se numea, conform legendei, pentru că aici în timpul războiului 
ruso-turc din anii 1686-1700 fusese stabilit cartierul general al ţarului Ru- 
siei, Petru cel Mare... În timpul ministrului Romanov, Ministerul Afaceri- 
lor Interne a fost din nou redenumit, de această dată, în Ministerul Apărării 
Ordinii Publice. La vechea denumire a instituţiei s-a revenit abia după 
anul 1966. Ultima acţiune de amploare derulată de Romanov a fost opera- 
ţiunea de reprimare a abuzurilor la schimbarea banilor, la începutul anului 
1961. După aceea au urmat timpuri noi. Pentru un sfert de veac, Ministe- 
rul Afacerilor Interne al RSSM a fost condus de renumitul (în istoria lui) 
ministru Nicolai Bradulov (1961-1985). În timpul acestuia, în RSSM s-a 
înregistrat cel mai mic nivel al criminalităţii. 

Acestea au fost vremuri dure ale verticalei puterii totalitare când ordi- 
nea era într-adevăr instaurată, chiar dacă nu cu aceleaşi metode care fuseseră 

utilizate în timpul lui Stalin. Noul sistem avea avantajele sale, cel mai im- 
portant lucru era că profesioniștii au fost promovați nu după criteriile ne- 
potismului, nu după principii ideologice, ci după serviciile aduse statului. 
Aşa era Bradulov, acest om demn, povesteau colaboratorii săi din MAI 
care îl cunoşteau, urmărea întotdeauna cu stricteţe ordinele pe care le dă- 
dea, iar legea o considera sfântă. 

În acele timpuri, rareori se întâmpla ceva extraordinar. Un caz ieşit din 
comun a fost jefuirea casei de bani a colhozului din raionul Comrat, unde 
erau mai mult de 100 000 de ruble. „Ministrul a fost personal la Comrat 
și a participat la cercetare, şi-a amintit un fost lucrător al MAI, Iuri 
Bondarenco. În cursul percheziției apartamentelor celor suspecți, s-a primit 
un telefon anonim pentru Bradulov. «Aţi căutat greșit!» a spus binevoito- 
rul. Ministrul a dat ordinul să se repete percheziția. Banii sustrași au fost gă- 
siți într-o oală mare: pachetul era acoperit cu un strat de untură topită.” 

În 1964, a avut loc un alt eveniment ciudat pentru acele timpuri: ban- 
diţii au deturnat un avion al liniilor aeriene locale care zbura spre Chişinău 
şi au cerut ca acesta să se îndrepte spre Turcia. Piloții au reuşit să-i păcălească 
pe hoţi şi, chiar dacă au fost răniţi grav, au izbutit să aterizeze cu avionul la 
marginea Chişinăului, sub privirile multor locuitori ai oraşului. Unul dintre 
bandiți a fost prins, dar al doilea a izbutit să se ascundă în capitală. Au reuşit 
să-l depisteze. Şeful Secţiei orăşeneşti a afacerilor interne din Chişinău, loco- 
tenent-colonelul Andrei Bajenov, s-a dus personal la casa din Piaţa Gării, 
unde, potrivit datelor operative, se ascundea criminalul. Uşa apartamentu- 
lui a fost spartă şi Bajenov a intrat împreună cu plutonierul Lev Spector. Cri- 
minalul i-a împuşcat pe amândoi, dar a fost prins. Două străzi din partea de 
jos a Chişinăului poartă, din 1965, numele lui Bajenov şi Spector. 

În timpul lui Bradulov, MAI din RSSM era puţin numeros. Într-un an, 
la Chişinău se înregistrau 15-20 de crime. În 1985, de exemplu, au fost, în 
total, 30, toate de drept comun, pentru fiecare fiind luate măsuri extreme. 
S-a introdus controlul sever şi urmărirea celor câțiva narcomani, al prostitu- 
atelor, membrilor bandelor criminale. În perioada 1960-1970, ofiţerii de 
miliţie erau oameni cultivați. Au început să fie plătiţi în funcţie de grade, 
s-a dezvoltat construcţia de locuinţe pentru angajaţi, a fost creat sistemul de 
dispense. Pensionarii MAI primeau mai mult decât un director de şcoală. 
Fac o paranteză pentru a menţiona că tocmai în timpul lui Bradulov şi-a în- 
ceput cariera şeful Direcţiei Urmăriri Penale din cadrul Miliției din Străşeni, 

Nicolae Alexei, viitor deputat, pe care ministrul era să îl demită pentru vătă- 
mare. Ulterior, bătaia a devenit o normă, dar societatea a remarcat aceasta 
abia după distrugerea clădirilor administrative ale Parlamentului şi Preşedin- 
ţiei, la 7 aprilie 2009, când poliţişti îmbătaţi de impunitate i-au schilodit 
pe demonstranți şi pe simplii trecători. Bradulov a fost tentat să-l înlăture 
pe Alexei din Miliție. Dar i-a întrebat pe cei prezenţi dacă doreşte cineva 
să-l ia pe vinovat sub răspunderea sa. Şi-a asumat răspunderea şeful Depar- 
tamentului de apărare a ordinii publice, Iuri Bondarenko. În alte cazuri, 
Bradulov i-a dat afară pe angajaţii ministerului chiar şi pentru nişte fleacuri, 
dar, cu toate acestea, era considerat un om cinstit, drept şi foarte ordonat. 

În şirul scurt al evenimentelor din acea epocă, un loc deosebit îl ocupă 
cazul colonelului Anatoli Bazilevici. Şefului Secţiei de combatere a delapi- 
dărilor proprietăţii socialiste, care demascase o grupare de corupţie foarte 
periculoasă ce avea legături cu conducerea de vârf a RSSM, i s-a înscenat 
ceva, acesta fiind acuzat de luare de mită şi nepotism. Din motive necunos- 
cute, Bradulov nu a dorit să-şi sprijine subordonatul. Pe Bazilevici l-au acu- 
zat de luare de mită şi l-au trimis în Colonia nr. 13 din Ural, la Nijnii 
Taghil, unde erau deţinuţi angajaţii sancționaţi din Soviete, din organele 
de partid şi de apărare a ordinii. Bazilevici a stat mai mult de patru ani, dar 
după o investigaţie a jurnalistului moscovit Novomir Limonov (fost cola- 
borator al revistei Tineretul Moldovei), dosarul a fost redeschis şi colonelul 
a fost reabilitat, ca urmare a acuzațiilor nefondate. Bazilevici a fost eliberat 
în 1988 şi s-a întors la Chișinău, unde s-a dedicat activităţii literare. În no- 
iembrie 1982, ministrul de interne al URSS, generalul de armată Nikolai 
Şciolokov, cu care Bradulov avea relaţii foarte strânse, a fost demis. El a fost 
acuzat de „dorinţă exagerată de îmbogăţire”. Şciolokov avea o slăbiciune 
pentru aurul confiscat, briliante, blănuri şi obiecte de anticariat, toate aces- 
tea fiind găsite la el acasă, în timpul unor percheziţii. De închisoare, şeful 
MAI „a scăpat” numai prin sinucidere, act la care a recurs în data de 13 de- 
cembrie 1984. Şciolokov a fost înlocuit de fostul preşedinte al KGB din 
Ucraina (1970-1982), preşedinte al KGB al URSS (în perioada mai-no- 
iembrie 1982), generalul de armată Vitali Fedorciuk, renumit pentru carac- 
terul său brutal. În timpul său, sistemul organelor afacerilor interne a fost 
completat cu cadre KGB. 

Între KGB şi MAI a existat întotdeauna o antipatie reciprocă, KGB-iştii 
îi considerau pe milițieni „de categoria a doua”, milițienii, la rândul lor, îi 


95 


General ION COSTAŞ 


considerau pe lucrătorii securităţii de stat nişte trântori, care scriu denun- 
țuri la adresa colegilor din alte instituţii. Între cadrele vechi ale ministerului 
şi cele nou-venite din serviciile secrete se ducea o adevărată luptă. Bradulov 
s-a opus venirii în MAI a KGB-iştilor care nu cunoşteau specificul activită- 
ţii ministerului. Pe acest fond, el a avut divergențe uriaşe cu Fedorciuk, pe 
care nu a decis totuşi să-l înlocuiască din proprie iniţiativă. În a doua jumă- 
tate a anului 1985, general-locotenentul de miliţie, învins de şicanele infi- 
nite ale Moscovei, şi-a înaintat cererea de ieşire la pensie. Nicolai Bradulov 
a murit în anul 1990. 

Situaţia stabilă din sfera apărării ordinii s-a păstrat o vreme şi sub 
Gheorghe Lavranciuc (1985-1988) care, după demisia Cabinetului Petru 
Pascari, a plecat la Moscova. În tot anul 1985, la Chişinău, au fost comise 
30 de crime de drept comun. E adevărat, în MAI au rămas puţine persoane, 
şi atunci a fost creată Secţia a 6-a de combatere a criminalităţii organizate. 
Acest lucru s-a întâmplat după ce, la mijlocul anilor '80, în MAI al URSS, 

a fost creată Direcţia de combatere a criminalității organizate. După pleca- 
rea lui Bradulov, în Moldova a început să crească numărul fenomenelor cri- 
minale. În mare parte, acest lucru avea legătură cu faptul că, la mijlocul 
anilor '80, în URSS apăruse mişcarea cooperatistă şi începuseră să iasă la 
iveală o serie de situaţii ilegale. Din inerție miliția era considerată încă elita 
societăţii, dar, din punct de vedere economic, decădea tot mai mult. Infla- 
ţia a depreciat salariile lucrătorilor, aceştia nu mai puteau să-şi achiziţioneze 
cele de trebuinţă şi chiar nu mai puteau cumpăra (sau să primească prin 
distribuitor) strictul necesar pentru un trai confortabil. Pe acest fond, în 
MAI al URSS au început a înflori corupţia şi aderarea la lumea criminală. 
La Chişinău a apărut o bandă al cărei şef, anchetator al Secţiei de miliție 
din raionul Octombrie din Chişinău, Gheorghe Anastas, şi-a reunit colegii 
din Secţia raională şi din Direcţia Afacerilor Interne a oraşului pentru a să- 
vârşi furturi din apartamente. Adresele le găseau întrebându-i pe speculanţii 
care se ocupau cu revinderea aparaturii radio şi service-uri auto ilegale. Şti- 
ind că Secţia raională începuse să adune materiale compromițătoare îm- 
potriva sa, în primăvara anului 1988, Anastas a furat aceste documente din 
seiful unui coleg. Ancheta internă l-a identificat pe hoț, care a fost arestat şi 
judecat. La judecată toţi au recunoscut, în afară de Anastas. În presa locală, 
s-a scris laconic despre acest proces. La acea vreme era încă dificil să-ţi imagi- 
nezi că un milițian sovietic poate fura din case fără să-şi scoată uniforma... 

În timpul lui Lavranciuc au început mitingurile politice şi demonstraţi- 
ile, astfel că CC al PCM, neștiind cum să riposteze la acest gen de acţiuni, a 
aruncat vina asupra Miliției. Lavranciuc s-a străduit să păstreze neutralitatea 
în lupta mişcării naţionale cu conducerea de partid. Meritele sale au fost re- 
marcate şi de CC al PCM, şi de KGB al URSS. Șeful Comitetului unional, 
Vladimir Kriucikov, care avea de gând să-l schimbe pe şeful KGB al 
RSSM, rusul Gavriil Volkov, cu un moldovean, l-a promovat în acest post 
pe Lavranciuc. Aşa a ajuns Voronin la conducerea MAI. La sfârşitul anilor 
'80, oamenii au început să înţeleagă că Miliția sovietică nu mai este cea pe 
care o credeau ei. Cu toate acestea, în majoritatea covârşitoare a MAI, la vre- 
mea venirii mele, lucrau oameni corecţi şi cinstiți. Erau aşa pentru că nu 
existase tentaţia imensă a banilor şi lipsa de control, fenomene care au apă- 
rut mai târziu, asta şi pentru că cei aflaţi la conducerea de vârf nu oferiseră 
exemple proaste. Dar, după ce am părăsit sediul de pe bulevardul Ştefan cel 
Mare nr. 75, situaţia s-a schimbat rapid. Societatea a început să se obişnu- 
iască cu faptul că uniformele de poliție acoperă oameni de afaceri pentru 
care banii sunt totul, iar legea şi onoarea uniformei nu înseamnă nimic. 


CAPITOLUL 8 


Alergia la schimbarea denumirii de 
Miliție în Politie 


Cum am înarmat MAI. Mitul „epurărilor etnice” şi 
problema personalului. Introducerea noilor tehnologii 
şi crearea sistemului „Registru”. Reforma în minister. 
„Garda lui Voronin” şi „momeala” lui Plugaru 


Pentru o perioadă îndelungată, Ministerul Afacerilor Interne a fost unul 
dintre principalele instrumente de realizare a politicii Moscovei în Moldova. 
Astfel, a fost condus fie de către trimişii Moscovei, fie de moldoveni origi- 
nari din RASSM. Eu eram al doilea moldovean de pe malul drept, după 
Gheorghe Lavranciuc, care devenea şeful acestei structuri, fiind şi general 
de armată, participant activ la renaşterea naţională. Desigur, mulţi nu ac- 
ceptau acest lucru. Angajaţii MAI m-au primit cu răceală. Protestul în 
masă a fost determinat, în primul rând, de redenumirea Miliției în Poliţie. 
Majoritatea cadrelor au reacționat atât de vehement, de parcă au fost for- 
ţaţi să-şi schimbe numele. Atât în capitală, cât şi în secţiile raionale de mili- 
ţie, lucrătorii criticau dur noutatea având dorinţa de a se opune. Chiar şi 
Constantin Antoci, de la Colegiul MAI, s-a revoltat când a fost numit colo- 
nel de poliţie, accentuând nervos că a fost şi rămâne lucrător de miliţie... 

În nenumărate rânduri, am fost nevoit să explic că în întreaga lume se 
obişnuieşte ca miliție să fie numite detașamentele înarmate de voluntari şi că 
poliţia este un sistem de stat însărcinat cu menţinerea ordinii publice! În 
2010, şi în Rusia s-a schimbat terminologia în acest sens (mare întârziere!). 
Chiar şi preşedintele Dmitri Medvedev a pronunţat cunoscuta frază despre 
milițieni, precum că aceştia sunt „drujinici! cu epoleţi”, iar poliţiştii sunt 


1Drujinik, membru al detaşamentelor de voluntari pentru sprijinirea Miliției 

adevărații profesionişti în menţinerea ordinii publice... Prin urmare, în acest 
moment termenul zmiliție se foloseşte doar în China, Belarus, Ucraina, 
Uzbekistan, Kîrgîzstan, Tadjikistan şi în nerecunoscutele Abhazia, Osetia de 
Sud şi Transnistria. 

Este demn de menţionat că niciunul dintre critici sau dintre miniştrii ul- 
timelor cabinete, inclusiv cei din timpul guvernării comuniştilor, nu au pro- 
pus revenirea la numele de milize şi la situaţia anterioară reformelor. După 
ce Voronin a venit la putere, nimeni nu a abrogat Legea cu privire la Poliţie, 
nimeni nu a contestat transformările realizate de mine. În timp ce eram ve- 
hement criticat pentru „concedieri masive de profesionişti” (acest clişeu este 
vehiculat şi astăzi), niciunul dintre următorii miniştri de interne, niciun 
politician care m-a atacat nu a propus să fie repuşi în funcţie „specialiştii” 
demişi de I. Costaş din MAI. După 1992, posturile-cheie din MAI au fost 
ocupate de confrații mei întru reorganizarea ministerului, creării Poliţiei şi 
războiului din Transnistria. Cu toate acestea, reputaţia de „ministru nepo- 
pular” s-a lipit numai de mine. Aceasta este soarta reformatorilor! 

Ministerul Afacerilor Interne urma să devină principalul centru de com- 
batere a separatismului în evenimentele din 1990-1992. La acel moment, 
în ţară nu exista o altă structură de forță. Pentru transformarea MAI într-un 
instrument eficient al guvernului, erau multe de făcut. În primul rând, 
dotarea efectivului cu armament. Din primele zile, am descoperit că o 
mare parte din armamentul disponibil, din ordinul lui Voronin, fusese ex- 
portată în Rusia şi Ucraina. La zece angajaţi ai MAI le reveneau trei pis- 
toale Makarov, automate (AK-47) erau şi mai puţine, acestea fiind utilizate 
doar de trupele speciale. La regimentul trupelor interne, care apăra obiecti- 
vele speciale, colonii şi închisori, mai rămăsese doar 20% din armamentul 
avut la dispoziţie la sfârşitul anilor '80. Era un adevărat dezastru. Într-o ase- 
menea situație, cum puteam să contracarăm tulburările sociale?! În septem- 
brie 1990, am decis să cer ajutor autorităţilor din România. Mircea Snegur 
a aprobat ideea. După discuţii purtate cu ministrul de interne Doru Viorel 
Ursu, prin intermediul acestuia, m-am întâlnit cu preşedintele Ion Iliescu. 
Întrevederea a avut loc la Palatul Cotroceni. Iliescu mi-a lăsat impresia unei 
persoane laconice, a unui politician cu experienţă, versat, deprins cu jocu- 
rile de culise ale nomenclaturii comuniste. I-am descris şefului statului situa- 
ţia în care ne aflam: separatiștii din Transnistria şi Găgăuzia se înarmează 
intens cu sprijinul Rusiei. Moldova nu are armată, iar Poliţia poate opune 
rezistență separatiştilor doar cu bețe de porumb în mâini... 

Iliescu a aceptat transferul imediat al unei partide de arme şi muniții 
Moldovei. Dar aceste arme trebuiau trecute peste graniţă (la acel moment, 
hotarele URSS). Marfa specială - automate Kalaşnikov AK-47, mitraliere, 
pistoale Carpaţi - a fost încărcată în cinci TIR-uri. Acestea erau escortate de 
maşini de poliție cu numere de înmatriculare moldoveneşti. Eu ştiam că ris- 
cam, dar să laşi Poliţia fară arme era şi mai riscant. Pe teritoriul României, 
TIR-urile s-au deplasat fară probleme, însă alta a fost situația la postul de 
grăniceri din Leuşeni. Dincolo de Prut, am fost întâmpinați de către grăni- 
ceri şi vameşi sovietici: pe atunci frontiera era încă păzită de KGB al URSS. 
La Leuşeni, TIR-urile au fost imediat înconjurate de către grăniceri sovietici 
înarmaţi. Se pare că avusese deja loc o scurgere de informaţii către serviciile 
secrete sovietice, deoarece existau mulți informatori KGB şi la Bucureşti. 

Am arătat foaia de parcurs, în care marfa era prezentată ca echipament. 
După aceasta, au fost deschise remorcile. Vameşii au scotocit încălțămintea 
şi caschetele cu care camuflaserăm armele şi muniţia şi au descoperit trucul 
nostru. Şeful punctului de frontieră a raportat imediat la Moscova. KGB-ul 
a luat legătura cu Snegur, care a bătut în retragere şi a aruncat toată vina 
asupra mea. Astfel, am ajuns în ochii conducerii de la Moscova în postura 
de „ministru contrabandist”. 

În situaţia dată, am ordonat unei brigăzi de poliţie cu destinaţie specială, 
pe care abia reuşisem să o înfiinţez cu puţin timp în urmă, să se deplaseze 
la Leuşeni. Această structură a MAI, care, în 1992, a trebuit ca, în condiţii 
extrem de dificile, să pună în aplicare planul de sprijinire a Secţiei orăşe- 
neşti de poliţie din Bender, fusese înființată de către mine la 5 decembrie 
1990. Era condusă de către Anton Gămurari. Pentru acea perioadă, posibi- 
lităţile noastre erau limitate, dar, după '92, am format 4 batalioane a câte 
120 de oameni, în total fiind 482 de luptători: veteranii tuturor campanii- 
lor militare ale Uniunii Sovietice din anii '80, care participaseră, în general, 
la 12 războaie. Eu am ales în trupele de comandă persoane de elită, tineri nu 
mai scunzi de 1,80 m, absolvenţi cel puţin ai învățământului tehnic mediu, 
cu o bună pregătire fizică, participanţi la războiul din Afganistan. Salariile 
lor erau duble față de media de salarizare din MAI, iar aceştia au primit şi 
apartamente. Detaşamentul special se pricepea să lupte, avea experienţă în 
misiunile de război şi putea să folosească toate tipurile de arme de foc. 
După începerea luptelor, brigada s-a aflat continuu la cele mai importante 
capete de pod, spre deosebire de personalul altor formaţiuni ale Poliţiei, 
care îşi schimba permanent poziţiile. În acel moment, brigada era compusă 

din 150 de luptători şi toţi au ajuns în Leuşeni în jurul orei 11 noaptea, echi- 
paţi cu arme şi veste antiglonț. Am fost prezent personal la faţa locului şi am 
încercat să îl conving pe şeful punctului de frontieră să fim lăsaţi să trecem 
cu marfa destinată MAI: i-am spus că ducem armele pentru antrenamente, 
că nu era armament de luptă, pentru că aveau ţevile defecte. Dar grănicerul 
a rezistat, refuzând să lase încărcătura pe teritoriul Moldovei. Nu aveam 
nicio soluţie şi i-am cerut, pe un ton categoric, comandantului postului de 

la Ungheni al Trupelor de Grăniceri ale URSS ca într-un interval de două 
ore să elibereze camioanele de sub pază, amenințând că, în caz contrar, eu în- 
sumi, ministrul Afacerilor Interne, o să ordon grupului operativ al brigăzii 
cu destinaţie specială să deschidă focul, amintindu-i că familiile vameşilor se 
află în apropiere şi sunt ostatice. Şeful punctului de trecere i-a raportat ime- 
diat despre cele întâmplate lui Vasile Calmoi, comandantul detaşamentului 
de grăniceri din Nijnii Dnestrovsk (ulterior, ministru al Securităţii Naţio- 
nale în Guvernul lui Andrei Sangheli). Calmoi, la rândul său, a luat legătura 
cu Moscova, de acolo fiind contactat Snegur. Şeful statului a declarat că „nu 
este la curent” şi că va clarifica situaţia cu Costaş. La postul sovietic de ra- 
dio Ostankino trei zile în şir s-a difuzat în toată URSS informaţia că minis- 
trul afacerilor interne aduce ilegal în Moldova armament şi muniţie şi se fa- 
cea apel să fiu arestat imediat. Telefoanele sunau întruna la Moscova şi de la 
Moscova. Am fost sunat de către Mircea Snegur şi Tudor Butnaru (şeful 
KGB din Republica Moldova) ordonându-mi-se să predau încărcătura gră- 
nicerilor. Trupele speciale, în sprijinul scenariului meu, au tras de câteva ori 
în aer. Şeful postului vamal s-a apucat cu mâinile de cap şi m-a rugat să sem- 
nez că aduc echipament pentru MAI. Le-a declarat acelaşi lucru şi reprezen- 
tanţilor Moscovei, încercând să-şi decline răspunderea. În sfârşit, la jumătatea 
celei de-a treia nopţi, marfa a fost eliberată de sub control. Am ordonat ime- 
diat ca de la graniță armele şi echipamentul să fie împărţite la secţiile de po- 
liţie raionale, iar dimineaţa, când s-a trezit Snegur, i-am raportat că totul a 
fost descărcat, că nu mai există obiectul discuţiilor şi, chiar dacă va veni în 
control o comisie de la Moscova, nu va descoperi nimic. 

La început a fost foarte, foarte dificil. Ministerul de Interne trebuia să 
treacă la limba de stat, să traducă toată corespondenţa MAI în română (voi 
numi limba corect, nu așa cum era numită şi o mai numesc unii şi astăzi). 
Cu toate acestea, mulți angajaţi ai ministerului vorbeau numai în limba 
rusă şi scriau numai cu chirilice. Nu existau nici mașini de scris cu carac- 
tere latine. În Moldova, acestea nu se găseau de vânzare pentru că serviciile 


101 


General ION COSTAŞ 


secrete ale URSS întotdeauna s-au temut cumplit de orice tehnică de 
multiplicare, ce putea fi folosită de adversari pentru propaganda latinităţii şi 
a ideilor rebele. Toate maşinile de scris, fară excepţie, se aflau într-o evidenţă 
specială, unde KGB avea toate specimenele fonturilor acestora. Trecerea la 
limba de stat a fost un proces destul de îndelungat. Nu am dorit şi nu am 
putut să forțez procesul şi din cauză că ministerul a fost aproape imediat im- 
plicat în acţiuni de luptă pentru combaterea separatismului în creştere. Pro- 
cese similare de adaptare la noile realităţi se observau practic în toate 
structurile statului, dar în conştiinţa maselor țapul ispăşitor era ministrul 
afacerilor interne, Ion Costaş. Tocmai eu am fost învinuit de „persecutarea 
rusofonilor”. În parte, acesta a fost rezultatul eforturilor „gărzii lui Voronin” 
din MAI, dar cauza principală a fost că mă aflasem în fruntea luptei cu cei 
care distrugeau Moldova. Situaţia din punct de vedere lingvistic era drama- 
tică, fapt confirmat de datele despre structura etnică a personalului din 
principalele servicii ale MAI, la 1 ianuarie 1990; 


Departamentele Moldoveni Ucraineni Ruşi Găgăuzi Bulgari 
Ministerului (%) (%) (%) (%) (%) 
În total, din care: 65,2 17,5 11,9 2,1 2 
Corpul de comandă 58,8 19,4 15,6 2,3 2,4 
Militari 72 15,4 8,1 1,9 1,7 
DCP! 52,8 21,9 7,5 3,4 2,3 
DCDPS2 60,1 18,2 14 2,4 2,6 
DC? 61,2 18,3 14,2 2,1 2,1 
Sectoriştii 71,5 16,3 6,4 3 1,5 
IM4 67,6 13,8 11,8 2,4 3,5 
IAS’ 65,6 20 9,5 3 1,5 
DP 53,8 24,5 17 1,2 2,4 
DR? 54,2 20,7 21,4 0,7 1,1 


1 Direcţia de cercetări penale 

2 Direcţia pentru combaterea delapidării proprietății socialiste 
3 Departamentul de construcții 

4 Inspectoratul pentru minori 

5 Inspectoratul auto de stat 

6 Departamentul de pompieri 

7 Departamentul de reabilitare 

După cum vedem din datele prezentate, cel puţin 33,5% dintre anga- 
jaţi nu cunoşteau limba în care trebuia să se desfăşoare întreaga activitate a 
ministerului. În realitate, cifra era cu mult mai mare: nu o vorbeau nici cei 
care erau moldoveni după paşaport, dar proveneau din familii mixte sau 
erau de pe malul stâng al Nistrului. Însă şi mai deprimant arată statistica 
structurii etnice a personalului principalelor servicii ale aparatului MAI: 


Departamentele Moldoveni Ucraineni Ruşi Găgăuzi Bulgari 

ministerului o) 6%) %) %) 6%) 
În total, din care: 44,3 22,4 30,7 0,7 1,8 
DOP! 22,8 34,7 37,1 - z 
DCDPS? 34,8 26,1 34,8 - 4,3 
DO’ 57,1 21,4 17,8 > = 
SIR4 24 20 48 4 3 
Serviciul nr. 6 24 9,1 36,4 "3 E 
SAOP5 50 12,5 37,5 4 a 
DSPs 51,8 22,2 18,5 4 7,4 
IAS7 41,1 33,9 19,6 1,8 3,6 
DP8 38,7 24,7 31,2 2,2 2,2 
DR? 34,9 19,3 43,4 4 1,2 


Situaţia aici era astfel: toți angajații moldoveni cunoşteau limba rusă, 
dar, în vârful piramidei, în aparatul MAI, erau mai puțin de jumătate de 
moldoveni. În sistemul ministerului, peste 33% dintre angajați nu erau mol- 
doveni, în aparatul de conducere - peste 50%, iar, în majoritate, ei nu cu- 
noşteau limba română. 


1 Direcţia de cercetări penale 

2 Direcţia pentru combaterea delapidării proprietăţii socialiste 
3 Departamentul de construcții 

4 Serviciul instituţiilor de reabilitare 

5 Serviciul de apărare a ordinii publice 

6 Direcţia serviciilor de prevenire 

7 Inspectoratul auto de stat 

8 Departamentul de pompieri 

9 Departamentul de reabilitare 

Acest raport nu era deloc aleatoriu. Recrutarea şi calitatea personalului 
în MAI a RSSM erau controlate până în anii '90 de către MAI al URSS, iar 
strategia era elaborată de către CC al PCUS. În structurile CC al PCM şi 
toate ministerele, îndeosebi în cele de forță, existau funcţii care le erau reparti- 
zate strict numai trimişilor Moscovei. Aceştia erau de altă naţionalitate decât 
cea moldoveană: de regulă, erau delegaţi ruşi sau ucraineni, mai rar, originare 
din celelalte republici unionale. Astfel de emisari nu au fost niciodată estonie- 
nii, lituanieni sau letoni, în care Partidul Comunist nu avea încredere. Sco- 
pul principal era constituirea unei surse de informare „obiective din punct de 
vedere etnic” pentru profilaxie, cum i se spunea atunci. Desnaţionalizarea şi 
rusificarea s-au petrecut în Moldova foarte dur. Cărţile româneşti editate la 
Bucureşti se vindeau la Moscova, Odessa, Kiev, Leningrad, dar nu la Chişinău. 
Lista clasicilor români /egalizapi era destul de scurtă. Cei mai mulți dintre noi 
aveau posibilități foarte modeste de informare despre cultura națională. 

În perioada sovietică era destul de dificil să fii angajat în aparatul MAI. 

În URSS s-a dezvoltat un sistem de privilegii pentru reprezentanții structuri- 
lor de forţă, iar pensionarii din sistemul afacerilor interne aveau pensia mult 
mai mare decât un director de şcoală. Efectivele Ministerului Afacerilor In- 
terne din republicile unionale erau deseori completate cu profesionişti care, 
în carieră, parcurgeau ierarhia de sus în jos, dar şi cu foşti activişti de partid 
şi comsomolişti, purtători verificaţi ai ideologiei de stat. În 1985, în corpul 
de comandă al MAI al RSSM 49,2% dintre angajaţi proveneau din partid 

şi consomoluri, în 1986 - 31,6%, în 1987 - 38,6%, în 1988 - 30,1%, în 
1989 - 42,2%. Mulţi dintre aceştia nu aveau pregătire juridică şi nu cunoş- 
teau sistemul. Unii au învăţat repede şi au devenit lucrători valoroşi, buni 
organizatori, alții doar mimau activitatea susținută şi ocupau funcţii conve- 
nabile, fară a avea habar de activitatea operativă şi judiciară. 

La acel moment, profesioniștii din MAI se întrebau ce să facă în conti- 
nuare. Unii doreau o instituţie oficială bilingvă, alții s-au decis să învețe 
limba de stat, însă numărul lor era mic. În oraş au apărut atunci o mulțime 
de cursuri de limbă română, mulţi le-au frecventat cu zel, dar nu prea au fă- 
cut față, fie din cauza vârstei, fie din lipsa unor metode eficiente. Nu toţi în- 
țelegeau că funcţionarul public trebuie să se acomodeze noilor realități şi că 
nu statul se organizează după el. Autocritica nu face parte din natura umană, 
dar acum, după ce au trecut atâţia ani şi spiritele s-au calmat, veteranii ruşi 
din MAI au recunoscut că în minister, în perioada generalului Costaş, nu 

au fost represiuni pe considerente etnice. Reforma nu a avut un substrat et- 
nic, după cum afirmau atunci criticii mincinoşi şi arțăgoşi. O demonstrează 
şi cifrele: dintre cei concediaţi, 50,7% au fost moldoveni, 19,4%- ruşi, 
23,4% - ucraineni, 1,6% - găgăuzi. Mulţi plecau din cauza instabilității ge- 
nerale: oamenii trebuiau să se decidă unde şi cum să trăiască, realizând că, 
în Ministerul reformat al Afacerilor Interne din Republica Moldova, limba 
rusă nu va mai funcţiona. Din acest motiv, mulţi profesionişti s-au transfe- 
rat la MAI al URSS, unii chiar şi în structurile de forță ale autoproclamatei 
RMN. Unii au servit în Miliția rusă, au primit pensia din Rusia, au revenit 
în Moldova şi au deschis afaceri. Alții au plecat definitiv în Rusia şi Ucraina. 
Dincolo de Nistru, ai noştri nu au avut un trai uşor. Unii au murit în timpul răz- 
boiului, alții au fost omorâţi de către bandiții de pe malul stâng al Nistrului, 
iar alţii au fost împuşcaţi din ordinul celor de sus. Înţelegeam cât de dure- 
ros, cât de dificil le era ofițerilor să accepte că, după ce şi-au dedicat viaţa 
Miliției, începând din acest moment, nu mai erau utili Republicii şi ministe- 
rului dacă nu cunoşteau limba română. Acestor oameni li se părea că totul 
se destramă, că le fuge pământul de sub picioare... 

După posibilităţi, am încercat să-i ajut pe angajaţi şi pe familiile lor să 
ducă în continuare o viaţă decentă, le-am cerut omologilor din fostele re- 
publici unionale să le găsească funcţii adecvate. La rugămintea mea, a fost 
ajutat un număr mare de ofițeri. 

Spre exemplu, după discuţia cu ministrul de interne al Rusiei, Vadim 
Bakatin, în aparatul central al MAI al Federaţiei Ruse, a fost acceptat colo- 
nelul Kuzima Şalenkov care, anterior, coordonase Direcţia pentru combate- 
rea delapidării proprietăţii socialiste din cadrul MAI al RSSM. Şalenkov 
provenea dintr-o familie de staroveri care, iniţial, locuiseră compact în nor- 
dul Moldovei. În România, acestora li se spune lipoveni. Această minori- 
tate etnică de peste Prut nu a avut niciodată probleme cu românii, dar în 
Moldova situaţia era diferită: predarea limbii moldoveneşti în şcolile şi uni- 
versităţile ruseşti parcă intenţionat era organizată astfel încât în memoria ele- 
vilor să nu rămână niciun cuvânt, nicio construcţie gramaticală, iar limba 
vorbită nu era învățată în general. Cu acordul lui Bakatin, în locul lui 
Şalenkov, la MAI, a revenit Victor Catan, care apoi a devenit (chiar de două 
ori) un ministru de interne dedicat funcției sale. O parte dintre ofițeri, la 
recomandarea mea, au fost primiţi să lucreze în cadrul direcțiilor regionale 
şi orăşeneşti din ministerele de interne din Rusia, Ucraina şi Belarus. 

Mulţi au rămas să lucreze mai departe în MAI fară să înveţe limba ofi- 
cială. Spre exemplu, Evgheni Sokolov a lucrat timp îndelungat ca şef al De- 
partamentului Penitenciare. Ulterior, acesta a fost transferat la Ministerul 
Justiţiei, la care fuseseră trecute penitenciarele, conform standardelor euro- 
pene. În timp ce a lucrat în MAI, Sokolov a realizat amplul proiect de trans- 
ferare a deţinuţilor moldoveni din penitenciarele Rusiei. Chiar el l-a adus 
pe renumitul Vasile Vîşcu din Colonia nr. 13 din Nijnii Taghil (acesta era 
un penitenciar cu regim special pentru membri de partid, procurori şi miliți- 
eni). Direcţia Penitenciare a organizat, de asemenea, şi transferul deţinuţilor 
din coloniile transnistrene, angajaţii au făcut acest lucru în zilele conflictu- 
lui, riscându-şi propria viaţă. Ulterior, Sokolov a plecat la Moscova, unde a 
primit un apartament şi a ieşit la pensie. 

Le-am oferit posibilitatea să-şi continue activitatea în cadrul MAI, fară 
a şti atunci de intenţiile distructive ale acestora, şi lui Vladimir Molojen şi 
lui Vadim Mişin, cu toate că nu cunoşteau limba română. Molojen dispu- 
nea de toate resursele pentru crearea unui sistem informaţional performant, 
din care ulterior a apărut întreprinderea de stat Registru, cu baza de date a 
paşapoartelor, iar, mai apoi, şi Ministerul Tehnologiilor Informaţiei. Dacă 
eram acel general distructiv, cum făcuse din mine propaganda rusă şi trans- 
nistreană, cum aş fi putut înţelege atunci perspectivele tehnologiilor infor- 
maţionale în sistemul MAI? Încă din 1991, în ministerul nostru au apărut 
computerele, a fost înfiinţat un laborator special, s-a pus la punct perfec- 
ţionarea lucrătorilor şi întocmirea materialelor metodice. A fost înfiinţat 
un Serviciu de sociologie, care oferea posibilitatea prognozării proceselor 
politice şi sociale, precum şi evoluţia situaţiei infracţionale. De altfel, prog- 
noza noastră despre rezultatele primelor alegeri prezidenţiale din Moldova 
a fost cea mai precisă. 

Puteam eu, oare, să presupun că serviciul informaţional de stat, creat de 
Molojen cu ajutorul meu, se va reorienta complet după 2001 spre Partidul 
Comuniştilor şi va îndeplini cele mai reprobabile sarcini? Vadim Mişin, 
Vladimir Molojen, Valeri Garev şi alți foşti angajaţi ai MAI au devenit apro- 
piaţii lui Voronin, au păşit împreună în elita business-ului şi a puterii. Unii 
dintre ei mi-au întors spatele - după cum se vede, recunoştinţa nu se nu- 
măra printre calităţile lor de ofiţeri. Demn de menţionat este că Molojen, 
cel care a înfiinţat Ministerul Dezvoltării Informaționale, şi-a dat demisia 
sub presiunea lui Iurie Roşca, acesta acuzându-l că nu cunoaşte limba de 

stat. Şi asta s-a întâmplat în toiul „monstruoasei coaliţii” a lui Voronin şi a 
lui Roşca! Cu siguranţă, Voronin ar fi putut să-l ajute pe Molojen, dar n-a 
considerat necesar să facă aceasta. În ceea ce-l priveşte pe Valeri Garev, el 
şi-a dat demisia din postul de viceministru la 1 ianuarie 1991. 

L-am rugat să rămână, deoarece era un bun profesionist, dar Garev mi-a 
răspuns că există presiuni din partea Frontului Popular şi a plecat „din motive 
de sănătate”. Ulterior, el a devenit consilier municipal la Chişinău, deputat în 
Parlament din partea Partidului Comuniştilor, iar, după predarea mandatului, 
preşedinte al Consiliului procomunist al Veteranilor din Chişinău. 

Aceasta a fost aceeaşi gardă care l-a adus iniţial la putere pe preşedin- 
tele comunist. Înainte de Garev, organizaţia de veterani fusese condusă de 
fostul şef al Departamentului politic al MAI, generalul de miliție Victor 
Nikolaiev, care s-a pensionat înainte de venirea mea. Trebuie să-i recunoaş- 
tem meritele: în timpul lui Nikolaiev, în cadrul MAI s-au făcut foarte 
multe pentru dezvoltarea tehnologiilor de creare a unei imagini pozitive a 
sistemului de apărare a ordinii publice. Departamentul politic a format şi a 
menţinut o echipă de jurnalişti care prezenta activităţile MAI, a fost primul 
dintre toate structurile de stat care a organizat conferințe de presă; în mij- 
loacele de informare în masă, se relata cu regularitate despre munca Miliției 
şi rezultatele lucrătorilor în lupta cu infractorii înarmaţi. Mai târziu, vete- 
ranii Miliției au făcut propagandă pentru imaginea lui Voronin şi pentru 
„mâna lui fermă”. La originile PCRM, se află fostul secretar al organizaţiei 
de partid din MAI al RSSM, Alexandru Ceaikovski, şeful Departamentu- 
lui politic, Mihail Popov (fost prim-secretar al Comitetului raional Soroca 
al PCM), cunoscutul activist burghezo-comunist Igor Semenovker (care, 
în timpul lui Gheorghe Papuc, a lucrat la MAI, conducând Departamentul 
de construcţii), fostul şef al Direcţiei pentru apărarea ordinii publice, Iuri 
Bondarenco. Mulţi dintre aceşti oameni au fost induși în eroare, ei nu au 
primit şi nu puteau să primească ceea ce visau: unirea Rusiei cu Belarus şi 
Moldova, pe care generalul milițian-comunist le-a promis-o alegătorilor 
când îşi croia drumul spre funcţia de preşedinte. 

Unele posturi din Departamentul politic au trecut pe parcursul restruc- 
turării MAI la Direcţia de prevenire şi colaborare, condusă de Dumitru 
Corlăteanu. Acesta trebuia să se ocupe de crearea imaginii Poliţiei în 
mass-media, să respingă fabulaţiile populare. Unele legende erau de dincolo 
de Nistru, altele erau născocite la Chişinău, deseori nu mai aveam timp să le 

dezmint. Cum am mai spus, epurările etnice din MAI erau o născocire, 
Încă şi mai puţin corespundea realităţii afirmaţia că, în timpul lui Costaş, 
Ministerul Afacerilor Interne ar fi rămas fară cadre. În realitate, problema 
lipsei cadrelor profesioniste în sistemul MAI persista încă din perioada 
URSS. La graniţa anilor '80-'90, nivelul criminalităţii a crescut considera- 
bil în ţară, iar numărul milițienilor nu a crescut direct proporţional. Ca să 
se înţeleagă cu ce probleme m-am confruntat la pregătirea proiectului de 
lege cu privire la Poliţie, prezint cifre care ilustrează foarte clar raportul 
dintre creşterea criminalităţii şi cea a numărului de angajaţi din organele 
Ministerului de Interne din anii '80. 


Creşterea numărului de angajaţi ai MAI din Moldova în perioada 1979-1990 


1979 la 01.01 .'90 +% 
Efectivul corpului de comandă 2 080 3 640 +75,2 
dintre care: 
Cercetări penale 269 424 +57,6 
Combaterea delapidării proprietății 147 264 +79,6 
socialiste 
Cercetare penală 210 361 +71,9 
Sectorişti 555 1 390 + de 2,5 ori 
Serviciul pompieri 246 595 + de 2,5 ori 


Creşterea criminalităţii în aceşti ani se caracterizează după cum urmează: 

- 1979: au fost înregistrate 13 719 infracțiuni, dintre care 8 969 au fost 
cauze penale. Astfel, 25 de infracțiuni reveneau unui polițist. 

- 1989: au fost înregistrate 40 862 de infracţiuni, dintre care 34 155 
au fost cauze penale. În acest mod, unui poliţist îi reveneau 68,5 cazuri. 

Cu alte cuvinte, numărul angajaţilor de la Cercetări penale a crescut, 
timp de 10 ani, cu 57%, iar numărul de infracţiuni cu 303%! La sfârşitul 
anilor '80, în Georgia, unui angajat îi reveneau de 8 ori mai puţine cazuri, 
în Armenia, de 6,8 ori mai puţine, în Azerbaidjan, de 5 ori mai puţine, în 
Ucraina, Belarus şi, în general, în URSS - de 2 ori mai puţine! Fiecare an- 
chetator din MAI al Moldovei lucra, în medie, de două ori mai multe cauze 
penale decât un coleg de-al său din Azerbaidjan, Georgia, Letonia, Lituania, 
Estonia. Pentru completarea tabloului, notăm că numărul lucrătorilor de 

miliţie la o populaţie de 10 000 de locuitori era prea mic. Tabloul ar pu- 
tea fi prezentat astfel: 


Anul 1979 1989 
În toată miliția din RSSM 17,4 23,5 
Conform bugetului unional 8,2 10,7 


Pentru comparație - în alte republici: 


În toată Miliția 

Lituania, Georgia 29 
Letonia 36 
Estonia 37 
Armenia 31 


Astfel, problema cadrelor din Ministerul Afacerilor Interne a fost întot- 
deauna una cheie, iar rădăcinile sale constau în faptul că, din cauza lipsei 
cronice de personal, au crescut sarcinile. Multora li se părea că astfel de 
concedieri, pe scară largă, precum cele din 1990-1991 nu mai fuseseră ni- 
ciodată efectuate în MAI. Dar nu este chiar așa. Iată informațiile cu pri- 
vire la disponibilizările din anii 1981-1989 - pe timp de pace! - în rândul 
corpului de comandă al Miliției. 


Anul Ffectivele Demişi, Din motive Cu vechime sub Incompetenți 
în total negative un an 
Nr. % Nr. % Nr. % Nr. % 
1981 4 603 166 3,6 73 44,0 27 16,3 202 4,4 
1985 5575 272 4,8 110 44,0 3 1,1 206 3,7 
1986 5 660 304 5,3 164 54,0 1 0,3 121 2,1 
1987 6 078 258 4,2 117 45,3 6 2,3 131 22 
1988 5975 392 5,5 168 42,9 9 2,3 73 1,2 
1989 6 258 354 5,6 131 37,0 3 0,8 441 7,0 


La data adoptării Legii cu privire la Poliție, deficitul corpului de co- 
mandă era de 864 persoane, respectiv 11,9%. Deficitul de personal a fost 
calculat la 1 041 salariați (14,8%), la nivelul întregii Miliții - la 1 424 
(18,9%), la Poliția Judiciară - 49 (9,1%), la Combaterea delapidării 
proprietății socialiste - 48 (12,2%), la Cercetări Penale - 115 (18,8%), la 

Inspectoratul auto - 26 (4,1%), sectoriştii - 173 (11,9%), angajaţii De- 
partamentului de Paşapoarte şi Vize - 26 (16,2%). 

In cadrul Departamentului de combatere a criminalităţii în sfera comer- 
ţului exterior din cadrul Serviciului de combatere a delapidării proprietății 
socialiste al MAI erau vacante toate cele 5 funcţii, la Departamentul nr. 6 
erau vacante 4 posturi de delegaţi operativi, la Direcţia Cercetări Penale - 
două funcţii de şef adjunct, 4 de anchetator-şef şi 6 de anchetatori. În între- 
gul aparat al MAI erau vacante, în total, 79 de funcţii. Această situație exista 
şi în timpul lui Voronin, dar nu a fost făcută publică. Despre acest lucru a 
început să se vorbească apoi cu voce tare după ce am preluat conducerea 
Ministerului Afacerilor Interne. Este uşor să înțelegem ce probleme a generat 
deficitul de personal din minister. în mijlocul evenimentelor din Găgăuzia şi 
Transnistria, comisariatele raionale de poliție erau, aproape în întregime, tri- 
mise în zona acţiunilor de război. Nimic nu-i împiedica, în tot acest timp, 
pe infractorii de profesie şi pe huligani. Oamenii trăiau cu frică, încercând 
să nu iasă pe stradă... Dar într-un timp foarte scurt şi-a început activitatea 
Academia de Poliţie „Ştefan cel Mare”, care pregătea anchetatori, şi Faculta- 
tea de Drept a Universităţii de Stat din Moldova. A apărut posibilitatea in- 
struirii la Bucureşti, dar am continuat să facem acest lucru şi la Moscova, şi la 
Kiev. După aprobarea Legii Poliţiei, organigrama MAI a ajuns la 469 de per- 
soane, iar structura s-a schimbat, după cum urmează. 


Structura şi numărul angajaţilor din aparatul central al MAI al RSS Moldova 
şi departamentele acestuia conform situaţiei de la 1 ianuarie 1991 


Subdiviziunile Până la 31.12.1990 Din 01.01.1991 
1. Conducerea 6 5 
2. Consilier al ministrului 1 1 
3. Referent principal al ministrului 1 1 
4. Şeful Cancelariei ministrului - 1 
5. Statul-Major (SIR) 32 63 
6. Direcția de protecție informativă - 42 
7. Inspectoratul pentru personal 6 14 
8. Departamentul de revizie și control 13 17 
9. Direcţia de prevenție şi colaborare 7 32 
10. Biroul naţional al Interpol - 6 

11. Secţia Specială 2 4 6 
12. Departamentul Cadre 36 44 
13. Departamentul Cercetări penale 48 50 


Departamentul Poliției - 445 


14. Conducerea 1 
15. Direcția Poliției penale 47 78 
16. Direcția Poliției economice 69 
17. Centrul de Expertiză şi Cercetare Criminalistică 30 
18. Direcţia a 7-a 73 100 
19. Direcţia Poliţiei rutiere (UGAI) 31+21 50 
20. Direcţia Poliției municipale 42 31 
21. Sectorul Cercetări preliminare 4 9 


Departamentul Servicii -1010,5 


22. Conducerea - 1 
23. Secretariat 16 21 
24. DMT şi SV (DSMT şi SA, personalul auxiliar, 31+58 53 
inspectoratul de supraveghere) 

25. Sectorul administrativ 16/81 
26. Sectorul Finanţe-Planificare 16 19 
27. Autogestiune 66 91 
28. Depozitul comun 18 19 
29. Crescătoria comună 23 22 
30. Creşe şi grădinițe 23,5 23,5 
31. Tabăra pentru copii 3 3 
32. Biroul Paşapoarte 8 11 
33. Biroul republican pentru evidența populației 50 50 
34. Departamentul de Paşapoarte şi Vize 42 43 
35. Centrul de informaţii şi ASU 72 114 
36. Departamentul de dezvoltare socio-economică 10 13 
37. Departamentul transporturi speciale 4 6 
38. Sectorul de comunicaţii 13 17 
39. Centrul de transmisiuni 8 16 
40. Direcţia medicală 9 10 

41. Departamentul pentru instituţiile medicale 381 381 


Departamentul trupelor interne - 262 


42. Conducerea - 2 

43. Statul-Major al departamentului - 66 
44. OVMR şi Apărarea Civilă 8 13 
45. Direcţia Penitenciare 109 126 
46. Direcţia Pompieri 33 33 


Structuri de pe lângă MAI al RSS Moldova 


47. Direcţia pentru escortă 89 75 


Structuri combatante 


48. Departamentul special de pază 154 241 
49. Batalionul independent cu destinație specială 150 500 
50. Batalionul independent al Serviciului de patrulă şi 500 


santinelă de pe lângă MAI al RSS Moldova 


Total 1 529,5 1 998,5 (+469) 


La 18 decembrie 1990, în cadrul lucrărilor Parlamentului, le-am prezen- 
tat deputaţilor proiectul de lege cu privire la Poliţie. Atunci când munci- 
sem la el, mă gândisem în primul rând la crearea unei structuri eficiente a 
Ministerului Afacerilor Interne care, pe viitor, să aibă posibilitatea să se 
descurce cu sarcinile în creştere şi să reflecte noile realități — dezetatizarea 
proprietăţii, întărirea independenţei autorităţilor locale, ieşirea Moldovei 
independente pe arena internațională şi tendinţa de a aduce organele aface- 
rilor interne la standardele europene. 

Toate aceste obiective pe scară largă au fost realizate în condiţii extreme, 
într-o perioadă în care Poliţia era atacată din toate părţile. Imediat după 
creare, Poliţia a fost nevoită să îndeplinească funcţii care nu îi erau caracte- 
ristice, fiind unicul bastion al statului în Găgăuzia şi Transnistria. Îndepli- 
nind rolul de armată, a luat totul asupra sa. În timp ce deputaţii şi membrii 
Guvernului se întruneau în nenumărate şedinţe, încercând să ajungă la un 
compromis, în timp ce partidele purtau discuţii în contradictoriu, ofiţerii, 
subofiţerii şi soldaţii Poliţiei mureau pe câmpul unui război nedeclarat îm- 
potriva separatiştilor, care erau susținuți puternic de către armata rusă. În 
spatele frontului, pe poliţişti tăbărau cu gura opoziţia parlamentară şi cu 

pumnii - susținătorii Frontului Popular; practic, puterea nu îi apăra pe po- 
liţişti, în schimb pretindea protecţie de la Ministerul Afacerilor Interne. 

Cu toate că Parlamentul aprobase finanţarea Legii Poliţiei, totul a fost 
dat uitării. Tehnica şi echipamentul erau insuficiente, totul era uzat fizic şi 
moral. Nu ajungeau armele, muniţia, dar nici automobilele, tehnica şi îm- 
brăcămintea. Peste tot erau lipsuri, iar eu mă agitam ca leul în cuşcă încer- 
când să le acopăr. Abia în decembrie 1991 am reuşit să aducem salariile 
cadrelor la nivelul minim stabilit prin lege. Problemele care vizau protecţia 
socială au fost soluționate într-un procent de 10-15%. Cu foarte mult 
chin am reuşit să căpătăm, prin Ministerul Muncii şi Protecţiei Sociale, asi- 
gurarea angajaţilor în caz de deces sau infirmitate. Lucrul acesta a luat 
foarte mult timp... La atâtea încercări grele au fost supuşi angajaţii MAI al 
Republicii Moldova în anii formării sale, 1990-1992, încât se părea că nu 
mai rămân timp şi forțe pentru o activitate constructivă. Cu toate acestea, 
în cadrul ministerului, chiar şi în timpul luptelor, s-a derulat o activitate 
uriaşă de restructurare. Au început să funcţioneze structuri noi. „Scheletul” 
sistemului, în completare la Legea Poliţiei, a fost reprezentat de Legea cu pri- 
vire la trupele de carabinieri (trupele de interne), Dispoziţia cu privire la des- 
făşurarea activităţii de către militarii şi corpul de comandă din poliţie, dar 
şi din celelalte departamente din cadrul Ministerului. A mai fost aprobat 
un şir de acte normative şi legislative, legate de noile realităţi şi sarcini. 

În primul an de la înființarea Poliţiei, a fost modificat Codul Penal 
existent, dar mai existau încă articole anacronice. Spre exemplu, a fost lega- 
lizat de facto comerţul cu valută, dar s-a păstrat articolul potrivit căruia o 
astfel de activitate se pedepsea cu închisoarea. Procesul penal era atât de bi- 
rocratizat şi se încurca cu Codul de Procedură Penală, încât cel din urmă 
trebuia operat neîntârziat, însă Parlamentul îşi planificase abia pentru 
1993 finalizarea modernizării CP şi CPP. Era nevoie urgent şi de Legea pri- 
vind activitatea operativ-judiciară. 

O direcţie de activitate foarte importantă a fost depolitizarea Poliţiei. 
În perioada sovietică nu exista o ideologie de stat în stare pură, exista una 
de partid şi una de stat, pentru că statul era fixat pe două verticale: cea pu- 
ternică, de partid, şi cea slabă, de stat. 


Scopul depolitizării era să le despartă, să creeze o ideologie de stat, care 
exista în toate ţările, ca un început consolidat al societăţii civile, scriam la 
15 mai 1991, într-un articol publicat în paginile ziarului Soverskaza Moldavia 

(de notat că a trebuit să înfrunt opoziţia dură a redacţiei pentru a publica 
acest material). În Statele Unite ale Americii acesta este patosul „stilului de 
viață american, care caracterizează Întreaga activitate a organelor statului și 
este împărtășit de toţi cetățenii. Nu văd nimic rău în aceasta... De fapt, 
acum, fundamentul vieții spirituale a societății noastre, baza consolidării, 
noua ideologie, este acela ca toți cetățenii Moldovei să fie mândri de țara 
lor, să fie patrioți. Cetăţenia nu depinde de naționalitate sau de afilierea 
politică, ci este angajamentul faţă de Moldova suverană, dragostea pentru 
ea și credința în ea. Dacă aceasta se numește „repolitizare”, așa să fie, atunci 
cu ea se ocupă și polițiile americană, franceză și italiană. Pentru că în fie- 
care ţară ideea de patriotism stă la baza activității instituțiilor statului. 


După cum am menţionat şi mai sus, în timpul reformei, din structura Po- 
liţiei a fost exclus Departamentul politic (al cărui şef avusese până atunci rang 
de ministru). Eu însumi, ca ministru, mă consideram apolitic. Doar după ve- 
nirea la guvernare a Alianţei pentru Democraţie şi Reforme, în 1998, a fost 
propusă o concepţie nouă de organizare a aparatului de stat, în conformi- 
tate cu care, fiecare ministru, după modelul din Occident, era considerat o 
figură politică menită să pună în aplicare programul Cabinetului. Remarc, 
în treacăt, că mult mai târziu, în 2009, Alianţa pentru Integrare Europeană 
a schimbat statutul adjuncţilor de miniştri: pentru aceste funcții numirile se 
fac de către ministru, în acord cu Guvernul şi, astfel, viceminiştrii au ajuns 
să fie consideraţi, de asemenea, figuri politice. 

A luat naştere o altă societate şi pentru protecţia ei era nevoie de o men- 
talitate nouă a colaboratorilor MAI. De exemplu, structura MAI al RSSM 
şi sistemul codurilor sovietice reflectau discriminarea în ceea ce priveşte 
apărarea proprietăţii private. Infracţiunile contra proprietăţii publice, 
anchetate de către DCDPS, erau pedepsite mult mai sever, ajungân- 
du-se până la pedeapsa cu moartea, în timp ce infracțiunile vizând proprie- 
tatea privată (numită şi „personală”) erau pedepsite mult mai uşor. A fost 
inventată şi o formă de proprietate intermediară - cooperativa. În Moldova 
însă, Constituţia a echivalat doar cele două forme de proprietate. 

De aceea am procedat la crearea Direcţiei Poliţiei Penale şi a Direcţiei 
Poliţiei Economice. Dar celorlalte structuri executive le-a fost foarte greu să 
se obişnuiască cu egalitatea dintre cele două forme de proprietate, din acest 
motiv au apărut şi exemple de discriminare. 

A fost mărit numărul de lucrători, în primul rând, în serviciile de care 
depindea succesul luptei împotriva criminalității. Aşadar, organigrama 
Direcţiei Poliţiei Penale (fosta Cercetare Penală) a fost mărită cu 256 de uni- 
tăi, iar, în Direcţia Poliţiei Economice, numărul cadrelor a fost dublat. Nu- 
mai în acest fel a fost posibilă stoparea valului de criminalitate, ale cărui 
cauze erau înrădăcinate în scăderea nivelului de trai, creşterea şomajului şi 
slăbirea autorităţii. Abia la un an după crearea Poliţiei Penale, în decembrie 
1991, a devenit evident faptul că, de exemplu, peste an au fost rezolvate de 
două ori mai multe spargeri de locuinţe decât în anul precedent. Cu toate 
acestea, daunele cauzate de hoţii de apartamente populaţiei sărăcite s-au ri- 
dicat la 6 milioane de ruble rusești. Şef al Direcţiei Poliţiei Penale a fost 
numit maiorul Nicolae Obreja, care înainte condusese Cercetările Penale 
la Chişinău. Ministerul trebuia să implementeze tehnologii avansate de se- 
curitate. Am propus să comandăm de la uzinele Sciotmaş, Signal, Mezon 
sisteme de alarmă pentru locuinţe, dar am fost ignoraţi. Am propus, de ase- 
menea, Comitetului de stat pentru construcţii ca împreună cu institutele 
Moldghiprostoi şi Chişinevgorproiect, la proiectarea clădirilor, să fie prevă- 
zută dotarea tuturor apartamentelor cu sisteme de alarmă şi contra incen- 
diilor, care să fie monitorizate centralizat. Din păcate, autorităţilor de 
atunci nu le ardea de problemele cetăţenilor. 

În primul an de existenţă a Poliţiei, numărul cazurilor de furt din aparta- 
mente a scăzut cu 30% şi cele din proprietatea de stat — cu 50%. Aceasta, pe 
fondul unei înrăiri şi sălbăticiri, determinate de debusolarea oamenilor, de 
lipsurile majore, când în magazine nu se găseau nici alimente, nici haine, 
nici produse de igienă, când dispăruseră toate cele necesare traiului de zi cu 
zi, dar - cel mai important - dispăruse înţelegerea sensului şi scopului de a 
trăi, iar idealurile şi principiile morale nu mai aveau nicio valoare. Aşa era 
peste tot în spaţiul postsovietic. Regizorul român Mircea Daneliuc a re- 
dat foarte bine acest coşmar al perioadei de tranziţie în filmul Patul conjugal 
(1993) care, din păcate, în Moldova nu a fost proiectat pe ecrane sau transmis 
de către televiziune! Această peliculă a fost cel mai dur şoc estetic. 

La începutul anilor '90, infractorii au început să acţioneze mult mai 
agresiv, tot mai des jafurile erau însoţite de violenţe morale şi fizice. În anul 
1991, în republică, 86 de victime ale spargerilor de apartamente au decedat 
din cauza torturii, în 10 cazuri oamenii au fost torturați cu fierul de călcat. 
A apărut termenul de „racket”, împotriva căruia lupta Sectorul pentru com- 
baterea criminalităţii organizate din cadrul Direcţiei Poliţiei Penale. Într-un 

an de activitate a Poliţiei au fost arestate şapte grupuri care se ocupau cu 
extorcarea unor sume mari de bani. 

În total, lucrătorii sectorului au anchetat în jur de 130 de infracţiuni: 
crime, jafuri, tâlhării, furturi de maşini. Sumele depăşeau un milion de ru- 
ble ruseşti. Şi aceasta în condiţiile în care reînzestrarea tehnică a Poliţiei era 
un vis. Legea cu privire la principiile administraţiei publice locale, adoptată 
la 10 iulie 1991, a devenit o sursă de numeroase schimbări în cadrul organe- 
lor afacerilor interne. A fost creată Poliția municipală, care îşi îndeplinea atri- 
buţiile pe un anumit teritoriu administrativ, făcând în acelaşi timp parte din 
structura MAI. Pe teren, era reprezentată de sectorişti, de inspectorii pentru 
minori şi de Serviciul de patrulare şi santinelă al Poliţiei. Pe orizontală, Poli- 
ţia municipală se supunea organelor autorităţilor locale, pe verticală, ministe- 
rului. La conducerea Poliţiei municipale l-am numit, în aparatul central, pe 
comisarul Poliţiei din Teleneşti, maiorul Dumitru Ursachi, care ulterior a de- 
monstrat un mare profesionalism în exercitarea atribuţiilor de serviciu şi a fă- 
cut carieră în Poliţie ajungând general şi viceministru al afacerilor interne. 

În funcţia de şef al Secţiei financiare, l-am numit pe căpitanul de poli- 
ţie Oleg Artin care, într-un timp foarte scurt, a găsit un şir de nereguli în 
activitatea ministerului, rămase moștenire de la fostul ministru Voronin. 
S-a constat că au fost achiziționate aparate de multiplicare în valoare de mi- 
lioane de ruble care, încă de la început, nu au funcționat şi nu au putut fi 
reparate (nu m-aş mira ca ele să zacă şi acum pe undeva, prin subsolurile 
MAI). Important e că Artin a depistat că, de câţiva ani, balanţa ministeru- 
lui nu se potrivea. Acest lucru vorbeşte mult despre modul în care Voronin 
dispunea de banii contribuabililor. Mulțumită muncii minuţioase a lui 
Artin, în scurt timp problemele financiare şi administrative au fost lichi- 
date. Abnegaţia sa nu a rămas neremarcată: după ce Voronin a ajuns preşe- 
dinte, iar Papuc, ministrul afacerilor interne, Artin nu a fost confirmat în 
funcţie, fiind nevoit să treacă în rezervă. 

În decursul acelui an a fost creat Biroul Central Naţional al Interpol, 
condus de Eugen Bognibov. Direcţia de prevenţie şi colaborare, care inclu- 
dea Serviciul de presă, a asigurat pentru prima dată transparenţa în acti- 
vitatea MAI, fiind, de asemenea, implicată pentru prima oară în cercetarea 
opiniei publice, în consolidarea relaţiilor internaţionale ale Poliţiei moldo- 
veneşti, în elaborarea proiectelor de acorduri de cooperare cu structuri si- 
milare din alte ţări. Subliniez faptul că, în calitate de ministru al afacerilor 

Interne, am informat în mod constant mass-media, am acordat interviuri 
şi am pregătit articole analitice. 

La 12 aprilie 1991, în timpul vizitei la Chişinău a ministrului leton de 
interne, A. Vaznis, a fost semnat acordul de cooperare între Ministerul Afa- 
cerilor Interne al Republicii Moldova şi cel al Letoniei. Şi ministrul Afaceri- 
lor Interne al Estoniei, O. Laanjarv, a efectuat o vizită în Moldova. Ambii 
au apreciat foarte mult mersul reformelor. În același an, au fost puse la 
punct şi relaţiile cu Ministerul Afacerilor Interne al Rusiei. Un foarte 
mare ajutor metodic pentru MAI al Republicii Moldova a fost acordat de 
Bucureşti: am primit consultaţii, am făcut schimb de experţi etc. Ajutorul 
era şi de tip lingvistic: mulţi termeni de specialitate din limba română nu 
se foloseau la Chişinău. 

Încă din februarie 1990, împreună cu un grup de colaboratori am avut 
posibilitatea să mergem în România la invitaţia colegilor de acolo şi am fost 
primiţi de către preşedintele acestei țări, Ion Iliescu. Ministrul Afacerilor In- 
terne, Doru Viorel Ursu, a prezentat delegaţiei noastre structura Poliţiei 
României. Am vizitat poligoane de antrenament, centre de pregătire a ofițe- 
rilor şi subofiţerilor, ale celorlalte cadre ale Poliţiei şi Jandarmeriei, am fă- 
cut cunoştinţă cu activitatea Poliţiei locale din Bucureşti. 

În România, munca în organele de poliţie era într-adevăr de prestigiu, 
apărătorii ordinii se bucurau de respect şi încredere. La noi, la sfârşitul ani- 
lor '80 şi începutul anilor '90, Şcoala de Miliție a MAI a URSS aduna cu di- 
ficultate cursanţi. În general, în Uniunea Sovietică, faţă de reprezentanții 
organelor de miliție, mulți cetățeni manifestau, în mod tradițional, ostili- 
tate, iar această atitudine nu a fost încă depăşită. De ce oare? M-am gândit 
mult la acest lucru. De ce tocmai în Uniunea Sovietică a înflorit romantis- 
mul, de ce jargonul a fost acceptat în discuţiile literare, de ce tinerii cântau 
cântece de închisoare? Ar fi putut fi altfel într-o ţară în care generaţii în- 
tregi se aflau după gratii şi în care, din acest motiv, ura pentru o persoană în 
uniformă se transmitea genetic? M-am întrebat adesea de ce în ţările occi- 
dentale nu sunt regretaţi banii plătiți pentru a crea o imagine pozitivă poliţis- 
tului, introducerea lui în conştiinţa publică, şi de ce la noi, la cel mai înalt 
nivel, Poliţia este copleşită cu reproşuri... „Sunt gata să ne trimită goi 
într-un stup de albine, am spus în 1991, într-un interviu. Ne cer imposibi- 
lul, ne atribuie cu uşurinţă greşelile altora. Aceiaşi oameni care au partici- 
pat la adoptarea Legii Poliţiei au pus acum la îndoială legalitatea executării 

de către Poliţie a drepturilor sale. La noi sunt zgârciţi nu doar cu banii, ci 
şi cu evaluările corecte ale activităţii Poliţiei”. 

Când am venit în MAI, la conducerea acestei structuri se aflau 26 de 
oameni, care primeau salariu de la Ministerul Siguranţei Naţionale (fosta 
filială KGB a URSS). Astea erau timpurile, când pretutindeni erau în vi- 
goare aceleaşi reguli: fiecare al cincilea angajat al oricărei instituţii era in- 
formator al KGB. Tradiţia s-a păstrat până în prezent, dar nu la aceeaşi 
scară. l-am cerut ministrului Anatol Plugaru înlăturarea imediată a aces- 
tor iscoade şi momeli. Această cerință a fost respinsă dur de către Plugaru. 
Nu am ţinut cont de reacţia domnului Plugaru şi le-am interzis categoric 
accesul acestor colaboratori ai KGB în sediul MAI. Am creat o structură 
specială de securitate internă în MAI, după care am fost acuzat de urmări- 
rea angajaţilor. Cu toate acestea, după cum au demonstrat evenimentele 
luptei împotriva separatismului, problema scurgerilor de informaţii se- 
crete de stat era foarte gravă. 

Întotdeauna a existat un sector independent de acest fel în cadrul Mi- 
nisterului Afacerilor Interne, în perioada lui Voronin, acesta fiind condus 
de Alexandru Ursachi. Pe parcursul reformării MAI, Inspectoratul pentru 
cadre era condus, începând cu 5 iulie 1990, de către Valeriu Coţiuba (un 
lucrător deosebit, patriot şi om cu înalte calităţi morale). Inspectoratul 
se ocupa cu anchetarea infracțiunilor săvârşite de angajaţii MAI, iar, din 
2 noiembrie 1990 până în anul 1992, lucrătorii acestui inspectorat, în 
frunte cu Coţiuba, au fost trimişi constant în zona de conflict, în primele 
linii. Din iniţiativa mea, Inspectoratul pentru cadre a crescut numeric şi a 
fost autorizat să inițieze procedurile penale împotriva angajaţilor care să- 
vârşeau infracțiuni. În momentul venirii lui Valeriu Coţiuba, în structura 
Inspectoratului a fost creat, pentru prima dată, un sector pentru combate- 
rea corupţiei. Au fost întocmite o serie de dosare penale răsunătoare. De 
exemplu împotriva şefului Sectorului pentru cadrele forțelor speciale, care 
se ocupa cu calcularea impozitelor angajaţilor din serviciu. Multe ecouri a 
provocat şi dosarul penal iniţiat pe numele înlocuitorului meu, Leonid 
Bolocan, acuzat de vătămarea corporală din culpă a colegului său, şeful Di- 
recţiei Administrative, Iuri Bazarenco. Conflictul a izbucnit din cauza ordi- 
nului de repartizare a unei locuinţe pe care o eliberase fostul prim-adjunct 
al ministrului, Gheorghi Jukov (plecat la Moscova după ce Voronin a arun- 
cat asupra lui toată responsabilitatea pentru atacul împotriva MAI). Bolocan 

era primul la rând pentru locuinţe şi trebuia să primească acel apartament. 
Dar, ca urmare a eşuării operaţiunii de deblocare a Secţiei raionale a aface- 
rilor interne de la Vulcăneşti, am pus problema eliberării lui Bolocan din 

funcţie şi am ordonat repartizarea locuinţei unui alt angajat. După pleca- 

rea mea din MAI, Bolocan a primit totuşi apartamentul, datorită ajutoru- 

lui acordat de cineva. Ulterior, pe timpul lui Vasile Tarlev, Bolocan a 

îndeplinit funcția de şef al Direcţiei I a Guvernului. 


CAPITOLUL 9 


Găgăuzia: de la mitinguri la separatismul armat 


A existat, oare, discriminarea economică a sudului Moldovei? 

Comrat plus Tiraspol. Argumente la nivelul brânzei. Kendighelean, 
„Tamerlanul Comratului”. Masochismul politic al lui Ivan Burgudji. 
Autoproclamarea Republicii Sovietice Socialiste Găgăuze: ultimatumul 
adresat Chişinăului şi încercarea de resubordonare a Poliţiei 


Dacă ar fi fost posibil, ne-am fi limitat în această carte la a povesti cum 
s-a creat Ministerul Afacerilor Interne, la cum s-a pus acesta pe picioare în 
procesul reformelor! Din păcate, am avut la dispoziţie doar o lună pentru 
o activitate constructivă, paşnică. Țara a fost zguduită de ştirile privind des- 
trămarea Moldovei: întâi în Găgăuzia, apoi în Transnistria au fost create 
republici autoproclamate. Deşi oficial începutul conflictului armat se consi- 
deră a fi 2 martie 1992, practic războiul nedeclarat al Rusiei împotriva re- 
publicii noastre începuse cu mult timp înainte de această dată. Discutarea 
statutului Găgăuziei a evoluat treptat într-un conflict cu Chişinăul. Câtă ne- 
voie aveam atunci de o conducere înţeleaptă, care să fi prevăzut consecin- 
tele neînțelegerii reciproce şi să fi fost un exemplu de echilibru! Numai că 
minţi care să judece la rece erau puține, iar atmosfera înfierbântată a acelor 
ani nu favoriza ajungerea la un compromis. În opinia mea, paie pe foc în 
conflictul care se dezvolta au aruncat toţi participanţii la evenimente: politi- 
cienii de la Chişinău, Comrat, Tiraspol şi Moscova. Unii au întreţinut fo- 
cul prin fapte, alţii prin indiferenţă. Ostaticul acestei situații a fost Ministe- 
rul Afacerilor Interne care, în această situaţie complicată, a rămas, din neferi- 
cire, unica structură de stat al cărei fiecare pas se baza pe lege. 

Cum eu şi colegii mei am înţeles care este datoria noastră, aşa am şi în- 
deplinit-o. Întrucât la noi pe atunci nu exista un Minister al Apărării, MAI 
era unica structură de forță organizată în stat: doar acolo lucrau oameni ca- 
pabili să ţină arma în mână şi să nu-şi piardă cunoştinţa când răsunau focuri 
de armă. Cred că un factor pozitiv a fost şi faptul că ministrul afacerilor in- 
terne, în acele vremuri grele, a fost un general de armată, şi nu un nomen- 
claturist din organele de partid sau din administraţia sovietică. 

În prima jumătate a anului 1990, când problemele noii orânduiri a 
Moldovei, funcţionarea limbii de stat şi statutul celorlalte limbi se examinau 
mereu la mitinguri în întreaga ţară, în Găgăuzia existau deja mişcări civice 
de orientare separatistă. Un rol important în evenimentele în derulare l-au 
jucat activiştii mişcării „Gagauz Halkî” (Comrat), care a apărut pe scena 
politică în mai 1989. După ce la această mişcare au aderat asociaţiile infor- 
male „Birlik” (Ceadîr-Lunga) şi „Vatan” (Vulcăneşti), create la sfârşitul ani- 
lor '80, până la începutul anului 1990, potrivit datelor lui Feodor Angheli! 
organizaţia a adunat aproximativ 3 000 de simpatizanți. 

În vara şi toamna anului 1989 de la discuţiile politice au trecut la acţi- 
une. Liderii Comratului au convins populaţia că Moldova este gata să pără- 
sească Uniunea, să devină parte a României şi de aceea regiunile ţării locuite 
compact de populaţie rusofonă trebuie să anunţe crearea formațiunilor sta- 
tale proprii în componenţa URSS. Pe fundalul românofobiei pe care o culti- 
vase de-a lungul deceniilor propaganda sovietică, acest argument a acționat 
ca un instrument de zombificare. Şi, mai mult, oamenii au fost speriaţi cu 
prorocirea că „moldovenii vor năvăli asupra găgăuzilor” şi că e posibilă liv- 
rarea ilegală de arme în sudul Moldovei şi formarea unui detaşament de ca- 
rabinieri pentru represiuni împotriva populaţiei Bugeacului. 

Din păcate, la Chişinău, manifestările găgăuze au fost întâmpinate cu 
agresivitate, iar la mitingurile din capitală se auzeau acuzaţii jignitoare la 
adresa „veneticilor” de pe pământul Moldovei, în final ajungându-se la agra- 
varea şi mai accentuată a relaţiilor interetnice. 

Mitinguri fară sfârşit, ieşiri şi întâlniri aveau loc în întreaga ţară. Am 
avut impresia că politicienii de la Chişinău, Tiraspol şi Comrat se alimen- 
tau reciproc cu declaraţii jignitoare. Unii oratori îndeplineau comanda 
politică, alții acționau sub influenţa febrei, iar al treilea grup prezenta cu 
mult curaj roadele ignoranței lui drept descoperiri ştiinţifice în domeniul 


1 Scurtă istorie a găgăuzilor, Chişinău, 2010. 

lingvisticii, istoriei şi economiei. Puteam doar să-i compătimim pe sărma- 
nii oameni, care trebuiau să-şi formeze o opinie proprie din toată această 
multitudine pestriță de idei. Activiştii găgăuzi vorbeau despre /âscizarea 
Guvernului Moldovei, faceau apel la „încetarea amestecului în treburile in- 
terne ale Găgăuziei” şi cereau să i se permită acesteia să intre în componen- 
ţa URSS cu drepturi de republică unională. În declaraţiile şi replicile lor, 
foarte des erau prezente cuvinte jignitoare la adresa poporului moldovean 
şi a conducătorilor republicii. Toate legile adoptate de Sovietul Suprem al 
RSSM erau primite cu ostilitate, erau interpretate ca antidemocratice şi an- 
tiumane față de găgăuzi. Chiar şi decizia Guvernului privind acordarea sta- 
tutului de oraş de importanţă republicană pentru Comrat şi Ceadir-Lunga 
a fost întâmpinată cu o dezaprobare agresivă, iar propunerea de trimitere a 
animalelor la iernat în regiunile nordice, din cauza lipsei de furaje din su- 
dul ţării, a fost catalogată drept „planuri întunecate de culise”, fapt care a 
declanşat un val de speculaţii politice. 

„Baza ştiinţifică” pentru delimitarea Chişinăului şi Comratului a fost asu- 
mată de Constantin Tauşanji (care a devenit deputat în primul Parlament), 
precum şi de reprezentanţii Academiei de Ştiinţe a Moldovei, Stepan Curoglo 
şi Maria Marunevici (pe care i-a chemat personal la discuţii Mircea Snegur, 
solicitându-le întreruperea propagandei în instituţia ştiinţifică). 

Tocmai aceste trei persoane s-au bucurat de cea mai mare autoritate ca 
ideologi. În articolele lor, Tauşanji, Curoglo şi Marunevici interpretau toate 
deciziile politicienilor de la Chişinău ca fiind antigăgăuze şi antidemocra- 
tice. În ceea ce îl priveşte pe Tauşanji, acesta era sincer convins că Găgăuzia 
avea nevoie de „autoritate internațională pentru integrarea pe piața mondi- 
ală” şi că există doar un obstacol în acest sens - Chişinăul. Acest om a sucit 
minţile înfierbântate ale celor din sud cu articole în care dezvolta ideea na- 
ivă a „autosuficienţei economice” a Găgăuziei şi a jefuirii sistematice a aces- 
teia de către Moldova, iar pentru susținerea acestor teze prezenta cifre. De 
exemplu, scria că, în medie, Găgăuzia produce 1 286 pe un hectar kilo- 
grame de grâu, dar în restul regiunilor Moldovei — doar 632 kilograme/ 
hectar, carne - 153 respectiv, 79 kilograme, lapte - 454, respectiv 289, 
struguri - 786, respectiv 183, iar din aceasta trăgea concluzia potrivit căreia 
Comratul poate hrăni trei republici ca Moldova. Din cauză că produsele 
sale se distribuiau în celelalte regiuni ale ţării, cei din sud aveau de suferit, 
afirma Tauşanji: de exemplu, consumul de carne pe cap de locuitor era 

63 kilograme în sud, față de 100 kilograme cât ar fi normal, lapte 201, în 
loc de 250 ş.a.m.d. Apoi, acest economist primitivist compara alocarea de 
fonduri şi nivelul productivităţii muncii în diferite raioane ale țării şi, din 
nou, descoperea discriminare. 

Dezechilibre în dezvoltarea regiunilor au existat, într-adevăr, de-a lungul 
istoriei (printre altele, în contextul unor condiţii naturale diferite) şi doar un 
om îngust la minte şi angajat politic putea să explice acest lucru prin rele 
intenţii şi complot. Tauşanji, care toată viaţa a predat economia politică a 
socialismului, nu îşi dădea seama că în economia de piaţă nu e suficient 
doar să produci marfa, important este să o şi vinzi. 

El nu avea noțiuni despre faptul că lanţul economic începe, în general, 
de la cerere şi nu de la producţie. Dar, la acel moment, era important să 
adune argumente pentru mulțimile de la miting, chiar dacă acestea nu 
aveau nicio logică, ci erau populism pur. 

Iată, de exemplu, un pasaj edificator dintr-un articol al lui Tauşanji, pu- 
blicat în ziarul de la Comrat Cuvântul lui Lenin: 


Dacă găgăuzii, bulgarii, moldovenii și ceilalți ţărani din sud au asigu- 
rată locuința (în metri pătrați) mai mult decât la Chișinău, în alte orașe 
mari, acest lucru se face prin munca în două schimburi a acelorași țărani: 
un schimb la colhoz, pentru 3-5 ruble, și un schimb acasă, în grădinile lor 
sau la construirea caselor, inclusiv în zilele de duminică. 


Acest reprezentant al alegătorilor din sud în Parlamentul Moldovei a 
văzut viitorul măreț al Găgăuziei independente în crearea unui „buget re- 
publican al Găgăuziei” şi în încetarea schimbului de mărfuri cu Moldova, 
îşi imagina diferite tablouri insolite, despre cum Comratul iese pe piaţa in- 
ternaţională cu blănuri, brânză şi carne. Oare ştia că, în realitate, acest lu- 
cru nu va fi posibil nici peste 20 de ani şi că Găgăuzia va fi doar un furnizor 
de forță de muncă ieftină pentru Rusia şi Turcia? 

Tauşanji bănuia că pentru realizarea proiectelor lui mărețe Găgăuzia va 
avea nevoie, cel puţin, de întreprinderi prelucrătoare şi de apă, dar credea 
că sponsorii străini se vor năpusti să construiască un sistem de irigare care 
va pompa în sud apă din Dunăre. În total, pentru acest impuls economic 
ar fi fost nevoie de un credit de 100-150 de milioane de dolari, care ar fi 
permis ca, în 2-3 ani, „să se pună pe picioare infrastructura socială şi de 
producţie”. Portretul acestui om naiv şi încrezut, dar încăpățânat poate fi 

finalizat astfel: la deschiderea sesiunii Parlamentului moldovenesc, deputa- 
tul Constantin Tauşanji a venit împreună cu Leonid Dobrov şi a afirmat cu 
îndârjire că, deşi Dobrov nu are mandat, fară acest prieten, el nu va fi prezent 
la sesiunile plenare... Poate că liderii găgăuzi nu ar fi riscat să-şi afirme atât 
de deschis teoriile distructive dacă nu aveau ajutorul ascuns al Moscovei, 
despre care aminteşte, printre altele, participantul indirect la aceste eve- 
nimente, deputat în primul parlament, Feodor Angheli, în cartea Scurtă 
istorie a găgăuzilor: „În problema găgăuzilor, liderii sovietici, în frunte cu 
preşedintele URSS, Gorbaciov, au admis standardele duble. Câteva forțe 
politice de la Moscova i-au susţinut deschis pe liderii Comratului şi 
Tiraspolului”. La mitingurile şi congresele din Găgăuzia participau invari- 
abil emisarii Tiraspolului şi ai Moscovei: ba adjunctul preşedintelui sovie- 
tului orăşenesc Tiraspol, V. Rîleakov, ba preşedintele sovietului orăşenesc 
Rîbnița, N. Bogdanov, ba reprezentantul Academiei de Ştiinţe a Moldovei, 
V. lacovlev, ba reprezentanţii organizaţiilor extremiste de la Moscova. Toţi 
îi îndemnau pe găgăuzi „să lupte până la obținerea victoriei finale”, dar, de 
fapt, solicitau destrămarea orânduirii constituționale, mai întâi a URSS şi 
apoi a Moldovei. Astfel, la 16 septembrie 1990, la Congresul al II-lea al de- 
putaţilor de la toate nivelurile, un membru al așa-numitului Soviet Suprem 
provizoriu al RSSMN, B. Akulov, din Rîbnița, a afirmat că formarea Republi- 
cii Transnistrene şi a Găgăuziei este un mod de apărare împotriva legilor dis- 
criminatorii ale Parlamentului Moldovei. Un oarecare jurnalist V. Danilov, 
reprezentantul extremistei Uniuni Democratice din Moscova, a fost expul- 
zat din Moldova, pentru că, aflându-se în Comrat, a îndemnat poporul la 
distrugerea URSS. Radicalii din Comrat erau impulsionaţi de forţe foarte 
influente din Chişinău: Mişcarea „Unitate - Edinstvo”, care avea reprezen- 
tanţi în Parlament, iar, în spatele acesteia erau, din nou, Tiraspolul şi 
Moscova. Din păcate, în acele zile oamenii nu vedeau limpede ce se întâm- 
pla în ţară. Majoritatea se supunea propagandei crezând că pentru apărarea 
drepturilor găgăuzilor Comratul acţiona independent. 


Rusia şi opoziţia parlamentară de la Chişinău finanțau şi susțineau ideolo- 
gic un grup de politicieni găgăuzi mult mai radicali, printre care se numărau 
şi Mihail Kendighelean, adjunctul preşedintelui Comitetului executiv raio- 
nal Comrat, Ivan Burgudji, consultant juridic al Sovietului raional Comrat, 
şi Piotr Zavriciko, funcţionar la cooperativa Jurist din Comrat, precum şi un 
cunoscut militant pentru renaşterea naţională găgăuză, Leonid Dobrov. 

În special aceşti politicieni, împreună cu consultantul juridic al Combi- 
natului Agroindustrial Vulcănești, Gheorghe Calciu, şi conferenţiarul Ivan 
Karakaş, de la Universitatea din Odessa, pregăteau documentele de bază, 
care erau adoptate la congresele reprezentanţilor poporului găgăuz şi depu- 
taţilor din Sovietele de la toate nivelurile. Mihail Kendighelean, Stepan 
Topal şi Gheorghe Calciu erau pe lista celor 12 deputaţi găgăuzi ai Sovie- 
tul Suprem al RSSM care au pus problema autonomiei Găgăuziei. Aceşti 
politicieni s-au solidarizat cu Tiraspolul în ideea combaterii schimbărilor 
din Moldova, declarându-se printre altele împotriva introducerii limbii de 
stat şi îndemnând poporul să boicoteze tricolorul. 

Într-un articol de presă, Mihail Kendighelean a fost numit „Tamerlanul 
Comratului”, prin analogie cu agresivul cuceritor din Evul Mediu cu care 
se asemăna şi prin faptul că şchiopăta uşor. Provenind dintr-o familie nu- 
meroasă cu 8 copii, Kendighelean se mândrea cu faptul că bunicul său pe 
linie maternă, Piotr Kîlcik, în anii '30, a transmis Moscovei, prin interme- 
diul Tiraspolului, informaţii referitoare la dislocarea unităţilor româneşti 
în Basarabia, fapt pentru care a trecut chiar şi Nistrul înot. În 1932, Tribu- 
nalul militar de la Chişinău l-a condamnat pe Kîlcik la 6 ani de detenţie, 
acesta decedând în închisoarea de la Bender. Tatăl lui Mihail, în timpul pu- 
terii sovietice, fusese vicepreşedintele colhozului „Calea spre comunism”. În- 
suşi Kendighelean, pedagog de profesie, credea încă din anii '70 în ideea 
renaşterii culturii găgăuze, iar la 47 de ani a fost ales copreşedinte al mişcă- 
rii naţionale „Gagauz Halkî”. 

După eşecul Republicii Găgăuze, Kendighelean a părăsit arena poli- 
tică, la fel ca mulţi alți politicieni găgăuzi. De exemplu, Leonid Dobrov 
(împotriva căruia Procuratura a declanşat urmărirea penală după ce MAI 
împreună cu KGB au localizat o acţiune în Comrat, unde a fost închisă ruta 
Chişinău-Bolgrad) a devenit fondatorul Universităţii din Găgăuzia, s-a 
axat pe istorie şi business, a scris cărți despre originea găgăuzilor şi evreilor, 
a fost un suporter activ al lui Grigori Grabovoi şi, din când în când, a parti- 
cipat la alegerile locale şi republicane. 

Dintre toţi politicienii găgăuzi, nu am găsit nici măcar unul ca Ivan 
Burgudji, cel mai combativ dintre toți militanţii de la începutul anilor '90, 
un separatist agresiv, fost colaborator al Miliției sovietice, apoi, ministru al 
afacerilor interne din Găgăuzia nerecunoscută, creatorul serviciului de secu- 
ritate, spionaj şi contraspionaj al batalionului Budjak. Acest Che Guevara 

găgăuz, care pendula între Comrat şi Tiraspol, colaborator, ulterior, al 
FSB din Rusia, a fost, în felul lui, un masochist politic. S-a creat impresia 
că Burgudji, la fel ca bine-cunoscutul activist al revoluţiei din Cuba, ar fi 
fost satisfăcut de reținerile repetate, de arestări şi de petrecerea timpului 
prin închisori. 

Cea mai cumplită perioadă pentru acest om a fost pacea, deoarece în pe- 
rioadele liniștite nu era deloc solicitat. Apoi, o altă arestare a fost ca o doză 
de adrenalină pentru Burgudji. Toţi activiştii Comratului, care au fost în- 
chişi în izolatorul de la Chişinău, au concluzionat cât este de importantă li- 
bertatea față de închisoare şi au trecut de la strategia războiului la strategia 
compromisului şi a diplomaţiei. Dar nu la fel a făcut şi Burgudji care, pur 
şi simplu, provoca luarea unor măsuri drastice, câştigându-şi reputaţia de 
duşman ireconciliabil al Chişinăului, de revoluţionar permanent şi de mar- 
tir neobosit pentru un ideal. 

Personal, l-am văzut pe Burgudji o dată la un miting în Comrat şi o 
dată la Chişinău, unde a fost adus în 1990 după reținerea sa. Mircea Snegur 
m-a rugat să vorbesc cu el, dar discuţia a fost una superficială, conținutul 
nu mi-l mai amintesc. Cât de mirat am fost când, după mulţi ani, în pu- 
blicaţia Russki jurnal am citit un interviu cu Burgudji despre atrocitățile 
Poliţiei, despre faptul că aş fi participat la interogarea lui, că, la MAI, i s-au 
spart dinţii, că a fost lovit, că voluntarii i-au înscenat pe Lacul Comsomolist 
de la Chişinău o execuţie demonstrativă cu mitraliere... 

În acelaşi interviu, Burgudji declara cu mândrie: „În 1992, cu contri- 
buţia mea au fost înființate şi echipate toate formațiunile armate ale 
Republicii Găgăuze, inclusiv Serviciul de Spionaj şi Contraspionaj”. Cel 
mai uimitor nu este faptul că pentru astfel de merite acest separatist a fost 
închis de 7 ori în 14 ani, ci faptul că, de fiecare dată, a fost eliberat condi- 
ţionat. În 1997, Burgudji a fost condamnat la 6 ani, dar a fost eliberat în 
1998, sub proprie declaraţie că nu va mai apărea pe scena politică. Este clar 
că nu s-a ţinut de cuvânt. 

În timpul lui Voronin, liberalismul faţă de Găgăuzia s-a încheiat. Nu 
ştiu dacă e adevărată afirmaţia lui Burgudji că a fost sub arest preventiv timp 
de 64 de zile cu un sac pe cap. Dar, adevărul adevărat este că, pe timpul reţi- 
nerii şefului Departamentului juridic al Comitetului executiv din Comrat, 
din timpul conducerii lui Voronin, l-au tras de picioare pe scări, sub privi- 
rile başcanului Dumitru Croitoru, astfel că cel reţinut a măturat scara cu 

capul. Când Burgudji a fost eliberat din nou, başcanul Mihail Formuzal l-a 
numit emisarul Găgăuziei la Tiraspol. Şeful acestei ciudate misiuzi diplo- 
matice nu mai avea, practic, unde să plece: în Moldova îl aştepta Poliţia cu 
ordinul de arest. În consecinţă, Burgudji s-a stabilit la Moscova, autointi- 
tulându-se militant pentru drepturile omului, colaborând cu Serviciul 
Federal de Securitate al Federaţiei Ruse, şi deapănă amintiri. De exemplu, 
povesteşte despre modul în care, în anii 1990-1992, „găgăuzii s-au înar- 
mat cum au putut: au dezgropat mitralierele vechi, arme de vânătoare”. În 
realitate, este bine cunoscut modul în care găgăuzii separatişti au fost înar- 
maţi cu acordul Moscovei de divizia de paraşutişti Bolgrad. Nivelul investi- 
gaţiilor istorice ale lui Burgudji se poate judeca după alte opinii ale sale: de 
exemplu, acesta considera că garda împăraţilor Bizanțului era formată din 
găgăuzi, că foametea din anii 1946-1947 a fost organizată de CC al PCM 
special pentru distrugerea poporului găgăuz şi că în timpul atacului volun- 
tarilor asupra Comratului, Chişinăul a trimis buldozerele pentru „a şterge 
de pe faţa pământului satele găgăuzilor...” Aceasta a fost recunoştinţa poli- 
ticienilor din regiunea de sud pentru faptul că Republica Moldova a recu- 
noscut, în final, autonomia Găgăuziei, care are drepturi mai largi decât are 
Republica Tatarstan în Federaţia Rusă! 

La mijlocul anilor '90, radicalismul grupului din Comrat condus de 
Kendighelean a devenit inutil şi nu este de mirare că, după căderea autopro- 
clamatei Republici Găgăuzia şi instaurarea păcii, conducerea din regiunea 
sudică a fost preluată de către moderatul Dumitru Croitoru, apoi de repre- 
zentantul grupării din Ceadir-Lunga, Mihail Formuzal. La sfârşitul anilor 
'80 şi începutul anilor '90, politicienii din Ceadîr-Lunga erau consideraţi, 
în general, mult mai echilibraţi şi mai cumpătaţi. În rândurile lor, îi regă- 
sim pe V. Terzi, preşedintele Consiliului raional, Nicolae Telepiz, adjunctul 
lui, Ivan Ceban, vicepreşedintele Comitetului executiv regional, Vladimir 
Kapanji, medic psihiatru, deputat în Parlament. Şi tocmai Kapanji a men- 
ţionat primul că proclamarea „independenţei Găgăuziei” în cadrul URSS 
era o absurditate. A fost momentul în care deputaţii Sovietului raional 
Ceadiîr-Lunga au ajuns la concluzia că, la cel de-al II-lea Congres al deputa- 
ţilor de la toate nivelurile este necesar să se propună anularea deciziei pri- 
mului congres, care proclama Republica Găgăuză. Dar în sală au apărut 
atunci Kendileghean şi Burgudji şi propunerea inițială a fost ştearsă. 

Nu tuturor celor din sud le-au plăcut acțiunile celor care promovau se- 
paratismul, mulți conducători de la diferite niveluri nu acceptau retorica 
agresivă şi acţiunile necumpătate. Ei au înțeles cât de periculoasă este pen- 
tru Găgăuzia adâncirea în noroiul politic care cuprindea regiunea. În sud 
exista un al treilea grup de politicieni, mai constructiv, care avea o atitudine 
negativă faţă de separatism şi promova concepţia de autonomie teritorială a 
găgăuzilor. Cei care au propus o rezolvare parlamentară a problemei prin 
compromis au fost Stepan Topal, preşedintele Sovietului raional Comrat, 
Constantin Tauşanji, deputat în Parlamentul moldovean, şi Piotr Buzadji, 
vicepreşedintele Comitetului politic raional Comrat. Totuşi, chiar vorbind 
despre autonomia de facto mulți dintre aceşti lideri găgăuzi au favorizat 
înființarea ilegală a republicii şi destrămarea ţării. Pe cei care erau împo- 
triva acţiunilor radicale îi dădeau pur şi simplu afară de la locul de muncă. 
În toamna anului 1990, a avut loc demiterea nou aleasă a conducerii raio- 
nului Ceadîr-Lunga, a Sovietului raional Comrat, a unor şefi raionali şi au 
fost daţi afară chiar şi câţiva jurnalişti. Radicalii au afirmat deschis că nu 
vor face niciun compromis, iar, în cazul introducerii în regiune a conduce- 
rii directe a preşedintelui, aceştia au ameninţat cu războiul civil. 

Dar ce credea poporul? Ca urmare a acestei activităţi distructive, spiritul 
separatist a cuprins majoritatea populaţiei Găgăuziei. Generaţia mai vârstnică 
şi intelectualii au susținut ideea autonomiei în componenţa RSS Moldova, 
în timp ce cea mai mare parte a tineretului radical se pronunţa pentru o re- 
publică independentă. Intelectualii Găgăuziei au propus preşedintelui şi 
Guvernului să adopte un complex de măsuri pentru stabilizarea situaţiei. 
Propunerile constau în următoarele: în primul rând, formarea unei comi- 
sii de mediere din deputaţi populari ai RSS Moldova care să pregătească 
premisele pentru purtarea unui dialog cu liderii găgăuzi; în al doilea rând, 
revenirea la examinarea problemei găgăuze în sesiunea Sovietului Suprem 
al RSS Moldova şi oferirea autonomiei teritoriale poporului găgăuz (regi- 
une, district sau judeţ); în al treilea rând, adoptarea unui document în care 
Parlamentul să anunţe că RSS Moldova nu va ridica problema unirii cu 
România, şi, de asemenea, să fie evaluate deciziile Congresului al II-lea al 
FPM; în al patrulea rând, rediscutarea în Parlament a Legii privind statutul 
limbilor vorbite pe teritoriul republicii şi monitorizarea riguroasă precum 
şi executarea întocmai a acesteia; în al cincilea rând, strângerea contactelor 
cu reprezentanţii aşa-numitului grup loial şi echilibrat (Tauşanji, Topal, 

Terzi, Telpis, Kapanji); în al şaselea rând, formarea, la nivelul Sovietului 
Suprem al RSS Moldova, a unui comitet pentru naţionalităţi, cu repre- 
zentativitate egală a tuturor celor care trăiesc în Republică. 

Foarte mulţi găgăuzi, unii provenind chiar din rândurile activiştilor miş- 
cării separatiste, înțelegeau foarte bine că este imposibilă crearea, la acel 
moment, a unei republici unionale sau autonome. Dar aceşti oameni con- 
siderau că cel mai important este ca guvernul Moldovei să simtă „puterea 
poporului găgăuz” şi să oblige astfel Chişinăul să vină în întâmpinarea găgă- 
uzilor pentru soluționarea problemelor lor. În acest mod, toată politica era 
construită pe o constrângere bazată pe forţă şi şantaj. Chişinăul nu a reac- 
ţionat tocmai bine. Cu unele dintre propunerile liderilor găgăuzi ar fi pu- 
tut fi de acord imediat, pe altele le-ar fi putut discuta. Acţiunile raţionale, 
echilibrate, înțelepte ale politicienilor de la Chişinău ar fi putut stinge con- 
flictul. Dar, din păcate, majoritatea celor de atunci nu aveau nici cea mai 
elementară cultură politică, nici simţ politic, nici educaţie, nici toleranţă. În 
decursul lunii august 1990, Sovietul Suprem al RSS Moldova, preşedintele 
Mircea Snegur, Guvernul şi şeful acestuia, prim-ministrul Mircea Druc, nu 
au găsit, din păcate, calea spre soluționarea paşnică a conflictului. Refuzul 
dur al Sovietului Suprem al RSS Moldova de a acorda Găgăuziei autonomia 
teritorială a fost primit în sud cu durere. Mai mult, drepturile autonomiei, 
în conformitate cu standardele europene, puteau fi date totuşi sudului, 
chiar dacă asta se întâmpla mai târziu. Câtă risipă de timp şi de eforturi! Şi, 
mai important, cât de greu a fost, după toate cele întâmplate, să se refacă 
echilibrul încrederii dintre Chişinău şi Comrat! 

Menţionez că toţi liderii de la Chişinău au fost foarte bine informaţi 
despre ceea ce se întâmpla, inclusiv cu ajutorul MAI şi KGB. În acele vre- 
muri grele, structurile de forță şi-au îndeplinit datoria patriotică. Poliţia a 
fost obligată să îndeplinească rolul de apărător principal al integrităţii te- 
ritoriale a ţării, împotrivindu-se separatismului din Transnistria şi din 
Găgăuzia. La acel moment era logic: era vorba despre un conflict intern. 
De fapt, ne-am pomenit cu o armată fară conducător, în condiţiile în care 
puterea legislativă şi cea executivă erau dezbinate de disensiunile interne. 
Evenimentele din Găgăuzia evoluau într-un ritm alert. La 2 noiembrie 
1989, a fost organizat aşa-numitul Congres extraordinar al poporului gă- 
găuz ai cărui delegaţi au proclamat RSSA Găgăuză, în componenţa RSSM. 
Astfel, a fost pusă prima mină împotriva unităţii Moldovei. La 13 noiembrie, 

Prezidiul Sovietului Suprem al RSSM a declarat decizia congresului drept 
anticonstituțională şi a anulat-o. Aceeaşi poziţie a fost adoptată şi la nive- 
lul CC al PCM. Totuși, la 3 decembrie 1989 a fost convocată a doua şe- 
dinţă a Congresului, la care delegaţii au ales Comitetul provizoriu pentru 
realizarea ideii autonomiei. Remarc faptul că aceasta a avut loc înainte de 
alegerea Parlamentului Moldovei, în februarie-martie 1990 şi înainte 
de formarea Guvernului Mircea Druc, înainte de aprobarea legislativă a 
tricolorului şi a imnului, înaintea tuturor momentelor de tensiune la care 
liderii găgăuzi au făcut, ulterior, trimitere, în mod permanent şi pe care le 
transformau în acuzaţii la adresa politicienilor de la Chişinău! După ce în 
Sovietul Suprem al țării au fost aleşi legal 12 găgăuzi şi 60 reprezentanți ai 
Transnistriei, s-a creat situaţia în care erau posibile negocieri paşnice cu 
privire la statutul acestor regiuni. Însă evenimentele provocatoare din 
22 mai 1990, când mulţimea i-a atacat pe deputaţi, au făcut imposibilă 
diplomaţia, iar delegaţii Găgăuziei şi Transnistriei au complotat pentru 
„lichidarea statalității moldoveneşti” şi au încetat orice tip de negociere, 
adoptând cursul separatismului. 

„Liderii «Gagauz Halkî», printre care erau şi radicali extremiști, au fă- 
cut eforturi să suprime acţiunile conducerii centrale”, îşi aminteşte foarte 
exact Feodor Angheli. La 22 iulie 1990, la cea de-a treia şedinţă a Congre- 
sului extraordinar al reprezentanţilor poporului găgăuz, a fost din nou sta- 
tuată politica separatistă. La 27 iulie, toate deciziile primelor trei şedinţe 
ale Congresului extraordinar au fost anulate din nou de parlamentul mol- 
dovean. Drept răspuns, la 19 august a avut loc Congresul I-îi al deputa- 
ţilor găgăuzi de la toate nivelurile, la care cei 754 participanţi au anunţat 
„libertatea totală şi independenţa poporului găgăuz față de puterea de stat 
şi conducerea Republicii Moldova”. Pe teritoriul autoproclamatei RSS 
Găgăuze a fost interzisă aplicarea legilor moldoveneşti: Comratul a anun- 
ţat, pur şi simplu, ieşirea de sub jurisdicție a cetăţenilor de naţionalitate gă- 
găuză. Au fost stabilite graniţele aşa-numitei Republici Sovietice Socialiste 
Găgăuze (RSSG), au fost create structuri temporare ale puterii, a început 
formarea structurilor de forţă. A fost înfiinţată Comisia Electorală Centrală 
pentru desfăşurarea, la 28 octombrie 1990, a alegerilor pentru Sovietul 
Suprem al autoproclamatei republicii Găgăuzia. De fapt, a început consoli- 
darea juridică formală a formaţiunii separatiste şi legiferarea destrămării te- 
ritoriale a Moldovei. 

La 21 august 1990, la ora 17.00, Comitetul provizoriu de acţiune pentru 
constituirea Republicii Găgăuze i-a adunat pe toţi conducătorii Procura- 
turii şi Miliției din raioanele Basarabeasca, Ceadîr-Lunga, Comrat, Taraclia 
şi Vulcăneşti, ordonându-le să se resubordoneze. A fost aleasă Comisia 
Electorală Centrală pentru alegerea Sovietului Suprem al autoproclamatei 
republici, au fost numiţi noii lideri raionali pentru telecomunicaţii şi televi- 
ziune, care au fost, pur şi simplu, acaparate. Reacţia oficială a Chişinăului 
la aceste evenimente a fost adoptarea, la 20 august, a deciziei Prezidiului 
Sovietului Suprem „cu privire la deciziile primului congres al deputaţilor 
populari de la toate nivelurile de pe teritoriile locuite compact de găgă- 
uzi”. Parlamentul ţării a considerat că acţiunile organizatorilor Congresu- 
lui au fost îndreptate spre „schimbarea prin forță a organizării statale a 
Moldovei şi distrugerea unităţii sale teritoriale sub masca pseudodemocra- 
ţiei şi pseudoparlamentarismului”. 

Toate hotărârile Congresului au fost declarate ilegale şi anulate, iar lide- 
rii mişcării „Gagauz Halkî” şi câţiva deputaţi din Sovietele locale din raioa- 
nele sudice au fost avertizaţi cu privire la faptul că vor fi traşi la răspundere 
în cazul continuării acestor acţiuni distructive. Parlamentul a făcut apel 
ca secţiile raionale şi orăşeneşti ale afacerilor interne din Găgăuzia să se 
resubordoneze MAI, iar Guvernul a adoptat, la 22 august, decizia de desfi- 
inţare a „Gagauz Halkî”. Din păcate, Chișinăul a observat puţin cam prea 
târziu dezvoltarea tendinţelor separatiste din sud, dar nu a întreprins niciun 
fel de măsuri ferme, nici măcar diplomatice. La 22 august, la şedinţa Pre- 
zidiului Sovietului Suprem al RSS Moldova, s-a arătat că decizia din 20 au- 
gust nu a fost aplicată şi că „organele de apărare (Procuratura, Miliția, 
organele Securităţii de stat) au dat dovadă de pasivitate şi de neputinţă în 
executarea cu operativitate şi eficienţă a sarcinilor ce le revin”. 

Prezidiul a obligat Guvernul să întreprindă măsuri urgente pentru asi- 
gurarea securităţii statului şi a ordinii publice în raioanele Basarabeasca, 
Ceadîr-Lunga, Comrat, Taraclia şi Vulcăneşti, şi ca organele de ordine să 
conlucreze cu Guvernul. În toamna anului 1990, liderii găgăuzi şi-au pre- 
zentat cerinţele într-o formă, de data aceasta, ultimativă. În numele Con- 
gresului al II-lea al deputaţilor populari de la toate nivelurile, care a avut 
loc la 16 septembrie (la mai puţin de o lună de la primul congres) s-a pro- 
pus anularea hotărârilor Prezidiului şi ale sesiunii extraordinare a Sovietu- 
lui Suprem al RSS Moldova privind recunoaşterea neconstituționalităţii 

deciziilor şi declaraţiei Congresului I-îi, precum şi abrogarea deciziei 
Sovietului Suprem al RSS Moldova din 27 iulie 1990 în problema au- 
tonomiei găgăuzilor. Comratul i-a propus, de asemenea, Chişinăului să 
recunoască dreptul găgăuzilor la autodeterminare în forma statalității na- 
ţional-teritoriale şi dreptul de a participa la încheierea unui acord unional, 
pe bază federativă, împreună cu Moldova. Mai mult, s-a cerut încetarea ur- 
măririi penale a deputaţilor care au participat la primul congres. Comratul 
a înaintat solicitări ultimative la adresa Guvernului Moldovei pentru „înce- 
tarea amestecului Guvernului Moldovei în afacerile interne ale Republicii 
Găgăuze”, eliberarea din arest a lui Leonid Dobrov şi încetarea urmăririi 
penale împotriva acestuia. Declaraţia „Despre libertatea şi independenţa 
poporului găgăuz față de Republica Moldova” a fost adoptată cu două săp- 
tămâni înainte de autoproclamarea ilegală, la 2 septembrie 1990, a RSSM 
Nistrene. Între Tiraspol şi Comrat a existat cea mai strânsă colaborare care, 
la drept vorbind, nu a încetat niciodată, nici atunci, nici acum. 


CAPITOLUL 10 


De la ce a început destrămarea Moldovei 


CC al PCM între Chişinău, Tiraspol şi Comrat. 2 septembrie 

1990. Volkova, anonima pe care a cercetat-o KGB-ul. lakovlev 
propune Tiraspolului „să sprijine muncitorii din țările capitaliste”. 
Cum trăiau directorii transnistreni. „S-a făcut o greşeală”: au 

votat pentru autonomie, dar au proclamat o republică ilegală. 

Cu ce fonduri s-a lucrat pentru destrămarea Moldovei 


Încă din primele zile în conflictul cu Găgăuzia s-a mai implicat o forță, 
autoproclamata Republică Nistreană. Apariţia acesteia a fost planificată la 
2 iunie 1990, când la Casa de Cultură a satului Parcani din raionul Slobozia 
a avut loc primul Congres al deputaţilor de la toate nivelurile din regiunea 
transnistreană. Pe agenda acestuia figura doar alegerea consiliului coordona- 
tor pentru dezvoltarea social-economică a regiunii, dar în realitate, în arti- 
colul 5 din declaraţia adoptată se arăta: „Având în vedere condițiile locale și 
specificul național al teritoriului regiunii transnistrene, Congresul declară 
acest teritoriu sub conducerea consiliului coordonator ales la congres cu 
toate atribuţiile”. Şef al consiliului coordonator a fost ales preşedintele So- 
vietului orăşenesc al Tiraspolului Igor Smirnov, care din acest moment s-a 
orientat spre acapararea puterii pe malul stâng, spre destrămarea Moldovei 
şi crearea a două republici autoproclamate. Dezbinarea țării s-a discutat 
deja ca o problemă definitiv soluționată la Congresul al II-lea al deputaților 
de la toate nivelurile din Transnistria. După angajaţii uzinei Tocilitmaş din 
Tiraspol (la 2 august), Igor Smirnov şi preşedintele Comitetului executiv 
orăşenesc, S. Morozov, prim-secretarul Comitetului orăşenesc de partid, L. 
Ţurcan, şi preşedintele OSTK, V. Emelianov, de la Tiraspol, se pronunţaseră 

în favoarea desfăşurării Congresului. Este remarcabil faptul că, formal, pro- 
testul lor a fost îndreptat împotriva decomunizării ţării, care a urmat după 
adoptarea de către Parlament, la 27 iulie, a Decretului „cu privire la puterea 
de stat”. Acest act interzicea activitatea partidelor în întreprinderi şi înscrie- 
rea în partide a lucrătorilor din structurile de forță. Decretul a fost pus în 
aplicare la 1 septembrie de către MAI. La 4 august, Mircea Snegur şi-a înce- 
tat calitatea de membru al PCM şi, în aceeaşi zi, |. Smirnov şi colegii săi au 
declarat că „în republică au venit la putere forţe anticomuniste”, că decre- 
tul reprezintă „o încercare reală de a îndepărta PCM-ul de pe scena poli- 
tică” şi că „este imposibil să se admită discreditarea PCM-ului, singura forță 
capabilă să consolideze societatea şi să normalizeze situația”. 

Poziţia Partidului Comunist faţă de Tiraspol şi Comrat până la Congre- 
sul al II-lea a rămas în continuare ambiguă. Pe de o parte, CC al PCM şi 
Petru Lucinschi le dădeau de înțeles comuniștilor transnistreni că PCUS-ul 
şi PCM-ul nu au nevoie, în principiu, de apărarea lor şi faceau apel să nu 
organizeze congresul. Pe de altă parte, Biroul Comitetului orăşenesc al 
PCM-ului din Tiraspol a recunoscut RSSMN şi a sprijinit poziţia deputa- 
ţilor comunişti la Congresul al II-lea. Totuşi, după ce congresul a fost orga- 
nizat, Biroul CC al PCM l-a calificat, la 3 septembrie, drept „o aventură 
politică”, incompatibilă cu calitatea de membru al PCM. Secretarii Comi- 
tetului orăşenesc din Tiraspol au fost avertizaţi cu privire la răspunderea 
personală, iar Igor Smirnov a fost exclus din partid. Prim-secretarul Comi- 
tetului orăşenesc al PCM din Tiraspol, Leonid Ţurcan, a ieşit din situaţia 
complicată, cum s-a scris ulterior, „după ce a declarat: «Sunt cu voi până la 
final», plecând în activitatea diplomatică”. 

Roata s-a întors: la 19 august, la Comrat a avut loc Congresul extra- 
ordinar al deputaţilor de la toate nivelurile, care a proclamat aşa-numita 
„Republică Găgăuză” în componența URSS şi a adoptat „Declaraţia de inde- 
pendenţă”, iar la 2 septembrie a avut loc Congresul al II-lea al deputaţilor 
Transnistriei. La acesta au participat în jur de 570 din cei 632 de deputaţi din 
consiliile orăşeneşti, raionale, săteşti de pe malul stâng al RSS Moldova, dar 
şi reprezentanţii comitetelor orăşeneşti şi raionale ale Partidului Comunist 
din Moldova, sindicate, directori de întreprinderi şi aproximativ 50 de jurna- 
lişti. De la congres au fost excluşi 12 participanţi, întrucât s-a descoperit că 
în raionul Dubăsari sesiunea a adoptat decizia de a nu trimite pe nimeni la 
congres. Ministerul Informaţiilor şi conducerea raionului Slobozia au interzis 

transmiterea în direct a şedinţei, dar această interdicţie a fost ignorată. îna- 
inte de începerea discursurilor, reprezentanţii oraşelor şi raioanelor au de- 
pus cu mult patos flori la monumentul lui Lenin. 

Menţionez că, la un an de la puciul din 1991, separatiştii transnistreni 
au uitat pur şi simplu de Lenin şi Marx, de rolul lor de apărători ai comu- 
nismului orientându-se clar sub Elțîn. Partidul Comunist (până nu de- 
mult „singura forță capabilă să consolideze societatea”) a fost întotdeauna 
în opoziţie în republica autoproclamată. Formal, pe agenda Congresului 
al II-lea, ca şi pe agenda primului congres, a fost „dezvoltarea durabilă a re- 
giunii transnistrene”. Cei care au luat cuvântul s-au pronunţat împotriva 
„românizării”, având în vedere introducerea grafiei latine şi a noilor simbo- 
luri, împotriva acordării statutului de limbă de stat, reproşându-i lui 
Lucinschi „dezorganizarea” intenţionată a Partidului Comunist din Moldova 
(având în vedere atitudinea negativă a PCM față de Congresul al II-lea), iar 
lui Snegur - „naţionalismul!” şi „totalitarismul”, transmiterea puterii în mâi- 
nile FPM şi lipsa de voinţă a acestuia de a semna Tratatul Unional. Cât de 
sincere erau aceste solicitări a devenit clar când Snegur, imediat după puci, 

a semnat acordul privind intrarea Moldovei în CSI, iar Tiraspolul, drept 
răspuns, a înăsprit politica de dezbinare a ţării. 

La congresul la care, la ora 13.08, a fost adoptată decizia de formare 
a aşa-numitei RSSMN au fost deja stabiliți principalii actori ai dezbinării 
Moldovei şi principalele personaje ale dosarelor penale pe care, mai târziu, 
le-a întocmit Procuratura. Un raport a fost prezentat de V. Rîleakov; tot el 
a semnat şi invitarea deputaţilor la cel de-al II-lea congres. La acea vreme 
Rîleakov participa la nenumăratele mitinguri unde instiga la nesupunere fa- 
tă de legile Moldovei. Printre primii care au militat de la tribună pentru for- 
marea aşa-numitei RSSMN a fost Anna Volkova din Tiraspol, deputată în So- 
vietul Suprem al RSS Moldova, de asemenea participantă activă la mitinguri, 
care a făcut apel să nu se arboreze tricolorul moldovean la Sovietul orăşenesc 
din Tiraspol. Este curios că până în acel moment Volkova scria scrisori ano- 
nime în care condamna politica de perestroikă şi pe Gorbaciov. KGB al RSSM 
a monitorizat-o mult timp pe aceasta, iar în final a identificat textele scrisori- 
lor, atunci când nimeni nu se mai gândea să o pedepsească pe Volkova. 

Preşedintele Sovietului orăşenesc din Bender, Ghimn Pologov, a refuzat 
să aplice legile privind limba, nu a avut nicio reacție atunci când mulțimea 
a rupt tricolorul, a organizat un maraton de discursuri antimoldoveneşti, 

a pregătit un referendum şi a prelucrat activ opinia publică, inclusiv până 

în toamna anului 1990. La 31 ianuarie 1990, la sesiunea Sovietului orăşe- 

nesc, acesta a ridicat problema constituirii „districtului autonom Bender”, 

iar la Congresul al II-lea a pledat pentru înființarea aşa-numitei RSSMN 

în componenţa URSS şi chiar a îndemnat la „blocarea Moldovei”. Acest 

director transnistrean tipic a trăit în bunăstare pe timpul puterii sovietice, 

şi-a construit o casă cu două etaje şi o vilă, a utilizat gratuit forța de muncă 
a muncitorilor şi a maiştrilor săi din uzină. 

Dar se pare că voia mai mult. Profesorul de drept Vasili lakovlev, mem- 
bru al Academiei de Ştiinţe din Chişinău, împreună cu luri Grosul, fostul 
adjunct al ministrului de interne în timpul lui Voronin au participat la pre- 
gătirea documentelor primului şi celui de-al doilea congres ale deputaţilor 
de la toate nivelurile din Transnistria şi au asigurat baza juridică a acestora. 
La examinarea proiectului rezoluţiei Congresului al II-lea, lakovlev a fost cel 
care a propus „să se recunoască dreptul de proprietate al RSSMN asupra tu- 
turor întreprinderilor și instituţiilor care se află pe teritoriul RSSMN”. Pro- 
iectele documentelor fuseseră publicate anterior în ziarul Pridnestrovskaia 

pravda! împreună cu îndemnurile lui lakovlev la formarea republicii 
autoproclamate. Congresul a mai adoptat şi „fundamentarea politică şi ju- 
ridică a formării RSSMN”, redactată de profesorul de la Chişinău. Baza 
acestui document a fost scrisă de savanții din Leningrad, la ordinul OSTK 
şi cu fondurile acestuia. Profesorul lakovlev, printre altele, se considera 
principalul autor. Este interesant că la Congresul al II-lea, el a propus „să 
se acorde sprijinul moral şi politic muncitorilor şi cetățenilor țărilor capita- 
liste” şi locuitorilor de pe malul stâng. Acesta era troțkism curat. Şi pentru 
această propunere s-a votat în unanimitate! 

Piotr Volkov a fost trimis din Krasnoiarsk în 1980, la Ministerul moldo- 
vean al Transportului, iar peste doi ani conducea întreprinderea Bendertrans. 
A arendat de la sovhozul? Varnițki plantaţii pe care lucrau gratuit şoferii 
săi, cultivând ceapă pe care o vindeau în regiunea Leningrad, în patria lui 
Volkov. Drept răsplată, Volkov îi hrănea pe aceştia la cantină pe cheltuiala 
întreprinderii şi le aloca maşini noi. Apoi, muncitorii de la Bendertrans 
i-au construit directorului, de asemenea gratuit, o casă. Este uşor de ghicit ce 
tare îl durea sufletul pe Volkov de Moldova. În ziua sesiunii extraordinare 


l Adevărul transnistrean 
2 Gospodărie agricolă de stat în fosta URSS 

din 5 iunie 1990, acest deputat din Sovietul orăşenesc din Bender a făcut 

o campanie al cărei scop era ignorarea legilor RSS Moldova, iar când la şe- 
dinţă mai era nevoie de un singur vot pentru adoptarea deciziei respective, 
sub presiunea lui Volkov, sesiunea a fost amânată şi reluată abia după Con- 
gresul al II-lea. 

Nu puţini dintre cei care participau la congres erau oameni pur şi sim- 
plu mediocri, care nu urmăreau niciun avantaj personal din crearea auto- 
proclamatei republici. Nivelul lor de dezvoltare este demonstrat de 
discursul reprezentantului satului Krasnogorka, din raionul Grigoriopol, 
care a prezentat deputaţilor nişte cătuşe şi a spus literal următoarele: 


Toţi cunosc atitudinea României faţă de Moldova și popor în vremea fa- 
ristă. lată ce vă prezint. Am deschis muzeul gloriei de luptă; iată, aceste 
cătuşe au fost puse revoluţionarilor în perioada ţaristă. În anul 1918, Sigu- 
ranţa română le-a pus aceste cătușe patrioților basarabeni. Din 1941-1944 
până la eliberare, românii împreună cu fasciștii le-au pus oamenilor aceste 
cătușe. Vă rog, priviţi, iată-le. lată, acest lucru ne paște pe toți dacă nu 
vom adopta RSSMN... Sunt președintele Consiliului veteranilor de război 
și ai muncii, mi-au rămas, în total, 37 de persoane veterani de război. Fi au 
spus că, dacă va mai exista tricolorul, să-l dăm jos, chiar dacă ne împușcă... 
Sunt legat prin sânge de această republică, am fost grav rănit, lovit... Și, în 
numele tuturor locuitorilor, 1 600 de persoane, vă rog să formați RSSMN. 


În final, comisia de redactare (preşedinte - Zagreadski, secretar - 
Volkova) a votat următorul proiect de Hotărâre: 


Congresul deputaților naționali de la toate nivelurile al Transnistriei 

decide: 

]. Formarea Republicii Sovietice Socialiste Moldovenești Nistrene în 
componența URSS. 

2. În componența Republicii Sovietice Socialiste Moldoveneşti Nistrene 
intră: raioanele - Grigoriopol, Dubăsari - malul stâng, Camenca - 
malul stâng, Rîbnița și Slobozia; orașele Bender, Dubăsari, Rîbnița, 
Tiraspol. 

3. Până la 1 noiembrie 1990, în problema privind intrarea în RSSMN 
se va organiza referendum pe teritoriul Sovietelor în care populația 
nu și-a exprimat voința. 

A 


Se stabileşte capitala RSSMN la Tiraspol. 

5. Până la adoptarea simbolurilor proprii, pe teritoriul RSSMN se vor 
utiliza simbolurile URSS. 

6. Se alege un Soviet Suprem provizoriu, format din 50 de persoane, 
care are sarcina de a organiza alegeri în Sovietul Suprem al republi- 
cii până la 1 decembrie 1990. 

7. Se alege preşedintele Sovietului Suprem provizoriu al RSSMN 
Smirnov. 

8. Sovietul Suprem provizoriu al RSSMN trebuie să aleagă din com- 

ponența sa un prezidiu format din 18 persoane pentru a asigura re- 

prezentarea tuturor raioanelor și orașelor. 


Punctul 8 cuprindea lista comisiilor Sovietului Suprem ilegal; punctul 

9 formula recunoaşterea atribuţiilor deputaţilor aleşi în 1990; punctul 10 
interzicea participarea deputaţilor RSS Moldova la activitatea parlamentu- 
lui moldovean; punctul 11 prevedea lista organelor de forță din noua re- 
publică (inclusiv KGB). Punctul 12 prevedea că în perioada de tranziţie 
sarcina apărării ordinii să revină Secţiei orăşeneşti a afacerilor interne din 
Tiraspol, căreia i s-a propus să subordoneze secţiile afacerilor interne ale so- 
vietelor orăşeneşti şi raionale; de asemenea, era planificată crearea de de- 
partamente suplimentare ale serviciului de patrulare şi pază şi interzicerea 
aflării pe teritoriul aşa-numitei RSSMN a persoanelor înarmate care nu 
aparțineau organelor afacerilor interne din aşa-numita RSSMN, MAI al 
URSS, KGB al RSSMN şi KGB al URSS. De asemenea, se propunea până 
la 1 decembrie să fie prezentat un proiect de Constituţie; crearea unei bănci 
pe baza Promstroibank din Tiraspol, cu înregistrare la Banca de Stat a URSS. 
Organul oficial de presă era Dnestrovskaia pravda. Fiecare punct s-a votat se- 
parat. Pentru candidatura lui Smirnov la funcţia de preşedinte al Sovietului 
Suprem provizoriu, Congresul a votat în unanimitate, adjuncţii săi fiind 
A. Volkova, V. Glebov şi A. Karaman. Congresul a aprobat, de asemenea, 
„Declaraţia privind formarea RSSMN”, a recunoscut autoproclamata 
Republică Găgăuză, s-au adresat lui Gorbaciov şi lui Lukianov cu apelul 
de a exercita o conducere prezidenţială directă şi a adoptat un mesaj către 
ONU. La 9 septembrie, la mitingul de la Tiraspol a fost arborat pentru 
prima dată drapelul autoproclamatei republici, cu silueta monumentului 
lui Suvorov. Imediat după congres, Smirnov a format un grup de şapte 

reprezentanţi, care a plecat la Moscova pentru demararea negocierilor pri- 
vind recunoaşterea republicii autoproclamate. 

Studiind cu atenţie stenograma Congresului al II-lea, am remarcat ur- 
mătorul amănunt: un participant la congres, Mitrenko, din Grigoriopol, 
în cadrul dezbaterilor pentru proiectul declaraţiei despre formarea aşa-nu- 
mitei RSSMN, a spus literal următoarele: 


Aș vrea să vă atrag atenţia asupra preambulului declaraţiei și în general 
asupra unei greșeli pe care o facem, deja nu știu cum s-o mai îndreptărm... 
Prin decizia de astăzi, am creat RSSMN, iar, la referendumuri, s-a pus pro- 
blema creării unei republici sovietice socialiste autonome în componența 
RSSM. Dacă problema ar fi fost aşa cum am adoptat-o noi acum, cred că 
aceste procente - 80-90% - ar fi fost cu totul altele. Pentru că este puțin 
probabil că majoritatea populaţiei ar fi votat pentru noi. Nu trebuie să fa- 
cem trimitere la referendum. Pentru că ei nu au examinat această pro- 
blemă, ci pe cea privind republica autonomă. 


Astfel, chiar şi adepţii republicii autoproclamate îşi declarau cu voce 
tare convingerea că nimeni nu ar fi votat pentru separarea Transnistriei de 
Moldova, dacă la plebiscite această problemă ar fi fost formulată aşa! Dar 
absenţa voinţei poporului nu i-a impresionat deloc pe cei din comisia de re- 
dactare. S-a declarat că excluderea referirii la referendum ar fi fost o greşeală 
majoră, pentru că „baza bazelor o reprezintă chiar referendumul şi rezulta- 
tele pe care noi, astăzi, le utilizăm şi realizăm voința poporului”. În conclu- 
zie, foarte înțeleptul lakovlev le-a explicat participanţilor la congres că este 
imposibil să se pună problema formării unei republici autonome în compo- 
nența RSS Moldova, pentru că aceasta ar favoriza o nouă concluzie privind 
Pactul Ribbentrop-Molotov (adică teza notorie privind faptul că include- 
rea Basarabiei în componența României era ilegală, deci, era ilegală şi inclu- 
derea Transnistriei în componența RSSM). S-a spus că nu se poate ridica 
nici problema autonomiei în componența Ucrainei, întrucât Kievul a 
declarat inviolabilitatea graniţelor. În schimb, se pot organiza din nou 
referendumuri. Ceea ce s-a şi făcut ulterior, întrucât voinţa poporului s-a 
transformat în mod ciudat în ceva necesar pentru Smirnov şi lakovlev. Po- 
porul s-a răzgândit. Sub ameninţarea automatului... 

Teritoriul republicii autoproclamate includea chiar şi acele sate de pe 
malul stâng unde nu fuseseră organizate referendumuri sau unde populaţia 

votase împotrivă. După modelul tipic sovietic, organizatorii congresului au 
făcut trimitere la sutele de scrisori ai căror autori ar fi solicitat crearea „unei 
formaţiuni statale” pe malul stâng. Totuşi, Chişinăul putea, de asemenea, 
să prezinte sute şi mii de scrisori în care se exprima durerea în legătură cu 
ruperea de Moldova a unor teritorii însemnate, pe care locuiau inclusiv 
moldoveni. Liderii aşa-numitei RMN i-au privat de dreptul lor de a trăi în 
spaţiul lingvistic matern, de a-şi dezvolta cultura în grafia latină, cum fac ro- 
mânii din întreaga lume, şi de a interacţiona cu comunitatea europeană. 

Pentru a încheia problema „voinței populare”, voi spune că printre par- 
ticipanţii la congres au fost nu mai puţin de 49,5% ingineri şi tehnicieni, 
iar din perspectiva apartenenţei etnice au fost 74,8% ruşi şi ucraineni împo- 
triva 19,6% moldoveni. Smirnov a declarat de la tribună, că aşa-numita 
RSSMN „este necesară moldovenilor pentru a-i salva de românizare”, dar a 
militat, în acest context, pentru limba rusă ca „limbă de stat a RSSMN” şi 
împotriva folosirii limbilor moldovenească şi ucraineană ca limbi de stat. 

Aceasta a fost, în esenţă, o lovitură de stat săvârşită împotriva ţării suve- 
rane, recunoscute internaţional, Moldova, în interesul unui cerc restrâns 
de oameni, al elitei economice a Transnistriei, al acelor directori care fuse- 
seră trimişi în Moldova, la vremea lor, de la Moscova şi care îşi păstraseră 
mentalitatea imperială, nedorind să se adapteze noilor realităţi ale statului 
moldovenesc. Pe ei îi interesa nu viitorul poporului, ci bogăţia pământu- 
lui moldovean, activele obţinute cu eforturile strămoşilor noştri. 

La momentul formării autoproclamatei RSSMN, Transnistria era princi- 
pala regiune economică a Moldovei. De-a lungul anilor, în interiorul URSS, 
s-a realizat un plan de asimilare a RSSM, care fusese creată artificial pe pă- 
mânturile luate în 1940 României cu ajutorul forței armate şi al ultima- 
tumurilor. Era clar că, mai devreme sau mai târziu, se va ridica problema 
apartenenţei teritoriilor pe linia râului Nistru până la Marea Neagră. Pentru 
viitor, în Transnistria s-au realizat investiţii capitale şi a fost privită, de-a 
lungul mai multor ani, ca principala regiune economică a Moldovei, aici 
au fost construite cele mai importante întreprinderi industriale din Moldova: 
metalurgice, constructoare de maşini şi de textile, obiective ale complexu- 
lui energetic. Deşi în perioada sovietică pe malul stâng locuiau 17% din 
populaţia totală, această regiune a fost cea care realiza o treime din producţia 
republicii, inclusiv 56% din mărfurile de utilizare națională, mai mult de o 
treime din producţia de legume. Numai Tiraspolul singur dădea la bugetul 

RSSM 590 de milioane ruble. Furtul cinic fără precedent al unei părți uri- 
aşe din teritoriu, cu tot cu activele lui, a avut loc în ochii tuturor. Noi am 
strigat: „Prinde hoţul!”, iar hoţul râdea şi continua sub ochii noştri să-şi ia 
ceea ce nu îi aparținea. În final, toate bogăţiile regiunii au ajuns în posesia 
unui cerc restrâns de persoane de la Tiraspol şi Moscova, iar populaţia tră- 
ieşte şi acum în sărăcie, mulțumindu-se cu firimiturile aruncate de la masa 
bogată a unui grup restrâns de conducători (astăzi, stăpânii /egalí ai prin- 
cipalei regiuni economice a Moldovei) şi cu „ajutorul umanitar” rusesc. 
Un rol uriaş în crearea republicii autoproclamate l-a jucat grupul de depu- 
taţi Soiuz din componenţa Congresului deputaţilor poporului al URSS, 
care făcea propagandă pentru menţinerea URSS ca stat federativ. Activiştii 
acesteia se manifestau ca legături între Tiraspol şi Moscova şi veneau frec- 
vent în Transnistria. 

La lucrările Congresului de constituire, din 1-2 decembrie 1990, au 
participat 354 de deputaţi ai poporului din 13 republici unionale, inclusiv 
175 deputaţi ai poporului din URSS. La Congresul al II-lea al deputaţilor 
poporului din URSS (20-21 aprilie 1991), organizaţia a fost redenumită 
Mişcarea unională Soiuz. La Congresul al IV-lea, au fost înregistrați 561 de- 
putaţi, la cel de-al V-lea, din martie 1991, mai mult de 700. 

La început, copreşedinţi au fost aleşi Iuri Blohin, Viktor Alksnis, 
Gheorghi Komarov, Anatoli Cehoev. După transformarea în uniune, pre- 
şedinte a devenit Blohin (Moldova), care se bucura de atenţia deosebită și 
de protecţia membrilor Biroului Politic al CC al PCUS, Anatoli Lukianov 
şi Petru Lucinschi. La Congresul al II-lea al grupului de deputaţi Soiuz, 
din 21 aprilie, delegaţia Moldovei a fost a treia, din punct de vedere nume- 
ric - 40 de deputaţi (mai mulți au avut doar Rusia - 169 şi Ucraina - 44). 
La Moscova, la invitaţia grupului Soiuz, au sosit, în repetate rânduri, de- 
legaţii ale OSTK, din care făceau parte: V. Arestov, A. Velko, L. Voroniuk, 
V. Doroş, G. Kaşin, A. Kuzmiceva, A. Manoilov şi S. Sorokin. Luând cu- 
vântul la şedinţa Consiliului Naţionalităţilor din Sovietul Suprem al URSS, 
din 25 aprilie 1990, B. Palagniuk a spus: 


În Moldova, forțele naţionaliste au acaparat puterea, au adoptat o se- 
rie de legi care pun baza de drept a noului regim, au efectuat epurarea 
aparatului de stat, îndeosebi a MAI condus de lon Costaș. Se consideră ne- 
cesară crearea în Transnistria a ZSE (zona sanitar-epidemiologică), crearea 

acolo a unui sistem al organelor de apărare a ordinii, crearea unei federa- 
ţii a Transnistriei cu Moldova și admiterea Transnistriei la semnarea Trata- 
tului Unional. 


Procuratura moldovenească s-a interesat din ce fonduri s-a făcut această 
muncă de anvergură pentru destrămarea Moldovei. Fondurile adunate în 
conturile OSTK (din donațiile colectivelor muncitoreşti din întreprinderi şi 
instituţii, pentru acordarea de sprijin) din momentul formării sale, la 4 no- 
iembrie 1989, au fost cheltuite pentru organizarea Congreselor întâi, al doi- 
lea şi al treilea ale deputaţilor de la toate nivelurile din regiunea transnistrea- 
nă şi a alegerilor în aşa-numitul Soviet Suprem. Banii au fost cheltuiţi şi pen- 
tru întreținerea luptătorilor detaşamentelor muncitoreşti pentru sprijinirea 
Miliției (ROSM), pe care liderii mişcării separatiste îi foloseau drept gărzi 
personale. O parte a fondurilor erau utilizate pentru „demersul găgăuz”. 

De fondurile OSTK răspundea, în acel moment, preşedintele Veaceslav 
Zagreadski, fostul secretar al Comitetului de partid de la uzina Electromaş 
al cărei director a fost Igor Smirnov. Martorii interogaţi de Procuratura mol- 
doveană au povestit, ulterior, că Zagreadski plătea în stânga şi în dreapta 
din casă pentru „cheltuieli de deplasare” şi dădea pe datorie tuturor celor 
care cereau. El însuşi avea un salariu imens pentru acea perioadă, de 500 de 
ruble (pentru comparaţie: salariul ministrului de interne din Moldova era 
de 450 de ruble). Tiraspolul a anunţat nu o dată colectarea de bani pentru 
apărarea republicii. În publicaţiile acelor ani apăreau frecvent anunţuri 
scurte despre bătrâni sau pensionari de la sate care îşi depuneau la casa co- 
mună economiile modeste, care puteau zece, care măcar cinci ruble... Bine- 
înţeles, nu cu aceşti bani şi nici chiar cu cei adunaţi de OSTK s-a creat 
republica ilegală. Ca şi în perioada stalinistă împrumutarea statului de la 
populaţie era un instrument de prelucrare ideologică, a cărei temă princi- 
pală era poporul Transnistriei. Imediat după Congresul al II-lea al deputați- 
lor de la toate nivelurile din Transnistria, Vasili lakovlev a fost demis de la 
Academia de Ştiinţe a Moldovei. El a plecat la Tiraspol, unde a fost numit 
rector al Universităţii de Stat din Transnistria. La scurt timp însă, lakovlev 
a început să-l critice pe preşedintele Igor Smirnov, pe care l-a acuzat de în- 
călcarea regulilor colhozului, şi a fost nevoit se plece din Transnistria. Pro- 
fesorul s-a mutat la Ijevsk, a intrat în PCFR, unde la vârsta de 80 de ani a 
continuat să militeze activ pentru socialism. 

Procuratura RSS Moldova a declanşat urmărirea penală împotriva lui 
Volkova, Rîleakov şi Smirnov. Igor Smirnov a fost acuzat de abuz de putere, 
arbitrariu, organizarea şi provocarea de revolte de masă, de nerespectarea 
Constituţiei RSS Moldova şi a altor legi. Procuratura a ajuns la concluzia 
că Smirnov, „în mod samavolnic, în scopul creării în regiune a unei opinii 
generale şi de a le incumba oamenilor frica faţă de „românizare” şi prin „me- 
tode fasciste de conducere a parlamentului republicii”, a decis să îi priveze 
pe locuitorii Tiraspolului de informaţii despre evenimentele reale care 
aveau loc în viața socială a RSS Moldova, a introdus „Decretul «cu privire 
la înregistrarea mijloacelor de informare în masă»”, cu ajutorul căruia, în 
mod automat, au fost oprite difuzarea radioului moldovenesc pe teritoriul 
oraşului Tiraspol şi editarea publicaţiei moldoveneşti „Adevărul Nistrean”! 
S-a demonstrat că Igor Smirnov însuşi a semnat toate actele anticonstitu- 
tionale referitoare la crearea aşa-numitei RSSMN, inclusiv aşa-numita 
«lege cu privire la funcţionarea limbilor» şi rezoluţia Sovietului Suprem 
provizoriu privind trecerea Transnistriei la ora Moscovei.” 

Procurorul republicii, Dumitru Postovan, a solicitat Sovietului orăşenesc 
al Tiraspolului acordul pentru arestare, dar asta, bineînţeles, a fost o simplă 
formalitate. Ne aştepta operaţiunea de arestare a părintelui-fondator al repu- 
blicii autoproclamate, condusă de mine. Nu fară contribuţia mea, Smirnov 
a aflat ce înseamnă patul de scânduri din închisoare şi nu din vina mea, ex- 
perienţa sa în arest a fost scurtă. Am făcut tot ce am putut, şi chiar mai mult 
de atât pentru a-i trage la răspundere pe liderii separatismului după legile 
Moldovei şi nu este vina mea că ei continuă să conducă confortabil un po- 
por minţit, scăldându-se în bani şi nefiindu-le teamă de nimic. 

La 6 septembrie 1990, publicaţiile moscovite au scris, cu trimitere la o 
informare TASS, despre întâlnirea dintre Mihail Gorbaciov, Mircea Snegur 
şi Mircea Druc. Gorbaciov a spus că stă „ferm pe pozițiile păstrării integri- 
tății teritoriale a republicii în componența Uniunii statelor suverane”. În 
context, a adăugat: „Relațiile interetnice sunt un aspect foarte delicat, ne- 
cesită decizii bine gândite, o examinare exactă a întregii palete de interese, 
dar și a consecinţelor oricăror pași . Deşi în informare nu exista niciun cu- 
vânt despre autoproclamatele republici Găgăuzia şi Transnistria, era clar că 
întâlnirea de la Kremlin a fost determinată de apariţia acestor două noi rea- 
lităţi politice. Comunicatul referitor la întâlnirea preşedinţilor unional şi re- 
publican a fost întâmpinat la Tiraspol cu reţinere. „Recunoașterea imediată 

a republicii noastre am așteptat-o numai de la populaţia Transnistriei, a de- 
clarat Igor Smirnov într-un interviu pentru publicaţia moscovită „Arasnaia 
Zvezda”. Și nu ne-am înșelat cu aceste așteptări. Dar, făcând acest pas nece- 
sar, noi am contat totuși și continuăm să contăm pe un anumit nivel de fn- 
relegere a problemelor noastre din partea conducerii unionale.” În acelaşi 
timp, Mircea Snegur, în raportul prezentat la sesiunea Consiliului Suprem 
al RSS Moldova, din 2 septembrie, a apreciat astfel situaţia: „Măcar să ne 
asigure cineva că Centrul nu are nicio legătură cu aceasta și nu dirijează ac- 
țiunile destabilizatoare din republică”. 

Preşedintele a fost susţinut de majoritatea parlamentară, cu luări de cu- 
vânt destul de puternice. Din păcate, dialogul dintre maluri a început de 
ambele părţi pe tonuri ridicate şi prin utilizarea unui limbaj neparlamentar. 
Cuvintele „mancurţi”, „venetici” şi alte calificative caracteristice politicieni- 
lor din anii '90, inclusiv primului preşedinte al Republicii Moldova, au fost, 
bineînţeles, ilustrarea furiei neostoite şi o reacţie la expresii şi mai neparla- 
mentare, în care abunda presa transnistreană. Altfel decât fascist şi călăi nu 
ne numeau gazetele transnistrene. Au trecut 20 de ani, a venit o nouă gene- 
raţie de negociatori şi acest accent a dispărut din negocieri. Dar, sunt con- 
vins, acele cuvinte brutale pe care ambele părți le-au utilizat în anii '90 s-au 
întipărit în conştiinţa cetăţenilor de rând şi au declanşat antipatii reciproce. 

La 11 septembrie, a fost adoptat decretul Prezidiului Sovietului Suprem 
al autoproclamatei RSSMN „cu privire la forțele armate pe teritoriul RSSM 
Nistrene”. „În legătură cu votarea Declaraţiei de Independenţă a RSSMN şi 
luând în considerare nenumăratele apeluri ale militarilor", s-a propus ca de- 
cretul preşedintelui Republicii Moldova privind retragerea Forţelor Armate 
ale URSS şi a trupelor de interne ale MAI al URSS să-şi înceteze acţiunea pe 
teritoriul RSSMN. De asemenea, s-a cerut preşedintelui URSS, Gorbaciov, 
şi conducerii Ministerului Apărării al URSS menţinerea Forţelor Armate ale 
URSS dislocate pe teritoriul așa-numitei RSSMN. Totodată, a fost dat pu- 
blicităţii comunicatul Adunării ofițerilor din Unitatea militară N adresat 
ofițerilor din unităţile garnizoanei Tiraspol, ai cărui autori au declarat că 
este inadmisibilă retragerea unităților Armatei Sovietice de pe teritoriul 
Transnistriei (adoptată la 12 septembrie). Totul dovedea că Tiraspolul inten- 
ţiona să lupte dur cu Chişinăul şi era pregătit să se înarmeze. 


CAPITOLUL 11 


Toamna anului 1990 în Găgăuzia 


Comratul constituie grupuri de militari şi blochează 
drumurile. „Ne va ajuta Bolgradul”. Introducerea stării 
excepționale în sud. Voluntarii merg la Comrat. Mobilizarea 
Poliţiei. Adevărul despre locuitorii „paşnici” din sud 


Ministerul Afacerilor Interne a realizat monitorizarea permanentă a 
situaţiei din Transnistria şi Găgăuzia. Încă din 24 august 1990, prin Ordi- 
nul nr. 295, am creat un Stat-Major Operativ şi un grup de lucru al MAI. 
Din acesta făceau parte: şeful Statului-Major Operativ, locotenent-colone- 
lul de miliţie Iuri Grosul, adjuncţii, colonelul Iuri Ovseannikov şi locote- 
nent-colonelul Nicolae Panuş, precum şi membrii Statului-Major Operativ: 
locotenent-colonelul de miliție A. Cozlov, Iuri Ceciui, Semion Lapicus, 
locotenent-coloneii Kuzma Şalenkov, Alexandru Ursachi, ultimul fiind şe- 
ful grupului de lucru format din 8 colaboratori. A fost fixată sarcina pazei 
obiectivelor importante din raioanele de sud, unde MAI a trimis o parte a 
detaşamentului propriu. 

În spatele liderilor găgăuzi se aflau alții, forţe mult mai puternice, care 
au şi declanşat conflictul. Nu degeaba colaboratorii MAI au atras atenţia 
puterii asupra faptului că din secţiile de miliție din sud sunt transferați co- 
laboratorii negăgăuzi... Acest lucru spunea multe. În realitate, în Moldova 
se plănuia un război civil. Dincolo de faptul că acest conflict era alimentat 
din afară, puterea putea şi era obligată să-şi mobilizeze toată voinţa politică 
pentru a nu permite confruntarea cu propriul popor. Cel mai bine dintre 
toți am înţeles acest lucru noi, profesioniștii din MAI. Atmosfera acelor zile 
este foarte bine redată în raportul privind rezultatele verificării de noapte, 

desfăşurate la 19 septembrie 1990, pe care l-am primit de la şeful de servi- 
ciu al MAI al RSS Moldova, locotenent-colonelul de miliție V. Zaporojţev. 

La 6 septembrie, Prezidiul Sovietului raional de la Comrat a luat decizia 
să instituie serviciul de 24 de ore în localităţile din Comrat, Basarabeasca, 
Ceadîr-Lunga, Taraclia şi Vulcănești. În jurul Comratului, pe străzi erau 
organizate puncte de control şi trecere cu bariere. Cu încălcarea legislaţiei 
internaţionale, unionale şi moldoveneşti, drumurile au fost blocate cu trac- 
toare şi altă tehnică grea. lată ce a transmis Zaporojţev în acest sens. 


Mergând la ora unu noaptea spre orașul Comrat, pe traseul central, la 
postul LAS am văzut că drumul era închis cu o barieră metalică. Un grup 
de 15-20 bărbați tineri, îmbrăcaţi semimilitar efectua controlul documen- 
telor și al accesului autovehiculelor, atât particulare, cât și publice, inclusiv 
al autobuzelor cu pasageri, care erau în tranzit și care mergeau în Oraș. 

Afându-mă în cabina plutonierului de miliție, nu m-am amestecat În 
activitatea acestor persoane și chiar am ieșit de acolo când între noi și cei 
care verificau a izbucnit un conflict. La întrebarea mea în baza cărui fapt 
se desfășoară aceste acțiuni, mi-au răspuns că ei execută ordinul comitetu- 
lui provizoriu al așa-numitei Republici Găgăuzia. Am solicitat să se ridice 
bariera și să ne lase să trecem cu mașina, dar aceste persoane, care se auto- 
intitulau detașament, au refuzat categoric să facă acest lucru, iar încercarea 
de a trece peste obstacol s-a dovedit fără rezultat. Privind, am văzut Că, din- 
colo de barieră, erau câteva automobile, aparținând unor întreprinderi di- 
ferite din oraș. Astfel, mașina Salvării era punct de legătură între post și 
ofițerul de serviciu de la „comitetul provizoriu” care, după cum am aflat ulte- 
rior, se afla în clădirea Comitetului executiv raional. 

La 50 de metri de barieră staţiona un autotrailer cu remorcă, pentru 
transportarea tractoarelor, la volanul căruia se afla în permanenţă un şofer 
care, la un anumit moment, ar fi putut să întărească bariera și să blocheze 
drumul spre oraș, iar, în caz de necesitate, să se ciocnească de orice mijloc 
de transport, chiar și blindat, împingându-l în șanț. Cele câteva automo- 
bile care se mai aflau aici serveau, după cum am înțeles, pentru transportul 
„Iuptătorilor” de la un post la altul, în funcție de situaţie. În condiţiile date 
a trebuit, după cum mi s-a propus, să merg la ofițerul de serviciu de la co- 
mitetul provizoriu. Intrând în clădirea Comitetului executiv raional, Încon- 
jurată de aproximativ 30 de voluntari, m-am prezentat celui care era de 
serviciu și m-am interesat cu cine trebuie să vorbesc. Mi-a fost prezentată 
o legitimaţie cu coperte roșii, unde era tipărit că deținătorul acesteia este 

membru al Comitetului provizoriu al Republicii Găgăuze. Apoi, am solici- 
tat să mi se explice în baza cărui fapt oamenii lor încalcă legea și efectuează 
controale. Drept răspuns, am auzit Că aici este teritoriul altei republici, care 
nu se supune legilor Moldovei. Mai departe, mi-au explicat că toate drumu- 
rile, inclusiv cele de ţară, sunt închise de oamenii lor și, practic, nimeni nu 
ajunge în oraș fără a fi controlat și verificat. 

Înţelegând inutilitatea discuţiilor care au apărut între noi şi care ar fi pu- 
tut inflama atmosfera, am aruncat o replică unuia dintre cei care asigurau 
paza: „Sunteţi proști, oameni buni, ce sperați să obţineţi?” Drept răspuns 
am auzit: „Ne va ajuta Bolgradul”. Privind și examinând clădirea Secţiei 
raionale a afacerilor interne din Comrat și mirându-mă de prezența grupe- 
lor operative și suplimentarea detașamentelor de serviciu, la ora 01.30 am 
plecat la Secţia raională a afacerilor interne din Ceadir-Lunga. Oriunde aș 
fi mers prin orașul Comrat, mă urmărea permanent un automobil Niva, 
în care se găseau 5 persoane. 

La ieşirea din orașul Comrat spre Ceadîr-Lunga, la marginea drumului 
ardea un foc uriaș în jurul căruia stăteau 10 bărbați, iar în faţă era un auto- 
mobil. Persoanele au încercat să oprească mașina noastră, dar din Niva care 
ne escorta li s-a dat un ordin și s-au dat la o parte, iar noi ne-am continuat 
drumul... 

„..În perioada în care m-am aflat la Comrat, am avut dovezi că așa-numi- 
tele detașamente de voluntari erau formate mai ales din muncitori de la 
Combinatul agrotehnic — 10 din Comrat, care se ocupau de transportul al- 
coolului și al produselor vinicole. De la Comrat veniseră și anterior semnale 
despre abuzuri serioase în acest domeniu. lar în situația creată de „comitetul 
provizoriu , existau condițiile ideale pentru furtul alcoolului, produselor vi- 
nicole și al altor produse... 


În raportul din 11 octombrie, locotenent-colonelul Zaporojțev mi-a co- 
municat din nou: 


Ca şi mai înainte, la intrarea și la ieşirea din Comrat sunt verificate 
documentele și toate autovehiculele care circulă prin oraș, chiar și a celor 
aflate în tranzit. Acţiunile arătate se realizează de către „luptători "de naţio- 
nalitate găgăuză. Tot ei execută şi patrula de noapte prin Comrat. În aceste 
scopuri sunt folosite și mașinile diferitelor întreprinderi din raion, dotate 
cu stații radio (ambulanţe și alte mijloace de transport). Conducerea gene- 
rală a detașamentului era asigurată de ofițerul de serviciu de la Comitetul 

provizoriu (de regulă, unul dintre liderii mișcării găgăuze) și este localizată 
în clădirea Comitetului executiv al raionului, care era păzită de un detașa- 
ment întărit. Pe lângă Comrat, în prezent, noaptea se închid drumurile la 
intrarea în satul Tomai, din raionul Ceadîr-Lunga, unde fac de serviciu 5 
civili cu o mașină și un milițian (sectorist), care, la rugămintea mea de a ex- 
plica motivul prezenţei sale acolo, nu a spus nimic concret. Același tablou 
s-a păstrat și la intrarea în Ceadiîr-Lunga unde fac de serviciu în jur de 10 
civili, dar şi un sergent de miliție. Dat fiind faptul că știau deja de venirea 
mea, am înţeles că păstrează o legătură permanentă cu Comratul, de unde 
și sunt conduși. 

Detașamentul de serviciu de la Secţia raională a afacerilor interne din 
Ceadir-Lunga, care are 6 persoane, a introdus serviciul prelungit. Intrarea 
în departamentul raional se închide permanent cu o ușă cu grilaj metalic, 
care exclude pătrunderea în sediul Secţiei raionale. Colaboratorii mi-au ex- 
plicat că situația este permanent inflamată de liderii de la Comrat și că toate 
funcțiile expuse sunt rodul solicitărilor neîntrerupte. Din păcate, se remarcă 
transferarea unui număr semnificativ de cadre de naționalitate negăgăuză 
din această secție raională în raioanele vecine regiunii Odessa, fapt care, evi- 
dent, se va reflecta în asigurarea propriei ordini din acest raion. 

La ieșirea din Ceadîr-Lunga spre Basarabeasca pe traseu ne-au oprit trei 
„Juptători” şi ne-au cerut să le prezentăm mașina pentru verificare. Iritat de 
această insolență, am afirmat că nu voi permite niciun fel de verificări, iar 
dacă ei doresc să facă acest lucru cu forţa, voi folosi arma. Drept răspuns, 
mi-au prezentat documentele semnate de președintele Comitetului provi- 
zoriu din Topal, care autoriza desfășurarea acţiunilor amintite. După ce 
le-am explicat că documentele pe care mi le-au arătat nu au nicio valoare 
juridică, noi am plecat. La Basarabeasca, atmosfera era normală și nu fuse- 
seră înregistrate niciun fel de evenimente. În cadrul discuţiilor cu persoanele 
de la posturile de pe drumuri, am remarcat că acestea nu recunosc legile Re- 
publicii Moldova și comportamentul lor a devenit mai dur. De la câțiva 
dintre ei veneau aburi de alcool. În discuţie, ofițerul de serviciu de la Co- 
mitetul provizoriu îşi punea mari speranțe în ziua de 28 octombrie şi spu- 
nea că, în acea zi, vor acţiona toate forțele pentru paza secţiilor de votare, 
unde comitetul planificase să invite observatori din alte regiuni ale ţării și 
corespondenți de la diferite publicaţii, radiouri și televiziuni. Sunt convins 
că, dacă astfel de alegeri vor avea loc, situația în regiune va căpăta, după 
aceea, un caracter și mai destabilizator cu consecințe greu de prevăzut, 
fapt despre care și raportez. 

Prezint, de asemenea, fragmente din raportul secret al adjunctului şefu- 
lui DIAS al MAI, V. Gustaitis, scris la 27 septembrie. 


În timpul prezenţei grupului de lucrători MAI al RSS Moldova în 
Comrat, a avut loc o întâlnire cu șefii Comitetului executiv al Sovietului ra- 
ional al deputaţilor poporului din Comrat și ai Comitetului provizoriu al 
așa-numitei Republici Găgăuzia. În cadrul discuţiei, ultimii, recunoscând 
că din partea lor au fost permise anumite încălcări, au comunicat că, în ace- 
Iași timp, consideră măsurile adoptate de ei drept un răspuns obligatoriu, 
atâta timp Cât au dovezi că în această săptămână trebuie arestate 4 persoane 
din rândul membrilor Comitetului provizoriu. De aceea, potrivit lor, pos- 
turile de pe drumuri au fost create pentru a nu permite accesul grupei 
operative a Departamentului 7 al MAI din RSS Moldova, intrarea în oraș 
a grupărilor criminale, introducerea pe teritoriul republicii a armelor și mu- 
nițiilor, precum și pentru paza recoltelor. Introducerea „voluntarilor” la aces 
te posturi este motivată de insuficienţa lucrătorilor de miliție. Mai mult, în dis- 
cuție și-au exprimat îngrijorarea în legătură cu arestarea lui Dobrov, cu de- 
cizia de reintrare a Miliției sub comanda directă a Ministerului Afacerilor 
Interne, precum și cu scoaterea din secțiile raionale ale afacerilor interne de 
arme, fapt care îngreunează lupta cu criminalitatea. Refuzul încăpățânat al 
liderilor „Republicii Găgăuze” de a înceta controlul neautorizat și limitarea 
traficului pe şosele pentru automobile demonstrează că pentru ei aceasta re- 
prezintă forma principală de atragere a atenţiei generale asupra problemelor 
lor și cea mai accesibilă posibilitate de a declanșa în aceste scopuri o situație 
conflictuală cu rezonanță generală și mai mare. 

Președintelui Comitetului executiv raional Comrat, Taușanji K.P., i-a 
fost înmânată avertizarea dumneavoastră privind întreruperea acțiunilor ile- 
gale arătate mai sus, care, după cum ne-a spus, va fi examinată la ședința 
Comitetului provizoriu. În cadrul discuţiei, s-a ajuns la un acord privind în- 
treruperea verificării mijloacelor de transport și, în primul rând, a celor care 
aparțin organelor Ministerului de Interne al republicii. 

În cursul studierii situaţiei din Comrat, a fost remarcată organizarea 
foarte bună a populației, care participă la asigurarea regimului de ordine 
publică stabilit de Comitetul provizoriu. La toate cele 5 intrări oficiale în 
oraș, sunt de serviciu în regim non stop 25-30 de voluntari. La Comitetul 
provizoriu se află permanent o grupă de rezervă formată din 40-50 de per- 
soane care au la dispoziție mijloace de transport pentru plecarea operativă 
în caz de necesitate. Toate grupurile au cifru radio și păstrează permanent 

legătura între ele... A fost elaborat, de asemenea, un sistem de informare și 
convocare a întregii populații din Comrat și localitățile aferente acestuia. 
Pentru fundamentarea celor de mai sus, aş considera: 

1. În situaţia socio-politică deosebit de periculoasă care s-a creat în 
această regiune, problema lichidării posturilor amintite de la intră- 
rile în Comrat și retragerea mijloacelor tehnice de blocare forțată a 
transportului trebuie decisă numai prin mijloace politice, excluzând 
orice fel de folosire a forței, pentru că, în caz contrar, orice metode 
în forţă pot conduce la rezultate neprevăzute. 

2. Să fie informată conducerea RSS Moldova despre situaţia creată În 
raionul Comrat și să se solicite a se ordona tuturor ministerelor și 
departamentelor din republică să organizeze la întreprinderile subor- 
donate din regiunea dată o activitate corespunzătoare pentru clarifica- 
rea caracterului ilegal și periculos al acțiunilor realizate de Comitetul 
provizoriu al așa-numitei Republici Găgăuze. 


Şoferii şi mijloacele de transport erau oprite chiar dacă era vorba despre 
lucrători ai Miliției. Astfel, la 25 septembrie, mi s-a raportat că un inspector 
al DSP din Comrat, Ivan Kazanji, deplasându-se în timpul său liber cu ma- 
şina personală, a fost reţinut la 24 septembrie, în jurul orei 23.00, de către re- 
prezentanţii aşa-numitului Comitet provizoriu de conducere al Găgăuziei. 
„Voluntarii” au încercat să-l ducă pe inspector cu forța la spitalul din 
Comrat pentru expertiză. Urmare a verificărilor de la Cimișlia, la ora patru 
dimineaţa, s-a demonstrat că miliţianul era perfect treaz... În aceeaşi zi, am 
trimis o dispoziţie preşedintelui Comitetului executiv raional din Comrat, 
Constantin Tauşanji, să ia din stradă mijloacele tehnice şi să înceteze verifica- 
rea proprie. Deşi Tauşanji i-a promis lui Gustaitis că va face acest lucru, nu 
şi-a ţinut cuvântul şi a înapoiat scrisoarea expeditorului, notând nepăsător cu 
pixul, pe marginea textului tipărit, că toate acțiunile enumerate ar fi dictate, 
chipurile, de necesitatea pazei recoltei şi că populaţia este de acord cu ele... 

La 3 octombrie, V. Gustaitis, la ordinul meu, împreună cu adjunctul di- 
rectorului general al Departamentului Drumuri de la Ministerul Transpor- 
turilor al RSS Moldova, Malacinschi, au avut o discuţie cu adjunctul 
preşedintelui Comitetului executiv raional din Comrat, P. Buzadji, pri- 
vind deblocarea drumurilor. Acesta a făcut trimitere la decizia Prezidiului 
Sovietului deputaţilor poporului din raionul Comrat, din 6 septembrie, şi 
a refuzat categoric să adopte vreo măsură. 

După cum a informat în aceeaşi zi Gustaitis într-un raport, „ulterior, 
s-a ajuns la un acord, ca, în cazul închiderii intrărilor în oraş de către for- 
țele de miliție, acestea să fie sprijinite cu voluntari şi mijloace de transport, 
iar echiparea posturilor să corespundă cerinţelor de securitate şi regulilor de 
circulaţie pe drumurile publice”. 

Nu exclud faptul că şi Tauşanji, şi Buzadji să fi fost sinceri, promițând 
MAI să deblocheze drumurile. Dar este evident că mai târziu au aflat că 
nu stătea în puterile lor să facă asta. 


Pe teritoriul Comratului și al altor localităţi acționează formațiuni de 
combatanți și s-a realizat o organizare foarte bună a populației, am rapor- 
tat Guvernului și prim-ministrului Mircea Druc. De asemenea 24 de ore 
din 24 fac de serviciu 5-6 grupe formate din 25-30 de persoane, fiecare sub 
formă de „voluntari cărora Comitetul executiv le-a dat legitimaţiile necesare. 

La Comitetul provizoriu se află o grupă de rezervă formată din 40-50 
de persoane care asigură transportul pentru ieșirile operative. Există, de 
asemenea, detașamente speciale formate din foști participanţi la războiul 
din Afganistan. Între formațiunile amintite şi Comitetul provizoriu se păs- 
trează permanent legătura prin radio. Comisariatul militar din Comrat 
desfășoară o activitate intensă pentru mobilizarea a 500 de recruți. Sub 
pretextul că se caută dezertori, pe teritoriul raionului Comrat acționează o 
companie din garnizoana militară Bolgrad (sarcina reală - asigurarea pazei 
Comitetului provizoriu). 


În acelaşi raport am informat că acţiunile ilegale ale liderilor autopro- 
clamatei republici sunt documentate, dosarul penal a fost înaintat pentru 
investigare spre KGB al RSS Moldova, iar dacă grupul de urmărire penală 
al Comitetului va cere arestarea lor, organele de interne erau gata să exe- 
cute acest ordin. Mi-am exprimat, de asemenea, opinia privind necesitatea 
introducerii în sud a conducerii prezidenţiale directe. 

Acţiunile MAI în Găgăuzia, dar şi ale mele, personal, în calitate de mi- 
nistru, li s-au părut, ulterior, unora dintre oponenți, fapte agresive, haotice, 
realizate pe bază exclusiv emoţională. Vreau să remarc totuşi că lucrătorii 
mei au fost cei care, la fel ca lucrătorii altor departamente de forţă, au înţe- 
les mai bine decât se putea esenţa celor întâmplate şi, pe cât au putut, s-au 
străduit să prevină escaladarea conflictului. Tot ceea ce au făcut MAI şi auto- 
rul acestor rânduri, atât în Găgăuzia, cât şi pentru deblocarea podului de la 

Dubăsari, a avut o bază exclusiv legală. Drept dovadă, enumăr actele nor- 
mative pe care ministerul a fost obligat să le aplice şi le-a aplicat. 

Se are în vedere, în primul rând, dispoziţia Sovietului Suprem al 
RSS Moldova, din 2 septembrie 1990, „Câteva măsuri de stabilizare a situa- 
ţiei social-politice în RSS Moldova”. La punctul 5 din acest document se 
menţiona: „MAZI... trebuie să tragă la răspundere penală persoanele care în- 
cearcă să dezbine teritoriul Moldovei și să destabilizeze situația socio-politi- 
că din republică”. Baza legală a acţiunilor Ministerului a fost, de asemenea, 
dispoziţia Sovietului Suprem al RSS Moldova din 26 octombrie 1990 „cu 
privire la declararea stării excepţionale şi introducerea formei speciale de 
conducere pe teritoriul localităţilor din raioanele de sud ale republicii”. 
Punctul 4 acorda Comitetului provizoriu constituit atribuţii largi a căror 
executare trebuia să fie realizată numai de forțele MAI. Remarc faptul că, în 
această perioadă, acţiona pe teritoriul Moldovei şi nu fusese anulată de ni- 
meni şi legea URSS „cu privire la răspunderea penală pentru blocarea căi- 
lor de transport şi alte altor acţiuni ilegale, care atentează la activitatea de 
transport normală şi sigură”, care intrase în vigoare prin decretul Sovietului 
Suprem al URSS din 23 octombrie 1990. Erau, de asemenea, în vigoare dis- 
poziţiile MAI al URSS din 27 septembrie 1988 „cu privire la măsuri supli- 
mentare de asigurare a siguranţei şi ordinii publice în cazul acțiunilor în 
masă”, dispoziţia MAI al RSSM din 4 septembrie 1989, nr. 065, „cu privire 
la acţiunile şi atribuţiile MAI al SSRM în condiţii excepţionale”, în care pct. 
2.3 stabilea „Planul de acţiuni al organelor şi departamentelor MAI pentru 
asigurarea siguranței şi ordinii publice în cazul manifestărilor de masă, pen- 
tru prevenirea tulburării ordinii publice, în alte situaţii extreme”. 

La 22 septembrie, în Piaţa Marii Adunări Naţionale, Frontul Popular, la 
iniţiativa lui Mircea Druc (dar nu fără acordul lui Mircea Snegur), a anun- 
țat campania găgăuză, de tristă amintire. Aceasta a fost reacţia la intenţia 
separatiştilor găgăuzi de a organiza, la 28 octombrie, alegeri ilegale pentru 
organul legislativ al republicii autoproclamate. La 23 octombrie, preşedin- 
tele Mircea Snegur s-a adresat liderilor din Comrat cu apelul să nu orga- 
nizeze alegerile, iar, la 25 octombrie, a reluat apelul, în cadrul şedinţei 
extraordinare a Parlamentului moldovean. Dar era deja o voce în pustiu. 
Rezultatul alegerilor a fost anticipat încă din noaptea de 25 spre 26 octom- 
brie. Situaţia era controlată de colaboratorii MAI, membrii unui grup ope- 
rativ format din 43 de persoane. 

La 26 octombrie, preşedintele a propus să se introducă starea excepţio- 
nală pentru două luni şi forme speciale de conducere pe teritoriul localită- 
ţilor Comrat, Ceadîr-Lunga, din raionul Vulcănești şi trei localități din 
raionul Basarabeasca. La ora 14.00, Sovietul Suprem al RSS Moldova a 
adoptat dispoziţia „cu privire la introducerea stării excepţionale şi introdu- 
cerea formei speciale de conducere pe teritoriul localităţilor din raioanele 
de sud ale republicii”. În aceasta se arăta că autorităţile nu au reuşit să re- 
zolve pe cale democratică, constituţională problemele ridicate de găgăuzi 
„Cu respectarea intereselor vitale ale cetățenilor de toate naționalitățile care 
locuiesc în sudul republicii 

Starea excepţională şi conducerea directă a Sovietului Suprem al 
RSS Moldova s-au introdus de la 26 octombrie până la 26 decembrie 1990, 
pe teritoriul satelor Avdarma, Kiriet-Lunga şi Cioc-Maidan, al lo- 
calităţii Vulcăneşti, al satelor Etulia şi Etulia Nouă, al staţiei Etulia, al sa- 
tului Cişmikioi din raionul Basarabeasca, al orașului Comrat, al localităţii 
Bugeac, al satelor Beşalma, Kogazgicul de Sus, Dezghinjia, Duduleşti, 
Chirsova, Kongaz, Kotovsc, Kongazgicul de Jos şi Taraclia din raionul 
Comrat; al oraşului Ceadîr-Lunga, al satelor Baurci, Beşghioz, Gaidar, 
Joltai, Kazaclia şi Tomai din raionul Ceadîr-Lunga, al satelor Carbalia, 
Cairaclia, Salcia şi Cialîk din raionul Taraclia. În toate aceste localităţi a 
fost întreruptă activitatea consiliilor raionale, orăşeneşti, comunale şi să- 
teşti. Realizarea formei speciale de conducere a revenit Comitetului pro- 
vizoriu al Sovietului Suprem al RSS Moldova, în frunte cu preşedintele 
acestuia, prim-adjunctul premierului, Andrei Sangheli. Adjunct a fost nu- 
mit Ivan Cebuc, prim-adjunctul ministrului economiei naţionale. 

În componenţa Comitetului provizoriu al Sovietul Suprem intrau: And- 
rei Andrievschi, prim-adjunctul ministrului culturii şi cultelor; Ivan Anton, 
adjunctul ministrului justiţiei; Inochentie Baltag, prim-adjunct al mi- 
nistrului ştiinţei şi educaţiei; Feodor Basarabeanu, prim-adjunct al minis- 
trului muncii şi protecţiei sociale; Grigorie Bortă, vicepreşedinte la 
Moldavpotrebsoiuz; Nicolae Dolghi, prim-adjunct al ministrului sănătă- 
ţii; Ivan Costandoglo, şef de departament la Ministerul Ştiinţei şi Educaţiei; 
Ion Costaş, ministrul de interne, Vasile Cuhal, adjunctul ministrului con- 
strucţiilor; Nicolae Luchian, prim-adjunct al ministrului finanţelor; Iacov 
Marianis, prim-adjunct al ministrului resurselor materiale; Ivan Moţpan, 
adjunct al ministrului comerțului; Nikolai Osmochescu, prim-adjunct al 

ministrului pentru relaţii interne; Constantin Secrieru, prim-adjunct al mi- 
nistrului informaticii, informaţiilor şi comunicaţiilor; Ştefan Secăreanu, 
redactor-şef al publicaţiei Jara; Vasile Sturza, prim-adjunct al procuroru- 
lui republicii; Vlad Florea, adjunctul ministrului transporturilor; Valentin 
Ciumac, prim-adjunct al ministrului industriei şi energiei. 

Nu enumăr degeaba toate aceste nume. Comitetul provizoriu a primit, 
în sud, puteri nelimitate. Avea dreptul să facă propuneri în probleme de 
stat, agricultură, social-culturale, la Sovietul Suprem al RSS Moldova şi la 
Guvern. Lui i se subordonau toate întreprinderile, instituţiile şi organizați- 
ile care se aflau în raioanele în care a fost introdusă starea excepțională şi pu- 
tea dizolva orice organizaţie. De asemenea, Comitetul putea introduce ora 
comandantului! putea organiza verificarea documentelor şi percheziţia cor- 
porală, în urma suspiciunii că ar exista arme, putea confisca armele. Comi- 
tetul avea dreptul să interzică orice miting, adunare, demonstraţie, grevă, 
eveniment cultural-sportiv, controla de jure mass-media, comunicațiile, uti- 
lizarea aparaturii de transmisie radio şi TV, tehnica de multiplicare, trans- 
porturile, putea limita intrarea şi ieşirea cetățenilor şi putea chiar să-i 
relocheze... În realitate, Comitetul provizoriu a uzat de un singur drept: să 
implice în reinstaurarea ordinii organele de ordine publică, trupele de in- 
terne și forțele KGB ale RSS Moldova. Acesta a fost momentul de intensifi- 
care extraordinară a tensiunilor. Majoritatea cetăţenilor Moldovei se simțeau 
umiliți, călcaţi în picioare, jefuiţi. Sub privirile întregii ţări fuseseră luate te- 
ritorii din sud şi de pe malul stâng. Moldova s-a clătinat ca o corabie desfă- 
cută în bucăți. 

Acest jaf trebuia oprit. Dar puterea nu înţelegea ce trebuie să facă în nu- 
mele păstrării integrităţii ţării. Liderii, chiar şi membrii de rând ai Frontului 
Popular, mulțimea adunată la mitinguri, numeroşi alți oameni, printre care 
erau şi persoane sincere, dar şi provocatori, au realizat o presiune semnifica- 
tivă asupra Parlamentului, Guvernului şi Președinției, solicitând măsuri 
eficiente de prevenire a dezintegrării republicii. Mulţi spuneau că MAI tre- 
buie, în cele din urmă, să stabilească ordinea şi să-i oblige pe găgăuzi să fie 
cetăţeni loiali ai Republicii Moldova. Pe zidurile caselor erau anunţuri în 
care FPM, dar şi ligile medicilor, profesorilor şi alte organizaţii controlate 
de Front făceau apel să se meargă la Comrat. Astfel, sub presiune, a fost 
dat startul așa-numitei ofensive a voluntarilor. 


1Starea de asediu 

Problema legată de cel care a aprobat ofensiva voluntarilor asupra 
Comratului nu a fost cercetată până acum de istorici. Se consideră că princi- 
palii iniţiatori ai acestei acțiuni necugetate au fost Frontul Popular, premie- 
rul Mircea Druc şi... generalul Ion Costaş. Cum a fost în realitate? Adevărat 
în această afirmaţie este doar faptul că Frontul Popular i-a instigat pe oame- 
nii adunaţi la mitinguri în toată țara să meargă în sud. Dar ideea ofensivei 
găgăuze a fost, iniţial, lansată de Mircea Snegur. El, personal, m-a chemat 
pe mine şi pe Druc la Parlament, ne-a îmbrățișat frățeşte şi ne-a spus: 
„Din moment ce poporul este împotriva deciziei găgăuzilor de creare a re- 
publicii autoproclamate, din moment ce poporul s-a răsculat, trebuie să-l 
sprijinim”. Snegur a uitat de acest episod şi a trecut liniştit peste faptul că 
organizarea ofensivei găgăuze ne-a fost atribuită mie şi lui Druc. Nici 
Snegur, nici conducerea Frontului Popular nu şi-au asumat răspunderea 
pentru voluntariada împotriva deciziei găgăuzilor. 

Trebuie să arăt că premierul a reacţionat la propunerea lui Snegur cu dis- 
ponibilitate şi emoție. Am manifestat reținere, avertizând că este imposibil 
să permitem confruntarea între populaţia găgăuză şi voluntari, întrucât va 
începe o baie de sânge. Aveam date de la agentură referitoare la trimiterea 
în sudul Moldovei a două batalioane de desant din divizia aeropurtată 
de la Bolgrad, care se instalaseră în cele mai puternice sate. Am convocat 
Statul-Major Operativ al MAI şi i-am ordonat să dea imediat alarma şi să 
încercuiască raioanele în care locuiau găgăuzi şi bulgari, pentru a nu per- 
mite ciocniri cu voluntarii care la chemarea Frontului Popular începeau să 
se mobilizeze spontan în toată ţara. Întreprinderile asigurau transportul şi 
combustibilul, oamenii se înarmau cu ce puteau - bâte, bastoane - şi se 
adunau în pieţele oraşelor, unde îi aşteptau autobuzele... Trebuia să preve- 
nim ce era mai rău, ceea ce am și făcut. Chiar Druc a mers la Cimișlia 
unde, printr-un decret al lui Snegur, a fost creat un stat-major. Coordona- 
torul acestuia era premierul M. Druc. În calitate de militar şi ministru al 
afacerilor interne, am fost obligat împreună cu alți miniştri să facem totul 
pentru a evita ciocnirile voluntarilor cu locuitorii. Adjunct al lui Druc a 
fost numit Andrei Sangheli care, înțelegând pericolul, a fugit imediat, ple- 
când într-o delegaţie în Egipt. Astfel, la Statul-Major era permanent şi 
generalul(r) Pavel Creangă. Am avut impresia că el strângea informaţii 
pentru cineva, pentru cine — e uşor de ghicit. Creangă nu dorea să se im- 
plice în soluţionarea problemelor organizatorice. L-am rugat, ca militar cu 

experienţă, să se implice în evenimente şi să acorde ajutor. Acesta mi-a răs- 
puns răspicat: „Sunt pensionar, trebuie să merg la pescuit și nu mă voi ocupa 
de treburile voastre...” În general, la Statul-Major erau mulţi oameni care 
nu doreau să ajute cu nimic, nici nu puteau şi, ce este remarcabil, nici nu s-a 
amintit, ulterior, de participarea lor la evenimente. Între timp, la Chişinău 
au început să se adune mii de voluntari din raioane. Toţi solicitau să fie tri- 
mişi în sud, „să-i cuminţească” pe găgăuzi, să-i determine să renunţe la 
autoproclamarea republicii, la Declaraţia „privind libertatea şi independența 
populaţiei găgăuze faţă de Republica Moldova”. Organizațiile de transport 
erau gata să le ofere doritorilor autobuze. În final, şase autobuze cu volun- 
tari moldoveni s-au îndreptat spre sud. Anterior, tot acolo se îndreptaseră şi 
voluntarii din Tiraspol, lucru despre care voi vorbi detaliat mai jos. 

Momentul a fost cumplit! Situaţia a ieşit de sub controlul autorităţilor le- 
gale. Era clar că voluntarii neînarmaţi de la Chişinău şi voluntarii înarmaţi 
de la Tiraspol vor ajunge la Comrat, unde erau aşteptaţi de „detaşamentele 
de autoapărare” ale găgăuzilor. Aceasta era o ameninţare cu consecinţe de- 
plorabile. Cu aprobarea preşedintelui Snegur şi a premierului Druc, am 
luat decizia de a deplasa efectivul MAI în zona de contact, direct între păr- 
ţile aflate în conflict. Numai grupurile de poliție puteau împedica ciocni- 
rile şi vărsările de sânge. Mă mândresc cu faptul că în acea situaţie de criză 
cu adevărat tragică am luat singura decizie corectă în acel moment: mobili- 
zarea imediată a 85% din efectivele Poliţiei Moldovei (în jur de 20 000 de 
cadre de toate nivelurile) şi concentrarea lor în perimetrul regiunii unde lo- 
cuiau bulgarii şi găgăuzii. 

Deşi această decizie este şi astăzi dur criticată, ce se mai putea face în 
acel moment de cumpănă la nivelul MAI? Nu eu am adus ţara în pragul 
destrămării, nu eu am întrerupt negocierile paşnice cu separatiştii, nu eu 
am anunţat ofensiva asupra Comratului, nu eu am adunat grupuri de vo- 
luntari, dar, nu ştiu de ce, toate acestea au fost puse pe seama mea, a minis- 
trului de interne, a cărui obligație era doar să prevină dezordinea în masă. 
Încă din ajunul alegerilor, la 24 octombrie, MAI, în acord cu conducerea 
republicii, a mobilizat forțele a 28 secţii de miliţie. În acest timp, drumu- 
rile care duceau de la Chişinău la Ceadîr-Lunga fuseseră deja blocate, de 
fapt o parte închise, o parte blocate. La Ceadîr-Lunga, Miliția nu controla 
situaţia la toate posturile. Cadrele MAI nu s-au supus la apelul liderilor gă- 
găuzi. Cadrele Secţiei raionale din Ocniţa şi Briceni, care se află în raionul 

Basarabeasca, nu au putut intra în Cimișlia, întrucât în satul Chiriet-Lunga 
drumurile erau săpate. 

În noaptea de 25 spre 26 octombrie, din Cimișlia la Cahul, au sosit şi 
au fost dislocaţi în clădirile organizaţiilor şi instituţiilor angajaţii MAI şi ai 
Direcţiilor Afacerilor Interne (DAI) din Chişinău (raioanele Frunze, Lenin, 
Octombrie şi Ciocana), Hînceşti, Anenii Noi, Ştefan Vodă, Şoldăneşti, 
Glodeni, Ialoveni, Căinari, Dondiuşeni, Căuşeni, Leova, Cimișlia, cei ai 
Secţiei raionale Floreşti, ai Secţiei orăşeneşti a afacerilor interne din Bălți şi 
de la Centrul de instruire al MAI. În total, în detaşamentele întărite ale MAI 
împreună cu colaboratorii Secţiei raionale a afacerilor interne din Cahul 
erau 1 323 cadre de miliție. Conducerea detaşamentului întărit a fost încre- 
dinţată locotenent-colonelului de miliție Leonid Bolocan. La ordinul meu, 
au fost luate sub control strict autostrăzile dinspre sud. 

Istoricii găgăuzi şi transnistreni, precum şi jurnaliştii prezintă neschim- 
bat până acum evenimentele din acele zile ca pe ofensivă militară a poliţiş- 
tilor înarmaţi şi a voluntarilor cu scopul reprimării locuitorilor paşnici, 
neajutoraţi din sudul Moldovei. Dar, cu toată responsabilitatea, vreau să pre- 
cizez că, în acel moment, cuvântul pașnici, aplicat cetăţenilor din regiunea 
de sud, este total inadecvat. În Găgăuzia, erau deja formate detaşamente de 
autoapărare ale muncitorilor înarmaţi; la Comrat, un astfel de detaşament 
era format din 450 persoane, o parte a voluntarilor era scutită de la locul de 
muncă, dar primea salariu. Toţi purtau uniforme militare sovietice şi bande- 
role albastre. Cheltuielile le-a acoperit Tiraspolul din fondul OSTK. Detaşa- 
mentul era împărţit în grupe, care erau întărite de unităţile din oraş pentru 
serviciul de 24 de ore. Adică voluntarii au apărut în Comrat înainte să fi 
fost anunţată „mobilizarea” voluntarilor de către Chişinău! 

Menţionez că în raioanele Vulcănești şi Ceadîr-Lunga s-a reuşit con- 
vingerea liderilor politici de a veni la masa dialogului şi de a se abține de la 
formarea detaşamentelor de autoapărare, dar au existat sate unde oamenii 
se înarmau spontan. Totuşi, aceste procese se desfăşurau constant de la înce- 
putul anului, după cum a precizat, la 16 octombrie 1990, preşedintele in- 
terimar al KGB din RSS Moldova, Dumitru Muntean, într-o notă de 
informare adresată prim-ministrului Mircea Druc. Mai exact, acesta a infor- 
mat că, la 28 mai, la mitingul din Ceadîr-Lunga, D. Zirov, sudor la Asociaţia 
locală de gestionare şi exploatare a spaţiului locativ, şi Leonid Dobrov i-au în- 
demnat pe oameni să se înarmeze şi să creeze detaşamente de autoapărare. 

La 9 septembrie, la mitingul din Comrat, Dobrov a afirmat că „200 de tero- 
ziști vor fi trimiși la Chișinău și în toată republica, la domiciliile deputaților 
moldoveni, cu scopul de a-i urmări şi, la semnal, de a-i distruge”. În paralel 
cu Miliția, în sud, veneau şi voluntarii. Între aceştia şi populaţia de la sate, 
aveau loc altercaţii. Regiunea se afunda în haos. Conflictele apăreau încon- 
tinuu şi peste tot, iar lucrătorii MAI faceau tot posibilul pentru a le stopa, 
confiscând de la voluntari bâte, nunceacuri, cuțite. 

Mi s-a raportat că, la 24 octombrie, la tipografia din Cahul au apărut 
opt susținători ai FPM care au solicitat să fie oprită tipărirea ziarului 
Leninskoe slovo!. Cearta aproape că a degenerat într-o luptă. La 25 octom- 
brie, colaboratorii mei au informat că „un grup mare de cetățeni, veniți din 
alte localităţi ale Moldovei, a intrat pe teritoriul Fabricii de vin, scoate şi 
varsă vinul. Nu reacționează la somaţiile lucrătorilor de miliție. Sunt înar- 
mați cu bare metalice”. Şeful Departamentului 6, Scurtul, a raportat: „Unul 
dintre conducătorii detaşamentului de voluntari, Țurcanu, intenționează 
ca, în noaptea de 27 octombrie, să facă o incursiune în Comrat sau satele gă- 
găuze, cu scopul de a declanșa ciocniri cu găgăuzii”. lar în noaptea de 27 oc- 
tombrie, la marginea satului Moscovei, voluntarii veniți din Ialoveni au 
lovit un tractorist în vârstă de 36 de ani de la colhozul Lenin, N. Ştepenji, 
care a ajuns apoi la Secţia de reanimare a Spitalului clinic republican. 


1 Cuvântul lui Lenin 


CAPITOLUL 12 


Campania voluntarilor tiraspoleni în Comrat 


Colaboratorii MAI din Republica Moldova sunt luaţi 

ostatici. Misiune: incendierea maşinilor de poliţie. Excesele 
voluntarilor la Cahul. Moscova trimite în Găgăuzia un desant al 
„beretelor pestrițe”. Eu şi generalul Şatalin mergem la Comrat. 
Unde s-au dus banii adunaţi pentru „voluntariadă”? 


La 25 octombrie, în ajunul desfăşurării alegerilor ilegale pentru orga- 
nul legislativ al Republicii autoproclamate Găgăuzia, liderii de la Comrat 
i-au chemat în ajutor pe colegii din Tiraspol. La 26 octombrie 1990, când, 
în sud, a fost introdusă starea excepţională, în centrul Tiraspolului, în fața 
Casei Sovietelor, avea deja loc un miting unde s-au format grupuri de lup- 
tători care trebuiau să meargă în ajutorul Comratului. Se ridică întrebarea: 
pentru ce? 

Propaganda moscovită şi tiraspoleană a explicat că scopul campaniei era 
participarea la desfăşurarea alegerilor pentru organele puterii din autopro- 
clamata RSSG. Dar la acel moment alegerile fuseseră deja organizate. Sco- 
pul campaniei, aşa cum au mărturisit deschis mass-media transnistrene, a 
fost participarea liderilor găgăuzi la demiterea puterii legale din Moldova. 
Şi astfel, în direcția Comratului, prin Odessa, se deplasa o coloană lungă 
care se întindea pe o distanţă de doi kilometri. Potrivit datelor publicaţiei 
Zarea Pridnestrovial, numai din Tiraspol au plecat 40 de autobuze (cu ca- 
pacitatea de a transporta 50 de persoane) cu muncitori de la întreprinde- 
rile Moldavizolit, Fabrica 1 Mai, Kirov şi altele, iar alte trei autobuze au 


1 Zorile Transnistriei 

plecat din Bender. Voluntarii veneau, de asemenea, din Rîbnița, Dubăsari 
şi alte localităţi. Potrivit informaţiilor publicaţiei Dnestrovskaia Pravda, în 
total erau în jur de 70 de autobuze, iar, în sud, au mers (info. FPM) aproxi- 
mativ 20 000 de voluntari. Ultima cifră ridică însă semne de întrebare. 

Despre faptul că se forma o coloană mi s-a raportat imediat. Traseul aces- 
teia era cunoscut până în cel mai mic detaliu. Ştiam despre fiecare pas al 
detaşamentului, oricând puteam trimite asupra lui aproximativ 2 500 de vo- 
luntari. Dar nu am făcut acest lucru. După cum a arătat evoluţia ulterioară a 
evenimentelor, pe luptătorii transnistreni practic îi mâncau palmele. Putea 
să curgă sânge din belşug. Am considerat atunci, aşa cum consider şi astăzi, 
că Guvernul şi MAI aveau dreptul legal să riposteze pe cale armată separa- 
tismului, aşa cum au făcut şi o fac multe state. Dar nu aveam dreptul mo- 
ral să luptăm cu propriul popor. Am acționat întotdeauna ţinând cont de 
faptul că avem de-a face cu persoane civile. Dar luptătorii din Tiraspol, 
după cum a devenit clar, erau pregătiţi în orice moment să atace Miliția şi 
puterea legală, neluând în considerare posibilele victime. Totuşi, exact la 
adresa Miliției moldovene, presa transnistreană a adus cele mai incredibile 
acuzaţii: că noi am fi ocupanţi şi bandocrați, că „am bătut poporul cu ma- 
şini”, am tras focuri de armă, am lovit, am forțat şi jefuit populaţia civilă... 
Şi toate acestea erau citite de oameni care erau înclinați să creadă în veridici- 
tatea presei! Iată ce a scris, la 31 octombrie, publicaţia Dnestzovskaia Pravda, 
într-o manieră propagandistică specifică epocii lui Stalin, într-un reportaj 
despre campania de la Comrat a luptătorilor tiraspoleni: „Prima surpriză 
ne-a aşteptat la intrarea în Odessa. Ne puteam aştepta la orice de la cei din 
Odessa, chiar la întăriri, deoarece ei îşi aminteau foarte bine de ocupaţia ro- 
mânească, dar nu şi la bariere puternice pe traseu. Acestea erau ridicate fie 
la ordinul şefului lor, fie la un ordin de mai sus, fie la nivel de solidaritate. 
Coloana a aşteptat 70 de minute la intrarea în Odessa... La 2.30 a fost re- 
luat marșul”. 


Un reportaj detaliat şi deschis despre plecarea transnistrenilor în 
Găgăuzia a fost publicat, de asemenea, la 3 noiembrie, în publicaţia Zarea 
Pridnestrovia din Dubăsari. 

„Vineri, 25 octombrie, în jurul orei 17.00, autobuzele cu tinerii din 
Dubăsari au ieşit din oraș și s-au îndreptat spre locul de întâlnire de la 

Tiraspol, unde trebuiau să se întâlnească cu oameni mânaţi de dorința de 
a acorda ajutor tinerei Republici Găgăuze”, povestea autorul (acest cores- 
pondent de război, un adevărat bărbat, s-a temut să-şi dea numele de fa- 
milie). „Și chiar dacă toți au înțeles că nu merg la plimbare și că în față i-ar 
putea aștepta încercări grele, nimeni nu și-a pierdut curajul. Se spuneau 
chiar glume și anecdote. Dar cel mai tare le-a plăcut gluma pe tema: «Dacă 
l-aş întâlni pe Costaș, 1-aș...». «L-am întâlnit totuși pe Costaș pe drum, 
dar a fugit atât de repede, că nu am reușit să-l prindem și participanții au 
fost tare trişti din cauza aceasta...» 

Citind articolul, am fost foarte mirat că era prezentată atât de deschis 
intenţia civililor din Transnistria de a-l prinde pe ministrul de interne din 
Moldova! După cum reiese din acest reportaj, în componenţa detaşamen- 
tului era într-adevăr un grup care avea această sarcină! În general, citirea cu 
atenţie a celor două reportaje detaliate despre campania militară din Comrat, 
publicate în Dnestzovskaia Pravda şi în Zarea Pridenstrovia, oferă motive supli- 
mentare de reflecţie. Luptătorii nu numai că erau echipați, ei primeau per- 
manent informaţii operative despre mişcările lucrătorilor de interne... 


Coloana mixtă de voluntari din Camenca, Rîbnița, Dubăsari, Tiraspol, 
Dnestrovsk, Bender și Parcan se îndrepta spre Comrat pe ocolite, de la 
Tiraspol la Odessa, pentru că cel mai scurt drum, prin Căușani, a fost pu- 
ternic blocat de tinerii și voluntarii din republica învecinată, arată leto- 
piseţul din „Zarea Pridnestrovia”. Potrivit unor relatări și comentarii ale 
drujinicilor și ale conducătorilor detașamentelor, s-a stabilit că acea co- 
loană era construită după modelul militar: era aici și un departament de 
informații, un grup care avea sarcina capturării și un grup de acoperire... 


La 4.30, coloana, lăsând în spate Maiaki, mergea spre Palanca. Dar 
aici transnistrenii au constatat că drumul era închis. De ambele părți erau 
mlaştini, iar trecerea era imposibilă. Mai mult de o oră au durat negocie- 
rile şi coloana a fost obligată să se întoarcă la Maiaki. Iată ce scrie în acest 
sens Zarea Pridnestrovia. 


Aproape de Odessa, coloana, care se întindea pe câțiva kilometri, for- 
mată din aproape patru mii de voluntari, a întâmpinat prima Încercare se- 
rioasă. Drumul care ducea la Sergheevka, pe care trebuia să meargă în 
continuare coloana, era închis de două MAZ-uri, de două KrAZ-uri (cu 


161 


General ION COSTAŞ 


tractoare în bene) și de o macara. Negocierile îndelungi cu echipajul de mi- 
liție format din mai mult de 50 de persoane nu a condus la nimic. Pentru 
toți a devenit clar că drumul era blocat la cererea Guvernului Moldovei, c 
care, abia mai târziu, a declarat că voluntarii din aşa-numita RSSM Nistrea- 
nă nu vor trece. Dar au trecut!... 

„.„Încercarea de a rupe bariera puternică de la Palanca nu a fost încunu- 
nată de succes. În locul îngust, pe lângă detașamentul de miliție, tinerii au 
observat și persoane care aveau automate. Unii, mai înfierbântați, au spus 
să se arunce cu benzină și să se incendieze, iar apoi să utilizeze momentele 
de panică pentru a trece. Dar această variantă nu a fost acceptată. Și din 
nou, pe ocolite, s-a reluat marșul spre sud... Dimineaţa au trecut Zatoca și 
au continuat traseul pe câmp. Apoi, oprirea. Oamenii erau obosiţi, nedor- 
miţi, moleșiți. 

Au sosit cisternele cu benzină pentru a alimenta mașinile. Și, în acest 
timp, în jurul orei 10.00 dimineaţa, la 15 metri de drum, a apărut un Ford. 
La început, nu i s-a acordat atenţie, dar apoi, uitându-se cu atenţie, cineva 
l-a recunoscut la volan pe Costaș. Dar au reacționat târziu - acesta a fugit. 
După jumătate de oră - din nou, la drum. 

Pe ce traseu merge (Costaș) nu a întrebat nimeni. Acesta era Cunoscut 
de un grup restrâns de persoane, printre care și patru membri din Sovietul 
Suprem provizoriu al RSSMN: B.I. Akulov, V.P. Voevodin, V.A. Zagreadski, 
P.A. Zalojkov. 

În satul Krasnîi Kut (RSS Ucraineană) ne-am oprit să bem apă. În acest 
timp, pe deasupra coloanei zbura un avion. Toţi au înțeles că traseul nu 
mai este un secret pentru partea adversă. Tinerii lui Costaș ne-au așteptat 
în raionul Bolgrad și, nemaiavând răbdare, au decis să caute „ce-au pierdut”. 
Și din nou la drum. În faţă, erau cercetașii. Și, din nou, o informaţie nu 
prea bună: la Tarutino ne așteaptă Costaș, Druc și bandiții lor. 


În jurul orei 10 dimineaţa, în satul Valea Perji, coloana întâlneşte postul 


de miliţie. Aici era şeful Secţiei raionale a afacerilor interne din Criuleni, 

M. Ctitor. In încercarea de a reţine coloana, plutonierul I. Chiper a tras un 
foc de avertisment în aer. Asupra lui s-au năpustit cei din desant şi l-au dez- 
armat. Miliția nu avea dreptul să tragă în oameni. Zarea Pridenstrovia povesteş- 
te cum trei milițieni au fost luaţi ostatici. Pe Ion Chiper au vrut să-l împuş- 
te, dar agresiunea celor din desant a fost aplanată de camarazii din Bender... 


lată ce mi-a raportat, mai târziu, despre aceasta şeful Departamentului 6, 


Scurtul: „În localitatea Tvardiţa, din raionul Ceadir-Lunga, asupra coloanei 

din Secţia raională a afacerilor interne Criuleni a fost Înregistrat un atac al 
voluntarilor transnistreni. Lucrătorilor li s-au luat automatele, 3 pistoale. 

AK au fost returnate fară coarne și cartușe, 2 pistoale fară încărcătoare. Au 
distrus și staţia radio de pe maşină” În alt raport, din 29 octombrie, se spu- 
nea că la campania din Comrat au participat oameni cărora [i s-a dat sar- 

cina să incendieze maşinile de miliție. Ciudat este că după aceea autorul îi 

numeşte pe colaboratorii MAI din Moldova criminali, jefiutori şi opresori, 

ba chiar impută suma de 3 ruble şi 50 de copeici pe care milițienii, în ziua 
executării misiunii trebuiau să o primească în locul raţiei... 

Coloana merge mai departe. Zarea Pridnestrovia regretă mult faptul că pe 
drum nu i-au atacat pe cei de la OMON de la care ar fi putut lua vreo 30 de 
automate. „În faţă era Tatarbunari, citim în reportajul din „Dnestrovskaia 
Pravda” Și aici Miliția ucraineană s-a reabilitat pentru Odessa - ne-au ară- 
tat drumul și ne-au însoțit pentru siguranță...” 

Iată detașamentul se întâlneşte cu o coloană de autobuze şi mașini de 
miliție. Spiritul de luptă al voluntarilor scade: „Domnule colonel, ce să fa- 
cem? Ne vor învinge” Răspunsul: „Fără teamă, cu mai mult curaj... Înapoi, 
în autobuze!" În cadrul negocierilor, povesteşte reporterul, coloana a avut o 
şansă, ostaticii-milițieni. „Conducerea detașamentului MAI a fost de acord 
să lase coloana să treacă în schimbul ostaticilor și al armelor”. 

După 20 de ore de drum, coloana a ajuns la Ceadtr-Lunga. „La intrarea 
în oraş erau baraje, scrie Zarea Pridnestrovia. Aici s-au adunat nu numai ca- 
marazii, dar şi oamenii de toate vârstele. Ei s-au poziţionat pe întreg traseul, 
până în centrul oraşului... Oamenii plângeau de bucurie... Lucrătorilor de 
miliţie din localitatea le străluceau lacrimile în ochi...” 

Transnistrenii care au venit să apere Comratul de fascişti, evident, au lă- 
crimat şi ei auzind o astfel de minciună: „Jeri l-au prins pe Ivan Burgudji!. El 
se află acum la reinstruire și era în uniformă militară, cu o armă (!!! - I.C.) 
Era însoţit de un colonel, colegul său. Ceea ce au arătat ieri la televiziune 
este o minciună. Cuţitele şi armele i-au fost puse pe ascuns, pentru a-l com- 
promite... Și dacă la boieri funcționează marea minciună, la noi funcțio- 
nează marele adevăr, care nu poate fi învins niciodată!” 

Cu adevărat retorică bolşevică! Pentru a transmite integral atmosfera 
acelor zile, adaug că, la miting, a luat cuvântul un oarecare S. Ghilka, din 

Dubăsari, care a povestit că el a fost refugiat timp de 37 de zile pentru că a 
rupt tricolorul. 

Iată un citat exemplificator din discursul lui Mihail Cerveni, redactor 
la publicaţia Znamea’ din Ceadîr-Lunga: „Pe noi ne sfătuiesc să ne așezăm 
la masa negocierilor? Suntem de acord. Dar voi spune de pe acum că nu 
mai au ce să ne spună. Spun și în altă limbă: «Afară Snegur, afară Druc!» 
Redau şi o perlă scoasă de Boris Akulov: „Druc, Snegur și Costaş nu vă 
lasă să trăiţi liniștiți. Într-adevăr, în ce stat democratic este posibil aşa ceva: 
pentru a merge în vizită unul la celălalt, trebuie scoase barierele, așa cum 
ni se întâmplă nouă, în Ucraina, în Moldova...” Tare aş fi vrut să îl întreb 
pe Akulov: Dar, oare, în vizită mergi cu ostatici?! 

O parte a coloanei a rămas la Ceadîr-Lunga, o parte s-a îndreptat spre 
Comrat, unde transnistrenii au ajuns, la 27 octombrie, la ora 20.40. Şi acolo 
era un miting, la care un membru al Comitetului Provizoriu al RSSG, Mihail 
Kendileghean, a declarat: „Cred că recunoașterea tinerei republici nu este 
departe! Fascismul nu va învinge!” 

La 28 octombrie, Kendighelean a susţinut o conferință de presă pentru 
12 reprezentanţi ai presei găgăuze, transnistrene şi ruseşti, la care spunea că 
rezultatele alegerilor din Găgăuzia au fost anticipate, pentru că „muncitorii 
au cerut acest lucru... Noi nu am mai așteptat campania, nici intrarea În 
orașe și sate a formațiunilor de voluntari și a trupelor MAI din Moldova, 
ceea ce ne-ar fi îngreunat sau chiar ne-ar fi împiedicat să organizăm ale- 
gerile... Ne-am adresat Moscovei pentru ajutor, am cerut să trimită trupe. 
Jar prin programul Maiak ne-au transmis Că și Snegur s-a adresat cu această 
cerere. Pune în gardă și formularea: «Trupele se introduc pentru instaura- 
rea ordinii». Care ordine? În acest plan, la noi totul e în ordine. Snegur so- 
Jicită supunerea trupelor care se află pe teritoriul republicii noastre faţă de 
Costaș. Nouă nu ne convine această situaţie. Atunci, de ce să mai fie intro- 
duse?” Mai departe, se povestea despre încercările celor reţinuţi de Miliție 
şi despre modul în care Costaş ar fi dat ordin să fie împuşcată populaţia 
paşnică la Chiriet-Lunga... Aici chiar nu mai ştii ce să spui! Cum se zice, 
fară comentarii! 

La 26 octombrie, în satul Cioc-Maidan au fost reţinuţi ofițeri de con- 
trainformaţii militare din Districtul Militar Odessa, colonelul V. Ţaţurin şi 


1 Drapelul 


164 


TRANSNISTRIA. CRONICA UNUI RĂZBOI „NEDECLARAT” 


maiorul S. Riabuha. Amândoi mergeau cu o Volga prin satele găgăuze escor- 
tându-l pe liderul separatiştilor găgăuzi, Ivan Burgudji, şi pe cei câţiva din- 
tre cei de la pază. În maşina ofiţerilor au fost găsite arme. Au fost duși la post, 
apoi eliberaţi la ordinul comandantului militar din Cimişlia, Abdurahmanov. 
În aceeaşi zi, în jurul orei 22.00, în satul Maidan-Basarabeasca, la trecerea 

de cale ferată a fost reţinut Ivan Burgudji. Era în uniformă de camuflaj de 
locotenent-major şi a explicat că fusese chemat la adunări militare. Aceasta 

a fost a doua reţinere a iniţiatorului Republicii Găgăuze. În septembrie, 
Burgudji era deja arestat şi ulterior pus în libertate la decizia mea. 

La 29 octombrie, în jur de 3 000 de voluntari erau la Cahul. Ei au ocu- 
pat încăperea Comitetului raional a PCM, au dat jos de pe fațada clădirii ba- 
soreliefurile lui Marx, Engels şi Lenin, au incendiat drapelele cu care oraşul 
fusese decorat în cinstea celor 150 de ani de la formare, au spart stema oraşu- 
lui. De la 14.00 până la 19.00, în piaţa centrală a avut loc un miting la care 
au participat câteva sute de orăşeni. Participanţii au cerut demiterea condu- 
cerii raionului, inclusiv a şefilor secţiilor raională şi orăşenească. Miliţienii 
au fost jigniţi, iar şefului departamentului orăşenesc, V. Fedorenco, i-au fost 
smulşi epoleţii. Un alt grup de voluntari a mers în direcţia Cimişliei. Citează 
raportul lui Scurtul: „Toți voluntarii care merg spre Cimișlia s-au oprit la 14 
kilometri de sat la o fântână. Nu doresc să meargă la miting cu Druc”. 

Miliția s-a pomenit între două focuri. Ne-au atacat şi susţinătorii 
Chişinăului şi cei ai Tiraspolului şi Comratului separatist! Seara, în jurul 
orei 22.00, în maşina de patrulare de la Secţia raională a afacerilor interne 
din Hînceşti, care mergea pe strada Tanchiştilor, a fost aruncată o sticlă cu 
lichid inflamabil, care din fericire a trecut pe lângă şi s-a spart pe carosabil. 

Dimineaţa, pe 30 octombrie, în jurul orei 07.00, grupurile de voluntari 
au rupt de pe piedestal şi au spart busturile lui Lenin şi Rumianţev, puse pe 
bulevardul Victoriei. În satul Chihana Veche a fost distrus monumentul lui 
Lenin de la poarta unei şcoli locale, lucru care nu a fost deloc pe placul lo- 
cuitorilor din zonă. Locotenent-colonelul Fedorenco şi colegii lui s-au po- 
menit într-o situaţie dificilă. Lucrătorii Miliției, care au luptat toată viața 
cu infractorii, nu aveau experienţa contracarării dezordinilor de masă şi a 
confruntărilor cu populaţia civilă, dar cel mai important, nu ştiau care 
sunt limitele permise în astfel de confruntări. 

Încercările de a stabili un dialog nu au găsit înțelegere. Fărădelegile au 
continuat toată ziua. Miliția s-a dovedit perseverentă. E adevărat, unii dintre 

angajaţi au participat la dezordinile în masă de partea organizatorilor, dar 
au fost cazuri singulare. Astfel, la 29 octombrie, în jurul orei 23.00, colabo- 
ratorii IAS de la DAI din capitală au oprit în apropiere de localitatea 
Mirnoe o maşină UAZ-469, în care se aflau patru persoane în stare de ebri- 
etate. În maşină au găsit arme de vânătoare şi bare metalice. În maşină, era 
inspectorul de la Secţia raională a afacerilor interne din Taraclia, A. 
Iurevschi. Din încărcătorul Makarovului său lipseau patru cartuşe... 

Despre complicarea situaţiei şi despre faptul că situaţia era cât pe ce 
să iasă de sub control, şeful departamentului de poliţie din MAI, Leonid 
Bolocan, a informat Statul-Major al MAI din Cimișlia şi pe conducătorii re- 
publicii, Mircea Snegur şi Mircea Druc. Am reuşit să ajungem la un acord cu 
liderii FPM privind retragerea voluntarilor dincolo de granițele Cahulului. 

Cât s-au derulat aceste tratative, în piaţa centrală au venit rânduri noi de 
oameni. Mulțimea a atins o masă critică, de 10 000 de persoane. În jur s-a 
format un inel de colaboratori ai MAI care îşi riscau sănătatea şi viaţa pen- 
tru a preîntâmpina un măcel. La 10.39, voluntarii s-au îngrămădit în auto- 
buze şi au plecat din oraş. Situaţia operativă s-a stabilizat, detaşamentul de 
legătură a asigurat patrularea oraşului şi a raionului cu patrule întărite şi a 
început activitatea de documentare şi cercetare a ilegalităţilor. 

Dacă scenariul transnistrean a fost planificat, mizându-se pe prezenţa în 
această regiune a unui grup militar puternic - Armata a 14-a -, Moscova a 
acţionat altfel în Găgăuzia. Încă de la 26 octombrie, în ziua când a fost in- 
trodusă starea excepţională, Sovietul Suprem al RSS Moldova s-a adresat 
Sovietului de Miniştri din URSS cu propunerea de a pune un batalion de 
miliție de la Trupele de interne al MAI al URSS, dislocat pe teritoriul repu- 
blicii, la dispoziţia Guvernului Moldovei. Sub pretextul acordării de spri- 
jin conducerii Moldovei în lupta împotriva separatismului, MAI al URSS 
a trimis imediat la Chişinău cu două avioane de transport AN-12 şi IL-76 
trupe proprii, grupele speciale de asalt ale MAI al URSS („beretele pestrițe”). 
Conducerea directă a operațiunii era asigurată de adjunctul ministrului, co- 
mandantul Trupelor interne ale URSS, general-colonelul Iuri Şatalin, şi de 
generalul V. Zaițev. După cum s-a dovedit mai târziu, aceste forțe aveau 
sarcina să nu se opună separatismului, ci, dimpotrivă, să colaboreze cu orga- 
nizatorii alegerilor din Comrat. Cu acelaşi scop, pentru asigurarea acoperi- 
rii separatiştilor, la ordinul comandantului Districtului Militar Odessa, 
general-colonelul I. Morozov, în sudul Moldovei - deja fară niciun acord 

din partea Chişinăului, la ordinul ministrului apărării din URSS, mareşalul 
F. lazov, au fost introduse două batalioane de desant din divizia Bolgrad a 
Trupelor de Desant Aerian, cu BMD şi cu echipament complet de luptă. 

Această divizie a Trupelor de Desant Aerian era comandată de Eroul 
Uniunii Sovietice, generalul V. Vostrikov, care avea în spate experiența acţi- 
unilor de luptă din Afganistan. Militarii au fost dislocaţi pe întreg teritoriul 
unde locuiau găgăuzi şi bulgari în Moldova. Mult mai târziu, am aflat că 
unitățile militare ale MAI din URSS şi ale Ministerului Apărării din URSS 
au primit ordine ca, în caz de înăsprire a situaţiei, să utilizeze toate mijloa- 
cele, inclusiv armele. Astfel, Moscova a luat nu cea mai bună decizie, ci mai 
degrabă a provocat direct confruntarea din sudul Moldovei, având scopul 
să dezbine republica şi să acorde separatismului găgăuz o formă legală. 

Când eu şi Şatalin am ajuns cu elicopterul la Comrat, acest lucru a de- 
clanşat un val de nemulțumire; în Transnistria şi Găgăuzia se considera că 
pacificatorii ruşi trebuiau să comunice cu liderii separatiști din sud în mod 
direct, evitând Chișinăul. Ca urmare, în fiecare din centrele raionale din 
Găgăuzia existau în jur de 300 de militari. La 29 octombrie, a avut loc un 
miting la Secţia raională Comrat, unde am mers împreună cu generalul 
Şatalin. Nişte femei au încercat să intre în clădirea Secţiei raionale pentru a 
se convinge că acolo sunt automate, iar preşedintele Comitetului executiv 
raional a solicitat explicaţii pentru prezenţa în raioanele de sud a 40 de lucră- 
tori din grupa operativă de cercetare penală a Procuraturii RSS Moldova. 
Mulțimea agitată din jurul comitetul raional executiv Comrat cerea insis- 
tent generalului Şatalin capul generalului Costaş. 

La 1 noiembrie, când nu era încă stins definitiv focul găgăuz, au izbuc- 
nit alte evenimente, de această dată, la Dubăsari... La 22 decembrie 1990, 
prin decretul „cu privire la măsurile de normalizare a situaţiei în Moldova”, 
preşedintele URSS, Mihail Gorbaciov, a anulat decizia liderilor găgăuzi de 
autoproclamare a republicii, dar ea a continuat să existe până la 19 august 
1991. Liderii acesteia au marcat un an de la formarea republicii după gratii, 
fiind acuzaţi de susţinerea puciştilor. În martie 1991, în Găgăuzia a avut loc 
un referendum pentru menţinerea URSS. La final, s-a reuşit stingerea aces- 
tui punct fierbinte. Regiunea sudică, cu participarea şi intervenţia lui Petru 
Lucinschi, a obţinut autonomia cu încălcarea grosolană a Constituţiei 
Moldovei şi fară desfăşurarea unui referendum republican în acest sens. Ob- 
ţinând statutul de autonomie, toţi conducătorii Găgăuziei au continuat şi 

continuă să consolideze cele mai strânse contacte cu Moscova şi Tiraspol, 
neținând seama de opinia Chişinăului. M-a surprins foarte tare faptul că în 
cartea Scurtă istorie a găgăuzilor Feodor Angheli, deputat în primul Parla- 
ment, a comparat incidentul din toamna anului 1990 cu evenimente din is- 
toria conaţionalilor săi, cum ar fi execuțiile din Balcani din secolele XI-XII 
şi din perioada celui de-al Doilea Război Mondial! Săptămâna în care a 
avut loc ofensiva la Comrat, chiar dacă a fost stresantă pentru ambele părți 
a fost, din fericire, una fară vărsare de sânge. Nu am dorit să existe victime, 
iar faptul că acest lucru a fost posibil este marele merit al lucrătorilor MAI, 
ofiţeri şi soldaţi, cărora le sunt extrem de recunoscător pentru curajul, res- 
pectul faţă de lege, disponibilitatea de a executa ordinele şi de a-şi face dato- 
ria de care au dat dovadă în acele zile de restrişte. Chiar dacă patria nu a 
remarcat faptele voastre eroice, v-aţi comportat ca nişte patrioţi şi profesio- 
nişti şi aveţi de ce să fiți mândri! Mai târziu, ex-preşedintele Mircea Snegur 
a povestit în memoriile sale despre conflictul izbucnit între el, Mircea Druc 
şi Iurie Roşca din cauza aşa-numitor „bani pentru voluntari”. Potrivit date- 
lor adunate de deputatul Piotr Şornikov, pentru susţinerea campaniei găgă- 
uze şi a voluntariadei diferite întreprinderi şi organizații au trimis în jur de 
13 milioane de ruble. Aceşti bani s-au strâns în contul Frontului Popular, 
care nu dorea deloc să renunţe la ei. Un grup de deputaţi a reuşit să blo- 
cheze contul şi, într-un final, la insistența lui Mircea Snegur banii au fost 
redistribuiţi Ministerului de Interne (atunci, ministru era deja Constantin 
Antoci). Ceea ce m-a mirat foarte tare a fost că ex-preşedintele a scris că 
nu-şi aminteşte dacă i-au luat de la Frontul Popular pe toți sau „le-au lăsat 
ceva pentru zile negre în locul pesmeţilor”. 


1 Mircea Snegur, Eduard Volkov, Dialoguri sincere, pag. 374-375 


CAPITOLUL 13 


A fost, oare, un conflict etnic? 


Toleranţa moldovenilor. Rusificarea Transnistriei şi „revoluția 
antimoldovenească” a elitei de pe malul stâng. Moldovenii 
renegați în republica autoproclamată. De ce diaspora rusă 

nu se integrează în societatea moldovenească? 


Înainte de a trece la relatarea evenimentelor din 1990 de la Dubăsari, 
voi face o mică paranteză. Mi-a venit în minte un episod din îndepărtatul 
an 1967, când, după terminarea Şcolii Superioare de Aviaţie de la Harkov, 
eu, un tânăr ofiţer al Forţelor Armate Aeriene, am mers să-l vizitez pe veri- 
şorul meu care făcea serviciul militar la termen într-o unitate de rachete, 
dislocată în oraşul lituanian lonava, la 60-80 de kilometri de Kaunas. Ho- 
tărând să înnoptez la Kaunas, unde am ajuns în jurul orei 11 noaptea, mă 
îndreptam către hotel. Pe drum, i-am întrebat pe trecători, fireşte, în limba 
rusă, pe unde trebuie să o iau, dar, spre marea mea mirare, toţi cei pe care 
i-am întâlnit mi-au răspuns numai în limba lituaniană. Nu voiau să vor- 
bească în limba rusă nicăieri - nici în magazin, nici în autobuz, nici în 
taxi. Cu greu am reuşit să ajung la hotel unde în final mi s-a răspuns 
în rusă. Dar răspunsul nu a fost prea îmbucurător: nu erau camere libere. Vă- 
zând că alte persoane care soseau la hotel se cazau cu succes, nu înţelegeam 
care este problema. leşind în stradă, m-am plimbat jumătate de oră şi am 
decis să încerc să mă adresez administratorului în limba română. „De ce nu 
aţi spus mai devreme că nu sunteți rus?”, a întrebat cu uimire femeia. Și ast- 
fel am găsit o cameră pentru un locotenent din aviația militară. De ce mi-a 
venit brusc în minte acest incident din tinerețea mea de ofițer? Vreau să 
subliniez diferenţa de atitudine în ceea ce-i priveşte pe vorbitorii de limbă 

rusă la noi, în Moldova, faţă de cei din Ţările Baltice. În Letonia, Lituania 
şi Estonia îi era greu să se descurce unei persoane nou-venite, iar celor care 
vorbeau doar ruseşte le era şi mai greu. Noi, moldovenii, am fost întot- 
deauna ospitalieri şi toleranţi. Dar toleranța şi iubirea noastră față de se- 
meni ne-au jucat o farsă proastă. Aceste calități naţionale ne împiedică şi 
astăzi să ne familiarizăm cu limba şi cultura română. Conaţionalii vorbitori 
de limba rusă îşi amintesc rar faptul că sunt, în primul rând, cetățeni ai 
Republicii Moldova, obligaţi să cunoască limba oficială a ţării şi abia apoi 
ucraineni, ruşi, găgăuzi, bulgari, evrei care îşi păstrează limba şi tradiţiile. 
Aceasta este neînţelegerea care a devenit una dintre cauzele evenimentelor 
din 1990-1992, când factorul etnic a jucat un rol important în delimita- 
rea cetățenilor Moldovei. Deşi de-a lungul anilor politicienii şi politologii 
au dat asigurări că evenimentele din Transnistria şi Găgăuzia de la începu- 
tul anilor '90 nu au avut caracter etnic, asta este doar lipsa dorinţei de a 
privi adevărul în faţă. Întotdeauna, cetăţenii de rând au ştiut şi au înţeles 
nu numai că dimensiunea etnică s-a distins în mod clar, dar ea a şi stabilit 
parametrii fundamentali ai conflictului. 

Populaţia din oraşele şi raioanele de pe malul stâng, precum şi din 
Găgăuzia a fost întotdeauna pestriță. În perioada ante- şi postbelică, partea 
moldovenească de aici s-a rusificat mai intens. Aceasta era orientarea politi- 
cii puterii. În Găgăuzia, ca peste tot, învățământul se desfăşură exclusiv în 
limba rusă, limba maternă găgăuză fiind limba vorbită în familie, iar ro- 
mâna (sau, așa cum o numeau, limba moldovenească) nu era cunoscută de 
marea masă a populaţiei, întrucât în şcoli aceasta se preda după cele mai 
proaste şi ineficiente metode. În Transnistria, situaţia predării limbii ro- 
mâne (atunci, moldoveneşti) în şcoli era aceeaşi. În această regiune, de-a 
lungul anilor, ministerele şi instituţiile unionale au trimis un număr mare 
de specialişti din alte republici şi regiuni ale URSS, deşi aceştia puteau fi 
pregătiţi şi în Moldova. Astfel, procentul populaţiei moldoveneşti s-a dimi- 
nuat permanent. 

La începutul anilor '90, moldovenii de pe malul stâng reprezentau, în 
principal, populaţia rurală şi, practic, lipseau din structura elitei politice şi 
economice. De exemplu, la Electrocentrala Republicană de Stat (GRES) 
Moldovenească doar 21% dintre angajaţi erau moldoveni, iar numai 7% 
dintre lucrătorii ingineri-tehnicieni din regiune erau reprezentanţii popula- 
ţiei băştinaşe. 

Nu este de mirare că directorii transnistreni au condus în interesul lor 
revoluţia antimoldovenească. Ei s-au sprijinit pe cei pentru care limba rusă 
era limbă maternă, şi astfel au devenit după ani de rusificare moldovenii şi 
ucrainenii care din bătrâni locuiau pe pământurile transnistrene. Pentru 
aceşti oameni, trecerea inevitabilă în rândul minorităţilor naţionale a repre- 
zentat un stres teribil, iar soluţia firească a fost viaţa în republica autoprocla- 
mată, care, deşi nu era recunoscută de nimeni, oferea măcar posibilitatea 
funcţionării limbii ruse ca limbă de stat. 

Limba moldovenească la fel ca ucraineana a fost oficial recunoscută ca 
limbă de stat în aşa-numita RMN, dar de facto n-a fost utilizată niciodată 
şi nu se utilizează. Pe teritoriul republicii autoproclamate (malul stâng al 
Nistrului, în speţă în satele în care referendumurile nu s-au organizat sau 
nu au oferit un rezultat negativ, precum şi în oraşul Bender şi câteva sate de 
pe malul drept al Nistrului) locuiau, în anul 1990, moldoveni/români - 
39%, ucraineni - 28%, ruşi - 24%, bulgari, găgăuzi şi reprezentanţi ai al- 
tor naționalități - 9%. 

Moldovenii, care aveau legături spirituale şi de rudenie pe ambele părți 
ale Nistrului, urmăreau cu indignare cum ţara le era ruptă în bucăţi. În con- 
cluzie, deşi republica înfiinţată ilegal era numită moldovenească, moldovenii 
erau foarte slab reprezentați în structurile de putere şi în conducerea econo- 
miei, influența lor era nesemnificativă, interesele lor nefiind promovate sau 
luate în considerare. Din 600 de deputaţi care au proclamat, la 2 septem- 
brie 1990, Republica ilegală Transnistria, doar unul din şase era (sau se 
considera, potrivit paşaportului) moldovean. Dintre reprezentanţii acestei 
naţionalităţi, în jur de 100 de persoane erau muncitori şi țărani. În majori- 
tatea copleşitoare, deciziile nu erau adoptate de către aceştia, ci de către con- 
ducătorii şi inginerii-tehnicieni ai întreprinderilor industriale cu subordona- 
re unională. Din 62 de deputaţi aleşi în aşa-numita RMN, doar 8 erau moldo- 
veni. Ceilalți 5 nu participau, practic, la aventura smirnoviană. Din 42 de 
preşedinţi şi vicepreşedinţi ai consiliilor orăşeneşti şi raionale care intrau 
în componenţa autoproclamatei RMN, în perioada 1990-1992, numai 8 
erau moldoveni. În primii ani de existenţă, republica smirnoviană era con- 
dusă de 36 de persoane — preşedinte, vicepreşedinte, preşedintele sovietu- 
lui suprem, miniştri cu prerogative de şefi de direcţii şi comitete, preşedinţi 
ai comisiilor permanente. Din cei 36 de conducători, 21 erau ruşi, 9 ucrai- 
neni, 5 moldoveni. Au declarat război propriei patrii următorii: A. Caraman, 

G. Mărăcuţă, P. Burduh, I. Grosul, V. Balîka. Rândurile lor au fost com- 
pletate, după plecarea profesorului lakovlev, de Ş. Chiţac care, în perioade 
diferite, se declara când moldovean, când român, când ucrainean. Totuşi, 
funcţia de şef al gărzii republicane a fost ocupată curând de un oarecare 
Losev, care venise la Tiraspol din Rusia în anul 1988. 

Din 36 de conducători, 20 au venit în Moldova nu cu mult înainte de 
evenimente. Astfel, V. Smirnov şi V. Temnikov (şeful structurii de protecţie 
a mediului) s-au împământenit în ţinuturile noastre în 1987, A. Belitcenko (di- 
rectorul Uzinei Metalurgice Moldoveneşti) şi V. Kirsev (şeful apărării civile) 

- în 1985, S. Surago (însărcinatul cu afaceri al guvernului autoproclamat) - în 
1989. De exemplu, în aceiaşi ani, au apărut M. Vamik (şeful producţiei pe- 
troliere), A. Semko (responsabil cu sănătatea), M. lastrebceak (şeful struc- 
turii de standardizare şi metrologie), P. Motili (comunicațiile radio operati- 
ve) A. Bulicev (înzestrarea specială). 

Doar primarul din Dubăsari, V. Finaghin, venise în Moldova mai de- 
mult, în anul 1970. După cum vedem, proporţiile structurii etnice la nive- 
lul conducerii aşa-numitei RMN nu au corespuns niciodată celor ale 
structurii etnice a populaţiei regiunii. Acelaşi lucru îl putem spune şi de- 
spre componenţa etnică a conducerii întreprinderilor. La 1 aprilie 1992, 
din 31 de conducători ai întreprinderilor de construcţii din raioanele şi 
oraşele de pe malul stâng, numai trei erau moldoveni. Dintre cei 12 con- 
ducători ai celor mai puternice întreprinderi industriale — cum ar fi Uzina 
Metalurgică Moldovenească, uzinele producătoare de stații de pompare şi 
instalaţii de răcire, Electromaş, Moldavizolit, Tocilitmaş, Moldavkabeli, 
Pribor, Electroaparatura, Electrofarfor şi altele — numai doi erau moldo- 
veni! Din 12 conducători ai întreprinderilor din industria uşoară - cum ar 
fi Combinatul de mătase şi Fabrica de încălțăminte Floare din Bender, Fa- 
brica de confecţii din Tiraspol etc. — doar unul era moldovean. Aceasta era 
situaţia şi în alte ramuri industriale. 

Aceste date, prezentate în iunie 1992, la sesiunea a VIII-a a Parlamentu- 
lui Republicii Moldova, au demonstrat foarte bine esenţa evenimentelor pe- 
trecute şi dedesubturile acestora, precum şi cine a dirijat procesul politic, 
cine a fost interesat de crearea republicii şi cine a împiedicat introducerea or- 
dinii constituţionale. Conducătorii amintiţi de mine erau legaţi, din punct 
de vedere organizaţional şi spiritual, de acele cercuri politice din Rusia, ai 

căror reprezentanți erau interesați de aşa-numita RMN şi îşi coordonau 
existenţa cu interesele strategice ale Rusiei. 

Iată de ce înlăturarea conflictului în format unilateral nu a fost posibilă. 
Am remarcat un lucru ciudat: deşi în acei ani Moscova, „bastion al spiritu- 
lui rus”, tutela Tiraspolul (acest proces continuă şi în ziua de astăzi), situa- 
ţia ruşilor de pe malul drept al Nistrului nu a îngrijorat-o niciodată. De-a 
lungul celor 20 de ani care au trecut de la destrămarea Uniunii, Kremlinul 
nu a ridicat nici măcar un deget pentru strămutarea în Rusia a populaţiei 
rusofone despre care a anunțat şi anunţă în continuare că este foarte îngrijo- 
rat. Pe întreaga suprafaţă a republicilor fostei URSS, în anii '90 a fost lă- 
sată la voia întâmplării soarta a aproape 50 de milioane de persoane, care 
consideră limba rusă drept limbă maternă. Puținele programe de strămu- 
tare a conaţionalilor propuse de Moscova au eşuat din cauza lipsei resurse- 
lor, a necugetării şi a egoismului elitei ruse. Mai mult, în anii '40-'80, nu 
din proprie iniţiativă, ruşii s-au stabilit la periferiile naţionale ale imensei 
Uniuni, deoarece în ţară nu exista o piaţă a muncii libere, oamenii erau tri- 
mişi la muncă de către Moscova şi mulţi încheiau căsătorii mixte. După 
destrămarea URSS, situaţia s-a schimbat, dar acelor locuitori rusofoni din 
fostele republici, care nu voiau sau care nu puteau să se adapteze la noile 
realităţi, dar doreau să plece în patria istorică, Moscova le-a propus condiţii 
care, în mod intenţionat, îi marginalizau pe strămutați. Într-o ţară imensă 
nu au găsit metode de sprijin nici măcar pentru ruşii care au rămas în grija 
regimurilor ostile din fostele republici din Asia Centrală. Despre modul în 
care au supravieţuit aceştia, de exemplu în condiţiile dictaturii asiatice a li- 
derului turkmen Saparmurat Niazov, presei ruse nu i-a plăcut să scrie. 
Această situaţie se menţine şi acum. Este de mirare şi faptul că, permanent, 
programele umanitare în vigoare ale Kremlinului, destinate populației 
rusofone de pe malul drept al Nistrului, pot fi numărate pe degetele de la 
o mână şi că unui rus din Republica Moldova îi este practic imposibil să 
obțină cetăţenia rusă. Într-adevăr, Rusia ar trebui să înveţe ce înseamnă 
dragostea proactivă faţă de conaţionali de la România, Germania şi Israel! 
Din păcate, în Moldova, dimensiunea etnică nu a fost luată în considerare 
la sfârşitul anilor '80, la elaborarea legislaţiei privind limba, iar în anii '90 
nu s-a elaborat o politică pentru perioada de tranziţie privind adaptarea 
populaţiei rusofone la noile realităţi şi integrarea acesteia în noua socie- 
tate. Oficialii moldoveni au demonstrat o încredere naivă în faptul că se 


173 


General ION COSTAŞ 


va rezolva de la sine problema existenţei, în statul moldovenesc, a unei 
mase imense de moldoveni rusificaţi, ruşi-orăşeni, ucraineni din raioanele 
nordice, găgăuzi şi bulgari care locuiesc compact în sud, de ruşi staroveri 
din zona rurală. 

Toţi aceşti oameni au fost excluşi în mod grosolan şi rapid din procesul 
de renaştere naţională, motiv pentru care au şi devenit o unealtă în mâinile 
liderilor separatiști. În concluzie, Tiraspolul a acuzat Chişinăul de crearea 
unor structuri de putere mononaţionale şi pe baza acesteia a construit, în 
mare măsură, o propagandă antimoldovenească. Acest lucru este pe jumă- 
tate adevărat şi pe jumătate neadevărat. Din punct de vedere legislativ, în 
Republica Moldova s-a realizat reprezentarea tuturor straturilor etnice ale 
populaţiei. Încă din 14 noiembrie 1990 a fost adoptată hotărârea Parlamen- 
tului privind programul de ieşire a țării din criza politică. În acest document 
figura şi acest punct: „La crearea tuturor organelor de stat ale puterii și admi- 
nistrației la toate nivelurile să se asigure reprezentarea cetățenilor de toate na- 
ționalitățile, care locuiesc pe teritoriul Republicii Moldova, în concordanţă 
cu structura etnodemografică a populaţiei”. Să spunem direct, acest docu- 
ment nu s-a pus în practică niciodată — nici în acei ani, nici după aceea. El a 
fost ignorat atât de conducătorii structurilor de stat, cât şi de toate partidele 
politice la formarea listelor de candidaţi pentru alegerile parlamentare. To- 
tuşi, cauza principală a acestei situaţii a fost întotdeauna necunoaşterea de că- 
tre marea masă a populaţiei rusofone a limbii de stat a Republicii Moldova. 
De-a lungul anilor, limba nu s-a studiat (inclusiv din vina statului), în schimb, 
s-au purtat dezbateri îndelungate privind necesitatea introducerii limbii 
ruse ca a doua limbă de stat, deşi aceasta avea deja statutul de limbă de co- 
municare între naţiuni. Printre altele, am văzut şi vedem exemple izolate ale 
modului în care funcţionarii rusofoni, care cunosc bine limba română, fară 
niciun fel de piedici, fac carieră în serviciul public. 

Sunt absolut convins că, dacă, de exemplu, în cei 8 ani de conducere a 
comuniştilor, în regiunile în care locuiesc compact ucraineni, găgăuzi, bul- 
gari, în mediul orăşenesc rusofon, ar fi fost realizat un program de studiere 
a limbii române în grădiniţe şi şcoli, în politică şi afaceri, ar fi apărut o 
nouă generaţie, care nu ar mai fi avut aceste complexe etnice. Dar aceasta 
ar fi fost în defavoarea comuniştilor: chiar pe aceste temeri ale unei părţi a 
electoratului, pe sentimentele de neîncredere şi jignire s-au construit, la în- 
ceput, propaganda intrării în uniunea Rusia-Belarus, apoi campaniile de 

luptă împotriva partidelor politice de orientare democrată. În concluzie, 
nu s-a acordat nicio atenţie studierii limbii române de către copiii rusofoni 
în grădiniţe şi şcoli, iar, în universităţi au fost propuse cursuri cu plată în 
acest sens. Totuși, este paradoxal că însăşi politica sprijinirii pe electoratul 
rusofon l-a adus în final pe Voronin la pierzanie. Acest electorat s-a destră- 
mat progresiv. Intelectualitatea rusofonă şi mediul de afaceri au încetat 
să-i mai vadă drept apărători pe comunişti, care au ruinat în mod deschis 
ţara şi care au instaurat un regim semiasiatic de conducere totalitară de 
către un singur clan. Chiar în Găgăuzia orientată, în mod tradițional, spre 
Rusia, Voronin a suferit o înfrângere răsunătoare la alegerile locale din 2007. 
Găgăuzii nu i-au iertat pe comunişti pentru demiterea ilegală a başcanului 
Dmitri Croitor, pentru distrugerea Universităţii Găgăuze (unica din 
Moldova şi din lume în care predarea se facea în limba găgăuză, rector şi 
fondator fiind Leonid Dobrov), pentru politica de obligare a găgăuzilor de 
a pleca la muncă peste hotare. 

De la început, pentru studierea limbii de stat a fost stabilită o perioadă 
de 6 ani, dar adesea factorii accelerării introducerii acesteia în mase nu au 
fost cei la vârf, ci păturile de jos. La începutul anilor '90, s-au înregistrat con- 
flicte şi confruntări curente în plan lingvistic. Presa a turnat gaz pe foc. De 
exemplu, PDnestrovskaia pravda scria în numărul din 11 februarie 1990: 
„Peste 6, 10 sau 20 de ani, tiraspolenii vor vorbi și vor face afaceri în limba 
pe care o vor alege ei singuri. În favoarea lui Smirnov a lucrat şi neştiința 
Chişinăului de a se descurca cu dezordinea socială, provocările sau nihilis- 
mul juridic, din cauza cărora cetăţenii s-au simţit lipsiţi de apărare. 

Majoritatea incidentelor de rezonanţă cu privire la pogromuri, incendi- 
eri, distrugeri de monumente şi atacuri asupra Opoziţiei, cu substrat etnic, 
nu au fost cercetate până la final, faptele nu au fost aduse în instanţă, iar eu 
nu sunt convins că în toate cazurile erau vinovaţi cei care au fost acuzaţi în 
mod public. Ce aşteaptă societatea noastră în viitor? Vor reuşi, oare, cetăţe- 
nii rusofoni să se integreze în totalitate în aceasta, vor înceta, oare, să se gân- 
dească vreodată că la noi lumina vine de la Moscova? Tare aş vrea să cred 
acest lucru, dar realitatea este că mulți oameni sunt nostalgici, se autoizolează 
în cultura proprie, se limitează la citirea presei în limba rusă şi la viziona- 
rea programelor TV moscovite, la comunicarea cu rusofonii, iar cu moldo- 
venii au contact numai în limba lor maternă. Citind cartea Allei Skvorţova 
Rușii din Basarabia: experiența vieții în diaspora (1918-1940), apărută la 

Chişinău în anul 2002, m-am convins de analogia absolută a situaţiilor. 
Diaspora rusă şi în România antebelică, şi în Republica Moldova contem- 
porană a demonstrat şi demonstrează o incapacitate similară de integrare în 
societatea românofonă. Aceleaşi calităţi au apărut, să spunem, şi în Harbin, 
unde s-au stabilit, după revoluţia din anul 1917, refugiații din Rusia. În fi- 
nal, acest oraş a devenit rusesc, pentru că nu emigranții s-au integrat în co- 
munitatea locală, ci, dimpotrivă, japonezii şi chinezii au fost obligaţi să 
înveţe limba rusă. Ce reprezintă acest fenomen şi cum poate fi el depăşit? 
Cum să-i ajuţi pe cetăţenii rusofoni să se adapteze la noile condiţii? lată la 
ce este timpul să se gândească Puterea, dacă vrea într-adevăr să constru- 
iască o societate după standarde europene. 


CAPITOLUL 14 


Cum i-au „zombificat” pe cei din Dubăsari 


Dubla putere. Finaghin: omul care zâmbea mereu. Persecuţia lui 
Miţcul. Zarea Pridnestrovia, publicaţia din perioada comunismului 
militar. Armata de marionete ROSM. Operaţiunea de înlăturare 

a puterii legale. Dezertarea lui Plămădeală. Druc va da ordinul 

de deblocare a podului. Greşeala lui Vîrlan. Victimele 


Dubăsari este un oraş mic, liniştit, provincial, de pe malul Nistrului. 
La 12 august 1990, aici, ca şi în alte localităţi de pe malul stâng, a avut loc 
un referendum privind formarea aşa-numitei RSSMN. La secţiile de vo- 
tare, nu au fost primiţi adepții Moldovei unitare, lucru care a şi determinat 
rezultatele. În final, când, după votarea de la 2 septembrie, a fost proclamată 
RSSMN, Dubăsari a intrat în componența acesteia. În magazinele alimen- 
tare din oraş au apărut anunţuri de genul: „Laptele se dă numai orăşenilor 
şi locuitorilor din acele sate care au trecut sub jurisdicția Transnistriei”. Au 
început efectiv să „zombifice” oraşul, introducând o ruptură între cei de 
pe malul stâng şi cei de pe malul drept. Despre modul în care localitatea 
Dubăsari a fost ruptă de Moldova, cum s-a intensificat opoziţia cu fiecare 
zi care trecea, despre cine şi cum a împins oraşul în conflictul de pe pod a 
relatat, la 18 mai 1991, publicaţia Molodioj Moldovi!. 


Încă de-acum un an, tot ce este în Dubăsari se poate enumera, fară co- 
mentarii — descria situaţia jurnalista Elena Zamura, în articolul de investi- 
gaţie „Umbre pe podul de la Dubăsari”, scris cu ajutorul lucrătorilor MAI. 


1 Tineretul Moldovei 

Puterea este una, banca este una, publicaţia este una. A fost lipsa alegerii, 
fapt care a stat la baza raiului spiritual. După cum se știe, în „listele de inven- 
tar” ale raiului erau, de asemenea, un bărbat, o femeie, un arbore al conștiin- 
tei.. Astăzi, în Dubăsari este dublă putere. Comitetul executiv raional ţine 
de Chișinău, Comitetul executiv orășenesc, de Tiraspol. Sunt două bănci: a 
doua, comercială, a fost înființată în satul Cocieri, la inițiativa întreprinde- 
rilor și organizațiilor care nu s-au implicat în blocarea Ministerului de Fi- 
nanţe al RSS Moldova. Sunt și două sisteme ale organelor de ordine publică: 
Poliţia care există în mod real este dublată de ROSM, care nu există de fapt. 
În final, sunt două publicaţii cu două puncte de vedere contradictorii asu- 
pra a tot ceea ce se întâmplă în oraș și în lume... Viaţa este ca într-un film 
alb-negru. Și în acest film este doar un cadru impus de la regizor, colorat În 
roșu. În timpul bombardamentului asupra Hiroşimei, trei trecători s-au 
transformat În cenușă, având imprimate pentru totdeauna siluetele pe po- 
dul din oraș. Trei morţi la Dubăsari... Și cenușa lor ne bate în inimă. Astăzi, 
când au răsunat primele valuri ale sentimentelor, este timpul ca o minte 


limpede să întrebe: Ce s-a întâmplat totuși? 


Dar iată ce s-a întâmplat. La începutul lui decembrie 1990, Sovietul 
orăşenesc din Dubăsari a decis să desființeze prezidiul şi să formeze o nouă 
structură a puterii locale. În funcţia de preşedinte al Comitetului executiv, 
deputaţii l-au promovat pe Ivan Vitovici, şeful asociaţiei pentru serviciile 
comunale. Cât timp aleşii poporului care respectau legea au examinat în 
detaliu procedura legală de promovare, a apărut o altă candidatură. Totul 
s-a petrecut atât de repede şi de neaşteptat, încât nimeni, ulterior, nu a pu- 
tut să explice cum şi de ce în fotoliul preşedintelui Comitetului executiv al 
sovietului orăşenesc a ajuns în final reprezentantul complexului sovietic de 
apărare, muncitor la filiala din Dubăsari a întreprinderii cu regim special, 
Vladislav Finaghin — un om care zâmbea chiar şi atunci când vorbea des- 
pre lucruri neplăcute şi triste. 

Cei mai apropiaţi camarazi ai lui Finaghin erau Porojan şi Diukarev. Pri- 
mul, un bărbat uscăţiv, cu barbă, înclinat mereu să facă dezvăluiri, al doilea, 
încă tânăr, dar deja cărunt, de asemenea înclinat spre presiunea mitingurilor. 

Noul primar a început să câştige autoritate asupra orăşenilor şi să recru- 
teze activ adepţi, reacţionând la toate rugăminţile, cât timp vistieria nu s-a 

subţiat din pricina gesturilor sale de binefacere şi a diminuării taxelor. Toate 
deciziile şeful oraşului le punea constant de acord cu Tiraspolul, lăsând ast- 
fel impresia că acţionează independent. lată cum descria Elena Zamura dis- 
cuţia cu Finaghin în articolul „Umbre pe podul de la Dubăsari”: 


Sovietul orășenesc își pune speranţa în proiectele economice ale 
Tiraspolului. „Spuneţi, credeți în Igor Smirnov?” l-am întrebat pe Finaghin. 
„Nu vă îndoiți când mizați pe el cartea viitorului orașului?” Zâmbind, in- 
terlocutorul a vorbit despre Smirnov ca despre un om educat și cu viziuni 
avangardiste... Am arătat în direcția portretelor clasicilor marxismului de 
pe perete: „Aceasta are legătură cu crezul vostru comun?” Finaghin s-a în- 
cruntat: „Moștenirea Comitetului raional... Noi vom construi socialismul. 


Dar nu așa. Cred în înnoirea ideii comuniste". 


Până la urmă acţiunile revoluționare ale primarului, sprijinite de 
Tiraspol, au însemnat, în oraş, dublarea puterii: Vladislav Finaghin s-a pro- 
nunţat pentru susținerea autoproclamatei Republici Transnistrene, preşedin- 
tele Comitetului executiv raional, Ivan Miţcul - pentru Moldova unitară. 
Comitetul raional de partid din Dubăsari nu a avut o poziţie fermă, ac- 
ţionând în funcţie de circumstanţe şi, cel mai frecvent, susținându-l pe 
Finaghin. Activiştii de partid ştiau că se examinează problema privind crea- 
rea unui partid comunist în Transnistria şi că decizia o va lua Smirnov. Ei 
îşi puneau mari speranţe în înnoire şi încercau să apropie acest moment. 
La solicitarea lui Nicolae Misail, deputat în Parlamentul Moldovei, la şe- 
dința organului legislativ s-a discutat chiar şi despre faptul că bunăoară 
Comitetul executiv din Dubăsari al PCM îi pune pe tapet pe comunişti şi 
face apel să fie sprijinit Smirnov şi echipa lui. La început, în oraş a fost per- 
secuţia permanentă a lui Miţcul, dar treptat s-a trecut la o amplă campanie 
de ameninţare şi intimidare a celor care erau de partea puterii legale. Un 
rol uriaş în prelucrarea ideologică a orăşenilor l-a jucat publicaţia Zarea 
Pridnestrovia, care trezea constant spaima faţă de pericolul care ar fi venit 
de la Chişinău şi care solicita bărbaţilor să se înscrie în detaşamentele mun- 
citoreşti de sprijinire a Miliției. 

Articolele din Zarea Pridnestrovia, prin stil, vocabular şi metode de lu- 
cru, păreau împrumutate din timpurile staliniste. În principiu, întreaga 

presă transnistreană lucra în spiritul comunismului militant, dar acest or- 
gan de presă se deosebea, în tabloul general, prin primitivism şi prin agresi- 
vitate de peşteră. S-a ajuns ca echipa lui Finaghin să-i propună preotului 
paroh de la Biserica Cuvioasa Paraschieva, părintelui Igor (Tarasov) să facă 
în predicile sale campanie pentru RSSMN. Au început să facă presiuni asu- 
pra preotului, solicitându-i să se fotografieze în biserică cu un număr din 
Zarea Pridnestrovia, pentru un articol de pe prima pagină a acestei publica- 
ţii. Părintele Igor, care nu dorea să fie părtaş la acest spectacol politic, s-a vă- 
zut nevoit să părăsească biserica. În consecință, revista a publicat un articol 
în care vorbea despre „un popă care a fugit cu banii bisericii”. Manipularea 
permanentă a populaţiei avea loc la mitingurile care, în Dubăsari, erau foarte 
frecvente. Gaz pe foc turnau emisarii din Tiraspol şi din Moscova. La întâl- 
nirea cu alegătorii, în decembrie 1990, S. Morozov, deputat al poporului 
din URSS, care conducea Districtul Militar din Odessa, le-a spus celor din 
Dubăsari că misiunea lor specială constă în aceea că trebuie să apere ca pe 
lumina ochilor podul, barajul şi alte obiective strategice. În finalul discursu- 
lui său, Morozov a declarat cu patos: „Nu vom da nimănui niciun petic de 
pământ de la est de Nistru”. Toate aceste seminţe ale urii vin de departe. În 
Dubăsari apăruseră armele. Îmi amintesc o astfel de întâmplare: un locuitor 
din Hînceşti s-a certat cu soţia, a amenințat-o cu o grenadă şi, trăgând cu- 
iul grenadei, şi-a dat seama că grenada era una de război. 

Soţul şi-a acoperit soția cu propriul corp, el a murit, iar nevasta lui a 
fost mutilată. Ancheta a demonstrat că grenada îi fusese dăruită de un cu- 
noscut din Dubăsari, membru al detaşamentelor muncitoreşti pentru spri- 
jinirea Miliției, care avea vreo câteva zeci de grenade. Miliția confisca 
permanent de la membrii ROSM arme şi efecte speciale, dar Finaghin dă- 
dea asigurări că detaşamentele nu erau înarmate. 

Spre toamna anului 1990, detaşamentele muncitoreşti erau reprezentate 
de un grup de vreo câteva zeci de persoane, care primeau un salariu consis- 
tent, de aproape 300-400 ruble şi care purtau uniforme. Printre membrii 
ROSM erau foşti condamnaţi penal, dar, dacă cei din Poliţie îi luau la ochi 
pe aceşti oameni, ei erau daţi afară din aceste structuri. Se părea că acest de- 
tașament de sprijin, în frunte cu colonelul Slobodeniuk, era o armată de mari- 
onete, un atribut jalnic al puterii de marionete. Totuşi, armele atârnate pe 
perete, după cum se ştie, mai devreme sau mai târziu vor trage singure. Oa- 
menii cumpătaţi au înţeles că detaşamentul lui Finaghin era pentru apărarea 

personală şi pentru lupta cu opoziţia, dar, treptat, au apărut minţi înfierbân- 
tate care credeau că este nevoie să se apere împotriva unioniștilor români. 

După evenimentele de pe podul de la Dubăsari, ROSM acţiona deja ca 
poliție politică şi practic i-a exterminat pe adepţii Moldovei unitare. Având 
în vedere circumstanţele de netăgăduit, comisarului de poliție Dumitru 
Josanu i s-a spus direct: „Nu vă mirați dacă veți dispărea cândva”. Şi locui- 
torii paşnici se săturaseră de ROSM. Au fost cazuri când bărbaţi înarmaţi 
au năvălit în magazine, de unde i-au alungat pe cumpărători şi, amenin- 
țţând-o pe vânzătoare, s-au asigurat cu marfă. Membrii ROSM solicitau ser- 

vicii speciale chiar şi în staţiile de alimentare. Odată, grăbindu-se cu maşina, 
la apelul lui Finaghin, membrii ROSM au trecut pe culoarea roşie, au lovit 
un pieton de 17 ani şi l-au aruncat pe rănit la marginea drumului. Luptăto- 
rii faceau şi braconaj, împuşcând prin păduri cu cartuşele care le fuseseră 
distribuite şi pescuind din Nistru. Şeful Departamentului Poliţiei penale 
de la Comisariatul din Dubăsari, Victor Kolesnic, l-a înştiinţat imediat pe 
Finaghin despre toate acestea, dar şi despre alte isprăvi ale brigăzii. Au fost 
deschise câteva zeci de dosare penale pentru distrugerea drapelelor de stat. 

Pe fondul inacţiunii autorităţilor orăşeneşti şi al comportamentului pro- 
vocator al lui Finaghin şi al echipei sale, toată greutatea păstrării ordinii în 
Dubăsari a trecut în sarcina Comisariatului afacerilor interne. De aceea aces- 
ta era permanent tras la răspundere de Comitetul executiv orăşenesc, în legă- 
tură cu toate infracțiunile. Miliția, pe care publicația Zarea Pridnestzrovia nu 
o numea altfel decât „servitoarea bucătăriei diabolice Snegur-Druc-Costaş”, 
nu se simţea confortabil în oraș, fiind, de fapt, o mică insulă a puterii legale 
peste Nistru. În condiţii foarte grele, de presiune morală şi pericol, în 1990, 
lucrătorii comisariatului au reuşit să demaşte 682 de infracţiuni. 

Dincolo de războiul dur împotriva reprezentanţilor puterii legale şi de 
toate încercările de a-i ridica pe oameni împotriva puterii legale, lui Finaghin 
i-a fost foarte greu să politizeze oraşul paşnic, care iubea viaţa liniştită. Lo- 
cuitorii din Dubăsari creşteau păsări, cultivau grădinile, faceau vin şi nu 
doreau să participe nici măcar la războiul propagandistic. Era un oraş cos- 
mopolit, în care pe nimeni nu interesa politica, problemele de apartenenţă 
etnică şi de partid, unde nimeni nu dorea să fie în conflict cu vecinul. Deşi 
cercul roșu aruncat de Smirnov şi Finaghin se învârtea deja cu toată puterea, 
majoritatea locuitorilor din Dubăsari continuau să fie apolitici. Filiala de 
aici a Frontului Popular din Moldova s-a destrămat de la sine, OSTK era 


181 


General ION COSTAŞ 


o ficţiune, iar cifra celor care participaseră la referendum chiar cu forțele 
ROSM nu a reuşit să ajungă la clasicele procente staliniste de 90%. 


Zâmbitorul Finaghin este „varianta moale, de plastic”, a lui Smirnov cel 
de fier, scria Elena Zamura în articolul „Umbre pe podul de la Dubăsari”. 
Pentru a-i cutremura pe locuitorii din Dubăsari și pentru a face pe patro- 
nul în această mulțime transnistreană, era nevoie de un șoc. Era nevoie de 
zombi - oameni morți, pe care îi poți învia și pune să meargă pe străzile 
orașului. Aceștia nu sunt lăsaţi - și niciodată nu vor fi — să trăiască liniștiți 
pe pământ. E nevoie de ei ca să elimine din rândul locuitorilor liniștiți din 
Dubăsari superficialitatea Odessei, să fie programați pe vecie să îndure „po- 
litica’, frica și ura activă... Cui îi convine acest lucru? Cui fi era necesară 
transformarea unui orășel liniștit în „leagănul revoluției’, care a distrus tot ce 
au construit locuitorii din Dubăsari? Cui îi era convenabil ca puterea din 
Dubăsari să fie acaparată de Finaghin, pe care l-a delegat telefonic 
Smirnov? Cui îi era convenabil ca perdeaua isteriei politice să blocheze po- 
dul de peste Nistru? Cui îi era convenabilă imaginea unei „bande de crimi- 
nalt’, creată pentru Poliția Moldovei? 


Prima parte a operaţiunii planificate pentru alungarea din Dubăsari a 
puterii legale a fost mitingul de la 1 noiembrie 1990. La acesta, a fost adop- 
tată rezoluţia privind stabilirea unor puncte de control-trecere pe drumuri, 
blocarea clădirilor Judecătoriei, Procuraturii, Comitetului executiv, a podu- 
lui de peste Nistru. La 2 noiembrie, un grup de oameni i-a scos din clădirile 
administrative pe reprezentanţii puterii. Pentru restabilirea ordinii, în oraş, 
au fost deplasate subunitățile MAI din RSSM în număr de aproximativ 540 
de persoane. Cu toate acestea, în timpul marşurilor spre Dubăsari, au avut 
loc ciocniri cu populaţia civilă, în cadrul cărora trei oameni au fost ucişi, iar 
o mare parte a participanţilor la conflict, inclusiv poliţişti, au fost răniţi. În 
esenţă, cu aceste acţiuni a început conflictul transnistrean, confruntarea ar- 
mată dintre Poliţia din Moldova şi formațiunile paramilitare separatiste. 

Au trecut anii. Speculaţiile din jurul evenimentelor de pe podul de la 
Dubăsari din Transnistria nu încetează. Mai mult, toate faptele care au avut 
loc, toate declaraţiile martorilor în cadrul celor două cercetări penale au fost 
minuţios documentate de Procuratura RSS Moldova şi Procuratura Gene- 
rală a URSS, care l-a delegat numaidecât în Moldova pe E. Cernişev, anche- 
tator pentru situații speciale de pe lângă procurorul general. Cercetarea în 


182 


TRANSNISTRIA. CRONICA UNUI RĂZBOI „NEDECLARAT” 


cauza penală a continuat până în iulie 1991. Rezultatul acesteia a fost pre- 
zentarea unui volum de 90 de pagini, pe care mă bazez în prezentarea care 
urmează a evenimentelor. Concluziile principale din acest document au 
coincis cu cele la care a ajuns şi ancheta de serviciu a Inspectoratului MAI 
din Moldova pe linia personalului, în frunte cu Valeriu Coţiuba. 

La 24 octombrie 1990, pe malul drept al Nistrului, la intrarea pe podul 
din Dubăsari, a fost stabilit un post cu scopul de a nu permite accesul lup- 
tătorilor înarmaţi în Găgăuzia. Acolo se afla şi un detaşament de voluntari 
moldoveni - în jur de 100 de persoane, care ajutau Miliția din Chişinău să 
controleze maşinile, pentru a opri transportul de arme. În acest context, la 
Dubăsari au început să se răspândească diferite zvonuri. Unii vorbeau de- 
spre posibilitatea unui atac al voluntarilor, alții, despre faptul că în oraş vor 
intra forțele MAI din Moldova. Astfel, se miza pe spaimă, pe faptul că oa- 
menii nu vor sta să se întrebe: de ce intră Miliția în oraş, dacă acesta şi aşa 
este controlat de Secția raională din Dubăsari a afacerilor interne? 

Cuiva îi convenea să ruineze bazele ordinii publice. Sovietul orăşenesc a 
propus şefilor de întreprinderi să pună la dispoziție oameni pentru ca aceştia 
să dubleze munca Miliției. Ca urmare, în dimineaţa zilei de 1 noiembrie, la 
Casa Pionierilor din oraş s-au adunat şi au fost instruiți comandanții detașa- 
mentelor populare care, în aceeaşi zi, au intrat în conflict cu activiştii comi- 
tetului Integritate. Acest comitet a fost creat la sfârşitul lunii septembrie 
1990, la adunarea deputaţilor de la toate nivelurile de pe malul stâng, în sa- 
tul Pîrîta. La inițiativa Integritate şi cu sprijinul guvernului au fost tipărite 
10 000 de manifeste cu apelul către populaţia de pe malul stâng, de a apăra 
integritatea teritorială a Moldovei şi de a nu participa la alegerile pentru So- 
vietul Suprem al aşa-numitei RSSMN. Aceste manifeste s-au păstrat în cabi- 
netul adjunctului preşedintelui Comitetului executiv raional din Dubăsari. 

La 1 noiembrie, la mijlocul zilei, la Dubăsari, şi-au făcut apariția pa- 
tru microbuze cu membrii comitetului, care erau conduşi de scriitorul 
Alexandru Gromov. Cei care faceau campanie pentru Integritate au dorit 
să discute cu oamenii din piaţă, dar au fost îndepărtați de un grup de tineri 
din OSTK şi ROSM. Reprezentanţilor misiunii de pace le-a fost luată ca- 
mera de filmat şi o parte din manifeste, au fost jigniţi, au încercat chiar să 
le răstoarne maşina. Numai intervenţia adjunctului şefului Secţiei raionale 
a afacerilor interne, V. Artemie, a prevenit izbucnirea unei încăierări. Ple- 
când din piaţă, reprezentanţii Integrităţii au văzut autobuzele cu care 

veneau din Comrat locuitorii din Rîbnița și Dubăsari. Aceştia erau volun- 
tari care mergeau să îi ajute pe găgăuzii care aleseseră un Soviet Suprem 
ilegal în autoproclamata Republică Găgăuză. Ei au devenit fermentul mitin- 
gului spontan. Voluntarii, care au chemat poporul să participe la alegerile 
pentru Sovietul Suprem al aşa-numitei RSSMN, au plecat. 

Dar aluatul, cum se spune, abia începea să dospească. Unul după altul, 
participanţii la miting au criticat dur Procuratura pentru faptul că a des- 
chis dosar penal celor doi cetățeni care, la mitingul de la 17 septembrie, în 
timpul confruntării cu Miliția, ceruseră să se schimbe tricolorul de pe clă- 
direa Comitetului executiv raional cu drapelul roşu. Ei erau frecvent che- 
mați să dea declaraţii, iar pe unul l-au adus chiar cu forța la interogatoriu. 
Şi Comitetul executiv raional, şi Miliția au fost criticaţi pentru faptul că au 
fost împotriva autoproclamării republicii. Toate observaţiile critice au fost 
notate de preşedintele OSTK, Krîjanovski, care, ulterior, a citit rezoluţia 
mitingului (aceasta a fost publicată, la 6 noiembrie, în Zarea Pridnestrovia). 
S-a propus ca la data de 2 noiembrie să se blocheze clădirea Comitetului 
executiv raional, a Procuraturii interraionale, a Judecătoriei, dar şi podu- 
rile şi drumurile, să fie dați afară colaboratorii Secţiei raionale a afacerilor 
interne dacă nu doresc să sprijine aşa-numita RSSMN. Acest plan demon- 
strează că toate aceste acțiuni nu au fost spontane, ci bine organizate şi că, 
în spatele mulțimii, erau lideri care urmăreau obiective concrete. 

La 2 noiembrie am dat ordinul privind crearea în raioanele Dubăsari şi 
Grigoriopol a 32 de puncte de control-trecere, cu trei schimburi, fiecare 
schimb fiind format din cel puţin 10 persoane echipate complet. În aceeaşi 
zi, dimineaţa, participanţii la miting, exact la ora 09.00, ca la serviciu, au 
apărut în centrul oraşului să pună în aplicare rezoluţia. Şi asta demonstrează 
cum nu se poate mai bine că toate acţiunile de la 1-2 noiembrie au fost 
bine planificate. În principal, s-au adunat femei nu tocmai tinere, sub con- 
ducerea deputatei N. Pojidaeva. Aceasta era cunoscută pentru faptul că în 
timpul vizitei lui Mircea Druc la Dubăsari, a solicitat să fie dat jos tricolorul 
de pe clădirea Sovietului raional. După aceea, a fost chemată la Procuratură, 
fapt catalogat de Pojidaeva drept o „persecutare a rusofonilor”. 

Mulțimea formată iniţial din 20-30 de persoane a crescut treptat şi a 
început să fiarbă. Oamenii, înconjurați de propagandiştii din ROSM, s-au 
îndreptat spre clădirea Procuraturii, i-au citit procurorului Briazu rezolu- 
ţia mitingului şi l-au scos din cabinete împreună cu colaboratorii lui. Apoi, 

Pojidaeva a sigilat Procuratura, lipind pe uşa de la intrare o foaie de hârtie 
cu semnătura sa. Acelaşi lucru s-a întâmplat şi în clădirea Judecătoriei. Pre- 
şedintele acesteia, D. Visternicean, l-a chemat telefonic pe şeful Secţiei raio- 
nale a afacerilor interne, D. Josan. Miliția şi Procuratura au încercat să-i 
calmeze pe răsculați, dar degeaba. Drept răspuns, s-au auzit apeluri pentru 
blocarea clădirii Miliției. Mulțimea s-a îndreptat spre Comitetul executiv 
raional. Din cabinetul preşedintelui Ion Miţcul au fost scoase şi arse mani- 
festele mişcării Integritate. 

În acel timp, Miţcul, care se afla la Moscova, a revenit la muncă la 5 no- 
iembrie şi şi-a găsit uşa sigilată. Toate cheile confiscate au fost predate 
adjunctului Sovietului orăşenesc din Dubăsari, A. Porojan. În aceeaşi zi, 
acestea au fost înapoiate de către Finaghin membrilor administraţiei. În ca- 
drul anchetei, el a declarat cu fățărnicie că nu are nicio legătură cu evenimen- 
tele, iar la miting a venit doar pentru a „răspunde la întrebările cetăţenilor” 
şi a plecat înainte să fie citită rezoluţia. Cu toate acestea, fapta rămâne faptă: 
Finaghin şi Porojan au fost permanent în centrul tuturor loviturilor de stat 
organizate atunci. Pe aceştia doi îi înconjura un grup de activişti care transmi- 
tea ordinele lor mulțimii. Mai târziu, la anchetă, practic toţi bărbaţii intero- 
gaţi au aruncat vina pe femei. Voi merge mai departe spunând că Procuratura 
unională a ajuns la concluzia că toţi participanţii la acţiunile de grup care au 
încălcat ordinea publică (prin acapararea clădirilor administrative) au greșit 
cu bună ştiinţă, dar nu au conştientizat caracterul social periculos al acțiuni- 
lor lor, nu au prevăzut consecinţele lor şi le-au înfăptuit involuntar. În final, 
urmărirea penală a participanţilor la dezordinile în masă a fost întreruptă. 

În dimineaţa zilei de 2 noiembrie, la întreprinderile din oraş au avut loc 
mitinguri, la care oamenii au chemat „să se apere oraşul de voluntari”. Ad- 
ministraţia organizaţiilor de construcţii i-a mobilizat pe conducătorii auto- 
macaralelor. Pe macarale au încărcat blocuri de fier-beton. La postul IAS au 
fost trimise iscoade care îi interogau pe şoferii care veneau dinspre Chişinău. 
Tot ei au raportat că pe şosea se deplasează o coloană. În jurul orei 14.00, 
partea dreaptă a şoselei Poltava a fost blocată cu blocurile de beton. Tot 
aici staționau un tractor şi o automacara. Ulterior, anchetatorii au ajuns la 
concluzia că aceste acţiuni au fost în mod clar încălcări ale legii URSS, din 
23 octombrie 1990, privind răspunderea penală pentru blocarea căilor de 
transport şi alte acţiuni ilegale care afectează funcţionarea normală şi si- 
gură a transportului. Totuşi, cauza referitoare la persoanele care au blocat 

drumul a fost închisă, fâcându-se trimitere la faptul că această lege fusese 
ratificată de Sovietul Suprem al RSS Moldova abia în 4 noiembrie 1990. 

În acest timp, eu mă aflam la Statul-Major Operativ al MAI din RSS 
Moldova, la Cimişlia, unde a fost introdusă starea excepțională pentru su- 
dul Moldovei, întrucât exista pericolul real de răsturnare a puterii legale. 
De la statul-major am condus forțele aduse în sud (aici au fost aduşi anga- 
jaţii de la 28 de secţii orăşeneşti şi raionale ale afacerilor interne). Despre 
evenimentele de la Dubăsari, şeful Secţiei raionale a afacerilor interne, 
Dumitru Josan, a informat, prin teleimprimator, Statul-Major Operativ de 
la MAI al Moldovei, apoi m-a sunat, mi-a relatat în detaliu şi mi-a cerut 
ajutorul. În această situaţie complicată, am reuşit să iau legătura cu Josan 
pe 2 noiembrie, prin telefon, de trei ori şi încă de două ori m-a mai sunat 
el. Şeful Secţiei raionale era foarte îngrijorat din cauza situaţiei, considera 
că există pericolul real ca Secţia raională de miliţie să fie ocupată. Încă de 
dimineaţă, la recomandarea şefului unității de serviciu a MAI, Zaporojţev, 
Josan a distribuit întregului personal, pe bază de tabel, arme, iar automa- 
tele şi pistoalele care au rămas, împreună cu documentele secrete, le-a dus 
la Chişinău. El mi-a spus că pentru acţiuni active şi deblocarea podului de la 
Dubăsari nu sunt suficiente forţele Secţiei raionale. Josan intrase în panică, 
însă teama lui că va fi ocupată clădirea nu era nejustificată, după cum au 
arătat şi evenimentele din a doua jumătate a anului 1991. Când am comu- 
nicat, după numai o jumătate de zi, că ne vor veni întăriri, Josan tot nu s-a 
liniştit. În aceeaşi zi, potrivit mărturiilor lui Zaporojţev, la unitatea de ser- 
viciu a sunat ministrul justiţiei, Pavel Barbălat, şi a cerut ca Secţia raională 
Dubăsari să fie ajutată de urgenţă cu oameni. 

I-am dat sarcina lui Josan să apere clădirea Secţiei raionale a afacerilor 
interne şi să deblocheze clădirile Judecătoriei şi Procuraturii, am cerut să li 
se explice oamenilor despre ce se întâmplă şi, numai în cazul unor atacuri 
asupra Secţiei raionale a afacerilor interne, am autorizat să se tragă în aer. 
Îndeplinind aceste ordine, Josan i-a convins cu toate puterile lui pe locui- 
torii din oraşul Dubăsari să nu încalce legea. 

Dar, după cum a constatat mai târziu Procuratura Generală a URSS, 
aceştia nu au tras niciun fel de concluzii. Practic, am primit imediat dispo- 
ziţia prim-ministrului Mircea Druc referitoare la necesitatea ca, sub răs- 
punderea mea personală, să adopt măsuri urgente de restabilire a ordinii 
în Dubăsari. În aceeaşi zi, am dat Ordinul nr. 4 „cu privire la deblocarea 

podului de la Dubăsari peste râul Nistru şi organizarea apărării ordinii pu- 
blice în oraşul Dubăsari”. În acesta se arăta: „Se interzice categoric utiliza- 
rea armelor de foc cu excepția cazurilor prevăzute de lege, precum și a 
focurilor de avertisment trase în aer. 

Am dat ordin să se creeze un detaşament de coordonare format din mili- 
ţienii dislocaţi în sud. Acesta era format dintr-un batalion de patrulă-gardă 
de la DAI din Chişinău (140 de persoane sub comanda căpitanului de mili- 
ţie V. Covali), precum şi din batalionul Serviciului de Pompieri de la Secţia 
Sovietică raională a afacerilor interne din Chişinău (23 de persoane, coman- 
dant - căpitanul de miliție C. Burlacu) şi subdiviziunea OMON (56 de per- 
soane sub comanda căpitanului de miliție I. Melnic). O companie separată 
a serviciului DAI de la Chişinău (comandant - locotenentul-major de mili- 
ţie V. Lăpuşneanu) care cuprinde 18 persoane şi subunitatea din cadrul ba- 
talionului independent al Serviciului de patrulare şi santinelă al IAS DAI 
din Chişinău (comandant - maiorul de miliţie V. Batcu), cu 14 persoane, 

a primit ordinul să asigure securitatea deplasării coloanei de maşini a detaşa- 
mentului mixt. Pentru desfăşurarea activităţii de lămurire a oamenilor a fost 
creată o grupă de ofițeri din aparatul central al MAI în frunte cu şeful Direc- 
ţiei de prevenţie şi relaționare, locotenent-colonelul de miliţie D. Corlăteanu 
(aşa-numitul grup de explicare a legilor sovietice). L-am numit comandant al 
detaşamentului mixt pe adjunctul şefului DAI din Chişinău, locotenent-co- 
lonelul de miliție Stepan Vîrlan. El a primit ordinul să deblocheze şoseaua 
Poltava, să intre în Dubăsari, să pună patrule, să organizeze paza clădirilor ad- 
ministrative cu forțele MAI, iar restul subdiviziilor să fie dislocate la Cocieri. 

Ulterior, Procuratura Generală a URSS a arătat că, dată fiind funcţia sa, 
Vîrlan nu putea fi numit la comanda unui detaşament special: un astfel de 
detaşament putea fi condus numai de adjunctul ministrului. Ştiam acest lu- 
cru şi, iniţial, i-am ordonat coordonarea întregii operaţiuni adjunctului 
meu, Mihail Plămădeală. La 2 noiembrie, acesta a fost trimis la Dubăsari. 
Dar, după ce a primit ordinul, a ajuns la faţa locului abia peste câteva ore, 
când conflictul era stins, principalul pericol trecuse. Plămădeală, fară gre- 
şeală, a ales cel mai sigur loc - postul IAS, pentru legătura cu MAI, după 
cum a povestit ulterior. Pentru a se justifica, adjunctul ministrului a spus ulte- 
rior că a fost bolnav (de ce nu s-a adus atunci la unitatea sanitară?), că ordinul 
nu i-a fost clar (deşi putea suna de la Chişinău la Cimişlia şi să se asigure), că 
situația evolua spre normal şi nu erau necesare forțe suplimentare... În general, 

am avut motive să presupun că adjunctul meu pur şi simplu s-a speriat. 
Totuşi, era peste puterile lui să recunoască acest lucru şi Plămădeală m-a 
acuzat mult timp în presă de incompetenţă şi de toate păcatele. La rân- 
dul meu, dând declaraţii la Procuratura URSS, am evitat întrebarea despre 
Plămădeală, considerând înjositor pentru mine să-mi acuz adjunctul. 

Detaşamentul a ieşit din Cimişlia pe la amiază. Oamenii erau echipați 
cu automate şi cartușe de război (care le fuseseră date încă dinainte de in- 
stituirea stării excepţionale în sud), cu bastoane de cauciuc, căşti, scuturi 
Vitraj, iar grupul special - cu grenade Ceriomuha. În dimineaţa zilei de 
2 noiembrie, prim-ministrul Mircea Druc a trimis la Dubăsari, doar telefo- 
nic şi fără permisiunea mea, încă un detaşament mixt, în calitate de rezervă, 
În componenţa acestuia intrau 132 de cursanți şi ofiţeri de la Şcoala medie de 
Miliție din Chişinău, sub comanda generalului-maior de miliţie M. Răilean 
(aceştia nu au participat direct la operaţiune) şi personalul de la Centrul de 
învățământ al MAI, 143 de persoane, sub comanda lui N. Tăbuico. Aceste 
detaşamente erau deja pe traseul Chişinău - Poltava la ora 13.00, la un ki- 
lometru de podul de la Dubăsari. Detaşamentul mixt a ajuns acolo la ora 
15.00. Coloana de rezervă din Dubăsari a fost întâmpinată de adjuncţii şe- 
fului Secţiei raionale a afacerilor interne, A. Bevziuc şi V. Artemie. Ei au co- 
municat că situaţia este sub control şi că nu există necesitatea introducerii 
acestor subunități. 

În acest timp, încercam fără succes să sun la Secţia raională, dar acolo 
nu era nimeni care să vorbească cu mine şi să-mi spună că s-a soluționat 
conflictul. Când, la intersecţie, a apărut coloana detaşamentului mixt sub 
comanda lui Vîrlan, şi acestuia i s-a transmis rugămintea Comitetului execu- 
tiv orăşenesc de a nu introduce detaşamentul în oraş, Vîrlan a mers personal 
la Dubăsari, pentru a se convinge de veridicitatea informaţiei. Dar peste pod 
a fost întâmpinat de un grup de localnici şi nu a fost lăsat să treacă pe malul 
stâng. Fireşte, în mulțime era preşedintele Sovietului orăşenesc, Vladislav 
Finaghin. Mai târziu, în raportul său, Vîrlan a scris că erau mulți oameni 
beţi şi că a reuşit cu greu să iasă de acolo. Informaţia referitoare la faptul 
că printre cei care apărau podul erau oameni beţi este cuprinsă şi în rapoar- 
tele altor angajaţi MAI participanţi la evenimente. 

Întorcându-se pe malul drept al Nistrului, Vîrlan a intrat în ghereta 
postului IAS, în care era un telefon. Exact în acel moment a sunat Druc. 
Vîrlan a raportat despre situaţie, spunând că pe pod sunt mulți oameni şi 

că pot fi răniţi. Dar Druc l-a obligat pe Vîrlan să execute ordinul şi i-a su- 
gerat să ceară sprijinul voluntarilor, pe care comandantul detaşamentului 
mixt l-a refuzat. 

Vîrlan i-a cerut lui Druc să precizeze încă o dată sarcina. Acela a spus 
că, deşi Costaş nu e, ordinul dat lui de Costaş trebuie să fie executat. Vîrlan 
a subliniat din nou că pot fi victime. La aceasta, premierul, potrivit lui 
Vîrlan, a spus următoarele: „Domnule locotenent-colonel, aţi primit un or- 
din, îl executaţi!” 

Întorcându-se la coloană, şeful detaşamentului mixt i-a adunat pe co- 
mandanţii subunităţilor şi le-a dat sarcina să deblocheze podul şi să intre 
în Dubăsari. Coloana de miliţie s-a deplasat spre baricada improvizată. În 
față, mergea brigada de poliţie cu misiune specială. În urma acesteia, venea 
grupul lui Corlăteanu care, prin megafonul puternic cu care era dotată ma- 
şina specială, îi avertiza pe cetăţeni despre necesitatea de a lăsa coloana să 
treacă. În spatele grupului venea detaşamentul batalionului unificat al Ser- 
viciului de patrulă-pază, înarmat cu automate. 

Totuşi, oamenii nu s-au lăsat convinşi, nu au reacţionat și nu s-au su- 
pus. A avut loc o confruntare. Miliţienii au început să ia cu asalt baricada, 
iar locuitorii din Dubăsari au început, în replică, să-i lovească cu pietre şi 
bare metalice, să lovească în scuturi. Angajaţii MAI au folosit bastoanele de 
cauciuc şi chiar au tras mai multe focuri în aer cu automatele. Numai după 
utilizarea gazului lacrimogen barajul a fost distrus. După ce a îndepărtat ob- 
stacolul, coloana s-a deplasat spre oraş, împrăştiindu-i pe oameni. 

Pe pod, s-a făcut o înregistrare video. Expertiza video ulterioară a arătat 
că orăşenii au opus o rezistenţă acerbă. Pe film se vedea foarte bine un băr- 
bat înarmat cu un topor, care lovea în scuturile colaboratorilor (unul dintre 
scuturi a fost spart). Un alt bărbat avea o rangă de fier. Confratele lui lovea 
mâna unui milițian când cu ranga, când cu un cuţit. Trei angajaţi ai MAI 
au fost aruncaţi de pe pod în râu, alţii au suferit comoţii cerebrale, de ase- 
menea milițienilor le-au fost rupte degetele, le-au fost lovite palmele etc. 
Ca urmare, 21 de scuturi ale luptătorilor OMON au fost îndoite şi deterio- 
rate, inclusiv găurite. De asemenea, au existat informaţii că, în cadrul pro- 
cesului de negocieri cu lucrătorii de miliție, deputatul Sovietului orăşenesc 
G. Kozlov, le-a arătat acestora o grenadă pe care o ţinea strâns în mână, a- 
menințând că o detonează. 

Continuând, voi spune că nu am reuşit să demonstrez nimic şi nimeni nu 
a fost tras la răspundere. Toţi milițienii au negat că au tras în picioarele oa- 
menilor, recunoscând numai focurile trase în aer. Cei care au atacat nu şi-au 
putut aminti figurile milițienilor care i-au împuşcat în picioare. Miliţienii, de 
asemenea, nu au putut recunoaşte... evident, din cauza stresului pe niciunul 
dintre cei care au atacat. Despre aceste împuşcături s-a vorbit apoi atât de 
mult, că vorbele au pierdut esenţa unui eveniment excepţional care s-a petre- 
cut la Dubăsari: atacul cetățenilor asupra reprezentanţilor puterii, nu invers. 

Nimeni nu şi-a pus întrebarea: cui i-a folosit să-i ațâțe pe locuitorii paş- 
nici împotriva Miliției, cine a instigat, cine a dezvăluit pârghiile secrete ale 
mecanismului elaborat pe pod? În cursul anchetei Procuraturii URSS, 32 
de milițieni au recunoscut că au tras, dar numai în aer (potrivit datelor an- 
chetei de serviciu, 57 de oameni au irosit 1 552 cartuşe). Totuşi, nimeni nu 
şi-a propus să afle câți oameni au aruncat în milițieni cu pietre din pavaj, 
bâte şi alte „arme ale proletariatului”. Procuratura URSS a recunoscut uti- 
lizarea armelor de către Miliție drept justificată. 

Precizez că, în acel moment, exista în arhivă fiind analizată fonograma 
ordinelor lui Vîrlan, date de acesta membrilor detaşamentului înainte de de- 
blocarea podului. Dând aceste ordine detaşamentului, comandantul a spus: 
„Dacă trebuie, va fi în ordine, cum se spune în psihologie, să se acţioneze 
psihologic, pentru ca această mulțime să ni se supună, armele pot fi folosite 
numai pentru avertizare. Este absolut interzis să se tragă asupra populaţiei”. 

După ce pe pod au răsunat focuri de arme, în oraş a început panica. Fe- 
meile cu copii au cerut refugiu la Batalionul de geniu al Armatei a 14-a. 
Mulţi locuitori din Dubăsari s-au grăbit spre postul IAS. În acel timp, co- 
loana, ajungând la un post de pază, a luat-o spre stânga, pe strada Sverdlova 
şi s-a oprit sub forma unui grup care închidea circulația. Oamenii din oraş 
au refuzat să lase Miliția să treacă. Atunci, Vîrlan a întors coloana, a făcut 
un cerc şi pe şoseaua Poltava a ajuns în raionul oraşului numit Bolşoi 
Fontan (Fântâna Mare), pentru a intra în Dubăsari în susţinerea secţiei de 
Miliție asediate din cealaltă parte, pe şoseaua Rîbnița. Aceasta a fost marea 
sa greşeală. A încetat deplasarea, iar şi coloana s-a pomenit fără conducere, 
întrucât Vîrlan era reţinut la postul IAS. Lucrătorii brigăzii de poliţie cu 
misiune specială, care îi acopereau pe milițieni, s-au pomenit în coada 
coloanei. În hotărârea Procuraturii URSS, despre aceasta se spunea astfel: 
„Ordonând subunităţilor coloanei să intre în oraş pe un drum ocolitor, 

Vîrlan, dovedind incompetență profesională, nu a dat comanda acestei părți 
din coloană unuia dintre ofițerii din subordinea sa. Ca urmare, în această 
etapă a operaţiunii, el a pierdut comanda forțelor detaşamentului mixt de 
miliţie, nu a mai avut situaţia sub control şi nu a ştiut cu certitudine care 
sunt pierderile înregistrate de efective şi de populaţia civilă”. 

În mulțime, s-a aflat de intenţia detaşamentului de a merge la Cocieri 
pe un drum ocolitor şi s-a decis depăşirea Miliției. Coloana a fost depăşită 
de vehiculele KamAZ şi KrAZ, ai căror şoferi, I. Kazimirov şi V. Borovski, 
intenționau să închidă drumul. Miliția a deschis focul. Kazimirov a reuşit 
să ocolească totuși coloana și să închidă drumul. Camionul KrAZ condus 
de Borovski a fost reţinut, şoferul a fost scos din cabină, după care forțele 
speciale au urcat în maşină şi au plecat. 

Coloana s-a deplasat mai departe, totuşi doar trei maşini au reuşit să 
treacă. Drumul pentru ceilalți a fost închis cu câteva autobuze şi automo- 
bile. Din acestea au coborât pasagerii şi s-au aruncat asupra lui Borovski, 
azvârlind în milițieni cu tot ce le cădea în mână. Întrucât în preajmă nu 
erau comandanți, milițienii rămaşi fară acoperirea detaşamentului special 
au început să acţioneze la întâmplare, după cum le-a venit, şi au tras focuri 
de automate, în aer, apoi spre asfalt. Spre colaboratori s-au abătut din nou 
pietre, bastoane de cauciuc, arme improvizate. Mulțimea a înconjurat ma- 
şina de miliție UAZ-469 şi a aruncat cu pietre în şofer. Un alt miliţian a de- 
cis să îl scoată pe un bărbat în vârstă aflat sub roată, dar, în acel moment, a 
fost lovit cu o cărămidă în spate. Forţele combatante se aflau la 15-20 de 
metri unele de altele. Numai după intervenţia efectivelor detaşamentului 
special, care au stat cu scuturile între Miliție şi mulţime, confruntarea a înce- 
tat. În această situaţie, a devenit clar că detaşamentul nu va ajunge la Cocieri. 
Începea să se întunece. Vîrlan a dat ordinul ca aceasta să se îndrepte spre 
ferma zootehnică aflată nu departe. De acolo, după ce s-a regrupat, detaşa- 
mentul a fost dus pe malul drept. 

În timpul focurilor trase la picioare cu automatele, în raionul Fântâna 
Mare au fost omorâţi trei locuitori ai oraşului: Valeriu Miţul, Oleg Gheletiuk 
şi Vladimir Gotka - un moldovean, un ucrainean şi un rus. Gheletiuk, care 
avea 18 ani, a studiat la SPTU, ca tractorist-maşinist. Există dovezi că Miţul 
şi Gotka, lucrători la Fabrica de tutun, au participat la campania din 
Găgăuzia. Gotka, 40 de ani, avea trei copii. Analiza a arătat că bărbaţii au 
murit din cauza gloanţelor care au ricoşat, dar nu s-a reuşit identificarea 

armelor cu care s-a tras. Au fost răniţi 8 locuitori ai oraşului şi trei poliţişti. 
Despre evoluţia evenimentelor am aflat de la Josan abia la 16.30. Am ce- 
rut ca el să le transmită urgent lui Plămădeală şi lui Vîrlan ordinul să re- 
tragă forţele de miliţie şi am mers personal la Spitalul raional, unde mi s-a 
confirmat informaţia privind victimele. După aceea, am predat conduce- 
rea Statului-Major adjunctului meu, Molojen, şi am mers la locul eveni- 
mentelor. Abia la 19.30 am primit de la Vîrlan şi Plămădeală o informare 
mai detaliată, iar, în dimineaţa zilei de 3 noiembrie, am raportat Parlamen- 
tului despre incidentul de la Dubăsari. 


CAPITOLUL 15 


Conflictul lui Druc cu Snegur 


Reformele lui Pavlov din anul 1991. Destrămarea PCM. Ar fi putut Bakatin 
să stabilească ordinea? Separarea politică şi financiar-economică 

a Tiraspolului se adânceşte. Ce a precedat demiterea lui Druc. 
Conflictul cu Snegur. Referendumul privind menținerea URSS 


La mijlocul anilor '90-'91, guvernul sovietic a aprobat trecerea în pro- 
prietatea privată a mijloacelor de producţie. Începea demontarea bazelor 
socialismului. Din toate programele economice de tranziţie la economia de 
piaţă, cea mai mare popularitate a avut-o programul lui Grigori lavlinski, 
500 zile, dar Mihail Gorbaciov a preferat programul mai răspândit la acea 
vreme al guvernului URSS. Realizarea acestuia a început în anul 1991, cu 
reforma monetară de confiscare, ce a lovit grav populaţia Moldovei şi a con- 
dus la sărăcirea totală a majorităţii oamenilor. 

Autorul reformei, Valentin Pavlov, fostul ministru de finanţe al URSS, 

a devenit primul şi ultimul premier al Uniunii. Aceasta s-a întâmplat la 14 
ianuarie, în ajunul marii schimbări a banilor. Sunt convins că acest om, care 
din pricina felului în care se tundea a primit porecla de Ariciul, a fost promo- 
vat cu un singur scop - să rezolve problemele conducerii URSS prin me- 
toda cea mai barbară. Gorbaciov dorea ca, în termen scurt, să se renunţe la 
masa monetară obişnuită în numerar şi să se rezolve astfel deficitul de pe 
piaţa de mărfuri. Formal, reforma a fost inițiată pentru a scoate din circula- 
ţie bancnotele false introduse în URSS de peste hotare (de altfel, după efec- 
tuarea acestei schimbări, Pavlov a făcut în presă acuzaţii la adresa băncilor 
occidentale, care ar fi dezorganizat masa monetară a URSS). 

Preşedintele Consiliului de Administraţie al băncii de stat a URSS, 
Viktor Gheraşcenko, a infirmat public zvonurile privind reforma care se 
pregătea, dar, cu toate acestea, la 22 ianuarie 1991, preşedintele a semnat 
decretul privind scoaterea din circulaţie şi schimbarea bancnotelor de 50 şi 
100 de ruble, modelul din anul 1961. Despre aceasta s-a anunţat la radio şi 
televiziune seara târziu, când băncile şi magazinele erau deja închise. Unii 
se aruncau, încercând să strecoare bancnotele mari taximetriştilor, alții expe- 
diau banii la oficiile poştale de pe lângă gări, care lucrau până la miezul nop- 
ţii. Nomenclatura de partid şi cea economică, precum şi cei din economia 
subterană ştiau dinainte despre operaţiunea care se pregătea şi nu au avut 
de suferit. Nu au spus nimic oamenilor de rând în ajunul marii reforme şi 
au strecurat aceste bancnote la plata salariilor. Schimbarea acestor ruble pe 
unele mai mici, dar tot din acelaşi an, 1961, se putea face la locul de muncă 
sau la poştă. Nu numai că termenul era foarte scurt, de miercuri, 23 ianua- 
rie, până vineri, 25 ianuarie, dar nu puteai schimba mai mult de 1 000 de 
ruble de persoană (posibilitatea schimbării celorlalte bancnote urma să fie 
examinată, în comisii speciale, până la finalul lunii martie 1991). 

În acelaşi timp, persoanelor fizice le-a fost limitată suma care putea fi 
retrasă din Banca de Economii a URSS la nu mai mult de 500 de ruble. 

Imediat după reformă, au fost emise noile bancnote de la 50 la 100 de 
ruble, modelul anului 1991 (pe acestea nu mai era trecută valoarea nomi- 
nală în limbile republicilor unionale). În final, puterea a furat din mâinile 
muncitorilor sovietici 14 miliarde de ruble pentru care aceştia munciseră, 
fapt care a subminat definitiv încrederea în liderii statului. Au fost reduse 
cu 15-30 de mii de ruble economiile agonisite în zeci de ani. În majoritatea 
cazurilor a fost vorba despre bani cinstiţi, câştigaţi în condiţii deosebit de 
dure în nordul extrem. Gorbaciov a devenit pentru toţi un lider detestat. 

Dar reformele-şoc nu se terminaseră aici. La 2 aprilie, în mod neaşteptat 
pentru toţi, au fost stabilite noile preţuri la produsele alimentare, transport, 
servicii comunale, de două până la patru ori mai mari față de cele ante- 
rioare. La sfârşitul anului 1991, în faţa economiei URSS se căsca o prăpastie. 
Venitul naţional în comparaţie cu anul 1990 s-a diminuat cu 20%, deficitul 
bugetar al statului era de 30% din produsul intern brut, statul a pierdut 
controlul asupra sistemului financiar şi a hiperinflaţiei. Acţiuni de confis- 
care similare au avut loc în URSS în timpul lui Stalin (1947) şi Hruşciov 
(1961). Dar reformele lui Pavlov au fost ultimul cui în coşciugul URSS. 

Acţiunile lui Gorbaciov au condus, pe de o parte, la creşterea în 1991 a 
popularității politice a conducătorilor republicilor unionale şi la consolida- 
rea tendinţelor centrifuge, iar, pe de altă parte, la puciul din august. 

În prima jumătate a anului 1991, Moldova se mai afla încă în compo- 
nenţa URSS, dar începând cu 1 ianuarie, Chişinăul încetase să mai contri- 
buie la bugetul Uniunii. Numai în lunile ianuarie-februarie, se acumulaseră 
90 de milioane de ruble sovietice, pe care Moscova nu le-a mai primit. Con- 
ducerea moscovită a încercat să împiedice ruptura cu republicile, dar pen- 
tru aceasta era nevoie de unitate chiar în interiorul elitei de la Kremlin şi de 
o strategie reală. Astfel, cetățenii şi-au pierdut din ce în ce mai mult respec- 
tul față de puterea pe care o veneraseră şi de care se temuseră cândva. Ver- 
ticala conducerii partidului s-a prăbuşit, cea de stat s-a dovedit neviabilă. 
Gorbaciov nu a putut face faţă revoltelor minerilor. La Vilnius, Tbilisi, 
Baku au avut loc mari revolte de masă, iar Armenia şi Azerbaidjanul luptau 
pentru Nagorno-Karabah. Politica de glasnostia lui Gorbaciov a lovit puter- 
nic în imaginea PCUS şi a însuşi secretarului general. Publicaţiile au explo- 
dat, întorcând pe faţă şi pe dos istoria sovietică cu toate dedesubturile ei. 
De pe prima pagină a publicaţiilor se distingea apelul constant „Proletari 
din toate ţările, uniţi-vă!” Se publicau cărţile care anterior fuseseră interzise, 
se copiau şi circulau pe sub mână. A avea copiator nu mai era monopolul 
Comitetului Central şi al KGB-ului, unde aceste mijloace se aflau sub lacăt. 
Cititorii aflau detalii despre lupta bolşevicilor pentru putere, despre execu- 
ţiile în masă, despre distrugerea valorilor culturale. Comunismul şi liderul 
PCUS nu numai că erau criticaţi din toate părţile, dar erau şi ridiculizați. 

Mulţi plecau din partid. La 26 ianuarie, conferinţa de partid a PCM a 
constatat: de-a lungul anului 1990, s-au destrămat 10% dintre primele or- 
ganizaţii de partid (în principal, la Chişinău), au depus carnetele pe masă 
13% dintre comuniști. Şi mai mulţi au fost cei care, formal, au rămas în 
partid, dar, fară explicaţii, au încetat să mai vină la adunările de partid şi să 
plătească cotizațiile. S-au schimbat trei sferturi dintre prim-secretarii comi- 
tetelor raionale şi orăşeneşti ale PCM, o treime dintre secretarii iniţiali. La 
4 februarie, Petru Lucinschi a fost eliberat din funcţia de prim-secretar al 
CC al PCM pe fondul alegerii în funcţia de secretar CC al PCUS. Pentru 
întâia dată, prim-secretarul CC al PCM era ales din baza alternativă. Candi- 
daţii la post erau Grigore Eremei, Ion Guţu şi Vasile Iovv, totuşi, împotriva 
discutării transparente a candidaturilor s-au pronunţat Ion Buga şi alţii. În 

final, pentru Eremei au votat 107 membri ai CC, împotrivă - 14, s-au abţi- 
nut 9 şi el a devenit ultimul prim-secretar al CC al PCM. Membrii CC din 
partea Tiraspolului şi Benderului au refuzat să participe la alegeri, iar comu- 
niştii din Camenca i-au trimis lui Gorbaciov o scrisoare în care au întrebat: 
poate Lucinschi, cel care a destrămat PCM, să se afle la conducerea PCUS? 
La 4 februarie, deputatul RSS Moldova, membru al Frontului Popular, 
Ilie Bratu, a condus grupul care a protestat la clădirea Comitetului raional 
al PCM din Starensca. La Chişinău aceleaşi acţiuni au avut loc în jurul 
monumentului lui Lenin din Piaţa Centrală. În primăvara anului 1991, 
frontiştii au provocat mulțimea, propunându-i să distrugă monumentul, 
dar nu exista încă o decizie a guvernului în această privinţă şi am dat ordi- 
nul să fie împiedicate aceste manifestări de dezordine ale maselor. „Poliția 
a apărat monumentul, declară generalul Anton Gămurari. La postamentul 


E) 


monumentului s-a adunat mulţimea. ° 


Îmi amintesc că se adunaseră vreo 200 de oameni pentru apărarea lui 
Lenin. A venit și șeful DAI din Capitală, Ion Pohilă. La începutul celei de-a 
doua nopți, m-a sunat generalul Ion Costaș, mi-a cerut să-l ajut pe Pohilă. 
Am dus la clădirea guvernului 30 de luptători din brigada cu destinaţie spe- 
cială a Poliției, în acel moment deja se azvârlea cu ouă în uniforna lui Pohilă. 
În final, Poliţia a dispersat mulțimea. După război, de această întâmplare 
mi-au amintit academicianul Mihai Cimpoi și omul de litere Andrei 
Strâmbeanu, care au spus la adresa mea următoarea frază: „lată acea poliție 
care i-a lovit pe ai noștri”. Am răspuns: „I-au lovit puțin, dacă îi loveau cum 
trebuie, nu ar mai fi fost ceea ce a fost după!” Cimpoi s-a gândit puțin, apoi 
i-a spus colegului: „Lasă-l, are dreptate!” 


La 8 aprilie, a fost înființat PCRM independent pe o platformă demo- 
cratică. Printre fondatorii acestuia era şi Anton Grăjdieru, exclus din PCM, 
redactorul publicaţiei Făclia, În mai, la Tiraspol, la iniţiativa lui Grigore 
Mărăcuţă şi a organizaţiei de partid de la Tocilitmaş, a fost înfiinţată Uniu- 
nea adepților creării PC al autoproclamatei RSSMN în componenţa 
PCUS. Majoritatea secretarilor comitetelor orăşeneşti şi raionale erau îm- 
potriva creării acestuia şi, la 18 mai, la conferința de partid a comuniştilor 
de pe malul stâng s-a propus formarea unui partid social-democrat în 
Transnistria. Astfel, s-au înfiinţat noi organizaţii civice. În ianuarie 1991, 
în perspectiva luptei împotriva separatismului, s-a creat societatea culturală 

Transnistria, condusă de Petru Soltan. La 10 februarie, Viktor Grebenşcikov, 
organizatorul Filialei FPM din Orhei, a condus societatea Moldova demo- 
crată, din care faceau parte adepţii rusofoni ai independenţei Moldovei şi 
decomunizării acesteia. Totuşi, mulți stăteau deoparte de politică, ajun- 
gând singuri la ideea care era considerată nu de mult rebelă, anume că viaţa 
personală este mai presus de orice. Neajutoraţi, speriaţi, neorganizaţi, îngri- 
joraţi de inflaţia în creştere şi deficitul de mărfuri, cetăţenii unei ţări cândva 
imense se străduiau care cum puteau să-şi apere, de sărăcie şi de foame, 
casa - cetatea lor. Lumea obişnuită a lucrurilor s-a prăbuşit. Oamenii s-au 
pierdut cu firea. Mulţi au emigrat. Într-o oarecare măsură, evenimentele 
de la 19 august au fost o încercare de a rezolva toate problemele grave, dar 
pe calea refacerii URSS. 

Din schimbarea ministrului de interne al URSS putem doar ghici că, în 
felul lui, complexul militaro-industrial sovietic a încercat să introducă ordi- 
nea în imperiul care se destrăma. Vadim Bakatin, împotriva firii sale dure, 
era un liberal: i-a dat generalului sovietic înțepenit un exemplu de deschi- 
dere, le-a facilitat cercetătorilor accesul la arhivele secrete, iar jurnaliştilor şi 
apărătorilor drepturilor omului - accesul în închisori şi lagăre. Bakatin este 
cel care a început procesul de reformare a filialelor de partid. În relaţiile cu mi- 
nisterele afacerilor interne din republici, el a acceptat compromisul, căutând 
o ieşire demnă din procesul de descentralizare firească, semnând acorduri 
de delimitare a competenţelor, declarând deschis în interviurile date presei 
că republica este pe primul loc, Uniunea - pe al doilea. Bakatin plănuia să 
dea Afacerilor Interne al URSS sarcina de pregătire a unor cadre deosebit de 
calificate, să introducă cercetarea științifică şi dotarea tehnico-materială. 
Era un lucru înţelept. Institutul Guverovski îi prezicea lui Bakatin, un 
dependent de muncă, care lucra câte 16 ore pe zi, un viitor strălucit; renu- 
mita publicaţie Newsweek l-a situat pe primul plan în galeria liderilor ge- 
nerației postgorbacioviste. Faţă de Gorbaciov, ministrul era loial şi chiar 
şi-a anulat candidatura la alegerile pentru preşedinţia URSS. 

Totuşi, de ce a fost schimbat Bakatin cu Pugo? Oare nu pentru că nu 
avea cine să conducă comitetul coordonator pentru combaterea criminalită- 
ţii? Boris Pugo - în vârstă de 53 de ani, care făcuse carieră în partid şi lucrase 
în KGB, iar din 1988 conducea Comitetul de control al partidului de pe 
lângă CC al PCUS (redenumit CCC — Comisia Centrală de Control) - nu 
era o personalitate mai puţin puternică, dar ideologia lui era cu totul alta. 

Pugo vorbea frecvent despre faptul că i se adresează comuniştii cu rugămin- 
tea „de a instaura ordinea”, promitea duritate în lupta cu clanurile mafiote. 

Acestea erau elemente de politică populistă, care îi vizau pe oamenii sătui 
de speculă, de insuficiența mărfurilor, de abuzurile din comerț, de creşterea 
criminalității. După cum s-a dovedit mai târziu, Pugo şi-a îndeplinit pro- 
misiunea de „instaurare a ordinii”... 

În prima jumătate a anului 1991, Moldova a trecut prin aceleaşi procese 
dezintegratoare ca şi Uniunea. De la începutul anului, în Transnistria şi în 
Găgăuzia au fost avansate propuneri de federalizare: acordarea autonomiei 
regiunilor şi formarea unui parlament bicameral al RSSM. A existat, de ase- 
menea, proiectul transformării Moldovei într-o federaţie compusă din 
10-12 teritorii, în care primeau autonomie toate minoritățile naţionale 
care locuiau compact în diferite regiuni ale țării. În fapt, acesta era un plan 
de distrugere a ţării. 

În primăvara anului 1991, a început separarea financiar-economică şi 
politică a aşa-numitei RSSMN de RSS Moldova. Autoproclamatele repu- 
blici de la Tiraspol şi Comrat au încetat să mai cotizeze la buget începând cu 
1 aprilie. Tot atunci a fost creată Agroprombank din Transnistria, formal, fi- 
liala regională a Agroprombank a URSS, datorită căreia Transnistria a anun- 
tat că, începând cu data de 5 martie, bancnotele din RSS Moldova nu vor 
mai putea circula peste Nistru. În paralel, a avut loc formarea structurilor 
de stat ilegale. La 20 ianuarie, a avut loc Congresul al III-lea al deputaţilor de 
la toate nivelurile din Transnistria, ai cărui participanţi s-au adresat Sovietu- 
lui Suprem al URSS cu rugămintea de a recunoaşte aşa-numita RSSMN, 
iar conducerii de la Chişinău - cu solicitarea de înfiinţare a federaţiei. S-a de- 
cis ca formațiunea separatistă de peste Nistru să se considere stat indepen- 
dent, cu drept de a semna Tratatul Unional, şi s-a propus ca până la data de 
10 februarie să se stabilească structura şi componenţa organelor de condu- 
cere. La 16 februarie, la a patra conferință a OSTK, unde au participat I. 
Blohin deputat al poporului din URSS, şi preşedintele Uniunii Renaşterii 
Creştine a Rusiei, V. Osipov, a fost luată decizia de sprijinire a grupului de 
deputaţi Soiuz, de creare a unor grupuri OSTK pe lângă organele de putere 
de toate nivelurile, de a se înființa, până la 15 aprilie, OSTK al Transnistriei 
(primul congres al OSTK a avut loc la 25 mai). 

La 5 martie, Tiraspolul a adoptat Legea privind statutul preşedinte- 
lui autoproclamatei RSSMN, la 26 martie - Legea privind Guvernul. La 

6 mai, a intrat în vigoare Legea privind Miliția transnistreană, la 26 iunie, 
sesiunea Sovietului orăşenesc de la Tiraspol a stabilit structura proprie şi 
statutul de organizare, iar în august a fost creat batalionul cu destinație 
specială Dnestr. La 11 februarie, la Dubăsari a fost proclamată Uniunea 
Cazacilor Transnistreni. 

Ce a făcut Chişinăul pentru a preveni destrămarea ţării, declanşând re- 
volta societăţii moldoveneşti? La 14 ianuarie, Prezidiul Consiliului Suprem 
al RSS Moldova a adoptat declaraţia privind evenimentele din Republica 
Lituania, în care a calificat acţiunile anticonstituţionale ale conducerii URSS 
în Lituania drept intervenţie şi a avertizat cu privire la consecinţele grupări- 
lor separatiste din Moldova. Totuşi, puterea trecea printr-o permanentă 
criză de idei. Vara anului 1990 a fost una fără recolte, produsele au dispărut 
din magazine, se întrevedea o criză alimentară serioasă. În situaţia de infla- 
ţie, întreprinzătorii au blocat mărfurile în depozite, în aşteptarea unei creş- 
teri rapide a preţurilor. Guvernul lui Mircea Druc a introdus, începând cu 
1 martie 1991, sistemul pe bază de cartelă la o serie de produse. A început 
o creştere rapidă a salariilor diferitelor categorii de bugetari, dar inflaţia ga- 
lopantă a crescut şi mai mult. Rezultatele activităţii Cabinetului Druc erau 
examinate periodic la şedinţele Parlamentului. Deja, potrivit rezultatelor ce- 
lui de-al treilea trimestru al anului 1990, s-a observat scăderea câtorva indi- 
catori economici. Deşi formal, bugetul anului 1990 era realizat, toţi au 
înţeles că acest lucru se va întâmpla numai prin creşterea inflaţiei. 

La şedinţa extraordinară a Guvernului din 10 decembrie 1990, Mircea 
Snegur, constatând haosul din economie şi creşterea colosală a speculei, a 
solicitat guvernului un răspuns la întrebarea cum se vor rezolva aceste pro- 
bleme. Ca urmare, a fost adoptat un set de decizii în sfera financiar-ban- 
cară, dar situaţia a continuat să se înrăutățească rapid. Potrivit rezultatelor 
primului trimestru al anului 1991, s-a observat scăderea PIB-ului cu 9% 
(în comparaţie cu aceeaşi perioadă a anului 1990), a producţiei de mărfuri 
de larg consum, cu 3% şi de alimente, cu 25%. Criza economică, precum 
şi conflictul personal dintre Mircea Druc şi Mircea Snegur au apărut în de- 
claraţia de demisie a preşedintelui, prezentată Consiliului Suprem la 21 fe- 
bruarie 1991. Demisia nu a fost acceptată, confruntarea preşedinte-premier 
s-a intensificat. Preşedintele Parlamentului, Alexandru Moșanu, a recunos- 
cut, în aceeaşi şedinţă, că guvernul este lipsit de experienţă, dar a făcut apel 
să fie susținut. Cabinetul abia mai rezista. Având în vedere complicarea 

situaţiei, în aceeaşi zi, 21 februarie, am dat ordinul de trecere la încazarma- 
rea organelor atestate şi a subdiviziunilor MAI. Poliţia din raioanele Orhei, 
Ialoveni, Anenii Noi, Criuleni, Străşeni, Călăraşi, Hînceşti lucra în schim- 
buri, în regim non-stop. 

La 5 martie, Parlamentul RSS Moldova a trecut puterea executivă su- 
premă de la prim-ministru la preşedinte. În Consiliul Suprem s-a intensifi- 
cat opoziţia față de Druc, căci în componența lui se aflau deputaţii agrarieni 
şi comunişti. La 30 aprilie 1991, Snegur i-a demis pe ministrul industriei 
şi energeticii (D. Leşenco), precum şi pe cel al construcţiilor (G. Călugăru), 
pentru insuccesul în activitatea desfăşurată, fapt care a slăbit inclusiv poziţia 
premierului. În seara de 5 martie într-o intervenţie televizată, Snegur a atras 
atenţia asupra crizei care se acutiza, care afecta independenţa Moldovei, 
s-a pronunţat împotriva referendumului privind menţinerea URSS şi a de- 
clarat că Republica nu are niciun fel de obligaţii juridice faţă de Uniune. 


Istoria nu cunoaște un document care să legifereze includerea RSSM, 
creată la Moscova, în componenţa Uniunii, a spus președintele. Moldova 
se pronunţă pentru Tratatul Unional, care să îi garanteze suveranitatea în 
realitate, nu în vorbe, așa cum a fost până acum. URSS, în calitate de stat 
unitar și autoritar, este condamnat să dispară. Pe malul stâng al Prutului, 
teritoriile moldovenești au fost alipite la URSS, ca urmare a implemen- 
tării protocolului adițional, semnat la 23 august 1939. Amestecul fățiș al 
Centrului s-a manifestat în organizarea alegerilor ilegale din Transnistria și 
din câteva din raioanele de sud ale republicii, în proclamarea celor două 
republici-marionetă. Astăzi, poligoanele militare ocupă 11 hectare din te- 
ritoriul nostru. Avem, oare, nevoie de o armată care să înghită milioane de 
ruble? Nu. 


În continuare voi arăta cum Snegur şi-a schimbat opinia referitoare la 
armată şi cum el, când a avut nevoie, a început să militeze insistent pentru 
înfiinţarea Ministerului Apărării... 

În acele zile, a fost observat un moment rar de unanimitate între Snegur 
şi Druc: ambii au solicitat ca în decurs de trei zile să fie anulată decizia pri- 
vind referendumul. „Numai ieșind din imperiu, vom ieși din criză”, a de- 
clarat premierul. La 6 martie, Snegur a promis să dizolve sovietele care vor 
contribui la desfăşurarea referendumului. La 14 februarie, la conferința co- 
lectivului muncitoresc de la Sciotmaş, primarul Capitalei, Nicolae Costin, 

a declarat: „Dacă va fi nevoie, nu numai că voi ordona, dar voi merge perso- 
nal cu bâta să-i împrăștii pe cei care votează”. Ca urmare, la Chişinău, vota- 
rea a avut loc pe strada Corolenco nr. 7, pe teritoriul unităţii militare 5447, 
sub paza unui detaşament al Trupelor de interne de la MAI al URSS. La refe- 
rendumul din 17 martie 1991 au participat 108 000 locuitori din Moldova, 
101 000 au votat pentru. În Transnistria, la plebiscit au participat 84% din 
alegători, 98% au votat pentru menţinerea URSS, dintre care la Tiraspol - 
97%, Bender - 99%, Rîbnița - 98%, Dubăsari - 94%. În Găgăuzia, la re- 
ferendum au participat 97%, pentru Uniune au votat 98%. 

Votarea a avut loc şi în alte teritorii controlate de separatişti: în Abhazia 
şi Osetia de Sud. Pornind de la conceptul de referendum, s-a propus înche- 
ierea, la 20 august 1991, de către statele suverane a unei Uniuni a Statelor 
Suverane, ca o federație moderată, în care drepturile republicilor s-ar fi ex- 
tins considerabil. Totuşi, la referendum, majoritatea covârşitoare a voturi- 
lor a fost pentru păstrarea integrităţii URSS. Discuţiile despre USS în loc 
de URSS au pus sub semnul îndoielii însăşi ideea „caracterului indes- 
tructibil al Uniunii”. Se poate spune că acest cel mai important pas al lui 
Gorbaciov nu i-a adus lui nimic. 

Al doilea pas în numele menţinerii puterii a fost înfiinţarea postului 
de preşedinte al URSS, fapt care a reprezentat o necesitate în legătură cu 
perspectiva pierderii puterii de către PCUS. Totuşi, echipa lui Gorbaciov a 
suferit o lovitură puternică odată cu alegerea lui Elțîn, la 29 mai 1990, în 
funcţia de preşedinte al Sovietului Suprem al RSFSR. În consecință, RSFSR 
a adoptat treptat o politică de proclamare a propriei independenţe şi de re- 
cunoaştere a independenţei celorlalte republici unionale, fapt ce a creat po- 
sibilitatea demiterii lui Gorbaciov, prin destrămarea tuturor instituţiilor 
unionale pe care le-ar fi putut conduce. La 12 iunie 1990, Sovietul Suprem 
al RSFSR a adoptat declaraţia privind suveranitatea de stat, stabilind prio- 
ritatea legilor ruse asupra celor unionale. Din acest moment, organele 
unionale de putere au început să piardă controlul asupra țării. Elțîn a pu- 
tut obține înfiinţarea funcţiei de preşedinte al RSFSR şi, la 12 iunie 1991, 
în final a învins câştigând alegerile naționale pentru această funcție. Ul- 
tima - destul de jalnică - încercare de a menţine URSS a fost lovitura de 
stat eşuată, cunoscută ca „puciul din august”, de la 19 august 1991. 


CAPITOLUL 16 


Demisia prim-ministrului 


Demisia lui Druc. Materiale compromițătoare ies la iveală. Ultimul 
cuvânt al premierului: „Democraţia este în pericol!" Sprijinul 

de solidaritate al cabinetului şi revoltele în masă de la 22 mai 
1991, din fața Parlamentului. Muravschi s-a răzgândit. A fost, 
oare, Druc corupt? Cine a locuit în apartamentul lui Bodiul? 

Sfârşitul Republicii Sovietice Socialiste Moldovenești 


Primăvara anului 1991 a fost extrem de alarmantă pentru Poliţie. În 
preajma unui nou val de revolte în masă, la 13 mai, am semnat Ordinul pri- 
vind „acţiunile organelor şi subunităţilor Poliţiei din cadrul Ministerului 
Afacerilor Interne din Republica Moldova în situații de urgență”, prin care 
a fost înființat un stat-major operativ permanent, condus de Constantin 
Antoci şi de către prim-adjuncţii acestuia, Leonid Bolocan şi Vladimir 
Molojen. În funcţiile de adjuncţi ai şefului statului-major au fost desem- 
naţi: locotenent-colonelul Panuş, şeful Departamentului de urmărire pe- 
nală, şef al grupului de anchetă; maiorul Dumitru Ursachi, şeful Direcţiei 
Poliţiei Municipale; locotenent-colonelul Petru Savin, şeful OVMR şi GO, 
comandant al echipei de luptă pentru paza sediului Ministerului Afacerilor 
Interne; locotenent-colonelul Ion Pohilă, şeful Direcţiei de Poliţie din 
Chişinău. Conform aceluiaşi ordin, a fost înfiinţat un Detaşament de marş, 
format din 1 460 de persoane, sub comanda lui Bolocan, în componența 
căruia a fost inclus personalul aparatului Ministerului Afacerilor Interne, al 
U.M. 5447, al U.M. 7481, al Liceului special de miliție Dzerjinski din 
Chişinău şi al Centrului de învățământ al Ministerului Afacerilor Interne. 

La 7 mai 1991, Guvernul a prezentat un program anticriză, care cu- 
prindea numeroase aspecte pozitive: elaborarea unei legi privind indexarea 

veniturilor, crearea unui fond special pentru susținerea agriculturii, stabili- 
zarea circulaţiei monetare (în acest scop, s-a propus transformarea Birou- 
lui republican din Moldova al Băncii de Stat a URSS în Banca Naţională a 
Moldovei), extinderea relațiilor economice externe etc. Însă soarta cabine- 
tului era deja hotărâtă. Deşi în activitatea acestuia interveneau toţi - de la 
Snegur până la deputaţi - întreaga responsabilitate îi revenea lui Druc 
care, practic, nu mai avea nicio autoritate, el pierzând pe zi ce trecea influ- 
enţa asupra miniştrilor săi şi permițând să fie manipulat. 

Demisia cabinetului Druc a fost pregătită în mod clasic - terenul a fost 
„afânat” din timp, prin lansarea unor materiale compromițătoare. Au fost pu- 
blicate materiale incriminatorii referitoare la activitatea companiei Mercuri, 
cu care Druc, personal, după părerea mea, nu a avut nicio legătură: în acest 
caz, premierul a fost sabotat de persoane în care avusese încredere. A jucat 
un rol şi publicarea rezultatelor activității unei comisii a deputaţilor, care a 
dezvăluit o serie de fapte privind vânzarea mărfurilor moldoveneşti la pre- 
țuri scăzute. Deputatul Anatol Ţăranu a declarat că Druc „a transformat 
Moldova într-o cooperativă şi o distribuie pe bucăţi”. În realitate, situaţia 
era mult mai complicată. Nepricepându-se să reglementeze piaţa, puterea 
acționa prost, interzicând când un lucru, când altul. S-a dus o luptă cu 
barter-ul, iar prin dispoziţia lui Snegur, organizaţiilor de stat li s-a interzis 
să vândă transportul auto. Nu exista o piaţă liberă a mărfurilor şi a car- 
buranţilor, însă toate acestea trebuiau achiziționate de undeva, iar actele 
normative erau încălcate. În complexul agroindustrial existau produse ali- 
mentare, însă insuficiente populaţiei urbane, deoarece, în plus, agrarienii 
le exportau din republică şi le schimbau în cadrul tranzacţiilor barter pe 
automobile şi pe alte lucruri. Comerţul era paralizat. 

În plus obiectivele industriei de apărare se năruiau. Lui Druc acest lucru 
i se părea pozitiv şi trecea cu vederea, atunci când erau exportate cele mai 
complexe maşini şi utilaje, tot ceea ce premierul nostru considera drept o 
„moştenire blestemată a imperiului”. Un astfel de colaps total al industriei 
nu a existat nicăieri pe teritoriul european al fostei URSS, ceva comparabil 
ca amploare având loc poate doar în Tadjikistan... În Ucraina şi Belarus a 
fost păstrată moștenirea şi iată rezultatul: astăzi, mărfurile ucrainene şi 
belaruse au invadat piața moldovenească, iar noi ce producem...? 

După industrie au distrus şi agricultura, fragmentând în bucăţi mici pă- 
mântul, tehnica, complexele de creştere a animalelor şi sistemele de irigație. 

Ruinele fostelor ferme puteau fi folosite, în scurt timp, numai ca decor pen- 
tru filme despre supraviețuitorii unui război nuclear. Investiţiile de miliarde 
ale URSS au fost aduse cu succes la zero, ideologia liberală privind eficienţa 
economică a lăsat fără loc de muncă sute de mii de oameni, iar tara noastră 
a început să trăiască cu precădere din exportul forței de muncă... 

Pentru a analiza situaţia şi pentru a găsi o soluţie, la începutul anilor '90, 
era nevoie de experienţă în managementul economiei de piaţă, nimeni din 
cadrul Parlamentului şi nici din cadrul Guvernului nu o avea. În conclu- 
zie, comisia care a întocmit raportul privind activitatea cabinetului Druc a 
manevrat neputincioasă fapte ridicole, de exemplu, i-a imputat premierului 
aprobarea vânzării către Coreea a 1 000 de cazane de fontă aflate în stoc. 
Referindu-se la acest fapt, analiştii noştri autohtoni au afirmat cu seriozi- 
tate că din ţară se exportă materie primă strategică - un metal preţios care, 
chipurile, va servi la consolidarea capacităţii de apărare a Armatei Naţionale 
Coreene. În mod similar, aceşti „filosofi” au considerat roşiile moldo- 
veneşti materie primă strategică, dând asigurări că acestea vor îmbogăți 
Moldova. Au trecut două decenii, iar roşiile, din păcate, nu s-au transfor- 
mat în lingouri de aur. 

La suprafaţa crizei parlamentare a existat un conflict între facțiunea 
agrară, care s-a opus privatizării pământului, şi facțiunea Frontului Popular. 
Pentru Snegur, aceasta a reprezentat o problemă de consolidare a propriei 
puteri, în numele căreia nu a disprețuit ajutorul comuniştilor. În iunie 1991, 
în plenul Comitetului Central al Partidului Comunist din Moldova, lui 
Snegur i s-a propus să intre în componenţa Biroului, însă reprezentantul 
Sovietului Suprem al Republicii a refuzat. Totuşi, cu puţin înainte, potrivit 
mărturiei prim-secretarului al Comitetului Central al Partidului Comunist 
al Moldovei, Grigore Eremia, timp de trei luni, comuniştii au lucrat pe cu- 
loarele Parlamentului cu agrarienii şi cu Snegur, pregătind destituirea pre- 
mierului. Exact atunci au fost lansate argumentele privind „colaborarea lui 
Druc cu KGB”, prezentate de Anatol Plugaru. O serie de jurişti şi-au ex- 
primat părerea cu privire la aspectul juridic al demisiei cabinetului Druc. 
Vicepreşedintele Sovietului Suprem al RSSM, Victor Puşcaş, a calificat în- 
cercările de destituire a miniştrilor drept anticonstituţionale. Acesta a fost 
susținut de un grup de deputaţi jurişti, format din preşedinţii comisiilor per- 
manente din cadrul Sovietului Suprem al RSSM. Ministrul justiţiei, Alexei 
Barbăneagră, a fost de acord cu opinia acestora. A propus prezentarea unei 


204 


TRANSNISTRIA. CRONICA UNUI RĂZBOI „NEDECLARAT” 


concluzii colective a juriştilor calificaţi cu privire la problema dezbătută, în 
care să fie cuprinse potenţiale amendamente aduse Constituţiei. Problema 
consta în faptul că, iniţial, nu se strânseseră cele două treimi din voturi, ne- 
cesare pentru destituirea şefului Cabinetului de Miniştri. A fost necesară 
modificarea Legii privind Guvernul, pentru ca acesta să poată fi destituit 
prin majoritate de voturi. Acest lucru a fost întreprins de Sovietul Suprem, 
la 20 mai 1991 (apropo, în aceeaşi zi, au fost înființate Departamentul de 
turism şi Departamentul vamal, iar Ministerul Afacerilor Interne al RSSM 
a fost scos de sub jurisdicția Ministerului Afacerilor Interne al URSS). Răs- 
punzând acuzațiilor, Druc i-a asigurat pe deputaţi că „soarta republicii nu 
se decide în cadrul Parlamentului sau în cadrul cluburilor deputaților, ci 
într-un alt loc și vă veţi convinge de acest lucru în curând!” 

Pentru convingerea parlamentarilor de adevărul spus de premier, au apă- 
rut o mulțime de susținători ai Frontului Popular al Moldovei, care, la 
21-22 mai, au înconjurat clădirea Sovietului Suprem. În toate acele zile, ma- 
nifestanţii au apărat onoarea lui Druc, care fusese ofensat, ţinând în mâini 
pancarte, bare ascuţite şi obiecte metalice. În urma bilanţului acţiunii (peste 
30 de răniţi), am declarat în fața deputaţilor că nu consider aceste revolte 
ca fiind spontane. „Acestea sunt acţiuni antiparlamentare bine planificate, 
direcționate chiar din Parlament”, am spus în şedinţa plenară. 

La 21 mai a fost abordată problema privind încrederea în cabinet (se 
subînțelege, încrederea în şeful acestuia), iar, la 22 mai, Sovietul Suprem, 
cu 207 voturi din 218 de deputaţi prezenţi, l-a demis pe Druc, care a deve- 
nit premier interimar. Menţionez că Snegur pregătise înlăturarea lui Druc, 
el nefiind ales preşedinte prin vot popular şi neavând dreptul de a forma pro- 
pria echipă a puterii executive. Evenimentele s-au desfăşurat foarte rapid 
şi dinamic. În timpul dezbaterilor a fost cerut capul lui Mircea Druc de că- 
tre deputaţii agrarieni, de cluburile independenţilor Realitatea şi Sovetskaia 
Moldavia!. 70 de deputaţi democrați, printre care membri ai Frontului 
Popular al Moldovei, au fost împotrivă, semnând un protest scris în acest 
sens. Discuţiile s-au purtat pe un ton ridicat: „Cu ce ne diferențiem de cabi- 
netul stalinist, dacă noi călcăm în picioare legile? a întrebat liderul Partidu- 
lui Democrat din Moldova, Gheorghe Ghimpu, în maniera sa emoțională. 
Câte rămășițe ale noastre au fost împrăștiate de la Chilia până în Orientul 
îndepărtat... Ar fi fost mai bine ca și rămășițele mele să fi rămas acolo. Ceea 

ce se întâmplă astăzi discreditează mișcarea de eliberare naţională. În urmă 
cu un an, am votat pentru acest Guvern și încă nu mi-am retras votul. Pen- 
tru a-l retrage, trebuie să știu că i s-a dat un vot de neîncredere sau că 
acesta și-a cerut singur demisia”. 

După aceasta, democraţii au părăsit sala. În urma lor, au plecat deputaţii 
cluburilor independenţilor, iar preşedintele Prezidiului, Alexandru Moşanu, 
a declarat: „Fu sunt de partea celor care au ieșit! La suprafaţă este una: ori 
Druc, ori nimic, Însă, în profunzime, este altceva, a constatat Moșanu. Se dă 
o luptă între două orientări. Prima este pentru semnarea „fără a privi” a Trata- 
tului Unional, supunerea față de Centru și pentru construirea perpetuă 
a comunismului. Cealaltă orientare este pentru independența Moldovei. 
Deputaţii au părăsit sala nu pentru că îl susțin pe Druc. Ei sprijină orienta- 
rea spre suveranitate. Vouă nu vă place acest lucru! Eu ţin cu cei care sunt 
pentru independenţă. Eu sunt cu cei care au părăsit sala și cu cei care au rã- 
mas în sală, dar sunt adepții acestei idei”. 

Alexandru Moşanu a atras atenţia deputaților asupra faptului că, anterior, 
Mircea Snegur l-a sprijinit pe deputatul Pavel Bejenuţă, care propusese amâ- 
narea procedurii de schimbare a Guvernului până la alegerile prezidenţiale. 
Discursul său a fost primit cu zgomot în sală. Apoi, a luat cuvântul Mircea 
Snegur. Acesta a declarat că Moldova nu poate merge în direcţia ruperii relaţi- 
ilor economice cu URSS şi s-a pronunţat pentru un dialog constructiv cu for- 
maţiunile statale ilegale - cu autoproclamata Republică Moldovenească 
Nistreană şi cu Republica Găgăuzia. Preşedintele a prezentat o serie de teze re- 
feritoare la evaluarea mişcării de eliberare naţională din Republică, criticând 
Frontul Popular şi organizația Moldova Democrată. Aceasta a fost o reve- 
renţă evidentă, destinată comuniştilor şi grupului Sovetskaia Moldavia, de 
ale căror voturi Snegur avea mare nevoie. În principiu, Druc nu mai avea 
nicio şansă să îi convingă pe oponenții săi. Cu toate acestea, discursul său a 
fost unul bun, cel puţin din punct de vedere stilistic. 


Voi vorbi ca un deputat despre o persoană pe care o cunosc bine, de- 
spre prim-ministru, a susținut acesta. Nici pe eșafod onestitatea nu trebuie 
uitată. Cu atât mai mult nu trebuie să uităm de ea în Parlament. Nu a tre- 
cut nici măcar un an, de când am fost desemnat prim-ministru, prin majo- 
ritate absolută de voturi. 

Am declarat atunci că mă simt ca un kamikaze. Știam cum se va finaliza 
acest lucru... Dacă în septembrie 1990, Parlamentul nu ar fi aprobat o formă 


206 


TRANSNISTRIA. CRONICA UNUI RĂZBOI „NEDECLARAT” 


prezidențială de guvernământ și nu ar fi fost decretată o stare de urgenţă 
în sud, atunci ce ar fi căutat Druc în Comrat? Sangheli, care trebuia să 

fie în Găgăuzia, vizita Egiptul și Israelul... Cine, dacă nu Parlamentul, a de- 
clarat la 2 noiembrie: Druc și Costaș, restabiliţi ordinea în Dubăsari? 

Deja de câteva zile, circulă o informaţie pregătită pentru agenţiile cen- 
trale: „Druc va fi demis la 17 mai”. Aţi știut din timp această dată, așa cum 
ați ştiut din timp câte jertfe vor fi în Dubăsari - trei, această acţiune a fost 
planificată. La 15 mai, la ora 8 dimineaţa, am cerut o audienţă la președin- 
tele Snegur și am spus: „Vreau să îmi dau demisia la 25 mai, la ora 10 dimi- 
neaţa ”. Și ce? Deputaţii seamănă cu un copil care dă din picioare și strigă: 
nu-nu-nu-nu, eu vreau astăzi! Acest lucru îmi amintește de un episod: îna- 
inte cu 3-4 zile de a fi ales premier, la hotel a venit dl Țăranu, care a spus: 
„Nu sunteţi potrivit pentru această funcție, dumneavoastră sunteți un om 
simplu”. L-am rugat să plece și să mă lase să dorm până dimineaţa... Vă rog 
să votaţi pentru demitere și să dați votul de neîncredere. Nu aveţi curaj? 
Eu am. Îi mulțumesc președintelui Snegur pentru încrederea pe care mi-a 
arătat-o oferindu-mi pentru a doua oară postul de prim-ministru. Însă do- 
resc să amintesc că Snegur este dator Frontului Popular pentru postul de 
președinte: altfel, președinte ar fi fost dl Lucinschi. 

Fac apel la populația vorbitoare de limbă rusă din Moldova de a adera 
la mișcarea democratică de eliberare naţională. Nu naționalitatea, ci orien- 
tările politice îi dezbină pe oameni. Cine dorește sângele lui Mircea Druc? 
Cine are nevoie de liderii de la Tiraspol, dacă Druc nu va mai fi? Despre 
care „dușman” vor scrie ziarele? Ele au reușit să creeze această imagine - iniți- 
al „Kommersant', care a denaturat faptele, apoi alții... Noi am trăit sub dictatul 
Centrului, în condițiile unei „dictaturi a proletariatului , cu care proletariatul 
nu a avut nicio legătură. Cine se ascunde în spatele acestuia? Acum suntem 
amenințați de o altă dictatură, tot de una de clasă: democraţia este în peri- 
col! Nu moldovenii, nu rușii, nu găgăuzii trebuie să se unească, ci democra- 
ţii. Soarta republicii se decide, din păcate, nu în cluburile deputaților, nu 
în Parlament, ci într-un alt loc. Vă veţi convinge de acest lucru. 


Grupul de deputaţi al Frontului Popular al Moldovei a fost de acord să se 


întoarcă în sală şi să analizeze problemele referitoare la Guvern, cu condiția 
adoptării Declaraţiei de Independenţă şi ieşirii Moldovei din componența 
URSS. Un amănunt interesant, ulterior uitat complet! În 2010, reconsti- 
tuind Declaraţia, care fusese arsă în aprilie 2009, deputaţii erau extrem 
de mândri şi vorbeau despre contribuţia lor la lupta pentru independența 

republicii. În realitate, până la puciul din luna august, doar 60 de persoane 
au dorit să profite de şansa de a perfecta această independenţă. Astfel, a fost 
confirmată ipoteza lui Alexandru Moşanu privind cele două orientări, 

O perioadă, membrii cabinetului i-au acordat lui Druc un sprijin de so- 
lidaritate. În numele colegilor, ministrul finanţelor, Valeriu Muravschi, a ți- 
nut un discurs, dictat de un sentiment profund de indignare: „Timp de trei 
zile, membrii Guvernului stau la balcon ca și cum ar sta în boxa acuzaților. 
Nu avem nici măcar dreptul la un ultim cuvânt. Pe ce bază juridică inten- 
ționaţi să rezolvați problema privind Guvernul? Vă rugăm să nu mai inclu- 
deți pe listă următoarele nume: Muravschi, Oboroc, Tampiza, Lavorschi, 
Ghidirim, Matcaș, Barbăneagră, Spinei, Ungureanu, Tíu”. 

De asemenea, a luat cuvântul Ion Ungureanu, exprimându-și îngrijora- 
rea cu privire la lipsa de tact ostentativă în legătură cu ministerul condus de 
el: „După ce am locuit 18 ani la Moscova, m-am întors în ţară. Și ce? Rezul- 
tatele activității anuale au fost caracterizate drept „activitate a unei grupări 
bisericești-mafiote” Nimeni nu m-a întrebat: Cu ce v-aţi ocupat, domnule 
ministru? Nici măcar troicile staliniste nu acționau astfel. Nu vreau să o fac 
pe Cassandra şi să vă prezic o nenorocire. Însă aceasta nu poate fi evitată de 
cei care fac din suveranitate o cârpă". 

În final, Druc a părăsit sala de şedinţă, spunând: „Democraţia este în pe- 
ricol!” Imediat după vot, deputaţii au ieşit din clădirea Parlamentului. Unii 
au plecat spre hotelul Codru, alţii la cinematograful Patria. Druc mergea în 
faţă, înconjurat de deputaţii Frontului Popular, deputaţii preoţi citeau rugă- 
ciuni... în stradă se adunase o mulțime de oameni. Aceştia auziseră totul, 
întrucât sesiunea se difuzase în direct la radio. În ajunul evenimentelor le- 
gate de demisia lui Druc, m-am aşteptat la provocări şi am organizat paza 
Parlamentului cu forțele unei brigăzi de poliție cu destinaţie specială. Poli- 
țiştii erau aşezaţi pe şase rânduri, respingând mulțimea, erau mulţi colabo- 
ratori din Tiraspol şi Bender. În timp ce se desfăşurau dezbaterile, în parcul 
Ştefan cel Mare s-au adunat aproximativ o mie de tineri, care stăteau pe pă- 
mânt şi păreau inofensivi... 


Când deputații au ieșit, mulțimea de tineri, ca și cum ar fi primit O co- 
mandă, s-a îndreptat spre polițiști și a spart rândurile acestora, a aruncat cu 
pietre, iar Poliţia a fost dispersată, îşi amintea ulterior, comandantul brigăzii 
de poliţie cu destinaţie specială, Anton Gămurari. Sunt convins că aceste re- 
volte în masă au fost planificate. Am ordonat să se strângă rândurile, i-am 

respins pe toți. Cred că acest lucru putea fi întreprins și la 7 aprilie 2009, 
dacă ar fi existat dorinţa de a acționa în conformitate cu standardele de repri- 
mare a revoltelor în masă, care sunt bine cunoscute de profesioniști. Când 
aud că, la 7 aprilie, nu a fost posibilă disiparea mulțimii, îmi vine să râd... 
În preajma evenimentelor din 22 mai 1991, după cum am aflat ulterior, 
Mircea Druc a analizat situația cu doi angajaţi ai structurilor de forță, din- 
tre care unul activa în cadrul Ministerului Securităţii Naţionale. Druc a so- 
licitat ajutorul. Interlocutorul său i-a promis ajutor, însă, în schimb, a 
cerut o locuință și, În aceeași seară, a primit ordin de repartizare a spațiu- 
lui locativ de la Nicolae Costin. S-a propus adunarea unei mulțimi, care să 
se îndrepte spre clădirea Parlamentului, să pătrundă în interiorul acesteia, 
să provoace dezordine în masă, iar Druc să ia cuvântul și să anunţe unirea 
Moldovei cu România. Bineînţeles că nu ar fi fost nicio unire și nici nu pu- 
tea să fie, însă premierul ar fi intrat În istorie, iar această variantă fi conve- 
nea. Ciocnirile cu Poliția din acea zi s-au soldat cu zeci de răniţi în ambele 
tabere și cu reținerea unui grup de protestatari. 


Ei vin din lumi diferite, până nu demult ostile, a comentat Mihai Fusu, 
la 22 mai 1991, în paginile ziarului Parlamentului Sfatul Tarii, opoziţia din- 
tre Snegur şi Druc. Druc reprezintă tipul disidentului, o persoană intransi- 
gentă, inconsecventă... Fiind un filosof și o persoană „din exterior”, Druc a 
reușit să scape de tot ce are valoare numai aici. Văzând că Moldova se află 
într-un cadru geopolitic mai amplu, acesta și-a imaginat o Moldovă inte- 
grată într-un spaţiu economic european și spiritual. Dacă este necesar să 
mă opresc la o anumită direcție, m-aș fi oprit la cuvântul „modernism”. În 
schimb, Snegur, fiind o persoană „din interior”, mereu s-a bazat pe forţele in- 
terne ale societății, termenul potrivit pentru activitatea acestuia fiind „conso- 
lidare”.. Ambii lideri, care au devenit ulterior adversari, au fost, în esenţă, 
străini unul faţă de celălalt. În concluzie, modernismul lui Druc s-a transfor- 
mat În aventurism, iar presupusa capacitate a lui Snegur de a consolida so- 
cietatea s-a transformat în conservatorism. Druc a venit de nicăieri, dacă 
ar fi să judecăm conform unui standard de ierarhizare a valorilor în societa- 
tea noastră, el a căzut și s-a ridicat nu doar o singură dată. Druc nu a avut 
nimic de pierdut. Cu totul altfel stau lucrurile cu Snegur... Conectat cu lu- 
mea creată de el, obișnuit cu supremația Moscovei, acesta a preferat so- 
luția moscovită la probleme... Snegur a atins apogeul puterii treptat, dar 
sigur, nefiind obișnuit să înceapă de la zero, avea ce pierde... Reorganiza- 
rea societății, efectuată de către Snegur, după modelul lui Gorbaciov, a in- 
trat în conflict cu ideile europene ale lui Druc. Snegur l-a eliminat, practic, 

pe Druc de la conducerea Cabinetului de Miniștri, preluând și puterea exe- 
cutivă... În esenţă, societatea noastră are nevoie de ambii, fiindcă orice stat 
are nevoie de o îmbinare organică între cele două principii: modernism și 
conservatorism. 


În memoriile sale, Snegur scria că Druc a încercat, chipurile, să îl eli- 
mine de la putere. Să crezi acest lucru este dificil. Comparativ cu premie- 
rul, Snegur a fost un luptător politic de categoria grea. În urma demisiei lui 
Druc, primul nostru şef de stat a creat şi a consolidat, pe o perioadă de mai 
mulţi ani, un model de guvernare, potrivit căruia preşedintele se considera 
fie şeful Parlamentului, fie prim-ministru, fie ministru al agriculturii. Sovie- 
tul Suprem nu a mai revenit asupra problemei pe care majoritatea a conside- 
rat-o definitiv soluționată. La 28 mai 1991, Mircea Druc şi-a depus definitiv 
mandatul şi s-a ocupat de înființarea unei comisii parlamentare pentru uni- 
ficarea Moldovei cu România, în cadrul căreia au intrat 27 de deputați. În 
ceea ce îl priveşte pe Snegur, acesta plănuise deja formarea unui forum de- 
mocratic al cetăţenilor din Moldova, iar, la 25 decembrie 1991, a semnat 
la Alma-Ata un acord privind aderarea Moldovei la CSI. Perioada 
promoscovită a politicii sale a durat până când această carte a lui Snegur a 
fost scoasă din joc de către Petru Lucinschi. 

Sunt convins că Mircea Druc a fost cel mai popular politician din în- 
treaga istorie a Moldovei. Autoritatea primului premier s-a format la mitin- 
guri, unde acesta dirija cu pricepere forţele spontane ale mulţimii. Influenţa 
acestuia asupra maselor era imensă, mulțimea fiind cuprinsă de frenezie la 
apariţia sa. Însă Druc a plătit un preţ imens pentru popularitate, devenind 
un obiect de invidie pentru unii colegi (în primul rând, pentru nu mai puţin 
ambițiosul Mircea Snegur) şi de ură pentru adepţii direcţiei promoscovite. Pe 
cât de puternic, impetuos şi arzător îl susțineau adepţii pe Druc, pe atât de 
puternic îl urau oponenții. Cei din urmă l-au descurajat foarte mult pe pre- 
mier şi nu fără motiv. Înainte de demisie, acesta a făcut un apel către cetăţenii 
rusofoni. Druc a dorit să fie privit ca un cosmopolit, dispus să sacrifice senti- 
mentele naţionale doar în numele integrării Moldovei în spaţiul european. 

Neavând un clan propriu, neştiind să comploteze profesionist şi fiind 
puţin autist, Druc nu a putut să pătrundă de la bun început în sistemul bi- 
rocratic, conştientizând de altfel acest lucru. Pentru neajunsurile sale, a 
fost pedepsit ca nimeni altul: premierul a fost zdrobit şi nimicit din punct 
de vedere moral nu numai de opozanți, dar şi de camarazi. Cred că Druc a 

fost singurul lider moldovean care a plătit pentru greşelile sale, ajungând, 
încă din timpul vieţii, nu în purgatoriu, ci direct în iad. Trădat de colegii săi 
din Frontul Popular, demonizat de propaganda transnistreană, acesta s-a 
transformat într-un simbol viu al culpei colective şi a devenit un paria. În 
decursul anilor, numele său a fost trecut sub tăcere şi, pentru prima dată 
după demisie, Chişinăul l-a văzut pe fostul premier la procedura de restau- 
rare a Declaraţiei de Independenţă, la 27 aprilie 2010. 

Pentru majoritatea locuitorilor din Moldova, acest nume va rămâne 
pentru totdeauna un sinonim al tuturor greşelilor şi al ruşinii din anii '90, 
pe care am vrea să le uităm. Desigur că, în multe aspecte, a fost, fără îndo- 
ială, şi vina lui Druc, însă el a condus Guvernul mai puţin de un an, a lucrat 
în zona rublei şi din acest motiv a putut doar vorbi despre reforme. În reali- 
tate, Druc a fost tipul de intelectual sovietic nemulțumit, care făcea proiecte 
de reconstrucţie a lumii în bucătărie, dar care nici nu bănuia că statul este 
responsabil pentru vieţile unor oameni reali, cărora era obligat să le ofere 
posibilitatea de a aduce în fiecare zi mâncare copiilor lor. La acest lucru, 
s-a gândit pentru prima dată, doar atunci când a devenit şeful Cabinetului 
de miniştri. Primul nostru premier semăna, într-un fel, cu tinerii reforma- 
tori ai lui Elţin - o pleiadă de experimentatori cruzi: Egor Gaidar, Anatoli 
Sobceak, Anatoli Ciubais. Similar multora dintre aceştia, Druc nu era desti- 
nat să avanseze, să se maturizeze în politică, să stagneze în intrigi. Veşnic tâ- 
năr şi zâmbitor, Iurie Roşea l-a eliminat pentru totdeauna din Frontul Popular 
şi din viața politică. A fost, oare, corupt primul şef al guvernului? Au încer- 
cat să îl învinovăţească de furt, însă nu au putut dovedi nimic. Sosind de 
la Cernăuţi la Chişinău, Druc s-a cazat la hotelul Codru, de unde au încer- 
cat să îl evacueze, atunci când a fost nevoie de spaţiu pentru participanții 
Congresului Comitetului Central al Partidului Comunist din Moldova. 
După preluarea conducerii guvernului, a trăit ca un sihastru, se trezea la 
ora cinci dimineaţa, iar la ora şase deja convoca întâlniri de afaceri. Se spu- 
nea că Druc a ocupat, chipurile, apartamentul care i-a aparținut cândva 
atotputernicului Ivan Bodiul, însă acest lucru era pe jumătate adevărat. 
Apartamentele fostului secretar al Comitetului Central al Partidului Comu- 
nist din Moldova din blocul nr. 123, de pe strada 31 August (cândva, strada 
Kiev), au fost împărţite în câteva locuinţe, iar primul-ministrul locuia doar 
într-una dintre acestea. De asemenea, se spunea că acesta dispunea ori- 
când dorea de rezervele Băncii Naţionale şi înainte de demisie, chipurile, 

chiar a împărţit unui grup restrâns de apropiaţi plicuri cu bani, însă ni- 
meni nu a încercat nici măcar să demonstreze acest lucru. 

Demisia lui Druc, pe care, ca şi pe mine, îl învinovăţeau pentru eveni- 
mentele petrecute pe podul de la Dubăsari, nu a oprit procesul de sciziune 
din țară. Parlamentul a acceptat condiţiile lui Snegur şi i-a oferit puterea 
executivă deplină, inclusiv dreptul de a forma guvernul. Valeriu Muravschi, 
care protestase împotriva acuzațiilor la adresa cabinetului, în cadrul căruia 
a lucrat din prima zi şi-a schimbat urgent părerea când i s-a propus porto- 
foliul de premier, preluând conducerea guvernului. De atunci acesta a ur- 
mat constant schemele propuse de Snegur. Muravschi a fost un premier 
foarte cuminte şi ascultător. La propunerea preşedintelui, în cadrul şedin- 
ţei din 22 mai, Republica Sovietică Socialistă Moldova a fost redenumită 
Republica Moldova, iar Sovietul Suprem - Parlament. Formal, acesta era fi- 
nalul Republicii Sovietice Socialiste Moldoveneşti: la 5 iunie, a intrat în vi- 
goare Legea Republicii Moldova privind cetăţenia. Înfrângerea serioasă 
a Frontului Popular a consolidat semnificativ poziţia lui Mircea Snegur şi a 
agrarienilor. Părea că totul va fi diferit. Însă cum urma să trăim? Nimeni nu 
ştia acest lucru. Erau unii care doreau ca trecutul să revină. Mulţi miniştri 
şi angajaţi din cadrul aparatului guvernamental au respins formula de adre- 
sare „domn” şi au revenit la obişnuita formulă cu prenume şi patronim, iar 
cabinetele prim-secretarilor Comitetului Central al Partidului Comunist 
din Moldova au fost din nou reunite telefonic, prin renumita mozscă, cu 
cele ale tuturor membrilor guvernului. 


Capitolul 17 


Procuratura URSS despre evenimentele 
din Dubăsari 


Procuratura unională despre legalitatea introducerii forțelor 

de poliţie în Dubăsari. Au fost, oare, focurile trase în aer uz de 
armă? Ar fi fost o crimă dacă nu se acţiona? Hai, dubăsărenilor!: 
crearea miturilor în jurul evenimentelor de la 2 noiembrie 

1990. Din ce motiv s-a derulat scenariul din Dubăsari? 


La 2 noiembrie 1990, chiar în ziua conflictului de pe podul din Dubăsari, 
Procuratura Republicii Sovietice Socialiste Moldoveneşti a intentat un pro- 
ces penal pentru fapte de încălcare brutală a ordinii publice în oraşul 
Dubăsari, potrivit articolului 203, alineatul 4 din Codul Penal al RSSM. Al 
doilea proces penal a fost intentat pentru ucidere, precum şi vătămare corpo- 
rală, potrivit articolului 185, alineatul 2 din Codul Penal al RSSM. La 8 no- 
iembrie, a fost format un grup de urmărire penală al Procuraturii URSS 
pentru anchetarea evenimentelor şi, în aceeaşi zi, ambele dosare penale au 
fost luate în lucru pentru a fi investigate de către acest grup. La 15 mai, am- 
bele cazuri au fost unite într-o singură procedură de investigații, prin care 
termenul anchetei preliminare a fost prelungit până la 2 iunie 1991. La 25 
iulie, a fost semnată hotărârea de încetare a acțiunii penale. 

Procuratura unională a anchetat în amănunt incidentul de la Dubăsari. 
Am fost interogat. Druc s-a sustras de la interogatoriu, întrucât bănuia că 
poate fi arestat şi trimis la Moscova. Cred că astfel de temeri nu erau funda- 
mentate. În final, procuratura nu a găsit elemente infracţionale în activită- 
ţile conducerii ministerului, ale mele personale şi ale locotenent-colonelului 
Vîrlan. S-a specificat că greşelile de calcul ale operaţiunii se explică prin 

exclusivitatea situaţiei, nemaiîntâlnită anterior în practica activității Miliției 
şi prin reglementarea insuficientă a acesteia în actele normative. Analiza 
conflictului a fost efectuată şi de o comisie parlamentară specială. Luând cu- 
vântul în fața deputaţilor, am precizat că dispoziţia prim-ministrului Mircea 
Druc de a introduce în raion forţe suplimentare de miliţie avusese o bază le- 
gală. Guvernul se ghida după Hotărârea Sovietului Suprem al RSSM, din 2 
septembrie 1990, privind „Congresul extraordinar al deputaţilor consilii- 
lor la diferite niveluri din unele localităţi din Transnistria”, precum şi pe 
Hotărârea privind „unele măsuri de stabilizare a situaţiei social-politice din 
RSS Moldova”, prin care Ministerului Afacerilor Interne i se ordona să 
tragă la răspundere penală persoanele care încercau să scindeze țara. 

În cadrul dezbaterii problemei privind legalitatea utilizării echipamen- 
telor speciale şi a armamentului, le-am explicat deputaţilor diferența între 
termenii a face uz şi a utiliza, care, până la adoptarea Legii privind Poliţia, 
nu erau diferenţiate clar în legislație. Am insistat pe faptul că focurile trase 
în aer nu reprezintă uz de armă. Menţionez că, potrivit Legii privind Poli- 
ţia, adoptată la 18 decembrie 1990, prin uz de armă se înţelege doar o lovi- 
tură ochită. Înainte de operaţiune, eu am interzis categoric uzul de armă, 
permiţând doar focuri de avertisment în aer, fiindcă în acel moment nu 
existau alte modalităţi de a influenţa o mulțime ostilă. De asemenea, am 
spus că aveam informaţii operative potrivit cărora combatanții Consiliilor 
Colectivelor de Muncă, care organizaseră blocada podului, deţineau arma- 
ment, inclusiv grenade şi mine antitanc. Acest lucru s-a constatat deja 
după incident, când, la doi localnici, a fost găsită o provizie cu 82 de gre- 
nade de luptă de tip F-1. 


Cărui parlament sau guvern, am întrebat, Îi este necesar un astfel de 
Minister al Afacerilor Interne, care nu este capabil să asigure aplicarea le- 
gislației în vigoare, să apere interesele republicii și ale cetățenilor acesteia? 
Dacă au existat anumite efecte secundare ale activității Miliției în cadrul 
evenimentelor din Dubăsari, atunci acestea au fost cauzate de necesitatea 
de a evita consecințe grave, care puteau fi provocate din cauza rezistenţei 
vehemente a forțelor separatiste. Astăzi, aceste forțe încearcă să îi atribuie 
Ministerului Afacerilor Interne motive politice. 


Funerariile victimelor conflictului de pe pod, organizate la 7 noiembrie, 
s-au transformat într-o acţiune politică în masă. Cu o zi înainte, femeile 

din Dubăsari inițiaseră o grevă politică, cu scopul de a atrage atenţia con- 
ducerii URSS. De asemenea, acestea solicitau demisia prim-secretarului 
Comitetului raional de partid, V. Palari; a preşedintelui Comitetului exe- 
cutiv raional, I. Miţcul; a preşedintelui Consiliului raional, S. Pop; a redac- 
torului ziarului raional Znamea Pobedi, V. Voskoboinik. 

Dacă dăm crezare ziarului Dnestrovskaia Pobeda, 77 de femei au intrat 
în greva foamei, printre ele o fetiță în vârstă de 9 ani, o mamă care alăpta 
un copil în vârstă de 2 luni, fiica lui Vladimir Gotchi, în vârstă de 15 ani, 
şi majoritatea pensionarelor... Păcat de aceşti oameni care dădeau crezare 
fiecărui cuvânt al liderilor lor şi care ascultau cu atenţie încordată minciu- 
nile vehiculate de ziarele unde se scria că Frontul Popular intenționează să 
vină în Dubăsari şi să îi spânzure în piață pe toţi cei care erau în greva foa- 
mei, că în Chişinău, în familiile mixte, moldovenii divorţează de ruşi, iar 
pe dubăsăreni îi aşteaptă aceeaşi soartă şi aşa mai departe... Aceste minciuni 
erau o adevărată tragedie. Aveai impresia că transnistrenii nu vor afla adevă- 
rul niciodată - de acest lucru se ocupau cei care îi protejau de informaţiile 
nefolositoare, aşa cum liderii noştri ne apărau de ele în perioada sovietică. 
Copiii care au adus alimente de acasă celor care erau în greva foamei au 
crescut deja în ură față de Republica Moldova. Aceştia ţin minte tot, dar, 
oare, vor afla ce s-a întâmplat în realitate? 

Mi-a trezit sentimente stranii apelul către cetăţenii URSS, „Adevărul 
despre moldovenii din Transnistria”, publicat în ziarul Zrudovoi Tiraspoli, 
la 21 noiembrie, în urma evenimentelor din Dubăsari. Nu ştiu cine l-a 
scris, dar în acesta era concentrată esenţa ideologiei statului transnistrean: 
un fel de românofobie paranoică, redată într-o manieră isterică. lată unele 
pasaje din text: 


Noi, moldovenii de pe malul stâng al Nistrului, ne adresăm cetățenilor 
Uniunii Republicilor Sovietice Socialiste pentru a spune adevărul despre 
poziția noastră privind formarea Republicii Sovietice Socialiste Moldove- 
nești Transnistrene. Am cunoscut pe deplin ororile ocupaţiei românești în 
perioada 1941-1944 [...] Cu orice ocazie, moldovenii din stânga Nistrului 
au fost supuși unor maltratări crunte, la fiecare pas eram batjocoriţi [...] în 
satul Garmaţcoe, de exemplu, toți bărbaţii au fost bătuţi doar pe motiv că 
pe un drum de ţară niște necunoscuți dărâmaseră o cruce. Același lucru 


1 Tiraspolul muncitoresc 

s-a repetat atunci când nu au venit la câmp pentru plantarea tutunului 
pentru că celebrau o sărbătoare religioasă. Potrivit unui denunț al ocupan- 
ților, un localnic din sat, Ferapont Caterinciuc, s-a întâlnit, chipurile, cu 
un spion sovietic. Ulterior, Caterinciuc a fost arestat și bătut până când a 
murit. Doar pe motiv că a refuzat să îi vândă unui ocupant un cojoc, local- 
nicul acestui sat, Serghei Cozma, a fost împușcat [...] Exemplele prezen- 
tate expun propaganda celor care au inițiat crearea așa-numitelor comite- 
te Transnistria și Integritate, prin care încearcă să îi convingă pe localnici că 
moldovenii sunt români, că limba moldovenească este limba română și 

că moldovenii și românii sunt frați. 


Toate aceste cazuri au fost adunate şi grupate cu grijă de cineva. Scrisoa- 
rea a fost semnată la „iniţiativa unui grup de cetăţeni, care au suferit de pe 
urma ocupaţiei româneşti”. Ce legătură au avut aceştia cu evenimentele de 
pe podul din Dubăsari? Nici în ziua de astăzi nu ştiu acest lucru, dar, după 
părerea mea, avem de-a face cu o probă de demagogie şi de denaturare, care 
i-a alimentat pe oamenii creduli. Până în prezent, problema privind legali- 
tatea introducerii forțelor Ministerului Afacerilor Interne în Dubăsari este 
una dintre temele favorite ale propagandiştilor, memorialiştilor şi jurnaliş- 
tilor din Transnistria. 

lată că, deja de două decenii, sunt răspândite aceleaşi acuzaţii lansate la 
5 noiembrie 1990 de către Igor Smirnov în cadrul unui discurs la radio, în 
care a solicitat pedepsirea angajaţilor brigăzii de poliţie cu destinaţie speci- 
ală. În timp ce de-a lungul anilor mass-media din Chişinău a tăcut, presa 
din Moscova, Ucraina şi Transnistria, inclusiv tabloidele, a excelat prin a 
scoate în evidență tema „atrocităților poliției moldoveneşti”. 

În miezul evenimentelor de la 2 noiembrie 1990 s-au aflat corespon- 
denţii ziarului moscovit Trud, ai radioului şi ai televiziunii moldoveneşti, 
însă au scris şi scriu despre conflict în special cei care nu au văzut nimic cu 
ochii lor. Aceşti „cercetători” nu doresc să răspundă la întrebarea: cum pu- 
teau un stat şi un minister al afacerilor interne din orice altă ţară să reacţi- 
oneze altfel la asediul clădirilor Judecătoriei, Procuraturii şi Comitetului 
executiv raional, la instigările la violenţă împotriva Poliţiei, la blocarea ma- 
gistralelor de transport? Ar fi fost o crimă să nu acționeze! Cu toate acestea, 
în documentele transnistrene, Ministerul Afacerilor Interne din Moldova 
este catalogat drept un agresor brutal, care a produs un masacru şi un geno- 
cid. Se specifică faptul că Miliția, chipurile, ar fi împuşcat cu mitraliere 

populaţia pașnică, deşi, repet, s-a stabilit în mod clar că angajaţii Ministeru- 
lui Afacerilor Interne al RSSM nu au ţintit armele asupra oamenilor. Şi iată 
ce mă uimeşte: nimeni nu se întreabă despre responsabilitatea angajaţilor Co- 
mitetului executiv orăşenesc din Dubăsari, care au trimis mulțimea să blo- 
cheze podul. Niciodată nu s-a dezbătut participarea acestora şi partea lor de 
vină. Până în prezent, Vladislav Finaghin şi Aleksandr Porojan apar ca nişte 
eroi. S-a întâmplat să citesc un interviu al preşedintelui Consiliului deputați- 
lor populari din raionul Dubăsari, Aleksandr Porojan, în varianta online a zi- 
arului Podrobnosti, publicat în anul 2002, în timp ce Transnistria comemora 
15 ani de la conflictul armat. Porojan a dezminţit cu dezinvoltură concluzi- 
ile Procuraturii URSS, raportul expertizei medico-legale şi a povestit că trei 
dubăsăreni au murit, chipurile, din cauza loviturilor directe de glonţ, şi nu 
din cauză că acestea ricoşaseră. De asemenea, acesta a susţinut că în Dubăsari 
nu au acţionat milițienii, ci voluntarii, precum şi că, în secvențele filmate, 
pot fi observate „persoane cu părul lung”. De ce nu au fost observați volun- 
tarii în timpul expertizei peliculelor? Pentru că anchetatorii Procuraturii din 
Moscova, aparent, Jucrau la ordin. Constat că liderii transnistreni nu criticau 
Moscova când acordau interviuri publicaţiilor ruseşti. 

De asemenea, Porojan a răspândit minciuni despre faptul că, în timp 
ce Miliția dispersa mulțimea de pe pod, un grup de voluntari ar fi pătruns 
într-un cămin al unei fabrici de confecţii, ulterior „nemaifiind iniţiate do- 
sare penale pentru viol”. Vreau să întreb: cum a reuşit un grup de voluntari 
să pătrundă în Dubăsari, dacă podul era blocat, iar Miliția nu putea intra 
în oraş? Şi de ce nu există nicio probă privind violurile în raportul Procura- 
turii de la Moscova, care a interogat zeci de martori din ambele tabere? De 
ce nu s-a scris despre asta în ziarele transnistrene? 

Cu toate acestea, acelaşi Porojan a susținut că asaltul Ministerului Aface- 
rilor Interne din Chişinău a fost condus de Vladimir Voronin şi a emis o se- 
rie de ipoteze picante, provocând patimi nocive în tabloide. Mulţi jurnalişti, 
scriitori şi chiar poeţi din Rusia, Ucraina şi Transnistria au exploatat şi ex- 
ploatează tema dubăsăreană, însă nimeni, de regulă, nu a consultat docu- 
mentele. Un publicist din Moscova, Efim Berşin, născut în Tiraspol, a scris 
o serie de povestiri „documentare” despre conflictul transnistrean după ce, 
la începutul anilor '90, a stat o perioadă pe malul stâng, în calitate de cores- 
pondent al publicaţiei Literaturnaia Gazeta. Ulterior, acesta s-a caracterizat 
drept „un adversar principial al procesului intelectual”, afirmând că literatura 

„ia naştere din aer”. Acest lucru, evident, explică stilul povestirilor gazetă- 
raşului transnistrean. 

În capitolul „Hai, dubăsărenilor!” din cartea Divizarea Transnistriei, 
acest martor al evenimentelor scrie: 


În suburbia Bolșoi Fontan, oameni neînarmați, ţinându-se de mâini, 
au blocat drumul. Asupra acestora s-a tras imediat cu mitralierele. Insă ei 
au rămas în picioare. Se trăgea, iar ei nu se clinteau. Rezultatul: 16 răniţi 
ȘI trei morți! 


Vreau să întreb: dacă s-a tras cu mitralierele direct în oameni, cum se 
face că aceştia au rămas în picioare? Legenda, în mod evident, a fost inspi- 
rată din filmele de propagandă stalinistă şi din comedia sovietică despre 
aventurile lui Şurik. lată cum sunt prezentate în carte motivele potrivit că- 
rora detaşamentul de marş a părăsit Dubăsariul: 


Dar toate acestea nu rezolvau problema apărării orașului. Răngi, lopeți 
și furci împotriva mitralierelor înseamnă o adevărată sinucidere. Și atunci 


. vI 


liderii dubăsăreni au inventat „o viclenie militară”. Inițial, în faţa mulțimii 
protestatare au fost urcate pe acoperiș niște conducte de apă minuțios ca- 
muflate, susținându-se că acestea erau ţevile mitralierelor. Ulterior, au fost 
selectați câteva sute de bărbați, care au fost aliniați și scoși din piață, 
anuntându-se cu voce tare că au fost trimiși să ia mitraliere. A funcționat, 
în piață erau mulți informatori din Chișinău, iar vestea că Dubăsariul se 
echipează cu arme automate și de artilerie s-a răspândit imediat. Evident 


că acest lucru a și salvat orașul. 


Publicarea, în 2002, a cărţii lui Berşin, Câmp sălbatic. Scindarea 
Transnistriei, la editura moscovită Tekst, a fost finanțată de Fundaţia Soros. 
După ce această fantasmagorie a ajuns pe piaţă, criticii literari au lansat zvo- 
nuri că, „la ordinul autorităţilor moldoveneşti”, chipurile, cartea a fost cum- 
părată în masă de ambasada Moldovei „pentru a nu ajunge în mâinile 
cititorului”. Autorul a ajuns să afirme că în noiembrie 1990 a fost nevoit să 
asiste în Chişinău la un pogrom evreiesc! În susţinerea afirmațiilor sale, 
Berşin face trimitere la ziarele transnistrene, „publicații radical-comuniste 
mărunte, orientate împotriva lui Gorbaciov” şi la presa israeliană: toată 
această mass-media, chipurile, a scris despre pogrom. Am căutat pe internet 

aceste dovezi interesante şi nu am găsit nicio însemnare. Ce fel de pogrom 
este acesta pe care noi, moldovenii, inclusiv evreii, nu l-am observat? 

Dar cine este acest Berşin despre care, în Moldova, nimeni nu a auzit?! 
Câte minciuni despre „genocidul” din Transnistria a diseminat jurnalistul 
Serghei Ilcenko pe care, în anul 2001, Vladimir Voronin l-a desemnat consi- 
lier personal pe probleme politice! Tocmai astfel de cercetători, documenta- 
rişti şi martori inventau minciuni dure, precum că la interogatorii Poliţia 
moldovenească „jupuia oamenii de vii”, „incendia” familii întregi, dacă aceş- 
tia refuzau să colaboreze cu Chişinăul etc. Exemple de minciuni fără prece- 
dent se găsesc din abundență pe site-urile oficiale, semioficiale şi anonime 
ruseşti, ucrainene şi transnistrene. Noua generaţie învaţă istoria după aceste 
exemple. Pentru a contracara această creare de mituri, oficialii din Chişinău 
nu a avut nici dorință, nici timp şi nici bani. Cum percep toate acestea ti- 
nerii care nu ştiu nimic despre trecut? Evident, ca o dovadă că noi nu avem 
nimic de spus. Mă întorc la evenimentele din decembrie 1990. Data de 
17 decembrie a fost declarată zi de doliu pentru victimele de pe podul din 
Dubăsari. Ziua Poliţiei a fost anulată. Am pregătit discursul pentru Parla- 
ment fiind convins că deputaţii îmi vor cere demisia. În final, nu mi-au per- 
mis să spun nimic. Sunt convins că, în acele zile, nu numai eu mă gândeam 
la demisie. Mircea Snegur a căutat imediat saci de nisip pe care să îi arunce 
pentru a-şi uşura propria soartă. Rămânând în funcţia de ministru după eve- 
nimentele de pe podul din Dubăsari, eu am devenit un veşnic spin în talpă 
pentru M. Snegur. Până să fie cunoscute concluziile Procuraturii din URSS, 
jurnaliştii moldoveni au întreprins investigaţii privind evenimentele de pe 
podul din Dubăsari. Voi prezenta extrase din articolul-anchetă al Elenei 
Zamura, „Umbre pe podul din Dubăsari" din ziarul Tineretul Moldovei. 


Discuţiile despre evenimentele de pe podul din Dubăsari îi dau, de mult 
timp, dureri de cap fostului şef al Secţiei raionale, Dumitru Josan. Ancheta 
de serviciu a fost finalizată, dovezile au fost prezentate Procuraturii din 
URSS. Însă comentariile nu încetează. 

Ministrul adjunct al afacerilor interne, Mihail Plămădeală, recent con- 
cediat din cadrul organelor, a prezentat în ziarul Sovetskaia Moldova pro- 
pria variantă asupra evenimentelor. Una dintre principalele teze: nu era 
necesară introducerea unor forțe de miliție suplimentare în Dubăsari, îm- 
potriva acestui lucru pronunţându-se, chipurile, însuși șeful Secţiei raio- 
nale a afacerilor interne. 

- Este adevărat? a fost întrebat Josan (acum, acesta este comisar-ad- 

junct de poliție în raionul Dubăsari). 

- Nu, cel puţin pentru că nicio secție raională a afacerilor interne nu ar 
refuza niciodată ajutorul. Am fost împotrivă ca în cadrul conflictului să par- 
ticipe cursanţii Școlii de Miliție: aceștia nu sunt pe deplin pregătiți. 

Multe emoții, puţină stăpânire de sine. Tot în „Zarea Pridnestrovia”, în 
ediția specială, dedicată „podului, apare o fotografie: documente arzând, 
scoase din cabinetele Comitetului executiv raional. Ar fi fost ciudat dacă 
Chișinăul ar fi urmărit pasiv cum consiliile și Procuratura sunt devastate. 

Josan susține: pericolul de asediere a Secţiei raionale a afacerilor interne 
(unde se păstrau arme) a fost real. 

Iată ce relatează un maistru la un service auto, Grigore Moșneag, de- 
spre cele petrecute în acea zi: „Oamenii au fost eliberați de la serviciu și in- 
stigați. În oraș, se zvonea: toți trebuie să urce în autobuz și să meargă pe pod 
să Îi împiedice pe români să treacă. A venit un corespondent de la „TSN”, fai- 
mosul Jafarov, care a început să intervieveze mulțimea. Ulterior, jurnalistul 
i-a insultat pe aceștia, afirmând că jumătate din ei erau în stare de ebrie- 
tate. De aceea, presupun că nu au prezentat ce s-a filmat în cadrul progra- 
mului Vremea. Au arătat niște femei într-o unitate militară, dar ce căutau 
acolo, că doar nimeni nu s-a atins de ele? În oraș Miliția era inactivă, iar 
oamenii făceau ceea ce voiau”. 

Pasivitatea Secţiei raionale a fost plătită scump de angajații Miliției 
aflați pe pod. În arhivă s-a păstrat o înregistrare video care atestă că partea 
„stângă a dat prima lovitură cu o bâtă puternică”. Apoi, au aruncat cu pie- 
tre în scuturile milițienilor. Unul dintre angajați a fost aruncat de pe pod, 
fracturându-și clavicula. Și încă o dovadă: la 2 noiembrie, redactorul ziaru- 
lui „Tineretul Moldovei”, Aleksei Marcikov, mergea cu mașina spre Rîbnița. 
La ora 10 dimineaţa, acesta a fost oprit pe pod. A fost amenințat cu spar- 
gerea roților și cu aruncarea sa în râu. Pe înregistrarea video se observă În 
mod clar că Miliția a rupt bariera și a deblocat podul. S-au auzit împușcă- 
turi. De ce s-a tras? Regulamentul serviciului de patrulare prevede trage- 
rea unor focuri de avertisment în aer. S-a dat ordin de a nu deschide focul 
asupra oamenilor. 

De asemenea, a fost înregistrat pe peliculă instructajul condus de loco- 
tenent-colonelul de miliție, Stepan Vîrlan. Ancheta va clarifica cel mai im- 
portant lucru: dacă este adevărată versiunea potrivit căreia trei tineri au fost 
uciși de un ricoșeu. Este ciudat totuşi - toți martorii susțin un singur lu- 
cru: milițienii nu puteau, pur şi simplu, „să nu-i observe” pe cei uciși. Însă 

fapta rămâne faptă: nimeni nu a văzut nici momentul „crimei”, nici cadavre, 
nici vreo urmă de sânge. Nu este clarificat nici următorul aspect: până seara 
(iar deblocarea s-a desfășurat între orele 14.00 şi 15.00), nimeni, de fapt, 

nu a auzit nimic despre victime. Ulterior a apărut prima versiune privind 

3 morți și 20 de răniţi, apoi 3 morţi și 6 răniţi, ulterior 6 morți. Aceasta 

este o zonă foarte „întunecată Până la finalizarea activității grupului de inves- 
tigații, nu putem să emitem concluzii. Punem doar să punem o singură în- 
trebare: cum a putut conducerea Secției raionale a afacerilor interne, practic 
înlăturată din activitate, în acele ore, de către liderii consiliilor orășenești, 

să transmită vreo informaţie, fiind în afara clădirii secției? Ar fi fost util să se 
verifice cine a fost avantajat să se transmită „operativ” un număr exagerat de 
victime la centru? Cine a executat această acțiune de dezinformare? 

Cine i-a alarmat pe oameni, cine i-a trimis pe pod? Cine i-a trimis la 
luptă pe tinerii în vârstă de 18 ani din cadrul Liceului profesional tehnic 
nr. 10? Cine nu era multumit de cărțile clasicilor studiate în școală, fiind 
interesat de preluarea de poduri, bănci şi telegrafe? În afară de aceste între- 
bări legale și logice, apar altele. De exemplu, despre „falsificarea "de către mi- 
nister a Ordinelor nr. 4 și 5, despre „distrugerea” unei părți a înregistrării 
video... Însă toate documentele, în următoarea zi, au fost predate grupului 
de anchetă și anexate dosarului penal. 

Mitul despre ucigașul Costaș este exploatat intens și de presa de pe ma- 
lul stâng și de organele de presă independente de pe malul drept, care nu îşi 
ascund nostalgia după o mână forte şi pentru o cizmă de fier. Ziarul Comi- 
tetului Central al Partidului Comunist din Moldova, Sovetrskaia Moldova, 
promovează cu plăcere mărturisirile lui Plămădeală, pe care, apropo, nicio- 
dată nimeni nu l-a învinovățit pe nedrept... 

Astăzi, acest Marlborough dubăsărean îi ceartă pe toți, începând cu lo- 
cotenent-colonelul Vîrlan. Despre ministrul de interne al Republicii, lon 
Costaș, fostul subordonat a adunat „materiale compromițătoare” Potrivit lui, 
acuzaţiile sunt foarte grave, dar în realitate pot fi folosite doar în bucătăria 
unui apartament comunal... 


Este evident faptul că evenimentele de pe podul dubăsărean nu au fost 
atacuri întreprinse de angajaţii înarmaţi ai Ministerului Afacerilor Interne 
împotriva localnicilor. Din contră, a avut loc un atac împotriva reprezen- 
tanţilor puterii locale, împotriva blocării drumului de importanţă unională, 
a fost lansat un atac împotriva Miliției care a încercat să restabilească ordi- 
nea. Şi acest lucru trebuie dezbătut la fel de des, pe cât este expusă propria 

versiune asupra evenimentelor în acea parte a Nistrului şi în capitala Rusiei. 
Faptul că Chişinăul nu a reuşit să evalueze la timp evenimentele care s-au 
desfăşurat în anul 1990 a avut consecinţe semnificative, devenind un sem- 
nal pentru Tiraspol. În final, separatiştii au preluat puterea în oraşele 
transnistrene, exact după scenariul din Dubăsari: un miting la care localni- 
cii au solicitat expulzarea din clădirile administrative a angajaţilor Comite- 
telor executive, Judecătoriei, Procuraturii, Miliției, apoi transferul puterii 
către Consiliile Colectivelor de Muncă. 

Se poate spune cu încredere că a existat şi a fost realizat un plan unic, 
bine gândit de separare a Transnistriei de Moldova, şi că acesta a fost realizat 
datorită faptului că şi Chişinăul, la rândul lui, nu a reuşit să creeze o strategie 
precisă de contracarare a separatismului. Motivele care au stat la baza acestui 
lucru au fost slăbiciunea, lipsa de perspicacitate, imprudenţa, egoismul şi o 
vădită trădare din partea elitei politice moldoveneşti. În timp ce Chişinăul 
reflecta asupra situaţiei, întârziind să ia unele decizii şi să se apere, Tiraspolul 
ataca încontinuu, iar filosofia primitivă a mafiei politice transnistrene susți- 
nute masiv de Moscova se propaga în minţile oamenilor simpli. 


CAPITOLUL 18 


Opoziția din MAI față de ministru 


Opoziția din Ministerul Afacerilor Interne. Plămădeală 
versus Costaş. Campania împotriva Poliţiei inițiată de ziarul 
Sovetskaia Moldavia. Cine a organizat scurgerea de informaţii 
din Chişinău în Tiraspol şi la Moscova? Trădarea lui Jivora. 
Cum a încercat Grosul să îl captureze pe Antoci? 


Poate că ne-ar fi fost mai ușor, dacă ar fi existat unitate în rândurile 
noastre. Însă munca în această perioadă dificilă se îngreuna din cauza intri- 
gilor şi a trădării vădite, ceea ce nu poate fi trecut sub tăcere. În cadrul Mi- 
nisterului Afacerilor Interne, exista o opoziţie formată din angajaţii vechi ai 
aparatului, inclusiv ai secţiei politice. Aceasta se formase încă înainte de nu- 
mirea mea: în timp ce în Parlament se dezbătea candidatura ministrului, ve- 
teranii întocmeau telegrame de protest. A fost organizată o întrunire a 
angajaţilor din cadrul Miliției din Chişinău, pe care i-au îndemnat să parti- 
cipe la boicot „pentru a nu fi transformați din milițieni în poliţişti şi carabi- 
nieri”. Oamenii vorbeau despre faptul că în Ministerul Afacerilor Interne 
existau de-ai lor, profesionişti pregătiți să ocupe funcţia de ministru. Orga- 
nizatorul principal al acestor manifestări era fostul adjunct al ministrului 
MAI, colonelul Antoci. După venirea mea, cei nemulțumiți şi-au dat demi- 
sia, iar restul şi-au dat cuvântul că o să participe activ la reforma Ministeru- 
lui Afacerilor Interne. După cum a reieşit ulterior, unii angajaţi au depus, 
concomitent, jurământul de credință şi faţă de Ministerul Afacerilor Interne 
din URSS, şi față de separatiştii din Tiraspol. La Moscova, au fost transmise 
plângeri nesfârşite privind încălcarea instrucțiunilor vechi de 20 de ani. Re- 
clamaţiile au fost nu numai la adresa mea, ci şi la adresa lui Snegur şi Druc. 

Toate încercările de reformă au întâmpinat o opoziţie tacită. Legea privind 
Poliţia a fost adoptată şi a intrat în vigoare în condiţii de boicot. 

Printre cei care de la început şi-au exprimat disponibilitatea de a lucra cu 
mine s-a aflat Mihail Plămădeală, care a preluat conducerea Departamentu- 
lui de urmărire penală. Într-o perioadă, acesta a lucrat ca adjunct al procuro- 
rului Republicii Sovietice Socialiste Moldoveneşti, Ivan Ceban, iar ulterior, 
a fost trimis la Ministerul Afacerilor Interne pentru a cerceta posibilitățile 
de reformă a secţiei de anchetă penală. Trebuie remarcat faptul că timp de 
mai mulți ani reforma anchetei preliminare în URSS s-a aflat pe ordinea 
de zi. De ancheta penală s-au ocupat mai multe instituţii: Ministerul Afa- 
cerilor Interne, Procuratura, KGB-ul. Legislaţia privind procedura penală 
a suferit mai multe modificări şi completări, iar, în perioada 1986-1988, 
s-a dezbătut aşa-numitul experiment de investigații: s-a propus ca urmări- 
rea penală să fie independentă, fiind scoasă din structura ministerelor şi a 
altor instituţii. Această idee nu a fost realizată. Plămădeală a condus an- 
cheta penală în Ministerul Afacerilor Interne timp de trei ani, însă, exact 
în această perioadă, aproximativ jumătate din procesele penale investigate 
au fost suspendate, iar numărul celor trimise în instanţă s-a diminuat, deşi 
lucrau mai mulţi anchetatori. 

După ce s-a făcut de râs în Dubăsari, Plămădeală a dat un interviu zia- 
rului Soverskaia Moldavia, publicat la 8 mai 1991. În interviu, acesta a con- 
testat necesitatea reformei Ministerului Afacerilor Interne, la care el însuşi 
a participat. Am fost foarte uimit de faptul că Plămădeală, la propunerea că- 
ruia a fost înființat Departamentul de urmărire penală, a criticat dur şi 
neargumentat reorganizarea Ministerului, acuzându-mă de nihilism juridic 
şi de concedieri nemotivate, iar pe el catalogându-se drept un profesionist 
de înaltă clasă! Ziarul a intervievat încă patru angajaţi concediaţi care, sim- 
ţindu-se ofensaţi şi dorind să încheie socotelile, de asemenea, au pus la 
îndoială utilitatea schimbărilor care au avut loc în Ministerul Afacerilor 
Interne sub stindardul Legii privind Poliţia. Printre aceştia, s-a aflat adjunc- 
tul ministrului, Iuri Grosul, care fusese concediat. De asemenea, la întocmi- 
rea articolului au participat funcţionarii demişi Alexandru Scurtu şi Mihail 
Popov, care, în anii '80-'90, îndeplineau funcţii de urmărire politică la ordi- 
nul Comitetului Central al Partidului Comunist din Moldova. Potrivit de- 
nunţurilor acestora, unii angajaţi din cadrul Ministerului Afacerilor Interne 
au fost concediaţi ilegal (şi ulterior, reabilitaţi). Totuşi, majoritateaa ofițerilor 

au refuzat categoric să participe la calomnierea ministerului şi a ministru- 
lui. Ziarul Comitetului Central al Partidului Comunist din Moldova a or- 
ganizat literalmente o persecutare a noii conduceri a Ministerului Afacerilor 
Interne. În cadrul şedinţelor, eu și Druc eram numiţi „fasciști” şi „tirani”. 
Prin scrierea unor articole împotriva Legii privind Poliţia, Soverskaia 
Moldavia s-a apropiat foarte mult de stilistica unor publicaţii promoscovite, 
precum Fdinstvo, Dnestrovskaia Pravda şi Zarea Pridnestrovia. 

Prin intermediul presei, s-a desfăşurat cea mai puternică prelucrare ide- 
ologică a oamenilor. Şefii ministerelor şi ai instituţiilor se lansau în argu- 
mente emoţionale, totul era stabilit de la un capăt la altul. În urma analizei 
consecinţelor politicii Moscovei, responsabilitatea a fost atribuită autorită- 
ţilor republicane. Au fost expuse scenarii ale unor conspirații macabre cu 
scopul de a ruina şi distruge Moldova. În acea perioadă, s-a pus baza siste- 
mului de propagandă care acţionează şi în prezent dincolo de Nistru, imi- 
tând mass-media din timpul lui Stalin şi Beria. De mulţi ani, în Chişinău, 
aceasta este reprezentată de ziarul Comunistul. În publicaţiile de acest gen, 
autorii nu au habar de etica jurnalistică şi se ghidează după deviza princi- 
pală: mai întâi, argumentele, ulterior, faptele. 

În anii "90, activitatea presei, care contesta renașterea naţională a mol- 
dovenilor, a fost evident coordonată de Moscova şi de Tiraspol. Printre cei 
care comandau şi executau se aflau angajaţii aparatului Comitetului Cen- 
tral al Partidului Comunist din Moldova. Poziţia acestora a fost de o dupli- 
citate incomensurabilă: stând în picioare, spuneau una, când se aşezau, 
spuneau alta. În cadrul întâlnirilor cu liderii organizaţiilor civice, Comite- 
tul Central al Partidului Comunist din Moldova făcea apel la dialog şi co- 
laborare. De exemplu, a fost organizată o dezbatere în cadrul unei mese 
rotunde, în scopul analizării consecinţelor pactului Molotov-Ribbentrop 
pentru Moldova. Toţi au putut să ia cuvântul, inclusiv reprezentanţii Frontu- 
lui Popular, George Ghimpu şi Anatol Şalaru. Iar, ulterior, redacţia a dat in- 
strucţiuni autorului raportului dezbaterii, Elena Zamura, să scoată din text 
declaraţiile acestora. Pentru nesupunere, au promis să o elimine din partid 
şi să o priveze de locuinţă, iar apoi au organizat hărţuirea... 

În declaraţiile oficiale, în articolele de paradă, ziarul comunist Soverskaia 
Moldavia vorbea despre consolidare, despre faptul că nu există duşmani, ci 
doar emiţători ai unor păreri diferite. Însă, pe agenda de lucru, de obicei, erau 
întocmite cazuri în scopul discreditării conducerii Republicii, al convingerii 

cetăţenilor că aceasta nu este capabilă să îi apere, precum şi al creării unei 
stări de panică, psihoză şi ură naţională. Când jurnaliştii de la Soverskaza 
Moldavia au depăşit toate limitele imaginabile în materialele publicate, am 
cerut dreptul la replică. Am fost nevoit să înfrunt o rezistenţă fermă pen- 
tru a obţine publicarea, la 5 mai 1991, a articolului „Nu ne vom da lecţii 
unul altuia cum să lucrăm”. „Mănușa aruncată de ziar Ministerului nu este 
deloc curată şi, ridicând-o, simțim un dezgust”, am scris, amintind de fap- 
tul că ziarul, în decursul unui deceniu, i-a distrus moral pe aşa-zişii duş- 
mani ai poporului, denigrând persoane cărora, ulterior, le-au recunoscut 
nevinovăția. Printre victime s-au numărat nu numai şeful Departamentu- 
lui de combatere a furtului proprietăţilor socialiste din cadrul MAI al 
RSSM, Bazilievici, dar şi un angajat al Procuraturii, Cardaniuc, precum şi 
unii angajaţi din cadrul Ministerului Agriculturii, Arion, Cozub, Cecoi 
(în acea perioadă, clubul deputaţilor Viaza satului a făcut demersuri pri- 
vind recuperarea ultimului titlu de erou al muncii socialiste). 

Alte persoane au rămas în continuare denigrate. Despre cauza lui Verdeș, 
am scris deja: Soverskaia Moldavia a contribuit semnificativ la dezvăluirea 
cazului unui veterinar ucis de un promotor al perestroikăi, în anul 1987, în 
urma unui conflict banal, şi a făcut tot posibilul pentru distrugerea morală 
a unor oameni nevinovaţi. Zilele puciului au devenit zile de sărbătoare pen- 
tru jurnaliştii acestei publicaţii; aflând despre tentativa unei lovituri de stat 
la Moscova, aceştia au organizat, în redacţie, o petrecere, salutând revenirea 
vechii ordini. S-au bucurat prea devreme. După ce Partidul Comunist din 
Moldova şi-a încetat existenţa, a fost închisă şi publicaţia. Este surprinzător 
însă că aceşti susținători ireconciliabili ai URSS au recunoscut totuşi Repu- 
blica Moldova independentă şi Poliţia moldovenească. În timpul lui Voronin, 
foştii angajaţi ai Moldovei Sovietice au devenit un sprijin pentru regim şi 
au condus propaganda procomunistă, sub paravanul ziarului Nezavisimaza 
Moldova, lăudându-l în fel şi chip pe preşedintele-comunist. 

Deja după concedierea lui Mihail Plămădeală din cadrul Ministerului 
Afacerilor Interne şi după închiderea Soverskaia Moldavia, la sfârşitul anului 
1991, în ziarul Nezavisimaia Moldova a fost publicat apelul foştilor comu- 
nişti pentru reînfiinţarea Partidului Comunist. Acest articol a fost semnat şi 
de Plămădeală. Însă, după un timp, a apărut o dezminţire sub titlul: „Eu 
nu înfiinţez niciun partid”. După plecarea din MAI, fostul adjunct al mi- 
nistrului s-a ocupat timp de şase ani de anteprenoriat, devenind ulterior 

întâiul ministru de interne din istoria Moldovei care a ajuns la acest rang 
venind din mediul de afaceri în cadrul structurilor afacerilor interne. Este 
interesant faptul că nimeni nu şi-a adus aminte de disponibilizările în masă 
organizate de acesta. Printre alţii, a fost concediat şi comisarul general al 
Capitalei, Boris Muravschi, pentru că se vehicula că o rudă a acestuia a fost 
contabil la firma faimosului lider interlop Grigore Karamalak (Bulgaru). 
Muravschi a apelat la instanţă şi a câştigat procesul. Plămădeală, care mă 
criticase pentru desființarea Departamentului pentru combaterea crimina- 
lităţii organizate, s-a dovedit el însuşi a fi un adversar al Departamentu- 
lui pentru combaterea criminalităţii organizate şi a corupţiei. Din senin, 
acesta a început să îi poarte pică şefului său, Nicolai Aleksei. Ulterior, când 
a devenit secretar al Consiliului Superior de Securitate, Plămădeală şi-a 
schimbat brusc poziţia şi deja îi lua apărarea lui Aleksei. S-a zvonit că Plă- 
mădeală a urmărit un obiectiv destul de egoist, de a-l înlătura pe Victor 
Catan şi de a elibera postul de ministru de interne pentru finul său, 
Vladimir Ţurcan. Ideea este că naşul lui Ţurcan era procurorul Republicii 
Sovietice Socialiste Moldoveneşti, Ivan Ceban, care, după demisie, a locuit 
în Slobozia, fiind vecin cu familia Ţurcan. Acelaşi Ceban l-a ajutat şi pe Plă- 
mădeală să avanseze în carieră, acesta fiind însurat cu nepoata lui Ivan 
Bodiul (fostul prim-secretar CC PCM) pe timpul lui Brejnev... lată ce rela- 
ţii sus-puse! 

Evenimentele din Găgăuzia şi din Dubăsari au indicat în mod clar că, 
în cadrul Ministerului Afacerilor Interne, s-a consolidat definitiv o forță 
de frânare. Aceste persoane nu au dorit să fie în prima linie a frontului, ofe- 
rind această onoare altora. A fost limpede că relațiile personale strânse cu 
Ministerul Afacerilor Interne din URSS şi cu separatiștii transnistreni au 
intrat în impas din cauza unei scurgeri serioase de informaţii. În princi- 
piu, această scurgere a fost făcută prin intermediul grupului de pe malul 
stâng. Acest grup a fost format din Grosul, Mişin, Plămădeală, Molojen, 
Ovseannikov, Zaharov. Unii erau originari din Transnistria, alții lucrau aco- 
lo, aveau case şi pământ sau apreciau relaţiile cu Moscova şi perspectiva de a 
lucra acolo. Pentru toate acestea am plătit prin moartea poliţiştilor. Men- 
ţionez un episod din 13 septembrie 1991: gardiştii reținuți mărturisesc că, 
atunci când trupele speciale de poliţie se îndreptau să ofere ajutor Secţiei 
orăşeneşti de poliție din Dubăsari, acestea au fost aşteptate de la ora nouă 

seara la o intersecţie - cineva îi avertizase iar rezultatul a fost moartea a 
nouă angajaţi ai Poliţiei... 

Mulţi politicieni au înţeles de unde provin rădăcinile eşecurilor noas- 
tre şi au discutat deschis despre acest aspect. lată cum şi-a exprimat opi- 
nia pe acest subiect, în mai 1992, deputatul Andrei Ţurcan, solicitând 
demisia lui Antoci: 


Unele forțe din cadrul organelor de securitate și din Ministerul Afaceri- 
lor Interne au interesul ca războiul să continue. Acestea sunt niște clanuri 
mafiote, din care fac parte și activiști politici, aflați în legătură cu serviciile 
de informaţii din Rusia. 


CAPITOLUL 19 


Puciul din 19 august 1991 


Să mobilizăm, oare, poporul în piaţă? Chişinăul în noaptea de 20 
august. Tiraspolul salută Comitetul de Stat pentru Situaţii de Urgenţă. 
Cum l-a destituit Pugo pe Răciula din funcţie. Oare lui Smirnov i-a fost 
necesar URSS? Demisia lui Botnar. Ce au căutat Plugaru şi Berlinschi 
în cabinetul ministrului? Întâlnirea dintre Snegur şi Iliescu la Huşi 


Ziua de 19 august 1991 nu poate fi uitată. Eram cu familia în concediu, 
în sanatoriul Ministerului Afacerilor Interne din România, pe litoralul Mării 
Negre. Despre cele întâmplate la Moscova am aflat dimineaţa devreme la ra- 
dio. La ora şase dimineaţa, toată mass-media din URSS a anunţat despre in- 
capacitatea lui Gorbaciov de a-şi îndeplini funcţiile din „motive de sănătate”, 
despre transferul puterii către Comitetul de Stat pentru Situaţii de Urgenţă 
(GKCP) şi despre faptul că unii politicieni democrați au fost daţi în urmă- 
rire. Seara, canalul de televiziune CNN a difuzat imagini cu tancuri pe stră- 
zile din Moscova. Mass-media internaţională a preluat foarte rapid ştirea 
privind faptul că un grup de complotiști din rândul membrilor Comitetu- 
lui Central al Partidului Comunist al Uniunii Sovietice şi ai Guvernului 
din URSS, în frunte cu vicepreşedintele Ghennadi lanaev, care a înființat 
autoproclamatul Comitet Naţional pentru Situaţii de Urgenţă, a încercat 
să îl înlăture pe Gorbaciov de la putere pentru a nu permite căderea URSS 
şi semnarea Tratatului Unional, planificată pentru 20 august. 

Unul dintre complotişti, Dmitri lazov, a explicat astfel acţiunea sa: 


Trebuie să fi existat motive serioase pentru care m-am împotrivit Co- 
mandantului Suprem al Forțelor noastre Armate... Explic acest lucru prin 

nivelul de trai scăzut al poporului nostru, colapsul economiei, agravarea 
conflictelor naționale, a diferendelor între republici... În cadrul cercurilor 
reunite ale conducerii noastre de partid au început discuţiile. Treptat s-a 
conturat ideea potrivit căreia Gorbaciov se epuizase în calitate de activist de 
stat... Politica sa economică a constat în faptul că solicita credite, acumula 
datorii și făcea foarte puțin pentru economie, în interiorul ţării... Acesta și 
Guvernul său nu s-au ocupat practic de problemele interne ale statului. Me- 
canismul nostru economic s-a degradat, iar fara era în pragul colapsului. La 
20 august, trebuia semnat Tratatul Unional... Eu, personal, și mai mulți 
dintre prietenii mei cu care am discutat am realizat brusc că ne apropiam 
implacabil de prăbușirea Uniunii. Toţi am fost în favoarea Uniunii Repu- 
blicilor Sovietice Socialiste și, brusc, apare proiectul Tratatului Unional, 
care prevedea state suverane! 


Moscova a anunţat instaurarea stării de urgenţă pe o perioadă de şase 
luni, supunerea puterii locale comandamentului militar, cenzura mass-me- 
diei etc. Eram neliniștit întrucât înţelegeam că, în urma acestui lucru, se 
pot produce schimbări radicale în politica ţării, precum şi represiuni împo- 
triva reprezentanţilor Puterii, care au avut o legătură directă cu proclama- 
rea suveranității. Nu mă aflam în relaţii bune cu liderii de la Kremlin şi 
ştiam că, în cazul în care Comitetul de Stat pentru Situaţii de Urgenţă îşi 
va atinge obiectivul, eu şi familia mea nu vom scăpa cu bine. După ce am 
ascultat ştirile la radio, l-am sunat pe Doru Viorel Ursu, de la Ministerul 
de Interne din România, şi i-am solicitat de urgenţă să mă ajute să mă în- 
torc cât de repede posibil la Chişinău. 

Ministrul mi-a oferit un elicopter, am zburat până în oraşul Huşi din 
România, unde mă aştepta o maşină a Ministerului Afacerilor Interne 
din Moldova, iar peste două ore, mai exact, la ora 09.30 dimineaţa, eram 
deja în anticamera premierului la Chişinău. 

Spre seară, şi Mircea Snegur s-a întors din concediu. l-am raportat fap- 
tul că Ministerul Afacerilor Interne era pregătit de luptă şi că am luat la cu- 
noştință situaţia de pe poziţii. Apoi am părăsit şedinţa pentru a organiza 
verificarea securităţii unităţilor militare care intrau în componenţa Minis- 
terului Afacerilor Interne. În piaţa Marii Adunări Naţionale, la acele ore, 
se adunase deja o mulțime de adepţi, dar şi gură-cască. Totul zumzăia ca 
într-un stup. Se simțeau încordarea, tensiunea şi neliniştea oamenilor. Ulte- 
rior, cei care, la 19 august, se aflau în concediu au fost criticaţi în repetate 

rânduri, deşi nu înţeleg ce vină aveau aceştia. Cine a vrut şi a putut a venit 
în Chişinău şi s-a apucat de muncă. Pe Petru Luncinschi, care se odihnea în 
sud, nu l-am putut găsi. Grigore Eremia care se afla în Germania, la 20 au- 
gust era deja la Moscova, la 21 august, dimineaţa, a organizat la Chişinău o 
reuniune a secretarilor comitetelor orăşeneşti şi raionale ale Partidului Co- 
munist al Moldovei şi o şedinţă plenară a Comitetului Central, iar la 23 au- 
gust a anunţat retragerea din Biroul Politic al Comitetului Central al 
Partidului Comunist al Uniunii Sovietice. După aceea, acesta a zburat la 
Moscova, solicitând de la Gorbaciov convocarea şedinţei plenare a Comite- 
tului Central al Partidului Comunist al Uniunii Sovietice, însă Gorbaciov, 
în acel moment, era deja pregătit să demisioneze din funcţia de secretar ge- 
neral PC al URSS. Elțîn, iniţial dezorientat, şi-a revenit imediat. La 19 au- 
gust, a fost difuzată declaraţia Către cetățenii Rusiei, semnată, la ora 09.00, 
de acesta în calitate de preşedinte al Republicii Sovietice Federale Socia- 
liste Ruse (RSFSR), precum şi de preşedintele Sovietului de Miniştri, Ivan 
Silaev, şi de preşedintele interimar al Sovietului Suprem al RSFSR, Ruslan 
Hasbulatov. În declaraţie se specifica ireversibilitatea procesului democratic 
şi se menționau principalele realizări din acel moment ale democraţilor, res- 
tricţionarea drepturilor incontrolabile ale organelor neconstituţionale, in- 
clusiv pe cele de partid şi faptul că „popoarele Rusiei vor deveni stăpânii 
propriului destin”. Următoarea tentativă de lovitură de stat (în declarație, 
s-a subliniat că, în trecut, au mai fost întreprinse astfel de încercări) nu va fi 
altceva decât soluţionarea celor mai complexe probleme politice prin forță, 
ceea ce discreditează URSS pe plan mondial, revenind la epoca Războiului 
Rece. Autorii declaraţiei au decretat neconstituţional Comitetul de Stat 
pentru Situaţii de Urgenţă, făcând apel către toţi cetățenii să se opună aces- 
tuia şi să reîntoarcă țara pe făgaşul dezvoltării constituţionale. În aceeași zi, 
la 19 august, situaţia a fost dezbătută la o reuniune comună în regim de ur- 
genţă a Guvernului şi a Prezidiului Parlamentului din Republica Moldova, 
care s-a desfăşurat de la ora 14.00 până la ora 19.00. S-a dezbătut problema 
mobilizării poporului în piață. Toţi au fost indecişi, Muravschi întrebând: 
„Zi bine, cu bastoane împotriva tancurilor?” Au început să analizeze textul 
apelului preşedintelui către populaţie, text scris de Gheorghe Ghimpu, iar 
Snegur l-a respins cu un ton sec şi oficial, fără să dea explicaţii. În final, a 
fost adoptat textul scris de Boris Vieru. 

Directorul KGB, Tudor Botnaru, a declarat că nu au fost motive pentru 
instaurarea unei stări de urgență. Acest lucru a fost transmis locţiitorului 
comandantului trupelor pe direcţia sud-vest, general-colonelul Vladlen 
Colesov care, prin ordinul Cartierului General al Comitetului de Stat pen- 
tru Situaţii de Urgenţă, a fost învestit în funcţia de comandant al Chişinăului 
pe timp de război. Colesov a dat ordinul privind patrularea comună cu mi- 
litarii din garnizoană, dar acesta a fost respins. De asemenea, a ordonat îm- 
piedicarea adunării mulțimii în pieţe şi întreprinderi, asigurarea ordinii 
publice, consolidarea pazei întreprinderilor Ministerului Apărării, impune- 
rea restricţiilor de circulaţie. Comandantul i-a invitat pe şefii ministerelor 
şi ai întreprinderilor de stat importante la o reuniune, planificată să se des- 
făşoare la Comitetul executiv orăşenesc. l-am raportat premierului că nu 
voi participa, întrucât, atât eu, cât şi subalternii mei nu aveam ce căuta la 
această reuniune, iar acesta mi-a susţinut decizia. 

Ziua de 19 august a fost cea mai agitată. Toţi erau concentrați şi tensio- 
naţi. Seara, puciştii au desfăşurat renumita conferinţă de presă, unde i-am 
văzut speriaţi şi cu mâinile tremurând. Comitetul de Stat pentru televi- 
ziune şi radiodifuziune al URSS a oferit sprijin informaţional Comitetu- 
lui de Stat pentru Situaţii de Urgenţă şi, în toate zilele puciului, în buletinele 
de ştiri, a dezvăluit diversele acţiuni de încălcare a legii, care s-au produs în 
cadrul reformelor lui Gorbaciov. 

La finalul zilei, Frontul Popular a adunat oamenii în fața clădirii Comi- 
tetul de Stat pentru televiziune şi radiodifuziune din Moldova. În mulțime 
prevala o atmosferă de anxietate, circulau zvonuri privind iminenta apariție 
a tancurilor. Băteau clopotele bisericii. La difuzoare se transmiteau emisiuni 
ale posturilor de radio Furopa Liberă şi Vocea Americii, toţi ascultau cu in- 
teres şi cu atenţie, iar apoi relatau detaliat informaţiile celor care nu auzi- 
seră. Cu viteza unei maşini sport, s-au apropiat autobuzele Icarus, din care 
au coborât membrii Comitetului Executiv Politic al Frontului Popular 
al Moldovei pentru a discuta cu cei adunaţi. Anatol Şalaru a venit împreună 
cu fratele său şi cu alte rude, Valeriu Matei a adus oameni din Ialoveni. Toată 
noaptea, Mihai Ghimpu, Andrei Vartic, Iurie Roşca şi alţii au bătut străzile 
pe scara autobuzelor Icarus pentru a-i încuraja pe oameni. 

În noaptea de 20 august era puţină lume în oraş. Multora le-a fost frică 
să iasă, iar alți simpatizanți ai Comitetului de Stat pentru Situaţii de Ur- 
genţă aşteptau „instaurarea ordinii de către o mână de fier”. Aceste zile au 

fost pentru societatea noastră ca o hârtie de turnesol: au arătat cât de pro- 
fund au fost cuprinşi oamenii de spaima moştenită de la victimele epocii de 
represiuni asupra membrilor de familie. Noi am crescut într-o ţară unde 
nicio familie nu a putut evita teroarea autorităţilor, execuțiile, deportările 
fară proces şi urmăririle penale. Foarte mulți se temeau, deşi nimeni nu re- 
cunoştea acest lucru. Unii şefi de întreprinderi şi instituţii, adoptând o ati- 
tudine expectativă, nu au venit la muncă în 19 şi 20 august. Ulterior, s-a 
aflat că peste 200 de membri ai Parlamentului şi Guvernului din Moldova 
fuseseră trecuţi pe liste cu alte persoane propuse a fi arestate şi deportate 
în Siberia. În mod firesc, aş fi fost printre primii... 

Zilele puciului au trecut pentru mine într-un suflu. În primul rând, se 
impunea colectarea datelor necesare conturării unui tablou complet al eve- 
nimentelor. În scurt timp, am stabilit faptul că unitățile militare dislocate 
la Chişinău pe strada Panfilov, un regiment de desant paraşutare şi unul 
de pază, se aflau în stare avansată de pregătire pentru luptă. Componenţa 
de conducere a detaşamentului de pază îşi informa permanent subordona- 
ţii cu privire la situația din Republică şi din Uniune, dar, cu toate acestea, 
soldaţii au primit informaţii deformate şi unilaterale. După ce s-a aflat de- 
spre puci, mulți militari s-au descurajat, ofițerii au început să se enerveze 
fără să înțeleagă ce se întâmpla. 

Merită să amintim că, în ajunul puciului, Dmitri lazov, ministru al apă- 
rării, a majorat salariul militarilor cu până la 50 de ruble pe lună, iar hrana 
a fost şi ea îmbunătăţită. Urmând o dispoziţie venită de sus, ofițerii au înce- 
put să-i instruiască pe soldaţi în chestiuni ce priveau utilizarea armamentu- 
lui. Dar cel mai important aspect este că o parte a trupelor sovietice a fost 
scoasă din ţările membre ale Tratatului de la Varşovia şi dislocate în partea 
central-europeană a Uniunii Sovietice, astfel încât acestea să poată fi ime- 
diat puse în dispozitiv, fără să se piardă timpul pentru transferul din alte re- 
giuni ale Uniunii. Toate acestea demonstrau că situaţia fusese planificată 
din timp. În acelaşi timp însă, mulţi ofițeri fuseseră impresionați de apelul 
făcut de Elțîn, Silaev şi Hasbulatov către militari prin care li se cerea să ma- 
nifeste un înalt spirit civic şi să nu participe la lovitura de stat. În dimineaţa 
zilei de 20 august, de pe poligonul de la Bulboaca, s-a întors o parte a re- 
gimentului de desant aerian care se afla acolo. Majoritatea soldaţilor şi 
personalul pentru serviciul interior din cadrul regimentului erau pregătiți 


233 


General ION COSTAŞ 


de luptă. În aceeaşi zi, la regiment a sosit pe neaşteptate colonelul Bespalov, 
adjunctul comandantului diviziei de desant aerian de la Bolgrad. 

Mi s-a raportat că subunitatea diviziei era în stare avansată de pregătire 
pentru luptă. Soldaţii erau în avioane. După sosirea lui Bespalov, tehnica 
de luptă a regimentului de desant aerian de la Chişinău, din parcul aflat pe 
strada Creangă, din spatele cinematografului Flacăra, amplasată în dimi- 
neața zilelor de 19 şi 20 august, a început să fie mutată înapoi, acolo unde 
era dislocat regimentul, pe strada Panfilov. La 26 august, acest regiment ar fi 
trebuit să plece la exerciţii la poligonul de la Tarutino (Ucraina), însă situația 
se putea modifica în orice clipă. Anumite subunități ale Armatei Sovietice 
dislocate la Tiraspol şi la Bender au fost aduse în stare de luptă şi concentrate 
aproape de Chişinău, în raionul Schinos II şi dinspre Grigoriopol. Printre 
ofiţeri şi soldaţi, s-a răspândit informaţia că aceste subunități ar putea fi tri- 
mise să susțină Comratul. Se vorbea în mod deschis că puterea ar putea 
ajunge pe mâna militarilor. Soldaţilor le erau date manifeste în care se spu- 
nea că, dacă vor susţine armata, vor avea, ca rezultat, o viață asigurată. l-am 
adus pe lucrătorii Ministerului de Interne în starea de pregătire în vederea 
luptei, i-am convocat pe comisari şi pe comandanţi, am organizat o întâl- 
nire unde am dat dispoziţia instaurării stării de alarmă. Aşteptam cu toţii 
desfăşurarea evenimentelor. Obiectivele militare care aparțineau Ministe- 
rului Apărării al URSS din Chişinău şi din republică prin ordinul meu au 
fost luate sub paza Poliţiei, toate punctele principale de intrare şi de ieşire a lo- 
calităţilor importante erau păzite de cadre militare MAI, complet pregătite 
pentru luptă. Au fost luate sub paza Poliţiei clădirile Guvernului, Parlamen- 
tului, televiziunii, gării, aeroportului, poştei şi cea a telegrafului. 

Pe direcţiile principale de transport au fost create posturi non-stop şi au 
fost puse în dispozitiv transportoare blindate. În acest timp, de la poligonul 
de la Bulboaca, la ordinul comandantului, generalul Vladlen Kolesov, depu- 
tat în Parlament, s-au apropiat de oraş unităţile militare ale Armatei Sovie- 
tice şi şi-au fixat tabăra la o distanţă de 15-20 de kilometri de Chişinău. 
Către capitală se îndreptau unități militare ale Armatei Sovietice din 
Tiraspol, Bender, Bălţi şi Cahul. Se simţea că atmosfera începe să se înfier- 
bânte. În aer, plutea miros de praf de pușcă. 

Am încercat să iau legătura cu ministrul de interne al URSS, Boris Pugo, 
am discutat cu adjunctul acestuia care ne-a sfătuit să ne păstrăm calmul. 
Mircea Snegur a iniţiat, la ora 22.30, o şedinţă la care au participat deputaţi 

şi membri ai Guvernului. Mulţi dintre aceştia erau tensionaţi şi încercau 
să se destindă, făcându-şi observaţii agresive unii altora. Hadârcă şi Snegur 
au început să-mi ţină morală pentru că lipsisem în dimineaţa zilei de 19 
august, iar Hadârcă a afirmat că, deşi „jumătate din România îi este rudă“, 
el nu a plecat în concediu. Menţionez că Mircea Snegur era destul de activ, 
dar demn şi reţinut şi, chiar dacă era cuprins de frică în acele momente, 
acest lucru nu se putea observa. Comitetul de Stat pentru Situaţii de Ur- 
genţă avea puţini susținători direcţi la Chişinău. Iuri Măcuţă, deputat, di- 
rector al unei uzine din Chişinău, la şedinţa organului legislativ, a făcut un 
apel pentru susținerea organizatorilor puciului, manifestând, trebuie să 
menționăm, multă bărbăţie în acest demers. Nimeni nu îl susţinea pe faţă, 
dar mulți stăteau pe gânduri, meditând, se pare, la posibilitatea ca regimul 
sovietic să se întoarcă. Îmi aduc aminte că unii deputaţi şi membri ai Parla- 
mentului erau complet dezorientaţi... 

La 20 august, de la ora 10.00 până la 12.00, în Piaţa Marii Adunări Na- 
tionale, s-a desfăşurat un miting organizat de conducerea ţării, cu sprijinul 
organizaţiilor civice. Participanţii de rând la acest miting îşi exprimau dis- 
ponibilitatea de a lua parte la paza obiectivelor de importanţă deosebită. 
Oamenii erau adunaţi de FPM. La o serie de aşa-numite întreprinderi cu 
regim erau făcute liste cu voluntarii pentru patrulare. În noaptea dinspre 
20 august, lucrătorii Uzinei Mikroprovod au participat la paza Casei Pre- 
sei, iar lucrătorii Uzinei Sciotmaş au fost chemaţi de urgenţă din concediu. 
La 20 august a fost înfiinţat Consiliul Suprem pentru Securitatea Republi- 
cii Moldova în frunte cu Mircea Snegur. 

Am fost inclus în consiliu odată cu preşedintele Parlamentului, 
Alexandru Moşanu; prim-ministrul Valeriu Muravschi; preşedintele KGB, 
Tudor Botnaru; ministrul de externe, Nicolae Țîu. În aceeaşi zi, șeful statu- 
lui a dat un ordin prin care toate acţiunile Comitetului de Stat de Urgenţă 
erau considerate ca fiind lovitură de stat, iar toate organele MAI şi KGB ale 
republicii şi cele ale administraţiei locale erau chemate să execute doar dis- 
poziţiile legale ale conducerii republicii. Prim-ministrul Valeriu Muravschi 
a interzis distribuirea ziarelor Pravda, Soverskaia Rossia, Krasnaia Zvezda, 
Izvestia, Trud, Tribuna muncitorească, Viaţa satului și Moskovskaia pravda. 

La 20-21 august, situaţia s-a detensionat şi a devenit mai clară, toți au 
început să-şi vină în fire şi urmăreau cu interes desfăşurarea evenimentelor. 
La şedinţa extraordinară a Parlamentului din 21 august, Snegur afirma: 

„MAI şi KGB au trecut sub jurisdicția Moldovei, iar URSS este ultimul 
bastion al dogmelor. Puterea de stat din URSS a fost uzurpată de o huntă, 
puciștii au săvârșit cea mai gravă crimă de stat. Puciștii reprezintă intere- 
sele celor mai conservatoare și reacționare forţe din țară . Parlamentul a ca- 
lificat acţiunile Comitetului de Stat de Urgenţă drept o lovitură de stat 
reacționară şi a declarat că toate dispoziţiile puciştilor nu au forţă juridică 
pe teritoriul Republicii. 

La Tiraspol, Prezidiul Consiliului orăşenesc, la cererea Comitetului, 
crease comitetele pentru situaţii de urgenţă. Între 21 şi 28 august 1991, zi- 
arul Trudovoi Tiraspol a apărut cu emblema „Salutăm măsurile Comitetu- 
lui de Stat pentru Situaţii de Urgenţă pentru menţinerea URSS!” Aici erau 
publicate telegramele de susținere a comitetului din partea OSTK care îşi 
declara disponibilitatea de a îndeplini „orice solicitare destinată consolidă- 
rii ordinii de drept emisă de Comitet”. La 20 august, ziarul tiraspolean 
Dnestrovskaia pravda saluta Comitetul şi îi publica declaraţiile şi ordinele, 
dar, la 24 august, nega deja ceea ce era evident. Acesta este ziarul care ti- 
tra că, la 19 august, Consiliul superior pentru securitate al Partidului Li- 
beral-Democrat al URSS (LDPR), în frunte cu Vladimir Jirinovski, a 
trimis o telegramă la sediul filialei sale transnistrene, în care îşi exprima 
susținerea deplină a Comitetului şi recomanda activiştilor partidului „să 
facă propagandă eforturilor privind menţinerea URSS”. Prin intermediul 
ziarului Dnestrovskaia pravda, Anatolii Bolşakov, şeful consiliului coordo- 
nator al filialei LDPR, se pronunţa pentru susținerea puciului. 

Iată cum s-au desfăşurat evenimentele la Dubăsari. La 19 august, Consi- 
liul orăşenesc a adoptat o dispoziţie care era de fapt jurământul de credință 
față de noua conducere a ţării. În aceeaşi zi, primarul Vladislav Finaghin 
obliga toate cele trei ziare din oraş să publice dispoziţiile Comitetului, spu- 
nând că va închide redacţiile care nu se vor supune. Organul Comitetului 
raional de partid a ignorat acest ordin, organul Comitetului raional 
Znamea pobedi şi-a exprimat hotărât protestul împotriva partizanilor de la 
Dubăsari ai lui lanaev. Zarea Pridnestrovia nu numai că publica în paginile 
lui ordinele celor opt, dar mai şi comenta cu un titlu destul de sugestiv: 
„În sfârşit, s-a întâmplat!” 

Cei aflaţi în conducere la Dubăsari nu se puteau abține să nu le demon- 
streze tuturor că a venit adevărata putere. În noaptea de 19 spre 20 august, 
Aleksandr Porojan, adjunctul lui Finaghin, şi Vladimir Diukarev, deputat 

în Parlamentul Moldovei (care deja nu mai venea la întruniri), l-au sunat 
pe comisarul de poliţie Ion Răciula şi l-au întrebat dacă intenționează să în- 
deplinească ordinele Comitetului. Comisarul a răspuns că nu are de gând să 
recunoască Comitetul. Atunci, viceprimarul şi fostul parlamentar au decis 
să îl sperie pe Răciula şi i-au spus că l-ar fi sunat pe Boris Karlovici Pugo şi 
că acesta l-ar fi demis din funcţie pe comisar. După ce puciul a eșuat, zia- 
rul Zarea Pridnestrovia (publicaţia care exclama „În sfârşit, s-a întâmplat!”) 

a acuzat Guvernul Moldovei de... susținerea Comitetului. 

Porojan a fost arestat după puci, dar a fost eliberat după 24 de ore, sem- 
nând o declaraţie că nu va părăsi localitatea. Luând cuvântul la o demon- 
straţie, a spus că Dubăsariul se pronunţă în favoarea lui Boris Elțîn şi a 
Guvernului Rusiei, iar duşmanul principal al oraşului este Poliţia din 
Dubăsari. Consiliul orăşenesc a prezentat un ultimatum comisariatului, 
propunându-i să se autodesființeze până la 11 septembrie. Cei din detaşa- 
mentele de sprijinire a Miliției nu au aşteptat însă acest termen şi au orga- 
nizat o explozie la casa maiorului Vladimir Kolesnik. În timpul anchetei, 
Diukarev a anunţat că nu a fost nicio explozie, iar ca o confirmare, un pa- 
chet explozibil a fost aruncat în clădirea redacţiei ziarului Znamea pobed. 
Membrii detaşamentelor de sprijin al Miliției pregăteau şi ei spini metalici 
pe care îi aruncau sub roţile maşinilor de poliție. Peste aceşti spini treceau 
şi alte mijloace de transport, ca, de exemplu, maşinile de salvare. Deşi 
Transnistria a susținut puciul, întoarcerea la URSS nu le-ar fi fost de niciun 
folos liderilor separatişti de la Tirapol: aceştia apucaseră deja să simtă din 
plin gustul puterii. După arestarea organizatorilor loviturii de stat, Sovie- 
tul Suprem al aşa-numitei Republici Socialiste Sovietice Moldoveneşti 
Transnistrene a dat publicităţii o declaraţie în care se spunea: „Poporul și 
Sovietul Suprem al RRSMT au primit cu bucurie informația că Mihail 
Gorbaciov, președintele URSS, ales în mod constituțional, a trecut la înde- 
plinirea atribuţiilor sale. A mai fost depășită o barieră periculoasă, aflată în 
drumul democratizării societății noastre”. Acest discurs conţinea şi minci- 
una conform căreia căderea Comitetului și victoria forțelor democratice 
nu ar fi fost pe placul conducerii Republicii Moldova. 

Evenimentele din august 1991 au fost apreciate de Mircea Snegur ca re- 
prezentând încheierea primei etape a mişcării de eliberare naţională. La 
22 august, Prezidiul Parlamentului a interzis publicarea ziarelor Comitetu- 
lui Central al Partidului Comunist Moldovenesc Soverskaia Moldavia şi 

Cuvântul şi, de asemenea, a ziarelor Kișiniovskie novosti, Dnestrovskaia 
pravda şi a mai multor publicaţii aparţinând comitetelor raionale de partid. 
Pe baza publicaţiei Soverskaia Moldavia a fost înființat ziarul Nezavisimaia 
Moldova al cărui prim număr a apărut pe 4 octombrie. Denumirea a fost 
inventată de Valeriu Matei, deputat, şef al Comisiei permanente pentru 
mass-media, iar Elena Zamura a fost numită redactor-şef. Menţionez că la 
Chişinău, în zilele puciului erau tipărite nu numai publicaţiile democra- 
tice, dar şi presa moscovită. Pentru aceasta, ziarele ruseşti nu au întârziat să 
ne mulțumească: arestarea lui Smirnov şi a altor lideri nistreni şi găgăuzi, 
care susțineau în mod deschis Comitetul erau prezentate drept o încercare 
a Guvernului „de a se răfui cu liderii minorităţilor naționale”. Trebuie men- 
ţionat că aceste rețineri urmau arestărilor membrilor Comitetului făcute la 
Moscova, fiind echivalentul lor perfect. La 22 august, printr-un ordin al 
preşedintelui, a fost interzisă crearea de organizaţii ale partidelor politice 
în instituţiile şi întreprinderile de stat. La 23 august, Prezidiul Parlamentu- 
lui interzicea activitatea Partidului Comunist pe întreg teritoriul Republi- 
cii. La 25 august, era semnată dispoziţia Parlamentului cu privire la 
demontarea tuturor monumentelor ideologiei comuniste şi la redenumirea 
localităţilor, străzilor şi instituţiilor şi la excluderea din biblioteci a materia- 
lelor cu caracter comunist. 

La 29 august, Anatol Plugaru a fost numit preşedinte al KGB din RM, 
iar Tudor Botnaru a fost trimis în rezervă. Botnaru, care era un profesionist, 
venise în KGB în 1962. Activase mai întâi la contraspionaj, iar din 1966, în 
domeniul informaţiilor externe, unde avansase până la gradul de colonel. 
Botnaru lucrase în ambasada sovietică de la Bucureşti, ca reprezentant KGB 
al URSS, apoi devenise primul şef al KGB-ului din Moldova, provenit din 
structura de informaţii externe, până la el, acest post fiind întotdeauna ocu- 
pat de reprezentanţi ai Direcţiei de contraspionaj. Încă de pe timpul lui 
Botnaru, au început atentatele asupra bunurilor KGB-ului şi asupra vieților 
lucrătorilor acestei instituţii din Transnistria, unde serviciile secrete ale Mol- 
dovei erau supuse atacurilor şi jignirilor din partea separatiştilor. În timpul 
lui Lavranciuc, arhiva KGB din Moldova, cuprinzând dosarele de agentură 
şi pe cele ale lucrătorilor direcţiei operative, a fost transportată la Tiraspol, 
la ordinul Moscovei, de către adjuncţii lui Lavranciuc, Muntean şi Maloman. 
Circulau zvonuri că instituţia lui Botnaru a adunat un vast dosar privind 

corupţia din sânul puterii şi legăturile deputaţilor şi lucrătorilor MAI cu 
criminalitatea organizată. 

Mi-a fost dat să aud şi că, după demisia lui Botnaru, prietenii acestuia, 
Plugaru şi Berlinski, au petrecut o zi şi o noapte în cabinetul acestuia, cău- 
tând până la ora patru dimineaţa anumite documente. În zilele puciului, 
era dezbătută problema privind implicarea şefului KGB al Moldovei sovie- 
tice, Tudor Botnaru, în pregătirea loviturii de stat, iar preşedintele Comi- 
tetului a fost nevoit să ofere explicaţii amănunțite despre vizita la Chişinău, 
în august 1991, a fostului preşedinte al KGB al RSSM. Botnaru spunea des- 
pre Gheorghe Lavranciuc că acesta dorea să îşi ia familia la Moscova şi a 
declarat în mod public că în ajunul puciului, la Chişinău, nu se afla niciun 
reprezentant al securităţii de stat de la Moscova. A mai spus, de asemenea, 
că „nu ştia nimic despre pregătirea loviturii de stat, deşi se aştepta să aibă 
loc ceva de felul acesta”. Botnaru susţinea că Moscova nu are încredere în 
el şi că a fost convocat doar o dată la Colegiul KGB al URSS, deşi era mem- 
bru şi colegiul se reunea lunar. Personal, sunt înclinat să îl cred. 

Anatol Plugaru, cel care a condus, după puci, Ministerul Securităţii Na- 
ţionale nou format, fost preşedinte al unei comisii permanente a Parlamen- 
tului într-un an de restructurare cardinală, a redus schema, a lichidat primele 
secţii (lucrătorii serviciilor secrete din cadrul întreprinderilor) şi a redus apa- 
ratul informatorilor. Dar, în 1992, Plugaru a demonstrat că este complet 
incapabil să organizeze operațiuni speciale, motiv pentru care au avut de su- 
ferit mulți lucrători din serviciile de informaţii. Ca rezultat, în iunie 1992, 
când s-a format Guvernul condus de Andrei Sangheli, acesta a fost demis. 

În perioada 1992-1997, ministru al securităţii naţionale a devenit in- 
terpusul partidei agrare Vasile Kalmoi, iar în 1997, Tudor Botnaru s-a întors 
în instituţia natală, unde a interzis accesul la arhivele Ministerului Securi- 
tăţii Naţionale şi a început să refacă baza operativ-informativă. În luna mai 
1999, printr-un decret al lui Petru Lucinschi, generalul Botnaru a fost de- 
mis pe neaşteptate, pentru a doua oară, iar locul lui a fost ocupat de favori- 
tul preşedintelui Petru Lucinschi şi al FSB-ului din Rusia, Valeriu Păsat. 

După puciul din august, peste două-trei săptămâni, în oraşul Huşi din 
România, la o mănăstire, a avut loc o întrevedere între Mircea Snegur şi 
Ion Iliescu. Scopul era coordonarea acţiunilor celor două state după căde- 
rea URSS. Din partea moldovenească erau prezenţi prim-ministrul Valeriu 
Muravschi şi eu. Partea românească era reprezentată de premierul Petre 

Roman şi de ministrul apărării Nicolae Spiroiu. Tratativele s-au întins câ- 
teva ceasuri. Partea moldoveană a pus problema unei apropieri mai accen- 
tuate de România, inclusiv privind susţinerea cu armament şi muniţie. 
Dar Iliescu a spus că situaţia nu permite să se vorbească despre acest lu- 
cru - conform datelor generalului Spiroiu, forţele Districtului Militar 
Odessa şi mai ales Armata a 14-a, din cauza complicării situaţiei politice, 
au primit comanda de a fi desfăşurate de-a lungul frontierei moldo-române 
pe Prut şi, de aceea, orice demers putea atrage după sine un conflict cu 
URSS, nedorit de Bucureşti. Pentru evitarea speculațiilor pe această temă, 
mențţionez că problema unirii Moldovei cu România nu a fost ridicată în 
cursul tratativelor. 


CAPITOLUL 20 


Sfârşitul URSS 


Ce am lăsat în trecutul sovietic? De ce elita moldovenească prefera 
Moscova şi nu Chişinău!> Anii '90, o epocă în care profesioniștii erau 
respinşi. Împărţirea activelor între Moldova şi Rusia - cine pe cine 
hrănea? Problema restituirilor. Naţionalizarea averii Partidului Comunist 
al Moldovei şi „aurul partidului”. Cum a fost împărțită Direcţia de 
tratament a nomenclaturii. Adoptarea Declaraţiei de Independență 


La 25 decembrie 1991, RSFSR era redenumită Federaţia Rusă, iar în lo- 
cul steagului sovietic deasupra Kremlinului a fost ridicat tricolorul rusesc. 
În aceeaşi zi, Mihail Gorbaciov a făcut o declaraţie privind încetarea activită- 
ţii sale în postul de preşedinte al URSS, iar la 26 decembrie, Uniunea Sovie- 
tică şi organele ei au încetat să mai existe ca subiect de drept internațional. 

În decursul primelor luni, liderii mai multor republici analizau problema 
formării Forţelor Armate Unificate ale Comunităţii Statelor Independente, 
însă acest proces nu a cunoscut ulterior nicio dezvoltare. Până în luna mai 
1992, Ministerul Apărării al URSS a funcţionat drept Comandament prin- 
cipal al Forţelor Armate Unificate ale CSI. Din momentul demisiei lui 
Mihail Gorbaciov şi până la această dată, aşa-numita valiză nucleară se afla 
la mareşalul de aviaţie Evgheni Șapoşnikov, ultimul ministru al apărării al 
URSS, primul şi ultimul ministru al apărării CSI. Menţionez că în anul 
1985 Evgheni Şapoşnikov era comandantul Forţelor aeriene din Districtul 
Militar Odessa (al Armatei a 5-a aeriene), apoi comandantul Armatei a 
16-a aeriene (al unui grup aerian sovietic din Germania Democrată). După 
puci, a fost numit de către Gorbaciov ministru al apărării URSS. 

Întrebările cu privire la ce am lăsat în trecut şi ce am obţinut după căde- 
rea URSS s-au prelungit timp de două decenii. Nu au însă niciun sens discu- 
țiile în contradictoriu cu oamenii care sunt nostalgici şi acum după pachetul 
social masiv asigurat fiecărui cetățean sovietic. Deşi — ca peste tot — relaţiile 
aveau o importanță însemnată, până la sfârşitul anilor '80, o persoană mun- 
citoare şi disciplinată putea să beneficieze de învățământ gratuit şi să-şi facă 
o carieră în mod independent, aşa cum am procedat eu, fară susținere din 
partea familiei sau clanului, ci cu propriile forțe. Noi am apreciat acest lucru 
doar când drepturile muncitorilor şi pensionarilor au fost restrânse la mini- 
mum, iar preţurile şi plata pentru serviciile comunale au crescut până la cer 
în raport cu salariul mediu. Este imposibil să uităm că în URSS serviciile 
de sănătate erau oferite în mod gratuit. Acum, după 20 de ani de indepen- 
denţă ne aducem adesea aminte de asta, când a devenit limpede că unul din 
doi bărbaţi din Moldova nu ajunge să trăiască până la pensie. 

Chiar dacă Moscova dorea să construiască deja comunismul, Uniunea 
Sovietică mai avea mult până la așa-numitul socialism de tip suedez. 
URSS era condamnată să dispară pentru simplul fapt că, în baza proprietă- 
ţii de stat, era imposibil să fie create o industrie şi o agricultură competi- 
tive. Singurul lucru posibil era exploatarea zăcămintelor în dauna mediului 
înconjurător, URSS rămânând, de fapt, la capitolul eficienţei producţiei o 
ţară din lumea a treia. După război, elita sovietică a elaborat cele mai diver- 
sificate metode de a conduce ţara - stilul dictatorial ca în timpul lui Stalin, 
cel reformist, ca pe timpul lui Gorbaciov, şi hibrid, ca în timpul lui Brejnev. 
Totuşi, a reieşit că URSS nu va ajunge niciodată la standardele vestice de 
eficiență economică. În final, mulţi (bunăoară, organizatorii puciului din 
august 1991) au ajuns la concluzia că cel mai prolific aparat de conducere 
a funcționat pe timpul lui Stalin. După căderea Uniunii, discuţiile cu pri- 
vire la ce drum trebuia ales au continuat în Federaţia Rusă. 

Debutase o campanie de glorificare a lui Stalin, care îl înfăţişă pe acesta 
drept păstrător al Imperiului Rus. Ca urmare, în 2009, în cadrul campaniei 
propagandistice „Numele Rusiei”, difuzate la postul de televiziune Rossia, 
organizatorii au depus mari eforturi pentru ca numele lui Stalin să nu iasă 
primul în topul preferințelor telespectatorilor. 

În timpul lui Gorbaciov, când aparatul represiv încetase să mai funcțio- 
neze, Moscova a început să fie învinuită că facea presiuni asupra culturii, 
limita libertatea de circulaţie a persoanelor, dreptul la informare şi conşti- 

inţa naţională a tuturor popoarelor, fară excepţie. Au început să fie cunos- 
cute proporţiile la care era umilită provincia, locul de unde Capitala URSS 
lua ce era mai bun, în primul rând, resursele umane. 

La Moscova se adunau cele mai progresiste personalităţi, nivelul inte- 
lectual şi de educaţie al elitei din Moscova era de două-trei ori mai ridicat 
decât cel al elitelor din republici. Ca rezultat, la sfârşitul anilor '80 şi înce- 
putul anilor '90, la Chişinău, ca în multe alte republici, la conducere au ve- 
nit cei care, după concepţia sovietică, nu reuşiseră „să treacă”. După ce 
trecuseră printr-un proces de selecţie sever, cei mai buni dintre cei mai buni 
au ajuns la Moscova, după care, din păcate, nu s-au mai întors în Moldova. 
La putere ajungeau cei precum Mircea Snegur, oameni care nu ieşiseră ni- 
ciodată mai departe de raionul lor şi nu dispuneau de o viziune de ansam- 
blu asupra problemelor. Cultura politică, economică şi cea de conducere a 
majorităţii covârşitoare a celor care formau în anii '90 aparatul administra- 
tiv era redusă. Nu este surprinzător că au făcut nişte greşeli în urma cărora 
ţara nu îşi poate reveni nici acum. 

Sunt absolut sigur că sărăcirea intelectuală a elitei noastre, la începutul ani- 
lor '90, a fost o consecință a procesului de deznaționalizare care a avut loc în 
toate republicile URSS. În final, acest proces ar fi condus la dispariţia totală a 
originalității, a caracterului autentic, a felului de a fi al moldovenilor. Astăzi, 
suntem nevoiţi să ascultăm încă o dată că, în perioada sovietică, cultura şi 
arta noastră înfloreau. Dar oare chiar aşa a fost? Acel produs intelectual creat 
în Republica Sovietică Socialistă Autonomă Moldovenească a devenit ruşinea 
noastră națională. Este adevărat în ceea ce priveşte anii '60-'80 uniunea scriito- 
rilor de la noi era numeroasă, teatrele funcționau, se traduceau şi se publicau 
cărți. Dar să ne aducem aminte ce anume se publica, în principal. În librări- 
ile rurale ale uriaşului lanţ de librării Luminița puteau fi cumpărate materiale 
despre congresele Partidului Comunist al URSS, broşuri de propagandă şi cu- 
legeri de versuri despre paşaportul sovietic. Ideologia sufoca cultura şi frec- 
vent erau promovate mediocrităţile loiale regimului. Şi cel mai important 
lucru: se reducea sfera de utilizare a limbii. O persoană care voia să facă o 
carieră în orice domeniu trebuia să vorbească bine rusește. 

Aceste lucruri le-am gândit şi le-am simţit de-a lungul mai multor ani. 
Viaţa mea a fost o şcoală serioasă, am muncit mult, am învăţat permanent. 
Pentru a deveni adjunctul comandantului Armatei a 14-a, trebuia să fac 
faţă concurenţei colegilor mei ruşi. Chiar şi pentru o funcţie administrativă 

obişnuită, un moldovean trebuia, mai mult decât oricare dintre concurenţii 
lui, să arate că este capabil. Am depus eforturi uriaşe şi am trecut de selecţie 
fară vreun sprijin din partea cuiva. În Moldova anilor '90, m-am confrun- 

tat cu neînţelegerea multor lucruri. După ce am observat cum se face po- 
litica, am ajuns la concluzia că, într-un moment sau altul, politicienii nu 
puteau să se descurce cu sarcinile pe care le aveau. În Parlament şi în Guvern 
erau foarte puţini cei cărora li se putea încredința soarta țării. În aceste struc- 
turi, sosiseră mulți demagogi, provocatori, egoişti mulți dintre ei erau capa- 
bil se lucreze doar cu gura, fiind adepţi ai „heirupismului”. Într-o societate 
sănătoasă, matură nu trebuie să existe astfel de lideri. Din păcate, în anii 
'90, la noi nu exista un mecanism de control al puterii executive, acesta nu 
există nici acum, în 2010. Politicienii nu au manifestat interes în 2009, 
când le-am propus să fie instituită o cameră civică de felul celei existente în 
Rusia. Propunerea mea prevedea ca membrii camerei civice să fie aleşi de 
preşedinte, şeful Parlamentului şi de către premier. 

Aici urmau să se reunească, poate chiar gratuit, pentru a examina proiec- 
te de lege şi a analiza punerea în aplicare a legilor, oamenii publici cu auto- 
ritate, în care societatea avea încredere. Dar un asemenea control instituit de 
societate asupra puterii nu era dorit de nimeni din alianţa actuală care s-a 
instalat la putere, iar, pe viitor, este puţin probabil că va fi realizat. 

Oamenii apăruţi în anul 2009 în vârful piramidei, după înfrângerea re- 
gimului de 8 ani al lui Vladimir Voronin, nu faceau nici ei parte din pă- 
cate din elita societăţii. O elită autentică nu se ocupă de lupta politică în 
numele unei profilaxii sociale, deoarece acest lucru este foarte anevoios şi 
ingrat. De aceea, am remarcat cu consternare că Parlamentul convocat a 
13-a oară, format după guvernarea comuniştilor, este, de fapt, un remake 
al Parlamentului din anii '90: aceleaşi subiecte şi aceeaşi tragică ruptură 
dintre generaţii şi realităţi. 

Să ne aducem aminte - anii '90 fuseseră marcați de o respingere agre- 
sivă, dramatică a oamenilor care făcuseră în trecut şcoala de management. 
Erau la modă lozincile bolşevice despre necesitatea venirii la putere a unor 
oameni noi care să nu fie, chipurile, mânjizi de munca în cadrul aparatului 
sovietic de partid. Aceeaşi atitudine maximalistă a apărut în 2009 după ve- 
nirea la putere a partidelor democratice, când oamenii de 45-55 de ani 
erau declaraţi bătrâni, oameni cu trecut sovietic. Toate acestea au avut loc 
din cauza limitării. Societatea se poate dezvolta doar atunci când sunt 

reprezentate toate generaţiile. Politicienii ar face bine dacă şi-ar aduce 
aminte un înțelept proverb englezesc: „Cine nu are bătrâni să-şi cumpere”. 

Pentru că nu contează câţi ani are o persoană, ci cunoştinţele şi experi- 
ența, felul de a gândi şi profesionalismul acesteia. În ceea ce mă priveşte, 
trebuie să spun, fară falsă modestie, că am învăţat să utilizez calculatorul, 
pentru început, la nivelul unui utilizator obişnuit, apoi am avansat până la 
cel de administrator de rețele. Apoi am învăţat limbajul de programare, 
chiar de la început, când majoritatea celor mai tineri decât mine nutreau 
o ură nemotivată faţă de tehnologiile informaţionale, simbol al noii ere. 
Mulţi dintre cei care sunt de vârsta mea ştiu despre internet doar din au- 
zite. Însă eu am terminat cursul de administratori de reţea de pe lângă am- 
basada Marii Britanii la 63 de ani, am studiat limba engleză şi mi-am făcut 
o nouă profesie din tehnologiile informaţionale. Dar experienţa şi cunoştin- 
ţele nu au căutare în Moldova de acum, iar cei care au peste 25 de ani nici 
nu vor să audă de conlucrare cu cei de vârsta părinţilor lor. 

Este o tragedie. S-a rupt legătura dintre vremuri, a avut loc o ruptură în- 
tre generaţii. Discriminarea pe criteriul vârstei este de fapt o acţiune anticon- 
stituţională! În ţările cu democraţie stabilă angajatorul, pentru refuzul de a 
angaja un lucrător din cauza vârstei, este judecat şi forţat prin intermediul 
legii să îl încadreze pe acel om. În Moldova însă, discriminarea de pe piaţa 
muncii pe criterii de vârstă este ridicată de către alianţa partidelor aflate as- 
tăzi la guvernare la rangul de politică de stat. 

În spatele ei se află dorinţa de a lucra cu oameni fară experienţă şi necu- 
noscători şi, de aceea, uşor de manipulat, fiind mai bine dacă sunt şanta- 
jabili şi au păcate. De cele mai multe ori în spatele devizei un stat pentru 
tineri se află dorinţa celor de la putere de a-şi aranja rudele şi prietenii de 
business şi partid. Şi toate aceste lucruri sunt promovate într-o ţară unde 
este planificată creşterea vârstei de pensionare. Unde vor lucra oamenii că- 
rora li se propune să lucreze în loc să îşi crească nepoţii? Acest fel de socie- 
tate este sortită eşecului, este o negare a întregii experienţe acumulate de 
omenire. Dar să ne întoarcem la evenimentele din 1991... Căderea Uniunii 
Sovietice a dat naştere problemei împărțirii averii. 

Rusia s-a declarat succesoarea URSS în cadrul institutiilor internaţionale, 
a luat asupra ei datoriile şi activele Uniunii, devenind, de asemenea, proprie- 
tara întregului patrimoniu unional aflat peste graniţe. La sfârşitul lui 1991, 
pasivele fostei URSS au fost estimate de Moscova la 93,7 miliarde de dolari, 

iar activele la 110,1 miliarde de dolari. Depozitele Vneşekonombank erau 
de aproximativ 700 milioane de dolari. Aşa-numita variantă zero, prin care 
Federaţia Rusă devenea succesoarea legitimă a URSS la capitolul datorie ex- 
ternă şi active, incluzând proprietăţile situate peste hotare, nu a fost ratifi- 
cată doar de către Rada superioară a Ucrainei. De ce Moldova nu pretindea 
dreptul de a dispune de averea URSS, de vreme ce o parte din această avere 
fusese creată şi prin munca moldovenilor? De ce conducerea parlamentară 
şi Guvernul s-au lăsat duşi cu preşul într-o chestiune atât de importantă 
pentru Moldova? Această problemă a apărut mai târziu, când deja nu mai 
avea niciun sens să fie pusă pe tapet. 

În relaţiile dintre fostele republici sovietice este dezbătută periodic pro- 
blema datoriilor, mai ales cea a datoriilor Rusiei față de republici şi a repu- 
blicilor față de Rusia. La mulţi ani după puci, în 2009, Rosohrankultura! a 
făcut o declarație în care solicita mai multor republici ale fostei URSS, inclu- 
siv Moldovei, să returneze Rusiei valorile culturale transmise cândva, în ca- 
drul ajutorului fiățesc. Cum era de aşteptat, conducerea mai multor muzee 
din ţara noastră şi-a exprimat nedumerirea, amintind că asemenea acţiuni 
aveau loc în perioada sovietică, în cadrul schimburilor culturale dintre repu- 
blici - cu alte cuvinte, Moldova oferise şi ea ceva din patrimoniu, la schimb. 

În ansamblu, în Rusia contemporană, circula stereotipul, apărut încă din 
perioada sovietică, potrivit căruia aceasta a alimentat fostele republici, fiind 
singura care livra carburanți şi metale. De fapt, este o problemă extrem de 
complicată. În URSS, încă din anii '30, funcţiona un sistem fraudulos de 
formare a preţurilor, în cadrul căruia o unitate de producție agricolă era es- 
timată mai puţin decât unitatea de producţie industrială. Cu alte cuvinte, 
preţurile la producţia agricolă erau de două, trei ori mai mici decât cele 
la producţia industrială. Încercările autorităţilor din anii '50 de a echilibra 
acest raport, crescând preţurile la producţia agricolă, nu au avut niciun rezul- 
tat, iar în anii '60, diferenţa a revenit la valoarea ei iniţială. Din cauza „foarfe- 
cilor preţurilor” neluate în considerare, serviciul sovietic de statistică prezen- 
ta în străinătate, în anii '80-'90, un tablou complet fals despre cât costa, în 
realitate, producţia aferentă fiecărei republici în parte. Refacerea tablou- 
lui real este astăzi imposibilă. Din rațiuni de ordin politic, nici unul dintre 
cercetătorii ruşi nu va ataca o temă precum cea a preţului cu care Moldova îşi 


1 Serviciul federal de supraveghere a aplicării legislaţiei în domeniul protecției moştenirii 
culturale a Federaţiei Ruse. 

vindea mărfurile în RSSFR, ce fel de mărfuri, în ce cantitate şi ce primea în 
schimb. Nimeni nu se mai apucă să calculeze cât costa munca lucrătorilor din 
republici pe şantierele URSS - spre exemplu, munca unui muncitor rus la con- 
strucţia centralei electrice de la Dubăsari şi cea a unui muncitor moldovean 
la construcţia magistralei Baikal- Amur, unde lucrau mulţi moldoveni. În 
memoriile sale bazate pe fapte, Ivan Bodiul, fostul conducător al Moldovei 
sovietice, prim-secretarul Comitetului Central al Partidului Comunist din 
Moldova (1961-1980), arată că „Moldova nu a fost un parazit”... Însă el nu 
spune nimic despre faptul că Moldova le datorează comuniştilor sovietici 
crearea unui sistem de producţie conex industriei petroliere şi celei produ- 
cătoare de armament. În concluzie, după căderea URSS, noi am rămas cu 
acele active care nu ne-au oferit posibilitatea de a intra pe piaţa mondială. 
Dar cea mai nefastă moştenire rămasă de pe urma URSS şi a Rusiei o re- 
prezintă diferendele teritoriale nereglementate. Nici în ziua de astăzi, niciun 
locuitor al Moldovei nu poate să uite de teritoriile care odinioară ne-au apar- 
ţinut şi ne-au fost răpite. Pretenţii asemănătoare au şi alte republici foste so- 
vietice. Letonia solicită Rusiei, în calitatea ei de succesoare de drept a URSS, 
returnarea raionului Pîtalovski” din regiunea Pskov. Țările Baltice solicită 
compensaţii în valoare de zeci de miliarde de dolari pentru includerea forțată 
în URSS, pentru naţionalizarea averilor şi deportarea cetăţenilor în Siberia. 

Şi Moldova ar putea să emită pretenţii similare pentru deportările din 1941, 
1949 şi 1951. Azerbaidjanul poate solicita Rusiei compensaţii morale (şi nu 
numai) pentru pierderile pe care le-a avut de suferit în războiul dus cu Ar- 
menia pentru regiunea Karabah, ţinând cont de faptul că la început URSS 

şi apoi Rusia au susţinut şi continuă să susțină Erevanul, din punct de vedere 
militar. Moldova poate să pretindă de la Rusia compensaţii de ordin moral şi 
material pentru susținerea separatiştilor transnistreni şi găgăuzi, iar Georgia 
pentru sprijinul separatiştilor din Osetia de Sud şi Abhazia. 

La capitolul restituiri, aş dori să amintesc că în 1916 în condiţiile în care 
înfrângerea României de către trupele germane, austro-ungare şi bulgare 
devenea o certitudine, România a transferat Rusiei, în vederea păstrării tem- 
porare, rezerva sa de aur şi o importantă parte din patrimoniul cultural. 
Rezerva de aur a fost estimată de România, în anul 1922, la 7,9 miliarde de 
franci. Începând cu 1918, Bucureştiul a solicitat ca acestea să-i fie înapoiate, 
însă Rusia, prin intermediul lui Lenin, a răspuns că „aurul și alte valori au 


! în Letonia, Abrene 

fost confiscate ca plată pentru cotropirea Basarabiei”, În 1922, Rusia şi-a 
schimbat pe neaşteptate poziţia şi a fost de acord să fie iniţiate tratative, însă 
i-a prezentat României o notă de plată în valoare de 1 005 501 600 ruble şi 
61 de copeici. România a recunoscut datoria, dar a estimat-o la o sumă 
mult mai mică. Tratativele au eşuat imediat. Mai departe, URSS s-a întors 
la maniera lui Lenin de apreciere a datoriei. După ce în 1934 au fost stabi- 
lite relații diplomatice cu Bucureştiul, în 1935 şi 1956, Moscova a returnat 
României o parte din tablouri şi din valori. În cele din urmă, această temă a 
devenit subiect tabu atât în URSS, cât şi în Rusia contemporană. 

Între timp Moldova nu mai este nici parte a României şi nici a URSS, 
ci este un stat independent. Lista pretențiilor de o parte şi de alta în spaţiul 
postcomunist poate fi continuată, dar restituirea reprezintă o problemă ce 
riscă să fie complicată şi mai mult în încercarea de a o clarifica. Două lu- 
cruri nu pot fi însă negate. În primul rând, în cazul în care toate procesele 
împotriva Rusiei vor fi câştigate, va trebui achitată o sumă imensă, în al 
doilea rând, Rusia nu va plăti niciodată această sumă. Cum, de altfel, nici 
Moldova nu va plăti vreo sumă cetăţenilor săi şi celor străini, care şi-au 
pierdut proprietăţile în urma naționalizării comuniste. 

Naţionalizarea bunurilor Partidului Comunist din Uniunea Sovietică a 
debutat imediat după înfrângerea puciului şi a fost însoţită de un interes legi- 
tim al populaţiei. Zvonurile despre aurul partidului erau, în acele timpuri, 
subiectul preferat al presei de scandal. Deputatul Gheorghe Ghimpu a deve- 
nit şeful Comisiei privind naţionalizarea patrimoniului Partidului Comunist 
din Moldova şi cercetarea acţiunilor partizanilor din Moldova ai Comitetu- 
lui de Stat pentru Situaţii de Urgenţă. La început autorităţile erau foarte 
hotărâte şi lăsau impresia că vor apărea informaţii senzaţionale. Însă acest 
moment a fost succedat de o tăcere surdă. Se pare că averea comuniştilor 
moldoveni nu era prea mare. Victor Catan, şef al Departamentului de poliţie 
economică la acea dată, afirma într-un interviu acordat ziarului Sfatul ării: 


Partidul Comunist din Moldova avea în contul din bancă 2,8 milioa- 
ne de ruble, iar capitalul fix era de 38 de milioane de ruble. La Comite- 
tul Central erau 22 de calculatoare IBM, 10 xeroxuri, 71 de mașini de scris, 
85 de automobile. În momentul în care au fost sigilate încăperile CC-ului, 
prim-secretarul CC la acea vreme, G. Eremei, și-a umplut buzunarele cu 
pixuri și a luat un braț de mape, declarând „sunt proprietate privată, lucru- 
rile mele”. 

În perioada premergătoare puciului, policlinica şi staţionarul aşa-numi- 
tei Direcţii a IV-a sanitare și de tratament din cadrul Ministerului Sănătăţii 
au devenit subiectul unor dispute aprinse. Era sistemul de sănătate al no- 
menclaturii, locul unde se tratau funcţionarii sus-puşi şi membrii familiilor 
lor. Policlinica se afla în centrul oraşului, într-un complex de clădiri vechi. 
Laboratorul era amplasat într-o casă unde, pe vremuri, fusese redacţia pri- 
mului ziar apărut prin părţile noastre, Basarabeanul, editat de cunoscutul 
Pavel Cruşevan. Sistemul de lucru era clar definit, medicii şcoliţi, persona- 
lul medical disciplinat, iar profilaxia era la un nivel înalt. Toţi cei din no- 
menclatură erau examinați anual, iar medicul de sector îi implora, de-a 
dreptul în genunchi, pe pacienţii din elita să îşi facă analizele, de acest lu- 
cru el răspunzând, la propriu, cu capul. Doctorii erau răspunzători şi pen- 
tru păstrarea secretului informaţiilor din fişa medicală, care nu ajungea, în 
niciun caz, pe mâinile bolnavului. În sistemul de coordonate existent pe 
atunci era logic ca statul să plătească serviciile medicale şi să fie apoi dețină- 
torul bazei de date obținute... 

Frontul Popular organiza des mitinguri în faţa clădirii policlinicii no- 
menclaturii, promițând că o va reda poporului, mai exact, propunând ca, 
în această clădire, să fie mutat Centrul pentru protecţia maternității şi a co- 
pilului. Mircea Druc chiar a desfăşurat în clădirea policlinicii o conferință 
de presă. Dar, la final, fosta Direcţie a IV-a a ajuns a deservi Cancelaria de 
Stat şi a devenit iarăși o instituţie de sănătate destinată elitei. 

Imediat după puci, a fost creată o comisie parlamentară pentru studie- 
rea activităţii instituţiilor şi a şefilor de instituţii ce sprijiniseră, direct sau in- 
direct, Comitetul de Stat pentru Situaţii de Urgenţă, condusă de V. Puşcaş. 
Din această comisie faceau parte: G. Amihalachioae, A. Arseni, I. Batcu, 
P. Bejenuţă, V. Berlinschi, G. Ghimpu, M. Ghimpu, P. Gusac, G. Cîrlan, 
V. Lebedev, V. Matei, G. Mazilu, V. Nedelciuc, I. Negură, T. Panţiru, 
A. Plugaru, K. Tauşanji, A. Țăranu, I. Ungureanu. Comisia a ajuns la con- 
cluzia că „o serie de conducători ai Partidului Comunist și unii comisari de 
partid, lideri ai Transnistriei și Comratului, organele administraţiei locale 
de la Tighina, Dubăsari, Tiraspol, Rîbnița, din raioanele Camenca, Rîbnița, 
Comrat și Ciadîr-Lunga și mijloacele lor de informare în masă au susținut 
în mod deschis Comitetul de Stat pentru Situaţii de Urgenţă”. 

La 27 august, la şedinţa extraordinară a Parlamentului, 277 de deputaţi 
au votat nominal pentru independenţa Moldovei. Astfel, a fost adoptată 

Declaraţia de Independenţă. Acea zi a fost una de avânt, fericirea dădea pe 
dinafară. În sală erau prezenţi membri ai organizaţiilor civice, oaspeţi din 
România, toţi împreună au băut şampanie la bufet... Afară era adunată o 
mulţime uriaşă, deputaţii mergeau printr-un coridor viu, oamenii îi sărutau, 
îşi ridicau copii în aer şi aruncau cu flori de bucurie. Unii reuşiseră să se suie 
pe Arcul de triumf şi de acolo strigau cuvinte de mulțumire. Câte speranţe 
nu îşi faceau oamenii! Câtă fericire era! Şi ce dezamăgire ne-a adus statalitatea 
mult aşteptată... Din păcate, cu două zile înainte de sesiunea Parlamentului 
moldovean, la 25 august, Consiliul suprem al autoproclamatei republici 
transnistrene adopta propria declaraţie de independenţă. Revolta continua 
să se intensifice. 

După cum se ştie, la 29 august, România a fost cea care a recunoscut 
prima independența Moldovei. Chişinăul se simțea capitală a unui stat 
bine închegat, iar puterea nutrea dorința de a pune capăt separatismului 
prin forţă. A fost luată decizia de a-i captura pe cei mai autoritari lideri 
transnistreni şi găgăuzi. Anatol Plugaru (şef SIS) a refuzat să participe la ares- 
tarea liderului transnistrean Igor Smirnov, cu toate insistenţele preşedintelui 
Mircea Snegur de a realiza această operaţiune cu ajutorul serviciilor secrete. 
Până la urmă, elaborarea şi desfăşurarea acestei operaţiuni au fost încredin- 
țate MAI al Moldovei şi mie personal, în calitate de ministru de interne. 


CAPITOLUL 21 


Lukianov - naşul autoproclamatei RMN 


Cum a înființat Lukianov o republică ilegitimă în Transnistria? 
Ancheta lui Lutenko la Moscova. Jurnalele preşedintelui 
Parlamentului sovietic la Procuratura moldoveana. Separatiştii 
ÎI vizitau pe Lukianov mai des decât pe Gorbaciov. De ce 
Chişinăul nu şi-a apărat pozitia în Parlamentul sovietic? 


După eşecul Comitetului de Stat pentru Situaţii de Urgenţă, în mâi- 
nile organelor de anchetă ruse au ajuns arhivele fostului preşedinte al Prezi- 
diului Sovietului Suprem al URSS, Anatoli Lukianov, participant activ la 
înfiinţarea autoproclamatei republici transnistrene. O parte din aceste do- 
cumente a fost transferată Procuraturii moldovene. Astăzi nu mai este un 
secret cine şi cum a creat fenomenul trannsistrean, instaurând o nouă or- 
dine, în situaţia politico-economică unică de la sfârşitul anilor '80 şi înce- 
putul anilor '90. 

O activitate practică s-a desfăşurat începând cu vara anului 1990, când 
Iuri Blohin, deputat în Sovietul Suprem al URSS din partea Moldovei (în 
realitate, din partea aşa-zisei cuti poștale: Asociaţia militară tehnico-ştiinţi- 
fică, nr. 259) şi copreşedinte al grupului Soiuz, a stabilit contacte perma- 
nente cu preşedintele Prezidiului Sovietului Suprem al URSS (A. Lukianov). 
La drept vorbind, Lukianov nu a creat singur viitoarea republică moldove- 
nească nistreană ilegitimă, doar a îndeplinit voinţa colectivă. Moscova a pre- 
gătit din timp tehnologiile de preluare a puterii de către directorii rusofoni 
din fostele republici unionale. 

Nicăieri nu a mers atât de bine ca în Transnistria şi nu degeaba radicalii 
ruşi de dreapta au lansat lozinca: „Renașterea Rusiei începe de la Nistru!” 

Lukianov era direct implicat în tehnologiile separatismului nu numai în 
Moldova, ci şi în Georgia (Osetia de Sud, Abhazia), Estonia (Narva) şi 
Lituania (raionul Salcininkai). În perspectiva ieşirii republicilor din com- 
ponența URSS, activitatea grupului Soiuz a constat în organizarea în raioa- 
nele locuite compact de minorităţi etnice, a unei opoziții politice, care să 
ceară alipirea la URSS. În activităţi, au fost angrenate organizaţiile terito- 
riale ale Partidului Comunist al Uniunii Sovietice (PCUS) şi statele-majore 
ale districtelor militare. La Kremlin era în toi organizarea unui referendum 
în aceste regiuni pentru menţinerea URSS. 

Potrivit notelor lui Lukianov, atenția maximă a fost acordată Moldovei 
şi Osetiei. Transnistria era foarte atrăgătoare pentru Kremlin prin faptul că 
acolo, spre deosebire de alte viitoare republici, exista un puternic complex 
militar-industrial (fabrici unice de electronică de precizie, inclusiv de echi- 
pamente destinate rachetelor, echipamente maritime şi aviatice). Într-adevăr, 
aceasta a permis ulterior Tiraspolului să aloce până la 20% din venituri pen- 
tru necesităţile militare. 

În timpul primei întâlniri, Blohin l-a informat explicit pe Lukianov 
despre evoluţia evenimentelor din Moldova, care, în opinia sa, vor con- 
duce la ieşirea republicii din componenţa URSS. Cea mai mare îngrijorare 
a Kremlinului era legată de „purificarea” profundă efectuată de Chişinău 
în raioanele de pe malul drept, unde aproape nu mai exista nomenclatura 
promoscovită. Din KGB moldovenesc au fost concediate peste jumătate 
din cadre care au intrat în aparatul administrativ şi de ocrotire a ordinii de 
drept ale lui Smirnov. Interlocutorii au elaborat un plan de menţinere a pro- 
ceselor sub control: era necesară o strategie de creare pe teritoriul Moldovei 
a altor două structuri statale — pe malul stâng şi în Găgăuzia. Lukianov i-a 
invitat la el pe ministrul apărării din URSS, mareşalul Dmitri lazov, şi pe 
ministrul sovietic al afacerilor interne, Boris Pugo, cărora le-a dat indicaţii 
corespunzătoare în susținerea practică. 

La scurt timp, la Statul-Major General al Armatei Sovietice a fost elabo- 
rat planul detaliat propus de mareşalul Dmitri lazov şi de ministrul MAI 
Boris Pugo şi acceptat de Lukianov. Era de presupus că acesta va fi pus în 
practică imediat prin intermediul Districtului Militar Odessa, condus de ge- 
neral-colonelul Ivan Morozov (respectiv, prin intermediul Armatei a 14-a). 
Conducerea acţiunilor era asigurată în continuare de grupul de deputaţi 
din parlamentul URSS Soiuz, coordonator principal fiind Lukianov. La 

15 iulie 1991, acesta i-a trimis personal redactorului ziarului /zvesza, în ve- 
derea publicării, următorul comunicat: 


Noi, reprezentanții regiunilor, ai căror locuitori, în timpul referendu- 
mului unional (și al sondajelor locale), și-au exprimat, fără echivoc, voinţa 
de a se afla în componența unei Uniuni a Republicilor Sovietice Socialiste 
reînnoite, analizând situaţia care s-a creat, constatăm. 

Aceste rezultate au fost obținute în pofida opoziției autorităţilor, care 
au făcut tot posibilul să blocheze activitatea de elaborare a unui nou Tratat 
Unional, au interzis desfăşurarea referendumului, și-au declarat desprin- 
derea de Uniune... Noul proiect al Tratatului Unional proclamă dreptul 
aderării la Uniune a formațiunilor statale nou constituite. Același drept 
este consfințit și de Hotărârea Sovietului Suprem al Republicilor Sovietice 
Socialiste, adoptat în urma referendumului din anul 1991. 

„„„NOi insistăm pentru: 

1. Recunoașterea voinței populare exprimate la referendum, drept bază 
suficientă pentru a le permite delegațiilor structurilor noastre să 
semneze Tratatul Unional. 

2. Înfiinţarea unei Comisii pe lângă Sovietul Suprem al URSS, care să 
aibă competența de a examina și soluţiona aspectele prevăzute de 
actele normative mai sus menţionate. 

În numele: 
RSS Moldovenești Nistrene - Mărăcuţă G.S.; 
Republicii Găgăuze - Kendighelian M. V; 
Republicii Autonome Abhaze - Șamba T.M.; 
Regiunii Autonome Osetia de Sud - Cehoev A.G.; 
Consiliului Interregional al RSS Estone — Kogan E. V.; 
Raionului Salcininkai din RSS Lituaniană — Bilans K.I. 


De remarcat că în Apelul către cetățenii Rusiei, adresat de Boris Elțîn în 
prima zi a puciului din 19 august 1991, nu a existat nimic care să contra- 
vină planului lui Lukianov sau să difere de poziţia puciştilor şi a grupului 
Soiuz: „Conducerea Rusiei a ocupat o poziție decisivă cu privire la Tratatul 
Unional, aspirând la unitatea Uniunii Sovietice, la unitatea Rusiei. Poziţia 
noastră în această problemă a permis accelerarea semnificativă a elaboră- 
zii acestui Tratat, punerea de acord cu toate republicile și stabilirea datei 
semnării acestuia, la 20 august a.c.” Printre altele, poziţia Chişinăului, a 
Tbilisiului şi a Republicilor Baltice în legătură cu Uniunea reînnoită era 

bine cunoscută lui Elțîn! După eşecul puciului, procurorul Republicii 
Moldova, Dumitru Postovan, s-a adresat de câteva ori procurorului Rusiei, 
Valentin Stepankov, solicitându-i accesul la materialele referitoare la 
Lukianov. Fără a mai aştepta un răspuns, conform dispoziţiei procurorului 
general Dumitru Postovan, Pavel Lutenko, anchetator pentru cazuri deose- 
bit de grave de pe lângă procurorul Republicii Moldova, a plecat la Moscova. 
La 19 aprilie 1992, în capitala Rusiei, acesta a luat legătura cu Iuri Iskov, 
membru al Comitetului pentru combaterea criminalităţii din cadrul Sovie- 
tului Suprem al Rusiei, rugându-l să-l sprijine pentru a fi primit în audi- 
enţă de către Stepankov. 


Ziua următoare, procurorul general i-a permis lui Lutenko accesul la 
arhiva de lucru a lui Lukianov, confiscată în timpul anchetei în dosarul 
Comitetului de Stat pentru Situaţii de Urgenţă. 


Brigada de anchetă a Procuraturii Generale a Federației Ruse lucra în 
fostul cabinet al lui Boris Pugo, își amintește Pavel Lutenko. Aici erau arun- 
cați, în dezordine, saci cu documente. Ancheta în dosarul GKCP era con- 
dusă de adjunctul procurorului pentru anchete, E. Lisov, care a și pus 
rezoluţia pe cererea oficială a Procuraturii moldovene. La 20 aprilie, ur- 
mând indicaţia, anchetatorul Șciukun mi-a transmis 20 de mape cu docu- 
mente, ce conțineau lista completă a lui Lukianov cu organele puterii, 
instituţiile, deputaţii Sovietului Suprem al fostei URSS, de până în august 
1991. Am putut găsi documente care confirmau, direct și indirect, ro- 
lul grupului de deputați Soiuz, al Sovietului Suprem al URSS, și chiar a 
președintelui Prezidiului în reglementarea proceselor separatiste din 
Moldova. Am încercat să mă întâlnesc cu Lukianov la izolatorul de an- 
chetă „Matrosskaia Tișina”, însă acesta era atât de demoralizat, încât me- 
dicii se temeau pentru starea lui de sănătate. 


În particular, în arhiva lui Lukianov, Lutenko a găsit o hotărâre a Sovie- 
tului Suprem al Transnistriei privind participarea, ca subiect independent, 
la procedura de încheiere a unui nou tratat unional. Acest document era 
însoţit de rezoluţia lui Lukianov în care acesta îl însărcina pe Nişanov (vi- 
cepreşedinte al Sovietului Suprem al fostei URSS) să „studieze această pro- 
blemă” şi să elaboreze „strategia participării Transnistriei la semnarea 
Tratatului Unional”. 

Prezint textul integral: 


Hotărârea Sovietului Suprem al RSS Moldoveneşti Transnistrene de la 
6 mai 1991 privind participarea RSS Moldovenești Transnistrene la pregă- 
tirea şi semnarea Tratatului Unional. 

Proiectul noului Tratat Unional, publicat în presa scrisă și prezentat 
spre examinare Sovietului Suprem al URSS, va putea deveni un fundament 
legal puternic pentru reînnoirea radicală a Uniunii RSS, pe principii fede- 
rative, și va permite exercitarea pe deplin a drepturilor suverane ale tutu- 
ror subiecţilor federaţiei. 

Rezultatele referendumului desfașurat în URSS, la 17 martie 1991, 
confirmă dorinţa majorității cetățenilor sovietici de a menţine și reînnoi sta- 
tul nostru multinațional. Totuși, conducerea și Sovietul Suprem al RSSM, 
în pofida „Legii URSS privind referendumul”, a făcut tot posibilul să îm- 
piedice exercitarea liberă a voinței cetățenilor și să compromită referendu- 
mul URSS în Moldova. 

Delegația republicii nu participă la pregătirea Tratatului Unional. Pre- 
ședintele şi Prezidiul Sovietului Suprem al RSSM au declarat și declară în 
mod repetat că nu vor semna sub nicio formă Tratatul Unional. S-a lansat 
politica de desprindere a Moldovei de URSS şi de creare a celui de-al doi- 
lea stat românesc. 

De asemenea, în pofida amenințărilor și presiunii psihologice din par- 
tea conducerii Moldovei, majoritatea covârșitoare (83%) a locuitorilor 
Transnistriei a participat activ la referendumul URSS din 17 martie și s-a 
pronunțat (97% dintre participanţii la scrutin) pentru menţinerea Uniunii 
RSS. Aceste rezultate dovedesc dorința poporului Transnistriei de a trăi în 
componența Uniunii reînnoite a RSS. Având în vedere cele menționate 
mai sus, Sovietul Suprem al RSS Moldovenești Transnistrene hotărăște: 

1. Ţinând cont de hotărârea celui de-al III-lea Congres al deputați- 
lor poporului din regiunea transnistreană, de la toate nivelurile și 
în conformitate cu rezultatele referendumului URSS pe terito- 
riul Transnistriei, Republica Sovietică Socialistă Moldovenească 
Nistreană să fie considerată parte inalienabilă a Uniunii RSS. 

2. Să solicite Sovietului Suprem al URSS accesul RSSM Nistrene la 
pregătirea și semnarea Tratatului Unional, în calitate de subiect al 
federaţiei. 

3. Să aprobe comisia de participare la pregătirea și semnarea Tratatului 
Unional, sub conducerea președintelui Sovietului Suprem al RSSM 
Nistrene, Mărăcuţă G.S., și a președintelui Republicii, Smirnov I.N. 

4. Să informeze cu privire la prezenta hotărâre Sovietul Suprem al 
RSSM. 

Preşedintele Sovietului Suprem al RSSM Nistrene, 

G.S. Mărăcuță 6 mai 1991 


Hotărârea i-a fost transmisă lui Anatoli Lukianov de către Iuri Blohin, 
deputat al URSS din partea Moldovei. Mai mult, în arhiva preşedintelui 
Prezidiului Sovietului Suprem al URSS a fost găsită o adresă a lui Smirnov 
şi Mărăcuță, în care solicitau sprijin pentru înființarea unui sistem unic al or- 
ganelor de apărare a legii în Transnistria, care să fie subordonat direct institu- 
țiilor unionale corespunzătoare, evitând astfel Chişinăul. Era vorba despre 
constituirea unei direcţii transnistrene a afacerilor interne, a Procuraturii, a 
unei direcţii de justiţie, a curților regională şi de arbitraj, toate cu drepturile 
unor structuri republicane. O asemenea cerere era motivată, chipurile, prin- 
tre altele, de presupusa instalare în Moldova a unui „regim dictatorial”, de li- 
chidare a Miliției sovietice, înfiinţarea Poliţiei şi a departamentului trupelor 
interne, de scoatere a Procuraturii moldovene a RSSM din subordinea ce- 
lei unionale („Hotărârea Sovietului Suprem al RSSM din 26 iulie 1990 
privind unele aspecte particulare ale activităţii Procuraturii RSSM”) şi de 
„purificarea cadrelor”. 

Acuzaţiile principale din document erau următoarele: 


În mai 1990, Codul Penal al RSSM a fost completat cu articolele 203 
(2,3), în baza unuia dintre acestea fiind întocmite dosare penale împotriva 
unei serii întregi de conducători de Soviete ale deputaţilor poporului și ale 
altor demnitari din Transnistria și Găgăuzia, care au făcut obiectul cercetă- 
rilor de către Procuratura RSSM, sprijinită de o serie de cadre ale procura- 
turilor orășenești și raionale și ale Miliției din Moldova și din regiunea 
transnistreană. Procurorul RSSM, Postovan D.H., a cerut insistent Soviete- 
lor locale acordul pentru arestarea tovarășilor Smirnov I.N., Rileakov V.M. 
și a altor persoane [...] Începând cu vara anului 1990, la indicația personală 
a ministrului afacerilor interne al RSSM, general Costaș I.G., organele afa- 
cerilor interne au efectuat periodic activități anticonstituționale prin între- 
prinderea unor măsuri de cercetare operativă, sub formă de filaj, înregistrări 
audio și video a discursurilor deputaţilor poporului de la diferite niveluri. În 
acest scop, ministrul în persoană a înfiinţat grupări speciale alcătuite din ca- 
dre MAI, iar informațiile obținute erau transmise conducerii FPM, radiou- 
lui și televiziunii naționale, pentru a fi utilizate în scopuri politice. 

Evident, nu am transmis nicio informaţie liderilor Frontului Popular. 
Toate informaţiile de acest gen erau raportate lui Snegur, Moşanu şi Druc. 
În ceea ce priveşte propunerile Tiraspolului privind înființarea de structuri 
subordonate direct Moscovei, acestea au fost materializate, după cum 
ştim, în mod violent, în toamna anului 1991, după scenariul punctat în 
adresa către Lukianov. La acel moment, primul pas fusese deja făcut. La 1 
aprilie 1991, prin hotărârea Consiliului de administraţie al Agroprombank 
a URSS, a fost creată societatea regională transnistreană pe acţiuni 
Agroprombank, subordonată băncii URSS. 

De asemenea, conform deciziei Tiraspolului, în regiune a fost instituită 
prioritatea legislaţiei unionale în faţa celei republicane, în timp ce, potrivit 
Hotărârii Sovietului Suprem al RSSM din 26 iulie 1990, legile URSS se 
aplicau pe teritoriul republicii doar după ratificarea de către Parlamentul 
moldovean care avea dreptul să restrângă şi să suspende acţiunea acestora. 

Pe exemplarul primit al adresei, Lukianov a făcut, la 12 martie 1990, o 
însemnare pentru I.V. Gorin, B.K. Pugo, N.S. Trubin, V.R. lakovlev, S.G. 
Luşcinov: „Rog a se analiza cu atenție problemele semnalate și, dacă este 
posibil, să fie soluționate cele principale". 

Rezoluția lui Lukianov dovedea că acesta nu numai că nu a avut obiec- 
ţii împotriva tendinţelor separatiste din regiune de a crea Transnistria, dar a 
şi dirijat înființarea republicii ilegale. Pe parcursul anilor 1990-1991, până 
la eşecul tentativei de lovitură de stat din august 1991, Smirnov, Mărăcuță 
şi alți lideri ai autoproclamatei RSSMN au avut mai multe întâlniri neofi- 
ciale la Moscova cu Lukianov, fapt dovedit de însemnările din agenda de 
lucru a preşedintelui Parlamentului unional, o copie a acesteia ajungând la 
dispoziția Procuraturii moldovene. 

În agenda sa, Lukianov şi-a notat amănunțit, pe minute, toate întâlnirile 
şi convorbirile sale telefonice, conversațiile efectuate, primirea scrisorilor din 
Moldova şi lista cu structurile republicilor autoproclamate. Principalele 
legăturiîn privința R. Moldova erau formate din deputații grupului Soiuz. 
Cel mai activ era Blohin, care venea la Lukianov de câteva ori pe zi, astfel 
că se afla în cabinetul acestuia mult mai mult decât alții. Şi aceasta în situa- 
ţia în care şefii ministerelor unionale se înscriau pentru audiențe la preşe- 
dintele Parlamentului sovietic cu cel puțin o săptămână înainte! Odată, 
pentru a se întâlni cu Blohin, Lukianov a renunțat chiar la o întâlnire cu o 
delegație parlamentară la nivel înalt din Franța. Practic, chiar în cabinetul 

şefului Sovietului Suprem, au fost adoptate cele mai importante hotărâri 
care apoi au fost prezentate drept expresie a voinței poporului de pe malul 
stâng al Moldovei. 

Evenimentele din Moldova erau prezentate lui Lukianov într-un mod 
deformat, iar argumente stăteau scrisorile anonime transmise de emisarii 
din Tiraspol. Lukianov, la rândul său, îl dezinforma pe preşedintele URSS, 
Gorbaciov, Sovietul Suprem al URSS, precum şi mijloacele unionale de in- 
formare în masă. Discutând cu deputaţii Sovietului Suprem al URSS, repre- 
zentantul Procuraturii moldoveneşti, Pavel Lutenko a întrebat cum a fost 
posibil ca parlamentarii ruşi, cunoscuţi pentru vederile lor democratice, 
apărători ai principiului non-intervenţiei Rusiei în problemele republicilor, 
să voteze în favoarea adoptării hotărârii privind Transnistria. Deputaţii au 
explicat că întreg congresul se afla sub puternica impresie creată de relata- 
rea vicepreşedintelui Rusiei, A. Ruțkoi, despre călătoria sa, de la 5 aprilie, la 
Tiraspol, precum şi a verdictului său personal despre vinovăția părţii moldo- 
vene în conflict. Ruţkoi a declarat că a adus de la Tiraspol dovezi incontesta- 
bile privind acţiunile întreprinse pe teritoriul Transnistriei de „numeroase 
grupări teroriste care aruncă în aer şi incendiază obiective industriale, umi- 
lesc şi torturează cu sălbăticie oameni”, precum şi „documente incontesta- 
bile ce confirmă cazuri de violenţă sălbatică asupra oamenilor”. Aceste 
„dovezi”, după cum a explicat Ruţkoi, erau fotografiile cu morți împușcați 
în ceafă, expuse în foaierul Palatului culturii din Tiraspol. Partea moldo- 
veană a spus multe despre cum au fost pregătite aceste „dovezi”, însă Ruțkoi 
a auzit şi ascultat doar cele spuse de Tiraspol. El a cerut împiedicarea apari- 
ţiei unui al doilea Nagorno-Karabah, „desfăşurarea Armatei a 14-a ruse şi 
înfiinţarea unei linii-tampon între părţile adverse”. 

Având informaţii unilaterale, majoritatea absolută a deputaţilor Sovietu- 
lui Suprem al URSS a considerat că motivul principal al conflictului din 
Transnistria şi cauzele care i-au împins pe liderii tiraspoleni spre separatism 
au legătură cu politica Parlamentului şi a Guvernului Moldovei de unire cu 
România. Gând Lutenko a explicat că în favoarea unirii se pronunțase doar 
FPM şi că această idee nu era susţinută la acea vreme de majoritatea cetăţe- 
nilor Moldovei, interlocutorii săi au întrebat cu mirare de ce autorităţile ofi- 
ciale ale Moldovei (preşedinte, parlament, guvern) cunoscând intenţiile lui 
Ruțkoi de a lua cuvântul la congres în sprijinul Tiraspolului, nu şi-au trimis 

la Moscova un reprezentant care să prezinte informaţii obiective despre 
adevăratele cauze ale conflictului. 

Deputaţii au considerat că reprezentantul Chişinăului ar fi putut ajunge 
la tribuna congresului prin intermediul uneia dintre facțiunile democra- 
tice, de exemplu, al celei conduse de Galina Starovoitova. Astfel, problema 
s-ar fi rezolvat înaintea adoptării hotărârii. 


Am reușit să discut cu Siukasev, șef al direcţiei Procuraturii din Rusia, 
care efectua monitorizarea relațiilor interetnice din regiune, membru al gru- 
pului lui Ruţkoi, care a vizitat Tiraspolul, la 7 aprilie 1992, îşi amintește 
Pavel Lutenko. E] era convins că, pe baza unei imagini unilaterale a eveni- 
mentelor din Moldova, Moscova nu ar fi trebuit să tragă niciun fel de con- 
cluzii despre cauzele conflictului în regiune, despre căile de soluționare a 
acestuia și poziția autorităţilor oficiale. Asta le-a spus el membrilor grupului 
după plecarea din Tiraspol. Siukasev considera necesară stabilirea tuturor ca- 
zurilor de arestare pe teritoriul Moldovei a cetățenilor ruși, veniți cu inten- 
ţia de a participa la conflictul armat, de partea Tiraspolului și să transmită 
aceste informații Procuraturii Rusiei. În plus, el a propus trimiterea unor 
reprezentanţi ai Procuraturii Rusiei în Moldova, în vederea studierii obiec- 
tive a aspectelor legate de conflict. În timpul discuţiilor de la Moscova, am 
ajuns la concluzia că reprezentanţii autorităţilor oficiale ale Rusiei erau, în 
totalitate, dezinformați în problema conflictului transnistrean. Singura 
sursă de informare a acestora despre cele întâmplate o constituia presa de 
Ja Tiraspol. M-a uimit și faptul că în arhiva de lucru a lui Lukianov nu am 
găsit niciun document cu o analiză a informațiilor despre conflict, emis de 
autorităţile oficiale ale Moldovei. Inabilitatea și încetineala Chișinăului au 
contribuit, într-o oarecare măsură, la consecințele cu care ne confruntăm 
acum. De altfel, politica lui Lukianov avea adversari la Moscova, dovadă fi- 
ind refuzul procurorului general al URSS, Nikolai Trubin, de a participa 
Ia crearea noii republici. Însă autoritățile noastre „impotente” nu au putut să 
exploateze acest lucru. 


Într-adevăr, e greu de înţeles de ce deputaţii noștri au neglijat posibilitatea 
ultimă, oricât de efemeră, de a influența Parlamentul sovietic, prin purtarea 
unor negocieri cu facțiunea democratică a deputaţilor, cu toate forțele sănă- 
toase, cu cei care respectau legalitatea. Pe parcursul lunilor ianuarie-martie 
1991, preşedintele Parlamentului moldovean, Alexandru Moşanu, a fost in- 
vitat în audienţă la Lukianov, doar o singură dată, la 12 martie, fiind însă 

primit doar de consilieri. Aceasta în condiţiile în care timp de 15 zile lucră- 
toare preşedintele Sovietului Suprem al URSS s-a întâlnit o dată sau de două 
ori pe zi cu separatiștii şi cu intermediarii lor - Blohin şi mareșalul URSS 
Ahromeev, deputat în Sovietul Suprem al URSS din partea Moldovei 
(Bălți), şeful Statului-Major General al Forţelor Armate ale URSS. 

După cum dovedeşte jurnalul de lucru a lui Lukianov, a cărui copie a 
fost adusă la Chişinău de Lutenko, de exemplu, la 4 ianuarie, preşedintele 
Sovietului Suprem se întâlneşte cu Blohin de două ori - de la 12.30 la 
13.20 şi de la 19.20 la 19.40, în timp ce altor vizitatori din acea zi le-a acor- 
dat doar câte 10-15 minute. 

La 9 ianuarie, discuţia dintre Lukianov şi Palagniuk (deputat al URSS 
din partea Moldovei) durează o oră şi jumătate - de la 11.00 la 12.30, iar, 
imediat după aceasta, are loc o conversaţie cu aceeaşi durată - o oră şi ju- 
mătate - cu Gorbaciov. 

După cum se menţionează în jurnal, Lukianov s-a întâlnit două zile la 
rând, în 29 şi 30 ianuarie cu un anume Muntean, docent la Conservatorul 
din Moldova. La 21 februarie, discută de două ori cu Gorbaciov despre pro- 
blemele moldoveneşti în contextul pregătirilor pentru referendumul unional. 
Gorbaciov cere informaţii suplimentare, iar Lukianov îl sună imediat pe 
Blohin, obţine aceste informaţii (este evident ce fel de informaţii) pe care 
le transmite preşedintelui. În data de 27 februarie în agenda lui Lukianov 
a fost făcută următoarea remarcă: „17.10 Lucinschi P.K. (prezentarea case- 
tei despre miting)”. 

La 14 martie vedem o însemnare care produce nedumerire: „17.40 Orlov 
(tancuri în Moldova), 17.50 lazov (problema Moldova)”. 

La 29 aprilie, timp de 10 minute, Lukianov şi Gorbaciov dezbat la te- 
lefon soarta decretului privind Moldova. Imediat după aceea, lui Blohin i 
se alocă de două ori mai mult timp. Lukianov află de la deputat că Guver- 
nul Moldovei nu îndeplinește condiţiile din decret, în timp ce Tiraspolul 
este doar „nevoit să reacționeze la aceasta”. După câteva minute, această 
versiune a fost raportată preşedintelui şi prezentată drept realitate. 

Rezumând cele mai sus menționate, remarc faptul că Lukianov, principa- 
lul legislator al URSS, a încălcat chiar el, de fapt, legile şi i-a instigat la asta şi 
pe subordonații săi. Un alt jurist, consilierul juridic de stat Nikolai Trubin, 
nu şi-a permis, din funcţia de procuror general al URSS, să se abată de la 
principiile profesionale şi a răspuns astfel la solicitarea lui Lukianov: 

Stimate Anatoli Ivanovici! Decretul președintelui URSS din 21.12.1990 

privind măsurile de normalizare a situației din RSS Moldova a stabilit că 
rezoluția celui de-al doilea Congres al deputaţilor Sovietelor din Transnistria, 
de la 02.09.1990 privind proclamarea RSS Moldovenești Transnistrene nu 
are forță juridică, întrucât contravine Constituţiei URSS și Constituţiei 

RSS Moldova. Președintele URSS și al Sovietului Suprem al URSS au în- 
treprins diverse măsuri de stabilizare a situației în republică și diminuare a 
tensiunilor în relaţiile interetnice. În acest sens, nu există temeiuri juridice 
pentru Înființarea în Transnistria a organelor Procuraturii subordonate di- 
rect Procuraturii Uniunii RSS. Asemenea încercări nu pot decât să acutizeze 
relațiile interetnice... În opinia noastră, o influenţă pozitivă asupra activi- 
tătii Procuraturii republicii o va avea cooptarea procurorului RSS Moldova 
împreună cu procurorii celorlalte republici în colegiul Procuraturii URSS. 


După cum vedem, procurorul URSS practic a recunoscut că acutizarea 
relaţiilor interetnice din Moldova îşi are originile la Moscova, care îi diri- 
jează pe separatişti. Conform jurnalului de lucru al lui Lukianov, la 14 mai 
1991, Blohin i-a transmis acestuia hotărârea autoproclamatei republici „pri- 
vind participarea RSSM Nistrene la pregătirea şi semnarea Tratatului 
Unional”. Pe acest document, Lukianov pune o rezoluţie mai fermă: „7o- 
varășilor Nișanov R.N., Șișov L., trebuie elaborată strategia acestei partici- 
pări și formulate propuneri cu variante de rezolvare a problemei în cauză. 
După cum vedem, la Kremlin se elabora o întreagă strategie de dezmem- 
brare a republicii prin înființarea de structuri ilegale. Însă nu toți demnita- 
rii de la Kremlin participanţi la acest plan erau membri ai GKCP. 

Însă Chişinăul şi, ce e mai grav, Mircea Snegur au rămas pasivi chiar şi 
după ce Procuratura Moldovei a obținut materiale care dovedeau incontes- 
tabil că rădăcinile separatismului se află la Moscova şi, chiar Rusia, într-o 
mare măsură, este responsabilă pentru sângele vărsat în Moldova, în anul 
1992 (ulterior, participarea directă a Moscovei la vărsarea de sânge de pe 
Nistru a fost confirmată de concluziile Curţii Europene pentru Drepturile 
Omului). Faţă de raportul procurorului general Dumitru Postovan pri- 
vind rezultatele misiunii lui Pavel Lutenko, preşedintele Moldovei a re- 
acționat cu indiferenţă: a dat din mână, lăsând să se înțeleagă că nu este 
interesat de soarta materialelor primite. Procuratura a încercat cu bună-cre- 
dință şi cu forțe proprii să informeze prin intermediul presei opinia publică 
din Moldova şi din Rusia, transmițând o parte din materiale ziarului 

Nezavisimaia Moldova, însă, în cele din urmă, întregul pachet de documente 
nu a fost dat publicităţii, nefiind accesibil istoricilor nici în ziua de azi. 

De ce? Este greu de răspuns la această întrebare, la fel ca şi la întrebarea 
din ce considerente de stat Mircea Snegur a dispus eliberarea criminalului de 
stat Smirnov, care a atentat la integritatea teritorială a Republicii Moldova. 
Aflat în libertate, Smirnov a beneficiat de sprijinul Moscovei, deja conduse 
de Elțîn, precum şi al Armatei a 14-a ruse, trecând la pregătirea activă a răz- 
boiului cu Republica Moldova. 


CAPITOLUL 22 


Hăituirea lui Smirnov 


Planul secret al răpirii. Cine a hotărât soarta liderilor de la 
Tiraspol? Aventurile grupului lui Panteleev la Kiev. Cum şi-a 
predat Smirnov toți susținătorii? Travkin la Tiraspol: incognito 
de la Moscova. Războiul feroviar al Transnistriei. De ce lon 
Hadârcă a intervenit în favoarea lui Smirnov? „S-a îndreptat” şi 

a fost trimis la Tiraspol. Sfârşitul blocadei căii ferate şi începutul 
războiului financiar. A fost Snegur un preşedinte înțelept? 


Încercări de arestare a liderilor republicilor separatiste Transnistria şi 
Găgăuzia au fost întreprinse de mai multe ori şi în anul 1990, şi în prima 
jumătate a anului 1991. La data de 30 aprilie 1991, la Tiraspol, a fost ares- 
tat şi adus la Chişinău deputatul consiliului orăşenesc, Veaceslav Zagreadski, 
după care, într-o convorbire telefonică avută cu Alexandru Moşanu, Grigore 
Mărăcuţă, pe atunci încă deputat în Parlamentul RSSM, a ameninţat Mol- 
dova cu blocarea transportului feroviar şi a furnizării curentului electric. În 
seara aceleiaşi zile, la Dubăsari, au fost reţinuţi Mărăcuţă însuşi şi deputatul 
consiliului raional, L. Mateiciuc. Toţi trei au fost aduşi în sediul MAI al 
RSSM, iar seara au fost eliberaţi. După acest episod, la 6 mai, printr-o hotă- 
râre, Sovietul Suprem al autoproclamatei RSSM Nistrene a acuzat condu- 
cerea Republicii Moldova de terorism politic şi a ameninţat cu represalii şi 
presiuni economice, până la întreruperea transportului, a furnizării gaze- 
lor şi energiei electrice, a livrărilor de produse. De acest episod este legată 
şi intrarea în vigoare, la 7 mai, a Legii Miliției Transnistrene. În aceeaşi zi, 
Consiliul Unificat al Colectivelor de Muncă s-a adresat lui Gorbaciov soli- 
citând înfiinţarea Procuraturii, tribunalelor şi Ministerului Afacerilor In- 
terne în RSSM Nistreană, subordonate Moscovei. 

Venise momentul când autorităţile au hotărât că arestarea liderilor se- 
paratismului va opri dezintegrarea ţării. Personal, ca ministru al afacerilor 
interne am insistat de nenumărate ori pentru o asemenea soluţie. Drept ur- 
mare, prin hotărârea Parlamentului, misiunea de arestare a lui Smirnov şi 
a altor 17 persoane (liderii separatiştilor locali) a fost încredinţată MAI al 
RM. Imediat după proclamarea independenţei Republicii Moldova, într-o 
singură noapte, 22 spre 23 august, colaboratorii MAI i-au arestat pe: 
Grigori Popov, Vladimir Bodnar, Ghimn Pologov, Alexandru Porojan, Ilia 
Milman, Stepan Topal, Mihail Kendighelian şi alții. De ce au reuşit să 
fugă Smirnov, fondatorul republicii autoproclamate, şi lakovlev, ideologul 
ei principal? Cred că reprezentanţii conducerii MAI, Vadim Mişin, 
Vladimir Molojen şi alţii, i-au anunțat pe liderii separatiştilor de planurile 
noastre. Trebuie menţionat că aceasta era echipa lui Voronin, viitorul nu- 
cleu al Partidului Comuniştilor din Republica Moldova (PCRM), oameni 
care au urmărit doar satisfacerea propriilor interese limitate şi egoiste. Ime- 
diat după seria de arestări, la Moscova a început agitația - grupul de depu- 
taţi Soiuz a protestat şi a inițiat un masiv atac psihologic în presa scrisă şi 
audiovizuală din Rusia. Timp de o săptămână, Vremea, principalul program 
de ştiri al celui mai important post de televiziune rusesc, a acordat acestei 
teme o atenţie fară precedent. Pe mine m-au făcut „fascist”, „călău”, 
neavând nicio reţinere în exprimare. 

Toţi scriau şi vorbeau după acelaşi tipar: moldovenii i-au arestat, chi- 
purile, pe patrioţii Rusiei care îşi apărau propriul punct de vedere privind 
relaţiile dintre Moldova, Transnistria şi Găgăuzia. Oricât de straniu ar fi, 
oameni care au atentat fară niciun sentiment la ce e mai sfânt - integrita- 
tea teritorială a ţării - s-au dovedit foarte sensibili la lucruri mărunte, iar 
ca urmare s-au plâns de rele tratamente față de ei, în timpul arestării. Ast- 
fel, Alexandru Porojan, adjunct al preşedintelui Comitetului executiv oră- 
şenesc, arestat la 22 august, în jurul orelor 22.00, pe strada Lomonosov, 
din oraşul Dubăsari, a fost transportat prima dată la sediu MAI al RM, 
apoi la Direcţia Afacerilor Interne, unde, după o a doua percheziţie, a fost 
dus la izolatorul de detenţie provizorie. Porojan părea foarte delicat - a 
scris reclamaţii la toate instanţele în care ne acuza că l-am ţinut în condiţii 
dure, într-o celulă, timp de 16 ore, fară interogatoriu, fără hrană de acasă 
şi fară medic personal: „Urmare a șocurilor suferite zi și noapte, a hranei 
neadecvate și a incertitudinii mi-au apărut dureri de cap, în zona inimii şi 

a stomacului”. Interesant este faptul că Procuratura Moldovei (D. Postovan) 
a intervenit în favoarea lui Porojan, considerând că neprezentarea la 
integatoriu nu ar fi fost un motiv întemeiat de arestare, astfel că reclamaţi- 
ile celui reţinut erau justificate. 

Vladimir Bodnar a fost nemulțumit de faptul că poliţiştii OPON 
(trupe de poliţie cu destinaţie specială) au forțat uşa apartamentului, pe 
care nu a vrut să o deschidă, şi pentru că l-au luat cu forţa din pat, fiind 
îmbrăcat numai în chiloţi. lată ce îşi amintește el: 


Primul care a dat buzna pe coridor era un polițist din Grigoriopol pe 
care îl cunoșteam, Russu, care, bucuros, a început să strige: „Stai, Lukici, 
stai!“ Apoi s-au năpustit alți cinci polițiști cu automate. Telefonul spre care 
întindeam mâna a fost trântit pe podea și s-a spart. M-au apucat de mâini 
și de picioare, m-au dat jos, m-au îngrămădit intr-un automobil UAZ. To- 
tul a avut loc fară comentarii, în tăcere. Ne-am oprit lângă sediul Poliţiei, 
apoi ne-am îndreptat spre Dubăsari. Când i-am întrebat: „Unde mă du- 
ceți?”, n-a răspuns nimeni. Au luat-o spre podul de la Dubăsari peste 
Nistru. Atunci am înţeles că sunt dus la Chișinău. Am spus: „Auziţi, meto- 
dele voastre sunt mai rele decât cele din 1937. Atunci măcar îți dădeau vo- 
ie să te încalți și să te îmbraci, să îți iei rămas-bun de la rude!” Din nou tã- 
cere... M-au luat doar în chiloți, mă întinsesem deja în pat. lar nopțile erau 
atunci reci. Pe jos era un fel de preș, cu care mi-am acoperit cumva picioa- 
rele. La Chișinău am fost dus în sediul MAI. M-au scos în curte descult. 
Am fost interogat la punctul de gardă și în celulă. Celula, lumina care arde 
tot timpul, betonul de pe jos, patul de scânduri prins de perete... Dimi- 
neața, a venit șeful secţiei de arest preventiv, întrebându-mă: „Fi, cum 
staţi cu preţioasa dumneavoastră sănătate?” (În cele 10 zile cât am stat 
acolo, primeam în fiecare zi această întrebare în bătaie de joc). În faţa in- 
dignării mele extreme, că un deputat este băgat la închisoare fară avizul 
consiliului, ba chiar și fară acuzații, mi-a răspuns: „Nu ați fost închis, ci 
arestat, iar acuzaţii vor fi, nu vă faceți griji!” 

A treia zi a avut loc primul interogatoriu... Mi-au permis O întâlnire cu 
avocatul, cu rudele. Atunci devenise destul de clar că tot ce mi se imputa 
în legătură cu CSSU era o absurditate totală, importantă era activitatea noas- 
tră legată de înființarea RSSM Nistreană. Deși ne aşteptam la aceste ares- 
tări, ele tot au produs o impresie puternică. Am înțeles că informațiile de 
la Chișinău erau exacte întru totul. 

Soarta lui Smirnov şi a lui Mărăcuţă, acuzaţi de activităţi anticonstitu- 
tionale prin încălcarea integrităţii teritoriale a Republicii Moldova (art. 67 
din Codul Penal al RM), a fost hotărâtă de trei persoane: Mircea Snegur, 
eu şi procurorul general, Dumitru Postovan. Am insistat pentru arestare, 
Snegur înclina spre același lucru, însă Postovan s-a tot gândit două zile, 
fară să emită mandat de arestare. Procurorul general al Moldovei insista că 
mandatul de arestare al lui Smirnov (acesta find deputat) va fi semnat de 
el numai când se va lua decizia parlamentară de arestare. În acelaşi timp, 
Smirnov, Mărăcuţă, Rîleakov şi Zagreadski care, după înăbuşirea puciului, 
au înţeles ce-i aşteaptă, îşi petreceau ziua în sediul păzit al Comitetului exe- 
cutiv orăşenesc din Tiraspol, iar noaptea - la Statul-Major al Armatei a 
14-a, unde au cerut azil în seara zilei de 21 august. Ei au fost întâmpinați 
cu bucurie de generalul-locotenent Ghennadi lakovlev care le-a propus li- 
derilor autoproclamatei republici, sub acoperirea Armatei ruse, adăpost şi 
companie plăcută, precum şi posibilitatea de a lua legătura cu Moscova, 
Bender, Dubăsari şi Grigoropol. 

Cererea Chişinăului de a-l preda pe Smirnov a fost refuzată categoric 
de către generalul I. Morozov, comandantul Districtului Militar Odessa. 
Smirnov era foarte confuz şi, după cum şi-au amintit colegii săi, în prima 
noapte după arestarea susținătorilor lui, repeta încontinuu: „Acesta este sfâr- 
situl Uniunii. Cu orice mijloace trebuie să căutăm o modalitate pentru ca 
republica noastră să iasă din acest vârtej, până să apuce să ne tragă la fund 
acest „ Titanic”. Trebuie să convocam urgent o sesiune, dacă nu mâine, atunci 
ziua următoare”. 

În dimineaţa care a urmat, o dimineaţă rece a zilei de 23 august, reve- 
nind în Casa Sovietelor, am urmărit într-o tăcere deplină ediția de dimineaţă 
a Mesagerului de la Chişinău. Crainica, cu o maliţiozitate ce dădea pe afară, 
a relatat cum comandantul armatei ruse, general lakovlev, îi ascunde pe teri- 
toriul Armatei a 14-a pe puciștii învederaţi din Transnistria şi ne-a pronunțat 
numele de familie. O oarecare lichea în uniformă militară ne-a făcut-o... 

Duminică, 25 august, în secret, la subsolul uzinei Kirov a avut loc sesiu- 
nea Sovietului suprem al așa-numitei RSSM Nistrene, care a adoptat „Decla- 
raţia de independenţă a RSSMN” şi a adresat un apel către Sovietul Suprem 
al Ucrainei. Smirnov s-a hotărât să fugă la Kiev, sperând în bunăvoința lui 
Leonid Kravciuk. După ce i-a transferat prerogativele sale de şef al RSSMN 
lui Andrei Manoilov, nou-alesul șef de star s-a deplasat la Odessa, de unde 

împreună cu Grigori Mărăcuţă, Vasili lakovlev şi Veaceslav Zagreadski a ple- 
cat la Kiev cu un avion. Varianta oficială a scopului călătoriei ar fi fost, chi- 
purile, necesitatea de a înmâna Sovietului Suprem al Ucrainei o copie a 
Declaraţiei de Independenţă şi cererea de a intra în componenţa Ucrainei. 

La început, Smirnov şi colegii săi au stat în hotelul KGB din Ucraina, 
lucru despre care am aflat şi noi. Apoi, grupul s-a mutat la hotelul Sovietu- 
lui Suprem al republicii, unde era păzit de persoane din cadrul Comitetului 
Securităţii de Stat al Ucrainei (KGB). L-am sunat, la Kiev, pe omologul meu, 
ministrul afacerilor interne al Ucrainei, general-colonelul Andrei Vasilişin. 
Cu MAI din Ucraina semnasem anterior un tratat de colaborare în dome- 
niu serviciilor operative. La solicitarea de a acorda sprijin operativ în vede- 
rea arestării criminalului de stat Igor Smirnov, în conformitate cu mandatul 
de arestare emis de către procurorul general al Moldovei, Dumitru Postovan, 
acesta a transmis că refuză categoric, referindu-se la faptul că Moldova tre- 
buie să-şi rezolve problemele pe teritoriul propriu. Astfel, organele de stat 
ale Ucrainei s-au dat deoparte cu totul. lată că atunci a şi fost elaborat pla- 
nul secret de răpire a lui Smirnov. 

Operaţiunea a fost planificată cu exactitate, în stil militar, şi elaborată 
în detaliu, cu posibile variante de acţiune ale grupului operativ în cazul mo- 
dificării situaţiei. Informaţiile şi elaborarea acestui plan de reținere a crimi- 
nalului Smirnov şi a echipei au fost strict secretizate, în primul rând, față 
de cadrele Ministerului Securităţii Naţionale al Moldovei (şef - A. Plugaru). 
La elaborarea planului operaţiunii, au mai participat împreună cu mine alți 
doi ofițeri superiori ai MAI, în care aveam încredere. Am ordonat ca opera- 
ţiunea să fie pusă în practică de Chirii Panteleev, şef de direcţie la MAI, un 
ofițer patriot, devotat neamului, curajos şi intelegent. Panteleev a plecat la 
Kiev la 27 august 1991, în fruntea unei echipe de intervenţie, alcătuite din 
carabinierii Radu Stratan, Victor Breahnă şi Gheorghe Ciobanu. În jurul 
orei 17.00, a sosit în capitala Ucrainei, a cazat grupul la hotelul Dinamo şi 
s-a dus la MAI în audienţă la ministrul Vasilişin, căruia i-am adresat o scri- 


soare cu următorul conţinut: 


Ministrului afacerilor interne al Ucrainei, 
generalul-colonel de miliţie Vasilșin A. V. 


Începând cu 27 august 1991, Procuratura Republicii Moldova efectuează 
o anchetă în dosarul penal intentat împotriva unor lideri din Transnistria, 

care întreprind activități anticonstituționale, constând în acţiuni ce în- 
calcă integritatea teritorială a Moldovei, inclusiv prin proclamarea ilegală, 
în septembrie 1990, a RSS Moldovenești Transnistrene, înfiinţarea unor 
structuri paralele ale puterii etc. În plus, în zilele puciului din URSS, aceş- 
tia au înființat în orașul Tiraspol un comitet de sprijinire a GKCP şi au 
adoptat o serie de măsuri concrete de îndeplinire a hotărârilor acestora. 
Ministerul Afacerilor Interne din Republica Moldova are un ordin de reți- 
nere și arestare a unuia dintre liderii importanți, dl Smirnov Igor 
Nikolaevici, care se ascunde pe teritoriul Ucrainei (Kiev). Rugăm să susți- 
nefi și să acordați ajutorul necesar grupului de cadre ale MAI moldove- 
nesc, condus de locotenent-colonelul de poliție Panteleev C.M., în vederea 
reţinerii infractorului (Smirnov Î.N.). 
Cu stimă și respect, 
Ministru, 
General-maior ÍI. Costaș 


Întrucât Vasilişin se afla în acel moment la Sovietul Suprem al Ucrainei, 
Panteleev a fost primit de primul adjunct al acestuia, generalul-locotenent 
Berdov din cadrul Serviciului Intern, căruia i-a şi fost înmânată scrisoarea 
semnată de mine. Documentul conţinea rugămintea de a ne acorda sprijin 
în vederea căutării şi reţinerii infractorului. Scrisoarea avea anexată o co- 
pie a mandatului de arestare a lui Smirnov semnată de procurorul general. 
Panteleev le-a adus la cunoştinţă omologilor săi faptul că, potrivit informa- 
ţiilor operative ale MAI moldovenesc, Smirnov împreună cu un grup de 
persoane din Tiraspol au sosit în secret la Kiev şi încearcă să obțină o audi- 
enţă la preşedintele Ucrainei, Leonid Kravciuk. Scopul vizitei era să înmâ- 
neze declaraţiile şi o serie de documente ce conţineau cererea de primire a 
Transnistriei în componența Ucrainei. 

Generalul-locotenent Berdov, un bărbat înalt, cu părul sur, de vreo şai- 
zeci de ani, a dialogat cu omologul său pe un ton rece şi arogant. În loc de 
răspuns la cererea de a acorda sprijin, a început să citească o prelegere des- 
pre independenţa Ucrainei, asupra căreia, chipurile, ar atenta Poliţia din 
Moldova, precum şi despre Transnistria văzută, se pare de ucraineni, ca un 
„străvechi pământ ucrainean”. 

Pe parcursul discuţiei de o oră, locotenent-colonelul Panteleev a încer- 
cat fără succes să-l atragă pe general de partea sa: a vorbit despre faptul că 
lui Smirnov îi este străin pământul Moldovei, că, de fapt, acesta a uzurpat 

puterea, încercând să dispună de un teritoriu imens la nivel de republică şi 
că aceasta reprezintă o infracţiune gravă, o lovitură de stat. Berdov a ascul- 
tat cu ostilitate şi, fără să răspundă cererii pentru un ajutor concret, l-a tri- 
mis pe Panteleev la şeful Direcţiei Afacerilor Interne din Kiev cu care, se 
pare, s-ar fi înțeles în privinţa „sprijinului” pentru capturarea lui Smirnov. 
Panteleev a sosit la Direcţia Generală a Afacerilor Interne de la Kiev pe la 
ora 21.00. A fost primit de şeful Direcţiei, Vladimir Starovoit, care dădea 
impresia că nu ar şti nimic despre misiunea grupului de la Chişinău. Colo- 
nelul a propus amânarea discuţiei pentru dimineață, dar nici dimineaţa nu 
a acordat niciun fel de sprijin, evitând prin toate mijloacele să ia vreo ho- 
tărâre concretă. Panteleev a înţeles că trebuie să acţioneze singur, s-a adre- 
sat direct Secţiei 6 a Direcţiei Afacerilor Interne, explicând că el caută un 
infractor periculos, având mandat de arestare pe numele acestuia. În vede- 
rea sprijinirii grupului de capturare a infractorului, a fost desemnat cadrul 
operativ A. Daniliuc. Cu ajutorul acestuia, s-a putut stabili că Smirnov se 
ascunde la acel moment în hotelul Kiev al Comitetului Central al Parti- 
dului Comunist Ucrainean (care, de altfel, era păzit de cadrele KGB din 
Ucraina) şi că acestuia i s-au mai alăturat doi deputaţi ai Consiliului Orăşe- 
nesc Rîbnița din Moldova. Fugarii se simțeau ca nişte iepuri hăituiţi, în- 
țelegeau că imunitatea lor ca deputaţi nu-i va ajuta. Aşa s-a şi întâmplat. 
Ulterior, Veaceslav Zagreadski a redat astfel ceea ce a simţit atunci: „Cu o 
zi înaintea arestării, eu și ILN. Smirnov am mers la un restaurant, am luat 
o sticlă de votcă, ne-am adus aminte de toți tovarășii noștri - camarazi de 
luptă - și parcă ne-a venit mai ușor, au apărut convingerea și conștientiza- 
rea faptului că nu suntem singuri și, în caz de nevoie, există cineva și în 
Ucraina care să lupte pentru noi...” 

În dimineaţa zilei următoare, la 29 august, în jurul orei 09.00, grupul 
de cadre MAI din Moldova, condus de Valeriu Apostol şi Tudor Odobescu, 
s-a dispersat pe neobservate lângă hotel. După o scurtă şedinţă, s-a luat ho- 
tărârea de a-l ademeni pe Smirnov să iasă din cameră în stradă, unde să fie 
reţinut. Se ştia că, la ora 10.30, va fi trimisă o maşină cu escortă prezidenţi- 
ală de la cabinetul lui Kravciuk pentru fugarii din Tiraspol. La rugămintea 
lui Panteleev, Daniliuc a luat legătura cu un angajat al cabinetului preşedin- 
telui, prin intermediul căruia l-a dezinformat pe Smirnov, comunicându-i 
că L. Kravciuk a devansat audiența cu o jumătate de oră, iar maşina va sosi 
la ora 10.00. Smirnov, însoțit de deputatul rîbnițean A. Ciobanu, s-a grăbit 

să ajungă la ieşirea din hotel. Acolo era aşteptat de poliţiştii moldoveni. 
Zagreadski a întârziat, iar acest lucru l-a salvat. 

Smirnov a fost prins de un luptător al brigăzii de poliție cu destinație 
specială, Alexandru Zelinschi, în timp ce comisarul de poliţie al sectorului 
Botanica, Valeriu Apostol, îl ţinea pe liderul separatiştilor în cătarea automa- 
tului, trăgând şi câteva focuri de avertisment. Fără dificultate, Zelinschi l-a 
prins în braţe pe Smirnov, l-a aruncat pe bancheta din spate, a urcat şi el în 
maşină şi l-a înghesuit pe prizonier cu propriul corp. Când îl ducea pe preşe- 
dintele uzurpator la Chişinău, pe podul plutitor de peste Nistru, Apostol l-a 
scos pe Smirnov din maşină şi i-a spus că îl va arunca în apă, drept răzbu- 
nare pentru toate faptele pe care le comisese. Când prizonierului i s-a pro- 
pus să-şi ia adio de la viață, acesta s-a speriat de moarte şi a cerut, cu lacrimi 
în ochi, iertare pentru tot şi, de frică, a făcut pipi pe el. 

Din ordinul ministrului Vasilişin, tot Kievul şi regiunea respectivă au 
fost imediat blocate. A fost dată alarma la Miliția din Kiev, apoi la cea din 
regiunile Vinniţa şi Odessa. Cu ajutorul KGB-ului au fost căutate şi verifi- 
cate maşinile cu numere moldoveneşti. După lansarea operaţiunii Zahvať’, 
nicio maşină moldovenescă nu ar fi putut să se strecoare pe lângă cor- 
doanele de milițieni, însă, în acel moment, conform planului elaborat an- 
terior, grupul lui Apostol îl ducea deja pe Smirnov la Chişinău pe traseul 
Vinniţa-lampol-Soroca. Conform planulului de capturare numerele de în- 
matriculare a autovehiculelor care au participat la operaţiune au fost schim- 
bate cu indiciile auto din Ucraina (Kiev, Vinniţa, Nicolaev şi Odessa). Ne-am 
înţeles dinainte cu angajaţii bacului de la lampol (am plătit pe el bine), iar 
seara târziu am transportat marfa prețioasă pe malul drept al Nistrului. După 
ce planul de interceptare a eşuat, ucrainenii s-au gândit că grupul îl va 
transporta pe Smirnov prin Dubăsari şi Tiraspol şi au schimbat urmărirea 
pe această direcție, dar s-au înşelat. 

Ceilalți membri ai grupului de capturare, în frunte cu locotenent-colo- 
nelul Panteleev, au circulat la început cu maşinile pe Kreşciatik şi pe alte 
străzi centrale ale Kievului, captând atenţia serviciilor speciale spre nu- 
merele de înmatriculare moldoveneşti, dar, mai ales, acoperind grupul lui 
Apostol. Panteleev îi ceruse anterior lui Daniliuc numere de înmatriculare 
ucrainene pentru maşini şi, montându-le în locul celor moldoveneşti, i-a 


1 Capturarea 


270 


TRANSNISTRIA. CRONICA UNUI RĂZBOI „NEDECLARAT” 


ordonat grupului să iasă din Kiev spre Belaia Ţerkovi. Au poposit la o ben- 
zinărie de unde se vedea bine postul Inspectoratului Auto de Stat şi au înce- 
put a urmări cum cadrele acestuia opreau şi controlau autoturismele. 

Prinzând momentul în care pe lângă benzinărie trecea pe partea postului 
de miliție o maşină de gabarit mare, moldovenii s-au plasat pe partea stângă 
în spatele acesteia şi au trecut neobservaţi pe lângă post. Au avut o contribu- 
ţie şi numerele ucrainene, maşinile nu au fost oprite de-a lungul întregului 
traseu, de parcă ar fi fost invizibile pentru posturile IAS. La ora 02.00 noap- 
tea, au trecut frontiera în Moldova, iar când au ajuns la Chişinău au aflat că 
ediţia de seară, de la ora 21.00, a programului de ştiri Vremea, de la pri- 
mul canal de televiziune din Moscova, a transmis ştirea despre reținerea la 
Kiev de către persoane neidentificate a preşedintelui autoproclamatei repu- 
blici transnistrene, Igor Smirnov. 

S-a mai anunțat că autorităţile din Ucraina derulează cercetări. Grupul 
lui Apostol l-a adus cu bine pe Smirnov în capitala Moldovei, ţară pe care 
acesta nu o iubeşte deloc şi, la 7 dimineaţa, a ajuns la izolatorul de detenţie 
preventivă al Direcţiei Afacerilor Interne din Chişinău. Operaţiunea a decurs 
fară complicaţii — nu au fost nici măcar răniţi -, iar pistolul Makarov cu mu- 
niţie, cele două automate AKS, 120 de gloanţe şi cele două veste antiglonţ 
s-au întors la depozitul de armament al MAI. După lecţia amară a evenimen- 
telor de la podul Dubăsari, când practic nu a existat comunicare, de această 
dată ne-am pregătit bine. Am primit în permanenţă, prin comunicațiile spe- 
ciale, informaţii despre deplasarea grupului pe parcursul întregii operaţiuni. 
Panteleev a raportat dimineaţa, în zori, faptul că grupul de capturare a ajuns 
la Soroca. La ora 5 dimineaţa, la 12 ore de la începerea operaţiunii, deja îi co- 
municasem telefonic despre aceasta lui Snegur. l-am recomandat procuroru- 
lui general Dumitru Postovan şi preşedintelui Comisiei parlamentare de 
combatere a criminalităţii, Victor Berlinschi, să îl acuze pe Smirnov de lovi- 
tură de stat. Liderului separatiştilor îi fusese adusă deja o acuzaţie potrivit 
art. 203, punctul 1, din Codul Penal al Moldovei, apărut în iunie 1990. Era 
vizitat permanent de anchetatorii Procuraturii Generale şi de numeroşi de- 
putaţi, de exemplu, Valeriu Matei, dar cel mai activ era Victor Berlinschi. 
Despre ce discutau, nu ştiu, nu am văzut nici materialele anchetei. 

La interogatoriu, Smirnov i-a menţionat pe toţi cei cu care a avut con- 
tacte permanente la Moscova, Chişinău şi Tiraspol. Toate acestea au fost în- 
registrate video de către Procuratură. Însă, ulterior, aceste filme nu au mai 

apărut niciodată nicăieri, iar informaţiile nu au fost divulgate. De ce? Do- 
sarul penal împotriva lui Smirnov, sub acuzaţia de tentativă de lovitură de 
stat într-un anumit teritoriu, nu a fost închis şi se află la Procuratura Gene- 
rală. La început, Snegur a dat dispoziţia de a-l îngheţa, apoi această intenţie 
a fost susținută şi de Lucinschi. Însă, în dosarul lui Smirnov, de principiu, 
în orice moment, ar putea fi reluată ancheta. 

Incontestabil, aceasta a fost una dintre cele mai reuşite operaţiuni ale Mi- 
nisterului Afacerilor Interne din republica noastră, din întreaga existenţă a 
acestei instituţii. Remarc încă o dată că reținerea a fost efectuată fără implica- 
rea forțelor securităţii statului. După arestarea separaristului nr. 1, agitația 
din presă în jurul arestării transnistrenilor s-a amplificat şi mai mult. Rămas 
în libertate, Zagreadski a atacat cabinetul lui Kravciuk şi MAI al Ucrainei. 
Mărăcuţă l-a sunat noaptea pe Snegur. La revendicările acestuia, preşedin- 
tele a răspuns demn, afirmând: „Dumneavoastră ați dormit liniștit prea 
mult timp!” Această frază ar fi putut să devină istorică, dacă Smirnov nu ar 
fi fost eliberat. 

În Tiraspolul decapitat s-a instalat panica. Toţi cei din OSTK s-au pier- 
dut. S-a înregistrat un val masiv de ştiri din partea presei simpatizante 
moscovite şi ucrainene, care şi aşa era subarme: Chişinăul a fost acuzat de 
„fărădelegi” şi că ar practica „cele mai rele tradiţii ale represiunilor din anii 
'30”. Doar cu un singur scop, eliberarea lui Smirnov, a venit un grup de de- 
putaţi ai Dumei de Stat a Rusiei, în frunte cu preşedinţii Comisiei pentru 
Relaţii internaţionale şi ai Comisiei pentru relaţiile cu fostele ţări ale URSS, 
Medvedev, şeful grupului de deputaţi Soiuz, Alksnis şi deputaţii noştri din 
Moldova - Blohin, B. Palagniuk şi alții precum şi cunoscutul deputat na- 
ţionalist rus S. Baturin. Cel din urmă a primit ulterior o parte din acţiunile 
Hidrocentralei de la Cuciurgan, a cărei vânzare a susținut-o. Centrala a fost 
înstrăinată, prin intermediul unor structuri mafiote ruse, în favoarea unei 
companii suedezo-finlandeze, iar organizatorul acestei tranzacţii, Baturin, a 
intrat şi el în acţionariat. Sunt convins că şi alți apărători ruşi ai Transnistriei, 
de care aceasta nu a dus lipsă, iată, de două decenii deja, au acţionat şi ac- 
ţionează la fel, nici pe departe în mod dezinteresat. Moscova a înţeles că, 
pentru prima dată după puci, Chişinăul avea şansa de a opri volantul care 
începuse să se învârtă la mijlocul anului 1989, când URSS i-a susținut pe 
separatiștii din Transnistria. În luna septembrie a sosit incognito la Tiraspol, 
într-o misiune de eliberare a lui Smirnov, preşedintele Partidului Democrat 

Rus Nikolai Travkin, cel care a condus, în anii 1990-1991, Comitetul pen- 
tru Relaţia cu Sovietele şi pentru autonomie locală, din cadrul Sovietului 
Suprem al Federaţiei Ruse. Întemeietorul primului partid democratic din 
Rusia la acel moment a devenit celebru când a propus cedarea Insulelor 
Kurile Japoniei, după care comuniştii ruşi au introdus o propunere alterna- 
tivă - să li se dea japonezilor nu Insulele Kurile, ci chiar pe Travkin. O ase- 
menea conduită din partea liderului Partidului Democrat a deteriorat 
relaţiile cu colegii săi din blocul Narodnoe Sog/asie!, din care făcea parte şi 
PDR, iar Travkin a decis să demonstreze că nu-i este străin patriotismul. În 
acest scop, s-a deplasat în Moldova, fără a anunţa despre asta şi Chişinăul. 
Travkin a fost invitat de către grupul de deputaţi Soiuz şi de către coman- 
dantul Districtului Militar Odessa, generalul I. Morozov, în speranţa elibe- 
rării lui Smirnov. Însă emisarul Moscovei a fost reţinut de către brigada de 
poliţie cu destinaţie specială pe drumul Dubăsari-Tiraspol şi adus la sediul 
MAI. În noaptea reţinerii a fost organizată o conferinţă de presă. 

Din comunicatul biroului de presă al MAI de la Chişinău, transmis re- 
prezentanţei Republicii Moldova la Moscova: 


La 29 septembrie a.c., în jurul orei 01.00, în apropierea orașului 
Dubăsari, un detașament de poliție a oprit un autovehicul marca UAZ-468, 
cu număr de stat 51-17, aparținând U.M. nr. 35792 a Armatei a 14-a Rusă 
din Tiraspol. 

În autovehicul se aflau deputatul poporului din Rusia, N.I. Travkin, 
președinte al Partidului Democratic din Rusia, consilierul acestuia pentru 
situaţii de urgenţă, Maksimov, precum și un detașament militar alcătuit 
din 4 soldați, condus de sublocotenentul Bugaevski. 

La 28 septembrie a.c, la programul Vremea, s-a anunţat că tov. Travkin 
N.I. se afla la Duşanbe, ceea ce le-a produs suspiciuni polițiștilor, motiv 
pentru care a fost necesară identificarea persoanelor. În plus, cunoscând 
atitudinea unei părți a populației faţă de tov. Travkin N.L, din cauza decla- 
raţiilor sale despre evenimentele din Moldova, au existat temeri privind să- 
nătatea și viața acestuia. 

Tov. Travkin N.I. 1 s-a propus să meargă la MAI, sub escorta polițiștilor. 
La Ministerul Afacerilor Interne, a avut o discuție cu jurnaliștii, inclusiv cu 
cei de la TASS, programul Vremea, France Press, Moldpres, de la radiouri și 
televiziuni. În plus, la discuţie, a participat și deputatul poporului din 

Republica Moldova, V. Berlinschi. În timpul discuţiei, tov. Travkin N.I. şi 
tov. Maksimov nu au exprimat obiecţii cu privire la modul în care au fost 
trataţi. Tov. Travkin N.I. i-a fost acordată asistență pentru transport, ple- 

când la Moscova la bordul cursei 1740. 


La Moscova, Travkin s-a dezlănţuit cu acuzaţii împotriva primei delegaţii 
ruse, conduse de deputatul rus Krasavcenko şi cu complimente la adresa 
Tiraspolului. Se pare că Nikolai Ilici era dominat doar de calcule egoiste şi de 
invidie: spre deosebire de Krasavcenko, primit bine la Chişinău, acesta a co- 
municat pe un ton destul de dur cu conducerea brigăzii cu destinație specială 
a Poliţiei şi cu mine personal, în timpul procesului de expulzare din ţară. 

Diplomaţia îi era străină deputatului rus, care se exprima pe şleau: 


Zvonurile despre conservatorismul Tiraspolului sunt neîntemeiate. Pen- 
tru mine, Transnistria este o republică. Acolo, spre deosebire de Moldova, a 
avut loc un referendum. Acești băieți nu se dau în lături de la nimic pentru 
a-i înfrânge pe transnistreni. Cum să nu remarci așa ceva, cum a făcut 
Krasavcenko? Acesta este și sacrilegiul, că deputatul rus își trădează compa- 
trioții. Revenind la Moscova, l-am sunat pe Gorbaciov și o a doua delegaţie 
rusă a plecat. Pentru mine răspunsul este unul singur: dacă Moldova va pă- 
răsi Uniunea, Transnistria va avea și ea dreptul la autodeterminare. 

Exact ca și Crimeea, ca și partea rusofonă a Kazahstanului. De ce să ne 
prefacem: cică am trăit într-un singur stat. Odată ce sunt state noi, sunt și 
graniţe noi. Moldova va obține independența, dar fără Transnistria. 


După cum vedem, Travkin a mers foarte departe cu patriotismul său pă- 
timaş, îndemnând Crimeea la autodeterminare şi alipire a ei la Rusia, pre- 
cum şi la fărâmițarea Kazahstanului... 


În conducerea Transnistriei nu sunt niciun fel de conservatori „de dreapta”, 
ci oameni care pun suflet pentru compatrioții lor, spunea Travkin. Fi erau dis- 
perați și se agaţă de orice mână întinsă lor în ajutor, chiar și de una murdară 
(ce a nimerit-o! - I.C.). Puțin probabil că ar putea fi simplificate proce- 
sele care au loc în Moldova şi Transnistria. Cu atât mai mult cu Cât aceasta 
nu întrunește susținerea nici măcar a unei părți a corpului deputaţilor din 
Rusia. A anumitor deputaţi - da. 


Acest democrat nu avea instinct politic. Cu două săptămâni înaintea 
puciului, într-un interviu pentru ziarul „Megalopolis-Epress” Travkin făcea 
următoarea prognoză: „În ceea ce privește dictatura dinspre organele de 

conducere, nu există la noi mareşali şi generali atât de orbi care să vrea să 
preia printr-o lovitură de stat puterea într-o ţară cu 300 de milioane de lo- 
cuitori, în care totul fierbe pentru că economia este în cădere”. În timpul pu- 
ciului, Travkin nu s-a evidenţiat, iar, din acest motiv, cariera sa a luat-o pe o 
curbă descendentă. Ulterior, fondatorul primului partid rusesc necomunist 
amintea că el este erou al muncii socialiste şi iniţiatorul introducerii antre- 
prizei în construcţiile civile din sate şi a început să apară în public cu o 
stea de aur pe sacou, pe care a obținut-o la începutul carierei sale democra- 
tice. Unul dintre colegii săi l-a numit pe Nikolai Ilici „om fără convingeri, 
oportunist”, şi se vede că această caracteristică a fost cel mai bine confir- 
mată de călătoria sa din septembrie în Transnistria. 

În discuţia cu Travkin, i-am prezentat situaţia în amănunt, explicându-i 
că este vorba despre subminarea statalității Moldovei, de o campanie împo- 
triva autorităților legale. Travkin, după ce m-a ascultat, a cerut eliberarea lui 
Smirnov, spunând că acesta „nu va mai încălca legea”. Au dat fuga să-l vadă 
Matei, Berlinschi, iar, împreună cu ei, o grămadă de jurnalişti... şi politi- 
cieni gură-cască locali. După plecarea deputatului, la 30 septembrie, m-am 
adresat ministrului apărării al URSS, Evgheni Şapoşnikov, printr-o scri- 
soare în care am evidenţiat imixtiunea militarilor şi politicienilor ruşi în ac- 
tivitatea MAI. Iată textul documentului: 


Stimate Evgheni Ivanovici, 

Ministerul Afacerilor Interne al Republicii Moldova își exprimă încă o 
dată îngrijorarea provocată de continuarea imixtiunii cadrelor unităților mi- 
litare dislocate pe teritoriul republicii în activitatea organelor de apărare a 
legii din Republica Moldova. În intervalul 10-20 septembrie, la indicația 
conducerii Districtului Militar Odessa și a Armatei a 14-a de la Tiraspol, a 
avut loc o adunare a ofițerilor şi subofițerilor care au afirmat fară echivoc 
că, în pofida ordinelor Ministerului Apărării din URSS, vor ţine partea se- 
paratiștilor, iar, în cazul acutizării situaţiei, îi vor apăra. În ultima perioadă, 
au fost tot mai dese cazurile în care au fost reținuți membri ai formațiuni- 
lor militare ilegale de la care au fost confiscate muniţie, bunuri militare și 
echipamente militare, printre care mijloace de comunicare, grenade, explo- 
zivi, rachete de semnalizare, pistoale ș.a.m.d. 

Paza improprie a depozitelor şi obiectivelor militare favorizează furtul 
armamentului de luptă de către combatanți transnistreni. Astfel, la 17 sep- 
tembrie a.c., între orele 11.00 şi 13.00, 8 până la 10 persoane neiden- 
tificate ce s-au deplasat cu un autovehicul GAZ-6 8 au furat de la UM 74278 

douăzeci de aruncătoare de mine de 120 mm și 59 de mine. Numeroasele 
fapte dovedesc că luptătorilor li se pun la dispoziție mijloace de transport, 
beneficiind și de suport sub formă de interceptări radio și informaţii militare. 

De serviciile militarilor beneficiază liderii formațiunilor politice de di- 
ferite orientări, care circulă pe teritoriul Moldovei, agravând situaţia și așa 
incendiară, instigând diverse pături ale populaţiei. La 29 septembrie a.c., 
în jurul orei 1 noaptea, În apropierea orașului Dubăsari, a fost reținut, În 
vederea identificării, deputatul poporului din RSFSR, președintele Par- 
tidului Democrat din Rusia, Travkin N.L, care se deplasa spre Rîbnița, fi- 
ind escortat de un detașament de la UM 35792. Tov. Travkin a sosit în 
Moldova incognito și a explicat că escorta militară a fost stabilită împre- 
ună cu ministrul apărării al RSFSR, tov. Kobeţ. Aducându-vă la cunoș- 
tinţă cele mai sus menţionate, vă rog, încă o dată, să luați toate măsurile 
posibile în vederea împiedicării imixtiunii Forțelor Armate Ruse în activi- 
tatea organelor afacerilor interne ale Republicii suverane Moldova. 

Cu stimă, I. Costas 


După o perioadă de dezorientare, Tiraspolul, convingându-se de spriji- 
nul Moscovei, a început un atac psihologic fară precedent împotriva autori- 
tăţilor de la Chişinău şi MAI din Moldova. Blocada transportului feroviar 
a durat o lună de zile. Tiraspolul a organizat această acţiune de impact având 
convingerea fermă că „organizatorii represiunilor” şi „călăii” personificați 
de autorităţile şi MAI moldovene nu se vor atinge de apărătoarele vârstnice 
ale lui Smirnov. Remarc paradoxul că, pe de o parte, liderii transnistreni 
susțineau în permanenţă că politicienii de la Chişinău sunt imorali, iar pe 
de altă parte, au cedat sexului slab fără nicio şovăială locurile în prima li- 
nie... Executanţii planului au fost deputatele Consiliului oraşului Tiraspol, 
Galina Andreeva şi Svetlana Migulea. La 1 septembrie, din dispoziţia 
OSTK, acestea au declanșat o grevă a femeilor, iar după mitingul de la 
Casa Sovietelor au blocat gara. La 6 septembrie, greva politică a femeilor 
s-a mutat la Bender, pentru ca Transnistria să poată primi mărfuri. Trenu- 
rile de călători au fost lăsate să circule. 

La 2 septembrie, s-a deschis al IV-lea Congres al deputaţilor poporului 
din Transnistria, prilejuit de prima aniversare a proclamării republicii ile- 
gale. La acesta, a fost adoptată constituţia aşa-numitei RSSM Nistrene, au 
fost aprobate stema şi drapelul, a fost asumat un termen de o săptămână 
pentru adoptarea legii privind garda republicană, pentru transferarea în 
subordinea Sovietului Suprem şi a guvernului aşa-numitei RSSM Nistrene 

a tuturor organelor de apărare a legii din Transnistria. S-a făcut propunerea 
de a se adresa celui de-al V-lea Congres al deputaţilor poporului din URSS, 
solicitând recunoaşterea independenţei şi suveranității RSSM Nistrene şi a 
participării acesteia la semnarea Tratatului Unional. Organizatorii congre- 
sului au promis că vor întrerupe furnizarea gazelor şi energiei electrice în 
raioanele din dreapta Nistrului. În replică, Snegur a declarat, la televizi- 
une, că nu există nicio republică transnistreană şi că liderii separatiştilor 
vor fi traşi la răspundere penală. 

La 3 septembrie, Snegur a emis decrete prin care toate instituţiile va- 
male şi comisariatele militare au fost subordonate Republicii Moldova, sec- 
torul frontierei de stat a URSS de pe teritoriul Republicii Moldova a fost 
transferat sub jurisdicția Chişinăului, iar detaşamentul de grăniceri de la 
Nijnednestrovsk a fost trecut în subordinea KGB-ului republican. În aceeaşi 
zi a fost semnat decretul privind înfiinţarea Forţelor Armate ale Republicii 
Moldova şi retragerea de pe teritoriul republicii a trupelor Armatei Sovietice. 

Ghimn Pologov a fost cel mai afectat de detenţia de la Chişinău. Depu- 
tat al Parlamentului Republicii Moldova, preşedinte al Consiliului oraşului 
Bender, acesta a meditat şi şi-a schimbat optica în celula izolatorului de de- 
tenţie nr. 13. El a început să-şi convingă colegii să înceteze cu constituirea 
organelor ilegale ale puterii şi să înceapă negocieri cu Chişinăul. În cele din 
urmă, deputaţii Consiliului oraşului Bender i-au dat vot de neîncredere lui 
Pologov, iar, la 6 octombrie, postul său a fost ocupat de Veaceslav Kogut. 

Moldovenii din Bender şi locuitorii Varniţei au refuzat să participe la 
alegerile pentru primarul oraşului. După eliberarea lui Pologov, Porojan şi 
Milman, în izolatorul de anchetă nr. 13 au mai rămas Bodnar, Popov, 
Kendighelian şi Topal. În izolatorul de detenţie, ei făceau ceea ce fac de obi- 
cei deţinuţii de la noi, de la hoţi de locuinţe la distrugători ai fundamente- 
lor statului: elaborau scrisori către „toţi oamenii de bună-credinţă” la toate 
adresele cunoscute, se plângeau de „fărădelegile comise de Moldova”. Din 
izolatorul MAI, şi Smirnov mâzgălea scrisori concerățenilor, de exemplu, a 
scris un mesaj cu un apel la încetarea „şederii pe şine”. Acest text a fost citit 
la radioul din Tiraspol în seara zilei de 2 septembrie: 


Nu pot accepta ca, din cauza mea, să sufere oameni din Moldova, Rusia 
și Ucraina, din cauza blocării mărfurilor pe calea ferată (aşa scria în text - I.C.). 
Nu putem să-i condamnăm la suferință, indiferent care ar fi țelul urmărit 


în acest fel. 

Ulterior, transnistrenii au relatat că, se pare, ar fi fost închişi cu deținu- 
ţii de drept comun, care s-au purtat foarte bine cu ei: au intrat în greva foa- 
mei împreună cu deţinuţii politici şi au transmis informaţii în exterior. 
Aceasta mi-a amintit de povestirile bolşevicilor despre suferinţele lor dina- 
inte de 1917... În ceea ce priveşte greva foamei, într-una dintre scrisorile 
adresate femeilor care blocaseră calea ferată, Smirnov relata: 


Nu am intrat în greva foamei, consider că nu trebuie să îmi distrug să- 
nătatea, am nevoie de ea să muncesc pentru Transnistria. Condiţiile din izo- 
Iatorul de anchetă sunt obișnuite pentru astfel de instituții, sănătatea este 
în limitele normalului... 


Deputaţii ruşi au încercat insistent să-i înduplece pe Snegur, Moşanu 
(preşedintele Parlamentului era cel mai reticent) şi Muravschi să-l elibereze 
pe Smirnov — şi-au dat cuvântul că acesta, în general, nu va mai face nicio- 
dată politică şi, în particular, nu va mai înfiinţa structuri separatiste, ci, dim- 
potrivă, folosindu-şi enorma influenţă, va stinge focarul de separatism. 
Venind în sprijinul celor spuse, deţinutul şi-a şi compus în grabă scrisorile 
adresate transnistrenilor. Şi preşedinţii comitetelor executive ale raioanelor 
de pe malul stâng au scris mesaje similare, confirmând disponibilitatea lor 
de a renunţa la acțiuni separatiste. Iar liderii noştri au început să creadă că 
ar trebui să îl elibereze pe principalul deţinut. 

M-am opus categoric oricăror înţelegeri într-un moment în care aveam 
şansa să lichidăm formațiunea separatistă din rădăcini. Pentru mine şi pen- 
tru toate cadrele MAI, tratativele pe marginea eliberării celor arestaţi şi în- 
crederea că Smirnov se va îndrepta au fost o lovitură sub centură. După aşa 
ceva, cum aş mai fi putut să mă uit în ochii ofițerilor MAI care şi-au riscat 
viaţa, libertatea, au fost expuşi batjocurilor monstruoase numai pentru fap- 
tul că şi-au făcut datoria? 

Perioada în care Petru Lucinschi era preşedinte a fost una în care 
autoproclamata RMN a înregistrat un impuls puternic spre dezvoltare, nu 
fără contribuţia Chişinăului. Atunci forțele Tiraspolului au încercat, ca răz- 
bunare, să-i prindă pe toţi participanţii la operațiunea de capturare a lui 
Smirnov. Cei implicaţi în operațiunea de arestare a liderilor separatişti nici 
acum nu doresc să facă publice detaliile acelor evenimente, după ce au fost 
ameninţaţi de multe ori. Chiril Panteleev a făcut obiectul unei tentative de 
răpire, membrii familiei sale au fost supuşi presiunilor... Ulterior, acest ofițer 
deştept, inteligent, cinstit a condus Serviciul Paşapoarte al MAI. Pentru 

operaţiunea de prindere a lui Smirnov a fost pedepsit altfel: Molojen, înfi- 
ințând sistemul Registru, l-a dat afară pe Panteleev. 

Voronin, din interiorul Academiei MAI a URSS, era unul dintre instiga- 
torii constituirii zonelor separatiste în Moldova, Molojen şi Mişin ajutau şi 
ei, ţineau legătura în permanenţă cu Grosul şi gruparea tiraspoleană din 
MAI moldovean. Îi prezentam zilnic lui Snegur informaţii despre structu- 
rile comerciale reînfiinţate la Chişinău, care mereu îl finanțau pe Smirnov. 

L-am surprins pe Molojen că le-a trimis tiraspolenilor camioane cu 
echipamente care se îndreptau către Chişinău, dar nu au mai ajuns la des- 
tinaţie... Însă evenimentele au continuat să evolueze după planul pus la 
cale de Moscova. 

La 4 septembrie, după întâlnirea dintre deputaţii poporului de la Tiraspol 
cu prim-ministrul Valeriu Muravschi, autorităţile de la Chişinău au promis 
că îl vor elibera pe Smirnov în termen de 24 de ore, dacă va înceta blocada 
feroviară. Totuşi, femeile şi-au impus condiţiile cerând în mod isteric ca mai 
întâi să le fie eliberat idolul. După negocieri îndelungate, la 1 octombrie, 
Smirnov, la fel ca şi ceilalți lideri ai separatiştilor, a fost eliberat la indicaţiile 
procuraturii Republicii Moldova (D. Postovan) cu obligația scrisă de a nu 
părăsi localitatea şi, sub cuvânt de onoare, că nu va mai face politică. 

Eu nici măcar nu am fost informat, deşi eram membru al Consiliului de 
Securitate al Republicii Moldova. De altfel, condamnarea lui Smirnov ar 
fi fost o lecţie şi pentru ceilalți. Doritorii de „separatism” ar fi fost nevoiţi 
repede să „ascundă coada între picioare”. Sunt ferm convins că foarte mulți 
s-ar fi răzgândit să se joace „de-a separatismul” dacă ar fi realizat că Repu- 
blica Moldova era capabilă să îşi apere statalitatea şi integritatea. Nu este 
exclus ca acest conflict să fi luat o cu totul altă întorsătură. Dar, vai, politi- 
cienii noştri au cedat în faţa Moscovei, ca nişte copii speriaţi! 

După mulți ani, în 2010, la întâlnirea deputaţilor Parlamentului '90, 
deputatul N. Slabu i-a pus o întrebare rezonabilă lui Snegur: De ce a fost 
eliberat Smirnov, de ce nu a fost tras la răspundere conform legii, pentru dez- 
membrarea țării, de ce nu a fost deferit justiţiei? Răspunsul lui Snegur a fost 
următorul: „Nu am luat de unul singur această decizie, ea a fost luată în co- 
lectiv” Cine anume a luat decizia absurdă şi criminală, ce colectiv anume 
nu se ştie nici în ziua de azi. La şedinţa Guvernului Muravschi din toamna 
anului 1991, când, la insistența delegaţiilor Moscovei şi Transnistriei, a fost 
acceptat memorandumul de reglementare a situaţiei, de lichidare a separa- 
tismului, de eliberare a lui Smirnov şi a altor lideri separatişti, documentul 

a fost semnat, în numele Parlamentului Moldovei, de vicepreşedintele Par- 
lamentului, lon Hadârcă, şi de preşedintele Comisiei parlamentare, Victor 
Berlinschi, în numele guvernului, prim-ministrul Valeriu Muravschi. Ei 
au intervenit cel mai mult în favoarea lui Smirnov şi au fost primii care au 
susținut planul semnării unui acord de pace între Parlamentul Moldovei şi 
Sovietul Suprem al Federaţiei Ruse, în care se menţiona clar că Smirnov va 
fi lăsat în libertate, la Tiraspol. Ce era asta? Naivitate? Sau un anume inte- 
res? Am auzit de la veteranii de război că unul dintre parlamentarii influ- 
enți ar fi devenit proprietarul unui restaurant pe bulevardul Negruzzi, 
imediat după ce a fost eliberat liderul separatiştilor. 

Smirnov a aflat, cu contribuţia mea, ce înseamnă patul de scânduri, însă 
nu din vina mea cel care a comis cea mai gravă crimă faţă de Republica 
Moldova a avut o experienţă a închisorii atât de scurtă. De ce s-a întâmplat 
aşa, de ce Smirnov a fost eliberat atât de repede, de ce nu a compărut în fața 
justiţiei? La aceste întrebări cetățenii Republicii Moldova trebuie şi aşteaptă 
şi azi un răspuns clar de la M. Snegur, I. Hadârcă şi procurorul D. Postovan. 
Preşedintele Snegur, deşi a scris mai multe volume de memorii, la aceste în- 
trebări încă nu a răspuns, chiar dacă, incontestabil, cunoaşte toate detaliile. 

Cu toate că Smirnov a declarat că va veni la Procuratura Republicii 
Moldova pentru a depune mărturie, nimeni nu l-a mai văzut pe acolo. 
Procuratura moldoveană, la rândul ei, nu l-a citat niciodată pe infractorul 
nr. 1 care, de-a lungul mai multor ani, a fost autorul unor provocări perma- 
nente, ce au urmărit inițial declanşarea războiului, inclusiv la Bender, apoi 
compromiterea negocierilor de pace între Chişinău şi Tiraspol, derulate 
pe parcursul mai multor ani. Sunt absolut convins că prin organizarea unui 
proces demonstrativ de judecată şi prin încarcerarea unuia dintre autorii 
strategiei de scindare a Moldovei şi a loviturii de stat am fi trăit astăzi într-un 
stat unitar şi indivizibil privind cu încredere spre viitor. Pentru greşeala fa- 
tală a lui Snegur şi a coechipierilor săi noi toţi am plătit şi plătim în conti- 
nuare un preț prea mare. În ceea ce mă priveşte, am făcut tot ce-mi stătea 
în putinţă, chiar mai mult de atât, pentru a-i trage la răspundere pe liderii 
separatiști conform legislaţiei Moldovei, şi nu este vina mea că ei sunt încă 
liberi şi continuă să conducă netulburaţi, de peste 20 de ani, un popor înşe- 
lat, iar ei să se scalde în bani şi să n-aibă nicio grijă. lată cum îşi aminteşte 
un complice la crima faţă de integritatea Republicii Moldova, Rîleakov, eli- 
berarea lui Smirnov: 

A ieșit de acolo cu convingerea și mai mare că tot ce am făcut noi până 
atunci era absolut corect. A început să lucreze energic, orientat și ferm... 
Răspunsul politic dat de RMN Chișinăului a fost hotărârea Sovietului Su- 
prem privind organizarea concomitentă, la 1 decembrie 1991, a referendu- 
mului pentru independența Republicii Moldovenești Nistrene și a 
alegerilor pentru președintele RMN. 


Ajuns în libertate, Smirnov a devenit primul preşedinte al aşa-numitei 
RMN, post în care a rămas (cu echipa sa, practic, în formaţie completă!) 
pe parcursul mandatelor unui preşedinte al URSS şi a trei preşedinţi ai 
Rusiei - Boris Elțîn, Vladimir Puțin şi Dmitri Medvedev -, a reprimat de 
mai multe ori opoziţia internă şi nimeni de la Chişinău, Tiraspol sau 
Moscova, cu toate eforturile depuse, nu a putut, până în prezent, să îl dea 
jos din această funcţie. Originar din Petropavlovsk-Kamceatskii, a venit în 
Moldova de la Herson, la 20 noiembrie 1987, deloc întâmplător, chiar la 
începutul perestroikăi lui Gorbaciov. Când în URSS frământările abia înce- 
peau, câțiva analişti au făcut prognoze, neexcluzând un asemenea dezno- 
dământ, precum slăbirea autorităţii centrale. Atunci, centrul a început 
să se dea bine şi să cocheteze cu mişcările populare. Numai că acesta era 
un cuţit cu două tăişuri. CC al PCUS şi KGB al URSS şi-au trimis oa- 
meni în toate republicile, angajaţi în prealabil şi pentru totdeauna şi care, 
niciodată, în nicio împrejurare, nu au încetat colaborarea cu Moscova. În 
această situaţie erau numeroşi secretari ai CC ale partidelor comuniste din 
republicile unionale şi secretari ai Comitetelor raionale. Astfel se exercita 
controlul asupra regiunilor, iar pe alocuri, ca de exemplu în Moldova, 
acesta se solda cu succes pentru Moscova. Republica noastră a fost dez- 
membrată în trei părţi, după cum a fost planificat. Îmi amintesc că Snegur 
mi-a spus odată cuvintele lui Gorbaciov: „Na veți semna Tratatul Unional, 
vă veți dezmembra!” Şantajul tacit al Kremlinului a continuat sub Elțîn, 
urmărindu-se prin orice mijloace menţinerea pe hartă a formaţiunii ile- 
gale, bastion al influenţei ruse în Moldova şi în Balcani. 

După ce Muravschi, Hadârcă, Miţul, Răciula, din partea Chişinăului, 
Finaghin şi Leontiev, din partea separatiştilor, au semnat protocolul co- 
mun de retragere, începând cu 1 octombrie 1991, a formațiunilor armate 
din Dubăsari şi de predare anonimă a armelor trebuia să intre în vigoare 
una dintre prevederile acestuia: încetarea constituirii structurilor statale 
ilegale şi transferarea organelor puterii şi administraţiei de stat. Tiraspolul 

a promis că va proceda astfel şi că va asigura funcţionarea integrală a orga- 
nelor de ordine ale Republicii Moldova. 

Din comisia de conciliere, care trebuia să stabilească măsurile de lichi- 
dare a separatismului în Republica Moldova, făceau parte: prim-ministrul 
Republicii Moldova, Valeriu Muravschi; prim-vicepreşedintele Par- 
lamentului Republicii Moldova, Ion Hadârcă; preşedintele Consiliului 
oraşului Bender, Ghimn Pologov; preşedintele Comitetului Executiv al ora- 
şului Tiraspol, Stanislav Moroz; preşedintele Comitetului Executiv al oraşu- 
lui Dubăsari, Vladislav Finaghin; vicepreşedintele Comitetului Executiv al 
oraşului Rîbnița, V. Eromko; preşedintele Comitetului Executiv al raionu- 
lui Dubăsari, Ivan Miţul; preşedintele Consiliului raionului Rîbnița, Boris 
Palagniuk; preşedintele Comitetului Executiv al raionului Grigoriopol, 
S. Leontiev; preşedintele Comitetului Executiv al raionului Kamenca, 
L. Mateiciuc; reprezentantul Consiliului raionului Slobozia, V. Labunski. 

Toţi aceştia au semnat protocolul comun privind „normalizarea situaţiei 
în unele localități de pe malul stâng din Republica Moldova”. Printre altele, 
acesta conţinea un punct, cel mai important pentru Smirnov, şi anume: 
„Susținerea cererii de examinare de către Procurorul Republicii Moldova a 
înlocuirii măsurii de interdicţie la adresa urmăririlor Smirnov, Topal, Po- 
pov şi Botnar”. 

Tiraspolului i se cerea excluderea tentativelor de soluționare a proble- 
melor în litigiu, prin recurgerea la forță, greve economice, blocade, şantaj, 
presiuni psihologice, dezinformare; deblocarea căilor feroviare şi rutiere, li- 
chidarea barajelor din localități, încetarea demersurilor de înființare a struc- 
turilor ilegale, asigurarea funcționării normale a organelor de ordine pe 
întreg teritoriul Moldovei, asigurarea dezarmării indivizilor şi formațiuni- 
lor civile cu predarea armelor către organele de ordine din Moldova. Aces- 
ta era prețul libertății lui Smirnov. Totuşi, nicio promisiune nu a fost înde- 
plinită nici atunci şi nici ulterior. Totul a rămas doar pe hârtie. Tiraspolul 
schimba un mijloc de şantajare a Chişinăului cu altul. A încetat blocada 
căii ferate, a început războiul financiar. La 7 octombrie, Banca Națională 
a Moldovei a înghețat contul Tiraspolului, în valoare de 300 de milioane de 
ruble şi a dispus interzicerea plăţilor în Transnistria pentru producţia livra- 
tă în Republica Moldova. La 25 octombrie, Muravschi a sosit la Tiraspol, 
unde a cerut înregistrarea băncilor din Transnistria la Banca Națională a 
Moldovei. Nici aceasta nu s-a concretizat: Smirnov a reuşit să deschidă 

conturi corespondente la bănci comerciale din afara republicii şi nu a mai 
efectuat vărsăminte la bugetul Moldovei. 

Am analizat de multe ori situaţia creată şi, repet, de fiecare dată am 
ajuns la concluzia că, dacă Smirnov nu era eliberat, acest lucru i-ar fi deter- 
minat pe foarte, foarte mulți susținători de la Moscova ai autoproclamatei 
RMN, ca să nu mai vorbesc de Chişinău şi Transnistria, să mediteze şi să 
caute un compromis. Era posibilă identificarea unei alte soluţii? Sunt con- 
vins că da. Desigur, situaţia era foarte, foarte dificilă: la acel moment, rămă- 
seseră pe drum peste 5 000 de vagoane, pierderile directe produse de blocada 
transporturilor feroviare erau, la 18 septembrie, de circa 35 de milioane de 
ruble, nu au mai fost recepționate 400 de tone de mărfuri, a apărut perico- 
lul opririi hidrocentralei de la Cuciurgan, din cauza întreruperii livrării 
păcurii. Totuşi, mărfurile puteau fi redirecționate pe magistralele rutiere, 
putea fi deschisă o linie de aprovizionare cu mărfuri din România, care ar 
fi fost de acord să ajute; de altfel, atunci nu depindeam în totalitate de im- 
porturile de alimente. Putea fi conectată ramura feroviară nordică, o altă 
variantă fiind construcţia, într-o jumătate de an, a unei linii de ocolire a 
Transnistriei. Puteam lua energie electrică din România, fapt care a şi fost 
probat după câţiva ani, precum şi gaze. Ar fi fost greu, însă teritoriile noas- 
tre legitime meritau să luptăm pentru ele! Astfel, pierderile noastre au fost 
cu mult mai mari decât ne temeam. 

Dar, vai, aceste probleme nici măcar nu au fost dezbătute, nu au fost 
analizate variante posibile de evoluţie a situației, nu au fost făcute niciun fel 
de planuri şi prognoze. Autorităţile noastre, pur şi simplu, nu au ştiut să 
gândească din perspectiva statului. Întotdeauna, la şedinţele de comisii, în 
special, la şedinţele plenare, deputaţii se revoltau, strigau, se încăierau, cău- 
tau vinovaţi şi cereau sângele acestora. Pe de altă parte, principalul necaz 
era acela că Parlamentul nu avea o strategie de combatere a separatismului. 

Organul nostru legislativ semăna cu moara stricată din poveşti, care nu 
se mai putea opri: măcina încontinuu rezoluţii şi hotărâri cu măsuri care 
trebuiau adoptate, dar toate acestea au rămas pe hârtie, o voce care striga 
în deşert. Le-am spus de mai multe ori lui Snegur şi Muravschi că depre- 
ciem conceptul de autoritate statală emițând hotărâri fictive, hârtii goale, de 
care să se facă haz pe malul stâng şi în Găgăuzia. Parlamentul a instituit de 
două ori starea de urgenţă în zonele separatiste şi niciodată, nimeni nu şi-a 
pus întrebarea simplă: dacă teritoriile despre care era vorba nu erau controlate 

de noi, atunci, la ce bun? Care era modalitatea de impunere a deciziilor pri- 
mite de parlament şi de guvern?? Cu ce forțe, prin ce pârghii?? 

În anii războiului şi mult timp după aceea, nu o dată mi-am pus întreba- 
rea: dar ce fel de preşedinte a fost Snegur? Da, el întruchipa imaginea ţăranu- 
lui, apropiată sufletului alegătorilor: lent, greoi, solid, înrădăcinat puternic 
în pământul natal. Era însă Snegur un om înţelept, drept şi vizionar? În me- 
moriile sale, fostul preşedinte scria că a fost şi a rămas „un om mediu” şi aşa 
era, inteligenţa şi abilităţile sale în administrarea statului nu puteau fi consi- 
derate altfel decât modeste. Din păcate, în acel moment, nu ne trebuia un 
țăran modest, ci un om cu o judecată flexibilă, solidă, care să scoată țara 
din criză, aşa cum au facut-o preşedinţii țărilor baltice sau cum a procedat 
Franklin Roosevelt în SUA, în anii Marii Depresiuni. 

Sunt convins că primul nostru preşedinte a fost un patriot, suferea în 
mod sincer şi, în sinea lui, cunoştea dimensiunea răspunderii sale, însă nicio- 
dată nu a recunoscut-o şi nu şi-a analizat pe deplin erorile. Acest om, aflat 
timp de 5 ani în funcţii de conducere în aparatul CC al PCM, trebuia să 
adopte pentru sine şi să impună aparatului de stat un nou stil de muncă. În 
schimb, Snegur, ca un preşedinte de colhoz, un bun agronom, le-a arătat tu- 
turor exemplul mult lăudatului „cumetrism”. El s-a înconjurat, invariabil, 
de persoane al căror nivel intelectual nu îl punea în inferioritate, după care 
se supăra că proştii, trădătorii, laşii şi meschinii l-au dat la o parte pentru a 
lua tot ce doreau. Când se supăra pe cineva, Snegur purta ranchiună şi îşi ex- 
prima neîncrederea, ceea ce făcea dificilă comunicarea profesională. Se su- 
păra uşor şi din nimic, însă nu clarifica lucrurile, ci, pur şi simplu, cum se 
spune, Î] scotea de pe listă. Lipsa de recunoştinţă a lui Snegur faţă de cei cu 
care a lucrat a generat dispreţ faţă de el. Eu am plecat de la Ministerul Apă- 
rării ca general-locotenent, nu ca locotenent-colonel, am suferit un accident 
rutier şi o operaţie grea, iar Snegur niciodată nu şi-a amintit meritele mele, 
faptul că mi-am asumat cele mai grave pericole la momentul instaurării 
statalității Republicii Moldova. Totuşi, ulterior, în 1996, când Mircea Ivano- 
vici a fost reales preşedinte, m-a găsit foarte repede, pentru că avea nevoie să 
lucrez cu el, să fiu persoana de încredere în viitoarea campanie electorală. Dis- 
cuţia a fost foarte scurtă - am refuzat, spunând că nu va avea şansa să fie încă 
o dată preşedinte. În cartea sa, Snegur s-a plâns că toţi l-au abandonat, când, 
în realitate, el a fost cel care, atunci când era la putere, ne-a abandonat pe toți 
cei care îi erau devotati Domniei Sale, devotați cauzei naţionale. 


CAPITOLUL 23 


Scindarea MAI 


Lupta Tiraspolului pentru secţiile structurilor de afaceri 
interne de pe malul stâng. Pichetarea Secţiei orăşeneşti a 
afacerilor interne din Tiraspol. Rîbnița: trădarea lui Fucedji. 
De ce s-a predat Camenca. Presiunile asupra Secţiei raionale 
a afacerilor interne (SRAI) din Slobozia. Asasinarea lui Tuluş 
ca plată pentru trădare. La Dubăsari este dat jos tricolorul. 
Presiunile asupra echipei lui Şcerbatii. Isprava lui Kolesnik 


Nu am reușit să consolidăm Poliţia în Transnistria. Înainte ca Tiraspolul 
să adopte Legea miliției, secţiile orăşeneşti şi raionale ale afacerilor interne 
făceau parte din MAI moldovenesc şi primeau salariile din Moldova. În a 
doua jumătate a anului 1991, oamenii lui Smirnov au început să forțeze 
procesul transferului lor abuziv sub jurisdicția autoproclamatei republici. 
Tiraspolul avea nevoie de propria miliție, pentru a da o aparenţă de legali- 
tate acţiunilor în forță, de ocupare a unui teritoriu al Moldovei. 

Dacă secţiile orăşeneşti şi raionale ale Ministerului Securităţii Naţionale, 
tribunalele şi Procuratura din raioanele de pe malul stâng, în general, s-au 
predat, practic, fără luptă, Poliţia a rămas fidelă datoriei sale până în ulti- 
mul moment. Au trecut de bunăvoie de partea separatiştilor doar cadrele 
secţiilor afacerilor interne din Camenca şi Rîbnița, toate celelalte secţii - de 
la Grigoriopol, Dubăsari, Slobozia - fiind ocupate de separatişti după ale- 
gerile din 3-4 decembrie 1991. Cele mai puternice presiuni au fost făcute 
asupra cadrelor secţiilor orăşeneşti din Tiraspol şi din Bender. 

La 10 septembrie 1991, Tiraspolul a anunţat oficial înfiinţarea gărzii re- 
publicane (care, de altfel, exista, de facto, încă din 1990). Potrivit unor date, 

voluntarii recrutaţi în această unitate principală de luptă a autoproclamatei 
RSSM Nistrene, după absolvirea unui curs de pregătire militară, primeau 

peste 5 000 de ruble pe lună. În plus, în întreprinderi, continua înfiinţarea 
şi înarmarea unei armate (garda) populare. Separatiştii erau sprijiniți neofi- 
cial şi de Armata a 14-a rusă, în care serveau, în principal, transnistreni şi 

care, la momentul începerii conflictului armat, avea 9 250 oameni. Ofițerii 
Armatei a 14-a instruiau formațiunile ilegale de rezistenţă înfiinţate. 

La 11 septembrie, Prezidiul Sovietului Suprem al autoproclamatei repu- 
blici a hotărât că nu mai este în vigoare, pe teritoriul regiunii, decretul pre- 
şedintelui Republicii Moldova privind retragerea forțelor armate ale URSS 
şi a trupelor interne ale MAI sovietic. Tiraspolul a adresat o cerere preşedin- 
telui URSS pentru menţinerea Forţelor Armate ale Uniunii pe teritoriul 
Transnistriei. Ziua următoare, la Tiraspol şi Rîbnița, două unităţi militare 
ale Armatei a 14-a au decis, în urma adunării ofițerilor, să treacă sub juris- 
dicţia așa-numitei RSSM Nistrene. 

Noi am aflat că OSTK a început să primească arme din depozitele 
Armatei a 14-a chiar după întâlnirea lui Igor Smirnov cu şefii structurilor de 
forță ale URSS, la Moscova, în vara anului 1990. Totuşi, Moscova nega ve- 
hement acest lucru. Astfel, la 13 septembrie, Centrul pentru Relaţii cu 
Publicul al Ministerului Afacerilor Interne din URSS a anunţat că nu au 
avut loc niciun fel de negocieri sau întâlniri protocolare cu reprezentanţii 
Tiraspolului, precum şi că ministerul respectă, chipurile, înțelegerile conve- 
nite cu şefii MAI din republici, de la 30 august. Cu toate acestea, realitatea 
era alta: chiar înaintea campaniei din Găgăuzia, din 1990, au fost distribu- 
ite arme care fuseseră depozitate, în secret, în întreprinderile din Bender şi 
Tiraspol, iar comandantul Armatei a 14-a, general-locotenentul Ghennadi 
lakovlev, nu a ascuns intenţia de a resubordona armata Tiraspolului. 

La sfârşitul lunii septembrie 1991, el a declarat că nu poate şi nu îi va îm- 
piedica pe cei 2 500 de ofițeri dislocaţi în Transnistria şi pe cele câteva mii 
de rezervişti, dacă aceştia „se vor ridica în apărarea familiilor lor”. lată numai 
câteva informaţii din buletinele operative din acele zile care arătau că din- 
colo de Nistru Rusia înarma în masă populaţia. La 17 septembrie, în prima 
jumătate a zilei, un grup alcătuit din 8-10 persoane îmbrăcate civil care cir- 
cula cu un autovehicul GAZ-66 a far 24 de aruncătoare de mine din depo- 
zitul unei unităţi militare din Tiraspol. În realitate, după cum foarte uşor vă 
puteţi da seama, acest furt a fost, pur şi simplu, un bluf: militarii ruşi puteau 

să se apere. În noaptea de 23 spre 24 septembrie, Poliţia rutieră a oprit la 
Dubăsari un automobil RAF care circula pe strada Lenin, în direcţia Secţiei 
raionale de poliţie. în maşină se aflau 4 membri ai secţiilor raionale ale mili- 
ţiei separatiste din Dubăsari şi Rîbnița. A reținut atenţia faptul că acestora 
le-a fost confiscat un pistol ce îi aparținuse comisarului Ctitor de la Secţia ra- 
ională de poliție Criuleni, răpit în noiembrie 1990 în satul Valea Perjei, din 
raionul Ceadîr-Lunga, în timpul „evenimentelor din Găgăuzia”. 

La 29 septembrie, la ora 15.55, la intrarea în Dubăsari, în timpul efectu- 
ării controlului asupra unui autovehicul, proprietarul acestuia, A. Cernîş, a 
tras cu arma în aer de două ori. Acestuia i-au fost confiscate un pistol de 
lansare adaptat pentru muniţie de război, 47 de gloanţe, două cuțite fin- 
landeze şi o baionetă. Cel reţinut sosise de la Nalcik, din Rusia, fiind înre- 
gistrat în evidenţă la Dubăsari cu un an înainte de evenimente. 

La 30 septembrie, la ora 02.40, la Dubăsari, pe strada Cikalov nr. 45, o 
persoană a plasat un dispozitiv exploziv în autovehiculul GAZ-53 al centru- 
lui local de colectare. Maşina a explodat şi au fost sparte geamurile a cinci 
imobile din proximitate. 

La 25 septembrie, la Dubăsari, a avut loc un schimb de focuri între po- 
liţişti şi gardişti. 

La 27 septembrie, a fost reținut un grup de persoane care se îndrepta 
spre oraş având asupra lor grenade, recipiente cu amestec inflamabil şi 
substanţe chimice pentru confecționarea dispozitivelor explozive. 

Pot să spun cu convingere: nu multe dintre cadrele din oraşele şi satele 
Transnistriei doreau o scindare. Oamenii, în cea mai mare parte, respectau 
legea în virtutea profesiei, dar nu aveau unde să se ducă. Miliția a fost trasă 
cu forța în vâltoarea conflictului de către cei care au plănuit să facă purifica- 
rea, să elimine autorităţile legale şi să se îmbogăţească prin acapararea celor 
mai importante active din Transnistria. Preluarea secţiilor raionale ale aface- 
rilor interne din Transnistria a avut loc după aceeaşi schemă: pichetarea sec- 
ţiilor orăşeneşti şi raionale, intimidarea cadrelor şi a familiilor lor, promisiu- 
nea acordării unor salarii mari şi a unor posturi importante dezertorilor, com- 
promiterea celor mai multe cadre prin intermediul presei, prin răspândirea 
de zvonuri şi incitarea civililor împotriva acestora. 

Principalul acolit al lui Igor Smirnov la distrugerea secţiilor orăşeneşti şi 
raionale de pe malul stâng a fost Iuri Grosul (fost şef al SOAI din Tiraspol, 
în perioada sovietică). El a fost transferat la Chişinău de către ministrul 

afacerilor interne, Voronin, devenind cel mai influent adjunct al acestuia. 
După toate aparențele, relaţiile lor personale s-au consolidat în perioada 
în care Voronin era prim-secretarul Comitetului orăşenesc din Bender din 
cadrul CC al PCM. Grosul, în funcţia de ministru adjunct responsabil cu 
activitatea operativă, era destul de activ şi, după cum se pare, a decis că este 
pregătit pentru funcţia de ministru al afacerilor interne - fie şi al unei repu- 
blici ilegale. În cele mai fierbinţi zile pentru MAI moldovenesc, în toamna 
anului 1990, Grosul şi-a luat concediu medical şi a întârziat revenirea la 
muncă timp de o lună. 

S-a plâns ulterior că ar fi aflat despre demiterea sa în timp ce era inter- 
nat în spitalul de la Tiraspol. Totuşi, în raportul maiorului Ilia Baranov, 
cadru al Inspectoratului de resurse umane, căruia noi i-am ordonat să-l gă- 
sească pe cel bolnav, se preciza: Grosul nu a fost nicio zi la tratament. 

Nu m-am mirat, ştiind că acest „şmecher” a participat, împreună cu re- 
numitul profesor Vasili lakovlev, la îndeplinirea formalităţilor necesare în- 
fiinţării republicii autoproclamate, întocmind, printre altele, proiectul 
legii privind aşa-numita RMN. În cele din urmă, i-au căzut victime lui 
Grosul şi celor ca el numeroase cadre din structurile de pe malul stâng ale 
Ministerului Afacerilor Interne al Moldovei. În zilele de haos general, pră- 
buşire economică, şomaj total, inflaţie monstruoasă, sute de poliţişti şi-au 
pierdut serviciul şi locuinţele. Unii şi-au pierdut cel mai important lucru, 
viaţa, lăsându-și familiile fară sprijin material. 

Prin cele mai grele încercări au trecut milițienii din Tiraspol şi Dubăsari. 
La 14 septembrie, a început pichetarea sediului SOAI din Tiraspol. Miliție- 
nilor li se cerea să depună jurământ de credinţă față de aşa-numita RSSM 
Nistreană. S-au constituit detaşamente ale miliției transnistrene, fiind expli- 
cată necesitatea acestora prin faptul că Poliţia moldoveană pregăteşte, chi- 
purile, invadarea Transnistriei, ca dovadă fiind menţionată apariţia pe 
drumurile spre Bender şi Tiraspol a unor posturi înarmate ale Poliţiei. 


Nu se va recurge în niciun fel la forță, spuneam în acele zile, în cadrul 
unui interviu. Însă, în cazul atacării de către manifestanți a secţiilor afaceri- 
lor interne din Tiraspol şi alte orașe din Transnistria, care nu s-au subordo- 
nat separatiștilor, polițiștii vor acționa în conformitate cu legea. În ceea ce 
privește posturile înarmate de pe drumuri, acestea au fost instalate în sco- 
pul evitării ciocnirilor între civili. Ţăranii sunt revoltați de faptul că re- 
colta pe care au strâns-o se distruge în vagoanele oprite. Și ei au început 

blocarea drumurilor din Transnistria. Dacă oamenilor nu le va veni min- 


tea la cap, procesul ar putea căpăta un caracter ireversibil. 


Prima secţie a afacerilor interne care a trecut de partea separatiştilor a 
fost cea din Rîbnița, condusă de locotenent-colonelul de poliție Ivan 
Fucedji, de naţionalitate bulgară. Acesta nu era doar cu două feţe, ci cu mai 
multe. Când a venit la Chişinău, Fucedji m-a asigurat solemn că Poliţia din 
Rîbnița nu va trece niciodată de partea Tiraspolului, s-a jurat că ne putem 
baza în totalitate pe el, că va fi credincios până la moarte autorităţilor con- 
stituționale ale Moldovei şi că el condamnă separatismul Tiraspolului. După 
ce a plecat, s-a transformat într-o clipită şi a distrus SOAI. Fucedji îi servea 
concomitent pe Costaş, Smirnov şi Grosul, precum şi gruparea politică de 
mafioţi de origine bulgară de la Chişinău. În esenţă, el era un promotor al 
influenţei deputatului moldovean Stepan Curtev, fost comisar al Secţiei 
raionale de poliție din Râşcani, precum şi a deputatului Valentin Kunev. 
Fucedji nu s-a jenat să-i trădeze nici pe protectorii săi, plângându-se că aceş- 
tia, chipurile, l-ar fi ameninţat şi l-ar fi desconsiderat. 

În acei ani, diaspora bulgară era foarte activă politic şi urmărea cu inte- 
res separatismul care se amplifica. Probabil că unora li se părea că şi bul- 
garii ar putea obține ceva de genul autonomiei în cadrul Moldovei. Această 
orientare a devenit clară după ce Sangheli a fost numit premier. Kunev a a 
juns vicepremier pentru economie şi finanţe, obținând posibilitatea de a dirija 
fluxurile financiare în folosul oamenilor de afaceri bulgari şi al apropiaților 
lui Sangheli. Nu e de mirare că diaspora bulgară a susţinut, de la început, 
Partidul Comuniştilor. Chiar în acei ani s-au remarcat bulgarii Petăr Şoşev 
şi Petăr Dimitrov. După cum a reieşit ulterior, Fucedji a făcut propagandă 
deschisă printre poliţiştii din Rîbnița, împreună cu deputatul Sovietului Su- 
prem al URSS, B. Palagniuk, cu deputaţii sovietului suprem al aşa-numitei 
RSSM Nistrene, A. Belitcenko, V. Goncear, precum şi cu membrii OSTK. 
În consecinţă, a organizat un grup de iniţiativă, alcătuit din poliţişti care tre- 
cuseră sub stindardul lui Smirnov, care nu numai că încercau să convingă 
cadrele structurilor afacerilor interne din Rîbnița, dar mai şi mergeau, în ca- 
litate de brigadă de agitație, la întâlnirile cu cadrele altor comisariate de po- 
liţie din Transnistria. La 10 septembrie, Grosul a emis un ordin privind 
înfiinţarea unei secţii de miliție pe lângă Comitetele Executive ale Consili- 
ilor orăşeneşti şi raionale din Rîbnița. El a ordonat ca aceasta să fie con- 
dusă de Vladimir Baidak, căruia Fucedji i-a transferat patrimoniul, armele, 

mijloacele tehnice, sediul şi documentele. La 19 septembrie 1991, persona- 
lul acestuia a depus jurământul în piaţa oraşului față de republica autopro- 
clamată. Ulterior, în 1993, au fost reunite Secţia Miliției criminalistice şi 

cea a Miliției locale, iar Fucedji a preluat conducerea Secţiei orăşeneşti şi 

raionale a afacerilor interne a aşa-numitei RMN din Rîbnița. 

La 10 septembrie, la Camenca, a avut loc sesiunea Consiliului Raional, 
în care s-a luat decizia ca atât conducerea, cât şi cadrele SRAI să se hotă- 
rască în termen de 24 de ore şi să confirme în scris trecerea sub jurisdicția 
RSSM Nistrene. La 11 septembrie, cadrele Poliţiei raionale au dezbătut 
ordinul lui Grosul şi hotărârea sesiunii de la Camenca. La consfătuirea care 
a avut loc în sala de şedinţe a Comitetului executiv raional au venit chiar şi 
cadrele aflate în concediu. A fost prezent şi reprezentantul MAI, Andrei 
Covalciuc. Când preşedintele Comitetului executiv raional L. Mateiciuc a 
început să facă propagandă în favoarea autoproclamatei RSSM Nistrene, 
spunând că aceasta este „la fel de suverană şi legitimă ca şi Republica Mol- 
dova”, majoritatea participanţilor l-au dezaprobat. Numeroşi poliţişti şi-au 
exprimat cu voce tare îndoiala că „nu vor avea nimic de pierdut în urma 
transferului”, afirmând că MAI moldovenesc este o structură legală, uni- 
tară şi nu e cazul să fie dezmembrată, cu atât mai mult cu cât Tiraspolul 
nu dă şi nici nu poate da niciun fel de garanţii. Rezumând aceste poziţii, 
şeful SR AI, Iuri Roman, şi adjuncţii acestuia, D. Dumitraşco, I. Gronik şi 
M. Andrieş, au reamintit că Poliţia este apolitică şi trebuie să apere legea, 
iar în vremuri tulburi să funcţioneze şi mai bine decât înainte. „Deputaţii 
poporului, liderii Transnistriei nu au decât să se adreseze conducerii 
Moldovei, să găsească soluţii de compromis, dar acestea să nu fie dureroase 
pentru popor”, a afirmat Roman. 

Raportul acestei şedinţe a apărut la 14 septembrie, în ziarul raional 
Dnestr’, cu un titlu relevant: „Transferul nu a avut loc încă”. Îl menţionez 
în mod special pentru a arăta că nimeni nu dorea să muncească pentru 
Smirnov. Însă autorul articolului nu a folosit degeaba cuvântul „încă”. La 
21 septembrie, o parte a cadrelor au acceptat deja transferul. În acea zi, la 
consfătuirea de la Camenca au venit, pe de o parte, adjunctul ministrului 
afacerilor interne al Republicii Moldova, Boris Muravschi (care a avut un 
discurs ambiguu), iar, pe de altă parte, Fucedji, agitator din partea grupu- 
lui de miliţie de la Rîbnița, menţionat mai sus. În consecinţă, 81 de cadre 

(45 de ofiţeri şi 36 de sergenţi), în frunte cu Roman, au scris un raport de 
transfer în slujba aşa-numitei RSSM Nistrene. Cadrele secţiilor raionale, 
care locuiau pe malul drept al Nistrului, au înfiinţat un post de poliţie în 
satul Senatovca. 

La 22 septembrie, la Camenca, tot în piaţa principală, foştii poliţişti au 
depus jurământul faţă de Tiraspol, în prezenţa şefului aşa-numitului soviet 
suprem al RSSM Nistrene, Grigori Mărăcuţă. În aceeaşi zi, Constantin 
Antoci a sosit la Camenca pentru a-şi convinge colegii să rămână de partea 
Moldovei. Totuşi, în apropierea SR AI, maşinile MAI au fost blocate, fiind 
nevoite să se întoarcă la Chişinău. 

Locotenent-colonelul Iuri Roman a fost numit şef al SRAI din Camenca. 
Începând cu 23 septembrie, Miliția deservea deja posturile de patrulare 
care acopereau Nistrul, la intrările şi ieşirile din Camenca, deşi dispunea 
doar de câteva automate şi pistoale. Separatiştii au întărit secţia raională 
cu voluntari din rândul vânătorilor, iar, în octombrie şi noiembrie, au adus 
aici arme şi muniţie de la Rîbnița şi Tiraspol. La începutul lunii martie 1992 
milițienii din Camenca au îndreptat aceste arme împotriva colegi- 
lor lor de la Dubăsari. 

La sfârşitul lunii septembrie, MAI a primit două ştiri de la Camenca. 
Grupul de milițieni care jurase credinţă în faţa aşa-numitei RSSM Nistrene 
a propus Poliţiei să părăsească Dubăsariul şi chiar a ameninţat că, în caz con- 
trar, va fi nevoit „să apeleze la ajutorul fraților noştri” fiind posibile vic- 
time. Cealaltă parte a cadrelor s-a adresat colegilor de pe malul stâng 
solicitându-le să nu cedeze la provocările liderilor criminali. 


Înţelegem cât de greu vă este acum, aflându-ne în aceeași situaţie, se 
spunea în mesajul semnat de comisarul interimar Nicolae Dumitrașco și 
adjuncţii acestuia, Nicolae Babin și Mihail Andrieș. Noi ne-am exprimat 
opțiunea - credință în faţa legii. Fiind devotați datoriei noastre de serviciu, 
trebuie să apărăm ordinea de drept, viața și sănătatea oamenilor, proprietă- 
tile acestora, indiferent de naționalitatea, opiniile politice și domiciliul lor. 
Deși și-a schimbat temporar sediul în satul Senatovca, Secţia raională de po- 
liție din Camenca funcţionează în noul sediu, cu noi mijloace de comunica- 
tii, dar în structura colectivului anterior, cu oameni de naționalități diferite, 
care locuiesc pe ambele maluri ale Nistrului și pe care îi leagă numeroși ani 
de muncă împreună. Noi credem că unica alegere corectă și posibilă este le- 
galitatea. Facem apel către voi să faceţi această alegere. 

Motivele pentru care poliţiştii au fost nevoiţi să treacă în slujba lui 
Smirnov le-am relatat în discursul pe care l-am susținut în fața Parlamentu- 
lui şi a preşedintelui, cu ocazia aniversării adoptării Legii Poliţiei: 


Guvernul a avut nevoie de aproape un an pentru a aduce salariile cadre- 
lor în conformitate cu dispoziţiile Legii Poliţiei, am spus eu. Astfel, această 
întârziere în aplicarea legii a fost exploatată de Smirnov, care a propus un 
salariu dublu. Se știe care este prețul acestei măsuri speculative și populiste: 
muncitorii din Tiraspol au intrat în grevă, salariul lor mediu nedepășind 
200 de ruble. Și, cu toate acestea, comparaţia tot nu ne avantajează. Acum 
Poliția de peste Nistru funcţionează în condiţii incredibil de grele, într-o 
teamă continuă pentru cei apropiați, terorizați în cel mai barbar mod. Zi- 
arele sunt pline cu declarații ale conducerii republicii, ale partidelor și mi- 
cărilor politice de „dreapta, de „stânga ” și de „centru ”. Acestea sunt vorbe, în- 
să unde sunt faptele? Transnistria a fost, „practic”, desprinsă de Moldova spre 
necazul cetățenilor simpli și bucuria separatiștilor. Pe adresa președintelui, 

a prim-ministrului, a instituţiilor statului și a redacţiilor ziarelor sosesc va- 
luri de telegrame, scrisori cu plângeri ale cetățenilor din Tiraspol, Rîbnița, 
din orașele și satele de pe malul stâng, împotriva persecuțiilor din partea 
politicienilor smirnoviști. Unde să se adreseze după ajutor victimele noului 
regim fascist? Dacă ei sunt cetățeni ai Moldovei unitare, atunci ce instituţii 
ale Chișinăului le apără drepturile? Nu avem, deocamdată, un val de refugi- 
ați de peste Nistru, numai pentru faptul că oamenii știu: la Chișinău, nu 
există nimeni de la care să primească ajutor. În orașele şi satele Transnistriei, 
ca și mai înainte, ei se adresează pentru ajutor Poliției. 


Scrisoarea de mai jos reflectă foarte bine starea de spirit a transnistrenilor 
aflaţi între două focuri. Ea a fost adresată preşedintelui Republicii Moldova, 
Mircea Snegur, preşedintelui Rusiei, Boris Elțîn, preşedintelui Ucrainei, 
Leonid Kravciuk, preşedintelui Republicii Belarus, Stanislav Şuşkevici, şi 
primarului oraşului Sankt Petersburg, Anatoli Sobceak. 


Vi se adresează locuitorii orașului Dubăsari - moldoveni, ucraineni, 
evrei, ruși, bulgari. Pentru noi, viaţa în oraș devine insuportabilă. Separa- 
tiștii din Transnistria ne privează de drepturile elementare ale omului: la 
viață, la muncă, la existenţă pe acest pământ. Cei care susțin autoritățile 
legale și independența Moldovei sunt persecutați și șantajați în perma- 
nenţă. Casele ne sunt incendiate, se trage direct asupra populației pașnice, 

sunt luați prizonieri cei care susțin Puterea legală din Republica Moldova. 
Aceștia sunt duşi în subsoluri şi ţinuţi în condiții inumane. 

Toate acestea în contul așa-numitei gărzi naţionale a Transnistriei, în 
rândurile căreia au fost acceptați veneticii din tot spațiul URSS, infractori 
de drept comun, bolnavi psihic, minori. 

Este blocată activitatea instituţiilor statului, sunt dați afară abuziv an- 
gajații care susțin autoritățile legale ale Moldovei. Ne sperie faptul că în 
oraș sunt multe persoane înarmate. Pe străzi, circulă tehnică militară, 
inhibând populația pașnică, terorizată. Sunt amenințați cu concedierea cei 
care refuză să sprijine Transnistria. Zonele de agrement din oraș au fost 
transformate în poligoane militare, au fost săpate tranșee, au fost montate 
mitraliere, minate spaţii imense de teritorii de-a lungul râului Nistru. Si- 
tuația devine cu atât mai mult tensionată ca urmare a sosirii În oraş a 
„voluntarilor” din Sankt-Petersburg și a detaşamentelor de cazaci din diferi- 
te regiuni ale Rusiei. Condamnăm orice intervenţie împotriva independen- 
tei Republicii Moldova. Rugăm și solicităm încetarea activităţii elemente- 
lor extremiste, a terorii sângeroase, a tentativelor de divizare a Moldovei 
noastre. Din cauza acestor ambiţii, suferă populația pașnică, se varsă sânge, 
plâng soțiile, mamele și copiii, atât de o parte, cât și de cealaltă [a Nistru- 
luij] . Motivul pentru care orașul nostru a devenit centrul groaznicelor eve- 
nimente este faptul că Poliţia locală și Comitetul executiv raional nu 
doresc să treacă sub jurisdicţia republicii ilegale Transnistria. Noi, locui- 
torii orașului Dubăsari, mizăm pe înţelepciunea dvs., care nu va permite 
declanșarea unui război civil, în care ar putea să se confrunte nu numai po- 
poarele din Moldova. 


Apelul, înregistrat la secretariatul Cancelariei de Stat a Republicii 
Moldova a fost semnat de 77 de persoane. Transmiţându-mi-l, Guvernul 
s-a spălat, practic, pe mâini... Presiuni fără precedent au fost exercitate asu- 
pra cadrelor SRAI din Slobozia. La 26 septembrie, problema resubordo- 
nării Miliției a fost examinată la şedinţa Sovietului raional din Slobozia. 
A fost stabilit un termen de tranziţie, 5 octombrie, a fost înfiinţată o comi- 
sie a deputaţilor pentru activitatea individuală cu fiecare cadru. Presiunile, 
amenințările şi şantajul nu au dat rezultate. La 30 septembrie, la mitingul 
din apropierea sediului Comitetului executiv raional din Slobozia a fost ri- 
dicată problema trecerii de partea lui Smirnov şi sprijinirea Dubăsariului, 
cu toate că mulți dintre cei care au luat cuvântul s-au pronunţat pentru o 
Moldovă unită şi împotriva blocării căii ferate. 

Şeful SR AI, Ion Pohilă, era clar împotriva separatismului. Ulterior, l-am 
numit comisar al Poliţiei Chişinăului. În perioada septembrie-octombrie, 
milițienii au fost convocați, adesea, la direcţia afacerilor interne a aşa-numi- 
tei RSSM Nistrene, însă cea mai mare parte a personalului a rezistat cu 
stoicism. La 1 octombrie, la ora 9 dimineaţa, preşedintele Comitetului exe- 
cutiv raional din Slobozia, Nicolae Ostapenco, a cerut o discuţie cu poliţiş- 
tii. La întâlnire, au participat 69 de cadre. Ostapenco a susţinut că transferul 
este inevitabil. Au luat cuvântul 16 cadre din conducere și din rândul re- 
prezentanţilor tuturor serviciilor, care au reamintit că aşa-numita RSSMN 
nu este recunoscută de nimeni, motiv pentru care este exclusă depunerea 
jurământului faţă de Tiraspol. 

În timpul întâlnirii, a fost citită şi telegrama ministrului afacerilor inter- 
ne al URSS, general-colonel Viktor Barannikov, adresată MAI din Republica 
Moldova şi Prezidiului Consiliului oraşului Tiraspol. Barannikov scria: 


Situaţia care s-a creat mă obligă să mă adresez dvs. cu rugămintea insis- 
tentă de a proteja structurile de apărare a legii din Republica Moldova de 
orice influenţe politice, de a menţine unitatea acestora și de a le asigura 
condiții normale de îndeplinire a sarcinilor profesionale. 


Totuşi, Ostapenco şi-a menţinut punctul de vedere, declarând că un 
grup de 8 deputaţi se vor întâlni cu toate cadrele înainte de 5 octombrie. 

Au existat totuşi şi disidenţi. Din rândul acestora a luat naştere grupa- 
rea condusă de Anatoli Tuluş. Anticipând, voi spune că Tuluş, care ocupase 
funcţia de şef al secţiei afacerilor interne din Bender, a fost îndepărtat din 
structurile afacerilor interne şi arestat, sub învinuirea de abuz în serviciu şi 
de legături cu lumea interlopă. Timp de patru luni, Tuluş a fost ţinut în arest 
preventiv, vinovăția sa nefiind dovedită, însă Procuratura nu i-a închis do- 
sarul până la asasinarea acestuia, în iulie 1998. 

De asasinarea lui Tuluş a fost acuzat un criminal de drept comun care, 
în luna mai 2007, la Tiraspol, l-a împuşcat pe deputatul Consiliului orăşe- 
nesc, şeful secției OSTK din Tiraspol. Şeful direcţiei pentru combaterea cri- 
minalităţii organizate şi a corupției a autoproclamatei RMN, Ruslan Mova, 
a declarat că Emelianov, cunoscut în cercurile infracționale sub porecla 
Koziol!, a fost implicat la sfârşitul anilor '90 în activitatea unei grupări 

infracţionale, a fost condamnat pentru deţinere de arme, a fost citat în pro- 
cesul asasinării lui Anatoli Tuluş (36 de ani), ca mai apoi să fie ales deputat 
al Consiliului orăşenesc din Tiraspol. În martie 2007, a fost împuşcat cu o 
armă automată, în pragul casei sale şi preşedintele filialei de la Tiraspol a 
Partidului Patriotic din Transnistria, Viktor Neumoin, fost membru al că- 
zăcimii transnistrene şi participant la confruntările armate din 1992, citat 
şi el în dosarul asasinării lui Tuluş. 

Asupra temei răfuielilor criminale, care au început la Tiraspol, după 
1992, voi mai reveni. În sprijinul grupului lui Tuluş a sosit şeful secţiei ope- 
rative a direcţiei afacerilor interne a aşa-numitei RSSM Nistrene, Vadim 
Şevţov, care a condus operaţiunea de ocupare a sediului SRAI, aducându-i 
pe reprezentanţii OSTK şi ai Comitetului executiv raional. Separatiştii au 
cerut cheile cabinetelor şi ale seifurilor şi le-au sigilat. După aceea, i-au che- 
mat pe poliţişti la negocieri, însă aceştia au refuzat categoric. Tot pe atunci, 
la Slobozia au sosit reprezentanţii Preşedinţiei şi ai Procuraturii de la 
Chişinău, însă intervenţia lor nu a dus la niciun rezultat. La SRAI, a fost 
instituită starea de urgență, iar până la 6 decembrie s-au făcut cele mai teri- 
fiante presiuni: au avut loc convorbiri, cerându-li-se să prezinte rapoarte. 
La 16 decembrie, la conducerea Miliției transnistrene din Slobozia a fost 
numit locotenent-colonelul V. Stomati. 

La Dubăsari, unde Miliția era condusă de maiorul Ion Răciula, eveni- 
mentele s-au desfăşurat astfel: la 10 septembrie am fost informat de Răciula, 
prin telex, că, în jurul orei 5 seara, în piaţa oraşului, în faţa sediului Comite- 
tului executiv al oraşului, a avut loc un miting, la care deputaţii Consiliului 
orăşenesc - Finaghin, Diukarev şi Kozlov - au spus tot felul de prostii pen- 
tru a inflama nemulţumirea cetăţenilor şi a-i incita la nesupunere față de 
autoritățile Moldovei. De exemplu, au spus că frontiera dintre Ucraina şi 
Moldova ar fi fost închisă, iar cei care doresc să-şi viziteze rudele vor primi 
un permis special, iar frontiera cu România a fost deschisă. Remarc faptul că, 
anterior, la televiziunea moscovită, a luat cuvântul deputata Kanarovskaia, 
care a relatat că ar fi avut loc arestări în masă printre cetățenii din Dubăsari, 
Rîbnița, Tiraspol. Finaghin a adăugat că Frontul Popular din Moldova în- 
fiinţează, chipurile, detaşamente care le atacă pe femeile care au înmânat 
solicitările lor conducerii Secţiei raionale de poliţie. După o asemenea nebu- 
nie, una dintre participantele la miting a cerut să fie aruncate în aer toate po- 
durile peste Nistru, pentru a întrerupe orice legătură cu Moldova. Ea a mai 

declarat că era momentul pentru înarmare şi pentru a înființa detaşamente 
de autoapărare. Un alt vorbitor a comunicat că la Tiraspol se înființează 
detaşamente de autoapărare pentru a-i sprijini pe cei din Dubăsari. În ju- 
rul orei 18.00 în aceeaşi zi de 10 septembrie, la Dubăsari, în spaţiul unde 
era amplasată piaţa agroalimentară a avut loc un alt miting - al Consiliului 
local reînființat al satelor Corjova şi Magala - la care au participat peste 

2 000 de persoane. Deputaţii Sovietului Suprem al Republicii Moldova, 

S. Popa, I. Miţcul, şi alţii au salutat hotărârea Parlamentului de înfiinţare 
a Consiliilor locale din aceste sate şi de scoatere a lor din subordinea Con- 
siliului orăşenesc Dubăsari. Aceştia au făcut apel să fie luate măsuri legale 
împotriva lui Finaghin şi Diukarev care de doi ani de zile atacă fundamen- 
tele constituționale ale statului şi au cerut revocarea deputatei Kanarovskaia 
din funcţie. La miting, a fost adoptată o rezoluţie, prin care populaţia cerea 
apărarea SRAI, în cazul atacării acesteia. La 17 septembrie, a fost dat jos tri- 
colorul de pe sediul Comitetului executiv raional Dubăsari şi arborat dra- 
pelul aşa-numitei RSSM Nistrene. 

La 20 septembrie, la ora 15.00, a început sesiunea Comitetului execu- 
tiv orăşenesc. În timpul prezentării ordinii de zi, deputaţii susţinători ai 
Moldovei unitare au părăsit sala de şedinţe, în semn de protest față de înfi- 
ințarea Miliției Transnistriei. 

Sesiunea a decis: demiterea lui Răciula, blocarea sediului SRAI şi reorga- 
nizarea acesteia. În funcția de şef interimar al Miliției din Dubăsari a fost nu- 
mit fostul cadru MAI al RSSM, maior Igor Sipcenko. 

La 22 septembrie, cadrele SRAI din Dubăsari au trimis un mesaj șefilor 
secțiilor orăşeneşti a afacerilor interne din Tiraspol şi Bender şi ai secțiilor ra- 
ionale din Slobozia, Grigoriopol, Rîbnița şi Camenca. Iată textul acestuia: 


SRAI din Dubăsari regretă profund și nu se poate împăca în niciun fel 
cu faptul că, în situația social-politică actuală, colectivele unor secții raio- 
nale și orășenești de poliție au trădat interesele statului și au ales să încalce 
în grup Constituţia URSS și a Republicii Moldova. 

Avem informații că asupra dvs. și a familiilor dvs. au fost exercitate pre- 
siuni de toate felurile și prin toate mijloacele posibile, v-au ameninţat Că 
vă vor fi confiscate locuințele ș.a.m.d. Chiar și un om cât de puțin familiari- 
zat cu jurisdicția (aşa apare în text. — I.C.) înțelege sau cel puțin ar trebui să 
înțeleagă faptul că nimeni nu poate lipsi un cetățean de spaţiul de locuit pe 
care l-a primit. Stimaţi colegi, v-au prostit, pur și simplu, sau încearcă să vă 

prostească. Întreaga fostă Uniune şi, practic, întreaga lume înţelege că nu 
va exista așa-numita RSSM Nistreană, dorită de câțiva nechibzuiți, că 
nu va fi încălcat Tratatul de la Helsinki şi nu vor fi retrasate frontierele 
actuale. În caz contrar, aceasta va conduce nu numai la război civil, ci la al 
treilea război mondial... 

Niciodată nu se va întâmpla ceea ce vi se promite. Moldova este indivi- 
zibilă şi nu uitaţi că în spatele Moldovei indivizibile, a Moldovei democra- 
tice se află aproape patru milioane de oameni, iar cei care locuiesc pe malul 
stâng al Nistrului sunt doar 700 000 de oameni. Dacă ţineţi la viața dvs., la 
Viața și sănătatea apropiaților dvs., la viitorul copiilor, al nepoților, al rude- 
lor voastre apropiate, deziceți-vă de pasul necugetat, uitați-vă în jur, aflați 
ce spun și doresc Ucraina, marea Rusie. Înţelegeți, în cele din urmă, că acţi- 
unile voastre sunt inepte şi lipsite de succes, de aceasta vă veți convinge cât 
de curând. SRAI din Dubăsari nu a susținut puciul comunist și nu fi va 
susține pe cei care aleg să nu se supună organelor structurii de stat, pe cei 
care încearcă din toate puterile să inflameze ura interetnică, pe cei care do- 
resc războiul, cu orice preț, ca să rămână în fotoliile calde, să meargă cu 


GAZ-31, să mănânce bine ș.a.m.d. Noi nu vă susţinem. 


În aceeaşi zi, la 22 septembrie, la Tiraspol, la Casa Culturii Sovremennik 
(Contemporanul), după cum mi-a comunicat şeful SOAI, locotenent-co- 
lonelul Vladimir Şcerbatii, de la ora 10.00 până la 13.00 a avut loc o adu- 
nare la care a fost dezbătută trecerea Miliției de la Tiraspol sub jurisdicţia 
autoproclamatei RSSM Nistrene. Chiar din 18 septembrie, la şedinţa co- 
mună a Prezidiului Consiliului orăşenesc şi Comitetului executiv a fost 
dezbătută problema ocupării punctelor de rezistenţă ale Miliției, a sediilor 
Secţiei orăşeneşti a afacerilor interne, precum şi a închiderii conturilor şi li- 
chidării batalioanelor Serviciului de Ordine Publică al Secţiei orăşeneşti. La 
25 septembrie, la mitingul (condus de A. Saidakov) început la ora 17.00, 
în Piaţa Constituţiei Sovietice, la care au participat circa 10 000 de per- 
soane, s-a spus că 95% dintre cadrele Secţiei orăşeneşti ar fi, chipurile, de 
acord să plece din Ministerul Afacerilor Interne din Moldova. La 28 sep- 
tembrie, Vladimir Şcerbatii mi-a trimis mie şi ministrului afacerilor interne 
al URSS, Viktor Barannikov, un apel al cadrelor Secţiei orăşeneşti în care 
se spunea că activitatea organelor de apărare a legii din Tiraspol este com- 
plet paralizată: în oraş, au fost comise 2 153 de infracţiuni, anchetatorii 
au în lucru peste 400 de dosare penale care nu mai sunt cercetate, nefiind 

posibilă realizarea activităţii de investigaţie operativă, de anchetă şi de apă- 
rare a ordinii publice. 


Dorind să menţinem unitatea organelor de apărare a legii, în condițiile 
instabilității politice din regiune și a creșterii fulminante a infracționalității, 
scria Vladimir Şcerbatii, considerăm oportun ca MAI al URSS să îşi asume 
coordonarea operativă temporară a organelor afacerilor interne de pe malul 
stâng, până la stabilizarea politică a situației din regiune, pentru aceasta în- 
ființându-se un consiliu coordonator, cu participarea reprezentanților MAI 
al URSS. Prezentul apel este susținut de peste 300 de cadre ale SOAI. 


În jurul SRAI din Dubăsari erau în permanenţă gardişti, cazaci, membri 
ai Consiliului Colectivelor de Muncă. Poliţia trebuia să controleze în per- 
manenţă podul, întrucât exista pericolul ocupării acestuia. La 27 septembrie, 
Ministerul Afacerilor Interne a luat sub control toate drumurile şi comunica- 
ţiile-cheie ale țării, inclusiv pe malul stâng. Noi speram că pasiunile se vor 
potoli, iar organele legale ale puterii îşi vor relua activitatea. 

Însă înfiinţarea de structuri paralele ale autoproclamatei RSSM Nistrene 
mergea din plin. Din comunicatul biroului de presă al MAI al Republicii 
Moldova către reprezentanța permanentă a Moldovei la Moscova: 


La Dubăsari, se vehiculează zvonuri despre pregătirea unor atacuri ale 
MAI asupra sediului Comitetului executiv al orașului. Aceste zvonuri sunt 
preluate și amplificate de mijloacele de informare în masă, în special de cele 
centrale. Deputatul poporului, V. Diukarev, a făcut apel toată noaptea la 
secția raională a miliției separatiste și la garda naţională a Transnistriei să re- 
ziste până la ultimul om și a citat discursul deputatului poporului al URSS 
Travkin din ziarul „Izvestia” din 29.09.1991. Unităţile MAI nu permit noi- 
lor forțe din Transnistria să vină la Dubăsari, îi opresc pe locuitorii revoltați 
din satele învecinate care cer alungarea separatiştilor și a instigatorilor aces- 
tora. În fața MAI stă sarcina să nu permită în niciun fel ciocniri între civili... 
A apărut știrea despre deblocarea căii ferate pentru trei zile. Sunt așteptate 
măsuri de răspuns din partea Guvernului Republicii Moldova. 


La 23 septembrie, după cum mi-a comunicat Şcerbatii, la radioul oraşu- 
lui Tiraspol a fost anunţată convocarea tuturor bărbaţilor lângă Casa Sovie- 
telor. Multe întreprinderi şi-au încetat activitatea. S-au strâns aproximativ 
10 000 de persoane. În piaţă, erau vreo 10 autobuze, în care, după ora 13.00, 
s-au urcat voluntarii. Maşinile s-au îndreptat spre Grigoriopol şi Dubăsari 

unde, după cum li s-a explicat oamenilor, trebuiau „să ridice blocada asupra 
sediilor Comitetelor Executive Orăşeneşti”. La 24 septembrie, susținătorii 
Frontului popular de la Dubăsari au încercat să arboreze tricolorul pe sedi- 
ile administrative, fapt care a amplificat confruntarea. În jurul orei 16.00, 
in oraş a început un miting, după care Piaţa Victoriei şi strada Kotovski 
au fost blocate cu camioane şi autobuze. În jurul orei 23.00, s-au apropiat 
5 autobuze LAZ cu voluntari şi tot atâtea maşini KrAZ şi KamAZ. 

În jurul orei 06.30, au venit alte 9 autobuze Ikarus de la Tiraspol, pline 
cu gardişti. Două autobuze, două furgoane şi două KrAZ s-au deplasat în 
direcția podului peste Nistru, încercând să îl ocupe. Pichetul care păzea po- 
dul a executat două focuri de avertisment în aer. Un grup de oameni, circa 
60 de persoane, s-au retras la aproximativ 50 de metri de pod şi au blocat 
drumul Chişinău-Vadul lui Vodă- Volgograd. 

Pe la 7 dimineaţa au fost blocate cu KrAZ-uri şi MAZ-uri toate căile 
de acces spre Secţia raională a afacerilor interne din Dubăsari. Aici se strân- 
sese un grup de membri ai secţiei raionale a miliției separatiste, circa 
250-260 de persoane. În acest timp, dinspre strada Gorki a apărut maio- 
rul de poliţie Şalin, pe care acest grup a încercat să-l prindă. Şalin a înce- 
put să se apere cu o baionetă pe care o avea la îndemână. Auzind strigăte, 
cadrele din sediul SRAI au ieşit în stradă şi au tras câteva focuri în aer cu ar- 
mamentul din dotare. Miliţienii au fugit. Însă un şofer aflat într-o maşină 
MAZ a pornit brusc vehiculul şi s-a îndreptat spre locotenentul-major 
Dorofeev, care era îmbrăcat în uniformă de poliţist. Acesta a tras cu arma 
pentru a se apăra în fața atacului. Drept consecință, au fost spitalizate două 
persoane - Leonid Burbulea, cu o împuşcătură în zona capului, şi Vasili 
Dincovan, cu o plagă în zona toracelui. 

La 25 septembrie, pe la 11.30, lângă sediul SRAI, după cum mi-a co- 
municat Răciula, se strânseseră, pe de o parte, circa 20 000 de moldoveni, 
iar, pe de altă parte, aproximativ 5 000 de rusofoni. La început, mulțimea, 
alcătuită din activişti ai OSTK şi ai Consiliului raional, precum şi din fe- 
mei, a încercat să blocheze podul peste Nistru, însă a fost împiedicată de de- 
taşamentul de poliţie cu destinaţie specială. Atunci oamenii s-au îndreptat 
spre sediul SRAI, cerând resubordonarea acesteia. Acolo au fost întâm- 
pinaţi de mulțimea susținătorilor Moldovei unitare, în frunte cu preşe- 
dintele colhozului, G. Muntean. Spre prânz, circa 30 de cadre ale Secţiei 
raionale şi-au depus armele şi au plecat, restul rămânând blocaţi în sediu. 

La 26 septembrie noaptea, în oraş au fost aduse detaşamente suplimen- 
tare ale brigăzii de poliţie cu destinaţie specială, pentru apărarea SRAI. Au 
început împuşcăturile, au fost aruncate pachete cu exploziv, sticle şi pie- 
tre. Regimentul de geniu, unica unitate militară rusă din Dubăsari, a refu- 
zat oficial să-i sprijine pe deputaţii Consiliului Orăşenesc: comandantul 
acesteia, colonelul Igor Mukabenov, a invocat ordinul privind neimplicarea 
în conflict. În replică, am retras pichetele Poliţiei din jurul orășelului mili- 
tar. Totuşi, din zona regimentului rus ieşeau în permanenţă grupuri înar- 
mate, trăgeau în noi cu armament uşor, aruncătoare de mine şi de grenade, 
după care se ascundeau după zidurile unităţii militare. În noaptea de 27 spre 
28 septembrie, la Dubăsari a fost linişte. La Tiraspol, Bender şi Rîbnița con- 
tinua efervescenţa, răsunau apelurile separatiştilor pentru constituirea deta- 
şamentelor de voluntari. La 28 septembrie, din cauza agravării situației, a 
trebuit să anulez deschiderea festivă a Academiei de Poliţie Ştefan cel Mare 
din Chişinău. 

La 1 octombrie, a început retragerea unităţilor militarizate din Dubăsari. 
Aceasta a avut legătură cu eliberarea lui Igor Smirnov. A încetat blocada căii 
ferate. Valeriu Muravschi şi Vladislav Finaghin au semnat protocolul comun 
privind retragerea formațiunilor militarizate din oraş şi predarea, sub protec- 
ţia anonimatului, a armamentului. Totuşi, pentru SRAI Dubăsari, aceasta 
nu a adus nicio schimbare. Au continuat amenințările la adresa cadrelor 
care nu doreau să sprijine Tiraspolul. Uneori, linia despărțitoare străbătea 
şi familiile. Astfel, adjunctul şefului SRAI, Vladimir Kolesnik, ucrainean 
originar din Crimeea, a refuzat să-şi trădeze jurământul. El a fost arestat de 
mai multe ori de separatiști. Familia lui Kolesnik locuia împreună cu fami- 
lia fratelui soţiei sale, gardist, care ocupa cealaltă jumătate a casei. Kolesnik, 
care era ameninţat în permanenţă, a declarat: „O să trimit vreo 5-6 oameni 
pe lumea cealaltă, înainte să-mi trag un glonț în cap”. Acesta a manifestat 
aceeaşi stare de spirit şi în timpul discuţiilor private pe care le-am avut cu el. 
După război, Kolesnik a lucrat la Poliţia din Dubăsari, în satul Ustia. Din 
păcate, acest om curajos nu mai este printre noi: războiul i-a luat viaţa. Cu 
regret, trebuie să spun că nu toţi au fost atât de patrioți. În continuare, voi 
relata despre trădarea şefului Direcţiei de Investigaţii a MAI din Moldova, 
Nicolae Panuş, care i-a ajutat pe gardiştii din Dubăsari, când aceştia au ata- 
cat Poliţia moldoveană. 


CAPITOLUL 24 


Războiul informaţional al MAI 


Cine pe cine a torturat cu vătraiul încins. „Nebunul” Kondratovici. 
Presa transnistreană despre reținerea luptătorilor OMON din 
Riga. Muravschi îl sfătuieşte pe Răciula şi ne Vasile Ţurcan să 
dezerteze. Ultimul bastion al autorităților legale de neste Nistru. 
Snegur se umileşte în fața uzurnatorilor. Cum a compromis Antoci 
operațiunea de prindere a lui Grosul. Resuhoridonarea Secţiei 
orăşeneşti a afacerilor interne din Tiraspol. Țara îşi trădează eroii 


Locuitorii Moldovei nu aveau, practic, informaţii demne de încredere 
despre cele întâmplate în acele zile. Presa de la Moscova, în particular te- 
leviziunea, nu era obiectivă, întrucât era condusă de forţe interesate în esca- 
ladarea evenimentelor din Transnistria. De asemenea, ziarele de pe malul 
drept, inclusiv cele de stat, au reflectat evenimentele foarte puţin şi extrem 
de subiectiv. În parte, aceasta s-a datorat faptului că redacţiile nu aveau mij- 
loace de transport şi benzină, ceea ce făcea imposibilă deplasarea la locul 
evenimentelor. Starea de dezorganizare generalizată, problemele cu achita- 
rea salariilor nu le-au stimulat oamenilor dorința de a munci. Mulţi jurna- 
lişti de vârstă medie şi-au dat demisia, neştiind ce să facă în noile condiţii, 
alții au rămas pasivi. La ziare, lucrau oameni cu vârsta apropiată de pen- 
sionare, fideli principiilor presei sovietice care nu punea preț pe realitate. 
Tinerii angajaţi nu aveau experienţă. S-a format un amestec periculos de 
generaţii, care a existat în presa moldovenească încă mulţi ani. 

Direcţia de prevenire şi cooperare din MAI nu i-a refuzat niciodată pe 
cei care doreau să meargă împreună cu angajaţii noştri la locul evenimen- 


telor, însă nu în orice redacție se găseau reporteri care erau de acord cu 

deplasările periculoase în Transnistria. În condiţiile în care nu depăşeau 
granițele Chişinăului, jurnaliştii erau prost informați şi nu înțelegeau bine 
ce se întâmpla. Însă asta nu i-a împiedicat pe unii dintre ei să atace cu agre- 
sivitate Poliţia şi pe ministrul de resort. În fapt, am fost cel dintâi ministru 
moldovean al afacerilor interne pe care era permis să-l critici, iar de această 
şansă numai cei nepăsători nu au profitat. Un ziar a publicat chiar o scri- 
soare a fostului şef al IAS, Diordiţă (căruia i s-au adus o mulțime de repro- 
şuri în ceea ce priveşte organizarea şi disciplina), cu o plângere incredibilă: 
„Trecând cu mașina pe lângă mine, ministrul a deschis portiera și a scuipat 
în direcţia mea”. 

De aceea începutul anilor '90 a fost pentru presa transnistreană o epocă 
de aur. Puține sunt publicațiile care nu m-au făcut general sângeros, fascist 
sau călău. Au scris că din ordinul meu ar fi fost postată la uşa MAI o listă 
cu angajații incomozi. Mai aveau puțin şi spuneau că, practic, cu mâna mea 
îi torturez pe arestaţi cu vătraiul încins. Această povestire, de altfel, a apărut 
pentru prima dată în emisiunea populară 600 secunde a jurnalistului rus 
Aleksandr Nevzorov, care a tratat arestarea, la 28 octombrie, a foştilor com- 
batanţi ai trupelor OMON din Riga de către forțele Poliţiei din Tiraspol. 
Unul dintre arestați a spus că oamenii lui Vladimir Şcerbațki l-ar fi tor- 
turat cu fier încins. Publicaţia Trudovoi Tiraspol a mers mai departe şi a 
comunicat, în numărul din 21-28 noiembrie, că, „din surse demne de în- 
credere”, a aflat că militarii OMON de la Riga au fost torturați cu „vătra- 
iul încins“ de către „călăii lui Costaş”. Redacţia nu şi-a pus o întrebare 
simplă: de unde a apărut un vătrai, mai mult, încins, în sediul Secţiei oră- 
şeneşti, care era branşată la încălzirea centrală? 

Cerând excluderea Poliţiei „dintr-o societate umană normală”, autorul 
articolului, jurnalistul Dmitri Kondratovici, deputat al Consiliului orăşe- 
nesc, cunoscut pentru agresivitatea sa dementă, a publicat adresele de domi- 
ciliu şi telefoanele unor locuitori din Tiraspol, poliţişti care au participat la 
arestarea combatanţilor OMON din Riga şi cei care s-au revoltat împotriva 
resubordonării Secţiei orăşeneşti. La acel moment, comisariatul de poliţie 
deja nu mai funcționa, poliţiştii locuiau la Tiraspol, dar lucrau la Chişinău. 
Cu alte cuvinte, la ei acasă erau lipsiţi complet de apărare. Ziarul a asmuţit 
pe faţă împotriva colaboratorilor mei masa de foşti puşcăriaşi şi dezechili- 
braţi mintal care hoinăreau prin oraş şi care pe deasupra erau şi înarmaţi. „De 


vreme ce autoritățile sunt neputincioase, noi, orășenii, trebuie să preluăm 

controlul asupra situaţiei”, a scris autorul. Doi foşti combatanți ai OMON 
din Riga, Kojevin şi Nikiforov (potrivit altor date, numele lor era Nikolai 
Goncearenko şi Andrei Ceţkoi), au fost reţinuţi pe teritoriul Moldovei de 
Poliția penală, împreună cu cadrele MAI din Letonia (unde fusese întocmit 
dosar penal împotriva lor). Eu am declarat că Poliţia penală a Moldovei îi va 
căuta pe ceilalți opt foşti membri ai OMON din Riga care, potrivit datelor 
noastre, se aflau în Transnistria şi pe care Direcţia Afacerilor Interne din 
Tiraspol intenționa să-i folosească în calitate de instructori pentru luptătorii 
Batalionului Dnestr. La această măsură, am recurs şi ca urmare a acordului 
de cooperare semnat cu MAI din Letonia. Cadrele OMON au sosit ilegal în 
Moldova, încălcând ordinul ministrului afacerilor interne al URSS privind 
ieşirea lor în vederea continuării activităţii în regiunea Tiumen (Rusia) şi 
amestecându-se, practic, în treburile interne ale republicii, provocând con- 
flicte între locuitorii de pe cele două maluri ale Nistrului. 

Chiar ziarele de pe malul stâng au creat terenul pentru cele mai absurde 
şi bizare zvonuri, generând comentarii deşănțate, în spiritul presei bol- 
şevice. Nici măcar semnăturile nu erau reale. Atunci au apărut clişeele 
propagandistice pe care presa transnistreană, inclusiv cea electronică, le 
foloseşte şi în prezent. Asemenea prostii erau difuzate de numeroşii emisari 
ai Tiraspolului la mitingurile din oraşele şi satele Transnistriei. De exemplu, 
la 30 septembrie, ora 10 00, în satul Carmanovo, în cadrul unui miting, în 
prezența a aproximativ trei sute de muncitori ai sovhozului, reprezentantul 
Tiraspolului, fost cadru al Miliției moldovene, Aleksandr Bolşakov, a relatat 
despre evenimentele de la Dubăsari tot felul de prostii şi a ajuns să spună că 
populaţia paşnică a fost alungată cu câini, muşcăturile numeroase ale aces- 
tora fiind văzute de însuşi deputatul poporului al URSS, Nikolai Travkin. 
Bolşakov a defăimat conducerea Moldovei, i-a îndemnat pe muncitori la ne- 
supunere, i-a sfătuit să alunge postul de poliție, alcătuit din 72 de persoane, 
din satul Carmanovo, peste Nistru, şi a promis că peste două, trei zile vor 
sosi de la Tiraspol, în sprijinul Dubăsariului, peste 100 de autobuze cu oa- 
meni care „vor elimina din drum posturile MAI al Republicii Moldova”. La 
miting, le-a fost dat un ultimatum poliţiştilor şi conducerii Secţiei raionale 
de poliţie din Grigoriopol - să părăsească Carmanovo până la ora 17.00. 

La final, Bolşakov a mai făcut un apel către locuitorii din Carmanovo 
ca aceştia, nici mai mult, nici mai puţin, să se adreseze conducerii Ucrainei 
cu rugămintea de a primi satul sub jurisdicția Kievului! În aceeaşi zi şi la 

aceeaşi oră, şeful SRAI din Grigoriopol, maiorul Vasile Ţurcan, mi-a rapor- 
tat prin telex că, după un scenariu similar, în satul Şipca a avut loc un mi- 
ting la care au participat o sută de persoane. Nu e de mirare că s-a îngrijorat 
Kievul, iar la 26 septembrie am primit o telegramă de la ministrul afaceri- 
lor interne al Ucrainei, Andrei Vasilişin, cu următorul conţinut: 


Stimate Ivan Grigorievici, la Ministerul Afacerilor Interne din Ucraina 
ajung informații îngrijorătoare privind confruntări armate între Poliția 
Moldovei și populația civilă din Transnistria, apărute în timpul depunerii 
jurământului de către cadrele SRAI din Dubăsari. Având în vedere că în 
Transnistria locuieşte un număr mare de ucraineni, vă rog să faceţi tot posi- 


bilul pentru a se evita vărsarea de sânge, în primul rând, ucrainean. 


Şeful Miliției din Grigoriopol lucrase, anterior conflictului, la Orhei. Eu 
l-am transferat de acolo, deşi Vasile Ţurcan primise o mustrare şi, conform 
regulamentului, nu putea spera la o avansare. Înalt, spătos, robust, acest ofi- 
ter, după cum mi s-a părut mie, se remarca prin bărbăţie şi combativitate, ca- 
lități care, în acel moment, erau mai necesare ca oricând. Totuşi, protejatul 
meu nu a confirmat speranţele puse în el. Slăbiciune a dovedit şi şeful SRAI 
din Dubăsari, lon Răciula. Acesta a fost chinuit în permanenţă de teama pe 
care nu putea să şi-o ascundă; a venit la Chişinău pierdut, demoralizat, se 
plângea că este ameninţat şi nu i se dă de lucru. În consecință, comisarul a 
urcat într-o barcă împreună cu un grup de poliţişti şi a trecut noaptea 
Nistrul. La drept vorbind, a spălat putina, părăsindu-şi postul. Aici vreau să 
fiu bine înţeles. Da, la Grigoriopol şi Dubăsari au fost incendiate sediile sec- 
ţiilor afacerilor interne, copiii cadrelor au fost hăituiți în şcoli, soțiile au pri- 
mit telefoane anonime cu ameninţări că le vor fi aruncate în aer casele sau 
că le vor arunca grenade la uşa apartamentelor... Dar, cu toate acestea, anga- 
jatul MAI nu avea dreptul să dezerteze cu avangarda. Activând mai întâi în 
Miliția sovietică, apoi în Poliţia moldoveană, el ştia ce muncă era aceasta. 
Statul i-a explicat clar pentru ce îi va da un salariu mare mulţi ani, pentru 
ce îl va scuti de impozite (impozitul pe venit a fost eliminat în timpul lui 
Gorbaciov şi reintrodus pentru Poliţie în timpul preşedintelui Voronin), îi 
va asigura alte facilităţi, tratament în spitalul ministerului de profil, pentru 
ce îi va da, după aceea, o pensie bună. I s-a dat spor pentru risc, pentru ca, de 
strajă ordinii, vorbind la figurat, să tragă până la ultimul cartuş, în cazul în 
care cineva atentează la lege, pentru a-şi salva tovarășii chiar cu prețul vieţii! 

Ulterior, am aflat că Răciula şi Vasile Ţurcan au fost sfătuiţi de către Valeriu 
Muravschi să fugă. Nu am tăcut, i-am spus prim-ministrului că eu sunt cel 
care comandă Ministerul Afacerilor Interne, nu el, şi că angajaţii mei tre- 
buie să acționeze la război altfel decât contabilii şi finanţiştii lui, care deja 
fugiseră cu toţii din Transnistria, abandonându-şi mapele, agrafele, calcula- 
toarele şi maşinile de scris. I-am spus asta şi lui Mircea Snegur. Însă Răciula, 
asemenea lui Ţurcan, a ieşit cu bine din această situaţie şi, ulterior, a lucrat 
în aparatul central al MAI. E adevărat, tot a trebuit să lupte în timpul con- 
flictului armat transnistrean. 

Înainte de 5 noiembrie, când aşa-numita RSSM Nistreană a fost reinti- 
tulată RMN, dincolo de Nistru mai rămăseseră foarte puţine structuri ale 
Moldovei. Practic, mai lucrau doar organele afacerilor interne. În prima ju- 
mătate a anului 1992, autoproclamata republică, în spatele căreia se aflau 
politicieni de la Moscova şi directori ai întreprinderilor transnistrene, cu 
ajutorul gardiştilor, cazacilor, OSTK şi a altor asemenea, a alungat dincolo 
de Nistru autorităţile legale. Doar poşta şi căile ferate au continuat să 
funcţioneze încă mulţi ani, restul ministerelor şi instituţiilor (inclusiv Minis- 
terul Securităţii Naţionale al Republicii Moldova) şi-au încetat prezenţa în 
zona de conflict, la primul semnal de alarmă. În ceea ce priveşte Ministerul 
Afacerilor Interne, pot să spun cu convingere că am făcut tot posibilul pen- 
tru evitarea scindării secţiilor orăşeneşti şi raionale ale afacerilor interne de 
pe malul stâng, a trecerii lor sub jurisdicţia separatiştilor, pentru apărarea 
principiilor statalității Moldovei. 

Noi nu am făcut de ruşine uniforma, ne-am îndeplinit cu onoare şi dem- 
nitate datoria până la capăt. Am făcut mai mult decât era posibil: am fost 
folosiți în rolul Armatei, care, în Moldova, încă nu exista la acea vreme şi 
am servit cu supunere Moldova ca o armată. Nu am făcut bravadă din meri- 
tele noastre — pur şi simplu, am mers la serviciu în fiecare zi. Însă cei care 
erau la putere nu au apreciat acest lucru. Stima şi onoarea le-au revenit laşi- 
lor, dezertorilor, intriganților şi vânzătorilor. Cei care au apărat aceste auto- 
rități, cele mai legitime, au fost tratați cu dispreţ şi uitaţi. Oamenii nu au 
primit compensaţii pentru rănile suferite, văduvele au rămas cu pensii de 
mizerie, copiii orfani - fără sprijin. Am fost dați la o parte când am readus 
în memorie trecutul, suntem daţi la o parte şi acum. Am fost dispreţuiţi 
pentru cinstea, devotamentul față de datoria noastră, pentru faptul că nu 
am câştigat nimic din acel război, însă am pierdut foarte mult. 


General ION COSTAŞ 


Au vrut să uite de noi pentru că au vrut să uite de anii '90. Aşa vremuri 
au umat... Însă nici puterea venită în 2010 nu a găsit necesar să remarce me- 
ritele celor care au căzut pentru integritatea Moldovei. Printre cei medali- 
ați, decoraţi cu destincții şi onoruri de stat nu s-au regăsit şi cei care au 
participat la acţiunile militare din anii 1990-1992. 

Spre jumătatea anului 1992, la Tiraspol, Rîbnița, Slobozia, Dubăsari, 
Grigoriopol şi Camenca a început să funcționeze autoproclamata Procura- 
tură. Doar la Bender s-a menţinut dualitatea autorităţilor: aici funcţiona 
atât Secţia orăşenească de poliţie, cât şi Secţia orăşenească a miliției 
transnistrene (din 7 decembrie 1991). Poliţia din Dubăsari se afla în satul 
Ustia din raionul Dubăsari. Anterior, la începutul lunii iulie 1991, Moscova 
a luat decizia aducerii în Bender, fără acordul Chişinăului, a batalionului 
de trupe interne - UM 5543 din cadrul MAI al URSS. Procesul evacuării 
Poliţiei de pe teritoriul legal al Moldovei s-a derulat în condițiile pasivi- 
tății şi îngăduinţei autorităților supreme de la Chişinău. Nici preşedintele, 
nici Parlamentul, nici Guvernul nu au influenţat în niciun fel situaţia, nu 
au avut niciun fel de autoritate în Transnistria şi au manifestat constant 
impotenţă politică în ceea ce priveşte separatismul. În aceste condiţii, au 
cerut insistent ca MAI să îşi menţină prezenţa dincolo de Nistru. La fiecare 
şedinţă a organului legislativ deputaţii susțineau cu fermitate necesitatea 
de a face ordine. Însă majoritatea deputaţilor nu mergea dincolo de 
vorbe, le era frică să se deplaseze, să discute cu cetăţenii săi din Transnistria, 
toți îşi băgau capul în nisip, nimeni nu dorea să analizeze de ce a avut loc 
uzurparea autorităţilor legale, cine e vinovat şi, lucrul cel mai important, 
ce e de făcut? Se cereau măsuri din partea mea, iar, ulterior, mă acuzau 
chiar pentru aceste măsuri. Pe Smirnov l-au achitat de facto: toate dosarele 
penale întocmite cu atâta tam-tam au dispărut discret pe undeva, nu fără 
acordul tacit al preşedintelui Mircea Snegur şi al procurorului general 
Dumitru Postovan. 

Aveam impresia că nimeni de la vârf nu dorea să fie în conflict cu sepa- 
ratistul numărul unu, pentru a apăra statalitatea Moldovei. Nu o dată, am 
fost martor la cât de umil vorbea Snegur cu Smirnov la telefon. Îmi venea 
să intru în pământ şi să mor de ruşine auzind cum preşedintele, în conver- 
sația cu uzurpatorul, cel care a ocupat fără jenă o parte din ţară, rostea de 
câteva ori, pe un ton rugător, fraze de genul: „Igor Nikolaevici, hai să ne 
împăcăm, hai să rezolvăm problema în bună înțelegere”. Ulterior, aflat la 

pensie, Snegur a încercat să uite de virajele bruşte promoscovite ale politi- 
cii sale, de pasivitatea sa strigătoare la cer care a provocat, în mod direct, se- 
paratismul de la Tiraspol, de celelalte greşeli pe care le-a făcut şi pe care le 
punea cu plăcere pe seama altora. 

După ce, la 16 septembrie, a fost publicat mesajul adresat de deputaţii 
Transnistriei Parlamentului Republicii Moldova cu propunerea de a recu- 
noaşte realitatea existenţei autoproclamatei RSSM Nistrene, în ziua urmă- 
toare, la 17 septembrie, prin decretul lui Mircea Snegur a fost înfiinţată o 
comisie de stat pentru problemele Transnistriei. Aceasta era alcătuită din 
şase membri, avea statut de departament de stat şi dispunea de cinci per- 
soane din aparatul preşedintelui. Comisiei i-au fost trasate sarcinile de a pro- 
mova politica Chişinăului în Transnistria, de a informa obiectiv populaţia, 
de a coopera cu autorităţile locale ş.a.m.d. Însă nu au existat niciun fel de ur- 
mări. Decretul, ca multe altele, a fost o pierdere de timp şi nimic mai mult, 
a generat tradiția creării unor structuri goale care, schimbându-și forma nu 
şi conţinutul, nu au sprijinit deloc soluționarea conflictului. 

Anterior lunii septembrie 1991, MAI a plănuit o acţiune de arestare a 
şefului direcţiei afacerilor interne al autoproclamatei RMN, luri Grosul. 
Din ordinul meu, de pregătirea şi executarea operațiunii răspundea secreta- 
rul de stat al MAI, Constantin Antoci, care trebuia să-l atragă pe Grosul la 
Chişinău, pentru ca ulterior acest personaj, aprig susținător al creării repu- 
blicii separatiste Transnistria, să fie tras la răspundere conform legislației 
Republicii Moldova. 

Totuşi, după cum se pare, imediat din sânul MAI a avut loc o scurgere 
de informaţii. În fapt, aşa cum am mai spus, atât în timpul războiului, cât şi 
ulterior, unele cadre ale MAI mergeau frecvent pe malul stâng şi nu cu sar- 
cini de serviciu. Şi cei de pe malul stâng veneau la întâlniri la Chişinău. Eu 
aveam mari dubii în privinţa devotamentului față de Republica Moldova a 
ofiţerilor V. Molojen, V. Misin, B. Muravski, M. Plămădeală şi nu numai... 
În timp ce poporul lupta, şefii fraternizau. Grosul se întâlnea, la vedere, cu 
colegii din aparatul MAI din Moldova, iar emisiunile televiziunii de la 
Moscova nu se zgârceau cu complimentele adresate lui Constantin Antoci. 
La 19 septembrie, în toiul evenimentelor de la Dubăsari, Antoci a mers la 
întâlnirea stabilită, în prealabil, cu fostul său coleg, la cafeneaua Belii Aistl, 

la intrarea în Tiraspol. Pretextul întâlnirii a fost reprezentat de negocierile 
privind găsirea unei soluții de compromis pentru conflictul de la Dubăsari. 

În cele din urmă, s-a dovedit că Grosul a plănuit, de la bun început, o 
provocare la adresa fostului coleg. Pe la ora 21.00, colonelul Antoci a sosit, 
conform înţelegerii, la marginea Tiraspolului, la volanul unei maşini a Mi- 
nisterului, singur, fară şofer. După cum mi-a relatat ulterior, şeful Direcţiei 
de cercetări penale, Nicolae Obreja, Grosul nu a venit la întâlnire singur: 
aproape de restaurant, stăteau la pândă numeroşi gardişti şi cazaci. După 
toate probabilitățile, Tiraspolul pregătise acțiunea din timp. La locul sta- 
bilit, automobilul lui Antoci a fost blocat din toate direcţiile de un mi- 
crobuz şi trei autoturisme. Din acestea au ieşit persoane înarmate (inclusiv 
cu arme automate) care au încercat să-l prindă pe secretarul de stat MAI. 

În acel moment, şeful Poliţiei transnistrene era, practic, în mâinile 
noastre: poliţiştii deja îl băgaseră în maşină, Grosul avea chiar şi o rană la 
cap. Însă, în continuare, s-a întâmplat ceva de neînțeles. Antoci s-a pier- 
dut, s-a panicat şi, din cine ştie ce motiv, a luat-o din loc, precum iepurii, 
spre câmpul cu porumb. Luptătorii detaşamentului cu destinaţie specială 
au alergat după el, l-au prins de mâini, l-au băgat în maşină şi l-au evacuat 
operativ, scăpându-l de un prizonierat lipsit de glorie. În acele condiţii, 
chiar a fost arestat şi unul dintre atacatori. La locul de întâlnire cu Grosul, 
Antoci a lăsat Volga sa de serviciu, cu tot cu staţia radio cifrată, în plus, în 
timpul acestei operațiuni, ministerul nostru, şi aşa sărac, a pierdut o a doua 
maşină de escortă. Ce nu pot să înțeleg nici acum este ce anume a avut în 
vedere Grosul când, într-o intervenţie la televiziunea moscovită din seara 
aceleiaşi zile, a spus că a scăpat de prizonierat, chipurile, numai datorită 
„corectitudinii lui Antoci”. 

După aceea secretarul de stat a venit să-mi raporteze cum a coordonat 
o asemenea operațiune de amploare, care s-a încheiat cu pierderea automo- 
bilelor şi a tehnicii speciale. Viitorul ministru de interne s-a purtat ca un 
elev care nu a învăţat lecţia: s-a plâns că soţia sa este bolnavă psihic, că are 
neînțelegeri în familie, că este demoralizat şi în incapacitate de a îndeplini 
sarcini serioase. Parlamentul a cerut demiterea secretarului de stat pentru 
discreditarea Ministerului Afacerilor Interne. La fel a insistat şi Mircea 
Snegur. Eu l-am apărat pe prim-adjunct - mi-era milă de el, având în ve- 
dere situaţia lui de neinvidiat. 

Drept urmare, Constantin Antoci a plecat din Ministerul Afacerilor In- 
terne abia după ce a stat şi în fotoliul de ministru ani buni. Prietenii nu 
l-au lăsat... În ceea ce-l priveşte pe Grosul - până în 1992 a fost ministrul 
afacerilor interne al autoproclamatei republici, după care nu a mai avut de 
lucru, un timp a lucrat ca şef al unui oarecare birou de relaţii externe şi a 
murit în 2010, în al 63-lea an de viață. După cum se vede, soarta trădători- 
lor nu este prea dulce, au viaţa atât de scurtă... Din septembrie până în de- 
cembrie 1991, cadrele MAI din Moldova au mers de nenumărate ori la 
Tiraspol, încercând să menţină Secţia orăşenească. 

Eu şi şeful Secţiei am discutat de mai multe ori cu cadrele, le-am amintit 
despre necesitatea respectării legii, despre fidelitatea față de jurământ şi Con- 
stituția Republicii Moldova. La 27 septembrie 1991, prin ordin al MAI al 
RSSM, pentru colaborarea cu separatiștii, au fost destituiţi, cu retragerea 
titlurilor speciale, V. Rudenko (care a devenit adjunct al şefului Miliției 
tiraspolene), A. Kulik, V. Şulghin. Ulterior, prin ordinul meu, toate fostele 
cadre ale MAI care au trecut de partea separatiştilor au fost retrogradate, 
retrăgându-li-se şi gradele de ofițeri. 

Cadrele organelor afacerilor interne se aflau între două focuri. Comite- 
tul femeilor de coordonare a grevelor în Tiraspol a pichetat fără întrerupere 
Secţia orăşenească şi a cerut ca toţi să-şi confirme, în scris, până la 2 decem- 
brie, fidelitatea faţă de autoproclamata republică. Primele rapoarte au fost 
scrise la 3 octombrie. Până la 14 decembrie 1991, au fost depuse 469 de ra- 
poarte. Direcţia afacerilor interne a autoproclamatei republici a înţeles că, 
în această perioadă, tiraspolenii au rămas, practic, singuri în faţa infracțio- 
nalităţii în creştere şi a făcut eforturi să-i păstreze pe cei profesioniști. Însă, 
în ansamblu, priorităţile erau altele. Ziarul Zrudovoi Zizaspol scria, în nu- 
mărul din 21-28 noiembrie: 


Autorităţi de doi bani, care tolerează pe teritoriul lor unitatea de an- 
chetă a Poliției statului vecin, sub pretextul că nu vom avea unde să-i Închi- 
dem pe potlogari dacă ne vom desprinde definitiv de MAI de la Chișinău... 

E timpul să curățăm deja organele MAI de servitorii Chișinăului, nu să le 
mărim salariile (parcă în derâdere) la nivelul acelora care au susținut 
RSSM Nistreană. 


Vladimir Şcerbatii mi-a rămas în minte ca un om corect, devotat 
Republicii Moldova şi ofițer vrednic, un profesionist. Apărătorii Transnistriei 

l-au batjocorit. Comisarul nu a acceptat până la capăt să îşi trădeze jură- 
mântul şi să treacă de partea oamenilor lui Smirnov, determinându-i pe co- 
legii săi să nu cedeze provocărilor. La 12 noiembrie, Consiliul orăşenesc l-a 
destituit „pentru trădarea Transnistriei”. Într-o situație dificilă s-a aflat şi 
Victor Gusleacov, şeful Secţiei orăşeneşti a afacerilor interne din Bender, 
om cinstit şi conştiincios, cu respect pentru lege. Soarta lui, din fericire, a fost 
mai bună: Gusleacov a putut să se transfere în aparatul MAI al Republicii 
Moldova şi să iasă la pensie cu gradul de general. 

La 1 decembrie, Grosul l-a pus în fruntea Miliției tiraspolene pe maio- 
rul V. Bogdanov, iar în primele zile ale lui ianuarie 1992 au plecat din 
Tiraspol ultimele cadre MAI care nu recunoşteau republica lui Smirnov. Pe 
măsură ce separatiştii ocupau secţiile orăşeneşti şi raionale de pe malul 
stâng, am emis ordine de deconectare a legăturilor telefonice ale instituției, 
fiind chinuit de senzaţia pierderii ireversibile. Gândul că ţara şi-a trădat ce- 
tățenii nu mă părăseşte nici acum. 

Mulţi dintre poliţiştii care au refuzat să-l slujească pe Smirnov au conti- 
nuat să trăiască în localităţile de pe malul stâng al Nistrului, pentru că nu 
aveau unde altundeva. Alţii au rămas fară locuinţă. Mulţi ani s-a pus pro- 
blema asigurării de locuinţe cadrelor MAI din Moldova, participante la războ- 
iul din Transnistria, însă statul nu s-a grăbit să îndeplinească acest angajament, 
şi nici altele, răscumpărându-se prin promisiuni frecvente şi ample şi prin 
retorica zgomotoasă. Dezbaterea acestei probleme s-a transformat într-un 
conflict ce a implicat şi ocuparea clădirii unui hotel al deputaţilor Parla- 
mentului din Chişinău. Veteranii au luat cu forţa ceea ce ţara nu a dorit să 
le dea de bunăvoie şi conform legii. Însă aceste locuinţe nici acum nu le apar- 
ţin de jure. Majoritatea participanţilor la războiul din Transnistria nu au pri- 
mit niciun fel de compensație pentru apartamentele, casele, terenurile 
pierdute, pentru vieţile ruinate şi mutilate. Pe parcursul a opt ani de guver- 
nare a comuniștilor, preşedintele Voronin venea să viziteze cu mare pompă 
complexul memorial Eternitate din capitală, pentru restaurarea căruia a in- 
vestit sume imense, însă nu a depus niciodată flori la monumentul modest 
al poliţiştilor victime ale războiului transnistrean. Unii au crezut că Voronin 
a ignorat monumentul pentru că acesta fusese ridicat la inițiativa principa- 
lului său adversar politic — primarul general al capitalei, Serafim Urechean. 
Alţii nu au considerat necesară căutarea cauzelor care l-au determinat pe 

şeful statului să-i supună pe veteranii războiului pentru integritatea țării la 
această ultimă umilinţă. 


Monumentul a fost ridicat în 1999, din fondurile municipiului, a 
amintit Serafim Urechean. M-a mirat faptul că Guvernul s-a ținut deoparte 
de proiect, iar președintele Petru Lucinschi a întrebat pe faţă: Cui îi trebuie 
şi pentru ce? Pe plăcile monumentului sunt inscripționate numele locuitori- 
lor decedați de pe malul stâng, însă, între plăcile completate, au fost lăsate 
locuri goale, fară text: am considerat că va veni vremea împăcării adevărate 
și a unificării și vom inscripționa pe aceste plăci numele transnistrenilor că- 


zuți. Cred, în continuare, că va veni o asemenea zi! 


CAPITOLUL 25 


Preluarea Secţiei raionale de poliție 
din Vulcănești de către bandiți 


Burgudji înființează garda națională găgăuză, Tiraspolul o înarmează. 
Locuitorii satelor moldoveneşti din stânga Nistrului cer ajutor de la 
Snegur. Alegerile prezidenţiale de la 8 decembrie 1991. Asedierea 
sediului Poliției din Dubăsari. Ce a promis Snegur? Atentatul asupra 
ministrului afacerilor interne. Noi victime la Dubăsari. Aveam tot mai 
multe întrebări către Parlament Dorea, oare, România să intre în CSI? 


După eliberarea lui Igor Smirnov, autoproclamata RMN s-a îndreptat, 
tot mai convingător şi fără nicio jenă, spre consolidarea statalității sale şi 
chiar spre relații diplomatice. La 17 noiembrie 1991, la consfătuirea de la 
Tiraspol, s-a ajuns la o înţelegere cu privire la înființarea „mişcării de solida- 
ritate a statelor popoarelor mici”. Reprezentanţii Transnistriei şi Găgăuziei, 
precum şi ai Abhaziei, Kabardino-Balkariei, Karakalpakiei, Mari-El, 
Buriatiei, Ciuvaşiei, lakutiei, districtului Hantî-Mansisk au semnat un 
acord potrivit căruia vor obține împreună suveranitatea. Greu de crezut, 
însă participanţii la reuniune au fost salutaţi de Gorbaciov şi Elțîn. 

În acest sens, vicepreşedintele Parlamentului Republica Moldova, Victor 
Puşcaş, a declarat: „În Transnistria nu există popoare mici. Locuitorii ei - 
moldoveni, ruși și ucraineni — au propriile state. Salutul liderilor Uniunii 
și Rusiei mi-a provocat nedumerire”. Nu e de mirare că toate acestea au ali- 
mentat energia liderilor Găgăuziei. Neavând putinţa de a lupta pe două 
fronturi, Chişinăul a purtat chiar în septembrie negocieri informale pentru 
unificarea a şase raioane din sud. Astfel, a apărut proiectul Gagauz Fri (Ţinu- 
tul găgăuzilor) care, ulterior, a şi stat la temelia Autonomiei Găgăuze. 

Însă toate realizările au fost distruse de evenimentele de la 10 noiem- 
brie când, în urma unui asalt, a fost ocupată Secţia raională de poliţie din 
Vulcăneşti. 


La Secţia raională de poliție din Vulcănești, lucrau și moldoveni, și gă- 
găuzi şi nu a existat niciodată niciun conflict, îşi aminteşte generalul Anton 
Gămurari. Organizatorii acţiunii provocatoare s-au folosit de faptul că la 
Vulcănești trăiau numeroase persoane cu antecedente. Poliția i-a reținut 
pe membrii unei grupări infracționale, unul dintre aceştia fiind implicat 
în politică și bucurându-se de autoritate. Prietenii acestuia au Început să 
ceară eliberarea sa, puţin câte puțin, iar mulțimea s-a îndreptat spre sediul 
secției de poliție. S-au găsit niște polițiști care le-au deschis porțile. Au pus 
mâna pe arme și au fost eliberaţi toți cei reținuți. După aceea au incendiat 
secția raională și au început să tragă cu armele. 

Poliția s-a retras la Comisariatul militar raional. Acele persoane aveau, 
potrivit datelor de care dispuneam, şi arme proprii, luate de la Divizia din 
Bolgrad, în schimbul unei cantități de alcool din care se făcea coniac. Ora- 
şul a fost cuprins de tulburări. Au început să fie jefuite magazinele. La 
Vulcănești, a fost trimisă o brigadă de poliție cu destinaţie specială și un 
detașament al serviciului de ordine publică, eu le-am trimis pe ambele. Vă- 
zând că situația era serioasă, am mers cu primul grup, nu în centrul oraşu- 
lui, ci la periferie. Al doilea grup s-a îndreptat spre centru și a nimerit 
într-o ambuscadă. S-a deschis focul asupra trupelor noastre. Un glonț a ni- 
merit chiar în inima polițistului lon Panţa din Orhei, care urma să aibă 
nunta a doua zi. 

Alţi trei polițiști au fost răniţi. Am considerat necesar să fac ordine cu 
forța, iar, în acel moment, decizia era justificată, întrucât se ajunsese la fără- 
delegi strigătoare la cer. Comisarii de poliţie din raioanele învecinate au avut 
o reuniune. Însă, în sud, nu era liniște, iar șeful Departamentului de poliție, 
Leonid Bolocan, sosit la Vulcănești, a dat ordinul de încetare a implicării în 
evenimente, pentru a evita noi pierderi și acutizarea confruntărilor. O mul- 
țime de circa 500-600 de persoane, din care făceau parte atât reprezentanţi 
ai lumii interlope, cât și gură-cască, a staționat lângă sediul Poliției vreo trei 
zile. Însă ulterior, oamenii, unul câte unul, s-au împrăștiat, mișcările de 
stradă s-au diminuat. Bandiţii au plecat în Transnistria, pe urmă, au luptat 
împotriva noastră. A fost reluată activitatea normală a Poliţiei, cercetările, cu- 
legerea de probe. Prin metode operative, au fost identificaţi toți participanții 


activi la asalt, însă nu a fost reţinut și judecat niciunul. 

Conform unei alte versiuni, sediul Judecătoriei raionale şi cel al Secţiei 
raionale de poliţie din Vulcăneşti au fost ocupate după ce au fost deschise 
porţile cu ajutorul unui buldozer. În aceste condiţii, brigada lui Gămurari 
s-a retras, iar personalul secţiei de poliţie a fost evacuat din oraş. În cadrul 
cercetărilor întreprinse, Inspectoratul pentru resurse umane al MAI din 
Republica Moldova a ajuns la concluzia că „apariția unor incidente grave 
la Secția raională de poliție din Vulcănești este strâns legată de inactivita- 
tea locotenent-colonelului de poliție Boris Muravschi, șeful Departamentu- 
lui de cadre din MAI care, la 13 noiembrie, a fost trimis împreună cu șeful 
Departamentului de Poliţie, Leonid Bolocan, la Vulcănești, pentru a coor- 
dona acţiunile Poliției. Având în coordonare zona sudică, prin inactivitatea 
și incompetenţa sa în situație de conflict, în timpul mișcărilor ample de 
stradă, B. Muravschi a dat posibilitatea extremiștilor să împuște un cadru 
de poliție și să preia o cantitate mare din armamentul din dotare, cu ajuto- 
rul căruia și în ziua de azi comit infracțiuni grave. Nici ulterior Muravschi 
nu a întreprins măsuri eficiente de reluare a activității normale de către sec- 
ţia de poliție” În contextul acestui eveniment, am înaintat o cerere către 
Guvern de demitere a lui Leonid Bolocan, în timp ce Constantin Antoci ră- 
măsese nepedepsit... Sub impresia produsă de ocuparea Poliţiei din 
Vulcăneşti, în luna decembrie, găgăuzii au înființat o gardă națională con- 
dusă de neobositul Ivan Burgudji. Aceasta a fost înarmată de Tiraspol. Lu- 
ând exemplul transnistrenilor, activiştii găgăuzi au început să caute contacte 
externe şi chiar s-au întâlnit la ambasada Turciei de la Moscova cu preşedin- 
tele Turgut Ozal. La sfârşitul anului 1991, sistemul MAI, niciodată unitar, 
s-a scindat definitiv în două structuri opuse — MAI al Republicii Moldova 
şi MAI al autoproclamatei RMN. Poliţia a fost, practic, evacuată din 
Transnistria: mai funcționau doar secţia raională din Dubăsari şi cea orășe- 
nească din Bender, precum şi secţiile de linie din staţiile Bender, Rîbnița, 
Tiraspol. Acest lucru a condus la o creştere a infracționalității. Armele şi de- 
pozitele de muniţie au devenit accesibile, elementele infracţionale s-au înar- 
mat, iar milițienii înşişi şi-au îndreptat frecvent armele din dotare împotriva 
populaţiei paşnice. La Parlament şi Preşedinţie soseau zilnic scrisori şi te- 
legrame de pe malul stâng în care oamenii cereau protecția autorităţilor 
legitime. lată numai câteva din raionul Dubăsari, trimise preşedintelui 
Mircea Snegur şi transmise mie „în vederea luării de măsuri”. Transmițând 
această corespondență mai jos, spre Minister, având cunoştinţă de faptul 

că Poliţia, practic, era neînarmată, şeful statului şi-a recunoscut, în fapt, 
propria neputinţă. „Noi, locuitorii satului Krasnîi Vinogradari, suntem for- 
taţi să îndeplinim legile așa-numitei republici transnistrene, ne scot din 
școli grafia latină. Noi am votat pentru dvs. și așteptăm protecția dvs...” „Lo- 
cuitorii satului Cocieri vă roagă să luaţi măsuri concrete de apărare a popu- 
Iaţiei de separatiștii înarmaţi de la Tiraspol”... „Noi și copiii noștri trăim 
într-o stare de frică, din cauza trăgătorilor cu arme automate care ne Încon- 
joară, eliberaţi-ne. Moșneaga IP., sat Corjova'... „Stimate Mircea lon 
Snegur, noi, locuitorii satului Pirita, sperăm că opriţi fărădelegile făcute în 
raionul nostru de către autoritățile din oraș. Satul Pirita”.. „Vă rugăm să 
puneţi capăt samavolniciei separatiștilor de pe malul stâng al Nistrului. Lo- 
cuitorii satului Pohrebea.” 

Locuitorii satelor moldoveneşti din raionul Dubăsari nu i-au recunoscut 
pe oamenii lui Smirnov, însă Tiraspolul, la rândul său, a considerat orașul, 
lângă care erau situate barajul şi hidrocentrala, teritoriu al autoproclamatei 
RMN şi a făcut eforturi să preia controlul asupra întregului raion, alun- 
gând forțele Chişinăului. După o tentativă de deblocare a podului de la 
Dubăsari, confruntările dintre forțele Ministerului Afacerilor Interne ale 
Moldovei şi combatanții înarmați din Transnistria au devenit tot mai dure. 
Cu o zi înaintea alegerilor pentru preşedintele Republicii Moldova (desfă- 
şurate la 8 decembrie), Secţia raională de poliție din Dubăsari semăna deja 
cu o cetate asediată, iar accesul în oraş era blocat. 

În oraş şi în raion a continuat campania de defăimare, persecutare, hăi- 
tuire şi batjocorire a cadrelor de poliție. Noaptea, persoane necunoscute 
însemnau cu cruci albe casele şi apartamentele poliţiştilor, cadre ale MAI 
din Moldova erau atacate, lovite, deposedate de armamentul din dotare şi 
uniforme, împuşcate. Forţele nu erau echilibrate. O unitate de poliţie deţi- 
nea 47 de pistoale Makarov, 20 de arme automate Kalaşnikov, două mitra- 
liere şi două lansatoare de rachete. Spre comparaţie în dotarea batalionului 
Dnestr erau, în acel moment, 1 500 de automate Kalaşnikov, obţinute de 
la unitatea militară rusă 74273. De la aceeaşi unitate, au fost vândute Co- 
mitetului Executiv al oraşului Tiraspol, prin intermediul unei persoane de 
fațadă, 23 aruncătoare de grenade, 6 tancuri, 12 transportoare blindate, 
date, aparent, ca fier vechi în schimbul a 64 000 de ruble. Conducerea uni- 
tăţii militare 65161 (comandant S. Baţura şi şeful serviciului de înzestrare 
A. Androşulik) a trimis Consiliului orăşenesc din Dubăsari 130 de arme 

automate Kalaşnikov, zeci de cutii cu grenade, cutii cu gaze lacrimogene — 
cloropicrină —, cutii cu rachete de semnalizare. Mai adaug faptul că polițiş- 
tii din Dubăsari nu erau instruiți pentru acţiuni militare, în timp ce Secţia 
raională de miliție din oraş era condusă de un militar profesionist, şeful sec- 
ţiei a doua a Comisariatului Militar Raional, maior A. Lukianenko. 

Tiraspolul îşi consolida activ structurile de forță. La 21 noiembrie, 
printr-un decret emis de Smirnov, cetățenilor autoproclamatei RMN, care 
efectuau serviciul militar pe teritoriul Republicii Moldova, li s-a permis să 
îl continue în cadrul batalionului cu destinaţie specială Dnestr şi în alte uni- 
tăți militare din Transnistria. La 27 noiembrie a fost adoptată hotărârea 
Sovietului Suprem privind intrarea sub jurisdicția aşa-numitei RMN a uni- 
tăților Armatei Sovietice, ale apărării civile şi ale MAI, care luaseră o decizie 
în acest sens. Cu puţin timp înaintea alegerilor prezidenţiale din Moldova, 
la 1 decembrie, la Tiraspol şi Comrat, s-au desfăşurat, de asemenea, alegeri 
prezidenţiale. În Transnistria, la aceeaşi dată a avut loc şi referendumul pen- 
tru independenţă, la care, în calitate de observatori, au participat membri 
ai Consiliului oraşului Sankt-Petersburg. Smirnov a declarat deschis că 
„toate consiliile sătești care nu asigură desfăşurarea alegerilor și a referendu- 
mului s-ar putea considera dizolvate, iar cei care vor merge la vot, la 8 decem- 
brie, ar putea fi alungați împreună cu familiile lor peste Nistru, în România”. 
La 3 decembrie, prin decret, a interzis activitatea Poliţiei moldovene, iar, la 
4 decembrie, a declarat activele ministerelor şi instituţiilor moldoveneşti şi 
unionale drept proprietate a aşa-numitei RMN. În aceeaşi zi, a fost sigilat 
sediul Ministerului Securităţii Statului din Dubăsari. 

De asemenea, a fost înființată Direcţia Republicană pentru Apărare şi 
Securitate a aşa-numitei RMN, condusă de generalul-locotenent Ghennadi 
Iakovlev (fostul comandant al Armatei a 14-a sovietice), căruia i s-a ordo- 
nat ca împreună cu preşedintele Comitetului pentru Apărare, V. Rîleakov, 
să ajungă la un acord cu Ministerul Apărării din Rusia cu privire la transfe- 
rarea către Tiraspol a armelor, tehnicii şi proprietăţilor trupelor amplasate 
în Transnistria. 

În aceleaşi zile, Chişinăul a trimis un mesaj la ONU, în care evalua ast- 
fel situaţia: 


După trecerea, la 3 decembrie, a comandantului Armatei a 14-a din 
cadrul Districtului Militar Odessa, generalul-locotenent G. lakovlev, în 


subordinea forțelor separatiste din Transnistria, detașamentele militare și 

semimilitare ale separatiștilor și unitățile Armatei Sovietice au procedat la 
ocuparea localităților de pe malul stâng al Nistrului. La indicația coman- 
dantului Districtului Militar Odessa, general-colonelul Ivan Morozov, şi 
cu acordul Ministerului Apărării din URSS, în republică au fost create de- 
tașşamente militare și paramilitare de atac, care terorizează populația paş- 
nică de pe malul stâng, apelând la șantaj, destituiri, violență fizică și 
ameninţări cu incendierea caselor. 

Militarii distribuie sute și mii de arme elementelor extremiste, inclusiv 
persoanelor cu condamnări penale. În Moldova, a început instaurarea unei 
dictaturi militare, printr-un puci al generalilor. Ne adresăm parlamentelor 
și guvernelor țărilor lumii, Consiliului de Securitate al ONU, cu cererea de 
a lua măsuri ferme pentru evitarea declanșării unor conflicte în această regi- 
une a Europei, care ar putea avea consecinţe tragice. Considerăm necesară 
trimiterea unor observatori permanenţi ai Consiliului de Securitate al 
ONU în Republica Moldova. 


Ministrul rus al apărării, Pavel Graciov, nu a răspuns telegramelor lui 
Mircea Snegur, iar primul locţiitor al comandantului Districtului Militar 
Odessa, generalul-locotenent Iuri Kuzneţov, a declarat că trupele ruse nu 
se vor implica deloc, că acțiunile generalului lakovlev sunt personale şi că 
detaşamentele de autoapărare acţionează sub aparenţa soldaţilor ruşi, pen- 
tru care Comandamentul Districtului nu poartă nicio responsabilitate. 
Toate aceste evenimente au afectat în ajunul alegerilor prezidenţiale imagi- 
nea lui Snegur. Deşi nu a avut rivali, dorea cu atât mai mult ca alegătorii să 
îl perceapă drept un garant al independenței şi integrităţii ţării, drept un 
apărător al tuturor cetățenilor. 

Snegur i-a unit în jurul său pe agrarieni (care, în acea perioadă înființa- 
seră Partidul Democrat Agrar), vechea şi noua nomenclatură, pe reprezen- 
tanţii minorităţilor etnice (28 de deputaţi rusofoni au cerut alegerea sa). 
Împotriva candidatului la funcţia de preşedinte era doar Frontul Popular, 
care critica orientarea prorusă a politicii lui Snegur. În acea perioadă, FPM 
făcea în mod deschis propagandă unirii cu România şi îmi amintesc că a în- 
ființat chiar, în decembrie 1991, un Consiliu Naţional al Unirii, sub egida 
unor parlamentari din România şi Republica Moldova. Iniţiatorii acestei ac- 
ţiuni au fost deputaţii: Mircea Druc, Ilie Bratu, Gheorghe Ghimpu, Lidia 
Istrati, Valeriu Matei. Totuşi, FPM nu avea posibilitatea de a participa la 
alegerile prezidenţiale cu un candidat propriu: conform legii, Mircea Druc 

nu putea intra în competiție pentru că nu întrunea condiția continuității 
domicilierii în Moldova, iar în Frontul Popular nu mai erau alți doritori 
pentru funcţia de şef al statului. 

În consecinţă, alegerile prezidenţiale din Republica Moldova au fost boi- 
cotate, pe malul drept, de Frontul Popular şi de interfront, pe cel stâng, de 
către toate structurile Tiraspolului, care au deschis doar 70 de secţii de vo- 
tare din cele 300 planificate. În plus, au fost blocate toate drumurile, fiind 
controlate de persoane înarmate, satele erau survolate de avioane-spion 
lak-52, de la clubul aeronautic din Tiraspol. Tot ce spunea în acest timp 
Mircea Snegur se reducea la un singur lucru: trebuie să facem ordine, să res- 
tabilim integritatea teritorială a ţării, să-i pedepsim pe cei care ignoră legile 
şi Constituţia, să apărăm independența Republicii Moldova. Personal, am 
perceput aceasta ca pe un apel la combaterea separatismului cu metode poli- 
tice. lată, de exemplu, ce spunea candidatul la preşedinţie în acele zile, la 
consfătuirea cadrelor organelor de ordine. 


Dacă înaintea primelor alegeri libere pentru deputații poporului, acţiu- 
nile de nesupunere civică în masă erau predeterminate de Însăși logica lup- 
tei politice, acum nu este clar de ce o serie de forţe politice folosesc aceleași 
metode. Ne amintim demonstrațiile neautorizate, blocada căilor ferate, 
asedierea și chiar incendierea sediilor Poliţiei. Nihilismul juridic devine o 
regulă. Am impresia că MAI, MSN! şi Procuratura se limitează la Înregis- 
trarea infracţiunilor, neefectuând o analiză profundă a cauzelor și circum- 
stanțelor care favorizează creșterea acestora și fară o activitate planificată 


de prevenire și descoperire a lor. 


Consider - şi probabil nimeni nu poate contesta acest lucru - că tot cea 
făcut MAI în această perioadă a corespuns cerinţelor impuse Ministerului 
de către Parlament şi de către şeful statului. Era mai greu ca niciodată de 
muncit. Cu câteva zile înaintea alegerilor, Tiraspolul a dat un ultimatum 
Poliţiei din Grigoriopol, Dubăsari şi Slobozia: până în dimineaţa zilei de 
6 decembrie, trebuia să elibereze sediile deținute, în caz contrar, era amenin- 
ţată cu scenariul de la Vulcăneşti. Lângă sediul Secţiei raionale de poliție, 
s-au strâns luptători înarmaţi, tehnică militară, populaţia cerea ajutor pen- 
tru a da afară Poliţia, atacurile asupra poliţiştilor se derulau unul după altul. 
Preşedintele Consiliului raional Grigoriopol, Leontiev, s-a adresat pentru 


1 Ministerul Securităţii Naţionale 

ajutor chiar şi locuitorilor din satele vecine din Ucraina. În noaptea de 5 
spre 6 decembrie a fost observată deplasarea unei coloane cu militari pe di- 
recţiile Rîbnița - Dubăsari - Grigoriopol şi Tiraspol - Grigoriopol. În sco- 
pul evitării vărsării de sânge, cadrele Secţiei raionale de poliție Grigoriopol 
au decis să înceteze temporar activitatea şi să părăsească sediul secţiei raio- 
nale. Pe podurile de peste Nistru de lângă satele Gura Bîcului şi Coşniţa, 
combatanții au lansat provocări împotriva posturilor MAI, deschizând fo- 
cul cu arme automate. Au fost luați prizonieri poliţişti moldoveni. Buleti- 
nele informative ale MAI din Moldova erau pline de comunicate despre 
incidente care le provocau locuitorilor Moldovei un sentiment de indig- 
nare profundă. 

Astfel, la 1 decembrie, la intrarea în Bender, gardiştii, înarmaţi cu auto- 
mate, au oprit pentru control o maşină VAZ-2101, condusă de controlorul 
OSTK de la o cooperativă locală, M. Speian, care a declarat că se supune le- 
gilor Moldovei. În apărarea şoferului, a intervenit însoțitorul său, o rudă 
de-a acestuia, O. Popovici. Acesta a fost scos din maşină, a fost lovit în 
spate cu patul armei şi băgat într-un autobuz, unde a fost ţinut mult timp 
şi batjocorit. În aceeaşi zi şi la acelaşi post, gardiştii au distrus maşina lui 
A. Stamatia, muncitor la uzina de produse din fier-beton din Bender, doar 
pentru că şoferul a încercat să evite pichetul. În pofida faptului că, în auto- 
mobil, se afla un copil de 8 ani, gardiştii au declarat că au fost împuterni- 
ciți de Smirnov să deschidă focul asupra tuturor maşinilor care nu se opresc 
la control. În dimineaţa de 6 decembrie, practic, toate drumurile şi podu- 
rile de pe malul stâng erau blocate. În apropierea satului Gura Bîcului, raio- 
nul Anenii Noi, asupra maşinii inspectorului de circumscripție I. Vizdan, 
care intrase pe podul de pe Nistru, s-au tras focuri de arme automate. A fost 
rănit N. Donciu, membru al echipei, care a ajuns la secţia de reanimare a 
spitalului Anenii Noi, cu răni la torace. Cât despre Vizdan, acesta a scăpat 
cu bine - din fericire, glonțul a străpuns tunica sub braț, însă automobilul 
său a fost avariat... Ziua următoare, la 7 decembrie, în zona digului de la 
Dubăsari, un grup de militari ruşi, înarmaţi cu automate, au înconjurat ma- 
şina Secţiei raionale de poliţie, au tras în aer şi i-au dezarmat pe cei cinci 
poliţişti. Militarii au capturat maşina cu staţie radio, cinci pistoale şi un 
automat cu cartuşe... La 7 decembrie, grupuri cu automate au înconjurat 
satul Gîsca, iar la 8 decembrie, Comisia Electorală nu a mai putut trece pe 
aici, venind dinspre Căuşeni, în condiţiile în care militarii nu permiteau 

accesul prin Bender, blocat din toate direcţiile. În aceeaşi zi, observatorii 
din SUA nu au mai ajuns la Dubăsari, întrucât la apariția lor, din direcția 
podului au fost trase focuri de avertisment în aer. 

În toate satele din Transnistria şi chiar şi la Străşeni, dintr-un elicopter 
militar au fost distribuiţi fluturaşi cu un apel la boicotarea alegerilor. În 
noaptea de 7 spre 8 decembrie au avut loc negocieri la Bender. Separatiştii 
au încercat să ocupe Secţia orăşenească de poliție. Pe de altă parte, la alegeri 
au participat 83% dintre cei cu drept de vot, iar 98% dintre alegători l-au 
votat pe candidatul unic. Oamenii doreau cu ardoare să se facă pace, pen- 
tru a înceta ura reciprocă, asasinarea poliţiştilor şi a locuitorilor paşnici, 
pentru ca, în locul anarhiei, sărăciei şi magazinelor goale, să vină ordinea şi 
bunăstarea, pentru ca şeful statului, în cele din urmă, să se manifeste ca un 
părinte al poporului. În timpul întâlnirilor, Snegur şi Muravschi promiteau 
toate acestea. Spuneau că, după alegeri, Guvernul va trece la măsuri ferme 
în toate direcţiile, în primul rând, prin derularea reformei economice, con- 
solidarea disciplinei în producţie şi instituirea ordinii. Muravschi, făcând 
campanie pentru Snegur, a pus accent pe promisiunea adoptării de măsuri 
decisive de stabilizare a situaţiei din Transnistria: „Grupul de lideri de aici 
tulbură conștiința oamenilor, împingându-i împotriva fraților lor de pe ma- 
lul drept al Nistrului. Noi vom face totul pentru a-i trage la răspundere”. 

Devenind preşedinte, Mircea Snegur a declarat că este pregătit să se aşeze 
la masa negocierilor cu liderii Transnistriei şi Găgăuziei şi a avertizat că va 
reacţiona ferm în cazul unui refuz: 


Îi îndemn încă o dată către rațiune, însă, dacă aceasta nu va fi de ajutor, 
atunci vom fi nevoiți să luăm măsuri severe la adresa lor, în conformitate 
cu Constituţia. Eu m-am convins că toată lumea s-a săturat de politica sepa- 


ratiștilor. Vom destrăma separatismul, atât din exterior, cât și din interior. 


Totuşi, după 8 decembrie, totul a mers ca mai înainte, adică Tiraspolul 
ne-o lua înainte peste tot, iar noi mergeam pe făgaşul lui, făceam concesii 
în permanență, ne apăram şi ne justificam, dovedind slăbiciune în fața unei 
agresiuni brutale. Era o criză de putere: conducerea era incapabilă să solu- 
ţioneze problema pe calea negocierilor, nu putea nici să le dea separatişti- 
lor o replică în forță, întrucât Tiraspolul avea de partea sa Armata a 14-a şi 
Moscova. Dincolo de Nistru mai aveam doar Secţia raională de poliţie din 
Dubăsari, pe care susţinătorii lui Smirnov o terorizau în continuare. 

La 10 decembrie, lângă satul Lunga Nouă, din raionul Dubăsari, cinci 
gardişti înarmaţi cu automate au oprit maşina ZIL-130, în care se deplasa 
ca pasager sergentul A. Ismailov, îmbrăcat în uniformă de polițist de ordine 
publică, şi care se ducea la locul de muncă, în satul Dzerjinskoe. 

Gardiştii l-au scos din maşină, l-au lovit cu picioarele şi cu patul puşti- 
lor, i-au confiscat pistolul Makarov cu muniţia din dotare şi l-au dus la 
Consiliul Orăşenesc, de unde acesta a reuşit să plece, recuperându-şi arma- 
mentul numai cu acordul lui Finaghin. 

În ziua următoare, la 11 decembrie, un lunetist a încercat să tragă în- 
spre fereastra cabinetului meu de la Ministerul Afacerilor Interne. În mo- 
mentul împuşcăturii, acesta se afla într-un imobil situat pe bulevardul 
Ştefan cel Mare la nr. 126. Această clădire, în care locuiesc şi în prezent ve- 
teranii serviciilor speciale sovietice cu familiile lor, este o construcție com- 
plexă. A fost construită de prizonierii germani după război, cu participarea 
KGB-ului: aici a fost plănuit, de la bun început, să fie adusă elita sovietică 
de partid şi, în particular, membrii operativi de comitet. Între scări sunt 
coloane transversale de ventilație ascunse care duc de la etajul tehnic la 
mansardă. Aici poate intra uşor un om şi nu e nevoie de nicio abilitate spe- 
cială pentru a urca în câteva secunde pe acoperișul clădirii. Locatarii consi- 
derau că prin intermediul acestor construcții puteau fi efectuate ascultările 
în perioadele când nu exista aparatura electronică specială. E greu de spus 
dacă acest lucru este adevărat. Dar faptele rămân fapte: într-un astfel de 
puț vertical un lunetist putea uşor să se ascundă. 

Nu era timp pentru investigarea oficială a incidentului: în ziua urmă- 
toare, a început un nou asediul asupra Secţiei raionale de poliţie din Dubăsari. 
Potrivit unor date, confirmate şi de Ministerul Securităţii Naţionale, atacul 
a fost planificat la Tiraspol de către liderii Transnistriei. După acest eveni- 
ment, biroul meu a fost mutat mai departe de fereastră, iar fereastra cabinetu- 
lui a fost pentru un timp blocată cu un oblon metalic... 

A doua zi după atentat, la 12 decembrie, a fost dată publicităţii o decla- 
raţie semnată de mine, precum şi de ministrul securităţii naţionale, Anatol 
Plugaru, procurorul general, Dumitru Postovan şi ministrul justiţiei, Alexei 
Barbăneagră. În aceasta, se spunea: 


Așa-numita RMN nu există și nu va exista. Există doar separatiști. Noi 
vom lua toate măsurile legale pentru a stopa activitățile ce urmăresc submina- 


rea integrităţii Republicii Moldova. Nu ne permitem să creăm pe teritoriul 

Moldovei noi structuri de stat anticonstituționale și detașamente militari- 


zate neprevăzute de lege, capabile să destabilizeze situația. 


Spre deosebire de mulţi alți reprezentanţi ai puterii, am fost constant în 
prima linie a luptei împotriva separatismului. Ştiam că Tiraspolul urzea pla- 
nuri de a-l lua ca prizonier pe ministrul afacerilor interne al Moldovei, însă 
transnistrenii nu aveau posibilități pentru aceasta, de aceea, totul s-a limitat 
la satirele din ziare, care făceau din mine o momâie, în fiecare număr. Jurna- 
liştii publicaţiilor transnistrene din provincie, care, cu puţin timp în urmă, 
încă mai scriau în exclusivitate despre educaţia politică a comuniştilor, de- 
spre culesul de roşii, s-au emancipat şi s-au reprofilat pe pamflete al căror 
erou eram, atât de frecvent, încât mamele, de bună seamă, îşi speriau copiii 
neascultători cu mine. Era cumva o libertate unilaterală a stiloului: nu am 
remarcat niciodată în ziarele transnistrene nici măcar o umbră de critică la 
adresa conducerii de la Tiraspol, care a ţinut şi ţine şi acum presa în frâu. 
De asemenea, toată bravada lui Smirnov era construită pe faptul că acesta 
era apărat de Moscova şi se putea baza pe forțele armate ale acesteia din regi- 
une. Liderul de la Tiraspol urmărea tensionat evoluţia relaţiilor moldo-ruse, 
deşi nu era nici el scutit de unele dezamăgiri. Comandamentul Armatei a 
14-a susținea atât de deschis regimul separatist încât aceasta începuse să afec- 
teze imaginea lui Boris Elțîn în Occident. Smirnov se folosea de arsenalul 
Armatei ruse ca de propriul bun, obținând de acolo arme, cadrele militare 
treceau în rezervă, subunități întregi intrând în garda transnistreană, con- 
dusă de colonelul Ştefan Chiţac (bucovinean), participant în războiul din 
Afganistan şi fost adjunct al şefului Statului-Major al Armatei a 40-a. La 11 
decembrie, două unităţi militare ruse din Tiraspol şi garnizoana Dubăsari 
şi-au declarat disponibilitatea de a trece sub jurisdicția așa-numitei RMN. 
Ulterior, la 12 decembrie, a fost eliberat din funcţie comandantul Armatei a 
14-a, generalul lakovlev. Comandantul forțelor terestre, generalul Semionov, 
a sosit la Tiraspol, l-a repus pe lakovlev în funcție, dar, după numai o zi, 
acesta a fost din nou demis de către mareșalul Şapoşnikov (ministrul apărării 
CSI). În funcţia de comandant al Armatei a 14-a a fost numit Iuri Netkaciov, 
sub conducerea căruia, de altfel, nu s-au schimbat prea multe. 

În data de 12 decembrie, Mircea Snegur s-a întâlnit la Moscova cu Boris 
Elțîn. Preşedintele Rusiei a promis că va fi ratificat tratatul de cooperare cu 
Moldova şi că va fi examinată problema recunoaşterii diplomatice a acesteia. 

Deloc întâmplător, în aceeaşi zi, în linia focului s-a aflat Dubăsariul 
unde, timp de o jumătate de oră, s-a tras în mod nejustificat asupra pos- 
tului MAI al Republicii Moldova. Scopul provocării, plănuite de liderii 
Transnistriei, a fost subminarea negocierilor dintre Snegur şi conducătorii 
Rusiei, Belarusului şi Ucrainei. Aceste planuri au avut succes doar pe jumă- 
tate: preşedintele nostru, care se afla deja la Minsk, auzind de cele întâm- 
plate, şi-a întrerupt vizita şi s-a întors la Chişinău. 

La 12 decembrie 1991, comisarul Secţiei raionale de poliție din 
Dubăsari, locotenent-colonelul de poliție Ion Răciula, mi-a raportat că în 
oraş au sosit grupuri suplimentare de combatanți înarmaţi cu automate şi mi- 
traliere, care intenționează să ocupe sediul secţiei de poliţie. În jurul Secţiei 
raionale patrulau o maşină blindată construită artizanal dintr-un automobil 
Ural, cu 9 ambrazuri, precum şi alte două autovehicule. Având experiența 
amară a Vulcăneştilor, am luat decizia de a trimite o parte a cadrelor brigăzii 
de poliţie cu destinaţie specială, în frunte cu locotenent-colonelul de poliţie 
Anton Gămurari, în satul Holercani, pentru ca, în caz de necesitate, să poată 
veni în ajutor Poliţiei din Dubăsari. La 13 decembrie, dimineața, pe la ora 
05.00, Gămurari a fost sunat de comisarul Răciula şi de comandantul de ba- 
talion, căpitanul Motînga. Aceştia au cerut ajutor, întrucât secția de poliție 
fusese înconjurată de cazaci şi gardişti, cu intenţia evidentă de a o ocupa. 

După ce a încercat, fără succes, să vorbească cu mine la telefon şi având 
informaţii că drumul ar fi liber, Gămurari a luat decizia, de unul singur şi 
pe negândite, de a veni în ajutorul colegilor din secția raională asediată. 
Grupul de poliţişti ai brigăzii cu destinație specială s-a deplasat spre pod. 
Acolo se afla o patrulă alcătuită din şase gardişti, pe care i-au dezarmat fară 
niciun foc de armă. Însă, la postul de poliţie rutieră (la intersecţia drumu- 
rilor spre Dubăsari-Rîbniţa-Grigoriopol), poliţiştii au fost întâmpinați 
mai întâi de o serie lungă de gloanţe trasoare de mitralieră, apoi de foc auto- 
mat. Când Poliţia a deschis foc de răspuns, de la ferestrele celui de-al doi- 
lea nivel al clădirii postului de poliție rutieră a început să tragă o a doua 
mitralieră. În urma schimbului de focuri, au fost ucişi pe loc poliţiştii 
Ghennadie lablocichin, Mihail Arnăut, Valentin Mereniuc. Polițistul 
Gheorghe Caşu a murit după câteva ore, la spital, din cauza rănilor suferite. 
Martorii oculari au susținut că gardiştii i-au rănit pe poliţişti cu tiruri de au- 
tomate. Nouă dintre angajaţii noştri, având plăgi împuşcate, au fost duşi la 
spital. Au murit combatanții transnistreni Aleksandr Petergin şi Vladimir 

Şcerbatii, iar la 14 decembrie, a murit Vladimir Kuzmin, care fusese rănit 
şi care, după cum s-a dovedit ulterior, servise în trupele cu destinație speci- 
ală de la Riga, fiind dat în urmărire de către autorităţile Letoniei. 

A mai fost rănit şi şoferul autobuzului de cursă, Iuri Efremenko. Au în- 
ceput negocieri tensionate, s-a reuşit dezarmarea a 20 de gardişti. În acest 
timp, s-au apropiat autoblindatul şi cele două autovehicule, din care au ie- 
şit douăzeci de persoane înarmate, care au luat în cătare cadrele de poliţie. 
S-a reuşit reînceperea negocierilor, prin urmare, transnistrenii au plecat. 
Pe parcursul zilei, asupra poliţiştilor au fost trase de mai multe ori focuri 
de automat, din diferite puncte. lar, în jurul orei 8 seara, au fost capturați 
şeful Secţiei raionale de poliție din Orhei, căpitanul de poliție Constantin 
Furculiţă, şi şeful de producţie de la mina din satul Brăneşti din acelaşi ra- 
ion, Boris Suvac, care îl însoțeau pe medicul-şef al sanatoriului Struguraş 
din Dubăsari, care se întorcea de la Chişinău. Au fost opriţi pe pod de circa 
20 de persoane cu arme automate, care le-au luat actele de identitate şi i-au 
dus la Dubăsari, în clădirea unui fost depozit, reamenajat în cazarmă. Suvac 
şi Furculiță au fost legaţi la ochi cu fulare şi duşi la subsol, unde se mai afla 
şi un sergent de poliție din Teleneşti. Acesta a relatat că fusese trimis în misi- 
une la Dubăsari, unde a fost atacat cu grenade de tip Ceriomuha, şi-a pier- 
dut cunoştinţa, motiv pentru care nu îşi mai aminteşte nimic. După o 
oră, a fost adus şi un sublocotenent de poliţie de la Coşniţa, capturat şi el 
cu ajutorul Ceriomuhăi. După ce medicul-şef s-a adresat preşedintelui Co- 
mitetului executiv raional, Finaghin, cei doi ofițeri de poliție au fost elibe- 
rați. Returnându-le actele de identitate, Finaghin a declarat că poliţiştii au 
fost luaţi prizonieri pentru a obține un ascendent asupra MAI şi a ne deter- 
mina să-i eliberăm din arest doi transnistreni. 

La 13 decembrie, au fost arestaţi: I. Scripuleak, M. Dmitriev, I. Pasecinik, 
V. Posnika, V. Balmuş, A. Valko, condamnaţi anterior, participanți la eve- 
nimente în favoarea părţii transnistrene. După o scurtă acalmie, la 14 de- 
cembrie, în jurul orei 11.00, pe baraj, a început să se tragă cu puşti cu 
lunetă, iar, pe malul drept, a fost rănit grav în stomac comandantul compa- 
niei a treia din cadrul unui batalion special al serviciului de ordine publică 
al Direcţiei de poliţie din Chişinău, locotenentul Mihail Lozan. Finaghin 
a declarat că aceasta a fost o „întâmplare nefericită”, iar cei care au tras vor 
fi luaţi, chipurile, la întrebări... În timpul incidentului, au fost arestaţi 34 
de combatanți, iar 4 au fost duşi imediat la spital. Dintre aceştia, 28 erau 

locuitori din Rîbnița, membri ai gărzii republicane transnistrene. Au fost 
confiscate 6 mitraliere şi 25 de automate. În aceeaşi zi, la îndemnul renu- 
mitului jurnalist rus de televiziune, Aleksandr Nevzorov, cunoscut pentru 
tendinţele sale extremiste, în Transnistria, au început să sosească primele 
detaşamente de cazaci şi voluntari din Petersburg, Moscova şi din alte 
oraşe ale Rusiei. La 15 decembrie, la Dubăsari, au sosit 8 Ikarus-uri cu lup- 
tători înarmaţi, printre care şi cazaci de pe Don. 

Parlamentul mi-a cerut informaţii cu privire la evenimentele din 13-14 
decembrie. Ciocnirea armată a coincis cu emiterea rechizitoriului Procura- 
turii URSS privind evenimentele de la Dubăsari, din noiembrie 1990. În 
intervenţia susținută în fața preşedintelui şi a deputaților, m-am pregătit să 
amintesc despre legăturile dintre cele două conflicte, despre responsabilita- 
tea sursei permanente a tensiunilor, a Tiraspolului. Intenţionam să îmi fac 
auzită părerea despre pasivitatea Chişinăului, care a transferat toată răspun- 
derea pentru conflictul din Transnistria Poliției depolizzare Acest discurs 
mi s-a părut cel mai greu din viața mea, în acesta am transmis amărăciunea 
acumulată, nedumerirea, revolta faţă de pasivitatea autorităţilor într-un mo- 
ment dificil pentru patria mea. Era durerea unui militar de carieră, educat 
în virtutea profesiei şi experienței sale să creadă că autorităţile sunt obligate 
să fie primul şi principalul garant al securităţii cetăţenilor. 


Se pare că nu e nevoie de un an pentru a analiza evenimentele din 13 
decembrie și a-i indica pe cei care prin acțiunile sau inacțiunile lor au dat 
posibilitatea apariției unei noi tragedii. Erau, oare, o surpriză noile eveni- 
mente de la Dubăsari? Nu, asaltul asupra secţiilor raionale transnistrene de 
poliție a avut loc concomitent cu amplificarea agresiunii. În legătură cu 
cele întâmplate, MAI a informat și structurile de stat și opinia publică. Noi 
am avertizat: butoiul cu pulbere de peste Nistru putea exploda în orice 
clipă. Ne-au auzit, dar nu au luat măsuri concrete. La 13 decembrie, unica 
oază de administrare legitimă pe malul stâng era Secţia raională de poliție 
din Dubăsari. Pe aceasta au Început separatiștii să o ia cu asalt. 

Din nou sânge, din nou victime. Cine era vinovat de ce se întâmpla? 
Consider nedrepte încercările de a face din Ministerul Afacerilor Interne 
unicul vinovat. Haideţi să ne înțelegem. Iată că de doi ani și jumătate repu- 
blica este scindată prin eforturile fostului centru imperial, nu fără implicarea 
lui Gorbaciov. Toţi vorbesc de dialog, Însă acesta nu a existat și nu există. 


Se poartă un adevărat război. Vinovaţii principali sunt liderii separatismului, 

care au transformat terorismul și șantajul în instrumente politice. Toate 
încercările de deschidere din partea Chișinăului au fost ignorate. Însă con- 
ducerea republicii chiar a făcut totul pentru organizarea unui proces de ne- 
gocieri? A fost aceasta fermă, faţă de strategia sa, și flexibilă, din punct de 
vedere tactic? Politica de concesii permanente, măsurile parțiale, uneori și 
contradictorii, au avut și ele consecințe nedorite. Noi acum am cedat, prac- 
tic, am lăsat o parte din pământul nostru, udat timp de secole cu sângele și 
sudoarea poporului, apărat, cu atâtea pierderi, în fața cotropitorilor. lar 
aceasta nu ne-o vor ierta nici copiii noștri, şi nici generaţiile viitoare. Astăzi, 
tot mai puternic se aud întrebări de genul: de ce au stat atâta timp în expec- 
tativă președintele, Parlamentul și Guvernul republicii? De ce încă de 
acum doi ani, când pe pământul nostru de-abia se năștea politica separatis- 
mului, neobolşevismului, neocomunismului, nu au fost luate măsuri com- 
plete de eradicare a acesteia, încă din stadiul de embrion? A fost o vreme 
când puteau fi lichidate ușor consecințele unor hotărâri nechibzuite. Ne 
amintim ce agitaţie a provocat la Chișinău, în Transnistria și în sud adopta- 
rea legii privind funcţionarea limbilor. Totuşi, conducerea republicii nu a 
văzut în această scânteie o prevestire a incendiului care se întindea. 

Au fost ignorate cu încăpățânare interesele a aproape un milion de ce- 
tățeni. Printre altele, și ale găgăuzilor, care cer condiții pentru renașterea na- 
țională. Până în prezent, Parlamentul nu a recunoscut aceste greșeli. lar focul 
arde cu vâlvătaie și conducerea Moldovei este neputincioasă în faţa lui. Guver- 
nul a pierdut de mult controlul asupra organelor puterii executive În teri- 
toriu. Acestea deja nu mai sunt doar paralizate - sunt terminate. Însă nu 
auzim niciun cuvânt critic la adresa Guvernului. El este neputincios. Imensa 
mașină de stat a făcut din poliție unicul său scut. Arestarea lui Smirnov și a 
altor lideri a dat speranța că republica, în cele din urmă, va da dovadă de fer- 
mitate în apărarea sa. Cu toate acestea, Smirnov s-a întors la Tiraspol ca un 
învingător. Și, foarte curând, cetățenii au citit cu nedumerire în ziare cum 
criminalii de stat (foștii deținuți) au fost incluși în structura comisiilor de 
stat (subliniez) de conciliere. La ce fel de acord au ajuns aceste structuri ai că- 
rei membri au avut posibilitatea să gândească între pereții închisorii? 

Ba bine că la niciunul! De aceea, cetățenii de rând cad pe gânduri: de 
vreme ce conducerea republicii include în componenţa comisiilor de stat 
foști deținuți - cu atât mai mult recunoaște că a făcut o greșeală când i-a 
arestat. Cei care au dat ordinul de arestare a separatiștilor și a susținătorilor 
puciștilor au dat, după aceea, ordinul de a-i elibera, oferind un exemplu de 
hiperinconsecvenţă. Arestarea lui Smirnov și a celorlalți a mai avut o con- 


secinţă: a fost începută blocada căilor ferate și a secţiilor de poliție din 

Transnistria. Fiind Îngrijorat de ocuparea secţiilor raionale de poliție de la 
Dubăsari și Grigoriopol și pentru inevitabilele victime, MAI a luat măsuri 
de întărire a acestora. Totuși, acțiunile noii comisii de conciliere, politica veș- 
nicelor concesii au paralizat această activitate. Nu suntem împotriva com- 
promisurilor. Însă nu atunci când acestea îi compromit pe liderii statului, 
arătând întregii lumi neputinţa lor. Noi am cedat, iar separatiștii au profi- 
tat de acest răgaz pentru a se înarma. lată roadele diplomației celor care 
acum acuză pentru toate MAI. 

Poliţia, depolitizată în mod oficial, a fost făcută un instrument al politi- 
cienilor neputincioşi. Cadrele organelor afacerilor interne au fost aruncate 
în prima linie. Lor le-a fost dată cea mai ingrată activitate. Căci dezarmarea 
formațiunilor ilegale este însoțită inevitabil de sânge, dacă aceasta are loc 
la un asemenea nivel inferior. Astfel de negocieri trebuie purtate la nivel 
de „vârf: Așa se procedează în întreaga lume. Chiar o asemenea tactică per- 
mite planetei să se mai dezarmeze puţin. Poliția, care de-abia a împlinit un 
an, a fost transformată, în Moldova, într-un instrument universal de solu- 
ționare a tuturor problemelor: de la cele comunale la cele politice. Poliţia 
pe care, deocamdată, nu putem nici să o îmbrăcăm, nici să o înzestrăm cu 
cap, stinge incendiile aprinse de alţii. Ea ţine locul Ministerului Securităţii 
Naționale - pe ce bază? 

Ceea ce se întâmplă acum în Transnistria, adică preluarea pe cale ar- 
mată a puterii de stat și dezmembrarea integrității teritoriale a republicii, 
este o crimă de stat a cărei prevenire, contracarare și investigare nu intră în 
competența MAI. În toate ţările civilizate, de acest gen de infracțiuni se 
ocupă organele Procuraturii și ale securității statului. Forțele MAI, potrivit 
legii, pot doar să fie desemnate să sprijine aceste organe, din dispoziția pre- 
ședintelui sau a Parlamentului. Cu ce se ocupă instituţia domnului Plugaru? 
Cu ce s-ar putea ocupa, de vreme ce Parlamentul nu a adoptat, nici până în 
prezent, legile care îi reglementează activitatea? Iar asta în timp ce integrita- 
tea statului nostru, suveranitatea și independența, ba chiar și existenţa lui 
sunt amenințate de o reală primejdie? În acest timp, MSN s-a concentrat 
pe lupta împotriva opoziției, pe lucrul cu arhivele KGB-ului. 

Ne-am rezolvat toate problemele, astfel încât să ne dedicăm total studi- 
erii letopisețului? Cine va răspunde pentru faptul că până de curând securi- 
tatea statului lucra pentru Moscova, dezinformând Chișinăul? Ce a făcut 
aceasta pentru lichidarea, de la bun început, a primelor listare ale sepa- 
ratismului? Nimic, pentru că sarcina era cu totul alta - să fie organi- 


zate formațiuni ilegale și să fie favorizată dezvoltarea lor ulterioară, creând 

o contrapondere „recalcitrantului” Chișinău, un mijloc de înfrânare a aces- 
tuia și de legare de imperiu. Cum ar putea aceiași oameni să susțină apăra- 
rea integrității și independenței Moldovei? 

Ministerul Afacerilor Interne nu poate înlocui nici Armata Naţională 
și nici serviciul de securitate a statului. În ce altă ţară, organele afacerilor in- 
terne poartă un război nedeclarat? În ce altă ţară polițistul trebuie să fie pre- 
gătit să meargă pe front, în orice moment? 

Acumulasem multe întrebări faţă de membrii Parlamentului, ai struc- 
turilor guvernamentale și ai formațiunilor civice. Cine l-a împuternicit pe 
președintele Comisiei parlamentare permanente pentru combaterea crimi- 
nalității, dl Berlinschi, să promită eliberarea lui Smirnov în timpul întâlni- 
rii de la Tiraspol cu participanţii „războiului feroviar”? 

Guvernul Rusiei, pe baza informațiilor unilaterale de la Tiraspol, a în- 
tocmit o listă lungă cu încălcări ale drepturilor populației nemoldovene din 
Transnistria. Fa a fost transmisă Chișinăului. Atunci, de ce comisia dlui 
Arseni, ca și Departamentul de stat pentru problemele naționalităților, con- 
dus de di Grebenșcikov și asociaţia Transnistria, condusă de dl Soltan, nu 
dau alarma peste tot, informând opinia publică despre încălcările drepturi- 
lor populației moldovene - dar și nemoldovene! — din Transnistria? 

Ce a făcut pentru apărarea integrității Moldovei Frontul Popular al că- 
rui lider, dl Roșca, preferă călătoriile peste Prut celor peste Nistru? Ce a 
făcut pentru republică Forumul Democrat al Cetăţenilor din Moldova ai 
cărui lideri, de asemenea, doar vorbesc, însă nu fac nimic? Care sunt roa- 
dele activităţii comitetului pentru apărarea păcii, căruia statul continuă să 
fi aloce fonduri de la buget? 

Activitatea Parlamentului, în ansamblu, provoacă nedumerire. În timp 
ce separatiștii treceau la atac frontal, deschis, desprindeau o parte din teri- 
toriul Moldovei, se înarmau susținut, organul legislativ, care și-a Început 
activitatea la 10 decembrie, nu a găsit timp să examineze aceste probleme 
extrem de importante pentru republică, dar a pierdut câteva zile prețioase 
pentru a dezbate problemele sale interne. De ce Parlamentul nu audiază ra- 
poartele de activitate ale comisiilor de conciliere cărora li s-a pierdut și nu- 
mărul, conduse de deputații poporului Petru Lucinschi, pe care deja de 
mult timp nu Îl mai vedem la ședințe? 

Domnilor deputați, cu un an în urmă, Parlamentul a votat aproape în 
unanimitate Legea Poliției, dându-ne anumite drepturi și facilități. Cu toate 
acestea, în prezent, cei care acum un an au spus da pun la îndoială prero- 
gativele Poliţiei. Ei ne întreabă: Ce aţi făcut la 13 decembrie la podul din 

Dubăsari? Ne reproșează faptul că, văzând persoanele înarmate, polițiștii 
s-au grăbit să își facă datoria. Dar cum ar fi trebuit ei să se comporte? Prin- 
tre cei care au lansat provocări la adresa Poliţiei, după cum am mai spus, 
erau și foști condamnaţi penal. În prezent, aceștia lucrează mână în mână 
cu politicienii, împotriva adevăratului dușman al lor - organele afacerilor 
interne. Guvernului i-a trebuit aproape un an să aducă salariile cadrelor în 
conformitate cu prevederile Legii Poliţiei. În schimb, de această întârziere 
în aplicarea legii a profitat Smirnov, care a propus un salariu de trei ori mai 
mare. Se știe care este prețul acestei măsuri populiste și speculative: la 
Tiraspol, muncitorii au intrat în grevă, salariul lor mediu nedepășind 200 
de ruble. Cu toate acestea, comparația nu ne avantajează. Acum Poliţia 
de dincolo de Nistru lucrează în condiții incredibil de dificile, într-o perma- 
nentă teamă pentru cei apropiați, terorizaţi în cel mai barbar mod. 

Ziarele sunt pline cu declaraţii ale conducerii republicii, ale partidelor 
și mișcărilor politice de dreapta, de stânga și de centru. Acestea sunt vorbe, 
însă unde sunt faptele? Transnistria a fost, practic, desprinsă de Moldova 
spre necazul cetățenilor simpli și bucuria separatiștilor. 

Pe adresa președintelui, a prim-ministrului, a instituţiilor statului și a re- 
dacţiilor ziarelor sosesc valuri de telegrame, scrisori cu plângeri ale cetățeni- 
lor din Tiraspol, Rîbnița, din orașele și satele de pe malul stâng împotriva 
persecuțiilor din partea politicienilor smirnoviști. Unde să se adreseze după 
ajutor victimele noului regim fascist? Dacă ei sunt cetățeni ai Moldovei uni- 
tare, atunci ce instituţii ale Chișinăului le apără drepturile? Nu avem, deo- 
camdată, un val de refugiați de peste Nistru, numai pentru faptul că oamenii 
știu: la Chişinău, nu există nimeni de la care să primească ajutor. În orașele 
și satele Transnistriei, ca și mai înainte, ei se adresează pentru ajutor Poliției. 

Analiza rezultatelor activității organelor afacerilor interne, din primele 11 
luni ale anului curent, dovedește că politica separatiștilor față de orga- 
nele Poliției nu poate fi decât convenabilă lumii infracționale. Dacă în repu- 
blică s-a remarcat o tendință clară de scădere a ritmului creșterii nivelului 
infracţionalității, în aceste localități se observă un salt serios al criminalită- 
ţii, după toți parametrii. Fiecare cetățean al republicii trebuie să conștienti- 
zeze că asupra suveranității și integrității teritoriale ale republicii atârnă 
amenințarea cu moartea. 

Salvarea noastră constă în unitate, în depășirea intereselor și neînțelege- 
rilor politice, de etnie, de grup, în coagularea în jurul președintelui, Par- 
lamentului și Guvernului republicii. Cei care consideră că în Transnistria 
s-au ciocnit interesele populaţiei moldovene și rusofone greșesc profund. 


Aceasta este o minciună dezgustătoare și mârșavă. Poporul moldovean a trăit 

de secole alături de ruși, ucraineni, găgăuzi, evrei, de reprezentanţi ai altor 
naționalități și niciodată relațiile lor nu au fost întunecate de confruntări, cu 
atât mai mult sângeroase. Așadar, ce se întâmplă acum în Transnistria și în su- 
dul republicii? Acolo avem de-a face cu rezistența dură, acum Chiar și sânge- 
roasă, a reacţiunii neobolșevice împotriva cursului istoriei. Puciul comunist 
care a eșuat în august, la Moscova, a izbucnit, în decembrie, la Tiraspol. Și 


nimeni nu trebuie să spere că va sta deoparte. 


Totuşi, nu am avut posibilitatea să susțin acest discurs. Intenţionam ca, 
la 18 decembrie 1991, să fie sărbătorită, pentru prima dată, Ziua Poliţiei, 
însă Prezidiul Parlamentului nu a reuşit să aprobe hotărârea respectivă, 
transmițând documentele Guvernului. Împreună cu cadrele, am turnat co- 
niac în păhărele, în cinstea zilei de naştere a Poliţiei moldovene, însă sim- 
țeam o greutate pe suflet... Aveam impresia că, în opinia multor deputați, 
ceea ce se întâmpla nu îi viza personal. În timp ce ţara era sfâșiată în bucăți, 
deputaţii erau preocupaţi să clarifice cine şi de câte ori a publicat articole în 
paginile ziarului Parlamentului, Sfatul ării, precum şi cine şi de câte ori a 
dat interviuri jurnaliştilor acestui ziar... 

La 14 şi 15 decembrie, la Chişinău, au avut loc două întâlniri între 
Snegur şi Smirnov, în urma cărora a fost înființată o comisie de conciliere 
şi s-a ajuns la o înţelegere privind retragerea detaşamentelor înarmate, eli- 
minarea barierelor în transporturi, eliberarea arestaţilor şi a răniților. La 
16 decembrie, ora 16.30, la postul de radio al oraşului Dubăsari a fost anun- 
țată retragerea trupelor ambelor părți şi începerea activității comisiei de 
conciliere în satul Dzerjinskoe. Totuşi, ca de obicei, înțelegerile cu liderii 
de la Tiraspol au fost încălcate chiar de către aceştia. La ora 16.40, din direc- 
ţia barajului s-au auzit tiruri de automate şi a explodat o grenadă F-1. Mai 
mult, în piaţa publică din centrul oraşului a avut loc un miting la care s-a 
propus ca toți bărbaţii să meargă pentru a întări posturile, astfel că pe ba- 
raj au apărut circa 400 de voluntari moldoveni. La ora 23.10, la marginea 
satului Lunga, la postul Poliţiei rutiere a fost oprit un Ikarus care venea 
din direcția oraşului Grigoriopol şi în care se aflau gardişti. Aceştia au des- 
chis focul împotriva cadrelor de poliţie, au întâmpinat rezistenţă şi, abando- 
nându-şi în întuneric autobuzul, au fugit care încotro, în porumb... Spre 
seară, separatiştii au reținut cinci poliţişti şi i-au închis în sediul Consi- 
liului orăşenesc. După aceea a fost capturat un locotenent-major de poliţie, 
îmbrăcat în civil, care nu avea arme asupra sa. El a fost aruncat la subsol, 

lovit cu sălbăticie, apoi dus la secţia de chirurgie a spitalului, unde tânărul 
a fost imediat internat. 

Cei cinci poliţişti au fost eliberaţi abia la 16 decembrie, la ora 04.30, 
iar, la ora 05.30, subunitățile lui Gămurari şi Harcenco au fost evacuate 
de pe poziţiile lor şi trimise la bazele de dislocare. A fost evacuat şi postul de 
poliție din satul Vadul lui Vodă. 

La 18 decembrie, Rusia a recunoscut independența Republicii Moldova, 
după ce o serie de deputaţi rusofoni din Parlamentul moldovean, printre 
care se număra şi profesorul Anatoli Liseţki, s-au adresat Parlamentelor foste- 
lor republici ale Uniunii cu apelul de a recunoaşte şi ele Republica Moldova 
şi de a nu permite sosirea în țara noastră a unor noi formaţiuni de voluntari 
şi cazaci pentru a apăra, chipurile, populaţia rusofonă. La 21 decembrie, 
Kievul a recunoscut independenţa noastră. În aceeaşi zi, Snegur a semnat 
acordul de aderare la Uniunea Statelor Independente, iar, în ziua următoare, 
Frontul Popular (care participase anterior la funeraliile poliţiştilor ucişi la 
Dubăsari) a anunţat trecerea în opoziţie. La 22-23 decembrie, o mulțime 
de oameni au ars în piaţa publică obiecte din cauciuc, toată noaptea oa- 
menii au stat în jurul focurilor, au bătut în clopotul de la Arcul de triumf, 
protestând împotriva aderării la CSI. Duminică după-amiază, la finalul 
discursului televizat al lui Snegur, o mulțime de oameni s-au adunat la mo- 
numentul lui Ştefan cel Mare, au mers la sediul Parlamentului, scandând 
„Jos Snegur!”, apoi la sediul Ministerului Securităţii Naţionale, strigând „Jos 
Plugaru roşu!” Pentru a calma populaţia, serviciile secrete au răspândit zvo- 
nul că, la CSI, ar dori, chipurile, să adere România şi Bulgaria şi că Snegur 
s-ar fi înţeles cu Smirnov cu privire la înfiinţarea unui stat federal comun. 

Cu toate acestea, nu se intenţiona niciun fel de pace şi, cu atât mai pu- 
ţin, reintegrare. Aderarea Moldovei la CSI şi pierderea iniţiativei de către 
Frontul Popular se părea că ar fi trebuit să pună punct tuturor speculații- 
lor liderilor tiraspoleni, întrucât asta ceruseră întotdeauna. Însă curând a 
fost anunţată înfiinţarea forțelor armate ale aşa-numitei RMN. 

Tiraspolul era întotdeauna cu un pas înainte şi ne-a devansat şi aici, în- 
trucât în Moldova încă nu exista un minister al apărării. A devenit, în cele 
din urmă, clar că nesfârşitele negocieri şi concesii nu dau niciun fel de roade, 
pentru că mafia directorilor de la Tiraspol dorea un singur lucru: puterea 
incontrolabilă în Transnistria. Şi, ceea ce este cel mai monstruos, separatiş- 


tii erau gata chiar să şi lupte pentru aceasta... 


CAPITOLUL 26 


Coşmarurile perioadei de tranziție 


Fantoma Marii Depresiuni. Foametea şi şomajul ca însoțitoare ale 
războiului. Se gândea, oare, Puterea la apărarea poporului? Cum 
au fost „încadrați” militarii sovietici în punctele fierbinți. Cazacii în 
Transnistria. În vuietul sirenei: atacul asupra Poliţiei din Bender, la 
6 decembrie 1991. Compromisul cerut, un pas pe calea ruşinoasei 
cedări. Cum a devenit Kostenko o amenințare pentru Bender? 


La sfârşitul anului 1991 şi începutul lui 1992, în economia Moldovei 
domnea anarhia, produsul intern brut era în cădere, întreprinderile se opreau 
din activitate. Extrem de amară a fost soarta uzinelor şi institutelor de cerce- 
tare ştiinţifică ce funcționau în cadrul complexului militar-industrial: uzinele 
Mezon, Signal, Sciotmaş, Uzina de tractoare din Chişinău, unitatea de produc- 
ţie Lenin din Bălți şi altele. Ele alimentau bugetul Moldovei şi înglobau o 
mare parte a forței de muncă din oraşe. 

Specialişti cu calificări superioare în domenii rare erau condamnați la 
disponibilizare. Devenea tot mai evident că în URSS exista un aşa-numit 
şomaj mascat: acolo unde producţia putea fi realizată cu efortul a zece oa- 
meni lucrau douăzeci, pe alocuri şi treizeci. Odată cu destrămarea Uniunii 
şi a economiei de comandă, a început expulzarea angajaţilor de prisos din 
industrie şi comerţ. Salariile nu erau achitate cu lunile, în contextul restruc- 
turărilor, personalul era aruncat în stradă ca sacii cu balast. Legislaţia sovie- 
tică a muncii nu se mai aplica, iar cea moldovenească încă nu apăruse. 
Şomerii începeau să formeze o armată a aşa-numiţilor ce/noki, care făceau 

curse regulate după produse ieftine în ţările vecine. În clădirile neîncălzite 
ale întreprinderilor şi institutelor de cercetare ştiinţifică ce agonizau viața 
licărea doar în cabinetele directorilor. Şefii căzuţi în depresie, cu pulovere 
călduroase pe sub sacourile proaste sovietice, visau că vor închiria imobilele 
care se goleau şi îşi vor însuşi banii. Activele întreprinderilor, tehnica şi mo- 
bilierul de birou cădeau în mâinile speculanţilor. Mircea Snegur a emis un 
decret prezidenţial de interzicere a vânzării mijloacelor auto de stat, însă 
acest act a fost ignorat. Exista doar un singur mod de a deveni posesor de 
autovehicul: să cumperi o maşină de producție sovietică, împrumutată de 
la o organizaţie de stat sau de la un colhoz. 

În URSS, exista un monopol al întreprinderilor specializate în produc- 
ţia, practic, a tuturor grupelor de mărfuri. Unele uzine asigurau hârtia sau 
medicamentele pentru toată Uniunea, altele — automobilele sau detergenții. 
Când sistemul economiei planificate s-a prăbuşit în doar câteva luni, lanţu- 
rile de producție existente s-au rupt. Acum producătorii nu ştiau cui să tri- 
mită mărfurile şi cum să încaseze banii pentru ele, iar comercianții nu ştiau 
de unde să achiziționeze aceste mărfuri. Ba nu erau săpun şi chibrituri, 
ba nu erau zahăr şi sare, ba nu erau vată şi aspirină. Liberalizarea comerțului 
nu a condus la umplerea spaţiilor comerciale. Magazinele decădeau, în 
schimb se deschideau pieţe. Apăreau companii efemere de comerț en-gros. 
Preţurile au scăpat de sub control, iar pe parcursul anului 1991 au crescut cu 
câteva mii de procente. Hiperinflaţia a distrus economiile cetăţenilor. 

Orăşenii se temeau de foame şi frig, depozitau crupe, conserve şi ţigări, 
făceau pesmeţi pe care îi țineau în fețe de pernă. Timp de un deceniu şi ju- 
mătate, în topul vânzărilor s-au situat şemineurile electrice produse la Uzina 
de tractoare din Chişinău. 

Calitatea alimentelor scădea, standardele intraseră în uitare; neavând 
toate ingredientele, producătorii schimbau în mod arbitrar rețetele, numai 
să nu stea pe loc banda rulantă. Au apărut produse surogat, care numai la 
suprafață arătau ca acelea pe care oamenii le ştiau din copilărie. Trenurile 
au început să întârzie, autobuzele ieşeau din uz din cauza lipsei pieselor de 
schimb. Se închideau teatrele, cluburile, bibliotecile, librăriile, bazinele 
de înot, stadioanele. Colecţiile operelor clasicilor, atât de scumpe în perioada 
sovietică, erau scoase la vânzare pe nimic. Oamenii respingeau valorile tre- 
cutului recent şi apelau la valorile Occidentului, încercând să înțeleagă 
cum trebuie construit capitalismul în cadrul familiei. Cuvântul business 

şi-a făcut loc cu fermitate în dicţionar. În oraşe, prosperau sălile de video, 
unde tinerii vizionau filme americane de război şi chiar unele mai fierbinţi, 
interzise în perioada sovietică. Dar majorității populaţiei nu-i ardea de ci- 
nema, oamenii se gândeau la pâinea cea de toate zilele. Unii făceau avere 
într-o clipă din afaceri de intermediere şi din comerț cu combustibili, alții 
făceau sobe metalice sau fețe de masă. Cooperatorii au încercat să acopere de- 
ficitul de haine şi încălțăminte, aruncând pe piaţă jeanşi prespălaţi şi scurte 
din puf din care cădeau pene de pasăre. Apăruseră mărfuri de calitate mili- 
tară, confecţionate din pânză putredă, cusută cu aţă putrezită, vopsite în al- 
bastru sau verde, care îşi pierdeau repede aspectul, se rupeau şi se decolorau. 

Pensionari vrednici de milă, gârboviţi, ponosiţi vindeau pe nimic pe 
marginea trotuarelor haine, pantofi şi vase de bucătărie vechi. Cerşetorii au 
devenit un fapt obişnuit. Neobişnuite erau SIDA şi tuberculoza. În spitale 
nu era căldură, dar nici medicamente, seringi de unică folosință şi apara- 
tură medicală. Europa Occidentală a văzut tot acest tablou în timpul Marii 
Depresiuni, cea de Est - după al Doilea Război Mondial. Însă era o deose- 
bire. În Moldova, puterea nu se gândea la protecția socială a populaţiei în 
vremuri de criză, ci doar o îndemna să rabde, în numele patriotismului şi al 
realizării reformelor. Statul nu avea grijă de simplii cetățeni şi constata cu 
indiferenţă creşterea mortalităţii, scăderea natalității şi plecarea la muncă 
în ţările vecine. 

Marginalizarea populaţiei nu a făcut niciodată obiectul dezbaterilor 
primului Parlament al Moldovei independente. În consecință, anul 1992 
a devenit un an nu numai al declinului, ci şi al vărsării de sânge. Războiul, 
pur şi simplu, nu putea să nu înceapă - trebuia distrasă atenția oamenilor 
de la întrebarea - de ce Parlamentul şi Guvernul nu-i ajută pe oameni să 
supraviețuiască, de ce autorităţile locale asistă cu indiferență la distrugerea 
gospodăriei comunale? 

În anul 2007, am fost la Străşeni, unde am văzut o imagine apocaliptică: 
cartiere întregi de blocuri în care, începând cu 1990, au ruginit ţevile de 
apă şi canalizare, devenind inutilizabile. Orăşenii se apucaseră să constru- 
iască fântâni la câte două, trei familii. Femeile şi copii duceau la etaj apa de 
proastă calitate, nepotabilă. Lichidele uzate se scurgeau la subsol unde sta- 
ționau, distrugând pereţii şi fundaţia, un adevărat paradis pentru țânțari. 
Pensionarii, care nu aveau nici bani să sape fântâni, nici forță să care găleți 
cu apă, au fost invitați de către o organizaţie de binefacere să facă duş o dată 

pe săptămână. Aşa arătau înainte de 2010 mai toate oraşele mici ale Moldovei. 
În perioada guvernării comuniştilor, autorităţile nu au mişcat un deget să 
readucă în provincie viața normală, distrusă în anii '90. În timp ce la mă- 
năstirea Căpriana, preşedintele „roşu”, Vladimir Voronin, a construit o re- 
şedinţă luxoasă pentru primirea oaspeţilor (unde nu aveau acces turiştii), 
pentru locuitorii din Străşeni apa în robinete era, în continuare, un vis. Abia 
după victoria forțelor anticomuniste, noul preşedinte al raionului, Nicolae 
Robu, a început să sape puţurile colmatate şi, în doi ani, a refăcut alimenta- 
rea cu apă, învingând rezistența Guvernului comunist. Atât în provincie, 
cât şi în ţară, în ansamblu, după dezorganizare, viața normală a început să 
renască după venirea la putere a administraţiei locale necomuniste în anul 
2009. Însă mă întorc cu gândul la anii '90, de tristă amintire... Începea 
iarna 1991-1992. Destrămarea Uniunii, criza de putere, prăbuşirea econo- 
miei, pasivitatea organelor de apărare a legii au condus la faptul că o imensă 
mulțime din populația masculină era gata să lupte. Sportivii şi militarii 
URSS de pe 1/6 din uscat ajunseseră fără muncă, fară o profesie civilă, fără 
acoperişuri deasupra capului. Unii ajungeau în servicii de pază, alții um- 
pleau rândurile grupărilor criminale sau deveneau „soldaţii şansei”. 

Când Armata Sovietică a părăsit Europa de Est, au fost trimişi în re- 
zervă circa 100 000 de ofițeri. Comandamentul trupelor din Vest a vândut 
bunurile din depozitele militare pe piața neagră, nu fără cunoştinţa minis- 
trului apărării, generalul Pavel Graciov. În 1994, a fost asasinat jurnalistul 
moscovit Dmitri Holodov, care efectua o investigaţie privind actele de co- 
rupție din grupul de trupe din Vest: a primit o geantă-diplomat care, apa- 
rent, conținea materiale compromiţătoare, însă, în realitate, acolo era un 
dispozitiv exploziv. 

În 1991-1992, au fost trimişi în rezervă circa o jumătate de milion de 
ofiţeri ai Armatei Sovietice. Armele se plimbau liber prin fosta URSS. Băr- 
baţii, care aveau nevoie de război pentru că nu se găsea de muncă pentru ei, 
au fost înarmaţi şi trimişi, parţial, şi în Transnistria. Aceasta a devenit un 
butoi în care s-a acumulat praful de puşcă. Militarii disponibilizaţi din Ar- 
mata a 14-a au intrat în detaşamentele gardiştilor. Din penitenciarele ruse au 
fost eliberaţi o mulțime de condamnaţi, cu condiţia că vor participa la conflic- 
tul militar din Transnistria pentru a-i apăra pe slavi de românii fascişti. Solda 
mercenarilor era de câteva mii de ruble pe lună, plus masă şi cazare gratuită. 
Bunăoară în Transnistria luptau militari din rândurile membrilor Uniunii 

panruse a ofițerilor, înființate în decembrie 1991, în momentul destrămării 
Uniunii Sovietice, de un grup de ofițeri de la academiile militare din 
Moscova, în frunte cu colonelul S. Terehov. Uniunea a intrat în opoziţie po- 
litică făţişă faţă de preşedintele Boris Elțîn, pe care l-a acuzat că nu ar fi do- 
rit să menţină unite forțele armate ale URSS. Această organizaţie a provocat 
primele pierderi în luptă, în 1992, pe Nistru, fapt comunicat cu mândrie 
de Consiliul ei politic central din Moscova. În 1991-1992, Uniunea ofițeri- 
lor a participat la înfiinţarea comitetului panrusesc în apărarea Transnistriei, 
care s-a reunit la Tiraspol cu renăscuta căzăcime rusă, ai cărei reprezentanți 
soseau de pe Don, din Kuban, Siberia, Sankt-Petersburg, Novosibirsk, Omsk 
şi multe alte regiuni şi oraşe. 

Venind în Transnistria, în grupuri înarmate şi individual, cazacii au scos 
din regiune armamentul Armatei a 14-a şi au ieşit apoi la suprafață în cro- 
nica infracțiunilor. După ce au dat de sânge, aceştia au căutat următoarea 
doză de adrenalină în cele mai diverse puncte fierbinți ale planetei: în 1993, 
la Moscova, au apărat Casa Albă, apoi au plecat în Serbia, Nagorno-Karabah, 
Osetia... Războiul devenise pentru mercenari sensul vieţii, cotidianul, pa- 
cea îi oprima. În sudul Rusiei, cazacii, veterani ai războiului din Transnistria, 
terorizau populaţia care nu era de origine slavă, făceau pogromuri, cerând 
autorităților finanțare şi sprijin pentru înființarea de adevărate formaţiuni 
militare, precum şi permisiunea de a purta arme. În studiul Miscarea căză- 
cească: nodul problemelor, Veaceslav Lihaciov şi Vladimir Pribilovski spu- 
neau că în septembrie 1992, la Rostov-pe-Don, cazacii Trupelor Donului, 
„înarmaţi cu automate şi mitraliere, aduse din Transnistria, au ocupat, cu de 
la sine cu putere, fosta casă de învățământ politic sau Casa Paramonov, de- 
spre care afirmau că aparținuse cândva căzăcimii (în mod eronat de altfel, în- 
trucât Paramonov nu a fost cazac)”. 

Ca urmare, o parte a clădirii a fost cedată conducerii căzăcimii de pe 
Don. În aprilie 1993, o altercaţie la beţie între cazaci, la Casa Paramonov, 
s-a sfârşit cu uciderea unuia dintre cazaci, după care a trebuit să intervină 
OMON de la Rostov. 

Dezmăţul grupărilor armate început pe teritoriul Transnistriei nu a ră- 
mas fără urmări nici chiar pentru Rusia. Pe veteranii războiului transnistrean 
se bazau cele mai reacționare forțe politice, în contul lor intrând numeroase 
infracțiuni de amploare. Dau doar un exemplu: în 1993, în oraşul Dmitrov 
din regiunea Moscova, a fost înființată o organizaţie a cazacilor şi oamenilor 

de afaceri evazionişti, de orientare comunistă şi cu conexiuni în lumea in- 
terlopă. Aşa-numita Frăție căzăcească se ocupa de racket pe pieţele din regiu- 
nea Moscova, constituia masa demonstranţilor şi asigura paza mitingurilor 
comuniste şi național-patriotice. În 1990, liderul Frăției căzăceşti, Mihail 
Filin, a fost condamnat la un an de închisoare pentru portul şi păstrarea ile- 
gală de muniţie, eliberat condiționat, după care a luptat în Transnistria, 
unde a primit legitimaţie de cadru al serviciului de securitate al autoprocla- 
matei republici. În 1993, a condus serviciul de pază al generalului Albert 
Makaşov, în aprilie 1995, a fost arestat, fiind suspectat în cazul răsunător 
al asasinării renumitului jurnalist de televiziune din Moscova, Vlad Listiev. 
În septembrie 1995, reprezentanţii Frăției Căzăcești, printre care şi atama- 
nul Filin, aflat în arest, au fost incluşi pe lista candidaţilor pentru Duma 
de Stat din partea Partidului Popular Naţional. Ulterior, Filin a fost o pre- 
zență permanentă în suita generalului Makaşov şi a fost reținut pentru port 
ilegal de arme!. 

După încheierea conflictului armat din Transnistria, autoproclamata re- 
publică a strâns contactele cu organizaţiile politice radicale. Potrivit unor 
date, până la 500-700 luptători transnistreni au participat în acţiunile mi- 
litare de la Moscova (octombrie 1993), Karabah (de partea armeană), 
Abhazia, Bosnia (de partea sârbilor). Mulţi ani până în prezent, o parte din 
producţia complexului militar-industrial de la Tiraspol este vândută unor 
actori nonstatali, prin compania de export şi intermediere Şerif, fiind li- 
vrată, printre altele, unor formaţiuni din Cecenia, Nagorno-Karabah, orga- 
nizaţiilor Al-Qaida, Hezbollah, Hamas, precum şi în Iran şi Irak. Când o 
masă de oameni cu tendinţe agresive doreşte cu ardoare acțiune, se găsesc 
destule incidente armate, de toate felurile, de unde să aleagă. Tiraspolul pu- 
nea constant aceste izbucniri pe seama tendințelor militariste şi a „provocări- 
lor” Chişinăului. 

Pentru propaganda antimoldovenească erau utilizate mijloacele ruse de 
informare în masă, precum şi materialele culese în Transnistria de emisarii 
diverselor organizaţii civice. Printre aceştia se numărau observatorii Centru- 
lui rus de apărare a drepturilor omului Memorial, care a organizat expediţii 
în zona de conflict, pe ambele linii ale frontului, chestionând victimele din 
Bender, satele Gîsca, Varnița, Parcani, discutând cu oficiali de la Chişinău, 


1 Sursa acestor informaţii - Okmnpcossack.ru, site-ul Uniunii Cazacilor 

Tiraspol, Bender, Căuşani, Varnița. Deşi experții Memorialului dispuneau 
de materiale de la Parlamentul, Procuratura şi MAI ale Republicii Moldova 
şi au avut posibilitatea de a discuta cu cei reținuți şi arestaţi la izolatorul de 
anchetă, izolatorul de arest preventiv, precum şi din instituţiile de reeducare 
prin muncă ale Republicii Moldova, concluziile lor despre cele întâmplate 
erau, deseori, superficiale şi tendenţioase, iar Republica Moldova era prezen- 
tată constant ca agresor. Chiar şi evenimentele din 2 noiembrie 1990, de la 
Dubăsari, care, după cum am şi subliniat, au făcut obiectul unei anchete a 
Procuraturii URSS, au fost prezentate într-o lumină acuzatoare la adresa 
Chișinăului. În aceste condiţii, în mod voit, Memorial nu a abordat, în ca- 
drul rapoartelor sale, problemele privind legalitatea autoproclamatei RMN 
şi bazele înfiinţării ei, nu a dezvăluit adevăratele substraturi ale referendumu- 
rilor organizate în Transnistria, însă a acuzat constant conducerea Moldovei 
că nu ar fi oferit garanţii clare privind neaderarea, în viitor, la România şi 
că s-ar fi opus acordării unui statut de autonomie Transnistriei şi Găgăuziei. 
Totuşi, convingerea mea profundă este că, de la bun început, liderilor de la 
Tiraspol nu le-a convenit ideea autonomiei, iar, la începutul conflictului ar- 
mat, ei nu ar fi fost de acord, sub nicio formă, cu acest statut de compro- 
mis. Este adevărat că până şi societatea Memorial, sub presiunea realității, a 
fost nevoită să recunoască faptul că evoluţia conflictului era caracterizată, în 
primul rând, de înfiinţarea formațiunilor armate în autoproclamata RMN 
şi de presiunile în forță asupra organelor de stat ale Republicii Moldova 
(asupra instanţelor de judecată, Procuraturii, secțiilor de poliție, unor con- 
silii săteşti), existente în Transnistria, precum şi faptul că într-o sere de ca- 
zuri (în realitate, întotdeauna) trecerea Procuraturii şi secţiilor de poliţie 
raionale şi orăşeneşti din Transnistria sub jurisdicţia autoproclamatei RMN 
avea un caracter forțat. 

La sfârşitul anului 1991, începutul anului 1992, nerecunoscuta repu- 
blică, consolidându-şi poziţiile pe teritoriul de pe malul stâng, a început să 
evacueze autorităţile legitime şi din localităţile de pe malul drept. Cronica 
incidentelor din acele zile arată cum Tiraspolul, recurgând la arme, a atacat 
nu numai poliţişti, ci şi locuitori paşnici, şi cum politicienii şi guvernanţii 
din Chişinău au dus, în mod constant, o politică defensivă. 

La 3 ianuarie, a fost atacat Consiliul sătesc din localitatea Goieni, raio- 
nul Dubăsari. În jurul orei 9 dimineaţa, aici a apărut un anume Bardier, nu- 
mit ilegal în funcția de preşedinte al Consiliului, însoțit de fostul inspector 

de sector, N. Zeleniuk, şi de şoferul sovhozului Molodaia gvardia!, 
Munteanu. Ei i-au cerut preşedintelui Consiliului sătesc, A. Bejan, cheile 
de la seif şi ştampila. Bejan a încercat să cheme Poliția, însă aceştia i-au 
smuls receptorul telefonului. La 12.20, de sediul Consiliului sătesc s-a apro- 
piat un grup operativ al Miliției transnistrene, alcătuit din foste cadre ale 
Secţiei raionale de poliție şi gardişti din Dubăsari. Toţi erau înarmaţi cu au- 
tomate. Bejan a reuşit să cheme Poliția, apelând telefonic Secţia raională de 
poliție din Dubăsari, aflată în sediul administrativ al sovhozului. În conse- 
cinţă, cheile au fost înapoiate secretarului Comitetului Executiv, Poliţia şi 
Miliția au plecat, iar Procuratura interraională Dubăsari a început să se 
ocupe de întocmirea dosarului penal. După acest incident, Bejan a declarat 
că închide sediul Consiliului sătesc, întrucât nu poate pune în pericol viaţa 
şi sănătatea colegilor. 

Întreaga lună ianuarie au avut loc asemenea provocări: Tiraspolul făcea 
totul pentru a submina orice demers constructiv al conducerii Republicii 
Moldova, de depăşire a confruntării. Posturile înarmate ale gardiştilor, insta- 
late pe toate rutele, îi terorizau pe poliţişti şi pe locuitorii pașnici. În seara 
de 12 ianuarie, lângă postul Inspectoratului auto de stat din Dubăsari, s-a 
tras asupra unei maşini în care circulau doi poliţişti şi o ţărancă. Urmare a 
incidentului, doi dintre pasageri au suferit răni prin împușcare. 

În aceeaşi zi, pe la miezul nopţii, la Dubăsari, pe strada Kotovski, gardiş- 
tii au deschis focul asupra unei alte maşini a Poliţiei; căpitanul S. Marcenco 
a fost internat cu răni la torace, picioare şi mâini. În ziua următoare, la ora 1 
noaptea, în aceleaşi circumstanţe, au fost răniți doi angajaţi ai unei între- 
prinderi din Dubăsari, care circulau cu automobilul, iar la 15 ianuarie, la 
Camenca, gardiştii au tras într-un automobil, rănindu-l în picior pe şoferul 
autobazei locale. Toţi aceşti oameni s-au făcut vinovaţi doar de faptul că nu 
au putut să decidă la timp cum era mai sigur: să se oprească la cererea rebeli- 
lor înarmaţi sau să accelereze... În zorii zilei de 13 ianuarie, la Grigoriopol, 
trei gardişti l-au capturat pe împuternicitul la conducerea Poliţiei crimina- 
listice a Secţiei raionale de poliție din Dubăsari, căpitanul I. Spătari, s-au 
năpustit asupra lui, l-au percheziționat şi i-au luat legitimaţia de serviciu. 
După cum a reieşit ulterior, Procuratura autoproclamatei republici le-a tra- 
sat gardiştilor sarcina de a aresta cadrele Poliţiei şi a le lua legitimaţiile de 
serviciu, precum şi de a efectua percheziţii la adresa de domiciliu. 


1 Tânăra gardă 

De la sfârşitul anului 1991, rebelul Tiraspol şi-a concentrat toate efortu- 
rile în vederea ocupării Benderului şi alipirii acestui oraş la autoproclamata 
republică transnistreană. Deşi fiecare al patrulea locuitor al oraşului (24,4%) 
era moldovean, ca urmare a alegerilor din 25 februarie 1990, în Consiliul 
orăşenesc, din 151 de deputaţi doar 6 erau moldoveni, iar dintre cei 12 de- 
putaţi care reprezentau Benderul în Parlament - unul. Puterea în cadrul 
Comitetului orăşenesc de partid (prim-secretar, Piotr Ţîmai) şi în Consi- 
liul orăşenesc (preşedinte, Ghimn Pologov) a fost preluată de Consiliul 
Colectivelor de Muncă (STK). 

La Bender, evenimentele s-au desfăşurat astfel. La 30 aprilie 1990, un 

grup de locuitori ai oraşului au încercat să arboreze tricolorul pe sediul Con- 
siliului orăşenesc, însă Pologov le-a interzis acest lucru. În septembrie 1990, 
a început înființarea şi înarmarea gărzii în oraş. De la 1 noiembrie 1990, 
forțele armate ale separatiştilor au blocat Benderul. Extrem de ostil a fost re- 
ceptată adoptarea Legii Poliţiei de către Parlamentul moldovean, la 18 de- 
cembrie 1990. Din acest moment, activitatea Secţiei orăşeneşti de poliţie a 
fost practic paralizată, iar oraşul a fost cuprins de isteria antipoliţie. Ziarul 
orăşenesc Novoe Vremea publica în mod regulat materiale de discreditare a 
Poliţiei. Ca şi în alte oraşe ale Transnistriei, conflictul s-a declanşat cel mai 
acut în jurul organelor de Procuratură şi justiţie, care au refuzat să-i jure cre- 
dinţă lui Smirnov. Gardiştii l-au arestat, în mai multe rânduri, pe procuro- 
rul oraşului. 

Deşi oraşul Bender, situat pe malul drept, nu a făcut niciodată parte din 
RASSM!, aici a fost organizat un referendum. Din aprilie 1991, Comitetul 
executiv al Consiliului orăşenesc, influențat de OSTK, a început presiunile 
asupra conducătorilor de întreprinderi, organizaţii şi instituţii în vederea 
trecerii lor în jurisdicția Tiraspolului. 


La 3 iunie 1991, Consiliul orășenesc a aprobat schema de personal a 
Miliției din Bender, subordonate Tiraspolului, la 3 august, a fost adoptată 
hotărârea privind subordonarea Secției orășenești de miliție autorităților lo- 
cale, iar la 14 august am primit o scrisoare de la Ghimn Pologov, în care mi 
se propunea să aplic hotărârea Consiliului orăşenesc de redenumire a Poli- 
tiei în Miliție, îşi aminteşte comisarul Victor Gusleacov. În iulie 1991, fară 
a avea o înţelegere cu Chișinăul, Moscova a luat hotărârea de a introduce în 


1 Republica Sovietică Socialistă Autonomă Moldovenească, structură administrativ-terito- 
rială existentă în cadrul RSS Ucrainene între 1924 şi 1940. 

orașul Bender (Tighina) un batalion al trupelor de interne din cadrul unităţii 
militare 5543 a MAI al URSS. În ziua puciului, 19 august 1991, Consiliul 
orășenesc a propus Poliţiei să patruleze în oraș împreună cu forţele acestui ba- 
talion, însă a fost refuzat. La 23 august, sesiunea extraordinară a Consiliu- 
lui orășenesc, examinând arestarea liderilor de la Bender, și-a reiterat cererile 
către polițiști. Întreaga zi, la postul de radio din oraș, au fost transmise ape- 
luri către membrii OSTK de a intensifica blocada orașului, la 26 august a 
avut loc un miting, la 4 septembrie, pichetarea Procuraturii de către femei, 
la 6 septembrie, Comitetul de grevă al femeilor a blocat calea ferată, iar, la 


16 septembrie, Secţia orășenească de poliție. 


Astfel, a început să se aplice la Bender scenariul bătătorit al dublării pu- 
terii, al cărui atribut indispensabil au fost atacurile batalionului de femei - 


invenţie pur transnistreană... 


Presiunile asupra Poliției aveau legătură, iniţial, cu campania pentru ale- 
gerile prezidenţiale din Moldova, își amintește generalul de poliție Victor 
Gusleacov. Imediat după acest eveniment, la 3 noiembrie 1991, au fost con- 
vocate de urgenţă alegeri pentru preşedintele autoproclamatei republici. În 
ajun, pe baza unor informații operative, împreună cu comisarii de poliție 
din Tiraspol, Slobozia și Ștefan Vodă am semnat o telegramă telex, în nu- 
mele ministrului lon Costaș, în care se comunica faptul că administrația 
de la Tiraspol plănuia să subordoneze toate organele administrației de stat 
după alegerile prezidențiale. Nu știu cum au reacționat la aceasta cei de la 
Chișinău... Am fost intimidaţi în toate felurile. Luând cuvântul la radioul 
orașului, Grigori Mărăcuţă a dat de înţeles că polițiștii din Bender ar putea 
avea soarta celor din Vulcănești. În dimineaţa zilei de 27 noiembrie, am 
fost sunat de deputatul Consiliului orășenesc Tom Zenovici, membru al 
Consiliului de apărare creat de separatiști, care mi-a comunicat că, înce- 
pând din acea zi, orașul va fi patrulat de cazaci și gardiști. După aceea, am 
primit un ultimatum din partea Comitetului de femei, care a propus trece- 
rea în subordinea Consiliului orăşenesc până la 1 decembrie, iar, în cazul 
neîndeplinirii cererii, a promis că va picheta sediul Poliţiei începând cu 2 
decembrie. La 29 noiembrie, Poliţia a primit încă un ultim avertisment din 
partea lui Veaceslav Kogut (președintele Comitetului executiv), în cadrul 
unei întâlniri cu cadrele. Totuşi, toate acestea nu au avut nici un efect. 

Eram împuternicitul lui Mircea Snegur şi, fară niciun fel de ajutor, am 
organizat la Bender două secții de vot şi toată munca din jurul lor. Cel mai 
important era să nu se întâmple vreo belea la secțiile de vot, iar, după aceea, 

odată ce a fost exercitată voinţa electoratului, să organizez scoaterea din oraș 
a buletinelor de vot. La ieșirea din oraș, au fost instalate posturi, fiind aștep- 
taţi cu aceste buletine, pentru a fi preluate. Însă, fiind originar din Varnița, 
știam toate drumurile ocolitoare și am scos cu bine documentele. 


Remarc faptul că în memoriile sale Mircea Snegur nu a scris niciun cu- 
vânt despre câte eforturi a depus Victor Gusleacov pentru a-şi îndeplini 
misiunea de împuternicit al preşedintelui şi, de altfel, nu şi-a amintit nicio- 
dată de el... 

După alegeri, au reînceput şicanele la adresa Poliţiei din Bender. La 5 de- 
cembrie, Kogut a venit din nou la Secţia orăşenească de poliție, în aceeaşi zi, 
fiind reluată pichetarea sediului. Deputaţii Consiliului orăşenesc intrau li- 
ber acolo şi făceau agitaţie printre cadre. La 7 decembrie, la sesiunea extraor- 
dinară a fost examinată problema resubordonării Poliţiei. În acest sens, doar 
8 poliţişti au semnat o declaraţie. În acest timp, mass-media din Tiraspol şi 
Bender exercita presiuni morale asupra locuitorilor din Bender, sugerându-le 
că Poliţia şi Procuratura apără, chipurile, interesele Frontului Popular şi sunt 
efemere. Pe de altă parte, cadrelor Secţiei orăşeneşti de poliţie li s-a propus, 
în cazul trecerii lor de partea autoproclamatei republici, creşterea salariilor şi 
condiții de muncă mai bune, precum şi asigurarea unei locuinţe, transport 
şi facilităţi. În acest fel, se urmărea dezbinarea colectivului Secţiei orăşeneşti 
de poliţie, în care, evident, existau cadre nemulțumite de condiţiile de 
muncă şi umilite de discriminarea lor în comparaţie cu Miliția. La 6 decem- 
brie, la Secţia orăşenească a venit din nou Veaceslav Kogut împreună cu ad- 
juncţii săi şi a cerut permisiunea de a lua cuvântul în fața cadrelor. 


Nu m-a prevenit despre ce vrea să vorbească, dar eu deja știam, își amin- 
teste Victor Gusleacov. Cadrele l-au huiduit pe Kogut, care a plecat. Sâm- 
bătă a fost convocată de urgență, cu încălcarea regulamentului, o sesiune a 
Consiliului orășenesc, la care am fost acuzat că aș face politică, fiind împu- 
ternicit al lui Snegur. A fost luată hotărârea de a mă demite și de a trece Sec- 
ţia orășenească în jurisdicția autorităților locale. Împotriva acestor acțiuni, 
vădit infracționale, a protestat deputatul Consiliului orășenesc, Fiodor 
Serbov, care a fost arestat, practic ilegal, fiind dus în sediul Consiliului Co- 


lectivelor de Muncă. 


La 7 decembrie, ziarul Novoe Vremea din Bender a publicat un articol în 
care preşedintele Consiliului Colectivelor de Muncă, Dobrov, a făcut un apel 
către Consiliul executiv să adopte următoarele măsuri împotriva poliţiştilor: 

Să fie sistată acordarea locuințelor tuturor cadrelor de poliție aflate pe 
lista de așteptare; locuințele de serviciu ale cadrelor de poliție care nu se 
transferă la Miliție trebuie eliberate; excluderea Poliţiei de la aproviziona- 
rea centralizată cu carne, preparate din carne și alte produse, precum și cu 
țigarete; în cazul sabotării in îndeplinirea funcțiilor, să fie întreruptă finan- 
țarea și furnizarea energiei electrice; cadrelor de poliție să nu le fie mărite 


salariile, în conformitate cu hotărârea guvernului din RMN. 


La 9 decembrie, au început atacurile armate nedisimulate asupra Poli- 
ţiei. Gusleacov a fost un om de onoare, devotat meseriei sale, aşa cum se 
cade să fie un ofiţer. A refuzat ferm să se supună indicaţiilor separatiştilor. 
Comunicaţiile Secţiei orăşeneşti cu MAI din Republica Moldova au fost în- 
trerupte, iar eu abia mai târziu am aflat ce se întâmpla acolo. În oraş suna si- 
rena la fiecare jumătate de oră, la radio erau transmise apeluri pentru 
pichetarea sediului Secţiei orăşeneşti, iar la ora 17.00 a fost anunţată chiar 
mobilizarea tuturor bărbaţilor din oraş. Totuşi, nu au fost mulți cei care 
doreau să participe la acțiunea vădit ilegală. 


Toate cadrele erau încazarmate, își aminteşte Victor Gusleacov. De se- 
diu s-au apropiat două autobuze cu 60 de persoane îmbrăcate în uniformă 
și cu automate. Garda femeilor a încercat să intre, însă a fost oprită. A sosit 
o întreagă delegație de reprezentanţi ai Consiliului orăşenesc în frunte cu 
Kogut, mi s-a propus pe un ton imperativ să predau documentele, ștampi- 
lele, cheile de la seifuri și să transfer atribuțiile anchetatorului-șef, maioru- 
lui Vasili Kalko, pe care sesiunea Consiliului orășenesc îl desemnase atunci 
şef al Miliției. Eu am refuzat. Kogut a cerut permisiunea să discute cu fie- 
care cadru, separat. l-am acordat-o. 

În tot acest timp, continua pichetarea, activitatea fiind întreruptă. Pe la 
ora 11.00 seara, le-am propus „0aspeţilor” să elibereze sediul Secţiei orășe- 
nești. Tot atunci, și femeile au Început să se împrăștie spre case, întrucât, 
pe stradă, era destul de frig. Ziua următoare, au venit trei deputați ai Con- 
siliului orășenesc, care, din nou, au încercat să ne convingă să semnăm ce- 
rerea de trecere sub jurisdicția Comitetului executiv al orașului. Sediul a 
fost înconjurat de gardiști, cazaci cu automate și pistoale-mitralieră. Planul 
de ocupare a Secției orășenești a picat imediat: gardiștii au ajuns Înaintea 
femeilor, care trebuiau să înceapă operațiunea. 

Iarăşi a apărut Kogut cu comisia lui și cu Kalko. L-am avertizat că nu îi 


voi da cheile, iar, în cazul atacării, voi da ordin să fie folosite armele. Kalko 

știa că trag bine, însă nu știa că noi aveam doar 8 arme automate și pis- 
toale. Am dat ordin să ne apărăm, personalul era antrenat, cadrele alergau 
de la un birou la altul și trăgeau, creând impresia că în sediu sunt multe per- 
soane înarmate. În acest timp, Kogut a fost sunat de ministrul Ion Costaș, 
apoi și de prim-ministrul Valeriu Muravschi, care l-au avertizat că, în cazul 
că nu va înceta asaltul, organizatorii - președintele Comitetului executiv ra- 
ional și deputații - vor fi trași la răspundere. Kogut s-a speriat în mod vizi- 
bil și a dat ordin să se retragă gardiștii. 

Au mai rămas femeile, care au început să facă propagandă în fața cadre- 
lor; ulterior, şase dintre acestea au trecut de partea separatiștilor. În total la 
Bender erau circa 500 de polițiști, la Secţia orășenească - 350, reprezentanți 
a 8 naționalități, dintre care circa 40% erau moldoveni... Femeile au ple- 
cat fără să obţină nimic. 

l-am raportat ministrului afacerilor interne, lon Costaș, că separatiștii 
nu au reușit să ocupe Secţia orășenească. În ziua următoare, la Bender, au 
sosit vicepremierul Andrei Sangheli, secretarul de stat din MAI, colonel 
Constantin Antoci, care au purtat discuţii cu Kogut și cu cadrele Secției 
orășenești și au plecat, promițând că vor normaliza situația. Marţi am sosit 
la Chișinău, la indicația generalului Costaș și am primit arme suplimen- 
tare. Seara s-a constituit un detaşament din cadre ale brigăzii cu destinaţie 
specială. Acesta a fost adus în oraș imediat, în plină noapte, iar pe la unu 
noaptea, a fost Încartiruit în sediul Secţiei orășenești de poliție. Nici măcar 
adjuncții mei nu știau de apariţia celor 75 de luptători trimiși la ordinul ge- 
neralului I. Costaş. Eram la curent doar eu şi comandantul companiei 
serviciului de ordine publică, în care aveam încredere. Brigada s-a aflat în 
sediu până la asaltul propriu-zis din 19 iunie 1992. În momentul asaltu- 
lui, în Secția orășenească erau circa 50 de luptători cu destinaţie specială. 
Abia peste o săptămână, s-a aflat în oraş de sosirea cadrelor brigăzii de poli- 
ție cu destinație specială, iar Comitetul executiv orășenesc a pus problema 
evacuării ei. La rândul nostru, am cerut ca Poliţiei să i se dea posibilitatea 


să funcţioneze și să fie îndepărtată garda. 


Drept urmare a indicaţiilor, Andrei Sangheli şi colonelul Constantin 


Antoci s-au întâlnit la Bender; s-a ajuns astfel la un acord de compromis 
(aceptat de Snegur): Poliţia va continua să funcționeze, drepturile ei fiind 
respectate de către toţi responsabilii întreprinderilor şi instituţiilor din oraş, 
cadrelor li se va garanta securitatea, iar formațiunile militarizate ale auto- 
proclamatei republici se vor angaja să nu-i atace pe poliţişti. Însă în paralel 

va fi legalizată miliția municipală, înființată de către Direcţia afacerilor in- 
terne de la Tiraspol, conform hotărârii celei de-a 20-a sesiuni a Consiliului 
orăşenesc din Bender, iar deputaţilor li se va acorda posibilitatea de a face 
fară piedici propagandă printre cadrele Secţiei orăşeneşti de poliție în favoa- 
rea trecerii la această structură. MAI al Republicii Moldova s-a angajat să 
nu persecute cadrele de poliţie care au trecut de partea separatiştilor. 

Această hotărâre a fost consemnată într-un proces-verbal semnat de către 
preşedintele Consiliului orăşenesc, V. Kogut, precum şi de către adjuncţii 
şefului Secţiei orăşeneşti de poliție, I. Poiată şi N. Topin. Compromisul ne- 
cesar a fost încă un pas pe calea concesiilor ruşinoase ale Chişinăului, care 
le ceda separatiştilor teritorii pe care trăiau cetăţeni ai Republicii Moldova 
şi pe care se aflau active ale statului. La 3 ianuarie 1992, un grup de 20 de 
femei şi 10 bărbați de la Comitetul de grevă din Tiraspol, în frunte cu 
Galina Andreeva, a ocupat, fară a întâmpina rezistență, sediul Ministeru- 
lui Securității Naţionale al Republicii Moldova (ministru, A. Plugaru) de 
la Bender. Sediul securității moldoveneşti din oraş a fost înconjurat de 13 
luptători cu automate şi 2 cu mitraliere din cadrul gărzii transnistrene, fi- 
ind arborat drapelul autoproclamatei republici. 

La aceeaşi dată, în jurul orei 11.00, gardiştii i-au reţinut pe preşedin- 
tele Consiliului sătesc din Varnița, Aurel Cuconescu, şi pe Druc adjunctul 
acestuia, Mihail Druc, care au sosit să verifice informaţiile privind ocupa- 
rea sediului Ministerului Securităţii Naţionale din Tighina. La început, 
Garda Andreevei a ameninţat că va pune victimele la dispoziţia a 5 cazaci, 
sosiți la locul incidentului; după aceea, femeile au propus să-i declare pe 
Cuconescu şi Druc prizonieri şi să îi schimbe cu gardiştii prinşi cu armele 
în mâini în timpul incidentului de la Dubăsari. 

La această răfuială cu reprezentanţii autorităţilor legale, au fost prezenţi 
deputaţii Consiliului orăşenesc din Bender, Volovoi, Suhinin şi Ţarik. Pe la 
mijlocul zilei, Cuconescu şi Druc au fost băgaţi într-o maşină, cu mâinile 
răsucite la spate şi cu ochii legați şi, timp de peste o oră, au fost transpor- 
taţi prin Bender, după care, în jurul orei 16.00, au fost scoşi din maşină la 
Varnița şi abandonaţi. Acest fapt mi-a fost raportat de Victor Gusleacov. 
Incidentul a provocat indignarea profundă a populaţiei moldoveneşti din 
satul Varnița. Se ajunsese ca la Bender să existe în paralel două organe de 
apărare a legii. Miliția transnistreană s-a instalat în sediul care anterior apar- 
ţinuse securităţii de stat a Republicii Moldova. Procuratura moldoveană 

a funcționat în oraş până în iunie 1992. Majoritatea judecătorilor au ple- 
cat. Au trecut de partea Tiraspolului unitatea de pompieri şi secția de pază. 
Au rămas în subordinea Chişinăului aproape toate subunitățile MAI. Admi- 
nistraţia penitenciarului şi a coloniei, secţia de linie a afacerilor interne din 
gara Bender se află şi în prezent în jurisdicția Republicii Moldova. 

Miliția transnistreană nu putea înlocui Poliţia, întrucât ducea lipsă de 
cadre calificate şi nu avea posibilitatea să deruleze pe deplin procedura 
de anchetare a infracțiunilor. Întrucât procurorul orașului se subordona încă 
Republicii Moldova, Miliția era nevoită să transmită dosarele Poliţiei. În ace- 
laşi timp, activitatea Poliţiei era blocată de gardişti, care îi rețineau şi băteau 
pe poliţişti. În consecinţă, în oraşul care număra 146 000 de locuitori, 
situația infracționalităţii s-a acutizat brusc: în primele cinci luni şi jumătate 
din anul 1992 au fost comise peste 50 de omucideri, niciuna nefiind solu- 
ţionată. Anterior, în Bender, erau comise sub 15 omucideri, dintre care 
una, două rămâneau nesoluţionate. 

Până la semnarea acordurilor de pace, locuitorii Benderului nu se te- 
meau de Poliția moldoveană, aşa cum îi speria Tiraspolul, ci de bandiții care 
jefuiau, practic, pe faţă. În ianuarie 1992, în oraş au apărut cazacii înarmaţi 
care, de asemenea, nu se dădeau în lături de la proprietatea altora. În noaptea 
de 30 spre 31 ianuarie, aceştia au ocupat biroul Pazei centralizate, au dezar- 
mat şi lovit cinci cadre ale poliției (două dintre victime fiind internate în spi- 
tal). În legătură cu jafurile din ce în ce mai frecvente, apărea tot mai des 
numele lui Iuri Kostenko, comandantul celui de-al doilea batalion al gărzii 
republicane înființate la Bender încă din luna decembrie 1991. 

De naționalitate ucraineană, fost locotenent-colonel în Armata Sovietică, 
Kostenko a crescut într-o casă de copii în Orientul îndepărtat, a absolvit 
un institut militar, a comandat un batalion de desant aerian în Afganistan, 
a fost de două ori rănit şi medaliat cu două ordine Steaua Roşie şi un or- 
din Steagul Roşu. În 1989, locotenent-colonelul Kostenko s-a mutat în 
ţinutul de unde era originară soţia sa, la Tiraspol, unde, după o scurtă 
activitate în cadrul Armatei a 14-a, a fost trecut în rezervă potrivit unei 
versiuni, din cauza unei bătăi la beţie, când l-a lovit pe un inspector al 
Inspectoratului auto de stat, conform altei variante, pe motive medicale. 
Pensionarul militar Kostenko a înființat la Bender o cooperativă care aprovi- 
ziona cu piese de schimb produse la uzinele auto din Rusia numeroşi cli- 
enţi, printre care şi Secţia orăşenească de poliţie. Potrivit mărturiei lui 

Victor Gusleacov, iniţial, Kostenko a lăsat impresia unui om responsabil, 
pragmatic şi chiar prietenos. 


M-am adresat lui de mai multe ori cu rugămintea să aducă mai ieftin 
piese de schimb pentru autovehiculele Secţiei orășenești; era ușor să te înţe- 
legi cu el, nu părea să fie un om cu probleme psihice. L-am cunoscut când 
a cerut ajutor pentru apărarea întreprinderii de rackeți. L-am însărcinat În 
acest sens pe inspectorul de la cercetări penale, Koroliov (apoi, acesta a efec- 
tuat investigații private, iar, ulterior, a devenit vicepreședinte al autoprocla- 
matei republici). Am aflat că întreprinzătorul era terorizat de un grup de 
persoane cu antecedente penale. Am luat măsuri... Însă când, în noiembrie 
1991, a fost chemat să conducă al doilea batalion al gărzii transnistrene, cu 
promisiunea avansării la gradul de colonel, Kostenko s-a schimbat imediat. 
Chiar el a condus asaltul asupra secției de poliție în decembrie 1991. Atunci 
am avut o discuţie cu el, iar comandantul batalionului a invocat un ordin... 
Efectivul batalionului lui Kostenko era mai mic de 300 de persoane, fiind 
constituit dintr-un pluton de cercetare, trei companii de trăgători, o compa- 
nie de aprovizionare, un pluton provenit din cadrul detaşamentului teritorial 
de salvare și al subunității de transmisiuni. Nu se poate spune că luri 
Kostenko ar fi declanșat de unul singur conflictul armat la Bender în iunie 
1992, el era doar un executant, fiind subordonat direct Tiraspolului. Miliția 
a strâns date despre el, însă nu putea întreprinde nimic și ni le-a transmis 
nouă. În condițiile unui vid de autoritate, în sistem şi-au făcut loc traficul 
de droguri, atacurile, jafurile, crimele. Kostenko, profitând de faptul că Poli- 
ţia nu putea să-l împiedice, a înființat o subunitate specială din persoane 
cu antecedente penale. Locuitorii demoralizați ai Benderului doreau ordine cu 
orice preț și erau gata să accepte orice autoritate care le promitea să-i scape 
de teroarea lumii infracţionale, şi acest fapt a şi fost speculat de Tiraspol. 


Conducerea republicii separatiste nu intenţiona să se oprească, mer- 
gând tot mai departe pe calea anexării Benderului şi Dubăsariului. La 10 ia- 
nuarie, Galina Andreeva a trimis o telegramă preşedintelui Judecătoriei din 
Dubăsari şi procurorului în care le cerea acestora să treacă sub jurisdicția 
autoproclamatei RMN. La 2 februarie 1992, Igor Smirnov a semnat o declara- 
ţie în care a precizat că „poliția înarmată din Bender şi Dubăsari organizează 
provocări, atacând posturile de miliție şi ale gărzii”, iar la 20 februarie, Victor 
Gusleacov a primit o scrisoare din partea comandantului batalionului, 
Kostenko, în care acesta din urmă îi comunica faptul că Poliţia nu are drep- 
tul să îi rețină pe gardiştii beți şi să îi ducă în dispensarul pentru drogați... 


CAPITOLUL 27 


Cine şi cum a înarmat Tiraspolul 


„Triumful femeilor“ la Parcani. Odessa inundată cu armele 

Armatei a 14-a. Cum a plecat Petriasov în Spania. Netkaciou a 
preluat postul lui lakovlev. Prelucrarea ofițerilor Armatei a 14-a. De 
unde au fost luate tancurile T-64 de la Bender? Depozitele de la 
Colbasna, arsenalul personal al lui Smirnov. Vizita lui Stolearou 


Subliniindu-şi caracterul paşnic, Igor Smirnov scria în cartea referi- 
toare la înființarea republicii autoproclamate: 


Înainte de destrămarea URSS, nici prin gând nu ne trecea că va trebui 
să înființăm propria armată. Așa ceva ni se părea o absurditate, o prostie. În 
fond, ea este... aici, la doi pași, dincolo de gard. Dacă se întâmplă ceva, ea 
ne va apăra! Însă treptat am ajuns la ideea (iar momentele grave au grăbit 
procesul despărțirii de iluzii) că trebuie să ne înființăm propria armată, ori- 


cât de straniu ni s-ar fi părut. 


Cu toate acestea, există o mulțime de dovezi despre faptul că partea 
transnistreană a început să se înarmeze încă de la începutul mişcării sepa- 
ratiste. Într-o anumită etapă, Tiraspolul s-a înarmat fără ajutor. În între- 
prinderi erau sudate table pentru blindarea camioanelor, iar la caroseria 
basculantelor erau montate dispozitive antigrindină „Alazan”. Au fost blin- 
date partea frontală şi capota transportoarelor PTS de 17 tone, capabile să 
transporte un desant de 75 de oameni. A fost modernizat agregatul de mon- 
tat şine BAT, creat pe baza autotractorului pentru artilerie AT-T: interiorul 
acestor maşini pe şine a fost blindat cu tablă de oţel. Autotractorul blindat 
pe şasiul unui tanc cu gabarit mediu a fost transformat într-un lansator de 

rachete: pe capota sa a fost montat un bloc cu elice pentru lansarea proiec- 
tilelor reactive. Au fost cazuri când, în timpul luptelor de la Bender, coman- 
dantul de batalion a ordonat să fie umplută maşina de pompieri cu benzină 
pentru a o folosi ca pe un aruncător de flăcări gigant (potrivit datelor revis- 
tei ruse Tankomaster, nr. 4 din anul 2000). Când noi înființam Ministerul 
Apărării, construcţia armatei în autoproclamata RMN era, în linii mari, fi- 
nalizată, graţie comandantului Armatei a 14-a, Ghennadi lakovlev, care 
aproviziona din abundență republica ilegală cu ofițeri (trecuţi de urgență 
în rezervă), arme şi muniţie. Tot ce nu ţinea de activele Armatei a 14-a, ca 
de exemplu bunurile batalionului de reparaţii de la Tiraspol (subordonat, 
în perioada sovietică, Districtului Militar Odessa), pur şi simplu, era aca- 
parat de partea transnistreană. 

Astfel, la 14 martie 1992, la Parcani, cazacii şi gardiştii lui Kostenko, 
ascunzându-se în urma batalionului de femei al Galinei Andreeva şi cu în- 
găduința militarilor, au jefuit depozitul de arme de artilerie şi rachete, iar 
Netkaciov a reacţionat abia după două săptămâni. O mărturie completă 
despre aceasta a oferit-o Mihail Bergman. Nu şi-o aminteşte pe Galina 
Andreeva decât beată. De altfel, ea era jurist de profesie şi când era trează, 
se pare că nu putea să scape de gândul responsabilității pentru jefuirea de- 
pozitelor de arme. Tabloul arăta astfel: 


În ochii „revolaționarei ” luceau luminiţele beţiei. Întreba fără şovăială: 

„E ceva de băut?” Nu mă miram de această întrebare, înțelegând că numai 
într-o asemenea stare, femeia, deja trecută de tinereţe, putea alerga prin 
oraș să le ceară bărbaților arme... Tare păcat că bărbații au adus-o pe ea și 
pe ei Înșiși într-o asemenea stare, încât, dând pe gât un păhărel, două 
pentru mai multă fervoare, trebuia să alerge prin Tiraspol și pe la unitățile 
Armatei a 14-a. 

De pe margine, se părea că femeile îi conduceau pe cazaci și pe gar- 
diști, continuă să descrie comandantul Tiraspolului, Bergman. Andreeva a 
venit ca o amazoană, pe jumătate beată, fără să aibă habar despre ce în- 
seamnă armata, și a ocupat unitatea militară, i-a obligat pe militarii prof- 
sioniști (!) să elibereze accesul spre depozitele de arme. 1 307 automate, 
255 pistoale şi 1,5 milioane gloanțe au fost luate de „revoluționară ” (pre- 
cum şi 20 de lansatoare de mine — I. C.). În realitate însă, jaful a fost condus 
de experimentatul militar, fostul locotenent-colonel al Armatei Sovietice, Iuri 


Kostenko, care primise ordin direct de la președintele RMN, Igor Smirnov. 

Smirnov, de altfel, se afla, în momentul acaparării armelor, chiar aici, la lo- 
cul faptelor. Cele câteva mii de femei care au venit în acea seară la garnizona 
Parcani au creat o atmosferă de agitație, chiar isterică, la care au cedat și ofi- 
țerii unității, și patrulele, care nu s-au hotărât să deschidă focul împotriva 
mulțimii de civili... Liniile de telecomunicații și electricitate au fost scoase 
din funcţiune (tăiate)... KamAZ-uri nou-nouţe, luate tot de aici, de la bata- 
lionul radioelectronic, s-au grăbit spre depozite și au încărcat tot ce se găsea 
acolo. lar acolo nu erau numai arme de foc, ci și mine, explozivi, proiectile, 
cartușe, grenade. Gardiștii nu au lăsat în depozite niciun cartuș. În ceea ce 
privește mâinile în care au ajuns armele, desigur, o parte din acestea au fost 
luate, acolo, pe loc, de cazaci, însă cea mai mare parte din încărcătura 
mortală a fost dusă la Bender, pe teritoriul batalionului de gardă al RMN 
comandat de Kostenko, care a organizat imediat vânzarea acesteia. S-a în- 
tâmplat cel mai groaznic lucru, armele au ajuns în mâinile civililor și înde- 
osebi ale criminarilor. Armamentul și munițiile Armatei a 14-a scăpate de 
sub orice control... 

La câteva zile după triumful „femeilor” la Parcani, m-a sunat colonelul 
Malişev de la Secţia orășenească de miliție din Odessa, care mi-a spus în 
termeni colorați că Odessa-mamă a fost invadată de armele din Moldova. 

Nu l-am crezut. Atunci mi-a citit câteva serii — totul era adevărat, erau ale 
noastrel... În 2001, la 9 ani după încheierea acţiunilor militare, în centrul 
Moscovei, lângă sediul companiei LUKoil, a fost grav rănit deputatul Dumei 
de Stat a Federației Ruse, B.I. Kodzoev (Rusia Unită). Făptașul a lăsat la lo- 
cul crimei o armă automată. Teava era „Curată, nu se mai trăsese cu ea. După 
serie s-a putut stabili imediat că arma fusese furată în 1992 din depozitul 
de rachete și artilerie al UM 51962, adică al batalionului radioelectronic 


din Parcani... Armatei a 14 ruse. 


Bergman susține că însuşi comandantul unităţii, locotenent-colonelul 


Petriasov, le-a propus gardiştilor şi cazacilor din Transnistria să jefuiască de- 
pozitele de rachete şi artilerie ale batalionului încredinţat lui, după care s-a 
internat în spital, creându-şi un alibi. Ca urmare, Petriasov şi-a dat demisia 
din Armată şi a plecat în Spania. lată cum, practic, pe față, ofițerul rus învâr- 
tea afaceri murdare, gândindu-se că nu va putea fi pedepsit... Moscova nu a 
reacționat în niciun fel la transmiterea armelor către separatiștii din 
Transnistria. Însă observatorii occidentali nu au tăcut, fapt pentru care ima- 
ginea Rusiei în străinătate a avut de suferit. În ianuarie 1992, Kremlinul 
l-a acuzat pe generalul lakovlev că a înarmat ilegal garda transnistreană şi 

l-a demis. Comanda Armatei a 14-a a fost încredințată general-locotenentu- 
lui Iuri Netkaciov. Însă şi el era foarte loial Tiraspolului şi, prin intermediul 
colonelului Ştefan Chiţac, a continuat să consolideze capacitatea de apărare 
a autoproclamatei republici, pregătind-o pentru confruntările armate. Gene- 
ralul Netkaciov a completat unităţile pe care le comanda până la efectivele 
din perioada războiului cu rezervişti din regiune (cetățeni ai R. Moldova); 
tehnica militară şi armele au fost verificate şi pregătite de un război în 
toată regula. 

Cel ce conducea „apărarea” Transnistriei, Ştefan Chiţac, participant la 
războiul din Afganistan şi fost adjunct al şefului Statului-Major al Armatei 
a 40-a, a obţinut gradul de general-maior, deşi nu avea nici experienţa de 
conducere a unor trupe în acțiuni de război de o asemenea amploare, nici 
talent militar, nici autoritate, chiar şi printre ai lui. Acest lucru pare straniu 
doar la prima vedere. Desigur, Tiraspolul era un oraş destul de militarizat 
pentru ca Smirnov să poată înființa, cu ajutorul Armatei a 14-a, o armată re- 
gulată pe deplin profesionistă. Însă îi convenea să aibă în regiune chiar miş- 
carea browniană, haotică a cazacilor înarmaţi, a gardiştilor şi a delincvenţilor. 
Mihail Bergman scrie că numai haosul a permis Tiraspolului să facă trafic 
de arme, fără a suporta consecinţele, trecând totul în contul războiului şi al 
Chişinăului. Nu putem decât să ne imaginăm ce averi se făceau atunci! 
Cred că nu numai Petriasov, dar mulţi alți ruşi care s-au mutat cu domici- 
liul în vile luxoase pe undeva prin Spania, Cipru sau în sudul Franţei ar pu- 
tea povesti cum se făceau afacerile la începutul anilor '90, cu armele 
Armatei Sovietice... 

Încă din septembrie 1991, în unităţile militare ale Armatei a 14-a a înce- 
put prelucrarea activă a militarilor. Între 10 şi 20 septembrie, la indicaţia co- 
mandamentului Districtului Militar Odessa şi a Amatei a 14-a, în unităţile 
militare din garnizoanele Tiraspol, Rîbnița şi Dubăsari, au avut loc mai 
multe adunări cu ofițerii, la care au fost adoptate mesaje către cadrele care 
se insubordonau față de decretul preşedintelui Republicii Moldova privind 
evacuarea unităților Armatei Sovietice şi trecerea acestora sub jurisdicția 
autoproclamatei RMN pentru apărarea acesteia. Astfel, în hotărârea adu- 
nării garnizoanei din Tiraspol se menţiona: 


Unităţile militare ale garnizoanei noastre sunt situate pe teritoriul fostei 
RSSA Moldoveneşti, care, până în 1940, a făcut parte din Ucraina. Până în 
1917, această regiune a fost parte componentă a statului rus şi nu a intrat 

în componența nici unui alt stat. Suntem la noi acasă, pe pământul strămo- 
șilor noștri, de aceea ne sunt apropiate și înțelegem hotărârile poporului 
Transnistriei, care a creat pe baza voinţei liber exprimate RSSM Nistreană... 

Ne adresăm cu rugămintea de a nu permite evacuarea unităților Armatei 


Sovietice de pe pământurile străvechi ale măreţei Patrii. 


La o adunare similară, la unitatea militară 34517 din Rîbnița, au fost 
adoptate următoarele prevederi: 


Să se ia decizia trecerii sub jurisdicţia guvernului RSSM Nistrene a uni- 
tăților dislocate pe teritoriul ei; să ne exprimăm disponibilitatea de a ne ri- 
dica personal în apărarea populației Transnistriei și a organelor ei legale de 


orice atentat armat din partea R. Moldova. 


În septembrie 1991, cu participarea directă a militarilor Armatei a 14-a, 
în Transnistria, a fost creată şi înarmată garda naţională transnistreană al 
cărei comandant suprem a devenit autoproclamatul preşedinte Smirnov. 
Cele patru brigăzi ale gărzii au fost dislocate la Tiraspol, Bender, Rîbnița şi 
Dubăsari. În timpul confruntărilor armate, garda a fost întărită cu formați- 
uni ale MAI, ale ministerului securităţii (inclusiv batalioanele cu destinație 
specială Dnestr şi Delta), precum şi cu regimentul de rezervă al trupelor că- 
zăcimii de la Marea Neagră şi cu detaşamentul teritorial de salvare. 

În funcţiile de comandă şi pe celelalte posturi ale acestor formațiuni au 
fost numiţi ofițeri din cadrul Armatei a 14-a Ruse. Numai la detaşamentul 
Dnestr, subunitățile gărzii erau de circa 200 de ofițeri şi maiștri militari, tre- 
cuţi în rezervă din Armata a 14-a Rusă şi imediat încorporaţi în compo- 
nența efectivului gardiştilor. La Tiraspol şi Rîbnița au fost înființate centre 
pentru instruirea gardiştilor, la care predau ofițeri ai Armatei a 14-a Ruse. 
La 10 aprilie 1992, când conflictul a ajuns la stadiul de război, Smirnov a 
semnat decretul de înfiinţare a forţelor armate. 

Iniţial, formațiunile armate ale autoproclamatei republici erau aprovi- 
zionate cu arme uşoare de foc (automate AKM, AK-74, AKS-74U), puşti 
cu lunetă, mitraliere. De asemenea, existau în înzestrare mijloace uşoare an- 
titanc, sisteme lansatoare de mine şi rachete artilerie de calibru mare, teh- 
nică blindată, mijloace de apărare antiaeriană şi aviaţie (inclusiv elicoptere 
Mi-8 şi Mi-2, avionul de transport An-26 şi de cercetare lak-52). Militarii 
au început să transmită la finele lunii noiembrie 1991 loturi importante de 

arme gardiştilor, atunci când situaţia s-a agravat rapid, din cauza campaniei 
pentru alegerea preşedintelui autoproclamatei republici. În timpul eveni- 
mentelor de la Dubăsari, din perioada 2-31 noiembrie, comandantul deta- 
şamentului militarizat din Rîbnița, B. Saburov, a primit pentru subunitatea 
sa arme şi muniții din depozitele unităţii militare 72431, situate în satul 
Colbasna. În noaptea de 18 spre 19 noiembrie 1991, gardiştii au primit 
două sute de automate şi muniţia aferentă de la Regimentul 183 infante- 
rie motorizată din cadrul Diviziei 59 infanterie motorizată (183 MSP 59 
MSD). Din depozitele unității militare 74273, gardiştii au primit 12 lansa- 
toare de mine 120 mm şi 120 de mine. Însă cea mai mare parte a armelor 
i-a revenit Tiraspolului, în primăvara şi vara anului 1992. La mijlocul lunii 
martie, după cum s-a menționat mai sus, gardiştii au primit arme de la Ba- 
talionul 66 de geniu din satul Parcani. De la Regimentul 183 infanterie mo- 
torizată, din cadrul Diviziei 59, separatiștii au primit două autovehicule 
KamAZ, încărcate cu automate şi muniţie, zece autovehicule ZIL cu car- 
tuşe, rachete de semnalizare. La 24 aprilie, din baza mobilă nr. 308 de ra- 
chete, la Dubăsari, au fost trimise două elicoptere cu arme şi muniţie. În 
martie-aprilie 1992, gardiştii au primit tehnică blindată. În mâinile lor a 
trecut toată tehnica Brigăzii 237 de geniu din Dubăsari. La 26 aprilie, pe 
locurile de amplasare a gardiştilor de lângă satul Cocieri, au apărut 8 
transportoare blindate şi autotransportoare blindate. La 4 mai, la Dubăsari 
au sosit şase amfibii de la Odessa. Chiar în primăvara anului 1992, la între- 
prinderile de pe malul stâng ale complexului militar-industrial (Elektromaş, 
Kirovski), cu sprijinul specialiştilor ruşi şi cu tehnologiile sistemului mili- 
tar-industrial rus, a fost lansată producţia de pistoale Makarov, automate 
Polismen, lansatoare de grenade Gnom, aruncătoare de mine Vasiliok, sis- 
teme antiaeriene Duga. Potrivit versiunii părții transnistrene, în luna mai 
1992, la Dubăsari, o mulțime de orăşeni au blocat drumul pe care se întor- 
ceau de la poligon companiile de tancuri şi de infanterie motorizată ale Ar- 
matei a 14-a, astfel încât au fost, chipurile, luate cu forța 18 tancuri de 
luptă T-64BV şi 18 transportoare blindate BTR-70. S-a afirmat că „localni- 
cii ar fi format o grupare blindată”. Astfel că la Bender, împotriva părții 
moldoveneşti au fost folosite tancurile sovietice T-64. 

Comandantul uneia dintre grupările de blindate şi-a amintit ulterior 
că, în dimineaţa zilei de 20 iunie 1992, acelaşi batalion de femei din 
Transnistria a blocat o unitate militară rusă şi ar fi oblzgar-o, chipurile, să 

scoată şase tancuri. Aceste maşini cu însemne distinctive ruse au fost ime- 
diat implicate în acţiunile de luptă. Remarc totuşi că în autoproclamata 
RMN, încă înainte de război, fuseseră înfiinţate subunități de tancuri — se 
pare că Smirnov a reuşit să cumpere tancuri şi tehnică blindată de pe piaţa 
Privoz din Odessa... În aceleaşi zile de mai, ministrul rus al apărării, generalul 
Graciov, i-a transmis comandantului Armatei a 14-a, generalului Netkaciov, 
următoarea dispoziţie: 


În legătură cu agravarea situației din Transnistria și plecând de la fap- 
tul că acesta este un pământ rusesc, trebuie să îl apărăm cu toate metodele 
disponibile. Din partea dvs. se cere: Să completaţi efectivele tuturor unită- 
ților militare ale Armatei a 14-a dislocate în Transnistria, din rezerva de 
mobilizare a acesteia. Să aduceţi toate unitățile militare ale Armatei a 14-a 
în stare de pregătire deplină de luptă. Să deblocați toate unităţile militare 


din stânga Nistrului. 


În seara de 19 mai, de la Regimentul 183 infanterie motorizată, din ca- 
drul Diviziei 59 infanterie motorizată, gardiştii au primit tancuri T-64B - 
10 unităţi, transportoare blindate BTR-70 - 10 buc., BIR-60 PB - 4 buc, 
lansatoare de grenade 120 mm - 26 buc., tunuri de infanterie PTP 100 mm - 
13 buc., lansatoare automate de grenade pe afet AGS 17 - 12 buc., lansa- 
toare de grenade antitanc pe afet SPG 9 - 9 unităţi, lansatoare de grenade 
RPG 7-12 unităţi, automate AKS - 163 buc., mitraliere pentru tancuri 
PKT - 21 buc., şase autovehicule GAZ-66 şi trei autovehicule Ural. Pregă- 
tirea şi transferul tehnicii militare şi a armelor către gardişti au fost conduse 
de comandantul Batalionului 2 infanterie motorizată, locotenent-colone- 
lul Vinik, care, împreună cu 44 de ofiţeri, cinci maiştri militari, 47 de sol- 
daţi şi circa 100 de gardişti au ieşit în zona de conflict. La 20 mai, militarii 
au trimis gardiştilor, din patrimoniul Regimentului 183 din cadrul Diviziei 
59 BTR 60 PB - 3 buc., precum şi o baterie lansatoare de mine SG Gvozdika, 
mijloace antitanc, o mare cantitate de muniţie. 

La 21 mai, unităţile militare ale Diviziei 59 infanterie motorizată din 
garnizoana Tiraspol au fost preluate sub control: gardiştii şi reprezentantele 
Comitetului de grevă al femeilor au preluat controlul asupra accesului mi- 
litarilor în unitate şi au verificat starea tehnicii de luptă. 

În zilele următoare, de la Tiraspol şi Rîbnița, gardiştii trimiteau zilnic la 
Dubăsari coloane cu arme şi muniţie, printre altele, au fost trimise patru 

instalaţii cu proiectile reactive antitanc, direcționale PTURS, 16 tunuri anti- 
tanc MT-12 de 100 mm, sisteme antiaeriene Strela-2. Garda dispunea, fară 
nicio restricţie, de muniţia de artilerie existentă în depozitul 1 411 de la 
Colbasna, unde erau păstrate 2 700 de vagoane cu arme aduse din Ungaria, 
Cehoslovacia şi fosta RDG, după evacuarea Armatei Sovietice de acolo. 

La 22 mai, din aceste depozite, au fost trimise în zona de conflict cinci 
autovehicule KamAZ, încărcate cu proiectile pentru instalaţiile reactive 
Grad şi au fost pregătite pentru predare sisteme antiaeriene Biriuza şi 
Strela-10. În contextul tuturor acestor evenimente, a părut cel puţin stra- 
nie poziția mareşalului Şapoşnikov, expusă la conferința de presă din 20 mai 
1992. Explicând transmiterea tehnicii de luptă către formațiunile armate 
ce acționau ilegal într-un stat membru al CSI, comandantul suprem al 
Forţelor Armate din CSI a declarat următoarele: 


Când într-o unitate vine o mulțime de 15 000 de oameni furioși, din- 
tre care mulți cu doar o seară în urmă și-au îngropat rudele şi prietenii, nu 
pot exclude că printre ofițeri și generali nu se găsesc unii care să treacă de 


partea acestor oameni ofensați și umiliți. 


Această explicaţie, deloc favorabilă poporului moldovenesc, nu poate fi 
calificată decât ca o declaraţie în sprijinul politicii separatiste. Nu e de mi- 
rare că, în acest timp, comisariatele militare din Transnistria realizau mobiliza- 
rea recruţilor şi rezerviştilor pentru Armata a 14-a, în unităţile şi subunitățile 
de armată s-au constituit grupuri de mobilizare din rândul rezerviştilor, în 
toate regimentele Diviziei 59 infanterie motorizată s-a constituit câte un regi- 
ment de tancuri, completat cu rezervişti transnistreni, care s-au unit într-un 
batalion de tancuri. S-a ajuns ca la 21 mai Smirnov să semneze un decret pri- 
vind trecerea tuturor unităților Armatei a 14-a sub jurisdicția Transnistriei, 
iar la ora 1 noaptea, acest decret a fost citit în toate unităţile militare. Însă 
apogeul tuturor acestor evenimente a fost sosirea la Tiraspol a adjunctului 
comandantului Forțelor Armate Unificate ale CSI, generalul Stolearov care, 
în cadrul unei consfătuiri cu conducătorii Transnistriei, a declarat că aşa-nu- 
mita RMN şi Armata ei reprezintă interesele geopolitice ale Rusiei în această 
regiune şi că, plecând de la aceasta, Moscova a susținut întotdeauna relații 
strânse cu liderii republicii separatiste. Purul adevăr... Însă e normal ca unele 
persoane oficiale să vorbească astfel? 


General ION COSTAŞ 


La reuniune, au fost examinate variante de soluționare a conflictului 
transnistrean, acordându-se prioritate independenței depline a Transnistriei. 
Ca alternative, au fost examinate federaţia în cadrul Moldovei şi... aderarea 
la Rusia! Generalul Stolearov a exprimat idei similare şi la întâlnirea cu 
ofiţerii Diviziei 59 infanterie motorizată, unde a remarcat că, în ultima pe- 
rioadă, Rusia îşi pierde influenţa în această regiune şi de aceea Armata a 14-a 
din Transnistria nu va fi evacuată. Stolearov a dat dispoziţie privind accelera- 
rea completării efectivului unităţilor, intensificarea construcţiei obiectivelor 
necesare armatei şi a locuinţelor pentru ofițeri. A confirmat informaţiile deja 
cunoscute de militari, că ofiţerii şi maiştrii vor primi, de la 1 aprilie 1992, o 
a doua soldă, că vechimea în muncă le va fi calculată astfel: un an jumătate 
la un an (ca şi militarilor aflați în zone de conflict) şi le-a mai comunicat că 
Armata a 14-a va fi finanțată de „Polevoi bank”, înființată special de Guvernul 
Federaţiei Ruse. Toate acestea demonstrau implicarea directă a Armatei ruse 
în conflictul armat din Transnistria. 

„Am date precise, care arată că armele din depozitele unităților militare 
din Transnistria sunt folosite sau În așteptarea unui asemenea moment, În 
multe orașe ale fostei Uniuni Sovietice”, scrie Bergman. Munţi cu astfel de 
arme se află şi în prezent pe teritoriul autoproclamatei republici, în depozi- 
tele Armatei a 14-a: cu ele ar putea fi înarmate patru divizii desfăşurate. 
Potrivit datelor aferente anului 1996, aici se aflau 49 476 bucăţi arme de 
foc, 805 sisteme de artilerie, 655 bucăţi tehnică militară, 4 000 autovehi- 
cule, mii de tone de tot felul de muniţie (numai proiectilele reactive anti- 
tanc PTUR - circa 14 000 bucăţi). Tehnica s-a distrus parţial, spre marea 
insatisfacţie a Tiraspolului. 


CAPITOLUL 28 


Războiul într-un stat slab 


Istoria închiriată propagandei. Nu doream decât un singur 
lucru: să uităm... „Cartea albă” a Transnistriei. Capriciul 
căzăcesc: nevoia de a ucide? Terorizarea populatiei paşnice. 
Prădarea şi bunul plac ale comandanților de front 


Desigur, armele acumulate în regiune, în scurtul interval 1990-1992, 
nu au rămas nefolosite. Câţi locuitori ai Moldovei au avut de suferit fară 
să aibă vreo vină, în acei ani? Cel mai probabil, nici măcar numărul aproxi- 
mativ al victimelor războiului transnistrean nu va fi stabilit vreodată. Cred 
că, de asemenea, nu foarte curând va putea fi alcătuit un tablou complet, 
obiectiv al evenimentelor de la începutul anilor '90. Au trecut destui ani, 
însă ambele părți s-au limitat să numească oficial vinovaţii pentru conflict 
şi război, în scurta listă a acestora, numărându-mă, bineînţeles, şi eu, ca 
ministru, mai întâi al afacerilor interne, apoi, al apărării. Istoria a fost în- 
chiriată propagandei - aici Chişinăul şi Tiraspolul sunt la fel. Nu veţi găsi 
pe listă niciun deputat al Parlamentului Republicii Moldova, organ al pute- 
rii de stat, care a decis să îşi continue politica cu mijloace nepaşnice. Printre 
altele, aceşti oameni în vârstă, care au învăţat istoria celui de-al Doilea Răz- 
boi Mondial, trebuiau să îşi dea seama ce consecinţe vor avea acţiunile stân- 
gace ale puterii pentru apărarea integrităţii statului. 

Războiul este o operă sângerosă a întregii societăți. Cei care sunt che- 
maţi la datorie să apere neamul, ţara, de invazie, inamici şi cei care au ve- 
nit benevol ca voluntari să apere integritatea statului, să apere cinstea şi 
onoarea acestui neam, casa, copiii, soţia şi părinţii sunt eroi ai ţării şi ei tre- 
buie să conştientizeze că au plecat nu la nuntă sau la cumetrie, ci e posibil 

să moară în luptă cu duşmanul. Aceşti ofițeri, soldați şi cetăţeni s-au expus 

prin acest pas la moarte, la chinuri şi suferinţe supreme şi e posibil să-şi piardă 
ce e mai scump pentru un om: VIAŢA. Niciun comandament militar nu 

poate bloca fluxul de adrenalină al bărbaţilor tineri, sănătoşi, înarmaţi, care 

îşi slăbesc autocontrolul şi simt că trăiesc pentru o zi. Nu am nicio îndoială 
că la război, întotdeauna şi peste tot, au fost momente când soldaţii şi ofiţe- 

rii au îndreptat armele nu numai asupra dușmanului, ci şi asupra populaţiei 

paşnice, fără a face deosebire pe cine au în faţă - pe ai lor sau pe ceilalți. 

De-a lungul istoriei, toate războaiele, în special cele civile, au fost însoțite de 

furturi, jafuri, violențe asupra civililor. Ne amintim de jefuirea în masă a lo- 

cuitorilor Germaniei ocupate de către generalii, ofițerii şi soldații Armatei 

Sovietice: unii duceau trofeele acasă în tranşe, eşalonat, pe calea ferată, alţii - 

cu vagoanele, alții - cu sacul. Oare nemții şi-au dat de bunăvoie bunurile 

proprii? Pe mine m-a uimit faptul că în perioada sovietică se vorbea deschis 

despre aceste „compensaţii reparatorii” neoficiale. Evident, era foarte mare 

amploarea obținerii trofeelor, iar autorităţilor nu le mai rămânea de făcut de- 

cât să dea de înţeles populaţiei sărăcite că ele sprijină, în acest mod original, 

creşterea nivelului de trai. Despre amploarea jafurilor şi violențelor cu care a 
avut de-a face Germania ocupată s-a aflat abia în epoca perestroikăi. 

Războiul a fost şi va fi întotdeauna un coşmar în sine, îngrozitor, în sta- 
tele slabe, lipsite de soliditate, cum era Republica Moldova, unde autoritatea 
puterii de stat este redusă, unde sunt puţini oameni de stat lucizi şi experi- 
mentați, unde nu există corp de generali şi ofițeri calificați, motiv pentru 
care Armata este greu de ţinut sub control. 

Aceasta a fost situația în Moldova în 1992. Consecințele acestui fapt 
au fost încercările groaznice de care au avut parte nu numai militarii, ci şi 
populaţia paşnică. De la acel război scurt, dar sângeros au trecut mulți ani 
de-a lungul cărora, în Moldova, nimănui nu i-a venit în minte să facă o 
cercetare oficială asupra evenimentelor, să strângă dovezi, depoziţii şi amin- 
tiri ale martorilor oculari. Nu doream decât un singur lucru: să uităm. În 
consecinţă, am devenit partea lovită în permanenţă de mass-media şi pro- 
paganda imperială a Moscovei şi a Tiraspolului. Destule generaţii de tineri 
din Transnistria au crescut cu povestirile despre atrocitățile Armatei mol- 
dovene, în 1992. A fost creată o aşa-numită Carte albă a Transnistriei, pre- 
zentată drept o culegere de dovezi şi documente privind războiul din anii 
1990-1992. În realitate, aceasta este o sperietoare extrem de tendențioasă, 

care abundă în acuzaţii la adresa Chişinăului şi a Armatei moldovene şi fo- 
tografii cu bărbați împuşcaţi şi fete violate. De cine au fost ucişi aceşti oa- 
meni? De cazaci, gardişti, soldați ruşi sau de moldo-românii fascişti? Nu 
au fost făcute expertize şi nu au fost derulate investigații. Doresc să remarc 
că respectiva culegere, a cărei lansare a avut loc la 13 septembrie 2006, la 
Tiraspol, a fost scrisă de jurnaliştii ruşi Vladislav Şurîghin (redactor al de- 
partamentului militar al săptămânalului Zavtra, cavaler al ordinului „Cu- 
raj personal" şi deținător al medaliei „Apărător al Transnistriei”) şi Iuri 
Nersesov, şi editată la Moscova de Agenţia de ştiri rusă Regnum (şi, în pre- 
zent, această agenţie este extrem de loială separatiştilor transnistreni şi gă- 
găuzi). Deşi obiectivul declarat a fost alcătuirea unei culegeri imparţiale de 
documente, fără aprecieri subiective ale autorilor şi fără nuanţe emo- 
tionale, a fost realizată o carte absolut subiectivă, strict antimoldovenească. 
Autorii nu s-au gândit nicio secundă la responsabilitatea Moscovei şi a 
Transnistriei pentru declanşarea războiului, însă nu este deloc de mirare: 
cartea a ieşit la lumină cu o zi înaintea referendumului din 17 septembrie 
2006, la care conducerea de la Tiraspol a lansat două întrebări: 


1. Susțineţi politica ce vizează independența RMN și alipirea liberă, în 
continuare, a Transnistriei la Federația Rusă? 
2. Consideraţi posibilă renunțarea la independența RMN cu intrarea, 


în continuare, a Transnistriei în componența Republicii Moldova? 


Era nevoie de impulsionarea celor nehotărâți, punând, încă o dată, ac- 
centul pe cunoscuta versiune că evenimentele din 1990-1992 ar fi fost, chi- 
purile, un „genocid împotriva oamenilor care nu doreau să trăiască în 
România Mare”. Autorii solicitau scuze din partea Chişinăului care, sus- 
ţineau ei, ar fi comis un „act barbar de agresiune”, însă nu spuneau nicio 
vorbă despre rolul Tiraspolului în divizarea ţării şi despre declanşarea con- 
fruntărilor armate de pe Nistru. 

Lucrarea propagandistă pe care au comandat-o ruşii (Cartea albă este 
numele dat culegerilor de documente despre o crimă de război) a fost, în 
mod evident, realizată după materialele prezentate de partea transnistreană. 
În ansamblu, în anii de după război, dincolo de Nistru, au fost publicate 
destule cărți, scrise după şablon, într-un stil foarte emoţional, care atribuie 
Moldovei responsabilitatea pentru conflict - fără proces şi fără anchetă. 
În toţi aceşti ani, noi nu numai că nu ne-am apărat, ne-am mai şi acuzat 

singuri — mai consecvent şi dur în timpul guvernării comuniste (2001-2009), 
deşi chiar Republica Moldova a fost, este şi va fi partea cea mai interesată 
de adevăr. 

Cum se întâmplă întotdeauna în istorie, timpul curăță mizeria şi sân- 
gele de pe mâinile participanţilor la război şi îi încoronează cu cununa de la- 
uri. Tiraspolul preamăreşte înalta ţinută morală a gardiştilor şi a cazacilor, 
acuzând fără niciun fel de scrupule Poliţia şi Armata moldoveană. 

Practic, sunt reluate şi repetate cuvânt cu cuvânt lucrurile pe care le scria 
în zilele războiului ziarul Dnestrovskaía Pravda, de trist renume pentru ar- 
gumentaţia sa sistematic stalinistă, care afirma că „Armata lui Costaș a fost 
alcătuită din delincvenți pentru care jafurile erau un obicei” Poziţia oficială 
a Tiraspolului, expusă pe site-urile moscovite şi MAI al autoproclamatei re- 
publici, pe sute de alte pagini electronice şi tipărite, este următoarea: răz- 
boiul a produs numeroşi eroi transnistreni şi a evidenţiat profilul groaznic al 
moldo-românului fascist. Totuşi, sunt şi alte surse. În amintirile ruşilor care 
au luptat de partea Tiraspolului, oricât de straniu ar părea, pot fi găsite des- 
tul de multe dovezi şi aprecieri care pun la îndoială obiectivitatea istoricilor 
oficiali din Transnistria. Veteranii recunosc pe față că, în mediul lor, erau 
destui ticăloşi care terorizau populaţia civilă, iar „sângerosul comandant de 
batalion” Iuri Kostenko nu era deloc o excepţie. Astfel, ies la iveală substra- 
turile evenimentelor din Transnistria - murdare şi foarte incomode atât 
pentru Tiraspol, cât şi pentru Moscova care a trimis mercenari în ajutorul 
republicii înființate ilegal. Din memoriile postate pe internet ale atamanu- 
lui cazacilor de campanie, Anatoli Kazakov, am extras destule informaţii in- 
teresante referitoare la atmosfera existentă în unităţile de cazaci care luptau 
în Transnistria. Dacă garda republicană avea măcar un statut, scrie atama- 
nul, cazacii se remarcau prin anarhie şi lipsa disciplinei, „îndreptăţind fai- 
mosul şi aşa-zis tradiționalul capriciu căzăcesc.” 


Chiar în acest timp, în cazul multora, a ieşit la iveală cea mai impor- 
tantă și cea mai teribilă dintre deprinderi - de a lupta, scrie Kazakov. De- 
prinderea de a lupta - ce înseamnă aceasta? Înseamnă să ucizi? A apărut o 
asemenea nevole?... Aceasta este precum dependența de droguri a sufletu- 
lui, ce acaparează conștiința, cea mai periculoasă dintre infecții, care cere 


să fie satisfăcută iar și iar. 


La Bender, scrie Kazakov, zilele paşnice erau însoţite de beţie, de la care, 
după cum se ştie, nu lipsea prea mult să se ajungă la crimă. Despre aceleaşi 


360 


TRANSNISTRIA. CRONICA UNUI RĂZBOI „NEDECLARAT” 


lucruri îşi aminteşte în cartea sa şi comandantul militar al Tiraspolului, co- 
lonelul Mihail Bergman: 


Cazacii CKV (Oastea Căzăcească de la Marea Neagră - I.C.) au efec- 
tuat, cu regularitate, incursiuni pe malul drept, fără a-i lăsa un moment de 
liniște Detașamentului de poliție cu destinație specială; același Kostenko 
teroriza și malul drept, și malul stâng, acestui bandit nu-i păsa cine va fi 
victima crimelor sale, moldovean sau rus, cetățean al Moldovei sau transnis- 
trean; grupurile comandate de Șevţov (în particular, acea grupă din care făcea 
parte R. Sabirov) au efectuat atentate teroriste pe teritoriul RMN, arun- 
când vina pe partea moldoveană și incitând la ură împotriva moldovenilor. 
Printre cei ce trăgeau noaptea se numărau atât naționaliști veritabili, cât şi 
nefericiţi îndobitociți de propagandă. Unii doreau să se răzbune pentru răul 
care li s-a făcut (aceştia au devenit tot mai mulţi, pe măsură ce conflictul se 
adâncea şi apăreau noi şi noi victime). Multe crime au fost comise, pur şi 
simplu, „Ia beție”! Prietenul meu, căpitanul de miliție Volodea Kravcenko, a 
fost ucis la post, fiind împușcat de cazaci beți... Nu s-a putut afla precis nici 
măcar din ce oaste erau acești cazaci și de unde s-a mutat grupul lor la 
Bender: de lângă Bender sau de la Coșniţa... În acele zile, au sosit în sotnia! 
lui Pritula și s-au așezat în clădirea gării... Beţie, ca urmare a lipsei celui mai 
firav semn de disciplină, plus bravadă inutilă și orgoliu, rezultatul: la sfârși- 
tul zilei, din douăzeci și ceva de cazaci — opt au ajuns cadavre. Din ordinul 
lui Pritula, restul cazacilor, beți pulbere, din sotnia atamanului CKV, a tre- 
buit să fie ţinut tot timpul în cătarea armei, sub amenințarea că vor fi îm- 
pușcați, dezarmați și trimiși în camion sub escortă la Tiraspol. 

Unul dintre cele mai penibile cazuri, după cum se spunea, a avut loc 
în mai 1992, înaintea tragediei de la Bender. Un grup de cazaci au venit 
de pe pozițiile de luptă la Tiraspol, pentru o scurtă odihnă... Doi dintre ei 
s-au „odihnit” din cale afară — s-au îmbătat, au prins curaj, s-au pus pe fapte 
mari... Au pătruns într-o casă al cărei proprietar lupta, în acest timp, într-un 
detașament a gardiștilor. 

Acești „apărători” — „Da, ne vărsăm sângele pentru voi!” — au început să mai 
ceară de băut și... să continue banchetul. Le-au bătut și violat pe femeie și 
pe fiica minoră a acesteia. Din întâmplare, pe acolo a trecut patrula... Jude- 
cata a fost rapidă și dreaptă. Potrivit situaţiei. Două sute de lovituri de 
bici - așa a hotărât Cercul. Fiecăruia. Au pus o bancă în curte... Unul din- 
tre ei nu a rezistat. S-a dus. Chiar pe bancă. Celălalt a fost dus la spital, 


1 Unitate de cavalerie căzăcească formată din o sută de oameni 

unde luptătorii răniți din pavilion, aflând despre ce era vorba, l-au doborât cu 


propriile cârje... 
Încă un episod similar din amintirile lui Anatoli Kazakov: 


În cameră, stând pe podea şi chircindu-se de durere, gemea un bătrân 
rănit. Alături stăteau doi bărbați îmbrăcați în combinezoane de camuflaj, 
cu țeava armelor îndreptate spre două femei speriate. Erau cazaci. Din sot- 
nia noastră. Beți pulbere... Femeile ne-au spus că aceștia au pătruns cu 
forţa în casa lor, au cerut vin, bătrânul a început să le vorbească, încercând 


să-i înduplece, iar ei au și tras în el. 
Kazakov a reluat un alt caz din cele spuse de un martor: 


„.„În curtea consiliului Oștii căzăcești de la Marea Neagră, tinerii înar- 
mați de pe Don, în frunte cu șeful scund și uscățiv cu epoleți de maior... pe 
pieptul căruia atârnau ordinul „Steaua Roșie” și un craniu SS din plumb 
(II! — I.C.), păreau o gloată zgomotoasă de beţivi. Maiorul, cu o fată în 
brațe, dând buzna în curte înaintea celorlalți, s-a prezentat comandantu- 
lui plutonului de voluntari de pe Don, căpitanului de cazaci Seliutin, ca af- 
gan! și ca veteran al Transnistriei... 

Ei și-au părăsit cu de la sine putere pozițiile de la Coșnița, evident, supă- 
rându-se pe ceva anume, cerând să li se dea banii pe o jumătate de anl... Și 
au început cei de pe Don și de la Marea Neagră să se bată între ei... 


Jafurile, incendierile, tâlhăriile, beţia şi anarhia sunt dintotdeauna înso- 
ţitoarele confruntărilor armate. 


Oameni înarmați, care îşi reveneau din haosul primelor zile de război, 
au devenit stăpâni în toată regula pe teritoriile lor, îşi aminteşte Gheorghi 
Volovoi, deputat în Parlamentul Republicii Moldova şi în Consiliul orăşe- 
nesc din Bender. Deși exista un ordin privind Împușcarea pe loc a van- 
dalilor, în continuare se fura din magazine și chioșcuri. Mai întâi, au fost 
delincvenții, apoi această boală i-a lovit și pe militarii subunităților ambe- 


lor părţi... Toate punctele comerciale au fost jefuite. 


Vorbind despre fenomenul jafurilor în mediul „apărătorilor”. Transnis- 
triei, atamanul Kazakov aminteşte un asemenea episod din perioada războ- 
iului de la Bender: un luptător din oastea căzăcească de la Irkutsk (Siberia) 


1 Participant la războiul din Afganistan 

a pătruns în clădirea contabilităţii, a tras cu arma automată în încuietoa- 
rea seifului, dar nu a reuşit să-l deschidă. Furând un acordeon şi o maşină 
de scris, s-a dus să le vândă. În cele două genţi ce-i aparțineau cazacului, 
au fost găsite o grămadă de lucruri - „diverse şi evident, nu ale lui”, pre- 
cum şi câteva pachete cu bilete de tren necompletate, documente pentru 
reducerea prețului călătoriilor, ştampile şi matrițe. Hoţul a fost bătut şi tri- 
mis fără escortă la Tiraspol, însă, pe drum, a pătruns într-o casă cu scopul 
de a fura, unde a şi fost atins de un glonţ trasor rătăcit. 

Cele furate în timpul războiului au fost vândute pe pieţele tuturor ora- 
şelor transnistrene şi ucrainene. lată ce scria ziarul Russki Vostok în august 
1992: „Prin Tiraspol se plimbau găligani masivi tunși scurt cu tricouri țipă- 
toare și ochelari... Am văzut cum în firmă, doi jefuitori solizi erau bătuți 
cu patul armei peste gâtul de bivol; vânduseră lucruri din fabricile distruse 
de la Bender”. 

Care erau cauzele unui asemenea haos în cadrul forțelor armate trans- 
nistrene? lată părerea lui Kazakov: 


Talmeș-balmeșul disciplinar, care afecta toate subunitățile din Trans- 
nistria: gardă, cazaci, salvatori, voluntari și, uneori, partizanii disprețuitori, 
era, din nou, urmarea slăbiciunii conducerii militare a RMN, a lipsei unui 
comandament centralizat. Multe lucruri se rezolvau, inițial, la nivelul co- 
mandanţilor de front. Cine dorea dădea un atac, lansa o incursiune sau le 
mai tăia ceva românilor... Deseori, statul-major al apărării afla, abia ulterior, 
de treaba făcută. După cum spunea, la un moment dat, șeful statului-major 
al gărzii republicane a RMN, colonelul V. Atamaniuk: „Comandanți sunt o 
mie, iar ordinele lor oricum nu sunt îndeplinite”... Coordonarea acțiunilor 
subunităților care apărau Benderul, armonizarea acțiunilor lor cu statul-major 
al apărării orașului erau prost realizate, operativitatea lor lăsa de dorit... Orga- 
nele administraţiei din Transnistria, inclusiv cele militare, au fost înființate 
după chipul și asemănarea celor sovietice - pur și simplu, nu știau altele! - şi 
funcționau pe căi bătătorite, peste tot: comisii, comitete, consilii... Se ajun- 
sese ca multe decizii de importanţă vitală în cadrul consiliilor militare, care, po- 
trivit amintirilor participanților, semănau mai mult cu mitingurile din tranșee 
din vremea comitetelor militar-revoluționare din 1917, să fie adoptate, prin 
vot, cu o majoritate simplă. Deseori se urla împotriva celor cu altă opinie, 
care erau trecuţi pe loc în rândul trădătorilor, dușmanilor poporului, erau eti- 
chetați lași, cârtițe... Pe scurt, le închidea gura. Foarte convenabil - cu o 
„mulţime” la dispoziţie pentru dezordine, indiferent cui i-ai cere socoteală și 


tot nu o să găsești vinovatul. 


363 


General ION COSTAŞ 


Studiind toate aceste materiale, începi să înţelegi de ce era atât de con- 
venabil pentru Tiraspol modelul „sceleratului Kostenko”. Cineva avea ne- 
voie să scape de responsabilitate, transferând-o asupra unui om, probabil, 
vinovat, însă nu mai mult decât alții... 

Presa de la Chişinău a scris şi ea destul de mult despre suferinţele civili- 
lor din Transnistria. Moldovenii care s-au pronunţat împotriva înființării 
autoproclamatei republici — locuitori din Tiraspol, Bender, Dubăsari şi din 
alte oraşe — au fost forţaţi să îşi lase apartamentele şi să se mute pe malul 
drept. Ţăranii din satele moldovene, ajunşi pe linia frontului, au suferit multe 
nenorociri şi necazuri de pe urma acțiunilor gardiştilor şi ale mercenarilor. 
La Chişinău au apărut refugiaţi, deveniți, pentru mulți ani, o durere de cap 
pentru autorităţile locale, care i-au adăpostit cu mare dificultate, mai întâi 
în cămine şi la hotelul Zarea, după care au trebuit să le găsească, cu efor- 
turi incredibile, locuinţe permanente. 

Aduc doar câteva cazuri de terorizare a populaţiei rurale paşnice de că- 
tre militari, dintr-un articol publicat, la 20 iunie 1992, în paginile ziarului 
Grajdanski miri, de la Chişinău. 


Nu pentru că le era bine au venit pe malul drept peste 15 000 de refu- 
giați... Dacă mai înainte se putea da vina pe o a treia forță, acum nimeni 
nu mai neagă crimele comise. Totul se întâmplă ca în vremurile rele de de- 
mult. Noaptea veneau pentru cei vinovați faţă de autorități, îi luau, după 
aceea consătenii găseau cadavrul în pădure, în vie. lată câteva exemple cu 
fărădelegile comise în Transnistria; 

I. Mocanu, locuitor al satului Delacău din raionul Grigoriopol, trecea 
Nistrul cu o barcă pneumatică. Pentru aceasta a fost împușcat de gardiști, 
din apropiere. În casa lui F. Fontulescu, locuitor al satului Corjova din ra- 
ionul Dubăsari, a fost aruncată o grenadă. Din cauza rănilor suferite, pro- 
prietarul casei a decedat pe loc, iar fiica sa a fost dusă la spital în stare 
gravă. Soţia nici măcar nu a putut să-și înmormânteze soțul, a trebuit să 
se ascundă. 

„Au fost găsiţi morți cu urme de torturi monstruoase la marginile sa- 
telor, în șanțuri, păduri, în abatoarele avicole și ale combinatelor de carne. 
Astfel, G. Beșleaga, locuitor al satului Corjova din raionul Dubăsari, a fost 


găsit, la 6 aprilie, în incinta abatorului fermei de bovine Rassvet. 


1 Lumea civică 

Era imposibil să te uiţi la el fară groază și cutremurare. Mâinile și pi- 
cioarele îi erau fracturate, unghiile smulse, urechile, ochii, nasul tăiate, ca- 
pul secționat. 

Consăteanul lui G. Beșleaga, O. Barcari, a avut aceeași soartă. A fost 
arestat pe stradă de gardiști, torturat cu cruzime, ars cu o lampa de sudură, 
după care a fost aruncat în groapa abatorului de carne. Administraţia Com- 
binatului, printre angajații căruia se număra O. Barcari, i-a refuzat fami- 
liei chiar și confecționarea unui sicriu. 

S. Cojehari, locuitor al satului Lunga din raionul Dubăsari, un bătrân 
în vârstă de 68 de ani, era și el un „dușman al poporului” Cadavrul lui a 
fost găsit în incinta abatorului întreprinderii avicole. Se pare că au vrut să-l 
răstignească, întrucât la mâini și la picioare se vedeau urmele cuielor bătute. 
Gardiștii se poartă fară milă cu cei care nu le îndeplinesc ordinele. Soldatul 
V. Ciorbu, de la unitatea militară 19209 din Slobozia, a refuzat să îndepli- 
nească o dispoziție a șefilor. Lucrurile s-au întâmplat astfel: la 16 aprilie pe 
teritoriul unității au intrat trei mașini - UAZ și ZIL, cu persoane înarmate. 

La indicaţia comandantului unităţii, maior V. Glebov, mașinile au început 
să încarce muniţie. V. Ciorbu cu alți trei colegi, dându-și seama pentru ce 
aveau nevoie de muniție, au refuzat să încarce. La indicația lui Glebov, aceș- 


tia au fost bătuţi, dezbrăcați și închiși în beci timp de trei zile fară mâncare. 


Aceasta era faţa războiului care, aşa cum spunea Lev Tolstoi, este eveni- 
mentul cel mai opus naturii umane... 


CAPITOLUL 29 


Crearea Ministerului Apărării 


Dezbaterea conceptiei reformei militare. Chirtoacă, agent GRU 
compromis. Are, oare, Moldova nevoie de armată? Conilictul meu 
cu preşedintele. De ce URSS a creat cea mai puternică armată 


din lume? Sistemul militar-industrial în economia republicii 


În primăvara anului 1992, din punctul de vedere al creării unor forma- 
țiuni militare capabile de acțiune, Transnistria ocupa o poziție mai bună 
decât Republica Moldova, întrucât noi nu dispuneam de o armată regu- 
lată. Abia la 5 februarie 1992, Chişinăul a adoptat decizia de a înființa 
forțe armate proprii şi un minister al apărării. Însă istoria acestei instituţii 
militare a început mai devreme. 

La 11 mai 1990, prin Decizia nr. 16-XII a Sovietului Suprem al Repu- 
blicii Sovietice Socialiste Moldoveneşti, a fost formată Comisia pentru 
securitate şi probleme militare din cadrul Sovietului Suprem al cărei preşe- 
dinte am fost ales eu. La 29 mai 1990, după aprobarea de către Parlament 
a componenţei acesteia, Gheorghe Mazilu a fost numit în funcţia de vice- 
preşedinte al Comisiei. În Comisie au fost, de asemenea, incluşi deputaţii: 
Nicolae Andronati, Ilarion Guidea, Semion Gurghiş, Valeriu Daraban, 
Mihai Druţă, Valeriu Jardan, Iuri Zinoviev, Vladlen Colesov, Victor Pavlic, 
Nicolae Proca, Petru Sandulachi, Anatol Simac, Petru Tăbuică, Vasile Ursu, 
Anatol Țăranu, Dumitru Cereş. În atribuţiile Comisiei intrau elaborarea şi 
promovarea politicii de stat în domeniul apărării şi securităţii naționale, ela- 
borarea doctrinei militare, a proiectelor şi legilor din sfera militară, exercita- 
rea controlului asupra organelor de aplicare a legii. Sarcina prioritară a fost 
aplicarea principiului executării stagiului militar de către tinerii republicii 

pe teritoriul Moldovei. În acea perioadă, ideea creării propriilor forțe ar- 
mate încă nu fusese proclamată în mod oficial. Printre altele, Comisia a ce- 
rut Comisariatului Militar şi Cartierului General al Trupelor din Sud-Vest 
informaţii cu privire la numărul tinerilor din Moldova care, în acel mo- 
ment, se aflau în slujba Armatei Sovietice şi la armele la care erau. Însă 
toate încercările de a obţine aceste date au primit acelaşi răspuns: nu există 
nicio informaţie, deciziile sunt luate la Moscova. 

La sfârşitul lunii august 1990, în cadrul Sovietului Suprem al URSS, au 
fost analizate concepţia reformei militare şi noua legislație militară. Prin mij- 
locirea Sovietului Suprem al URSS, locţiitorul şefului Marelui Stat-Major, 
general-colonelul Krivoşein, a primit o delegație de deputaţi ai Parlamen- 
tului moldovean. Cu acesta am dezbătut - pentru prima dată în istoria Ar- 
matei Sovietice! - problema hărțuirii la care erau supuşi tinerii moldoveni. 
Comisia a luat la cunoştinţă despre acest subiect, în urma efectuării unei 
vizite la o unitate militară din Mojaisk. Noi am propus condiția ca 35% 
din recruţii din Republica Moldova să îşi satisfacă stagiul militar pe teri- 
toriul Republicii. La 4 septembrie 1990, Sovietul Suprem al Republicii 
Sovietice Socialiste Moldoveneşti a adoptat Hotărârea Nr. 254-XII, potri- 
vit căreia tinerii din Republică nu mai erau recrutați pentru satisfacerea 
stagiului militar în Armata Sovietică, iar rezerviştii nu se mai prezentau la 
încorporare. Guvernul a fost însărcinat cu rezolvarea problemei privind în- 
toarcerea în ţară a soldaţilor şi ofițerilor moldoveni, cu asigurarea efectuă- 
rii serviciului militar în Moldova, cu elaborarea unui program de înființare 
a propriilor formaţiuni militare şi cu crearea condiţiilor tehnice şi materi- 
ale necesare activităţii acestora. 

În conformitate cu acest document, precum şi cu Hotărârea Guvernului 
nr. 319 din 12 septembrie 1990, a fost înființat un department (o secţie) 
pentru probleme militare, care trebuia să elaboreze un program pentru înfi- 
ințarea formațiunilor militare teritoriale moldoveneşti. Timp de un an şi ju- 
mătate (din septembrie 1990), această structură, înfiinţată de Mircea Druc, 
s-a aflat într-un proces de formare. Singurul militar cu spirit de inițiativă 
de acolo era locotenent-colonelul Grigore Bubulici. Noua structură nu fost 
cu nimic implicată, practic, în conflictul transnistrean, nu a participat la ela- 
borarea legislaţiei militare şi înființarea Forţelor Armate, iar, la scurt timp, 
după apariţia Ministerului Apărării, a fost dizolvată. Într-adevăr, Departa- 
mentul pentru probleme militare s-a ocupat, de două ori, de trimiterea unor 

formaţiuni de voluntari în Găgăuzia şi Transnistria pentru a oferi sprijin Po- 
liţiei şi forțelor de securitate naţională: la 28 octombrie 1990, în raioanele 
sudice; la 25 noiembrie 1990, în cele esticel. Cred că această pasivitate a 
Departamentului pentru probleme militare se datora, în mare măsură, fap- 
tului că prin decizia lui Mircea Druc (care, la rândul său, urma sfatul preşe- 
dintelui KGB, Tudor Botnaru), din 18 octombrie 1990, noua structură a 
fost condusă de către maiorul KGB Nicolae Chirtoacă. Acest personaj - 
agent GRU al URSS deconspirat în Franţa sau Canada? - s-a menţinut 
încă mult timp pe scena politică a Republicii Moldova. Chirtoacă era 
străin de problemele militare, nu avea studii militare şi nu cunoştea aspec- 
tele elementare. În problemele ce ţineau de crearea Armatei era un diletant 
ordinar cu mare ambiţii şi cu un mai mare orgoliu. Acest personaj avea în 
permanență un comportament arogant, dând de înțeles că ocupă locul 
potrivit. În perioada de guvernare a comuniştilor, 2001-2009, fostul şef al 
Departamentului (care, aparent, justifica încrederea comuniştilor) a fost nu- 
mit şi trimis, în semn de recunoştinţă, în calitate de ambasador al Republicii 
Moldova în Statele Unite ale Americii (2006-2010, prin cumul de funcții 
a fost şi ambasador în Mexic, Canada şi Brazilia), unde anunţa corpul diplo- 
matic că el, personal, a pus bazele creării Ministerului şi pretindea postul de 
„prim-ministru al apărării din Moldova”. Anterior, Chirtoacă considera că 
Departamentul militar a fost creat ca o subdiviziune a organelor de securi- 
tate națională (în opoziție cu deja existentul KGB al Republicii Sovietice 
Socialiste Moldoveneşti), fapt ce corespundea mai mult realităţii, deoarece, 
în această structură, majoritatea personalului Departamentului era format 
din foşti angajaţi ai serviciilor secrete sovietice. 

La 6 decembrie 1990, Nicolae Chirtoacă şi consilierul prezidenţial 
Petru Săndulache au întreprins o vizită la Moscova la invitația Ministerului 
Apărării din URSS pentru rediscutarea problemei satisfacerii de către tineri 
a stagiului militar în Moldova. Negocierile au fost, de asemenea, purtate de 
Constantin Oboroc şi Gheorghe Mazilu. S-a luat decizia ca 35% din recruți 
şi 20% din trupele interne, numite în Moldova carabinieri, să rămână în re- 
publică pentru satisfacerea serviciului militar. Cu toate acestea, ulterior, din 
cauza conjuncturii, au fost schimbate planurile, iar o serie de dispoziţii ale 
Hotărârii din 4 septembrie 1990 au fost anulate. Potrivit acordului cu 


1 Gaiciuc V., Ciobanu V., Constituirea Armatei Naţionale. Cronica evenimentelor 1989-1992 
Chişinău, Civitas, 1999. 

Moscova, cetățenii originari din Moldova trebuiau să execute serviciul mi- 
litar în republică sau, în ultimă instanță, pe teritoriul controlat de Distric- 
tul Militar Odessa, cu condiţia ca fiecare unitate militară să aibă cel puţin 
30 de moldoveni. La 15 ianuarie 1991, din 9 192 de recruți, 1 373 de per- 
soane au rămas în Moldova pentru executarea serviciului militar, iar 4 212 
în Districtul Militar Odessa, La începutul anului 1992, cu suportul perso- 
nal a fost creat şi cadrul juridic pentru înființarea Armatei: au fost emise de- 
crete privind formarea Forţelor Militare ale Republicii Moldova şi 
retragerea de pe teritoriul acesteia a Forțelor Armate ale Ministerului Apă- 
rării şi ale Ministerului Afacerilor Interne ale URSS; a fost adoptată o lege 
cu privire la serviciul militar alternativ. 

Principalul adept al înființării unui Minister al Apărării a fost Mircea 
Snegur care era în permanenţă sub o presiune nebună din partea conducerii 
FPM. Snegur, prompt, s-a pronunțat în favoarea formării Forţelor Armate. 
Eu am avut un conflict deschis cu preşedintele, exprimându-mi dezacordul 
faţă de această idee, întrucât consideram că în acel moment (ca şi în pre- 
zent) Moldova era incapabilă să-şi înființeze o armată proactivă, capabilă să 
respingă în mod eficient un atac extern. În plus, a mai existat un alt aspect 
important şi destul de delicat. În întreaga lume, dintotdeauna, nu Forţele 
Armate au fost cele care au dus şi duc lupta împotriva separatismului din 
interiorul țării, ci trupele interne (ale Ministerului Afacerilor Interne, ale 
Jandarmeriei) sau ale Gărzii Naţionale. Diferenţa între două abordări ale 
problemei este esenţială şi principială: armata nu trebuie să îndrepte baio- 
netele împotriva propriului popor, acest lucru fiind inuman, un nonsens în 
practica internațională ce ţine de lupta contra separatismului. Că doar 
Transnistria era parte componentă a Republicii Moldova, acolo locuiau ce- 
tăţenii noştri! Despre acest aspect am discutat odată, în contradictoriu, cu 
preşedintele Mircea Snegur şi cu prim-ministrul Valeriu Muravschi, în avio- 
nul cu care ne întorceam de la summitul şefilor de stat din CSI desfăşurat 
la Minsk, la finele anului 1991. În calitate de membru al delegaţiei oficiale, 
îl însoțeam pe preşedinte. Atât Snegur, cât şi Muravschi încercau să mă 
convingă să preiau operațiunea de coordonare a procesului de înființare a 
Armatei, motivând că am gradul de general de armată. Amândoi erau con- 
vinşi de faptul că formarea unei armate este necesară în cazul în care situa- 
ţia devine tot mai încordată. La acea vreme am sugerat să nu se înființeze 
un Minister al Apărării, ci să fie consolidat Ministerul Afacerilor Interne, 


369 


General ION COSTAŞ 


prin întărirea corpului de carabinieri din cadrul acestuia şi prin creşterea 
structurii de personal la 10 000 de carabinieri. Până la acea discuţie, în re- 
petate rânduri, îmi expusesem poziția şi argumentele în scrisori adresate 
lui Mircea Snegur şi lui Valeriu Muravschi. 


Starea actuală de criză a economiei, deficitul bugetar semnificativ, lipsa 
unei baze materiale și tehnice adecvate și a specialiștilor militari calificaţi în 
Moldova determină, în mare măsură, imposibilitatea formării unei armate 
naționale apte de luptă în următorii doi, trei ani, am scris, la 11 septembrie 1991 
într-o scrisoare adresată lui Snegur. Potrivit unor calcule prelimi- 
nare, întreţinerea unui singur regiment de escortă (unitatea militară 7481) 
din cadrul trupelor Ministerului Afacerilor Interne al URSS, dislocate în 
Chișinău, costă 32,9 milioane de ruble din bugetul Republicii. În plus, do- 
tarea tehnică și armamentul acestei subunități sunt mult mai reduse, com- 
parativ cu alte subunități cu atribuţii militare tactico-operative. Luând în 
considerare poziția geografică a Republicii, Armata Naţională trebuie să 
fie compusă, minimum, din trupe terestre, aeriene și de grăniceri. În opi- 
nia mea, varianta cea mai adecvată pentru rezolvarea problemei securității 
naționale în etapa actuală este crearea unui corp important de carabinieri, 
drept structură a Ministerului Afacerilor Interne al Republicii Moldova, 
precum și înființarea unor trupe de grăniceri sau a Poliției de frontieră. 
Existenţa trupelor de grăniceri în subordinea Ministerului Securității Na- 
tionale este o decizie greșită. În Franţa, Austria, Belgia, Cehia, România, 
Bulgaria, trupele de frontieră fac parte din Ministerul Afacerilor Interne, 
fapt ce corespunde funcţiilor acestora, care implică îndeplinirea unor sar- 
cini cu caracter intern. 

Cheltuielile preconizate pentru întreținerea corpului de carabinieri, cu 
30% din personal plătit şi 70% aparţinând serviciului de urgenţă, se ridică la 
243 milioane de ruble, iar aceasta în condițiile unei variante ușoare de înar- 
mare. Poate fi luată în considerare înființarea unei armate naționale după sta- 
bilizarea corpului de carabinieri, consolidarea acestuia cu cadre cu calificare 
superioară, după rezolvarea problemei privind retragerea completă a unități- 
lor militare ale Armatei Sovietice de pe teritoriul Republicii, privind transfe- 
rul bazei materiale și tehnice, al muniției și al tehnicii militare ale Ministerului 


Apărării al URSS şi după consolidarea bazelor economice ale statului. 


Conştientizam că era nevoie de începerea imediată a pregătirii specialiş- 
tilor militari în cadrul instituţiilor de învățământ de profil din România, 

Rusia şi Ucraina, precum şi de soluţionarea problemei privind înfiinţarea 
unor instituţii de învățământ militar în Republica Moldova, proces ce va 
dura mai mult de un an. 


Luând în considerare necesitatea perfecționării colaborării dintre orga- 
nele din domeniul afacerilor interne și apărării civile, crearea unei armate 
naționale și soluționarea, pe această bază, a unei serii de probleme organi- 
zatorice, aș considera oportună introducerea în cadrul Guvernului a func- 
ției de vicepremier pentru securitate publică și probleme militare, i-am 
scris lui Mircea Snegur. 

În scopul înfiinţării unor structuri eficiente şi mai flexibile, propun ca 
Ministerul Securității Naţionale să fie desființat, iar în locul acestuia să fie 
creat un serviciu național de informații, subordonat președintelui (Parlamen- 
tului) Republicii, am precizat într-o altă scrisoare. Comunicaţiile guverna- 
mentale să fie trecute din nou în subordinea Ministerului Comunicațiilor și 
Informaticii. Sarcinile privind combaterea criminalităţii organizate să fie atri- 
buite Ministerului Afacerilor Interne. Departamentul de investigații al Mi- 
nisterului Securităţii Naţionale să fie desființat, iar angajații și funcţiile 
acestuia să fie transferați, fie Departamentului de investigaţii al Ministerului 
Afacerilor Interne, fie Procuraturii Republicii. 

Atribuţiile privind coordonarea și controlul asupra protecției secretelor 
de stat să revină primului departament al Cancelariei de Stat din cadrul Gu- 
vernului. Securitatea și integritatea teritorială a Republicii trebuie să fie asigu- 
rate de pregătirea militară a întregii populații a Republicii (după modelul 
elvețian), precum și de acordurile și tratatele internaționale în acest do- 
meniu. Unităţile militare ale Armatei Sovietice, dislocate pe teritoriul Re- 
publicii, reprezintă trupe de ocupaţie ale unui stat străin, iar Parlamentul 
Republicii Moldova trebuie să le atribuie un statut corespunzător de baze mi- 
litare (cu specificarea unor date concrete de dislocare a acestora pe teritoriul 
Republicii Moldova), cu plata unui onorariu corespunzător ţării noastre. 

Strategia de formare a Armatei Naţionale pe baza unităților militare ale 
Armatei Sovietice, dislocate în Moldova, este greșită, întrucât conducerea 
Republicii nu poate fi sigură niciodată de loialitatea unei astfel de armate. 
Transformarea acesteia într-o armată realmente națională într-un termen 
scurt, de 2-3 ani, este practic imposibilă, întrucât Republica nu dispune de 
corpul ofițeresc necesar și nici de un buget suficient. Republica Moldova, 
în loc să primească o compensație în schimbul găzduirii unei armate stră- 


ine pe teritoriul ei, va fi nevoită să întreţină singură această armată. 

Subordonarea efectivă a acesteia Ministerului Apărării nu garantează 
Guvernului faptul că acesta va dispune, într-adevăr, de patrimoniul acestor 
unități, după cum crede de cuviinţă. Experienţa altor state, de exemplu a fă- 
rilor baltice, atestă că în problematica creării forțelor armate trebuie să te 


bazezi numai pe propriile forțe. 


În anul 1992, deficitul bugetar al Moldovei a fost enorm. În plus, doar 
în etapa iniţială a formării şi întreţinerii Ministerului Apărării era nevoie, 
anual, de minimum 1-3% din PIB. Pentru întreținerea unui singur regiment 
de aeronave de vânătoare MiG 29, în Mărculeşti, s-ar fi cheltuit jumătate 
din bugetul anual al ţării. În aceste condiţii, am considerat că achiziționarea 
de tancuri şi transportatoare blindate şi întreţinerea unei conduceri militare 
imense sunt cheltuieli absurde. Am întrebat cine ne va ataca: Ucraina, 
România? În orice situaţie, ar fi fost mai bine să ne predăm imediat. Dar ni- 
meni nu m-a ascultat. Sunt convins, chiar şi în prezent, că principala forță 
motrice a procesului de înființare a Ministerului Apărării a fost reprezentată 
de ambițiile personale ale preşedintelui, care îşi dorea o armată „ca a tuturor 
preşedinţilor”, percepând-o doar din punct de vedere decorativ. 

Întâmplător, am auzit de la Mircea Snegur o frază care, în opinia mea, 
era esenţială în această problemă: „Ce fel de președinte, ce fel de comandant 
suprem sunt fară o armată?” Este posibil ca lui Snegur, ca şi lui Lucinschi şi, 
cu atât mai mult, lui Voronin să le fi fost suficientă doar o gardă de onoare, 
însă ei, pur şi simplu, nu puteau să îşi exprime dorinţele clar şi corect, iar, 
pentru aceasta, poporul Moldovei a plătit foarte scump! 

În timpul călătoriei la Minsk, Snegur şi Muravschi nu au ascultat argu- 
mentele mele, încercând cu perseverență să mă convingă de faptul că, în ca- 
litate de militar de carieră şi cu experienţă de comandant al unităţilor mari 
din armata URSS, având studiile militare corespunzătoare, având deja şi ex- 
perienţă de conducere în cadrul Ministerului Afacerilor Interne voi putea să 
formez o armată moldovenească. Tocmai când coboram pe treptele avionu- 
lui în aeroportul Chişinău după summitul de la Minsk, Snegur m-a întrebat: 
„Deci, domnule ministru, veţi merge la Ministerul Apărării?” Atunci am în- 
teles că toate argumentele mele au fost anulate de lipsa lui de înțelegere şi am 
spus: „Dumneavoastră sunteți comandantul suprem, este dreptul dumnea- 
voastră să decideți, dar, în ceea ce mă privește, sunt categoric împotrivă și 
v-am expus motivele. În același timp, eu sunt militar şi trebuie să execut or- 
dinul comandantului suprem”. Peste câteva zile, prin decret prezidenţial, 

am fost numit, prin transfer, în funcția de ministru al apărării Republicii 
Moldova. Forţele Armate au fost înfiinţate prin Decretul nr. 194 din 3 sep- 
tembrie 1991, semnat de Mircea Snegur. La 24 septembrie, Guvernul a emis 
Ordonanţa nr. 531, prin care a instituit un grup de lucru pentru elaborarea 
proiectului privind înființarea Armatei Naţionale. A fost formată o comisie, 
prezidată de Constantin Oboroc (care, anterior evenimentelor, fusese direc- 
torul unei fabrici de conserve din Nisporeni şi nu avea nicio tangenţă cu 
problemele militare). La acea vreme, în cadrul departamentului lucrau doar 
25 de persoane, în frunte cu N. Chirtoacă. În atribuţiile acestora intrau ela- 
borarea legislaţiei, a structurii şi a doctrinei militare naţionale; activitatea cu 
militarii în termen care au părăsit trupele sovietice şi asigurarea anonimatu- 
lui acestora în legătură cu legile sovietice; prelucrarea cadrelor înrolate; ob- 
ţinerea de date privind patrimoniul militar existent în Republică. 

La 13 noiembrie, în conformitate cu decretul preşedintelui, Guvernul a 
transformat centrul republican al recruţilor într-un centru de instruire 
a Forţelor Armate. În atribuţiile centrelor militare erau incluse înscrierea, în- 
corporarea, expertiza medicală şi psihologică, investigarea cazurilor de dezer- 
tare. A fost formată o comisie republicană de încorporare, prezidată de 
Constantin Oboroc, funcţia de adjunct fiind ocupată de Nicolae Chirtoacă. 
La 18 noiembrie, prin Decretul prezidenţial nr. 783, a fost aprobat textul 
depunerii jurământului militar, iar la 10 ianuarie 1992, a fost publicat pri- 
mul proiect al doctrinei militare a Moldovei, în care se sublinia că aceasta 
are un caracter strict defensiv, iar punerea ei în aplicare nu va reprezenta o 
ameninţare la adresa altor state. Au fost analizate legislația militară şi struc- 
tura armatelor mai multor ţări, comparabile cu Moldova, din punct de ve- 
dere teritorial şi al populaţiei. Majoritatea angajaţilor departamentului au 
fost angrenaţi în această activitate de birou. În plus, încă din iulie 1991 
Guvernul a însărcinat această structură, precum şi centrul militar republi- 
can şi comitetele raionale executive, să asigure condiții normale de muncă 
celor care au satisfăcut stagiul militar. În cadrul fiecărui comitet raional exe- 
cutiv a fost instituit câte un departament responsabil de problemele mili- 
tare. La 15 februarie 1992, Mircea Snegur, prin Decretul nr. 32, a pus la 
dispoziția Ministerului Apărării întregul complex de clădiri al fostului Car- 
tier General al trupelor din zona de sud-vest. La 28 februarie 1992, acolo a 
fost arborat drapelul naţional moldovenesc. A început o muncă istovitoare 
în vederea creării Ministerului Apărării. 

Pentru mine, personal, aceasta a fost o întorsătură nefavorabilă a sorții. 
Nu mi-a fost uşor să mă integrez în cadrul Ministerului Afacerilor Interne, 
dar, cu trecerea timpului, reuşisem să cunosc oamenii, să cooperez cu ei, să 
obțin o înţelegere reciprocă cu subordonații, care se obişnuiseră cu mine. 
Maşinăria se urnea greu, scârțâia, dar funcţiona, structurile se formau, an- 
gajaţii îşi desfăşurau activitatea cu conştiinciozitate. Câte eforturi au fost 
depuse pentru realizarea acestei reforme! Timp de jumătate de an, am stat 
zi şi noapte la birou, chiar şi ofițerii din cadrul aparatului, aflați în regim 
de cazarmă, nu şi-au petrecut nici măcar o noapte în dormitoarele din clădi- 
rea Ministerului Afacerilor Interne. Şi brusc, practic, peste noapte, trebuie 
să laşi toate acestea şi să înfiinţezi un nou minister, pe care nu îl ai la inimă... 
Însă, în calitate de militar şi în primul rând de general şi patriot al neamu- 
lui, trebuia să execut ordinele. Conştientizam că, în funcţia de ministru al 
apărării, voi fi nevoit să vin în contact, în primul rând, cu cea mai puter- 
nică structură, Cartierul General al comandamentului trupelor din zona de 
sud-vest a armatei URSS, dislocate pe teritoriul Ucrainei şi Moldovei. Co- 
manda Cartierului General a continuat să rămână la Chişinău, fiind ampla- 
sată în acelaşi complex de clădiri. Sub conducerea Cartierului General se 
aflau Districtul Militar din Kiev, cel din Odessa, Districtul Militar Carpa- 
tic şi Gruparea sudică de trupe din Ungaria (până când aceasta a fost des- 
ființată). Potrivit planului strategic şi operativ, Cartierului General i se 
subordona şi Flota Mării Negre. În grupare erau incluse apărarea antiaeri- 
ană kieveană unită, o armată de rachete şi două armate aeriene. În total, 
aceasta subsuma 27 de divizii, peste 2 000 de avioane, 800 de elicoptere şi 
tehnică militară. Acest Leviatan gigantic era destinat desfăşurării urgente a 
acțiunilor militare pe un teritoriu vast, în cazul agravării situaţiei. În total, 
în Moldova au fost dislocate, sub egida Cartierului General, 97 de unități 
militare, inclusiv brigăzi şi divizii de rachete antiaeriene, batalioane de auto- 
mobile, regimente şi escadrile de aviaţie, posturi de orientare a aeronavelor, 
regimente de artilerie, brigăzi de poduri şi pontoane, precum şi de geniu. 
În întreaga republică exista o puternică infrastructură a Armatei: Procura- 
tura şi tribunalele militare, companii de suport tehnic, centre de comunica- 
ţii, depozite de cartografiere, laboratoare chimice, spitale, locuinţe operative, 
organizații comerciale militare, locuinţe pentru ofițeri, chiar şi băi şi spălăto- 
rii mobile pentru campanii militare strategice. Un lucru obişnuit îl reprezen- 
tau patrulele militare ce aveau ca obiectiv supravegherea ordinii publice, 

controlând comportamentul şi aspectul fizic al personalului militar. Totul 
a fost reglementat până la cel mai mic detaliu. Ofițerii nu aveau dreptul să 
apară în public neîngrijiți, netunşi sau îmbrăcați contrar regulamentului, 
aveau voie să aibă în mână o valiză, o servietă, fiindu-le interzis să ţină, de 
exemplu, o plasă cu produse. 

URSS a creat una dintre cele mai puternice armate din lume, deoarece 
a subordonat totul nevoilor acesteia: ideologia, economia, educaţia, cul- 
tura. În perioada sovietică, nu doar soldaţii, ofiţerii şi generalii trăiau şi lu- 
crau conform regulamentului militar. În şcoli, ofiţerii de rezervă predau 
cursuri militare, copiii învățau cum să demonteze şi să asambleze o puşcă 
automată Kalaşnikov şi să tragă cu aceasta, se organizau concursuri de for- 
maţii şi de cântece de război, pentru care părinții erau obligaţi să le confec- 
ţioneze copiilor uniforme militare stilizate. În cadrul instituţiilor de învățământ 
superior au fost înființate catedre militare. Scriitorii elaborau cărţi, iar ci- 
neaştii făceau filme despre al Doilea Război Mondial, singurul război câş- 
tigat necondiționat de Rusia. În fiecare oraş şi sat se găseau monumente 
închinate celor căzuţi, iar data de 9 mai era sărbătoare naţională „cu lacrimi 
în ochi”. În economia Moldovei erau prioritare interesele complexului mili- 
tar-industrial al URSS, aşa cum erau în întreg imperiul. Aproape jumătate 
din populaţia aptă de muncă din Chişinău, Bălți, Tiraspol şi Bender a lucrat 
în cadrul întreprinderilor, numite de orăşeni Ja număr, care erau, de aseme- 
nea, subordonate Marelui Cartier General al trupelor din zona de sud-vest. 

Cele mai mari fabrici erau cele din Chişinău: Mezon, Signal, Sciotmaş, 
apoi asociaţia de producţie Lenin din Bălți. Chiar şi Fabrica de tractoare din 
Chişinău, deşi producea şi tractoare, a fost, în secret, orientată spre produc- 
ţia de tancuri sau piese de schimb pentru tanc şi a putut reconstrui rapid 
propriile benzi rulante pentru punerea acestora în circulaţie. Pentru com- 
plexul militar-industrial lucra şi o mare parte din benzile fabricii de televi- 
zoare Alfa, din Chişinău. 

În perioada perestroikăi lui Gorbaciov, sub pretextul că bugetul URSS 
trosneşte din toate încheieturile, s-a pus problema unei „conversii”. Fabri- 
cile militare aflate sub presiunea conducerii Comitetului Central al Partidu- 
lui Comunist al Uniunii Sovietice au început să producă aşa-numitele 
bunuri de larg consum: utilaje de grădinărit şi de bucătărie, vase din plastic 
şi metal, sobe electrice, mijloace electronice de uz casnic şi medical, di- 
verse mărunţişuri utile care nu erau niciodată suficiente în vasta țară. Aceste 

produse purtau amprenta cazărmii, designul lor fiind de aşa natură încât 
lucruri, în esență paşnice, aduceau întotdeauna vag aminte de pupitrele 
de comandă a obiectivelor militare sau de echipamentele militare. Totuşi, 
la sfârşitul anilor '80 şi în prima jumătate a anilor '90, când economia pe 
spaţiul postsovietic se reorganiza în funcţie de cerințele pieţei, acestea se 
bucurau de o cerere mare. Cu toate acestea, la începutul anilor '90, Moldova 
a rămas singură în rezolvarea problemei întreprinderilor care pierduseră co- 
menzile militare. Guvernul nu a avut nicio idee cu privire la refacerea indus- 
triei de apărare şi direcționarea acesteia spre producţia civilă. Puţini cunosc 
faptul că în Moldova a existat nu doar o industrie de război, ci şi o produc- 
ţie agricolă, subordonată Ministerului Apărării al URSS. Marele sovhoz 
militar Gvardeiski se întindea pe o porțiune a teritoriului raionului Floreşti 
şi în Bălți (aici fiind inclus şi poligonul Bulboaca). La 14 martie 1992, 
am semnat Dispoziţia nr. 16 privind „declararea tehnicii şi a patrimoniului 
raioanelor sovhozului militar Gvardeiski drept proprietate a Ministerului 
Apărării al Republicii Moldova”. Am să revin asupra istoriei acestei gospo- 
dării şi a împrejurimilor sale, precum şi asupra fabricilor militare. 

În URSS, astfel de întreprinderi făceau parte dintr-un mecanism opera- 
tiv de aprovizionare a Armatei cu produse alimentare. În cadrul sovhozuri- 
lor militare nu lucrau militari în termen sau ofiţeri, ci numai civili. Nimeni 
nu calcula costul de producţie al alimentelor - legume, carne şi lactate, 
considerându-se că această modalitate de organizare a livrărilor destinate Ar- 
matei era avantajoasă oricând, întrucât asigura rezerva de alimente pentru 
Armată în situaţii extreme sau în cazul perioadei de mobilizare a trupelor. În 
plus, sovhozurile militare aveau mereu o comandă din partea sistemului na- 
țional de apărare. Am aflat că, în anii '30, în Orientul îndepărtat, a fost 
înfiinţată chiar şi o divizie de cavalerie colhoznică. Menţionez că în Rusia 
şi Ucraina sovhozurile militare există şi în prezent. În 2007, ziarul Krasnaia 
Zvezda! scria că Ministerul Apărării al Federaţiei Ruse avea în adminis- 
trare 72 de întreprinderi federale agricole de stat care, de regulă, erau situ- 
ate în apropierea marilor unități militare şi dispuneau de terenuri vaste. 
Tocmai aceste întreprinderi au aprovizionat Armata în perioada primei şi 
celei de-a doua campanii din Cecenia. În calitate de ministru al apărării, tre- 
buia să mă gândesc la adaptarea la noile realități ale întregii structuri puter- 
nice de apărare, moştenite de Moldova de la URSS. Ceva trebuia restituit 

Moscovei, ceva trebuia păstrat pentru Ministerul Apărării Republicii 
Moldova şi ceva transferat către instituţiile civile. Deja, la 21 februarie, 
am început negocierile cu adjunctul comandantului-şef al Forţelor 
Armate Unificate ale CSI, generalul Boris Piankov, în cadrul cărora, am 
hotărât ca 90% din patrimoniul situat pe malul drept al râului Nistru şi 
aproximativ o treime din cel de pe malul stâng să fie transferate Armatei 
Naţionale a Moldovei. În ansamblu, instituţia militară, cu toate subunită- 
ţile ei, trebuia înființată de la zero - o sarcină dificil de îndeplinit pe timp 
de pace, darămite pe timp de război în stringentă lipsa de ofițeri, de profe- 
sionişti, de cadre militare! Că doar eram în timp de război - unul mon- 
struos, absurd şi dur. Un război în care, deseori, consăteni, chiar rude, erau 
nevoiţi să lupte unul împotriva celuilalt. Un război de care, ulterior, ne era 
atât de ruşine, încât l-am numit conflict, deşi, după cum am subliniat deja, 
acţiunile militare s-au desfăşurat până la 2 martie, astfel încât, atât în cali- 
tate de ministru al afacerilor interne, cât şi de ministru al apărării, nu am 
apucat nicio zi de pace. Sarcinile, care în această situaţie trebuiau să fie rezol- 
vate de Ministerul Apărării, s-au agravat, în primul rând, din cauza faptului 
că structurile guvernamentale ale Moldovei nu lucrau pentru Armată cum e 
normal în timpul unui război, ci pentru ele însele. Luptam fară să simțim un 
sprijin în spate. În mod oficial, erau elaborate documente care confereau cele 
mai diverse atribuţii membrilor Guvernului şi ai comisiilor permanente 
ale Parlamentului, însă, în realitate, erau puţini cei care puteau şi doreau 
să îşi asume responsabilitatea pentru o anumită situaţie, cei care, într-ade- 
văr, lucrau în numele luptei împotriva separatismului susținute politic, 
mediatic, economic de Moscova şi de armata rusă. Unii funcționari şi legi- 
uitori nu dădeau, în general, importanţă treburilor de stat, activele industri- 
ale şi agricole fară stăpân, precum şi imobiliarele urbane provocându-le un 
apetit şi o salivaţie excesive. În aceste condiţii, obiectivul meu, păstrarea 
dreptului de proprietate asupra complexului de apărare, sub egida Ministe- 
rului Apărării, părea dificil de realizat. Însă principala problemă consta în 
faptul că aparatul administrativ lăsa exclusiv sarcina de purtare a războiu- 
lui pe umerii şefilor structurilor de securitate. Aceştia au rămas singuri cu 
năpasta scindării Republicii Moldova, cândva unită, şi cu necesitatea în- 
fruntării armate a separatismului. 


CAPITOLUL 30 


Impărțirea patrimoniului Armatei Sovietice 


Resursele de mobilizare ale Moldovei. Cartierul General a plecat, 
Serviciul de contrainformaţii militare a rămas. Facem apel la ofițerii 
moldoveni să se întoarcă în țară. Cine a acaparat locuințele ofițerilor? 
Cum au fost furate activele DOSAAF? Transferul proprietății Armatei 
Sovietice către Moldova: sabotajul militarilor. Activele de aviaţie 

care ne-au revenit. Înzestrarea Armatei Naţionale în februarie 

1992. Contribuţia Moldovei la susținerea Armatei Sovietice şi a 
Armatei Naţionale. Situația sistemului de evidență militară 


Primele ordine elaborate şi semnate de mine, în calitate de ministru al 
apărării, vizau transferul unităţilor militare în subordinea Ministerului. În 
componenţa garnizoanei din Chişinău existau 26 de unități militare. Ordi- 
nul nr. 1, semnat de mine, la 5 martie 1992, a vizat numirea în funcţie a şe- 
fului garnizoanei din Chişinău. În acest post, generalul Vladlen Colesov a 
fost înlocuit de generalul Tudor Dabija-Cazarov care, până la numirea în 
această funcţie, a fost comisar militar al Moldovei. A trebuit să inițiem ne- 
gocieri cu Guvernul rus şi cu Ministerul rus al Apărării privind desființarea 
Cartierului General Sud-Est al armatei URSS dislocate în Chişinău, încer- 
când, în acelaşi timp, să păstrăm o parte din armament, baza de dislocare, 
cazărmile, echipamentul tehnic. 

Ofițerii aflaţi în subordinea mea erau foarte puţini. În momentul înfiin- 
țării Ministerului Apărării, erau 30 de persoane, la care am apelat, ca minis- 
tru, în prima etapă a formării Armatei. Prin Ordinul nr. 7 din 17 februarie 
1992 privind „atribuirea sarcinilor personalului Ministerului Apărării”, 
Grigore Bubulici a fost numit ministru adjunct pe probleme generale, iar 

Tudor Samoilenco, şef interimar al Statului-Major. Până la destrămarea 
URSS, resursele totale de mobilizare ale Moldovei constau în aproximativ 
600 000 de persoane, inclusiv aproape 85 000 de ofiţeri în rezervă. În to- 
tal, în cadrul unităţilor şi subunităţilor dislocate pe teritoriul Republicii 
erau aproximativ 20 000 de militari, dintre care doar 2 000 de moldoveni. 
Din 24 de generali doar unul era moldovean, iar din aproximativ 4 500 de 
ofițeri, 171 erau moldoveni. Erau 2 600 de sublocotenenţi, 400 de ser- 
genţi, 1 400 de soldați moldoveni. 

Numărul militarilor în termen, încorporaţi de pe teritoriul Republicii şi 
aflaţi în slujba Forţelor Armate ale fostei Uniunii Sovietice, era de 29 000 de 
persoane. În afara graniţelor, serveau 2 609 ofițeri proveniţi din Moldova, 
dintre care: 1 148 în Rusia, 648 în Ucraina, 75 în Belarus, 567 în repu- 
blicile Asiei Centrale. Însă în jurul anului 1992, situaţia s-a schimbat radi- 
cal. Conform datelor comisariatelor militare, 337 de ofiţeri în rezervă au 
servit pe o durată cel puţin doi ani în cadrul trupelor terestre ale URSS în 
funcţie de ofiţer (nu au fost incluși cei care au avut restricții din cauza sănă- 
tăţii, activiştii politici, constructorii militari, marinarii militari, cei concediaţi 
pentru discreditarea Armatei), dintre care: 223 erau comandanţi de pluton, 
68 - comandanţi de companie, 17 - şefi de stat-major al batalioanelor, 9 - 
comandanţi de batalioane, 20 - alți specialişti. Dintre ofiţerii în rezervă, 
52,2% erau moldoveni, iar dintre sergenţi şi soldați - 56%. Potrivit date- 
lor Ministerului Apărării, în campania militară a URSS din Afganistan au 
participat 9 784 de persoane cu experienţă, înregistrate până în 1992, din- 
tre care, 325 erau ofițeri în rezervă, iar 9 459 - sergenți şi soldaţi, inclusiv 
232 de invalizi (15 din grupa I-îi de invaliditate, 128 din grupa a Il-a, 89 
din grupa a III-a). 

În total, în Afganistan, au fost 549 de militari răniți. Au fost înregistrați 
4 146 de militari cu vârsta mai mică de 30 de ani, dintre care 41 de ofiţeri, 

1 555 de sergenţi, 2 550 de soldați. 

La 23 martie 1992, am semnat Ordinul nr. 23 privind „detaşarea mili- 
tarilor, chemaţi din statele membre CSI”. Sergenţilor şi soldaţilor li s-a or- 
donat să se întoarcă în Moldova până la 10 aprilie. O parte din militarii 
Cartierului General al comandamentului trupelor din zona de sud-vest au 
fost transferați în cadrul Ministerului Apărării. Cartierul General a fost 
desfiinţat în mai 1992, după ce mulţi au plecat. Cei care, până la formarea 
Cartierului General, deţinuseră funcţii importante în cadrul districtelor 


379 


General ION COSTAŞ 


militare se aşteptau la salarii pe care noi nu le puteam asigura şi la condiții de 
muncă pe care nu le aveam şi nici nu le vom avea. Dimensiunile Moldovei 
nu le-au convenit acestor militari, care au preferat, desigur, Rusia, Ucraina, 
Belarus, nedorind să jure credință față de Republica Moldova. După păre- 
rea mea, unii dintre aceştia au servit şi în Transnistria. 

Ulterior, în ediţia din 27 februarie 2010 a ziarului Kzasnaia Zvezda, am 
citit un interviu cu veteranul contrainformaţiilor militare, Efîm Cikulaev, 
care, în perioada 1990-1992, a fost şeful Direcţiei Serviciului de Contra- 
informaţii Militare al Cartierului General al comandamentului trupelor 
din zona de sud-vest. Generalul-maior a relatat că evenimentele din 1992 
din Moldova şi Transnistria au avut loc sub ochii săi: 


Trei ani istovitori de rezistenţă, de refulări, iar apoi războiul. A fost ex- 
trem de dificil să trăieşti într-o tensiune constantă din cauza pichetelor, mi- 
tingurilor, instigărilor, Iuărilor de ostatici zilnice și a altor situații similare. 
Însă, în ansamblu, în acea perioadă, puteam să ne îndeplinim integral sar- 
cinile pe care le aveam. Am stat acolo până la sfârșitul anului 1992, până 
când am primit ordinul de desființare a acestei direcții de contrainformaţii 


militare... La întoarcerea în Moscova, am fost demis din serviciul militar. 


A fost interesant să afli direct de la sursă că, până la sfârşitul anului 1992, 
cel puţin, pe teritoriul Republicii Moldova, şi-a desfăşurat activitatea servi- 
ciul de contrainformaţii militare al Rusiei! 

În momentul în care militarii sovietici activi consiliau Tiraspolul, pen- 
tru Chişinău situaţia legată de profesionişti s-a dovedit a fi dificilă. L-am 
trimis în delegaţie la Moscova pe locotenent-colonelul Grigore Bubulici. 
Anterior, acesta lucrase în departamentul organelor administrative ale Co- 
mitetului Central al Partidului Comunist din Moldova, în departamentul 
militar şi s-a transferat în cadrul Ministerului Apărării, în funcţia de şef al 
cadrelor. Bubulici a fost în audienţă la mareşalul Şapoşnikov care, la acea 
dată, deţinea funcţia de ministru al apărării al CSI. Mareşalul de aviație, pe 
care îl cunoşteam personal şi cu care am avut o relație bună, ne-a ajutat să al- 
cătuim o listă cu ofiţerii din cadrul Armatei Sovietice, care fuseseră încorpo- 
raţi din Moldova. Aceştia erau moldoveni, ruşi, ucraineni, găgăuzi. Am lansat 
un apel scris, anunţându-i că se înfiinţează Forţele Armate ale Republicii 
Moldova şi i-am invitat să se întoarcă în țară pentru a participa la formarea 
Armatei Naţionale. Textul a fost trimis telegrafic tuturor. Desigur, ofițerii 

înțelegeau, ca şi mine, nesiguranța perspectivelor lor în cadrul Armatei mol- 
doveneşti. Însă Snegur le-a promis locuinţe, salarii şi funcţii mai mari de- 
cât cele pe care le deţineau. Oamenii au crezut în cuvântul preşedintelui. 

Primii dintre cei care au răspuns apelului, într-adevăr, au obţinut cele 
promise, însă aproximativ 80% dintre cei invitaţi au fost înşelaţi: aceştia 
nu au primit nimic - nici posibilitatea de a-şi desfăşură activitatea în con- 
diții normale, nici locuinţă şi nici alte privilegii. În plus, după demisia mea, 
noul ministru al apărării, Pavel Creangă (fostul meu adjunct, pe care l-am 
chemat din rezervă pentru formarea Armatei Naţionale), i-a alungat pe 
aceşti ofițeri calificându-i drept „oamenii lui Costaş”. Creangă, la indicația 
lui Sangheli, a distribuit locuinţele eliberate de ofițerii Armatei Sovietice, 
care, potrivit legii, erau destinate ofițerilor noştri, cunoştinţelor, prietene- 
lor şi rudelor lui Sangheli. 

Bugetul Ministerului Apărării, deşi obținuse toate activele întreprinde- 
rii Sport şi Tehnică, nu dispunea de fonduri necesare dezvoltării Centrului 
de pregătire a specialiştilor pentru Forţele Armate. Societatea Sport şi Teh- 
nică fusese înființată la 5 februarie 1991, pe baza fostei DOSAAF, iar la 
17 martie 1992, a fost desfiinţată prin decizia Guvernului. Ideea de a o în- 
ființa mi-a aparținut, conştientizând faptul că era singura modalitate de a 
păstra activele DOSAAF ale Republicii Sovietice Socialiste Moldoveneşti, 
de a le proteja de furt şi irosire. Însă mi-am dat seama foarte curând că în 
procesul formării Armatei moldoveneşti era nerealist să te bazezi pe această 
structură. Timp de mai mulți ani, DOSAAF a avut ca obiectiv consolida- 
rea capacității de apărare a URSS şi crearea unei imagini pozitive a Arma- 
tei în societate. Sunt convins că o organizaţie similară nu a existat în nicio 
altă ţară, în afară de URSS. În cadrul DOSAAF, activau cadre militare care 
pregăteau premilitarii pentru serviciul militar, ajutându-i să asimileze cu- 
noştinţele tehnice, necesare în cadrul Forţelor Armate. DOSAAF a promo- 
vat, în rândul populaţiei, cunoştinţele militare şi din sfera apărării civile, a 
contribuit la dezvoltarea sporturilor de tip tehnico-militar: pilotaj, paraşu- 
tism, motociclism, nautică şi altele. Formal, aceasta a fost o organizație pu- 
blică, însă, în esenţă, reprezenta un instrument ideologic al puterii. Steagul 
şi emblema DOSAAF puteau fi văzute oriunde în URSS, societatea bazân- 
du-se pe numărul foarte mare de organizaţii teritoriale, care activau în toate 
regiunile, şi pe toate întreprinderile şi instituţiile de învățământ. Deşi ade- 
rarea era benevolă, de regulă, cetățenilor li se recomanda atât de insistent 

să devină membri ai DOSAAF, încât nimeni nu îndrăznea să refuze. Pentru 
majoritatea statutul de membru consta în plata unor cotizații simbolice 
care erau direcționate către nevoile militare. Similar acestui sistem volun- 
tar-obligatoriu, erau distribuite bilete la loteria organizației. Apropo, pe 
fațada clădirii principale a Ministerului Apărării din Republica Moldova 
se poate vedea şi în prezent o plăcuţă pe care se specifică faptul că edificiul 
a fost construit pe baza fondurilor provenite din cotizaţiile membrilor şi 
din loteria DOSAAF. Am să prezint câteva date despre activitatea mea, la 
sfârşitul anilor '80, în cadrul acestei organizaţii. Prezidând DOSAAF a 
Republicii Sovietice Socialiste Moldoveneşti, în perioada 1985-1990, în 
calitate de militar, am avut o atitudine extrem de serioasă faţă de activita- 
tea instituţiei, doar aceasta era în conexiune directă cu sistemul de apărare. 
Am înfiinţat, cu entuziasm, noi şcoli tehnice auto, radioelectronice, acva- 
tice, de paraşutism şi de pilotaj. Am consolidat baza materială a sistemului, 
valorificând cât de eficient posibil fondurile provenite din bugetul unional. 
Practic, până în momentul venirii mele în cadrul DOSAAF, toţi directorii 
şcolilor tehnice şi auto, acvatice, ai cluburilor aviatice erau rusofoni, ceea 
ce era caracteristic pentru organizaţiile care aveau legătură cu sistemul de 
apărare. Eu, primul şi ultimul moldovean din URSS, general de aviaţie, 
i-am adus în cadrul sistemului pe moldovenii: locotent-colonelul Ion Nani, 
colonelul Veaceslav Neagu şi alții, dintre care unii, din păcate, nu au fost 
pe măsura aşteptărilor mele. Am susținut conştiinţa națională a angajați- 
lor, numind în funcţii de conducere persoane vorbitoare de română (în 
acea perioadă, limba moldovenească). Am încercat să contribui la acţiunile 
Moscovei de a numi ofițeri moldoveni în funcţiile-cheie ale Republicii. 
Eram convins de faptul că lucrez pentru Moldova şi că activele DOSAAF, 
indiferent ce se va întâmpla, vor rămâne în Republică. Aşa s-a şi întâmplat, 
însă cu rezerve semnificative. 

Înainte de transferul meu în cadrul Ministerului Afacerilor Interne, 
am lăsat în perfectă ordine întreaga proprietate a DOSAAF. După ce am de- 
venit ministru al apărării, în februarie 1992, am descoperit că, într-un timp 
foarte scurt, aproape totul fusese lăsat de izbelişte şi furat. La acest lucru, au 
contribuit intens următorii lideri ai organizaţiei, precum colonelul Neagu 
şi locotenent-colonelul Nani. Patrimoniul societăţii a suferit un prejudiciu 
irecuperabil, iar majoritatea angajaţilor calificați au demisionat. În martie 1992, 
societatea Sport şi Tehnică a fost transformată într-o întreprindere 

de stat, centru pentru pregătirea specialiştilor din Forţele Armate ale 
Republicii Moldova. La 25 martie 1992, am semnat Ordinul nr. 27 pri- 
vind „preluarea clădirilor, edificiilor, tehnicii şi a altor proprietăţi ale fostei 
societăţi Sport şi Tehnică din Republica Moldova”. În aceeaşi zi, s-a consti- 
tuit o comisie în acest sens. În momentul acela, a fost descoperită imaginea 
tristă, deprimantă a distrugerii şi a jafului acestei instituţii. Multe dintre 
clădirile şi edificiile societăţii fuseseră confiscate de către organizațiile gu- 
vernamentale, demnitarii locali şi de Primăria Capitalei. De exemplu, clă- 
direa de pe strada Mitropolitul Dosoftei, aflată în proprietatea centrului, a 
fost transferată, prin dispoziția premierului Andrei Sangheli, Primăriei mu- 
nicipiului Chişinău, în scopul extinderii teritoriului ambasadei Republicii 
Populare Chineze. Fosta DOSAAF a fost ruptă în bucăţi de funcţionarii 
lacomi şi hapsâni. La 7 aprilie, am semnat Ordinul nr. 41, prin care a fost 
formată o comisie de lichidare, prezidată de locotent-colonelul Nani, pen- 
tru evaluarea bunurilor materiale disponibile şi pentru întocmirea bilanţu- 
lui de lichidare. Din momentul formării acestei comisii, societatea Sport şi 
Tehnică a rămas doar în istorie. Odată cu aceasta au pierit şi speranţele 
mele cu privire la faptul că fosta DOSAAF va servi cu activele sale la for- 
marea Armatei Naţionale. 

La 10 februarie 1992, deja am semnat Ordinul nr. 3 pentru „preveni- 
rea exportului ilegal de tehnică militară din Republica Moldova", în care 
se stipula: 


În conformitate cu Decretul din 14.11.1991 al președintelui Republicii 
Moldova privind „anunţarea dreptului de proprietate al Republicii Moldova 
asupra armamentului, tehnicii militare și altor bunuri militare care apar- 
țin unităților militare dislocate pe teritoriul Republicii”, prin Dispoziţia 
Guvernului nr. 701 din 18.12.1991, comisarii militari sunt însărcinați să ia 
în custodie la comisariatul militar tehnica militară și bunurile, reținute de 
organele de interne, în urma încercării de a fi exportate ilegal în afara grani- 
țelor Republicii, fiind necesară prezentarea, în acest sens, a unui raport săp- 
tămânal, în fiecare luni, ministrului apărării. Controlul privind punerea 


în aplicare fi revine generalului Dabija-Cazarov. 


Completarea acestui ordin a fost Ordinul nr. 8 din 17 februarie 1992 
privind „implementarea actelor legislative ale Republicii Moldova” (fiind 
vorba despre decretul prezidenţial sus-menţionat). „Se interzic toate 

transferurile, redislocările, redirecționările de trupe fără acordul Ministeru- 
lui Apărării, se mai specifica în document. Exportul neautorizat de arma- 
ment, tehnică militară şi altele se consideră o încălcare frauduloasă a legii, 
cu toate consecințele de rigoare". 

După cum m-am aşteptat, Cartierul General al Armatei Sud-Est a URSS 
a făcut tot posibilul ca să ne inducă în eroare. General-colonelul Osipov şi 
generalul Kolesov, ocupându-se de lichidarea acestei structuri militare, de 
transferul armamentului şi tehnicii, transportau public sau în secret tot ce 
se putea în Rusia sau în Ucraina. 

Partea rusă nu respecta tratatul care reglementa exportul unei părți din 
patrimoniul fostei Armate Sovietice. Nu puteam să ne împotrivim acestui 
lucru: ţara se ruina, nu aveam niciun control şi nici forțe pentru a opune re- 
zistență. Moscova avea mâinile lungi şi puternice, în timp ce ale mele erau 
scurte şi slabe. În plus, în aprilie 1992, Moscova a anunţat intrarea Armatei 
a 14-a în subordinea Ministerului rus al Apărării, astfel, anulându-se ideea 
trecerii trupelor militare şi a armamentului dislocate pe teritoriul Moldo- 
vei sub jurisdicția Chişinăului, anunţată de Snegur. O spun cu mare regret, 
comandantul suprem nu a avut curajul şi forța suficiente să se opună aces- 
tei decizii. Pentru statalitatea Republicii Moldova anunţul din 1992, de 
intrare a Armatei a 14-a în subordinea Ministerului rus al Apărării a fost 
unul decisiv în problema existenţei statalității Republicii Moldova. Decizia 
lui Elțîn de a subordona Armata a 14-a Ministerului rus al Apărării a fost una 
catastrofală pentru statalitatea Republicii Moldova. 

Şi, în anii 1990-1991, din Moldova au fost constant exportate bunuri 
militare. Potrivit unor informaţii care mi-au fost prezentate la începutul 
anului 1992, numai în decursul lunii noiembrie 1990, din Moldova au 
fost scoase 233 de tancuri de tip T-64 şi T-54B, 168 de vehicule de luptă 
de infanterie, 18 transportatoare blindate de tip 60 PB, 21 de motoare 
aeroreactoare de tip M-2, 18 vehicule blindate şi peste 60 de baterii de ar- 
tilerie. În noiembrie 1991, din Republică au fost exportate aproximativ 
34 000 de puşti automate AK-74, 600 de automate AKS-74 (şi 300 de 
tone de muniție), 8 000 de pistoale Makarov, 262 de puşti SVD, aproxi- 
mativ 500 de mitraliere RPK-74, peste 800 de aruncătoare de grenadă de 
tip RPG-7, 100 de tone de grenade, peste 600 de unități de tehnică auto, 
patru seturi de staţii radio şi peste 30 de seturi de dispozitive. Până la războ- 
iul din Transnistria, am mai pierdut trei avioane: MiG-29 a fost redislocat 
în Tiraspol, An-26, în Odessa, MN-8PS, în Kaunas. 


384 


TRANSNISTRIA. CRONICA UNUI RĂZBOI „NEDECLARAT” 


De regulă, armamentul şi tehnica erau transferate în stare neutilizabilă, 
se întâmpla ca ele să fie deteriorate în mod deliberat. Blocul închizătoarelor 
mai multor tipuri de tunuri erau topite, o parte din plăcile cu circuite 
electronice pentru sistemele Uragan şi pentru alte sisteme de artilerie erau 
arse în mod intenționat înainte de a fi luate în evidența Armatei Republicii 
Moldova. Ofițerii Direcţiei de rachete şi de artilerie din cadrul trupelor de us- 
cat au organizat exportul panourilor de comandă ale sistemelor Uragan şi al 
percutoarelor pentru tunurile de calibru 152 mm. Ulterior, am şlefuit aceste 
percutoare în fabrica de pompe Moldavghidromaş din Chişinău. Am prezen- 
tat deja multe cazuri în care tehnica militară rusească era transferată public la 
Tiraspol. A fost şi următorul caz: comandantul Regimentului 4 de artilerie 
şi subordonații săi au luat 152 de tunuri Giatsint şi tunuri-obuzier de ochire 
D-30, precum şi mecanisme de declanşare şi le-au expediat în Transnistria. 
Am fost nevoiți să aplicăm metode necivilizate pentru a nu pierde totul. Îm- 
preună cu viceprimarul municipiului Chişinău, Ilie Coşanu, am făcut inven- 
tarul armamentului de artilerie, tehnicii de tancuri blindate, echipamentelor 
de comunicaţii, tehnicii auto, muniției, fondului de cazarmă şi al taberei mi- 
litare permanente nr. 13 din cadrul unității militare 40390. Am constatat că 
edificiul necesita reparaţii, reţeaua de alimentare cu apă caldă trebuia schim- 
bată, 40% din mobilier trebuia scos din uz, însă, în general, situația era satis- 
făcătoare. Voi relata în detaliu despre activele aviaţiei militare care au revenit 
Ministerului Apărării şi ţării noastre, însă, de asemenea, nu fără luptă. La îm- 
părțirea patrimoniului Armatei Sovietice, trebuia să primim patru elicoptere 
de transport de tip Mi-8 şi tot atâtea elicoptere de luptă de tip Mi-24 din 
componenţa detaşamentului de elicoptere din Chişinău. În urma unei opo- 
ziții vehemente, am reuşit să salvgardăm 34 de avioane de tip MiG-29 şi o 
garnizoană de aviație Mărculești, deşi, în orice moment, în timp ce se purtau 
tratativele, aceste aparate puteau decola într-o clipă. 

M-am întâlnit şi am purtat o discuţie, cum se zice, ca între doi piloţi co- 
mandanţi şi bărbaţi, cu comandantul regimentului de aviaţie, spunându-i: 
„Dumneata ești pilot ca și mine, iar eu nu voi permite ca avioanele regi- 
mentului de aviație să se miște din loc, voi amplasa două gredere pe pistă 
și nimeni nu va decola, în plus, familiile dumneavoastră vor rămâne la sol, 
ca ostatice”. După ce m-a ascultat în tăcere, locotenent-colonelul s-a întors 
şi a plecat. De asemenea, au plecat toţi cei 48 de piloţi şi o mare parte din 
structura tehnică a regimentului de aviaţie. Avioanele MiG-29 (7 de tipul 

9-12, restul de tipul 9-13) din componenţa fostului Regiment 86 de vână- 
toare al Flotei Mării Negre a URSS (dislocate pe aerodromul Mărculeşti) au 
devenit parte componentă a Forţelor Aeriene ale Moldovei. În primăvara 
anului 1992, în urma campaniei de recrutare a piloților moldoveni, care au 
servit în cadrul forțelor aeriene sovietice, dispuneam deja de 14 piloţi in- 
struiți de Forţele Aeriene. Însă numai patru dintre aceştia aveau experiență 
în zborurile cu o aeronavă destul de complexă, precum era MiG-29: foşti 
ofițeri ai Regimentului 624 de avioane de vânătoare (care a intrat în compo- 
nența Forţelor Aeriene ale Ucrainei), maiorul Vitalie Rusu, căpitanul 
Alexandru Dărănuţă, locotenenţii-majori Sveatoslav Neburac şi Alexandru 
Popovici. La înrolarea în slujba Forţelor Aeriene ale Moldovei, toți aceştia 
au primit un grad mai mare. În opinia mea, două escadrile MiG-29 trebu- 
iau vândute, cât încă mai erau în stare bună, oprind, probabil, una - nu ne 
permiteam financiar mai mult. Însă autorităţile noastre au negociat cu pri- 
mul, cu al doilea, cu al treilea intermediar... Apoi, s-a constatat că aparatele 
necesitau reparaţii curente, ulterior, aeronavele necesitau deja reparaţii capi- 
tale; pentru toate acestea nu dispuneam niciodată de fonduri. Despre soarta 
resurselor noastre aviatice vă voi prezenta detaliat în rândurile ce urmează. 
Menţionez doar faptul că primele zboruri ale aviaţiei moldoveneşti au fost 
întreprinse la 27 mai 1992, la o lună după primele trageri de artilerie de an- 
trenament (30 aprilie). Până la iniţierea acţiunilor combative, atât partea 
moldovenească, cât şi cea transnistreană, au primit armament din arsenalul 
Armatei a 14-a. Formaţiunilor militare ale Republicii Moldova, armamen- 
tul le-a fost transferat, în mod oficial, în cadrul împărțirii patrimoniului Ar- 
matei Sovietice (cu excepţia Armatei a 14-a). Însă, potrivit Tiraspolului şi 
Moscovei, în Transnistria, forțele separatiste au primit, chipurile, arma- 
ment, pichetând şi blocând unităţile militare şi prin capturare ulterioară. 
Cum este posibil ca nişte civili neînarmaţi să confişte armamentul de la mi- 
litari? Această problemă a rămas nesoluționată atunci, va rămâne la fel şi în 
prezent. Potrivit situaţiei din februarie 1992, nivelul de înzestrare al Arma- 
tei moldoveneşti era următorul: 


Baza de depozitare din Floreşti 

Baza de depozitare nr. 5381 a Armatei a 14-a: 

-  R-145 (transportor blindat BTR-60 fără turelă) - 28 de bucăţi; 

- 3588 (staţie de transmisie radio pentru transportor blindat BTR-80) - 
o bucată; 

RHM-4 - vehicul de recunoaştere chimică (pentru transportor blin- 
dat BTR-70) - 3 bucăţi; 

MILB-AT - transportor uşor blindat cu destinaţii multiple (tractor 
pe şenile pentru tunuri antitanc, mitralieră PK de calibrul 7,62 mm, 
cu o capacitate de maxim 10 persoane) - 54 de bucăţi; 

RHMK - vehicul de recunoaştere chimică (pe baza transportorului 
uşor blindat cu destinaţii multiple) - 2 bucăţi; 

UR-67 (BIR-50 pe şenile, cu ghidare pentru lansarea rachetelor cu 
reacţie pentru deminarea teritoriului) - 3 bucăţi; 

9P148 (rachete antitanc dirijate, amplasate pe vehiculul blindat de 
recunoaştere şi patrulare BRDM) - 27 de bucăţi; 

S-60 de calibrul 57 mm (tun antiaerian, cu raza de acţiune împo- 
triva țintelor terestre de 2 000 m - 4 bucăţi, transferate Ministerului 
Afacerilor Interne din Moldova) - 32 de bucăţi. 


Regimentul de artilerie nr. 4 din Ungheni: 


un obuzier D-20 de calibrul 152 mm - 32 de bucăţi; 

un Giatsint 2A36 de calibrul 152 mm - 21 de bucăţi; 

un MT-12 de calibrul 100 mm - 47 de bucăţi; 

rachete antitanc dirijate Dragon 9P149 (pe baza BRDM) - 27 de 
bucăţi; 

R-145 (BTR-60) - 7 bucăţi; 
vehicule de recunoaştere 1V 18, 1V19 (BTR-60) - 20 de bucăţi; 
transportor uşor blindat cu destinaţii multiple - 53 de bucăţi; 

punct de cercetare mobil/PRP (amplasat pe o maşină de luptă de in- 
fanterie, cu o rază de acţiune de până la 300 m); 

radar pentru detectarea țintelor mobile; 

mitralieră PK de calibrul 7,62 mm, adaptată pentru iluminarea tere- 
nului - 6 bucăţi. 


Regimentul de rachete nr. 803 din Ungheni: 


9P140 (sistem de proiectile reactive Uragan, 280 mm) - 28 de bucăți; 
lansatoarele multiple de rachete BM-13 Katiuşa, 130 mm - o bucată. 


Brigada de rachete antiaeriene nr. 275 din Chişinău: 


sistem de rachete antiaeriene de tip S-200 (cu o rază de acţiune împo- 
triva țintelor aeriene de până la 240 km, 6 instalaţii de lansare pen- 
tru o singură rachetă antiaeriană dirijată) - 2 bucăţi; 

sistem de rachete antiaeriene de tip S-75 (cu o rază de acţiune de 
până la 56 km, 6 instalaţii de lansare pentru o singură rachetă anti- 
aeriană dirijată) - 3 bucăţi; 

- sistem de rachete antiaeriene de tip S-125 (cu rază de acţiune de până 
la 25 km, 4 instalaţii de lansare pentru 4 rachete antiaeriene dirijate) - 
4 bucăți. 

Regimentul de aviație de vânătoare nr. 86, Mărculeşti: 

-  MiG-29 (de luptă) - 31 de bucăţi; 

-  MiG-29 (de pregătire de luptă) - 3 bucăţi; 

-  Mi-4- 4 bucăţi; 

- Mi-24 - 4 bucăţi. 

Armament de infanterie al Forţelor Armate ale Republicii Moldova: 

- aruncător de grenade RPG-7 - 27 de bucăţi; 

- puşti automate AK-47 - 1 425 de bucăţi; 

- mitraliere RPK - 8 bucăţi; 

- pistoale Makarov - 2 588 de bucăți. 


În plus, regimentul rusesc de desant-paraşutare, dislocat în Chişinău, a 
lăsat: 50 de vehicule de luptă pentru desant, 20 de transportoare blindate de 
tip BTR-60 PB, 18 tunuri-obuzier D-30, 6 tunuri Nona de calibrul 120 mm. 
Pentru înzestrare, au existat, de asemenea, transportoare blindate şi pon- 
toane româneşti. Toate aceste materiale de război i-au împovărat pe contri- 
buabilii săraci ai unei țări nevoiaşe, întrucât necesitau pază. 

Şi în perioada sovietică Republica noastră a întreţinut Armata. Spre sfâr- 
şitul anilor '80, Moldova furniza anual Forţelor Armate ale URSS: 5 600 
de tone de făină (de 2,5 ori mai puțin decât Georgia), 1 400 de tone de ce- 
reale, 2 700 de tone de carne (de două ori mai puţin față de Georgia sau 
Azerbaidjan), 1 200 de tone de peşte, 8 900 de tone de lapte, 11 milioane 
de ouă, 700 de tone de zahăr (Georgia - 3 200 de tone), 200 de tone de ulei 
vegetal, articole de echipament în valoare de 65 de milioane de ruble. Com- 
parativ cu alte republici, nu luam, pentru nevoile Armatei, combustibil, 
materiale pentru construcția drumurilor, medicamente, echipamente me- 
dicale şi veterinare. 

Însă din momentul înființării Forţelor Armate naţionale, potrivit calcule- 
lor Ministerului Apărării, contribuabilul moldovean a fost nevoit să plă- 
tească anual între 42 800 şi 71 200 de ruble pentru întreținerea unui militar 
în termen, iar pentru un ofițer între 74 000-112 400 de ruble (conform pre- 
ţurilor din anul 1992). Şi încă era destul de ieftin! Cheltuielile erau puţin 
mai mici comparativ cu alte republici din cadrul fostei Uniuni Sovietice, 
deoarece autorităţile, în ceea ce priveşte Armata, economiseau din toate 

puterile. De exemplu în 1992, în Moldova, suma alocată pentru serviciile 
Forțelor Armate a fost în valoare de 1 292 000 de ruble, în Georgia - 

2 254 300 de ruble, în Armenia - 1 649 200 de ruble, în Turkmenistan - 
1 442 200 de ruble. 

În 1992, în ajunul înrolării de primăvară - la începutul operaţiunilor 
militare! - era evident că în Moldova se prăbuşise sistemul evidenţei mili- 
tare. Cu o lună înainte de înrolare, nu fusese aprobată nicio hotărâre co- 
respunzătoare a Guvernului, nu exista niciun plan al înrolării, nu existau 
mijloace de transport pentru distribuirea recruţilor în unitățile militare. 
Nimeni nu ştia cum se va desfăşură examinarea medicală a tinerilor, în ce 
şcoli militare vor fi selectaţi candidaţii şi care sunt condiţiile de admitere. 
Ultima problemă a fost cel mai uşor de rezolvat: prin hotărâre de Guvern, 
pe baza şcolii-internat speciale republicane, a fost înființat un liceu militar 
republican cu trei ani de studiu, care a necesitat, până la 1 august 1992, să 
fie completat cu profesori. În liceu se preda în limba română, însă s-a sta- 
bilit un procent de 15% pentru admiterea persoanele care nu vorbeau ro- 
mâna. În anul 1992, se avea în vedere admiterea a 200 de studenți, iar în 1993 
- 300. În perspectivă, liceul militar trebuia să devină un institut mili- 
tar, care să pregătească specialişti militari cu studii superioare. 

Comisariatele militare ale Republicii s-au confruntat cu multe alte difi- 
cultăți. Potrivit datelor din evidență, au fost înregistrate 26 502 de persoane. 
Însă aceasta era o informaţie incompletă, deoarece jumătate din directorii în- 
treprinderilor, instituţiilor, organizaţiilor şi instituţiilor de învățământ (în 
special, din Chişinău şi Bălți), neavând textul noii legi privind „obligaţiile 
militare şi serviciul militar al cetăţenilor din Republica Moldova”, nu s-au 
grăbit să prezinte listele cu tineri, iar Poliţia nu a acordat ajutor comisariate- 
lor militare raionale, în vederea predării celor care se sustrăgeau. Ca urmare, 
la 25 martie 1992, a fost înregistrat doar un procent de 84,6% din tinerii 
moldoveni dintre care 12,8% nu erau apți pentru a satisface serviciul pe 
front, necesitau îngrijire medicală sau aveau antecedente penale. În Chişinău 
nu au fost înregistrate 2 094 de persoane, iar în raionul Cantemir, şapte pri- 
mării chiar au refuzat să înregistreze cetățenii în cadrul comisariatelor militare 
şi nu au asigurat prezenţa niciunui tânăr. În cele din urmă, în primăvară, po- 
trivit celor raportate mie de către comisarul militar al Republicii Moldova, 
general-maiorul Dabija-Cazarov, 15 792 de persoane au fost înrolate (exclu- 
zând raioanele din stânga Nistrului), dintre care unul din doi recruți avea 

studii medii, iar 3,7% aveau antecedente penale. După naţionalitate, 
64,5% erau moldoveni, 13,8% - ucraineni, 13% - ruşi, 3,5% - găgăuzi, 4,6% - 
alte naţionalităţi. 

Trupele de grăniceri au cerut 500 de persoane, Ministerul Afacerilor In- 
terne (trupele interne) - 1 800, cerinţele altor unități militare pentru a 
completa deficitul de personal fiind necunoscute. Începând cu toamna anu- 
lui 1991, în unele zone situate în Transnistria, înrolarea cetăţenilor pentru 
serviciul militar activ nu s-a realizat, iar comisariatele militare din stânga 
Nistrului nu au trimis recruți în Moldova. O mare parte dintre tinerii din 
raioanele din stânga Nistrului serveau în cadrul Armatei a 14-a, iar recru- 
ţii din raioanele Comrat, Vulcănești, Tărăclia şi Ceadîr-Lunga - în cadrul 
unităților militare situate în Ucraina şi Transnistria. 

În vara anului 1991, a fost introdus serviciul alternativ, un lucru inevi- 
tabil, însă implementat cu mare dificultate. În 1991, după ce a fost adop- 
tată o lege corespunzătoare, au fost depuse 7 637 de cereri şi au fost înrolate 
5 164 de persoane (67,7%), dintre care 347 de persoane (6,7%) aveau con- 
vingeri religioase, 3 686 de persoane (71,4%) - convingeri pacifiste, iar 
1 131 de persoane (21,9%) au invocat situaţia familială şi refuzul de a 
servi în armată. Unul din patru alternativi nu s-a prezentat la locul unde 
trebuia să-şi satisfacă serviciul, însă Comisia pentru serviciul militar alter- 
nativ nu a întreprins nicio măsură în această direcţie. 


CAPITOLUL 31 


Particularităţile războiului în stil moldovenesc 


2 martie 1992. Asasinarea lui Sincenko şi tragedia din Cocieri. Snegur 
îi predă conducerea lui Antoci. „Gârurari înainte în Holercani!” 

Cum a început Sangheli, accidental, războiul? Armistițiul din 

aprilie. Formarea Armatei în condiții de campanie. Crearea celor 
patru grupe tactice. Smirnov îşi pregăteşte fuga în Germania 


Războiul în Transnistria a început în zilele în care, în cadrul ONU, se 
desfăşură ceremonia de primire a noilor membri, fostele republici sovie- 
tice. Ne-am îndreptat spre acest război în decursul întregii primăveri a anu- 
lui 1992. Confruntările armate alternau cu tratative multilaterale şi cu 
încercări de reconciliere a părților. Autorităţile, când se supuneau evenimen- 
telor, când se dădeau la o parte. Oamenii politici din parlament şi guver- 
nanții de vârf de pe atunci ai Ţării nu aveau o strategie cu privire la păstrarea 
unității statului şi nici dorinţa de a-şi asuma responsabilitatea. În ceea ce pri- 
veşte organele de forță sau autorităţile locale, în cazul în care primeau in- 
strucțiuni, acestea erau contradictorii: se întâmpla ca din partea preşedintelui 
să vină un ordin, din partea premierului - altul, iar din partea reprezentanți- 
lor grupărilor politice din Parlament - un al treilea. Marea masă a celor de 
care depindea ceva nu pleca nicăieri şi nu ştia nimic despre situaţia din 
zona de conflict. În rândul autorităţilor şi al populaţiei domnea un vid in- 
formaţional, oamenii aşteptau decizii politice, însă de sus veneau dispoziţii 
formulate în cuvinte generale mulțimea de decizii a politicienilor nu cores- 
pundea realităţii, era eronat. În plus, provocatorii insuflau cu subtili- 
tate o psihoză privind unirea cu România, pe care, de fapt, în acel moment, 
majoritatea nu o dorea. În martie 1992, Ministerul Afacerilor Interne 

(Constantin Antoci) a efectuat un sondaj pentru uz intern în rândul efectivu- 
lui, pe tema: „Doriţi, oare, unirea cu România?” 89,3% au răspuns negativ. 


În februarie 1992, am presimțit apropierea unei acțiuni de instigare de 
mari proporții, îşi aduce aminte generalul Victor Gusleacov. Noi toți înţe- 
legeam că se pregătește ceva. La 27 februarie, în jurul orei 11 seara, m-a su- 
nat Victor Berlinschi şi m-a anunţat Că, ulterior, discuţiei cu Grosul, șeful 
Direcţiei afacerilor interne din Tiraspol, a avut o senzație de neliniște și că 
îi este teamă că se pregătește ceva în Bender. În noaptea de 28 spre 29 febru- 
arie, Grosul m-a sunat permanent la cabinet, știind că suntem în regim 
de cazarmă. Despre capturarea secţiei de poliție din Dubăsari am aflat la 
ora 4 dimineața. Serviciul de patrulare a raportat că gardiștii și cazacii pri- 


miseră un semnal de alarmă și au părăsit cazarmele. 


Astfel a început o nouă etapă a rezistenţei. Evenimentele din Dubăsari au 
dat un impuls operaţiunilor militare. Şefid interimar al Miliției din Dubăsari 
era Igor Sipcenko care, anterior, deținuse o funcţie bună în cadrul Ministeru- 
lui Afacerilor Interne din Republica Sovietică Socialistă Moldovenească: con- 
dusese Departamentul de combatere a traficului de droguri, creat în perioada 
sovietică. Sipcenko şi-a dat demisia imediat după venirea mea, până la ini- 
ţierea reformelor. Sunt convins că fostul nostru angajat, părăsind benevol 
ministerul, cu un arsenal de pretenţii la adresa colegilor şi conducerii, nu a 
anticipat, nici pe departe, că acest lucru va duce la sfârşitul lui. 

Sipcenko a făcut schimb de locuință cu Vladimir Munteanu care, în 
noiembrie 1990, a activat în cadrul batalionului de geniu al regimentului 
de inginerie, dislocat la Dubăsari. 


În unitatea militară din Dubăsari la acea vreme eram trei ofiţeri moldo- 
veni, inclusiv eu, îmi povestea colonelul Munteanu, în prezent președinte al 
Asociaţiei ofițerilor geniști din Republica Moldova, şi ne-au propus tuturor 
să demisionăm. Chiar au desfiinţat funcţiile noastre. Am plecat la Moscova, 
însă tratativele cu Ministerul Apărării din URSS nu au dus la niciun rezultat. 
Mi-au spus direct şi ferm că moldovenii nu vor activa în Dubăsari. Astfel, 
am întrerupt contractul cu Ministerul Apărării din URSS. În august 1990, 
activam deja în cadrul Departamentului pe probleme militare. 


În seara zilei de 1 martie 1992, în Dubăsari, la ringul de dans din apro- 
pierea secţiei de poliţie (la intersecţia străzilor Octombrie şi Gorki) s-a iscat 

o încăierare. Aceasta a fost o înscenare a comandantului de batalion 
Kostenko care îndeplinea sarcinile serviciilor secrete ruse, transmise de la 
Moscova prin Antiufeev. La apel a sosit un echipaj de miliție condus de 
Sipcenko, care a fost împuşcat în cap în urma unui schimb de focuri. Inci- 
dentul, în care maşina a căzut în ambuscada organizată de serviciile speci- 
ale din Transnistria, a fost prezentat de comandantul militar din garnizoana 
Tiraspol, Mihail Bergman, în cartea sa. Asasinarea lui Sipcenko a fost 
un semnal pentru gardiştii dubăsăreni şi pentru cazacii din cadrul Oştii 
Căzăceşti de la Marea Neagră de a captura Secţia raională de poliție din 
Dubăsari, de a aresta şi de a dezarma 27 de poliţişti. Ulterior, exact după 
acelaşi scenariu - de instigare - au început evenimentele în Bender. 

În aceeaşi noapte, de 1 spre 2 martie 1992, a avut loc tragedia din Cocieri. 
„În acest sat, situat în apropiere de Dubăsari, locuia o învățătoare, care era 
un lider local și a adunat persoane În vederea apărării comisariatului de poli- 
pie”, relatează generalul Anton Gămurari. În noaptea de duminică, 1 martie, 
cazacii şi gardiştii au pătruns în casa acesteia, au maltratat-o timp îndelun- 
gat, au ucis-o, iar cadavrul l-au aruncat în fântână. Apoi au împuşcat încă 
doi localnici. Dimineaţa, vestea despre asasinat s-a răspândit în tot satul, 
care era păzit de aproape 10 poliţişti neînarmaţi. Împreună cu Poliţia popula- 
ţia indignată din satele Cocieri şi Lunga s-a îndreptat spre unitatea militară 
rusească, regimentul de apărare civilă, dislocat în Dubăsari. Drept răspuns, 
din Dubăsari au fost aduse vehicule blindate, iar cazacii au început să îi 
alerge pe toţi prin sat. 

Ziua de 2 martie este considerată data oficială a începerii războiului 
transnistrean. Sprijinul membrilor Guvernului Rusiei şi al conducerii Ar- 
matei ruse oferit Tiraspolului a devenit foarte evident. În context, au avut 
loc mai multe evenimente: vizita la Tiraspol a lui Ruţkoi, vicepreşedinte al 
Rusiei, şi a lui Stankevici, consilier al preşedintelui Rusiei şi deputat în ca- 
drul Consiliului Suprem, cu declaraţia că: „Republica Transnistreană a fost, 
este şi va fi”, discursurile susţinute de Ruțkoi în cadrul Parlamentului şi la 
televiziune, decretul lui Elțîn privind transferul Armatei a 14-a sub jurisdic- 
ţie rusească şi declaraţiile ulterioare acestui eveniment ale ministrului apă- 
rării din Rusia, generalul Graciov. 

Pentru a patra oară, Dubăsariul a ajuns între două focuri. S-a dat alarma 
la brigada de poliție cu destinaţie specială, aflată sub comanda locotent-co- 
lonelului Anton Gămurari. 


393 


General ION COSTAŞ 


Am aflat despre evenimentele din Cocieri, acasă, de la știrile TV, și-a 
amintit, ulterior, generalul, și imediat am început să mă îmbrac. Când 
m-au sunat și mi-au comunicat că ministrul mă cheamă urgent la el, eram 
deja îmbrăcat în uniformă și, fără întârziere, m-am îndreptat spre Ministe- 
rul Afacerilor Interne. În sala de aşteptare a lui Antoci, fmi aduc aminte, era 
o mulțime de oameni, televizorul urla, toți erau panicați şi agitați, nu exista 
nicio informaţie, nimeni nu înţelegea ce se întâmplă și nici nu ştia ce să 
facă. Am intrat în cabinetul ministrului, glumind: „Brigada a fost alarmată, 
motoarele tancurilor se încing!” Antoci nu a gustat gluma și, încordându-se, 
m-a întrebat: „Dar ce, Snegur ţi-a dat comanda?” Am înțeles că președintele 
deja îl sunase... Când ministrul mi-a spus: „Gămurari, înainte, în Holercani!" 
nu mi-am imaginat că voi pleca de acasă pentru o jumătate de an. Nu do- 
ream să lupt, ştiam că războiul înseamnă, înainte de toate, sânge. În cadrul 
școlii superioare politico-militare a trupelor interne din Leningrad, unde am 
studiat, am auzit deseori povestiri ale veteranilor din cel de-al Doilea Răz- 
boi Mondial, care ne predau. O parte din profesori au lucrat în cadrul servi- 
ciului de informaţii militare și al forțelor speciale militare, în structuri 


serioase, despre existenţa cărora, puţini știau în URSS... 


Brigada lui Gămurari a ajuns până la Holercani, localitate de pe malul 
drept al Nistrului unde, cândva, erau amplasate casele de vacanţă ale elitei 
de partid. A fost trimis un grup de recunoaştere, pe gheața râului, în Cocieri, 
pe malul stâng, unde era dislocat regimentul de apărare civilă, subordonat 

Forțelor Armate din CSI. 


Aveam un pistol-mitralieră la două persoane, îşi aminteşte Anton 
Gămurari. Însă cinci pistoale-mitralieră le-am dat voluntarilor din Cocieri, 
trebuia să îi ajutăm. $i aici, în Holercani, a apărut Andrei Sangheli, căruia 
i-am spus: „Oamenii din Cocieri solicită ajutor”. Sangheli a răspuns: „Care 


este problema?” Am înțeles acest răspuns drept o comandă la acţiune. 


Astfel, războiul din Transnistria a fost autorizat, practic, absolut întâm- 
plător, în treacăt, de către vicepremier, el, personal, nedorind acest lucru! 
O astfel de ordineaveam noi în stat! 

În noaptea de 2 martie, grupul de cercetare împreună cu comandantul 
au traversat Nistrul îngheţat, pe malul stâng. 


Gheaţa se topea deja și trosnea, iar oamenii purtau veste antiglonţ, po- 


vestea Anton Gămurari. Le-am dat bețe lungi în cazul în care se prăbușeau 

în copci. Scosesem aceste bețe din stivele de lemn, de lângă casele de va- 
canță din Holercani destinate angajaţilor din cadrul Comitetului Central 
al Partidului Comunist din Moldova, fiind mustrați pentru acest lucru de 
paznici... Grupul s-a întors la ora 2 noaptea şi a raportat că în Dubăsari se 
pregătește un nou atac. Atunci, brigada a traversat pe gheaţă Nistrul și a ata- 
cat unitatea militară. Au fost capturate tehnica de luptă și armamentul de 
infanterie. După acest eveniment, spre Cocieri s-au îndreptat gardiștii din 
Dubăsari. A început lupta... Din unitatea de apărare civilă au fost evacuați 
șapte militari, deși nimic nu îi amenința: dădusem ordin să nu se tragă în 
civili. Gardiștii s-au speriat foarte tare când au văzut beretele noastre ne- 
gre, dar, după cum v-am mai spus, noi nici măcar nu dispuneam de sufi- 
cient armament, iar polițiștii aveau doar scuturi și bastoane. Războiul era 
deja în desfașurare, iar la Chișinău nimeni nu conștientiza încă acest lu- 
cru. Poliția era dezarmată, acesta era nivelul de conducere în acea perioadă 


în cadrul Ministerului Afacerilor Interne! 


Ulterior, generalul Netkaciov şi Smirnov i-au sunat pe Snegur şi Antoci, 
convenind asupra retragerii brigăzii în dimineaţa zilei de 3 martie. Aflând 
despre retragerea forțelor din Chişinău, Smirnov le-a dat totuşi ordin gar- 
diştilor să atace Poliţia din Dubăsari, evenimentul soldându-se cu victime. 
În aceeaşi zi, Poliţia moldovenească, folosind transportoare blindate de tip 
BTR, a atacat garda lângă Coşniţa. Localnicii au fost evacuaţi din sat, iar, 
în Coşniţa a pătruns un regiment de escortă al Ministerului Afacerilor 
Interne din Moldova, format din 1 200 de persoane. Forţele din Chişinău 
au capturat şi secțiunea de drum Tiraspol-Rîbniţa, între satele Roghi şi 
Doroţcaia. În replică, la ordinul Tiraspolului cazacii şi separatiștii au arun- 
cat în aer podurile de peste Nistru de la Dubăsari şi satul Bîcioc. 

În acele zile, a avut loc o nouă acţiune memorabilă de instigare. La 3 mar- 
tie, în raionul Grigoriopol, s-a tras asupra unei ambulanţe care transporta un 
pacient la spital. În urma incidentului, moaşa a decedat, şoferul, o femeie în- 
sărcinată şi alți pasageri fiind răniți. Pentru acest incident, Tiraspolul a arun- 
cat din nou vina asupra Chişinăului, iar a doua zi a instaurat stare de urgență 
în raionul Dubăsari. La 6 martie, în piața centrală din Tiraspol, a fost organi- 
zată o slujbă de pomenire a celor decedați, iar radioul transnistrean, în fie- 
care dimineaţă, îşi deschidea programul prin difuzarea unei melodii din seria 
cântecelor patriotice sovietice din perioada celui de-al Doilea Război Mon- 
dial: „Deşteaptă-te, ţară măreaţă, deşteaptă-te pentru lupta până la moarte!” 

După cum s-a constatat ulterior, asupra maşinii au tras, la ordinul 
lui Şevţov-Antiufeev, reprezentanţii serviciilor speciale transnistrene - 
V. Nikitenko şi S. Bubnov, foşti angajaţi ai trupelor OMON din oraşul 
Riga. Despre această operațiune, i-a povestit, în 1993, lui Aleksandr Lebed, 
un martor, R. Sabirov, fost locotenent al Armatei Sovietice, participant la 
evenimentele din Vilnius, sub comanda lui Şevţov-Antiufeev. 


Aceste persoane îndeplineau, la ordinul şefului, treaba cea mai murdară, 
scria Mihail Bergman. Îi lichidau pe cei indezirabili, iniţiau acțiuni de insti- 
gare la separare, creau diversiuni pe propriul teritoriu (de exemplu, arun- 
cau în aer stâlpii de curent electric), le furnizau comercianților armament 
și documente din arhiva Departamentului KGB din RSS Moldovenească. 
Realizând că a devenit un martor periculos, Sabirov a încercat să dispară 


din Transnistria, însă a fost prins de Șevţov. 


Pe Sabirov l-au obligat să dea o declaraţie în scris prin care îşi lua angaja- 
mentul de a nu divulga informaţii cu privire la activitatea sa în cadrul Mi- 
nisterului Securităţii Statului şi l-au eliberat, chipurile, cu condiţia ca în 24 
de ore să părăsească Transnistria. Periculosul martor nu a crezut că i s-a acor- 
dat libertatea (el însuşi participase deseori la operaţiuni de lichidare) şi i-a 
solicitat lui Lebed garanţii de securitate. Le-a primit, însă, în schimb, tre- 
buia să facă publice, în cadrul unei emisiuni televizate, dovezi privind activi- 
tatea infracțională a lui Şevţov-Antiufeev. În final, Sabirov a rămas în viaţă, 


dar liderii din Tiraspol nu au fost interesaţi de dezvăluirile acestuia. 


În seara de 2 martie, în Bender, gardiștii au asediat secţia Poliţiei rutiere, 
au dezarmat și agresat cinci angajați din cadrul serviciului de patrulare și al 
serviciului de pază, îşi aduce aminte Victor Gusleacov. Atacurile au conti- 
nuat și în zilele următoare, în total, până la 8 martie, au fost arestaţi și dezar- 
mați ilegal 39 de angajați ai Poliţiei, iar, în faţa clădirii, au amplasat posturi 
de santinelă. Eram încercuiți, oricine ieșea risca să fie bătut. Convorbirile 
telefonice și cele prin staţiile radio erau interceptate. Au fost incendiate 
mașinile Poliției rutiere și atacate trupele regulate ale Ministerului Afaceri- 


lor Interne din gara din Bender. 
La 13 martie, cazacii şi gardiştii i-au ucis pe membrii echipajului de po- 


liţie din Coşniţa. Ştiind că este ziua de naştere a unui poliţist local şi că toţi 
s-au adunat la acesta acasă, l-au scos pe nefericitul tânăr sărbătorit de la 

masă şi l-au ucis la marginea satului. Din această cauză, localnicii s-au în- 
furiat, cu atât mai mult cu cât cazacii le jefuiau şi gospodăriile. Ţăranii au 
solicitat ajutor din partea autorităţilor de la Chişinău. Patru transportoare 
blindate din brigada lui Anton Gămurari au traversat Nistrul şi i-au atacat 
din spate pe cazaci şi gardişti, reuşind să îi alunge din sat. Pentru apăra- 
rea organelor constituționale ale Puterii şi a populaţiei, în satele Copanca, 
Coşniţa şi Cocieri, au fost aduse forțe suplimentare de poliție. A început 
ofensiva noastră, au avut loc pierderi. 


Avioanele sportive lak-52 zburau din Tiraspol până la Ștefan Vodă, îşi 
amintea Anton Gămurari. Smirnov avea o vedetă blindată, care fusese desti- 
nată să îndeplinească funcțiile unui spărgător de gheață, fiind însă dotată 
cu lansatoare de rachete din care au tras permanent în noi, lovind transpor- 


torul blindat și rănind doi soldați. 


Cu cât se intensificau operaţiunile militare, cu atât mai mult atmosfera 
din Capitală devenea mai încordată. La mitinguri, Frontul Popular îndemna 
la război. Conducerea Rusiei nu reacționa la protestele Moldovei. Snegur, 
dezorientat, a declarat că Moldova are dreptul de a solicita sprijin interna- 
ţional, inclusiv României, ceea ce a amplificat isteria generală. La 16 mar- 
tie, preşedintele, fără acordul Parlamentului, a emis Decretul nr. 70 privind 
„unele măsuri de asigurare a securităţii statului şi a ordinii publice pe terito- 
riul raioanelor transnistrene de pe malul stâng din Republica Moldova”. 
A început mobilizarea rezerviştilor. În confuzia creată, în aceeaşi zi, conform 
decretului lui Snegur, a fost arestat, fără să fie necesar, în regiunea Odessa, 
fostul comandant al Armatei a 14-a, generalul în rezervă lakovlev. Snegur, 
sfătuit de Plugaru, a autorizat această acțiune prostească, arestările fiind între- 
prinse de angajații Ministerului Securităţii Statului din Republica Moldova. 
lakovlev, indignat, a fost ținut trei zile în izolatorul de anchetă, ulterior, a 
fost declarat persona nongrata şi a părăsit Moldova. 

La 16 martie, în întreaga Transnistrie a fost instituită starea de urgență. 
Ulterior, la fel s-a procedat şi la Chişinău. Războiul era cumplit, întrucât 
niciuna din părți nu era pregătită, iar forțele fiecăreia erau foarte dezorga- 
nizate. Reamintesc, Armata Moldovei figura doar pe hârtie, nefiind capa- 
bilă să desfăşoare operaţiuni militare. Din lipsă de ofițeri cadre active s-a 
ajuns în situaţia de a-i desemna pe ofițerii (din rezervă) - profesori de pre- 
gătire militară de bază, în funcţii de comandant de pluton, de companie 
şi de batalion. 

La 17 martie, până în noapte, mulțimea a înconjurat Parlamentul 
Moldovei. După lungi dezbateri, a fost adoptată Hotărârea cu privire la 
„situația din Transnistria şi alte zone ale Republicii”, prin care organul le- 
gislativ însărcina Guvernul „să ia măsurile necesare în vederea normalizării 
situației în zonele supuse agresiunii”. Cu ce forțe? Ce însemna această hotă- 
râre, război sau pace, tratative sau apel la atac? Redactând această formulare 
confuză, deputaţii, ca de obicei, s-au spălat pe mâini. La 23 martie, când 
mareşalul Şapoşnikov a semnat Ordinul privind „transferul către Moldova 
al patrimoniului unităţilor militare ale Ministerului Apărării din URSS, 
dislocate pe teritoriul Republicii Moldova”, era evident că acest armament 
va fi deja utilizat. 

Tiraspolul a reacționat extrem de irascibil la acţiunea Moscovei. În dimi- 
neaţa zilei de 1 aprilie, în Bender, a pătruns o subunitate a Poliţiei moldove- 
neşti, însoţită de două transportoare blindate, având ca obiectiv dezarmarea 
gardiştilor transnistreni. La 5 aprilie, vicepreşedintele Federaţiei Ruse, 
Ruţkoi, şi ministrul adjunct al apărării, generalul Gromov, comandantul tru- 
pelor URSS în război Afganistan, au întreprins o vizită la Tiraspol, au parti- 
cipat la manifestații şi le-au promis locuitorilor din Transnistria protecție. În 
următoarea zi, în Chişinău, a sosit ministrul rus de externe, Kozîrev, care a 
încercat să concilieze părțile conflictuale. Însă Congresul al VI-lea al depu- 
taţilor poporului din Rusia a adoptat, la iniţiativa lui Ruțkoi, o hotărâre în 
care, de fapt, se vorbea despre apărarea Transnistriei în fața Moldovei. 

Situaţia s-a destins puţin, întrucât, la 10 aprilie, în cadrul şedinţei Con- 
siliului orăşenesc din Bender, a fost semnat un protocol privind armisti- 
tiul între Moldova şi Transnistria, care stipula dezarmarea Benderului. La 
12 aprilie, membrii grupului de lucru privind stabilizarea situaţiei în Bender 
(din grupul de lucru făceau parte, printre alții, Victor Catan şi Victor 
Gusleacov - reprezentau partea moldovenească, şi Ştefan Chiţac - partea 
transnistreană) au semnat un protocol comun referitor la normalizarea 
situației din oraş şi din împrejurimile acestuia. 

S-a propus retragerea formațiunilor militare ale părților combatante în 
locurile de dislocare permanentă până la ora 16.00, în ziua de 15 aprilie, asi- 
gurarea predării armelor de către cazaci şi gardişti, de către formațiunile ci- 
vile în Bender, satul Gîsca, şi în locul de dislocare a gărzii din imobilul nr. 2 
pe strada Revoltei, din Bender, şi la sediile din satele Varnița şi Hadjimus 
ale secţiei de poliţie raionale din Căuşeni. 

Comisarului secției de poliţie, Gusleacov, şi şefului Miliției, Kalko, li s-a 
cerut elaborarea unui program privind garantarea comună a unui regim de 
control şi vamă, deminarea împrejurimilor şi a obiectivelor, deblocarea ma- 
gistralelor de transport şi a porţiunilor de drum, formarea unei Comisii de 
supraveghere din rândul deputaţilor consiliilor locale din Bender, din raioa- 
nele Căuşeni, Anenii Noi şi din alte localități. Acesta a fost ultimul strigăt 
al păcii, o pace necesară pentru Bender şi Dubăsari, dar complet inutilă 
Tiraspolului. Programul a rămas doar pe hârtie. La 10 aprilie, Smirnov a 
semnat Decretul privind „formarea forțelor armate”, în care, printre rân- 
duri, se înțelegea că liderii formaţiunii statale nerecunoscute de nimeni vor 
continua să captureze depozitele cu armament ale Armatei a 14-a ruse. La 
12 aprilie, când Boris Elțîn a emis Decretul privind transferul Armatei a 
14-a sub jurisdicţia Rusiei, în autoproclamata Republică Moldovenească 
Nistreană, acest act a fost catalogat drept trădare şi explicat populaţiei prin 
faptul că Rusia va da Moldovei tot armamentul Armatei a 14-a. Acest lu- 
cru a intensificat starea de spirit combativă. 

Malul stâng a continuat să organizeze acțiuni de instigare, demonstrând 
deliberat că este pregătit să facă orice în vederea continuării acţiunilor mili- 
tare. Colonelul Bergman descrie situația din aprilie 1992 astfel: 


Cazacii CKV întreprindeau incursiuni periodice pe malul drept, nelăsând 
în pace trupele OPON din Moldova; același Kostenko teroriza atât malul 
drept, cât şi malul stâng, acestui bandit fiindu-i indiferent cine va deveni vic- 
tima crimelor sale, un moldovean sau un rus, un cetățean al Moldovei sau 
un transnistrean; grupele conduse de Șevţov săvârșeau atentate pe teritoriul 
Republicii Moldovenești Nistrene, aruncând vina asupra părții moldove- 
nești și stârnind ură la adresa moldovenilor... La 19 aprilie, în parcul batalio- 
nului de geniu din Parcani, în timpul încărcării unui puitor de mine a avut 
loc o deflagrație puternică. În prezent, este dificil de spus ce anume a provo- 
cat explozia: ori au scăpat lada cu mine, ori au hotărât să repare cu dalta o bu- 
cată de fier blocată - niciun martor nu a rămas în viaţă. În acea zi, au murit 
28 de militari. Autorităţile Republicii Moldoveneşti Nistrene au încercat să 
arunce responsabilitatea pentru această tragedie asupra grupării teroriste 
Bujor, conduse de Ilașcu, însă cauza reală a fost pregătirea slabă a personalului 


subunității, iar aceasta este deja vina directă a conducătorilor Transnistriei. 


În aprilie 1992, când a devenit evident faptul că Poliţia nu poate înde- 
plini sarcinile de menţinere a integrităţii teritoriale a ţării, că aceasta nu 

dispune de o pregătire corespunzătoare şi nici de armament în vederea des- 
făşurării operaţiunilor militare, conducerea Republicii Moldova a luat ho- 
tărârea de a coopta unităţi militare în vederea consolidării subunităţilor de 
poliţie. În acel moment, toate structurile funcționau separat, ceea ce crea 
probleme majore în coordonarea acțiunilor militare împotriva separatişti- 
lor. Din acest motiv, la inițiativa mea, a fost creat un Stat-Major Operativ 
sub conducerea comandantului suprem al Forţelor Armate. Sarcina princi- 
pală a acestuia era coordonarea activităţii unităţilor şi a subunităților din 
cadrul Ministerului Afacerilor Interne, al Ministerului Securităţii Na- 
ţionale şi al Ministerului Apărării, care acționau în zona de conflict. 

Şeful Statului-Major Operativ, subordonat comandantului suprem, a 
fost numit ministrul adjunct al apărării, generalul de brigadă Pavel Creangă 
(aparent, cu protecţia lui Chirtoacă, consilierul pe probleme militare al lui 
Snegur). La 12 mai, Statul-Major Operativ a fost amplasat în punctul de 
comandă din Holercani. Întrucât Statul-Major era supus constant bombar- 
damentelor de artilerie de unităţile militare ale Armatei a 14-a ruse, s-a de- 
cis ulterior redislocarea acestuia în Vadu lui Vodă, apoi în Peresecino, iar, 
la jumătatea lunii iunie, Statul-Major a fost mutat la Chişinău, în clădirea 
Statului-Major al Apărării Civile din Moldova. 

Problema responsabilității pentru războiul din 1990-1992 se dezbate 
deja de mulţi ani. Cine a dat ordine şi a luat decizii la Chişinău? Nimeni nu 
doreşte să intre în istorie drept agresor. Însă evenimentele au fost următoa- 
rele: protagonistul principal în perioada operaţiunilor militare a fost, fără 
îndoială, comandantul suprem al Forţelor Armate, Mircea Snegur, singurul 
care avea dreptul de a da dispoziții militare privind dislocarea trupelor şi ini- 
ţierea operaţiunilor militare într-o anumită zonă a frontului. Aceste decizii 
erau sugerate şi motivate de adjunctul comandantului suprem, genera- 
lul-maior Pavel Creangă. Şeful Marelui Stat-Major de pe lângă preşedinte, 
general-maiorul Pavel Creangă raporta permanent Comandantului Suprem 
(M.Snegur) situaţia de pe linia frontului şi propunea soluţii la problemele 
care apăreau. În cadrul Statului-Major lucrau coloneii: V. Popovici, A. Mija, 
A. Jan, G. Larin, V. Grosu, R. Verjbițki, I. Russu; locotenent-coloneii: 
V. Donţu, V. Anton, V. Mihai, I. Stratan. Eu eram la conducerea Armatei 
Naţionale, iar la Statul-Major al Armatei (care era în stare de formare) era 
generalul Nicolae Dabija-Cazarov. 

De asemenea, exista un Consiliu de securitate pe lângă preşedinte, 
din care făceau parte membri ai Cabinetului de Miniştri. Vicepremierul 
Constantin Oboroc se implica cel mai activ în desfăşurarea operațiuni- 
lor militare, dându-i sfaturi „preţioase” lui Snegur. Dreptul de a elabora 
strategia de securitate a statului a fost atribuit Comisiei parlamentare per- 
manente pe probleme de securitate conduse în acea perioadă de Anatol 
Țăranu. În fruntea Ministerului Securităţii Naţionale se afla Anatol Plugaru, 
iar, în fruntea Ministerului Afacerilor Interne - Constantin Antoci. Consilie- 
rul pe probleme militare al preşedintelui, după cum am menţionat deja, era 
Nicolae Chirtoacă, un personaj foarte suspect, nu avea pregătire militară, un 
fost colaborator (maior) KGB. În ceea ce mă priveşte, ca ministru al apără- 
rii, am primit dreptul de a conduce toate structurile Ministerului Apărării. 

Generalul Creangă împreună cu N. Chirtoacă exercita o influență puter- 
nică asupra lui Snegur, care nu observa că dl Creangă era un comandant 
mediocru, egoist, intrigant, căruia îi plăcea să bea, deşi toate acestea erau 
vizibile cu ochiul liber. Iată cum descrie prima sa impresie despre acest ge- 
neral Nicolae Petrică, în cartea sa de memorii Mi-aș relua viața., editată 
la Chişinău, în 2007, în ediţie limitată, doar 400 de exemplare: 


Într-o zi, aflându-mă, ca de obicei, la o consfătuire la ministrul apără- 
rii, am observat că lângă fotoliul ministrului stătea o persoană în vârstă, așe- 
zată adânc în fotoliu: poate că dormea, din când în când își ștergea buzele 
cu cravata și le ungea cu ceva, nu spunea nimic, niciodată nu se pronunța. 
L-am întrebat pe generalul F.M. Dabija cine este bătrânul. Acesta mi-a 
spus că era ministrul nostru adjunct al apărării, general-maior P.S. Creangă. 
După ședință, m-am apropiat de el, m-am prezentat și i-am spus că eu ar 
trebui să fiu, ca idee, subordonatul său. Nu mi-a răspuns nimic, mi-a fă- 


cut semn cu mâna și s-a cufundat din nou în moțăiala. 


Chiar acest Kutuzov moldovean conducea cel mai important organ militar 
de pe lângă preşedinte, primise dreptul de a conduce operațiunile militare, 
avea acces direct la şeful statului şi o influenţă puternică asupra acestuia! 

Petrică îşi aduce aminte că lui Creangă nu îi plăceau profesioniştii şi se 
comporta servil în fața superiorilor, gândindu-se numai la carieră, că „nu a 
existat o conducere fermă a trupelor”, că „totul a fost lăsat în voia sorții şi nu 
putea să nu ducă la un final nefericit”. Sunt de acord cu el în această privință 
şi în multe altele. Petrică venise în Moldova din Uzbekistan: fusese şeful 

adjunct al Şcolii Comandamentului Superior de Tancuri P.S. Rîbalko din 
Taşkent, anterior servise în Afganistan, iar, în aprilie 1992, a fost numit, de 
mine, în funcţia de şef al Direcţiei de pregătire militară a Armatei Naţionale. 

În ceea ce îl priveşte pe Constantin Antoci, acesta s-a trezit în mijlocul 
evenimentelor militare fiind absolut nepregătit pentru aceasta, ministrul se 
temea să dea ordine, se ferea de responsabilitate ca de foc şi tot timpul ac- 
ţiona în conformitate cu opinia lui Snegur. Acest bărbat masiv, înalt şi cu 
un aspect sănătos se îmbolnăvea brusc când situaţia se agrava, avea atacuri 
de astm, iar medicii care alergau în jurul său dădeau de înțeles că acesta 
avea nevoie de odihnă... 

În martie 1992, s-a hotărât formarea a 10 batalioane de infanterie moto- 
rizate din rezervă. În decursul lunii aprilie, în zona satelor Cobuşca Nouă, 
Cobuşca Veche, Speia şi în poligonul Bulboaca, sub conducerea coloneilor 
I. Paşchevici, N. Petrică şi A. Gorgan, a fost organizată pregătirea militară a 
batalioanelor, după care acestea au fost trimise pe câmpul de operaţiuni în 
majoritatea cazurilor în unităţile de carabinieri (MAI). Toate acestea se desfă- 
şurau în paralel cu formarea Ministerului Apărării şi a Marelui Stat-Major, 
cu primirea unităţilor din cadrul Armatei Sovietice, care au trecut sub juris- 
dicția Republicii Moldova, cu transferul patrimoniului acestora. Era o lipsă 
acută de ofițeri activi în întreaga Armată. La 12 mai 1992, în subordinea 
Ministerului Apărării, erau 51 de ofițeri - o cifră ridicolă pentru o ţară care 
se afla în stare de război! Sub jurisdicția Republicii Moldova au fost transfe- 
rate Regimentul de aviaţie de vânătoare nr. 86 (20 martie) şi Escadrila de 
aviaţie mixtă independentă nr. 153 (6 martie). Însă primele zboruri ale 
MiG-29 au fost organizate abia la 27 mai (în total, în timpul conflictului, 
au fost efectuate 31 de zboruri). La 1 aprilie, a fost creată Direcţia de con- 
traspionaj militar care, de asemenea, rezolva sarcinile ce ţineau de obținerea 
informaţiilor, la 25 aprilie, nucleul administrativ al Ministerului Apărării, la 
1 mai, serviciile de echipament şi de aprovizionare cu alimente şi serviciul 
medical, departamentele de construcţie şi de cazarmă şi alte subunități. La 
12 mai, pentru asigurarea conducerii grupurilor tactice în zona punctului 
de comandă de la Holercani, a fost instalat un centru de comunicații. În 
aceeaşi zi, a fost creată Direcţia de informaţii şi securitate radioelectronică, 
un detaşament de cercetare compus din 36 de persoane, precum şi structu- 
rile organelor de lucru cu personalul. La 25 mai a fost format un departa- 
ment de inginerie al Statului-Major General. La 12 iunie, Divizionul de 

rachete antiaeriene S-125 a luat în primire serviciul militar în raionul poli- 
gonului Bulboaca. 

La mijlocul lunii mai 1992, au fost formate patru grupe tactice: nr. 1 în 
direcția Chițcani, sub comanda colonelului Mihai Mămăligă (reprezentant 
al Ministerului Afacerilor Interne); nr. 2 în direcţia Bender, sub comanda 
colonelului Leonid Karasev (Ministerul Apărării); nr. 3 în direcţia Coşniţa, 
sub comanda colonelului Anatol Cociug (Ministerul Apărării); nr. 4 în 
direcţia Cocieri, sub comanda colonelului Nicolae Petrică (Ministerul 
Apărării). Statul-Major Operativ a organizat, pentru grupele tactice, aprovi- 
zionarea din spatele frontului şi pe cea medicală. Într-o situaţie extrem de di- 
ficilă s-au aflat comandanții acestor grupe care, în condiţiile unei lipse acute 
de ofițeri activi, au organizat puncte de sprijin, operațiuni militare şi au co- 
ordonat colaborarea între subunitățile Armatei cu cele ale Poliţiei şi ale Mi- 
nisterului Securității Naţionale. Mai mult de jumătate dintre cei chemaţi la 
batalioane serviseră anterior în cadrul unităţilor de construcţii şi aveau o pre- 
gătire militară slabă. Comisariatele militare orăşeneşti şi raionale, cu menta- 
litatea lor sovietică, continuau sabotajul în problematica încorporării celor 
aflaţi în rezervă şi trimiteau persoane care nu aveau specialităţile militare ne- 
cesare. Am solicitat ca trupele să fie completate cu rezervişti cu experiență 
militară în războiul din Afganistan, dar Comisariatul militar republican a 
completat plutoanele şi companiile, în mare parte, cu soldați constructori. 
(Cu regret aceste diversiuni şi lacune în completarea unităților Armatei cu 
rezervişti se executau sub conducerea nemijlocită a Comisariatului Militar 
al Republicii Moldova, condus la acea vreme de generalul Dabija-Cazarov). 

Ţinând cont de faptul că separatiștii intraseră în posesia a peste 30 de 
tancuri şi 50 de tunuri de artilerie, a apărut necesitatea consolidării grupelor 
tactice cu subunități de artilerie. La 13 aprilie, s-au format un divizion de arti- 
lerie antitanc şi o baterie de artilerie antitanc, care au fost trimise în direcția 
Cocieri. În iunie, au fost formate, adiţional, şi trimise pe câmpurile de operaţi- 
uni subunități de artilerie, aflate sub conducerea șefului de artilerie, colonelul 
V. Grosu (un ofițer de onoare şi demnitate, cu o mare experienţă în artilerie 
şi bun patriot, om integru şi curajos, devotat neamului şi ţării). La mijlocul 
lunii iunie, grupul de forțe şi mijloace ale artileriei era următorul: 

În direcția Chițcani: o baterie de obuziere cu afet mobil de calibrul 
152 mm D-20 (poziţie de tragere în satul Grigorievca); o baterie de tu- 
nuri antitanc MT-12 de calibrul 100 mm; un pluton de maşini de luptă 

cu rachete antitanc dirijate Şturm S; două baterii de aruncătoare de cali- 
bru 120 mm. 

În direcţia Bender: o baterie de obuziere cu afet mobil de calibrul 
152 mm D-20 (poziţie de tragere în satul Calfa); trei baterii de obuziere 
M-30 de calibrul 122 mm; o baterie de lansatoare multiple de rachete 
Uragan; o baterie de tunuri antitanc MT-12 de calibrul 100 mm; două plu- 
toane de maşini de luptă cu rachete antitanc dirijate Şturm S; o baterie de 
maşini de luptă cu rachete antitanc dirijate Concurs; două baterii de arun- 
cătoare de calibrul 120 mm. 

În direcția Coşniţa: o baterie de obuziere cu afet mobil de calibru 
152 mm D-20 (poziţie de tragere în satul Speia); o baterie de tunuri de 
munte M-30 de calibrul 152 mm (poziţii de tragere în raionul satelor 
Cruglic şi Corjevo); două baterii de aruncătoare de calibrul 120 mm. 

În direcţia Cocieri: trei baterii de tunuri de munte M-30 de calibrul 
152 mm (poziţie de tragere în satul Holercani); două baterii de tunuri an- 
titanc MT-12 de calibrul 100 mm; o baterie de maşini de luptă cu rachete 
antitanc dirijate Concurs; un pluton de maşini de luptă cu rachete anti- 
tanc dirijate Şturm; două baterii de aruncătoare de calibrul 12 mm. 

Când artileria moldovenească a intrat în luptă, situaţia de pe front a în- 
ceput să li se pară critică liderilor de la Tiraspol. După toate aparențele, la 
insistențele lui Smirnov şi ale anturajului acestuia, comandamentul Arma- 
tei a 14-a a încercat să exercite presiuni asupra Chişinăului. Acesta acţiona 
ca şi cum în Rusia nu ar exista niciun preşedinte, nicio Dumă de Stat, ca şi 
cum orice general, aidoma lui Napoleon, avea dreptul să ordone, cu de la 
sine putere, declarând război sau pace, şi chiar să coordoneze politica ex- 
ternă a ţării, adresându-se direct şefilor de stat! Astfel, la 19 mai, generalul 
Lebed i-a trimis preşedintelui Mircea Snegur declarația Consiliului militar 
al Armatei a 14-a cu următorul conţinut: 


În perioada 17-18 mai, situaţia din raionul Dubăsari s-a agravat brusc. 
S-a tras puternic asupra zonelor de locuinţe ale orașului, iar, printre altele, o 
unitate militară a Armatei a 14-a s-a nimerit sub tirul părților combatante. 

La 18 mai, 6 mine au fost trase asupra taberei militare permanente, iar 
alte 4 asupra căminelor familiilor de militari. În orașul Dubăsari, s-a înre- 
gistrat un număr semnificativ de victime din rândul civililor (au fost ucise 


două persoane. - I.C.). 

Din prima zi a conflictului, Armata a 14-a a adoptat o poziție de neu- 
tralitate, înțelegând că implicarea sa va atrage după sine consecințe mult 
mai grave pentru persoane nevinovate. 

Luând în considerare că evoluția evenimentelor din ultima perioadă ca- 
pătă un caracter extrem de agresiv și reprezintă o amenințare directă la 
adresa militarilor și a membrilor familiei acestora, Consiliul militar al Arma- 
tei notifică şi avertizează (??? - I.C.) conducerea Moldovei și a Transnistriei 
că, în cazul în care se va mai trage, de către oricare dintre părți, asupra tabe- 
relor militare permanente şi asupra zonelor de locuinţe, ne rezervăm drep- 
tul de a introduce, în zonele de conflict, în scopul apărării directe a 
obiectivelor și unităților militare, a zonelor de locuinţe și a familiilor mili- 
tarilor, tehnică de luptă și mijloace de foc, aflate în dotare, și de a lansa lo- 
vituri de răspuns (??? - L.C.). 

Concomitent, ne adresăm șefilor de stat, guvernelor și ministerelor afa- 
cerilor externe din Rusia, Ucraina, Moldova și România cu propunerea de 
a relua imediat negocierile și de a adopta măsuri urgente privind soluţiona- 
rea pașnică a conflictului politic şi militar din Transnistria. 

Consiliul militar al Armatei a 14-a de gardă. 19.05.92, 


În acele zile, Igor Smirnov a încercat să îşi asigure un culoar verde în ca- 
zul în care va fi nevoit să fugă din Transnistria. Potrivit mărturiei lui Mihail 
Bergman, acesta plănuia să fugă în Germania. La 25 mai, Smirnov a trimis 
o scrisoare Ministerului rus al Afacerilor Externe, solicitând permisiunea 
pentru 22 de persoane de a întreprinde o călătorie în această ţară cu scopul 
„studierii marketingului şi a dezvoltării producţiei mixte”. Bineînţeles că 
Smirnov s-a trecut în capul listei. 

De unde s-au găsit bani, într-o Transnistrie ruinată, pentru plecarea în 
străinătate a 22 de persoane? întreabă Bergman. Şi o a doua întrebare: Cine 
i-a inspirat lui Smirnov încrederea că organizaţiile internaționale juridice şi 
judiciare nu îl vor trage la răspundere chiar pe el pentru acțiuni ilegale, din 
perspectiva normelor de drept internațional? Cu toate acestea, „Smirnov 
era convins că el nu este pasibil de judecată și că nimeni nu va îndrăzni să 
îl tragă la răspundere”. Totuşi, liderul republicii autoproclamate nu a reu- 
şit să studieze marketingul şi noțiunile elementare ale sistemului german. 
La 1 iunie 1992, au început negocierile privind reglementarea conflictului 
între Parlamentul Republicii Moldova şi Sovietul suprem al republicii 
autoproclamate. În acel moment, pacea era dorită de foarte mulți oameni. 
Cel mai mult, aceasta era necesară autorităților moldoveneşti. Conform 

situaţiei din 5 mai, forțele unite ale Ministerului Apărării, Ministerului Afa- 
cerilor Interne şi Ministerului Securităţii Naţionale din Republica Moldova, 
aflate în zona de conflict, arătau, din punct de vedere numeric, astfel: ofi- 
țeri - 465 (dintre care 235 din Ministerul Apărării, 229 - Ministerul Afa- 
cerilor Interne, Ministerul Securităţii Naţionale - 1); sublocotenenţi - 29 
(Ministerul Apărării - 25, Ministerul Securităţii Naţionale - 4); soldaţi şi 
sergenţi - 5 438 (Ministerul Apărării - 3 304, Ministerul Afacerilor In- 
terne - 1 707, Ministerul Securităţii Naţionale - 316). 

În componenţa grupei tactice nr. 1 (comandant - locotenent-colonelul 
Anton Gămurari) intrau detaşamentele cu destinaţie specială nr. 1, 2 şi 3 
(în total, 450 de persoane). 

Din grupa tactică nr. 2 (comandant - colonelul Leonid Karasev) făceau 
parte: batalionul de infanterie moto nr. 1 (573 de persoane), un divizion de 
artilerie cu obuziere de calibrul 122 mm (109), un batalion de artilerie cu 
tunuri antitanc de calibrul 100 mm (53), o baterie de mașini de luptă cu ra- 
chete antitanc dirijate Concurs (63), în total - 918 persoane. 

În componența grupei tactice nr. 3 (comandant - colonelul Mihai 
Mămăligă) intrau batalioanele de infanterie moto 2 şi 3 (469 şi, respectiv, 
403 luptători), batalionul de poliţie nr. 1 (100), batalionul de poliţie nr. 6 
(254), un batalion de carabinieri (383), un divizion de artilerie (124), în 
total - 1 633. 

Din grupa tactică nr. 4 (comandant - colonelul Nicolae Petrică) făceau 
parte batalioanele de infanterie moto nr. 5 şi nr. 6 (414 şi 428), batalionul 
de poliţie nr. 2 (664), o companie de carabinieri (85), o companie de volun- 
tari (198), un detașament al Ministerului Securităţii Naţionale (132), o bate- 
rie de rachete antitanc dirijate (10), o subunitate de artilerie (153), în 
total - 2 175 de persoane. În subordinea nemijlocită a Statului-Major de pe 
lângă comandantul-şef al Forţelor Armate ale Republicii Moldova se aflau 
batalionul de infanterie moto nr. 4 (328), batalionul de infanterie nr. 7 (428) 
şi o grupare de artilerie. 

La 18 iunie, Parlamentul Moldovei a adoptat o hotărâre (încă una!) pri- 
vind „principiile de bază cu privire la reglementarea conflictului şi înceta- 


rea războiului”. 


Hotărârea politică referitoare la soluționarea pașnică a conflictului, în 
raioanele estice din Republica Moldova, la procesul început privind dezan- 
gajarea părților aflate în conflict şi retragerea tehnicii grele va fi, în general, 

percepută pozitiv de către luptătorii noștri, aflați pe câmpul de luptă de la 
Cocieri, mi-a spus şeful Departamentului de contrainformaţii din cadrul 
Ministerului Apărării, Anatol Coşciug. La primirea ordinului de inițiere a 
dezangajării, tabăra noastră nu a deschis focul, însă, la 8 iulie a.c., în preajma 
prânzului, asupra pozițiilor de apărare din satul Cocieri au fost trase focuri 
cu mitraliere de calibru mare. Acest fapt a generat neîncrederea soldaților 
cu privire la succesul eforturilor de pace și teama că vor fi necesare concesii 
majore pentru separatiști. lar cel mai important lucru este retragerea din lo- 
calitățile de pe malul stâng, aflate sub controlul și apărarea forțelor de drept 
din Moldova. Similar a opinat şi primarul satului Cocieri, într-o discuție 
cu comandamentul direcției. Colonelul Petrică și Statul-Major al acestuia 
desfășoară o activitate semnificativă pentru îndeplinirea ordinului primit, 
adoptă măsuri de interdicţie a deschiderii focului și a circulației necontrolate 


a armamentului și a muniției. 


Gardiştii şi cazacii de pe poziții manifestau o nemulțumire agresivă pri- 
vind tratativele de pace şi încălcau termenii armistiţiului. Astfel, din Bender, 
nu au fost retrase tehnica blindată şi artileria, ceea ce a generat neîncrederea 
militarilor noştri cu privire la faptul că transnistrenii îşi vor retrage trupele. 

Pe fondul negocierilor de pace între Chişinău şi Tiraspol, la 4 iunie, a 
avut loc o reuniune a Consiliului militar al Armatei a 14-a pe tema bilanţu- 
lui primului semestru al anului 1992. Comandantul, general-locotenent 
Netkaciov, a anunţat că ofiţerii şi sublocotenenţii care au trecut de partea 
Transnistriei autoproclamate vor fi concediaţi fără drept la pensie, iar uni- 
tățile militare care au trecut sub jurisdicția Transnistriei vor fi desființate. 
Drept dovadă, acesta a citit o telegramă codată a ministrului apărării, Pavel 
Graciov, din 29 mai 1992, referitoare la desființarea batalionului de geniu 
independent nr. 660. 

Potrivit lui Netkaciov, autorităţile din autoproclamata Transnistrie au 
întocmit liste cu toţi ofițerii şi sublocotenenţii din cadrul Armatei a 14-a, 
cu scopul de a exercita o constrângere psihologică asupra fiecăruia în parte 
şi de a-i obliga să treacă de partea Tiraspolului. Însă, cu privire la problema 
retragerii Armatei a 14-a din Transnistria, generalul Netkaciov a anunțat că 
acest lucru este imposibil, întrucât o mare parte din ofițeri şi sublocote- 
nenți sprijină aşa-zisa Republică Moldovenească Nistreană şi nu vor per- 
mite retragerea tehnicii militare. 

Discursul comandantului mi s-a părut lipsit de logică. Dacă militarii în- 
şişi vor să îl apere pe Smirnov şi pentru aceasta sunt dispuşi să încalce ordinul 

comandamentului, atunci de ce separatiştii ar mai exercita presiuni asupra 
acestora? Netkaciov a recunoscut că, timp de jumătate de an, din depozi- 
tele militare a fost furat un număr mare de armament şi muniție, printre 
care 3 095 de arme automate, iar acest proces continuă. În context, a dat 
drept exemplu dispariția din cadrul Regimentului de infanterie moto nr. 
179 al Diviziei de infanterie moto nr. 59 a cinci maşini de luptă de infante- 
rie de tip BMP-2 şi 228 de pistoale Makarov. Comandantul a dispus conso- 
lidarea pazei depozitelor militare, iar în cazul unui atac asupra acestora, 
folosirea armelor. De asemenea, a relatat despre o convorbire telefonică 
avută cu ministrul rus al apărării, generalul Graciov, care a promis că, în ca- 
zul în care situaţia va continua să se agraveze, va trimite în Transnistria uni- 
tăţi de desant în scopul apărării militarilor şi a patrimoniului militar. 

Ce însemna acest lucru? Conducerea Rusiei, sub pretextul apărării mili- 
tarilor (care deja luptau ei înşişi împotriva Moldovei) şi a depozitelor mili- 
tare (care, prin complicitatea Armatei, erau jefuite de transnistreni şi în 
stânga, şi în dreapta), anunţa disponibilitatea de a introduce forțe armate su- 
plimentare în raioanele de pe malul stâng al Republicii Moldova. Bineînţe- 
les că acest lucru nu se încadra în contextul discuţiilor privind armistițiul şi 
retragerea trupelor. Spre vară, Armata a 14-a controla Tiraspolul, Rîbnița, 
Dubăsari, Slobozia şi Grigoriopol. Deja nu puteam să mai reiau aceste 
localități prin forța Chişinăului. Moscova ne-a comunicat că retragerea 
Armatei a 14-a din Moldova va fi posibilă nu mai devreme de anul 1995, în- 
trucât în Rusia nu sunt locuinţe pentru ofițeri şi familiile acestora. La sfârşi- 
tul primului semestru, au fost confirmate privilegiile oferite ofițerilor şi 
sublocotenenţilor care îşi desfăşuraseră activitatea în Moldova: un salariu şi 
jumătate şi un an de muncă la un an şi jumătate. La frontiera cu Ucraina, 
pe teritoriul Rusiei, au fost formate două districte militare în cazul unor po- 
sibile incidente. În plus, se zvonea că şeful Regimentului de desant-paraşu- 
tare nr. 300, colonelul Aleksei Lebed (fratele lui Aleksandr Lebed), primise 
ordin de la Moscova, din partea ministrului apărării, Pavel Graciov, să 
arunce în aer depozitul de muniții de la poligonul Bulboaca. 


CAPITOLUL 32 


Trădătorii şi trădarea 


Un război murdar: trădătorii şi trădarea. Panuş îi ajută pe gardişti. 
De ce Antoci nu a avut nevoie de Inspectoratul pentru resurse 
umane. Ce se ascundea în spatele situației de urgență din satul 
Glinoe2 Cum Antoci şi Molojen au îmbrăcat garda transnistreană? 
Cine a tras asupra lui Gămurari? Disciplina în cadrul Armatei, 
Poliției şi în rândul voluntarilor. Beţie în posturi. 0 minciună 

dulce pentru comandantul suprem. Ministerul Securității 
Naţionale adună probe compromițătoare la adresa mea 


Acest capitol aş dori să îl dedic, în special, temei trădării din anii de răz- 
boi 1990-1992 - o trădare pe care am simţit-o încă de la începutul operaţiu- 
nilor militare şi până în momentul armistiţiului. Voi începe cu episoadele 
pe care nici acum nu îmi face plăcere să mi le amintesc, dar este necesar să 
fie ţinute minte. 

La 2 martie 1992, între ora două şi trei noaptea, sediul Secţiei orăşe- 
neşti de poliție din Dubăsari a fost ocupat, iar poliţiştii, inclusiv şeful ad- 
junct, Vladimir Kolesnik, au fost dezarmaţi şi trimişi la Tiraspol, fiind, 
ulterior, dați în schimbul unor gardişti reținuți. Conform anchetei între- 
prinse de Inspectoratul pentru resurse umane din cadrul Ministerului 
Afacerilor Interne, dimineaţa, când totul se terminase şi avioanele de asalt 
distruseseră mijloacele de transport ale poliției, Nicolae Panuş, locţiitorul 
lui Plămădeală, ulterior numit în funcţia de şef al Departamentului de urmă- 
rire penală din cadrul MAI din Moldova de ministru C. Antoci, s-a apro- 
piat de clădirea Comisariatului de poliție. Acesta a scos liniştit din garaj 
maşinile roşii de serviciu marca Jiguli, s-a interesat despre un drum sigur 
spre Chişinău şi a plecat. 


409 


General ION COSTAŞ 


Fost şef al Secţiei orăşeneşti a afacerilor interne din Dubăsari, Nicolae 
Panuş, după transferul în Capitală, a continuat să locuiască împreună cu 
familia în Dubăsari. În general, acest oraş a fost centrul a numeroase pro- 
vocări: un timp îndelungat, acolo la o brutărie a lucrat Voronin şi mulți 
din echipa acestuia, precum Mişin, Molojen, Chiţul... În cadrul colegiului 
Ministerului, şeful Departamentului de urmărire penală, Panuş, a fost 
întrebat, şi nu doar o singură dată, de ce, în momentul în care situaţia se 
agrava, el făcea naveta spre acest oraş, propunându-i-se de nenumărate ori 
evacuarea familiei de acolo. Însă în Dubăsari Panuş nu era urmărit de ni- 
meni, din simplul motiv că era asociat cu gardiştii. Ancheta a dezvăluit că 
în noaptea în care sediul Poliţiei din Dubăsări fusese asaltat, Panuş se 
aflase în oraş, iar dimineaţa a văzut foarte bine în ce capcană căzuseră co- 
legii săi. Cu toate acestea, Panuş s-a apropiat liniştit de clădirea Secţiei raio- 
nale de poliţie şi s-a înțeles cu gardiştii să ia din garajul postului o maşină. 
După ce a stat o vreme ca un simplu spectator lângă clădirea în care co- 
legii săi erau ţinuţi prizonieri, Panuş a plecat la Chişinău, la serviciu, 
chipurile, pentru a riposta împotriva separatiştilor. Nu l-a interesat ce se 
întâmpla în acea perioadă cu poliţiştii arestați! Ginerele lui Panuş avusese 
relaţii deschise cu Tiraspolul, fusese arestat, apoi eliberat şi din nou ares- 
tat la Anenii Noi, în drum spre Tiraspol, în condiţii suspecte: tânărul 
transporta 100 000 de ruble şi 4 000 de dolari. La 20 martie, logodnicul fii- 
cei celei mici a lui Panuş, Aleksandr Kolomenciuk, a fost arestat la intersec- 
ţia de lângă satul Roghi, unde era amplasat un post de poliţie. 

Împreună cu trei gardişti, acesta transporta cu un camion marca KrAZ 
o puşcă AK-5 din Dubăsari. Maşina nu a fost oprită decât după ce s-a tras 
în roţi, întrucât şoferul nu a încetinit pentru a-i fi verificate documentele. 
Voluntarul Andrei Darie, fiind de serviciu la postul de poliţie, l-a recunos- 
cut pe Aleksandr Korsak, care se afla la volanul vehiculului: la 14 martie, 
acesta a condus un camion KamAZ, din care s-a tras asupra aceluiaşi post 
de poliţie. Atunci, trei gardişti înarmaţi au reuşit să fugă. Poliţiştii au ripos- 
tat trăgând cu mitraliera, maşina a luat foc şi a explodat. 

Ulterior, depunând mărturie, Darie a relatat faptul că tatăl lui Korsak, an- 
gajat al coloanei de maşini nr. 5, transporta din Herson combustibil pentru 
Statul-Major al gardiştilor şi distribuia la posturi armament şi muniție. La 
14 martie, tânărul în vârstă de 17 ani, înlocuindu-l pe tatăl său, transporta pa- 
tru aruncătoare de grenade şi pistoale-mitralieră de tip AKS-74, împreună 


410 


TRANSNISTRIA. CRONICA UNUI RĂZBOI „NEDECLARAT” 


cu doi gardişti (unul dintre aceştia, Kalinkin, îl escorta pe şeful adjunct al 
Secţiei orăşeneşti de poliției Kolesnik, care fusese reţinut). Toţi cei patru ti- 
neri, inclusiv ginerele lui Panuş, locuiau împreună într-o curte şi se ocu- 
pau, la solicitarea şefului coloanei de maşini, cu cercetarea poziţiilor Poli- 
ţiei moldoveneşti. Aleksandr Kolomenciuk le-a povestit despre gradul de 
rudenie cu şeful Departamentului de urmărire penală şi a solicitat elibera- 
rea sa. Poliţiştii nu l-au crezut, însă Panuş, prin intermediul ministrului ad- 
junct colonel Boris Muravschi (unul dintre informatori fideli şi susținător 
al separatismului transnistrean), folosind comunicațiile speciale, le-a telefo- 
nat din Statul-Major din Holercani şi le-a ordonat să îi trimită pe cei arestaţi 
acolo. Poliţiştii au fost indignaţi, fiind la un pas de a-l linga. În final, toți cei 
patru spioni au fost trimişi, iniţial, la Secţia raională de poliţie din Criuleni, 
ulterior, la Departamentul de urmărire penală din cadrul Ministerului Aface- 
rilor Interne, unde au fost eliberaţi ilegal la ordinul lui Panuş, fără respecta- 
rea procedurilor judiciare. 

La 11 martie 1992, locuitorii satului Cocieri l-au reţinut pe fostul an- 
gajat al Secţiei raionale a afacerilor interne, Igor Sacinschi, care participase 
la asaltul asupra comisariatului de aici, iar împreună cu acesta şi pe ajuto- 
rul anchetatorului penal. Ambii erau înarmaţi cu grenade şi pistoale. La 
dispoziţia lui Muravschi şi a lui Panuş, cei doi au fost eliberați. Incredibil, 
dar adevărat, în dispoziția privind renunțarea la urmărirea penală, Panuş a 
scris că Sacinschi primise pistolul de tip Makarov de la Statul-Major al gar- 
diştilor, drept „armă din dotare”! Acest lucru s-a întâmplat la nouă zile 
după asaltul asupra Secţiei orăşeneşti de poliţie din Dubăsari. 

Inspectoratul pentru resurse umane din cadrul Ministerului Afacerilor In- 
terne, condus de Valeriu Coţiuba, a formulat o serie de acuzaţii la adresa lui 
Panuş, care a fost concediat, iar cazul a fost transferat Procuraturii. Cu toate 
acestea, dovezile adunate referitoare la comportamentul ciudat al şefului De- 
partamentului de urmărire penală au stat timp de trei luni pe biroul minis- 
trului de interne, Constantin Antoci. Acesta din urmă l-a sancţionat doar 
atunci când a primit instrucțiuni de la preşedintele Snegur. 

În timp ce Coţiuba îl verifica pe Panuş, acesta din urmă, la solicitarea mi- 
nistrului, îl verifica pe Coţiuba. La şedinţa colegiului din 13 iulie, au fost dez- 
bătute simultan două probleme. Avocatul lui Panuş, Boris Muravschi, a 
propus ca şefului Departamentului de urmărire penală să i se ofere posibilita- 
tea de a-şi da demisia din cadrul organelor de interne. În ceea ce îl priveşte pe 

Valeriu Coţiuba, acesta a fost eliberat din funcție şi concediat din Statul-Ma- 
jor, chipurile, pentru „neglijenţă în păstrarea documentelor secrete”. În 
plus, colegiul Ministerului a avut îndoieli cu privire la necesitatea existenței 
acestui inspectorat pentru resurse umane şi a dispus reîncadrarea acestuia în 
componența Departamentului de cadre, aşa cum era în perioada ministru- 
lui Voronin. În plus, nu cu mult timp înainte de acest eveniment, eu îl elibe- 
rasem din funcție pe B. Muravschi pentru neglijență, potrivit materialelor 
prezentate chiar de către Inspectorat, însă Antoci l-a repus în funcția de mi- 
nistru adjunct. Cineva avea nevoie ca Inspectoratul să fie privat de indepen- 
dență şi să scape de un control inoportun. De aceea toate cazurile curente 
au fost amânate până la finalizarea conflictului, iar dizolvarea Inspectoratu- 
lui s-a accelerat. Ministerul a ignorat chiar şi faptul că nu avea dreptul de a 
introduce schimbări în propria structură fără acordul Guvernului. 

Toate acestea demonstrează faptul că, în timp ce oamenii de rând se îm- 
puşcau între ei în tranşee, autoritățile complotau şi fraternizau în culise cu 
milițienii din Transnistria, încălcau legile şi instrucțiunile în numele relații- 
lor personale, trădau interesele poporului, care alesese calea independen- 
ţei. Repet, totul a început cu trădare şi cu trădare s-a încheiat. Într-adevăr, 
acesta a fost un război murdar, dus de ambele tabere! În momente critice, 
conducerea de la Tiraspol se pregătea să îşi lase tovarăşii de luptă în voia 
sorții, iar la Chişinău înalții reprezentanţi ai puterii colaborau în secret 
cu separatiştii. 

Sunt convins că atât incidentul din Dubăsari, din toamna anului 1990, 
cât şi asediul asupra clădirii Poliţiei din Dubăsari, din martie 1992, au fost 
provocate cu implicarea angajaţilor din cadrul MAI, care lucrau acolo încă 
de pe vremea lui Voronin. Pe ruta Chişinău-Cimişlia, unde era situat Sta- 
tul-Major, era un flux continuu de dezinformare. Cum se puteau lua decizii 
corecte având un astfel de serviciu? Am scris deja despre laşitatea, ignoranța 
şi trădarea ministrului adjunct Plămădeală şi a adjunctului acestuia, Panuş, 
din toamna anului 1990. Din cauza unora ca ei operaţiunea a fost compro- 
misă, trei persoane au murit, iar reputaţia Ministerului Afacerilor Interne 
a suferit un prejudiciu ireparabil. 

Chiar aceşti funcționari au inițiat o campanie de denigrare a celor care 
îşi făceau treaba cu adevărat. În 1991, aceştia au trimis plângeri la Moscova, 
iar în timpul anchetei asupra evenimentelor petrecute pe podul din Dubăsari 
au trăit cu speranţa că ministrul de interne din acea perioadă, Boris Pugo, 

„va pune lucrurile în ordine”. Discuţiile privind responsabilitatea pentru 
cele întâmplate în Dubăsari şi Comrat au dus la înrăutățirea relaţiilor mele 
cu Guvernul, întrucât lui Druc i se raporta că intenţionez, chipurile, să 
arunc asupra sa întreaga responsabilitate pentru cele întâmplate. Dar iată că 
nimănui nu i s-a părut ciudat, suspect sau act de trădare refuzul categoric 
lui Antoci, în timpul conflictului împotriva separatiştilor găgăuzi, de a 
ocupa funcţia de comandant al forțelor unificate a MAI la Comrat (unde, 
cu puţin timp în urmă, fusese şeful Secţiei raionale a afacerilor interne). 

Opoziția, împiedicând Ministerul Afacerilor Interne în activitatea de 
iniţiere a reformelor, în cele din urmă, s-a divizat în cea „pentru malul drept” 
şi cea „pentru malul stâng” (Grosul, Ovseannikov, Zaharov s-au mutat la 
Tiraspol), însă, în general, s-a menţinut ca o forță unită de frânare. Între apa- 
ratul central al MAI şi cioburile acestuia de la Tiraspol aveau loc contacte 
neoficiale (între foşti colegi de MAI) permanente. Acestea au colaborat 
mult timp, iar o ruptură între ele ar fi fost de neimaginat. Desigur, autorită- 
ţile evocau nu o opoziţie, ci o reconciliere a celor două părți, însă negocie- 
rile de pace şi stabilirea unor punți erau în competenţa politicienilor, şi nu 
a aparatului MAI. Astfel de legături personale erau pasibile de scurgeri de 
informaţii, în mod unilateral, iar pentru acest lucru plăteam cu viaţa poli- 
ţiştilor. Din cauza trădării, la 13 noiembrie 1991, brigada de poliție cu des- 
tinație specială a căzut într-o ambuscadă, în timp ce se îndrepta să-i ajute 
pe angajaţii Secţiei raionale din Vulcăneşti, care fusese incendiată. O per- 
soană a fost ucisă, armamentul a fost capturat. În privinţa acestui eveni- 
ment niciodată nu s-a făcut şi nici nu a fost iniţiată vreo anchetă. 

Un scenariu similar a avut loc şi la Dubăsari, la 13 decembrie 1991: gar- 
diştii reținuți au mărturisit că brigada de poliție cu destinație specială care 
se îndrepta pentru a oferi ajutor Secţiei raionale de poliție din Dubăsari a 
fost aşteptată (datorită scurgerii de informaţii), de la ora nouă seara, la o in- 
tersecţie, incidentul soldându-se cu moartea a patru poliţişti. 

În zilele referendumului din 17 martie 1991, comandantul Regimen- 
tului trupelor de interne din Chişinău, Petru Jivora, a trimis cu de la sine 
putere, la Tiraspol, pentru organizatorii acestei acțiuni, un batalion „pen- 
tru menţinerea ordinii” care a trecut imediat de partea autoproclamatei 
Republici Moldoveneşti Nistrene. Pentru această greşeală, fostul Minister 
al Afacerilor Interne din URSS l-a demis pe Jivora din funcţie şi l-a numit 
în funcţia de comandant adjunct al Regimentului de escortă al unității 

militare nr. 7481. La 9 ianuarie 1992, în timpul transportului unor tineri 
rezervişti din Centrul de învățământ din satul Glinoe, raionul Grigoriopol, 
la Chişinău, coloana de maşini a fost atacată de 170 de luptători trans- 
nistreni înarmaţi cu pistoale-mitralieră şi grenade. Şeful convoiului a pre- 
dat de bunăvoie gardiştilor peste 400 de arme automate. Jivora a pretins că 
a procedat în acest mod, deoarece a dorit să evite o vărsare de sânge, însă ar- 
mamentul predat ulterior a fost folosit împotriva poliţiştilor moldoveni. 
Menţionez faptul că unitatea militară 7481 se ocupa cu paza locurilor de de- 
tenţie şi cu escorta deţinuţilor, subordonându-se în acea perioadă Direcţiei 
trupelor interne a fostei Uniuni Sovietice. Cazacii şi gardiştii din Transnistria 
l-au legat pe Jivora, iar pe tinerii soldaţi i-au bătut, capturând patru autove- 
hicule în care se aflau câteva sute de pistoale-mitralieră şi muniţia aferentă 
acestora. Conducătorul acţiunii infracţionale, maiorul Postică, şeful Sec- 
ţiei de Apărare Civilă din Dubăsari, a reuşit să îl anunţe pe Jivora că atacul 
a fost întreprins la ordinul direct al lui Igor Smirnov. 

În final, ministrul Antoci l-a compătimit sincer pe conducătorul convo- 
iului şi l-a numit în funcţia de şef adjunct al Regimentului de carabinieri, an- 
tedatând decretul. De pe această funcţie, în care nu a lucrat nici măcar o zi, 
colonelul a ieşit la pensie şi astăzi trăieşte liniştit pe banii contribuabililor să- 
raci din Moldova a cărei integritate teritorială nu a dorit să o apere. 

Nu numai Armata a 14-a a îmbrăcat, a încălțat şi a înarmat garda şi 
Miliția de pe malul stâng. Cineva a mulțumit pentru acest lucru şi Ministe- 
rului Afacerilor Interne din Moldova. În decembrie 1991, din Statele Baltice 
au fost aduse în Dubăsari două autocamioane tip TIR cu echipament în 
valoare de 20 000 de ruble. Totul a fost capturat de gardişti. Nicio anchetă 
nu a fost întreprinsă. La aflarea acestei veşti l-am convocat de urgență pe ad- 
junctul meu pe probleme de Logistică, V. Molojen, şi i-am condiționat rămâ- 
nerea sa în funcție de returnarea către gardişti a autocamioanelor capturate 
de ei la Chişinău, nu mai târziu de ora 10.00. După pizza şi audierea la mi- 
nistrul de interne, Molojen s-a deplasat la Smirnov şi, după o discuţie între 
patru ochi, totul a fost returnat de urgenţă. 

Un alt incident revoltător: în mai 1992, după plecarea mea la Ministe- 
rul Apărării, în timp ce ministru de interne era Antoci, a fost comis un jaf 
asupra bunurilor materiale şi a armamentului din depozitele Ministerului 
Afacerilor Interne din Moldova. Prejudiciul a fost estimat la o jumătate de 
milion de ruble, însă o analiză completă, practic, nu a fost întreprinsă. 

Potrivit regulamentului, Serviciul de Control şi Revizie trebuia să întreprindă 
imediat o revizie, iar Inspectoratul pentru resurse umane - o anchetă de 
serviciu. Însă ministrul Antoci nu a permis angajaţilor acestor servicii să îşi 
îndeplinească atribuţiile. Mai degrabă echipamentul de model sovietic a fost 
vândut în Ucraina, unde Miliția a purtat mult timp uniforma veche. 

Toate aceste lucruri nu puteau fi ascunse. În tranșee, militarii moldoveni 
şi voluntarii purtau discuţii pe tema trădării liderilor moldoveni, refuzând să 
lupte. Unul dintre angajaţii Ministerului Apărării m-a anunțat, într-o 
notă-raport, că se vehicula opinia că „toate eșecurile de pe front şi numărul 
mare de victime în rândul apărătorilor integrităţii Moldovei sunt verigile 
unui singur lanţ, o consecinţă a trădării în sferele înalte... S-au convins de 
acest lucru mai mult decât orice în timpul operațiunilor din Bender. Astfel, 
primind misiunea de luptă, adesea erau prinși în ambuscadă sau imediat asu- 
pra lor era deschis focul de artilerie”. În iunie 1992, un batalion întreg a ple- 
cat de pe poziţiile din câmpul de operaţiuni de la Bender pentru „a pune 
lucrurile în ordine“ cu „trădătorii din Parlament”. Oamenii au fost cu greu 
opriți din drum prin dispoziţia personală şi trimişi înapoi. Am fost anunțat 
că şi voluntarii pregătesc o campanie în Chişinău cu scopul de „a-i pedepsi 
pe unii conducători”. 

Secţia de informaţii din cadrul Ministerului Apărării a raportat despre 
o scurgere de informaţii din cercurile parlamentare: 


Din surse de încredere a fost obținută informația potrivit căreia deputa- 
tul din Parlament, P., transmite, în mod regulat, telefonic, Statului-Major al 
gărzii, din satul Parcani, date confidențiale privind activitatea comisiei par- 
lamentare, deciziile propuse, vizitele specialiștilor din România în vederea 
acordării sprijinului în soluționarea unor probleme concrete. De asemenea, 
s-a raportat despre starea social-economică a Republicii, a Chişinăului, de- 
spre starea de spirit din înaltele eșaloane ale Puterii. De cele mai multe ori, P. 
poartă discuții cu Pologov, care vine din Tiraspol pentru acest lucru (cu 
automobilul marca VAZ-2104, de culoare vișinie, număr de înmatriculare 
74-90). În lipsa lui Pologov, informațiile sunt transmise lui Kiricenko 


Mihail Feodorovici, comandantul gărzii locale. 


Documentul este datat cu 8 iulie 1992... 
Despre trădarea la nivel înalt din timpul războiului relatează plin de 
convingere generalul Anton Gămurari: 

Înainte de începerea conflictului, dispuneam de aproximativ 30 de 
transportoare blindate, iar Guvernul a decis să achiziţioneze din Arzamas 
încă 14 pentru brigadă. În februarie 1992, am trimis un grup de specialişti 
după maşini. Însă informaţiile - cum, când, cu ajutorul cui? - s-au scurs la 
Tiraspol, iar despre acest lucru, la rândul nostru, am aflat şi noi. Fără îndo- 
ială, nu mai puteam să aducem maşinile la destinaţie. Şi atunci, însoțitorii 
au luat la ochi brigada de mecanici, dând ordin ca trenul să meargă prin 
Ocniţa. Până ce maşinile au fost puse în funcţiune - războiul era deja în toi, 
iar eu am primit de la Antoci o mustrare dură pentru că am trimis trans- 
portoarele blindate direct pe poziţii... Cine transmitea informaţiile din Mi- 
nisterul Afacerilor Interne la Moscova şi Tiraspol? Vadim Mişin, Vladimir 
Molojen, Boris Muravski...???? - pentru prima dată, s-a vorbit despre acest 
lucru în anul 2005. 

Scurgerea de informaţii avea loc şi prin intermediul altor canale. Nici nu 
primeam bine ordinul, că la Tiraspol se cunoştea deja conţinutul acestuia. O as- 
tfel de problemă a existat şi până în anul 1992, şi după. Odată, rapor- 
tam cu privire la situaţia existentă, în cadrul Consiliului militar, în prezenţa 
a cinci persoane - informaţiile mele s-au scurs imediat către Tiraspol, iar se- 
paratiştii şi-au consolidat poziţiile exact acolo unde eu doream să atac... Ul- 
terior, a trebuit să iau în considerare acest aspect şi fie nu prezentam toate 
informaţiile, fie spuneam într-un fel și procedam altfel... În plus, în 1998, 
am discutat întâmplător cu un colonel al Armatei Naţionale, care fusese tri- 
mis în Bender pentru a evacua şapte deputaţi parlamentari moldoveni în aju- 
nul evenimentelor din 19 iunie 1992. Colonelul şi-a adus aminte cu uimire 
despre această sarcină: avea impresia că cineva cunoştea în prealabil eveni- 
mentele din Bender. Atunci, de ce Ministerul Securităţii nu ştia despre acest 


lucru? De ce nu ştiam eu? Dacă cineva ştia, de ce nu a anunţat? 


Relatarea lui Anton Gămurari despre circumstanțele ciudate în care 
acesta a fost rănit în Bender este cunoscută de mulți colegi ai acestuia şi de 
veteranii războiului din Transnistria. Prezint această întâmplare conform 


spuselor generalului însuşi: 


La 3 iulie 1992, am fost rănit. Glonţul a pătruns în piept, un pic mai 
sus de inimă, în momentul în care discutam cu ofițerii veniți din Chişinău, 
stând la intrarea în Secţia orășenească de poliție din Bender. În timpul dis- 
cuției, gesticulam și de aceea m-am dat într-o parte, exact în momentul 


împușcăturii, fapt ce mi-a și salvat viaţa. A tras un lunetist de pe pozițiile 

noastre, unde era dislocată grupa Ministerului Securității Naţionale. Când 
cei care au tras şi-au dat seama Că sunt rănit, au fugit. Însă doi tineri au vă- 
zut cine a tras și mi-au povestit. Ulterior, aceștia au fost asasinați. Apropo, 
fusesem avertizat, în prealabil, de către angajați din cadrul Ministerului 
Securității Naţionale, care mă simpatizau, asupra faptului că se urmărește 
asasinarea mea. Cuiva îi era necesară eliminarea unor persoane care partici- 
pau profesionist la război! A mai fost un caz similar. leșeam din clădirea 
Secției orășenești de poliție din Bender, pregătindu-mă să merg Într-o 
direcţie, însă, brusc, m-am întors în altă direcţie. În acea direcţie, unde, 
inițial, vroiam să merg, a trecut un glonț. În jur erau numai de-ai noștri. 


Cine putea trage în mine? 


După război, am aflat că, din cauza trădării, a eşuat planul secret privind 
lichidarea comandantului de batalion, Kostenko. Unul dintre apropiații co- 
mandantului gardiştilor din Bender a propus să execute acest plan cu condi- 
ţia să i se asigure plecarea în Germania după finalizare. În Chişinău, detaliile 
operațiunii erau cunoscute doar de câteva persoane. La scurt timp, gardistul 
care a propus să îl denunțe pe Kostenko a fost arestat şi împuşcat de ai noştri. 
Între liderii de la Chişinău şi Tiraspol, încă de la începutul anilor '90, se în- 
trezărea un acord şi o coordonare a acțiunilor, iar această înțelegere reciprocă 
s-a consolidat cel mai puternic după război. Snegur, Lucinschi şi Voronin 
au găsit întotdeauna un limbaj comun cu Smirnov, atunci când era vorba 
despre propriile interese, în special despre cele de natură financiară. Cu toate 
acestea, în timp ce separatiştii îşi apărau cu ardoare, întotdeauna şi oriunde, 
autoproclamata republică ca pe o afacere proprie, în acest context, conducă- 
torii noştri nu ezitau să trădeze interesele Republicii Moldova în numele so- 
luţionării unor probleme de interes personal. 


Fu însumi, după război, am văzut o scenă, filmată de camerele video de 
supraveghere, a mărturisit generalul Anton Gămurari. În timpul unei între- 
vederi a liderilor de la Chișinău și Tiraspol, Mircea Snegur s-a îmbrățișat cu 
Șevțov-Antiufeev ai cărui pantaloni s-au ridicat, fiind vizibil că pe o parte 
a gleznei era prins un pistol, iar, pe cealaltă parte, un cuțit. lată, de așa na- 


tură erau negocierile pașnice. 


Redau o scenă simbolică. Atunci când din Tiraspol era lansată încă o mo- 
meală, liderii noştri se aruncau asupra ei precum un câine flămând asupra 
unui picior de pui. Oare aceştia nu vedeau că în spatele propunerilor de 

pace, în mod invariabil, erau, vorbind la figurat, otrava şi pumnalul? Ba ve- 
deau foarte clar, însă, în paralel, li se făceau propuneri sub foşnetul hârtiilor 
de valoare pe care nu puteau să le refuze. Atmosfera trădării plutea în aer, 
poporul o simţea intuitiv şi o dezbătea deschis, iar din această cauză puţini 
erau cei care voiau să lupte. Doar cei care fuseseră afectaţi direct de eveni- 
mente, cei care suferiseră din cauza separatiştilor şi, din păcate, cei care nu 
aveau nimic de pierdut erau fără căpătâi sau nu aveau loc de muncă şi do- 
reau cu ardoare continuarea luptei prin orice mijloace. Pentru a înţelege ceea 
ce gândeau oamenii nici măcar nu trebuia să se facă un sondaj. Pentru veridi- 
citate voi prezenta date privind o evaluare a stării de spirit a celor aflați pe po- 
ziţii, prezentate la 18 iunie 1992 de locotenent-colonelul I. Stratan, într-un 
raport privind starea operativă, adresat mie. 


Analiza stării moral-psihologice a militarilor din rândul rezerviștilor 
aflați pe poziţii la Cocieri indică faptul că, în urma recentelor evoluții poli- 
tice din Republică și a contactelor bilaterale care au avut loc, atât în teatrul 
de operații militare, cât și în cadrul comisiilor parlamentare luptătorii și-au 
exprimat reticenţa de a participa în continuare la operaţiunile militare. În 
cazul unei comenzi de atac, sunt posibile refuzuri și dezertări în masă. Încă 
din primele zile ale conflictului, în rândul voluntarilor și localnicilor partici- 
panţi la operațiunile militare starea de spirit a fost contradictorie. Aceștia 
susțin că, indiferent de circumstanțe, nu vor lăsa arma din mâini până când 
nu se va obține victoria asupra separatiștilor. Dacă se va lua o decizie cu pri- 
vire la dezarmarea lor, vor trece în ilegalitate şi vor duce un război de parti- 
zani. În prezent, persoane neidentificate din Cocieri şi din satele vecine 
dețin aproximativ 60 de pistoale-mitralieră furate în timpul unui asalt asu- 
pra unităţii militare, la începutul lunii martie a.c. În acelaşi timp, în rândul 
voluntarilor disciplina este extrem de precară. Au fost observate beții și scan- 
daluri regulate, nesupunere faţă de comandanţi și superiori. Astfel, la 17 iu- 
nie, la ora 23.00, în compania voluntarilor, subordonată batalionului de 
poliție (comandant Grama, câmpul de operaţiuni din Cocieri), a izbucnit o 
bătaie în urma căreia două persoane au fost rănite, inclusiv prin împușcare, 
jar un anume Platonov a fost ucis. Tot aici, soldatul O. Tacu din compania 
rezerviștilor, formată din voluntari, ca urmare a manipulării imprudente a 
armei, l-a rănit mortal pe Tudor Ivan. La 17 iunie, a fost descoperită dis- 
pariția a doi militari înarmaţi din compania a 3-a a batalionului 5: Vulpe 
Ion Gheorghe (AK-74 nr. 5406894) şi Mălăieru lon Gheorghe (AK-74 
nr. 5403338). Fiecare avea asupra sa 60 de cartușe. 

Au fost obținute date veridice privind atitudinea extrem de critică a vo- 
luntarilor înarmaţi din Grigoriopol față de activitatea Parlamentului Republi- 
cii şi a organelor executive din Moldova. Au fost semnalate cazuri sistematice 
privind ieșiri cu armament în Chișinău și în satul Anenii Noi unde, în noap- 
tea de 16 spre 17 iunie, s-a produs un scandal în cadrul căruia s-a utilizat 
armamentul împotriva locuitorilor din satele Speia și Delacău. Angajaţii 
Poliției, comandanții subunităților din cadrul cărora făceau parte voluntarii 
(45 de persoane), au încercat să dezarmeze acest grup, însă comisarul Secţiei 
raionale de poliție din Criuleni, locotenent-colonelul Ctitor, a împiedicat, 
practic, acest lucru, acuzându-i pe comandanţi de insuficientă „activitate 
educativă” Din rândul voluntarilor menționați făceau parte persoane din 
lumea interlopă și alte elemente declasate. Aceștia au susținut că au primit 
armamentul de la Ctitor şi numai acestuia îl vor preda, în caz de necesitate. 

În ultima perioadă, invocând diferite pretexte, conducerea Ministerului 
Afacerilor Interne din Republica Moldova (ministru, Constantin Antoci. - 
I.C.) a retras subunitățile de poliție de pe pozițiile de luptă. Înainte de 
începerea sesiunii parlamentare a Republicii Moldova, batalionul 1 de po- 
liție a fost retras de pe câmpul de operații. Sub pretextul restabilirii ordinii 
în orașul Ialoveni, au fost retrași 20 de polițiști din cadrul Secţiei raionale 
de poliție din Ialoveni. Din cauza reorientării Poliţiei către combaterea 
infracţionalității, pe câmpul de operații din Cocieri a încetat să mai acti- 
veze grupa de cercetare a maiorului de poliție, Busuioc C. În ultima perioadă, 
în linia întâi a câmpului de operații din Coșniţa, au rămas, în total, 45 de 
polițiști. În ultimele 24 de ore, situația în zona de conflict a fost mult mai 
liniştită. În acelaşi timp, folosindu-se de armistițiu, separatiștii continuă să 
își consolideze pozițiile de luptă şi tragere. În dimineaţa zilei de 17 iunie, s-a 
constatat că două tancuri ale inamicului au fost îngropate în faţa postului al 11- 
lea al câmpului de operaţii din Cocieri, la o distanţă de 800-1 000 de 


metri de poziţiile noastre. 


Până la evenimentele din Bender mai era exact o lună. 


Personal, am raportat regulat preşedintelui despre atmosfera moral-psi- 


hologică din teatrul de operaţii militare. Nu ştiu ce îi spuneau alţii lui 
Mircea Snegur. Sunt convins şi ştiu cu certitudine că acesta a avut consilieri 
care nu au nimic în comun cu milităria (N. Chirtoacă, C. Antoci, A. Plugaru, 
C. Oboroc, V. Berlinski şi mulți alții). Majoritatea consilierilor erau dile- 
tanți în probleme militare, nu au absolvit şcoli şi academii militare, nu au 


condus unități militare şi cunoşteau superficial acest gen de activitate, doar 

din filme şi romane, deseori din surse „auzite la piață”. Activitatea acestor 
sfetnici pe probleme militare era ghidată doar de dorința de a fi bine văzuți 
de către şefi şi de a se simți importanți. Toţi aceşti consilieri ai comandantu- 
lui suprem Snegur, care priveau cu încântare evoluţia de pe câmpurile de 
luptă, îi prezentau şefului statului rapoarte false, inventând un fel de „sate 
ale lui Potemkin” mângâindu-i cu minciuni dulci orgoliul şi cerând în ace- 
laşi timp tot felul de favoruri. Desigur, toate acestea nu au fost trecute pe 
hârtie şi nici arhivate, întrucât nimeni nu a vrut să fie acuzat de lipsă de pro- 
fesionalism şi de dezinformare... În final, comandantul suprem avea im- 
presia că se află în fruntea unor forțe armate capabile de luptă, care pot fi 
conduse bine şi pe care le poate muta pe tabla de şah aşa cum va găsi de cu- 
viință. Aceasta era un fel de megalomanie dezastruoasă pentru stat şi popor. 
În realitate, situaţia în cadrul Armatei și Poliţiei reflecta realităţile unei pe- 
rioade de tranziție: poporului îi era greu din punct de vedere material, iar 
statul nu oferea niciun ajutor pentru supraviețuire, ceea ce explica lipsa 
patriotismului în rândul multor militari şi poliţişti. Oamenii nu au reuşit 
să se obişnuiască cu faptul că nu mai există URSS, că trăiesc într-o ţară in- 
dependentă, că fostul suzeran - Kremlinul - nu mai are deloc grijă de 
bunăstarea cetăţenilor - ca în trecut -, ci priveşte fosta republică unională 
cu agresiune şi ostilitate ascunsă. 

După măcelul din Bender, pe care îl voi prezenta mai jos, situația nu s-a 
îmbunătăţit deloc. La 6 iulie, într-un raport informativ al Departamentu- 
lui de informaţii al Ministerului Apărării, adresat Comandantului Suprem 
şi semnat de mine personal, imaginea stării morale şi psihologice a militari- 
lor din teatrul de operații militare era descrisă astfel: 


În urma discuțiilor purtate cu personalul batalionului 7 - aflat pe po- 
ziții de apărare în orașul Bender -, precum și în urma observațiilor perso- 
nale, s-a constat că majoritatea militarilor sunt ostili faţă de partea masculină 
a populației din statele vecine, precum și din orașul Bender. Bărbaţii, care 
au părăsit localitățile, se află împreună cu familiile, ca refugiați, în spatele 
frontului și refuză să îşi apere locurile natale, cu arma în mâini. În subuni- 
tăți se intensifică sentimentele antirăzboi, apar critici la adresa Parlamen- 
tului și Guvernului care, potrivit luptătorilor, nu rezolvă problemele 
fundamentale referitoare la război sau pace. Mulţi voluntari au predat ar- 
mele și au plecat acasă, afirmând că se vor întoarce pe poziţii numai în cazul 


unei mobilizări generale, întrucât nu doresc să apere locuinţele celor care au 

fugit şi stau la adăpost în spatele frontului. În mare măsură, starea de spi- 
rit prezentată este rezultatul influenţei postului de radio din Transnistria, 
ascultat destul de intens în teatrul de operațiuni, și al lipsei unei activi- 


tăți educative în subunități. 


Au fost cazuri în care în ambele tabere, moldovenească şi transnistreană, 
erau încorporaţi pentru război membrii aceleiaşi familii. Cum puteau aceşti 
luptători să deschidă focul - doar riscau să tragă în propriul frate, în rude? 
Din motive de siguranță, am fost nevoiți să-i retragem pe militarii care nu 
doreau să primească cetățenia moldoveana. Disciplina nu funcţiona bine, iar 
în tară, unde nu exista o autoritate fermă, nimeni nu se mira de indolenta mi- 
litarilor. Îmi amintesc un astfel de caz. În noaptea de 7 spre 8 iulie, şofe- 
rul colonelului Otian, soldatul Bodrug, aflat în stare de ebrietate, a produs 
un accident în Chişinău. În plus, în circumstanţe neelucidate, acesta şi-a pier- 
dut arma. În maşina sa, angajaţii Poliţiei veniţi la locul accidentului au des- 
coperit două hărți topografice cu o codificare secretă schițată. Harta a fost 
luată de către angajaţii Departamentului de informaţii şi contrainformaţii 
din cadrul Ministerului Apărării şi predată Statului-Major. Deşi în ţară fu- 
sese instaurată starea de urgenţă, deşi Parlamentul introdusese răspunderea 
penală pentru sustragerea de la serviciul militar (până la 5 ani de închi- 
soare), Armata nu s-a consolidat. În subunitățile militare care operau în 
zona de conflict se resimțea o stare de nervozitate şi anxietate. Oamenii nu 
înțelegeau din ce motiv şi pentru ce luptă, se relaxau cu ajutorul alcoolu- 
lui, în special când auzeau de armistițiu. 

O trăsătură caracteristică a războiului în stil moldovenesc a fost faptul 
că unii luptau, iar alţii îi îmbătau pe primii. Mulțimea de funcționari apro- 
piaţi şi şefi ai organelor locale vizitau taberele de operaţii militare, aparent, 
pentru a-i susține pe soldaţi şi poliţişti, pe conaţionalii lor, însă, în realitate, 
veneau să se relaxeze şi să bea, iar ulterior să se laude în stânga şi în dreapta 
că sunt, chipurile, bărbaţi şi patrioți adevăraţi, fiindcă au fost pe front. Sen- 
sul expresiei a fi aproape de trupe era perceput ca o îmbătare a Armatei, în 
plus nu era vorba despre 700 ml pentru front: băuturile alcoolice erau aduse 
cu canistrele sau damigenele de 20 de litri. Unii dintre conducătorii gos- 
podăriilor săteşti şi chiar primarii nu numai că le dădeau de băut militarilor 
şi poliţiştilor aflaţi la datorie în liniile de foc, dar consumau ei înşişi alcool 
împreună cu aceştia. Soţiile şi copiii rezerviştilor înrolați şi ai combatanţilor 

erau aduşi în tabăra de operaţiuni, organizau petreceri şi chefuri, iar părinţii 
din apropiere aduceau în poligoane vin pentru tinerii soldaţi. Apoi mergeau 
la luptă mahmuri şi se întâmpla ca aceştia să tragă în propriii camarazi. Nu 
aveam poliţie militară, iar în cadrul Armatei se întâmplau cele mai diverse 
incidente. Astfel, într-un raport se menţiona că, la 8 iulie, pe poziţiile de 
luptă ale batalioanelor de infanterie motorizată 1 şi 2 mulți luptători erau în 
stare de ebrietate şi au tras în repetate rânduri cu puştile automate. În ace- 
eaşi zi, un luptător din cadrul batalionului 2, aflat în stare de ebrietate, a 
scos, fără autorizaţie, un transportor uşor blindat cu destinaţii multiple din 
câmpul de operaţiuni de la Cocieri şi a produs un accident soldat cu moar- 
tea a două persoane. Erau încălcate normele de utilizare a armamentului, 
ceea ce ducea la o situaţie excepţională: în iulie, în batalionul 2, în urma 
manipulării neglijente a unei grenade, s-a produs o explozie soldată cu ră- 
nirea a două persoane. 

Autorităţile, în loc să ajute la consolidarea disciplinei, organizau urmări- 
rea militarilor. Din surse bine informate, am aflat că unii ofiţeri din cadrul 
Ministerului Securităţii Naţionale strângeau materiale compromițătoare la 
adresa mea, operând prin intermediul militarilor din cadrul Regimentului 
de desant-paraşutare nr. 300. Ultimii menţionaţi au plecat la centrul de în- 
vățământ al Ministerului Apărării, unde se adunau pentru instrucţie ba- 
talioanele de infanterie moto (rezerviştii) din cadrul Armatei Naţionale. 
Ministerul Securității Naţionale căuta informaţii cu privire la retragerea de 
pe front şi irosirea tehnicii şi a bunurilor militare, la moartea militarilor în 
afara câmpului de luptă, la abuzurile comise la distribuirea ajutorului uma- 
nitar. Aceste informaţii erau necesare, pentru ca, ulterior, să fie raportate 
lui Mircea Snegur. Menţionez că primul nostru preşedinte, în cartea sa Dia- 
loguri sincere, a încercat să analizeze tema celei de-a „treia forțe” şi a trădării 
în timpul războiului, însă nu a depăşit aluziile timide şi lipsite de transpa- 
renţă!. În plus, sunt convins de faptul că fostul şef al statului are ce să poves- 
tească despre partea din umbră a evenimentelor, despre cine instiga şi 
alimenta conflictul, în mod constant, cui îi era avantajos războiul şi cine s-a 
îmbogăţit de pe urma acestuia, în final. 


1 Mircea Snegur - Eduard Volcov. Dialoguri sincere. Chişinău, 2007, pag. 160-161 

CAPITOLUL 33 


Introducerea Poliţiei şi a trupelor în Bender 


19 iunie: incidentul de la tipografie şi atacul asupra unității de poliție. 
Atacul asupra Secţiei orăşeneşti de poliție. Gusleacov enuizează 
muniția. Gămurari şi Pislaru vin în ajutor. Antoci solicită întăriri. Armata 
a 14-a declară război Moldovei. Cu cine s-a consultat preşedintele? 


În primăvara anului 1992, operaţiunile militare se desfăşurau pe terito- 
riul satelor aflate pe malul stâng: Roghi, Cocieri, Pohrebea, Coşniţa, Pîrîta 
şi Doroţcaia, în împrejurimile Dubăsariului, cuprinzând oraşul Bender, 
de pe malul drept, cu satele Gîsca şi Chițcani. Autorităţile moldoveneşti 
nu voiau să predea localităţile de pe malul drept, însă Tiraspolul se conso- 
lida din ce în ce mai mult, cu intenţia de a muta granița autoproclamatei 
Republici Moldoveneşti Nistrene pe malul drept. În zona de operaţiuni 
militare s-a creat haos în organizarea rezistenţei militare a forțelor armate 
ale Republicii Moldova. Se simțea lipsa conducerii centrale care ar fi tre- 
buit să dirijeze şi să coordoneze acțiunile militare pe platouri şi linii de con- 
tact de pe întreaga linie a frontului la Nistru. 

În vederea restabilirii ordinii în zona de operaţiuni militare, m-am adre- 
sat insistent, în repetate rânduri, preşedintelui Mircea Snegur cu rugămintea 
de a delimita responsabilitatea instituţiilor de aplicare a legii. La 17 mai 
1992, Ministerul Afacerilor Interne a transferat Ministerului Apărării toate 
prerogativele privind desfăşurarea şi coordonarea operaţiunilor militare de 
pe câmpurile de luptă din Cocieri, Dubăsari, Coşniţa-Doroţcaia. Din acel 
moment, MAI a coordonat tot ce se întâmpla pe câmpul de luptă din 
Căuşeni-Bender. 

De asemenea, pentru coordonarea operațiunilor militare ale Ministeru- 
lui Apărării, ale Ministerului Afacerilor Interne şi ale Ministerului Securită- 
ţii Naţionale, pe întreaga linie de contact a părților beligerante, de-a lungul 
Nistrului, am propus - şi Mircea Snegur a aprobat - crearea unui stat-ma- 
jor unit pe lângă comandantul suprem. În lipsa altor candidaţi, Consiliul 
de securitate l-a confirmat în funcţia de şef al structurii nou-create pe ad- 
junctul meu, generalul Pavel Creangă. Această numire nu s-a făcut fără con- 
silierea lui N. Chirtoacă, A. Plugaru, C. Antoci şi C. Oboroc. Directivele 
Statului-Major de pe lângă preşedinte erau obligatorii pentru toți membrii 
Guvernului. În acel moment, această hotărâre a fost justificată, deoarece 
oferea posibilitatea sistematizării desfăşurării operaţiunilor pe întreaga linie 
a frontului, a eliminării iresponsabilităţii şi a spiritului de iniţiativă în cazul 
respingerii atacurilor şi a provocărilor din partea gardiştilor şi a cazacilor 
din Tiraspol, iar, ulterior, din partea unităţilor militare ale Armatei a 14-a. 
Însă crearea unui stat-major unit a fost primit cu ostilitate de către conduce- 
rea Ministerului Afacerilor Interne şi a Ministerului Securităţii Naţionale - 
de Antoci şi de Plugar, întrucât îi priva pe aceştia de libertatea de acțiune, 
de posibilitatea de a acţiona pe cont propriu. 

La 19 şi 21 mai, subunitățile de gardişti şi de cazaci, cu ajutorul tancuri- 
lor şi artileriei, au atacat poziţiile grupei tactice nr. 4 din raionul Cocieri. 
Atacurile au fost respinse, iar inamicul a suferit pierderi: au fost scoase din 
luptă un tanc T-64, un autovehicul de înlăturare a barajelor şi un transpor- 
tor blindat; bateria noastră de aruncătoare de mine a nimicit 6 aruncă- 
toare de calibrul 120 mm ale separatiştilor. 

La 24 mai, în cadrul întâlnirii, în satul Roghi, între comandantul gru- 
pei tactice nr. 4, N. Petrică, şi şeful Statului-Major al gărzii, colonelul 
I. Cernev, s-a ajuns la un acord de încetare a focului pe platoul dat. În pe- 
rioada iunie-iulie, separatiştii nu au întreprins acţiuni intense pe câmpul de 
operaţii din Cocieri, cu excepţia unor bombardamente de artilerie, trase de 
subunitățile Armatei a 14-a de pe poziţii de tragere ascunse. 

Între timp, în Bender, se intensifica teroarea în rândul Poliţiei şi a popu- 
laţiei paşnice. 


La 14 martie 1992, gardiștii au oprit mașina lui I. Pocitarenco, un locui- 
tor din Bender, au tras asupra acestuia fără niciun avertisment câteva focuri 
automate, apoi au scos corpul din mașină şi l-au aruncat pe trotuar, îşi aduce 


aminte generalul Victor Gusleacov. Drept răspuns la plângerea făcută de 

tatăl victimei, Procuratura din Tiraspol a susținut că fiul acestuia ar fi fost, 
chipurile, singurul vinovat. La 19 martie, la stația Bender-2, gardiștii, con- 
duși de Kostenko, i-au capturat pe cetățenii Vlas, Deliu și Proloza. Acestora 
le-au fost confiscate 39 000 de ruble, apoi au fost bătuţi și împușcați. 
Kostenko s-a răfuit fără proces și fară anchetă, în stilul propriu: două 
gloanţe în cap. Cei uciși au fost declaraţi victime ale „terorii polițiștilor”, deși 
polițiștii erau blocați în clădirea comisariatului, pe care nu o puteau părăsi. 

La 29 martie, gardiștii l-au ucis pe polițistul V. Purici al cărui cadavru a fost 
găsit a doua zi, la fel, cu două gloanţe în cap. Înainte de a deceda, acesta fu- 
sese torturat, răstignit pe cruce. La 22 martie, au fost conectate telefoanele 
Poliției, întrucât din partea oamenilor venea o avalanșă de reclamaţii la 
adresa hoților și bandiţilor care întrecuseră orice limită, fiind conduși de 
asistentul lui Kostenko, V. Șulicinoi - un hoț poreclit Poloșa. Conform situa- 
ției din 15 mai 1992, la Miliția subordonată Tiraspolului se aflau materiale 
privind 186 de infracțiuni comise în perioada 10-21 aprilie. Cum puteau 
fi soluționate aceste cazuri, dacă în cadrul Miliției nu erau specialiști, iar 
Poliţia nu era lăsată să își facă treaba? În principiu, nu erau niciun fel de do- 
sare, doar niște reclamaţii și plângeri pentru intentarea unor procese... La 
23 martie, grupul de lucru, alcătuit din reprezentanți din Chișinău, Tiraspol 
și Bender, a semnat un protocol de conciliere în vederea stabilizării situaţiei 
din Bender. Acesta cuprindea 5 puncte potrivit cărora, din 25 martie, ora- 
şul urma să fie deblocat, iar toate Forţele Armate să fie retrase în zona de dis- 
locare permanentă. Însă Veaceslav Kogut, semnatar al acestui document, 
l-a și încălcat: a dat ordin Consiliului de Apărare și directorilor de întreprin- 
deri să preia paza asupra noilor obiective. Un nou protocol de conciliere a 
fost semnat la 12 aprilie, dar armistițiul a fost încălcat. Până la 30 aprilie, tot 
noi am patrulat prin oraș, iar locuitorii, în tot acest timp, au avut o viaţă mai 
liniștită. La 10 iunie, gardiștii i-au lovit grav pe polițiștii Marin, Drăghiţă şi 
Burduja. Acest asasinat a fost atribuit teroriștilor moldoveni. În aceeași zi, 
Miliția l-a împușcat pe gardistul Meininger, iar gardiștii înarmați au atacat 
pe faţă Secţia orășenească de poliție. Asaltul a durat până la ora 19.50. La 

11 iunie, gardiștii l-au capturat pe maiorul de poliție, Iuri Perju, în timp ce 
acesta se afla la volanul mașinii proprii pe strada Zavodskaia. La 12 iunie, 
cadavrul acestuia a fost găsit la groapa de gunoi din satul Parcani. Ulterior, 


au fost uciși polițiștii Pavliuc și Căunean. 


La începutul lunii iunie, a renăscut speranța că părțile vor reuşi să ajungă 
la o înţelegere. La 9 iunie, Parlamentul din Moldova a luat decizia de încetare 

a focului în baza acordurilor, încheiate de către Comisia mixtă. La 17 iunie, 
organul legislativ, cu participarea deputaților raioanelor de pe malul stâng, 
a adoptat o hotărâre cu privire la soluţionarea paşnică a conflictului, iar la 
18-19 iunie, angajaţii Comisariatului de poliție din Bender s-au întâlnit cu 
membrii Comisiei parlamentare sosită în oraş pentru negocieri în vederea 
normalizării situaţiei şi a consolidării măsurilor de încredere. Însă la 19 iunie, 
la ora 16.45, a avut loc o nouă instigare, iar intenţiile de pace nu s-au rea- 
lizat. Sunt convins că Tiraspolul nu avea nevoie de această pace, însă avea 
nevoie de Bender şi de o nouă ramură a confruntării armate. Oamenii lui 
Kostenko au primit ordin să organizeze o nouă provocare. La 19 iunie, în 
jurul orei 17.00, la tipografia din Bender, de pe strada Puşkin (alături, pe o 
stradă paralelă, Dzerjinsk, era amplasată o secție de poliţie), a venit, pentru 
ediţia tipărită a ziarului Za Pnidnestrovie! al Gărzii, reprezentantul redacţiei, 
Natalia Vorobiova. De fapt, aceasta a jucat rolul de paravan pentru operaţi- 
unea gardiştilor lui Kostenko. Poliţiştii au observat o maşină şi trei gardişti 
ieşind în curtea tipografiei care avea un gard comun cu secția de poliție. 
Comandantul grupei speciale de informaţii, maiorul Igor Ermakov, şi şo- 
ferul acestuia au fost reținuți. Însă, înainte ca poliţiştii să le ordone să pre- 
dea armamentul, să iasă din maşină şi să prezinte documentele, au fost trase 
focuri de armă. Poliţia a deschis foc de răspuns. Când schimbul de focuri a 
încetat, cei arestaţi şi automobilul au fost duşi la secţia de poliţie, însă nici 
nu au reuşit să închidă porțile, că gardiştii au şi început să tragă din nou 
asupra maşinii. A început un nou schimb de focuri. 

Ulterior, Ermakov a fost adus într-un izolator de anchetă al Ministeru- 
lui Afacerilor Interne din Republica Moldova. În timpul anchetei, acesta a 
declarat că venise la tipografie pentru cercetare şi că el a avut rolul de mo- 
meală în cadrul provocării plănuite anterior de către serviciile de informaţii 
transnistrene. Ermakov a susținut că, la ordinul lui Ştefan Chiţac, la opera- 
țiune a participat comandantul de batalion Kostenko. Ulterior, acelaşi lu- 
cru i l-a spus şi generalului Lebed. 


Acesta era, cu siguranță, un semnal pentru atac, îşi aduce aminte Victor 
Gusleacov. Asupra Comisariatului de poliție se trăgea din toate părțile cu 
pistoale-mitralieră și aruncătoare de grenade. Am telefonat tuturor condu- 


cătorilor orașelor, solicitând intervenţia observatorilor militari din Rusia, 


1 Pentru Transnistria 

România, Ucraina și Moldova, aflați în zona de conflict. L-am sunat, la 
Tiraspol, pe comandantul gărzii din Transnistria, Losev, și pe ministrul 
apărării, Chiţac, cerând oprirea asaltului, însă totul a fost în zadar. Losev 
a susținut că atacul asupra Poliţiei este o replică la bombardamentul lui 
Ermakov, apoi mi-a închis telefonul. Era ora 16.53, când am înţeles că 
Politia era victima unui complot bine pregătit. De unde ar fi putut afla 
Losey, aflat la Tiraspol, ceea ce s-a întâmplat cu Ermakov? Secţia de poliție 
era încercuită, bombardamentul continua, un polițist fusese ucis. Erau rã- 
niți, însă ambulanţa a refuzat să vină. La ora 17-30, i-am raportat minis- 
trului de interne, Constantin Antoci, despre această situație. Ulterior, 
l-am sunat la fiecare 15-20 de minute, anunţându-l că munițiile aproape 
că s-au epuizat, iar forțele au început să slăbească. La 19 iunie, au murit 
trei polițiști: Serghei Zudin, Andrei Răilean, Nicolae Tamaru. 

În total, începând cu 1 aprilie 1992 și până la încheierea păcii, am pier- 
dut cinci angajați... La ora 19.20, am raportat, încă o dată, ministrului că 
răniții aveau nevoie de ajutor și că munițiile sunt pe sfârșite. Ajutorul a sosit 
peste cinci ore de la începerea asaltului, la ora 23.00. Au fost trimise din 
Căușeni o brigadă de poliție cu destinaţie specială, sub comanda lui Anton 
Gămurari, precum și un detașament de voluntari și polițiști, format din 500 
de persoane, sub conducerea președintelui Comitetului executiv raional, 


Eugen Pislaru. Aceștia au ajuns în același timp la sediul Secţiei orășenești. 


La indicaţia lui Mircea Snegur, ministrul de interne Constantin Antoci 
a dat ordinul de a introduce în Bender brigada de poliție cu destinaţie speci- 
ală. Iată cum s-a întâmplat: 


La 19 iunie, vineri, era o caniculă cumplită, 40 de grade la soare, îşi 
aduce aminte Anton Gămurari. Brigada a fost dislocată în satul Cîrnăţeni. 
Poliţiştii de pe poziții erau schimbaţi tot timpul, doar luptam încontinuu. 

De aceea am acordat permisie de câteva zile pentru o parte din luptători, iar 
pentru restul am organizat o baie. Baza sudică de operații, unde se afla 
Benderul, și grupa tactică nr. 2 erau conduse de colonelul Mihai Mămăligă 
(MAD, însă pe câmpul de operaţii era prezentă doar brigada mea. A venit 
un delegat al lui Mămăligă, care m-a anunțat că acesta mă cheamă. Am in- 
trat la el exact cum eram, în chiloți. Colonelul mi-a spus: „Lasă baia, a ve- 
nit, de la Ministerul Afacerilor Interne, ordin de plecare la Bender, Snegur 
și-a dat acordul. Muniția lui Gusleacov se termină, iar Kostenko a promis 


să îi spânzure pe toți polițiștii de copaci”. Să se plece la Bender? Am cerut 


427 


General ION COSTAŞ 


un ordin mai precis de la ministru. Mămăligă l-a sunat pe Antoci și de la 
acesta, prin telefon, am primit, din nou, ordinul de plecare în ajutorul lui 
Gusleacov. L-am avertizat pe Antoci: „Acesta va fi un război adevărat, doar 
acolo este Armata a 14-a, cu acest lucru nu e de glumit. Sigur Snegur este 


de acord?” Antoci a confirmat. 


Colonelul Anatol Munteanu apreciază astfel situaţia de la începutul 


conflictului: 


Baza brigăzii de poliție cu destinaţie specială a fost amplasată la 25 km 
de Tighina, în satul Cîrnăţeni. 19 iunie a fost într-o sâmbătă, zi liberă, iar la 
ordinul Marelui Stat-Major şi al postului central de comandă, 40% din per- 
sonal a primit acordul de a pleca în permisie. Militarii au plecat acasă la fa- 
miliile lor și la rude în după-amiaza de vineri. Decizia de a da permisie 
săptămânală soldaţilor, un lucru fatal pe timp de război, a fost luată de șeful 
Statului-Major de pe lângă comandantul suprem, generalul Pavel Creangă, 


și a fost în avantajul agresorului. 


Eu personal am primit ştirea despre asaltul asupra secţiei de poliţie din 
Bender la jumătate de oră de la începutul unei întâlniri cu reprezentanții 
vieţii culturale - scriitori, poeţi, cântăreţi şi jurnalişti -, care se desfăşură 
de la ora 14.00, în data de 19 iunie, la sala de conferinţe în clădirea Ministe- 
rului Apărării. Exact atunci comandantul suprem a dat ordin prin telefon 
să se trimită de urgenţă trupe şi forțe de poliție în Bender pentru a oferi aju- 
tor oamenilor lui Gusleacov. Dacă Mircea Snegur măcar i-ar fi convocat la 
el pe reprezentanţii structurilor de forță, ar fi existat o şansă de a dezbate 
situaţia creată, de a analiza şi cântări totul încă o dată. Şi, desigur, în această 
situaţie critică trebuia convocat urgent Consiliul de securitate, dar nici 
acest lucru nu a avut loc. Ordinul, dat telefonic de comandantul suprem, 
nu a lăsat posibilitatea unei manevre, propunând numai un singur lucru: 
executarea imediată. 

Din punct de vedere legal şi moral, Mircea Snegur a acționat în acea 
situaţie, aşa cum i-a dictat datoria sa de șef al statului. Însă din punct de ve- 
dere militar acțiunile sale, sub influența emoţiilor, au fost absolut necuge- 
tate şi pline de greşeli, nu a existat un plan elementar de pregătire a trupelor 
pentru operaţiuni în oraş, a lipsit o evaluare reală a situaţiei şi, de aceea, în 
ansamblu, operațiunea din Bender a fost o pură aventură. După mai mult 
de două decenii, eu nici acum nu ştiu cu precizie cine l-a consiliat atât de 

înțelept pe Mircea Snegur să se bage într-un asemenea măcel, nedispunând 
nici de un Minister al Apărării pregătit pentru desfăşurarea operațiunilor 
militare împotriva efectivului militar al Armatei a 14-a ruse dislocat în 
Bender, nici de suficiente forțe ale Ministerului Afacerilor Interne, nici de 
un Minister al Securităţii Naţionale activ şi profesionist. 

Şi ce este mai regretabil e faptul că provocările de acest gen din perioada 
1990-1992 au avut efecte incalculabile: am fost instigați în mod asemănă- 
tor la Dubăsari, la Vulcăneşti, la Comrat şi în repetate rânduri la Bender. 
Acestea erau nişte curse, ingenios aranjate de serviciile secrete militare din 
Moscova şi Tiraspol, de către Serviciul de Informaţii şi Contrainformaţii 
Militare din Districtul Militar Odessa, însă, de fiecare dată, noi am văzut 
că putem lovi în forța imensă şi ne-am opus tuturor instigărilor. De data 
aceasta, în Bender, a fost cu totul altceva. 

Cine a stat în spatele acestui episod, interesele cui le ascunde Mircea 
Snegur şi acum? Dacă principalii consilieri ai preşedintelui cu privire la episo- 
dul din Bender au fost personalități precum Nicolae Chirtoacă, Constantin 
Antoci, Anatol Plugaru, Constantin Oboroc sau Victor Berlinschi, atunci se 
explică şi multe alte lucruri. Aceştia erau strategi care nu vedeau mai departe 
de lungul nasului, ale căror cunoştinţe şi experienţă în chestiuni militare erau 
egale cu zero. Dacă preşedintele chiar s-a consultat cu aceştia, atunci totul 
prinde contur: un alt rezultat nici nu ar fi putut exista. Însă este posibil să fi 
existat şi alți autori ai acestei decizii, despre care nu ştim nimic. 

Consiliul orăşenesc nu a participat efectiv la organizarea operațiunilor 
militare, iar, Statul-Major al gărzii din Tiraspol a fost izolat de Bender. 


Dacă până atunci am fi izolat Dubăsariul și Grigoriopolul de Rîbnița și 
Tiraspol, de Colbasna, unde era depozitat armamentul, atunci Smirnov nu 
ar fi întreprins nimic, consideră Anton Gămurari. Însă la 1 aprilie 1992, bri- 
gada noastră a fost retrasă din această direcție și trimisă la Bender... lată mo- 
tivul pentru care s-a întâmplat ceea ce s-a întâmplat. În acea zi, la 19 iunie, 
le-am dat oamenilor mei trei minute să se îmbrace, să se alinieze, mi-am pus 
uniforma, încă udă după spălare. Am ieșit pe traseu și ne îndreptam spre 
Bender. Pe muntele Suvorovsk ne-am întâlnit cu voluntarii conduși de preșe- 
dintele executiv Căușeni, Fugen Pislaru. Din nou, am subliniat dacă există, 
într-adevăr, un ordin de la președinte pentru a pleca spre Bender. Pislaru 
mi-a confirmat că a discutat personal cu Snegur și cu Gusleacov, iar coman- 


dantul suprem a dat ordinul de plecare pentru a oferi ajutor. 

În acel moment, brigada era formată doar din 68 de persoane, dintre 
care jumătate se aflau cu mine pe două transportoare blindate, iar jumătate 
erau cu Pislaru, de asemenea, pe două transportoare blindate. În cadrul gru- 
pei mele mai erau încă două transportoare ușoare blindate cu destinații 
multiple, echipate cu tunuri antiaeriene, cu care distrugeam toate cazema- 
tele permanente din drum. Nu am avut nici măcar o hartă a orașului, eu 
singur am trasat o schiță, conform indicațiilor unui voluntar din Bender, 
care a venit cu noi să ne arate drumul. 

Grupa lui Pislaru înainta pe partea dreaptă - pe lângă fabrica de mă- 
tase, din direcţia satului Hajimus pe străzile periferice Lunacearschi, 40 ani 
ai Komsomolului și Industrialinaia. Grupa mea înainta prin centrul Orașu- 
lui spre Comisariatul de poliție. Orașul era o fortăreață uriașă, o adevărată 
capcană, iar noi eram atrași într-o ambuscadă. În apartamentele blocurilor 
erau ascunși lunetiști, cazematele permanente erau peste tot, membrii de- 
tașşamentelor de lucru pentru autoapărare erau înarmați cu pistoale-mitra- 
lieră și aveau suficientă muniţie. 

La Bender, participau la luptă și deținuții, nu numai cei din închisorile 
din oraș, care purtau chiar uniformele de închisoare în care fuseseră eli- 
berați, cu condiția de a lupta împotriva noastră. Eu împreună cu Victor 
Gusleacov am strâns de la cadavre 78 de certificate de eliberare din închi- 
soare pe care, ulterior, le-am prezentat la o conferință de presă. Erau mulți 
jurnaliști ruși, care au fost șocați de aceste fapte. Deși se spune că în pe- 
rioada lui Elțîn presa rusă a fost mai independentă ca niciodată, nimeni 
nu a scris despre acest lucru. În schimb, toți jurnaliștii ne-au întrebat unde 
erau tancurile noastre trimise în ajutor din România, unde erau consilierii 
noștri români pe probleme militare? După armistițiu a venit un regiment 
din Reazan (Rusia) cu 1 200 de persoane, iar un colonel ne-a întrebat la fel: 
„Unde erau tancurile voastre românești?” lar când a aflat că nu a fost niciun 
tanc românesc, a smuls de pe cap bereta și a trântit-o de pământ, spunând: 
„Dacă am fi știut!” 

Da, separatiștii transnistreni au avut tancuri, dar noi am avut transpor- 
toare blindate avariate... În timp ce noi ne îndreptam spre Bender, ostașii 
transnistreni din armata populară au blocat drumurile cu camioane și uti- 
laje de construcţii. Vehiculele noastre blindate au distrus baricadele, tră- 
gând asupra obstacolelor. Am pătruns în oraș pe traseul principal, trecând 
peste cinci linii de apărare. Am mers spre clădirea Secţiei orășenești de poli- 
ție timp de patru ore. Ne-am apropiat de raza orașului la ora 17.20, iar la 
Comisariat am ajuns în preajma orei 22.00. Transportorul meu blindat 

a fost lovit de două ori, cuirasa a fost perforată complet de un lansator de 
grenade, noroc că trapele erau deschise, altfel nu am fi supraviețuit suflului 
exploziei. Suprafaţa vehiculului strălucea din cauza numeroaselor gloanţe 
care îl zgâriaseră. A doua roată a fost lovită, nu puteam deschide trapa, și 
bine că nu am deschis-o, altfel aș fi nimerit într-o rafală de gloanțe. De ase- 
menea, noi înșine ne făceam loc cu ajutorul mitralierelor. Comunicam 
doar cu trei mașini. Şoferul meu a fost rănit. 

În final, ne-am făcut drum spre Comisariatul de poliţie, străpun- 
gând linia de apărare a inamicului care se întindea pe străzile Suvorov, 
Komunisticeskaia și Kotovski, blocate cu tehnică militară și blocuri din be- 
ton, acoperite cu tranșee și cazemate. Secţia orășenească de poliție a fost eli- 
berată, angajații întâmpinându-ne crispați. Asupra tuturor plana moartea. 
Polițistul Serghei Zudin (mama acestuia, Lia Zudina, a lucrat la Judecă- 
toria din Bender și a refuzat să treacă sub jurisdicţia autoproclamatei Repu- 
blici Moldovenești Nistrene) a fugit în oraș să își salveze fata, care se plimba 
împreună cu clasa după balul de absolvire, și a fost rănit în stomac de către 
gardiști. Coşmarul a constat în faptul că aveau loc balurile de absolvire a li- 
ceenilor și, în acea noapte, copiii se plimbau pe străzi, însă acest lucru nu l-a 
tulburat pe instigatorul Kostenko! Poliţiștilor nu li s-a permis să îl scoată pe 
rănit, locul unde Căzuse Serghei fiind permanent bombardat, iar acesta a sân- 
gerat până a murit în văzul tuturor. Au fost persoane grav rănite, însă ambu- 
lanța a refuzat să vină, fiind nevoiți să-i trimitem pe polițiștii și voluntarii 
din Căușeni și Varnița în spitalele din Anenii Noi și Chișinău; unii au mu- 
rit pe drum din cauza hemoragiei. 

La ora 22.30, l-am sunat, de la Comisariatul de poliție, pe generalul 
Costaș, la Ministerul Apărării, și s-a dat alarma în Armată. Formațiunile 
de apărare s-au centralizat în cazarmele Batalionului gărzii nr. 2, în fortă- 
reață și în tabăra militară permanentă a Batalionului de protecţie chimică. 
Conducerea orașului Bender s-a instalat în subsolul clădirii Comitetului 
executiv orășenesc. S-au dat lupte pentru clădirile întreprinderilor industri- 
ale, ale Miliției, ale Poștei, ale Comitetului de lucru. Am ocupat practic tot 
orașul, dețineam cartierele din jurul Comisariatului cu ieșire la cinemato- 
graful Prietenia și la drumul spre Căuşeni. Statul-Major al Batalionului găr- 
zii transnistrene nr. 2, sub comanda lui Kostenko, unde se afla o mare 
parte a armamentului, era dispus într-o clădire de nouă etaje, lângă depoul 
de locomotive, unde era amplasată școala profesională tehnică. În noaptea 
de 23 spre 24 iulie, l-am alungat de acolo pe Kostenko. Însă aceștia reu- 


şiseră să dea armamentul muncitorilor din întreprinderile din apropiere. 

Personal, am fost în Statul-Major părăsit al gărzii și chiar am luat, drept 
trofeu, un dosar cu lista personalului din batalionul lui Kostenko. După 
ce i-am alungat pe gardiști, aceștia s-au instalat în clădirea unei școli, unde 
au fost deja asaltați de Lebed. 


Victor Gusleacov îşi aduce aminte: 


Sosind la secţia orășenească, Anton Gămurari a anunțat că a fost dat 
ordin să se asigure protecția Poliţiei și ordinea în oraș. Din direcţia Varnița 
pe podul de cale ferată, se îndreptau, spre Tiraspol, voluntari, iar CU ajuto- 
rul forțelor de poliție din Găușeni, au fost instalate posturi în direcția 
Tiraspol și Merenești. 

Când coloana lui Gămurari înainta pe strada Sovetskaia, aceasta a fost 
bombardată din direcţia Comitetului executiv şi, la rândul ei, a început 
bombardarea clădirii, unde se aflau parlamentari moldoveni, printre care, 
Vasile Șova (fost ministru al integrării, în cabinetele lui Tarlev şi Greceanii. - 
1.C.). Sova a reușit să mă sune, la 20 iunie, şi m-a rugat să le dau deputați- 
lor posibilitatea de a părăsi orașul. După aceasta, am oprit bombardamentul 
asupra Comitetului executiv Bender. Liniile de comunicații au fost deconec- 
tate, însă eu aveam un bun transmisionist și ne-am conectat la liniile altor 
utilizatori. De aceea după război, unii cetățeni, spre uimirea lor, au primit 


facturi nejustificat de ridicate pentru convorbirile telefonice. 


Cum s-a întâmplat ca la conflict să participe Armata Naţională? La 19 iu- 
nie, nu era timp de reflecţie, astfel că, înainte de miezul nopţii, Constantin 
Antoci, în stare de isterie şi mare panică, m-a sunat solicitând trimiterea ur- 
gentă de întăriri la Bender. Prin mijloacele de comunicaţii am primit şi un 
ordin verbal de la comandantul suprem de a trimite imediat întăriri Poliţiei 
din Bender, ordin care a fost confirmat personal prin telefon de Mircea 
Snegur. Am fost presat de mulți alții şi mai ales de deputaţi, însă eu am ezi- 
tat, conştientizând că implicarea Ministerului Apărării va schimba drastic 
configurația evenimentelor, va transforma acţiunile Poliției de restabilire a 
ordinii în operațiuni militare. În acelaşi timp, era imposibil să nu acorzi aju- 
tor Poliţiei din Bender, care se afla în pericolul real de a fi complet distrusă. 
Conştientizam că Armata abia se forma, că unităţile de luptă ale Armatei Naţi- 
onale la acel moment nu erau capabile să facă față agresorului şi să se implice 
în luptă cu efectivul Armatei a 14-a ruse. Am constatat ordinul de implicare a 
Armatei la Bender, am expus comandantului suprem dezacordul cu această 

decizie nemotivată şi pripită, că nu aveam un efectiv suficient şi bine in- 
struit pentru a-l trimite la Bender. Am încercat să-l conving, dar Snegur 
era decis şi a reconfirmat ordinul său de a trimite militari la Bender pentru 
a participa la deblocarea secției de poliție. Ca ministru, general şi ostaş 
eram obligat să execut ordinul comandantului suprem. 

Am luat legătura cu şeful Statului-Major de pe lângă comandantul su- 
prem, Pavel Creangă, şi i-am solicitat să coordoneze măsurile întreprinse 
în preajma Ministerului Afacerilor Interne şi Ministerului Securității Na- 
tionale. Pentru deblocarea Secţiei de poliţie au fost necesare forțele bata- 
lioanelor de infanterie nr. 1, 3 şi 4 (câte un batalion din Coşniţa şi Cocieri), 
care trebuiau să fie transferate în Bender. A fost luată decizia de a se în- 
chide (bloca) podul, întrucât pe aici intrau în masă întăriri formate din gar- 
dişti, cazaci şi forțe armate din Tiraspol. La Varnița (suburbia Bender) i-am 
propus generalului Creangă crearea unui stat-major unit al Armatei şi al 
Poliţiei. Pentru o mai bună organizare şi coordonare a Armatei şi pentru 
dislocarea corespunzătoare a unităților militare de la Bender în liniile de 
front, la ora 18.30 l-am trimis în zona operațiunilor militare pe adjunctul 
meu, Şeful Statului-Major, generalul Dabija-Cazarov, împreună cu o grupă 
operativă a Statului-Major. În timp ce colonelul Gămurari conducea ofen- 
siva pe direcția operativ-tactică Căuşeni-Bender, colonelul Karasev a atacat 
cu două batalioane de infanterie moto pe direcţia Chişinău-Bender. Prin- 
tre altele, batalionul condus de locotenent-colonelul Cihodari din poli- 
gonul Bulboaca a trebuit să pătrundă în oraş din două părți - pe drumul 
naţional din direcţia Anenii Noi şi prin Varnița pe pod. Astfel, ofensiva asu- 
pra Benderului a fost realizată de la nord la sud, din direcţia Chişinău şi 
Căuşeni, prin intermediul forțelor Batalioanelor de infanterie moto nr. 1, 
3 şi 4, brigăzii de poliție cu destinaţie specială, unui divizion de artilerie, 
trei detaşamente de artilerie, două baterii antitanc şi trei baterii de aruncă- 
toare, în total, 2 500 de persoane şi 56 de sisteme de artilerie. 

Ambele tabere au utilizat în luptă tehnică blindată şi artilerie, partea 
moldovenească folosind transportoare blindate, vehicule blindate de luptă 
de infanterie, vehicule blindate de recunoaştere şi patrulare, transportoare 
uşoare blindate cu destinaţii multiple, precum şi tunuri antiaeriene, aruncă- 
toare de calibrul 82 mm şi 120 mm, tunuri antitanc de calibru 100 mm, 
aproximativ 4 rachete antitanc 9K114 Şturm-S şi un lansator multiplu de ra- 
chete Alazan. Până în prezent, Transnistria susține că forțele moldoveneşti 

au dispus de tancuri care chipurile ar fi provenit din România, însă aceasta 
este o pură fantezie. Observatorii militari din România, care se aflau în 
Bender, potrivit surselor transnistrene au devenit „consilieri români pe pro- 
bleme militare”, însă, în realitate, pe poziţii nu a existat niciun consilier din 
Bucureşti. Din acest motiv, Rusia a pus la dispoziţia separatiştilor nu doar 
consilieri, dar şi întreaga forță militară a Armatei a 14-a, inclusiv tancuri 
pe care, chipurile, locuitorii paşnici din Bender „le-au luat cu forța” de la 
trupele regulate ruseşti. Partea transnistreană a utilizat, cu excepţia tancuri- 
lor, câteva zeci de transportoare blindate, vehicule blindate de luptă de in- 
fanterie, vehicule blindate de recunoaştere şi patrulare, transportoare uşoare 
blindate cu destinaţii multiple, câteva aruncătoare, obuziere, lansatoare 
multiple de rachete Alazan şi sisteme autopropulsate antiaeriene de tip 
Şilka. Statul-Major al Armatei a 14-a era amplasat la Tiraspol. Divizia de 
infanterie moto nr. 59 şi brigada de rachete a Armatei au participat cu efec- 
tivul sau direct în luptele pentru Bender. 

La 20 iunie, Mircea Snegur le-a adresat cetăţenilor ţării un apel la televi- 
ziune. Acesta a declarat că forțele autoproclamatei Republici Moldoveneşti 
Nistrene au atacat Poliţia din Bender şi că au fost introduse trupe pentru a 
preveni escaladarea ulterioarelor operaţiuni militare şi pentru restabilirea or- 
dinii constituționale. Radio Transnistria, în acel moment, explica cetățeni- 
lor exact opusul, acuzând Chișinăul pentru tot. La 20 iunie, la Tiraspol, a 
fost anunțată mobilizarea generală. În aceeaşi zi, Consiliul Militar al Arma- 
tei a 14-a a trimis Parlamentului şi Guvernului din Republica Moldova o te- 
legramă cifrată, în care punea la îndoială intenţiile paşnice ale Chişinăului 
şi anunţa că răbdarea sa „are o limită”. Iată textul, cuvânt cu cuvânt, al aces- 
tei declaraţii: 


Ienorând decizia luată la cea de-a 8-a sesiune a Parlamentului Republicii 
Moldova privind reglementarea pașnică a conflictului militar, la 19 iunie a 
fost dezlănţuită o agresiune armată deschisă, în urma căreia au fost expuse 
atacului taberele militare permanente ale Armatei a 14-a, a fost distrusă can- 
tina, a fost deteriorată tehnica şi a fost incendiată cazarma personalului 
din orașul Bender, au fost morți și răniți din rândul militarilor. Au fost 
luați ostatici din rândul ofițerilor, sublocotenenților și soldaților. Pornind 
de la cele menţionate mai sus, Consiliul militar pune la îndoială iniţiati- 
vele pașnice privind soluționarea conflictului armat din Transnistria, între- 


prinse de conducerea Moldovei. A fost compromisă şi blocată activitatea 

observatorilor militari. Situaţia în care s-au aflat militarii și familiile aces- 
tora demonstrează încă o dată că răbdarea noastră are o limită. Și, anterior, 
v-am rugat să nu ne implicați într-un conflict armat. Consiliul militar al 
Armatei anunţă și solicită de la conducerea Moldovei: 

Încetarea imediată a agresiunii declanșate. 

Respectarea cu stricteţe a deciziei celei de a 8-a sesiuni parlamentare din 
Republica Moldova privind reglementarea pașnică a conflictului armat. 

Elaborarea imediată a unei dispoziții de încetare a focului și, în decurs 
de o oră, până la 18.30, îndeplinirea acesteia. În cazul în care nu sunt înde- 
plinite aceste cerințe, ne rezervăm dreptul de a utiliza armamentul, cerem 
informarea populaţiei locale, pe spatele căreia desfășurați această agresiune, 
și evacuarea acesteia din zona de conflict. 

Vă informăm că, după ora 20.00, în vederea apărării taberelor militare 
și a familiilor militarilor, personalul şi tehnica vor fi scoase pentru Îndepli- 
nirea sarcinilor, 

Consiliul Militar al Armatei Generale a 14-a. 

20.06.92 


Comandamentul Armatei a 14-a a întreprins un demers pentru care, le- 
gal, nu avea absolut nicio autoritate. În document, care nu a fost nimic altceva 
decât o grosolănie politico-militară, se menționa despre o „agresiune dez- 
lănţuită”? Împotriva cui? Împotriva Rusiei? Chiar şi în acest caz, reacția 
nu ar fi trebuit să vină din partea comandamentului Armatei a 14-a. 
Chişinăului i s-a ordonat (?!) „elaborarea imediată a unei dispoziții de înce- 
tare a focului și în decurs de o oră, până la ora 18.30, îndeplinirea aces- 
teia”. Însă eu, personal, am primit o copie a acestei declaraţii la ora 18.08! 
Cum şi-a imaginat Netkaciov că în doar 20 de minute va fi pusă în apli- 
care procedura de evacuare a populaţiei din zona de conflict? 

Această lipsă de jenă fără precedent se poate explica (însă nu şi justifica) 
numai prin atmosfera generală de dezorganizare, de decădere şi de degra- 
dare care domnea în Rusia lui Elțîn. Citind textul declaraţiei, mi-am pus 
multe întrebări. 

Ce fel de sarcină şi de la cine primise această sarcină Armata a 14-a? Ce 
drept avea conducerea acesteia să declare război unui stat independent? 
Am înţeles atunci că nu era un puci în spiritul lui Augusto Pinochet şi că 
Netkaciov îşi coordona acțiunile cu Moscova. Puternicul stat recurgea la 
acțiuni militare deschise, dorind, pe termen lung, să destrame Republica 
Moldova. 

Potrivit Direcţiei de Informaţii şi Contraspionaj din cadrul Ministeru- 
lui Apărării din Moldova, conducerea Armatei a 14-a desfăşura, în acel 
moment, acţiuni de completare a Diviziei 59 de infanterie moto până la 
acoperirea completă a schemei de personal. În prima etapă (22-27 iunie) 
regimentele de infanterie moto 176, 179 şi 183 au format, completând 
trupele cu rezervişti transnistreni, câte un batalion de infanterie moto, regi- 
mentul de rachete antiaeriene - un divizion de apărare antirachetă, iar re- 
gimentul de artilerie - un divizion de artilerie. Aceste trupe erau dislocate 
pe poligonul de la Tiraspol, unde derulau pregătirea militară specifică. 

În cea de-a doua etapă, regimentele Diviziei 59 de infanterie moto 
aveau sarcina de a mai forma câte un batalion. Regimentul 176 de infante- 
rie moto trebuia să formeze un batalion medical. La regimentul 536 de 
tancuri au fost scoase de la conservare 60 de tancuri care au fost reglate şi 
pregătite pentru acțiuni militare (completare - în timpul manevrelor de re- 
glaj, un tanc a luat foc, iar şoferul-mecanic a murit). Au fost create 4 grupe 
cu un total de 32 de oameni, iar la începutul lunii iulie aceste formaţiuni 
şi-au început misiunile, trecând Nistrul pe segmentul Varnița - Bîciok. Un 
batalion medico-sanitar şi Regimentul 183 au fost scoase de pe poziţii şi au 
ocupat poziţii de luptă la vest de satul Parcani. În zona de conflict au intrat 
mai mult de 60 de tancuri de la Regimentul 350 de tancuri. Toate mijloacele 
batalionului radioelectronic al Armatei a 14-a lucrau în regim de alarmă. 
Aceste informaţii demonstrau implicarea directă a unor subunități ale Divi- 
ziei 59 în acţiuni militare împotriva Republicii Moldova. La 26-27 iunie şi 
în zilele următoare, militarii şi artileria Armatei a 14-a de pe poligonul de 
la Tiraspol au deschis deja focul asupra zonelor locuite de pe malul drept al 
Nistrului şi asupra poziţiilor Forțelor Armate ale Moldovei. Au fost înregis- 
trate lansări de rachete de pe platformele Osa-Oka asupra unor ţinte teres- 
tre pe direcţia satelor Varnița şi Gura-Bicului. Obuzierele autopropulsate 
Akația au executat foc asupra oraşului Bender şi a bazelor de operaţii de la 
Chițcani. Mijloacele de apărare antirachetă ale Regimentului de rachete 
1162 au fost puse pe poziţii de luptă, inclusiv în zona satului Parcani şi în 
bazele de operaţii de la Coşniţa şi Cocieri. 

Ordinul comandantului suprem Mircea Snegur de a introduce Armata 
la Bender a fost şi este criticat şi în prezent de către mulți istoricii militari, 
politicieni şi cetățeni obişnuiţi de pe ambele maluri ale Nistrului, inclusiv 
de către participanţii la evenimente. Snegur însuşi ar fi bucuros dacă s-ar 

putea dezice de acest ordin şi ar transfera întreaga responsabilitate asupra 
subordonaţilor, dar faptele rămân fapte - el a fost cel care a luat hotărârea, 
nimeni altcineva. De altminteri, acest lucru este cunoscut doar din cele 
spuse de noi, de participanţii operaţiunilor de la Bender - şeful statului, pre- 
văzător, nu a lăsat niciun fel de urme documentare. Ordinele verbale de im- 
plicare a unităților militare în evenimenele din Bender nu au fost ulterior 
confirmate şi editate în scris cum cere Regulamentul militar şi legile de răz- 
boi. Legând mâinile Parlamentului şi obţinând extinderea atribuţiilor preşe- 
dintelui, Snegur s-a gândit doar la imaginea sa, nu la răspunderea de cel mai 
înalt nivel pe care şi-a asumat-o, dar la a cărei greutate nu a putut face față. 
Desigur, situaţia era critică, separatiștii nu îşi ascundeau apetitul pentru teri- 
toriile din dreapta Nistrului şi era deja o crimă să se aştepte desprinderea 
unei alte bucăţi de pământ din Moldova. Cu toate acestea, atacul asupra 
unui oraş apărat de o puternică armată rusă nu era o crimă mai puţin im- 
portantă, de vreme ce Armata Naţională, abia formată de către Ministerul 
Apărării, era complet nepregătită pentru operaţiuni militare de o asemenea 
anvergură şi împotriva unui asemenea adversar. Armata Naţională era cu 
atât mai puţin pregătită să desfăşoare la Bender lupte de stradă. Luptele în 
interiorul oraşelor sunt considerate de ştiinţa militară drept unele dintre 
cele mai dificile operaţiuni militare. „Realitatea este că Moldova nu şi-a 
pregătit, în prealabil, Armata, care nu era gata pentru luptă, iar comandantul 
suprem M. Snegur a fost atras ușor într-o capcană, care ne-a costat pe noi 
sute de morți, mii de răniți și pierderea orașului Tighina”, observă perti- 
nent colonelul Anatoli Munteanu în cartea Sacrificiu și trădare. Războiul de 
secesiune în Republica Moldova (1990-1992), editura Bucureşti, 2005. 

Într-adevăr, în final, decizia lui Snegur s-a dovedit a fi amorală, stupidă 
şi contraproductivă: am suferit pierderi umane şi materiale, nu am reuşit să 
păstrăm Benderul, procesul de dezintegrare s-a intensificat, în schimb, pro- 
paganda lui Smirnov a primit încă un motiv în plus să-i numească pe repre- 
zentanții puterii de la Chişinău „călăi ai Transnistriei”. 


Intrarea trupelor în Bender este cea mai prostească decizie a lui Snegur 
și demonstrează neputința bătrânului Creangă care ar fi trebui să se opună, 
în calitate de prim-adjunct și şef al Comandamentului, responsabil cu co- 
ordonarea acțiunilor armate ale Ministerului Apărării, Ministerului Aface- 
rilor Interne, Ministerului Securităţii Naţionale de pe lângă Preşedinţie, 
s-a pronunţat, cuprins de emoție, generalul Nicolae Petrică, în cartea 
„Mi-aş relua viața...” 

Creangă a introdus trupele fără acţiuni de recunoaștere, fară organiza- 
rea unor acțiuni de colaborare, fară să ţină cont de situaţia existentă în te- 
ren și, bineînțeles, ca să nu rămână urme, fară directiva președintelui sau 
ordin de luptă. Fi au introdus ultimele rezerve și ar fi trebuit să ţină cont de 
toate aspectele. Trebuia să ceară măcar un răgaz președintelui pentru a pu- 
tea pregăti trupele, mai ales că, în această perioadă, apăruse posibilitatea de 
a suspenda complet acțiunea militară. 

La baza de operaţii de la Cocieri se instaurase deja o perioadă de pace 
de o lună, la fel și la Coșniţa, iar, la Bender, comisia își desfășură activitatea 
cu succes. A fost dat ordinul ca 30% dintre rezerviști să primească permi- 
sie. Dar noi, moldovenii, nu avem noțiunea aceasta, 30%. Fiecare voia să 
plece. Mie mi-a fost mai ușor, aveam o trecere peste Nistru și nimeni nu 
avea dreptul, fară semnătura mea, să părăsească baza de operaţii. În cazul 
colonelului Karasev era altceva, batalionul acestuia se afla la Bulboca, drept 
rezervă. De aceea, trupele au pornit nepregătite. În momentul începerii ac- 
țiunilor militare la Bender era o lipsă acută de soldați. Aceștia erau acasă, la 
Bălţi, la Floreşti etc. După spusele lui V. Cihadari, tunurile nu erau cali- 
brate, iar automatele se aflau în cutii. În loc de 400 de oameni, într-un ba- 
talion erau doar 120, fară o hartă a Benderului și fară multe alte lucruri. 

Sunt profund convins de faptul că ar fi putut fi oprită această intrare a 
trupelor în Bender, care nu a folosit nimănui. Cred că Direcţia principală 
de operaţiuni condusă de Gusleacov ar fi făcut faţă presiunilor exercitate de 
Kostenko, comandant de batalion care întrecea orice măsură. 

Creangă ar fi trebuit să își respecte obligaţiile până la sfârșit, trebuia să 
îl convingă pe președinte că intrarea trupelor în Bender este inutilă. Ar fi 
trebuit să înţeleagă că nu ai cum să cucerești Benderul cu două batalioane, 
mai ales că el fusese combatant în Afganistan (consilier). El ar fi trebuit să 
fie conștient de faptul că Armata a 14-a poate crea, în orice direcţie, o con- 
trapondere de forțe și mijloace și că pot apărea urmări nefaste. Creangă ar 
fi trebuit să prevadă că soldații nu pot fi dispuși cu spatele spre cetate. Pen- 
tru că așa s-au petrecut lucrurile: cei care treceau în câmp deschis să apere 
podul erau împușcați în spate din cetate de ostașii ruși şi cazaci, gardiștii 
care s-au retras în cetatea lui Ștefan din orașul Bender. 58 de oameni au 
fost împușcați din spate. Mulți erau trimiși fară armament. Din prostia co- 
mandantului au murit mulți şi nimeni nu a fost pedepsit. Eu nu spun Că 
neapărat ar trebui trimis la închisoare Creangă, dar măcar să i se spună că e 
un criminal. Ca răspuns la numeroasele mele demersuri la Procuratură, mi 


s-a spus că nu e de competenţa acesteia (pag. 149-150). 

Sincer vorbind, Poliţia din Bender trebuia ajutată anterior, în primul 
rând, prin metode diplomatice, lucrând cu locuitorii care se bucurau de au- 
toritate, explicându-le faptul că opoziţia lor este inoportună, făcând com- 
promisuri judicioase. Dar, aşa cum am mai spus, parlamentarii şi membrii 
Guvernului nostru, deşi făceau parte din diferite comisii pentru construi- 
rea păcii, stăteau în majoritatea timpului în fotoliile moi de la Chişinău, iar 
dacă ajungeau în Transnistria, o făceau strict în interes personal. 

Pavel Creangă, analizând în cartea sa Vreau să povestesc... circumstanțele 
intrării trupelor în Bender, ajunge la rândul său la aceleaşi concluzii ca şi 
Petrică, dar are propriul punct de vedere cu privire la cine a fost, de fapt, 
vinovat. Generalul se dezice complet de responsabilitate şi critică hotărât 
(dar târziu!) ordinul lui Snegur: 


Este evident că situația existentă, la 19 iunie, în Bender, necesita acți- 
uni ferme. În calitate de șef al Statului-Major, nu înțelegeam cum poți tri- 
mite trupe fără o evaluare a situației și fără analiza posibilelor consecințe, 
fără o pregătire corespunzătoare a subunităţilor introduse în oraș, fără rezol- 
varea problemelor privind aprovizionarea completă a trupelor, adică fără de- 
rularea acelor activităţi pe care ar fi trebuit să le execute Statul-Major. Cu 
atât mai mult cu cât președintele a luat hotărârea de a introduce trupele în 
Bender fară să se consulte cu Statul-Major, a cărui părere nu a interesat pe 
nimeni. Cei care l-au îndemnat pe președinte să ia o asemenea decizie și au 
participat la adoptarea acesteia, cedând în faţa provocării, ne-au expus, 
practic. Ulterior, am aflat că asupra președintelui au fost exercitate presiuni 
din partea conducerii Parlamentului. Presiunile respective au fost create 
de acuzațiile cu privire la atitudinea lui indecisă. Chiar și în această situa- 
ție, am fost nevoiți să desfăşurăm operațiunea militară de la Bender, prac- 
tic, fără pregătire, luând hotărâri pe parcurs, deoarece conjunctura se 
modifica în permanență și necesita reacții imediate. Totuși, la acea vreme, 
Statele Majore și trupele nu erau gata să facă faţă agresiunii militare a Arma- 
tei a 14-a ruse, nici din punctul de vedere al nivelului de pregătire, nici al 
înzestrării cu armament, pentru acțiuni eficiente în astfel de condiții. 
Lipsa cadrelor pregătite din cadrul structurii de comandă a avut repercusi- 


uni asupra îndeplinirii sarcinilor propuse (pag. 129). 


Potrivit citatului de mai sus, Creangă nu şi-a asumat responsabilitatea 
pentru măcelul de la Bender, făcând trimitere la ordinul verbal primit de 
sus, de la comandantul suprem. Remarc totuşi faptul că el a putut foarte 

bine să se opună unui ordin dat de şeful statului, când acest lucru i-a con- 
venit, în plan personal. În ajunul alegerilor prezidenţiale din 1996, înţe- 
legând că Snegur nu poate menţine puterea şi folosindu-se, se pare, de 
susținerea lui Petru Lucinschi, ministrul apărării nu s-a supus ordinului 
preşedintelui şi al comandantului suprem cu privire la instaurarea în Ar- 
mată a stării excepționale. Jumătate din cartea lui Creangă este dedicată 
tocmai acestui episod şi litigiului cu Snegur. În ceea ce priveşte evenimen- 
tele din anul 1992, ţinând cont de numărul de pagini dedicate acestora, 
războiul pentru integritatea Moldovei nu a fost cel mai important război 
din viața acestui general sovietic care, la bătrânețe, s-a implicat, din negli- 
jenţă, în intrigile de culise a doi politicieni cinici. 

Analizând evenimentele din 1990-1992, Mircea Snegur s-a descris drept 
un „preşedinte fară experienţă”, iar pe mine şi pe Plugaru, „miniştri fară ex- 
perienţă”. Ex-preşedintele a scris că era comandant suprem doar în virtutea 
funcţiei deţinute, nefiind deloc un strateg, fapt cu care nu putem să nu fim 
de acord. De asemenea, Snegur a făcut aluzii la lipsa de talent a lui Creangă 
şi s-a plâns de trădarea lui Plugaru. 


Plugaru... afirmă că „diferendul a apărut pe fondul unei ieșiri emoționale 
a președintelui”. Cum e posibil așa ceva? Doar știi că nu e așa, Plugaru. Doar 
erai lângă mine, erai cu mine. Vedeai cum sufăr, cum Încărunţesc, cum 


plâng, de câteva ori am spus că nu mai pot, că îmi dau demisia (pag. 158). 


În acest caz, după cum reiese din text, Snegur se contrazice: să iei deci- 
zii pe fondul hohotelor de plâns şi al promisiunilor de depunere a demisiei 
înseamnă tocmai să acţionezi pe fond emoţional. Şi iată ce scrie Mircea 
Snegur cu privire la conflictul de la Bender: 


Deja nu îmi mai aduc aminte dacă P. Creangă a participat, în mod di- 
rect, la luarea deciziei cu privire la Bender, dar hotărârea respectivă nu a fost 
luată doar de Snegur. În mod normal, ultimul cuvânt îi aparţinea lui Snegur 
care era comandant suprem și președinte, dar eu mă consultam cu multe per- 
soane. La procesul de elaborare și luare a deciziei au participat: președin- 
tele Parlamentului, A. Moșanu, președintele Comisiei parlamentare 
pentru securitate (în realitate, al Comisiei de luptă împotriva criminalităţii), V. 


Berlinski, ministrul apărării I. Costaș, ministrul de interne C. Antoci. 


1 Mircea Snegur, Eduard Volkov: Dialoguri sincere. Chişinău, 2007, pag. 157. 

Prin urmare, decizia cu privire la introducerea trupelor în Bender a fost 


luată în mod colectiv (pag. 156). 
Fostul preşedinte reia neîncetat această idee: 


Toate deciziile au fost luate după discuţii detaliate cu membrii Consiliu- 
lui Suprem de Securitate și după consultări cu ministrul apărării (I. Costas). 

Fu nu am evitat responsabilitatea și confirm faptul că introducerea 
unui contingent limitat al Armatei Naţionale în Bender (după ce situația 
s-a înrăutățit din cauza implicării în conflict a Armatei a 14-a) a fost apro- 


bată de mine. Decizia a fost cea corectă (pag. 444). 


După cum putem vedea, Snegur nu spune nimic despre lucrurile impor- 
tante - despre răspunderea lui pentru convorbirea telefonică avută cu Antoci, 
care a atras după sine introducerea în Bender a unei brigăzi de poliție cu desti- 
nație specială, eveniment care s-a produs anterior implicării Armatei a 14-a şi 
intrării în luptă a Armatei Naţionale. El nu a discutat aceste aspecte cu mine, 
în calitatea mea de ministru al apărării! Nici acum nu pot înţelege cum a 
putut comandantul suprem să se bazeze pe date superficiale, neverificate, 
furnizate de Oboroc, Berlinski, Chirtoacă şi alţii, panicându-se după ce 
Antoci a strigat că Poliţia din Bender este asediată şi că trebuie introdusă ur- 
gent brigada generalului Gămurari şi că, de asemenea, trebuie să fie dat or- 
dinul cu privire la introducerea în oraş a unităţilor militare pentru a ajuta 
Poliţia. Totul s-a întâmplat spontan, haotic, fără un plan elementar al acțiu- 
nilor militare, fără colaborare. Exact la această evoluţie a situaţiei sperau atât 
separatiştii, cât şi Armata a 14-a. lar comandantul nostru suprem Snegur, 
din cauza incompetenţei lui şi a incapacității de a găsi consilieri experimen- 
taţi, s-a lăsat, pur şi simplu, corupt de o provocare ordinară. 


Nu, eu nu simt că aș avea vreo vină, pentru că nici prin gând nu mi-a 
trecut o asemenea Încurcătură, cum este conflictul, scrie fostul preşedin- 
tele. Cred că, dacă eram acasă în momentele critice, este posibil ca lucrurile 
să fi luat cu totul o altă turnură. Și nu s-ar fi vărsat atunci sânge pe podul 


de la Dubăsari. M-aș fi străduit să nu permit acest lucru (pag. 160)... 


De ce în momentele critice Snegur nu se afla niciodată la Chişinău repre- 
zintă, în fapt, o întrebare foarte interesantă şi necesită o analiză aparte a do- 
cumentelor care, în prezent, nu îmi sunt accesibile. Fenomenul surprinzător 


441 


General ION COSTAŞ 


al lipsei şefului statului în timpul, practic, al tuturor provocărilor la adresa 
Moldovei din perioada 1990-1992 a fost remarcat de mulți, începând cu 
Piotr Şornikov! şi terminând cu Snegur însuşi, care nu a oferit o explicaţie 
clară acestui fapt. Probabil că această întrebare ne va intriga mult timp de 
acum înainte. Ca militar, susțin că acel comandant suprem care afirmă că 
lupta nu a fost pierdută de el, ci de subordonații lui este deplorabil! Şi 
nu sunt singurul care crede acest lucru. „Conflictul armat din Transnistria 
a fost declanșat de fostul președinte și de cei care îl înconjurau”, rezumă 
Dumitru Moţpan, citat în cartea lui Fiodor Angheli Autonomia Găgăuziei. 
Oameni și fapte (1989-2005). Am spus deja că nu am reuşit să intru în cer- 
cul apropiat al lui Mircea Snegur şi nici nu m-am numărat printre consilie- 
rii lui de încredere. După război am fost întrebat, în repetate rânduri, în ce 
mod erau luate hotărârile colective, cum erau date ordinele, verbal sau în 
scris, unde şi în ce mod erau fixate deciziile de tipul introducerii trupelor 
în Bender. Ce aş putea spune în acest sens? Ordinele care erau date de la 
vârful puterii şi cele care stabileau momentele-cheie ale evenimentelor 
erau, de regulă, verbale şi se transmiteau în mod direct sau prin telefon. 
Altfel procedam noi, subordonații comandantului suprem - toate indicaţi- 
ile, toate apelurile telefonice ale Ministerului Afacerilor Interne şi ale Mi- 
nisterului Apărării au fost înregistrate cât timp aceste instituţii au fost 
conduse de mine. La unitatea de serviciu a MAI şi MApN exista un jurnal 
de derulare a acţiunilor armate, după care puteau fi urmărite toate aspec- 
tele. Nu sunt sigur dacă toate aceste date istorice au fost păstrate, dar, în 
perioada 1990-1992, înregistrările în jurnal se făceau cu meticulozitate, 
deoarece eu am acționat întotdeauna în spiritul legii şi al regulamentelor 
şi i-am determinat şi pe subordonații mei să procedeze la fel. 


1 Piotr Şornikov, Fenomenul Transnistria. Tiraspol, 2003, pag. 226. 


CAPITOLUL 34 


Cum am pierdut Benderul 


Karasev blochează nodul. Tancurile trec peste Nistru. Cum i-au 
trimis Dabija şi Creangă la moarte pe soldații şi ofițerii noştri. 
Armata a 14-a trece la atac. Frigidderele cu cadavre. Bandiţii din 
Bender. Dimensiunile pierderilor. A luptat, oare, Poliţia rutieră? 


În noaptea de 19 spre 20 iunie, în timpul unui atac susținut, Poliţia şi 
Forţele Armate ale Moldovei au ocupat centrul Benderului. Îmi aduc 
aminte că în oraş au intrat, în principal, trupele Ministerului Afacerilor In- 
terne, susținute de Armata Naţională, iar Ministerul Apărării a coordonat 
acţiunile la bazele de operaţii de la Coşniţa şi Cocieri. În acel moment, pier- 
derile noastre erau de aproximativ zece morţi şi 130 de răniți. În oraş au in- 
trat Poliţia şi voluntari din Chişinău, Criuleni, Orhei, Hînceşti, Cahul, 
Cantemir, primul batalion de poliţie din Coşniţa, subunități din Cocieri, 
Gura Bîcului şi de la poligonul militar de la Bulboaca. 

Multe probleme au apărut din cauza lipsei totale de coordonare. Militari 
ai unor instituţii diferite au fost trimişi pentru a ocupa poziţii diferite, iar 
pentru a păstra unitatea, era nevoie de experienţă, îndemânare şi multe efor- 
turi din partea Comandamentului Suprem. Nu exista nimic de acest fel. For- 
tele noastre erau puține, erau dezorganizate, iar adversarul era numeros şi 
bine organizat, prin eforturile profesioniştilor din cadrul Armatei a 14-a 
şi ale consultanților din partea FSB. Tiraspolul putea să opună Chişinăului 
nu doar detaşamentele gărzii republicane şi detaşamentele teritoriale de sal- 
vare, dar şi cele formate din muncitorii şi funcţionarii de la întreprinderi, vo- 
luntari din republicile din jur şi din trupele de cazaci de la Marea Neagră. La 
operaţiunea de la Bender au luptat batalionul al 2-lea transnistrean, patru 

brigăzi motorizate, brigăzile cu destinație specială Delta şi Nistru, cu un nu- 
măr total de 5 000 de oameni, şi, cel mai important, unităţi ale Armatei a 14-a 
(numărul exact al soldaţilor şi ofiţerilor care au participat direct la lupte nu a 
fost stabilit). 

Chişinăul a luat hotărârea de a închide podul peste Nistru cu ajutorul 
forțelor celei de-a doua grupe tactice a Ministerului Apărării, în scopul blo- 
cării dislocării, de la Tiraspol la Bender, a trupelor suplimentare ale inami- 
cului. Operaţiunea a fost organizată de colonelul Leonid Karasev, originar 
din Bălți, fost combatant al Armatei a 14-a, care a depus jurământul pen- 
tru Republica Moldova. Sub conducerea acestuia, spre pod s-a deplasat un 
batalion de infanterie motorizată, care fusese dislocat la Centrul de învăţă- 
mânt de la Bulboaca şi completat, în principal, cu soldaţi care îşi începu- 
seră serviciul militar în Armata Sovietică şi erau pregătiţi un pic mai bine 
decât restul. Karasev dispunea de două tunuri antitanc, aruncătoare de gre- 
nade şi 21 de transportoare uşoare, blindate cu destinații multiple (MTLB). 
Deoarece mulți militari erau în concediu, batalionul a fost întărit cu subuni- 
tăți de infanterie motorizate din componenţa altor grupe tactice şi cu mili- 
tari în rezervă. În plus, a fost luată decizia de a introduce în oraş subunități 
ale batalioanelor de infanterie motorizată 1, 3, 4, 6 şi 7 şi subunitățile de ar- 
tilerie ale celei de-a 2-a grupe tactice (subunitățile batalioanelor de infante- 
rie motorizate 6 şi 7 nu au reuşit să intre în Bender). 

În dimineaţa zilei de 20 iunie, 8 tancuri ale Armatei a 14-a s-au depla- 
sat dinspre Tiraspol către pod. Trei au fost avariate, celelalte s-au întors spre 
Tiraspol. Atacul a eşuat. Asupra celor morți au fost descoperite legitimaţii 
de militar aparţinând forţelor militare ruse ale Armatei a 14-a ruse. 

Totuşi, unii dintre soldaţii noştri au intrat în panică la vederea tancuri- 
lor şi au luat-o la fugă. La ce ne-am fi putut aştepta din partea unei armate 
nepregătite? 

Iată ce-şi aminteşte Anton Gămurari: 


Luptătorii tineri, neexperimentați se temeau foarte mult de acțiuni mi- 
litare. La 23 iunie a existat următorul caz: de frică, un carabinier a închis 
ochii și, fără să se mai uite, a apăsat pe trăgaci, împușcând șase consăteni. 
Îmi aduc aminte exact și, fără îndoială, nu voi uita niciodată cum am așezat 
cadavrele pe o foaie de cort, stăteam și ne uitam, era O dimineaţă rece, se ridi- 
cau aburi din sânge... Când am fost rănit, unul dintre acești flăcăi a părăsit 


poziţiile, gândindu-se că nimeni nu mai poate să-i ţină în frâu... Dar au fost 

și multe exemple de bărbăţie. Unul dintre soldaţii mei, pe nume Fulga, a mu- 
rit la Bender, respingând atacul unui grup de teroriști-diversioniști. Aceștia 
fuseseră pregătiți pe Insula Şerpilor de către Direcţia Generală de Informații 
(GRU) a Armatei ruse. De la începerea războiului, aceste grupuri s-au infil- 
trat în Transnistria pentru a se antrena pe oameni reali. La postul de in- 
specţie rutieră aflat lângă turnul de televiziune, în timp ce se schimba tura, 
diversioniștii au ucis trei medici civili. Fulga a plecat împotriva lor cu un 
transportor blindat și a primit un glonț în gură... 

Erau câte cinci atacuri psihice pe zi din partea gardiștilor, armatei și ca- 
zacilor pe care noi le respingeam, deși, recunosc cinstit, era groaznic. Erau 
și lupte corp la corp. Îmi aduc aminte cum soldatul meu Aleksandr Zelinski 
(cel care l-a capturat pe Smirnov la Chișinău) le-a propus luptătorilor din 
Batalionul „Dnestr” o luptă corp la corp. Treizeci de luptători de-ai noștri au 
luptat cu treizeci de transnistreni și au învins. În perioada războiului, Batali- 
onul „Dnestr” a fost completat de trei ori, pierderile lor fiind mari... La Bender 
a murit eroic ginerele meu Serghei Kulaţki. Fratele meu Dmitri a fost rănit 
de două ori, şi-a pierdut degetele de la o mână, în schimb a reușit să salveze 
o grupă întreagă. Unul dintre colegii fratelui meu s-a jurat că, dacă supravie- 


țuiește în acest război, se hirotonisește și, într-adevăr, a devenit preot... 


Până în seara zilei de 19 iunie, Benderul a fost al nostru. Batalionul aflat 
sub conducerea lui Karasev şi subunitatea antitanc a căpitanului Prodan 
au respins şi al doilea atac. Tancurile de pe malul stâng al Nistrului au ata- 
cat a treia oară forțele noastre. 


„Bra ca în iad, redă Anatol Munteanu cele relatate de Leonid Karasev. 
Au cerut de câteva ori întăriri la Comandamentul general, la generalul 
P. Creangă, căci era nevoie ca de aer de tunuri antitanc, de armament și 
muniție, dar nu s-a procedat în acest sens. l-am solicitat generalului 
Dabija-Cazarov să ne sprijine cu divizionul antitanc „Sturm-S” comandat de 
Donţu, divizion cu care acest locotenent-colonel se lăuda la fiecare ședință 
de minister, dar nici acesta nu a sosit. Am fost lăsaţi în voia sorții. Luptăto- 
rii se simțeau abandonați, trădaţi, erau convinși că vor muri unul după al- 
tul... Soldații mei au simţit cu adevărat gustul victoriei când tancurile lui 
Lebed au început să ardă, când aruncătoarele noastre de mine și două tu- 
nuri antitanc au făcut țăndări şenilele vehiculelor blindate” 

Din cauza întârzierii generalului F. Dabija-Cazarov, în zona în care se 


duceau luptele nu exista o comandă unică, o coordonare a Forțelor Armate 

și a Poliției, toți găseau ieșiri din situaţie bazându-se pe propriile lor idei, 
comentează Anatol Munteanu. Nu exista niciun fel de plan de atac sau de 
apărare, trupele noastre nu dispuneau de o comandă unică. Sub conducerea 
coloneilor A. Gămurari și V. Gusleacov, Poliția și voluntarii care sosiseră din 
direcția Căușeni luptau separat, în centru și în partea de sud-vest a orașului. 
Armata și militarii rezerviști, lăsaţi în voia sorții pe câmpul de luptă de 
generalul Dabija-Cazarov, sub comanda lui L. Karasev și a colonelului 
M. Mămăligă luptau la nord-est, pe direcția Chișinău. Legătura dintre aceş- 
tia a lipsit aproape tot timpul. 


În seara zilei de 19 iunie, forțele Tiraspolului s-au regrupat şi au început 
atacul asupra Benderului, fiind susținute de tancuri şi de artilerie, fapt ce a 
provocat victime în rândul populaţiei civile. Batalionul 1 de infanterie moto- 
rizată a reuşit să apere podul doar până la data de 20 iunie. Ulterior, circum- 
stanțele nu au mai fost în favoarea noastră. Spatele batalionului 1 de 
infanterie motorizată şi al bateriei antitanc a fost bombardat de pe teritoriul 
obiectivelor militare ale Armatei a 14-a din cetatea Benderului şi de la batali- 
onul chimic, ceea ce făcea imposibilă apărarea în continuare a podului. La 
data de 20 iunie, două avioane moldoveneşti MiG-29 (avioane de vânătoare, 
nu bombardiere, cum s-a scris ulterior) au încercat să bombardeze podul, dar 
bombele au nimerit în satul Parcani, distrugând câteva case. Ulterior propa- 
ganda transnistreană a afirmat că la ordinul conducerii Armatei a 14-a şi cu 
ajutorul mijloacelor militare de apărare antiaeriană ar fi fost doborât un 
avion moldovenesc, deşi, în realitate, nu s-a întâmplat aşa. 


În intervalul 21-22 iunie, în timpul luptelor, Tiraspolul a îmbătat per- 
soanele înarmate, către Bender îndreptându-se mașini încărcate cu votcă 
și coniac, îşi aduce aminte Victor Gusleacov. Bărbații nu mai aveau frică. 
Funcţiona o adevărată mașină de tocat carne! Pornise sirena de apărare ci- 
vilă a orașului. Zgomotul produs de tunurile de la Parcani îți spărgea tim- 


panele, tancurile treceau pe pod către Secţia orășenească de poliție... 


La 23 iunie, un grup format din lucrători de poliţie, în frunte cu maio- 
rul Leonid Ghica, a fost trimis să raporteze situaţia la o şedinţă a Parlamen- 
tului Moldovei. După ce au ascultat raportul, deputaţii au luat hotărârea... 
de a continua activitatea de reglementare operativă! În acest timp, pentru 
a-l ajuta pe Karasev, la ordinul lui Creangă, Dabija a dat ordinul criminal 
privind deplasarea unui grup de soldaţi şi ofițeri de la poligonul Bulboaca 

spre pod, fără să facă un lucru elementar, evident oricărui locotenent, recu- 
noaşterea locului. Pe drum, acestui batalion i s-a mai adăugat unul dislocat 
în pădurea de lângă Anenii Noi. În tot acest răstimp, Antoci mă suna la fie- 
care 30 de minute şi striga isteric că acolo Poliţia va fi distrusă, că acest fapt 
îmi va rămâne pe conştiinţă, că voi fi învinuit de trădare şi voi fi osândit pe 
veci. În concluzie, grupul, în maşini şi autobuze, fără acoperire, cu armele 
într-un loc şi soldaţii în alt loc, a plecat, ca la paradă, în direcţia podului, 
pe lângă cetatea lui Ştefan din Bender. 


Ignoranță asupra situației, lipsa unei hărți a orașului, îşi aduce aminte 
Gusleacov. A venit Ja mine colonelul Rebeja şi mi-a spus: „Daţi-ne o hartă, 
nu știm În ce direcție s-o luăm de la stația Bender-2!", l-am sfătuit să meargă 
pe jos de-a lungul căii ferate. Dar în loc să procedeze așa, i-au pus pe sol- 
dați în mașini și au trecut pe lângă cetatea Benderului, unde totul era des- 


chis, zonă ideală pentru tragere! 


Ideea de a distribui armamentul şi muniţia direct la poziţiile de luptă i-a 
aparţinut generalului Creangă care a afirmat că altfel acestea ar fi furate. În 
cetate, se aflau brigada de rachete a Armatei a 14-a şi un batalion chimic, pre- 
cum şi militari de gardă, cazaci şi voluntari care fugiseră din oraş, apăraţi de 
Armata a 14-a, în total, aproximativ 350 de persoane. Ştiau foarte bine că 
forțele moldoveneşti se îndreaptă în această direcţie. Şi au început să tragă în 
ai noştri... lată ce a relatat despre acest episod generalul Anton Gămurari: 


În momentul în care soldații s-au aliniat în poligonul de la Bulboaca, 
unii dintre aceștia erau în stare de ebrietate, pentru că în ajun părinții le adu- 
seseră recruţilor vin și băuseră împreună. Generalul Dabija-Cazarov a tri- 
mis, la comanda lui Creangă, soldații la Bender, fără să facă recunoașterea, 
fară să le dea arme. Creangă și Dabija își închipuiau că există o anumită Înţe- 
legere cu Tiraspolul că ai noștri să fie lăsaţi să treacă și că, până la pod, pot 
ajunge nestingheriți. lată de ce s-a ajuns aici - să fie încărcate autobuzele cu 
soldați fără arme și să treacă pe lângă cetate. Cea mai mare prostie făcută pe 
toată durata acestui război, mai mult decât atât - o crimă! Creangă și Dabija 
făceau parte din acea cohortă de generali staliniști, pentru care viața soldați- 
lor nu însemna nimic, care credeau că poți arunca Chiar și cu cadavre în ad- 
versar, numai să obţii victoria. Apropo, la fel era și generalul Lebed, care își 
punea soldaţii să pornească la atac de câte trei, patru ori pe zi, fiindu-i indife- 
rent câți oameni vor muri. Și-a dat seama abia în momentul în care pierde- 


rile au devenit însemnate... 

Când a început mitralierea coloanei dinspre cetatea Bender, peste 20 
de soldați și ofițeri rezerviști au murit, 19 luptători au fost luaţi prizonieri, 
trei au încercat să fugă și au fost uciși. De fapt, chiar în acel moment, 
Armata a 14-a rusă a luat, în mod deschis, atitudine împotriva noastră. Eu 
am trimis două transportoare blindate (BTR), cu ajutorul cărora am reușit 
să scoatem 100 de persoane de sub tirul inamicului, după care i-am dus la 
secția de poliție din oraș și i-am distribuit la posturi. Tudor Gonţa, comisar 
de poliție la Anenii Noi, ne-a propus să cucerim cetatea, afirmând că ştie 
toate intrările secrete, dar nu ni s-a permis acest lucru de teamă că Armata a 
14-a va declanșa un război de proporții. Dabija, care a înțeles greșeala pe 
care o făcuse, s-a speriat foarte tare și a stat ascuns trei zile la Cârnățeni, la 
Mămăligă. Dacă în acel moment l-ar fi prins ai lui, l-ar fi împuşcat fără să-l 


judece sau să-l ancheteze și fără să mai reflecteze la urmări. 


Generalul Dabija-Cazarov - căruia Creangă îi dăduse ordin să sosească 
la Bender pentru înființarea unui punct de comandă, organizarea apărării, 
coordonarea acţiunilor militare ale soldaţilor, ale Poliţiei şi voluntarilor - 
s-a ascuns la Anenii Noi, de unde scria denunțuri la cartierul general. Apoi 
s-a aflat la Varnița şi Chişinău, oriunde îi convenea, numai în locurile 
unde era nevoie de el, nu. Colegii erau de părere că Dabija, adjunct al mi- 
nistrului apărării şi coordonator al operaţiunilor de la Bender, era, de fapt, 
un dezertor care îşi abandonase soldaţii şi ofițerii. După război, incidentul 
petrecut lângă zidurile cetăţii Benderului a fost analizat de o comisie de an- 
chetă din cadrul Procuraturii, condusă de către Veaceslav Didîk. Cu toate 
acestea, Creangă şi Dabija nu numai că nu au fost traşi la răspundere pe- 
nală, ci au primit noi funcţii înalte! În noaptea de 23 iunie, în acelaşi loc, 
lângă cetatea Benderului, s-a petrecut încă un incident sângeros şi lipsit de 
sens. Coloana de militari de gardă a lui Kostenko începuse să se retragă că- 
tre cetate, de unde a fost întâmpinată cu foc susținut, fiind percepută 
drept inamică. Au fost ucise câteva zeci de persoane. Despre acest incident 
şi-a amintit Anton Gămurari: 


Generalul Costaș mi-a dat două tunuri și rachete antitanc dirijate, ma- 
şini blindate cu câte treizeci de rachete antitanc, avertizându-mă că fiecare 
dintre acestea costă, chipurile, 20 000 de dolari și, dacă măcar una ajunge la 
oamenii lui Smirnov, voi avea de suferit... Am tras cu aceste rachete, se pare, 
în palatul lucrătorilor feroviari, de unde se executa foc asupra noastră. Când 
cei aflați în cetatea Benderului au auzit cum explodează aceste rachete, s-au 

gândit că îi atacăm cu tancuri românești. La Tiraspol se știa foarte bine că 
nu dispuneam de tancuri proprii. Și atunci s-au gândit că, dacă nu avem 
tancuri moldovenești, atunci le-am primit din România... Crezând că 
sunt atacați cu aceste tancuri mitice, cei aflați în cetate au deschis focul 
asupra oamenilor lui Kostenko. Zgomotul făcut de exploziile acestor ra- 
chete a ajuns până la Chișinău unde toți reprezentanții Puterii s-au speriat 
de moarte. Sunt convins că unii erau deja pe picior de plecare, pentru că 
Lebed ameninţase că va ajunge la Chișinău și va lua cina la București. 

Desigur, era doar o cacealma. „Românii” și „tancurile românești” Îi speriaseră 
şi pe cazacii care strigau: „Vă vom ucide, românilor!” Aceștia porneau la atac 
având la brâu plosca plină cu alcool, iar, drept gustare, icre la borcan. Toţi 
erau persoane dubioase, în care nici măcar gardiștii nu aveau încredere. 
Aflaţi în spatele frontului, membrii gărzii transnistrene acționau ca un deta- 
șament de baraj, împușcându-i pe cazaci din spate dacă aceștia s-ar fi retras. 
Au fost cazuri când cazacii au trimis soli cu următorul mesaj: „Dacă nu tra- 


geți, atunci nici noi nu tragem”. Cam așa știau și puteau ei să lupte... 


La 20 iunie, în timpul nopții, gardişti şi unităţi ale Armatei a 14-a au pă- 
truns în oraş şi au ocupat centrul. Forțele noastre se retrăgeau pe o ploaie 
torențială şi sub focul inamicului. 

Colonelul Karasev şi comandantul Statului-Major, Cihodari, au fost 
grav răniţi, dar au reuşit să iasă din încercuire. Menţionez că după război 
Karasev a devenit preot şi a primit o parohie în eparhia de la Bălţi. El a fost 
înlocuit de colonelul Guriţanu (ulterior, grupa a fost condusă de colonelul 
Olteanu, apoi de colonelul Telipan). Două baterii moldoveneşti de artilerie 
au fost distruse, iar noi am pierdut controlul asupra podului peste Nistru. 


Brigada condusă de generalul Dabija-Cazarov - dislocată pe direcţia 
Chișinău și Bălți, în zona industrială la Varnița și la Borisovca, localități 
aflate între cele două fronturi - s-a retras cuprinsă de panică la periferia 
orașului Tighina, cedându-i adversarului pozițiile ocupate anterior de po- 
Jițişti, constată Anatol Munteanu. Majoritatea luptătorilor acestei unități, 
formate din soldaţi rezerviști, au dezertat și s-au ascuns în pădurea Tighinei. 
Ei au cedat adversarului pozițiile de la Varnița și Protivogailovca fără să 


opună rezistență. 


La 21 şi 22 iunie, au fost create noi poziţii de apărare. Până la 26 iunie, 
au avut loc lupte prelungite cu utilizarea tehnicii blindate, a artileriei, 

a aruncătoarelor de mine şi de rachete, cu atacuri reciproce şi tiruri. Unele 
cartiere erau controlate pe rând, când de o parte combatantă, când de cea- 
laltă. Lunetiştii ambelor tabere trăgeau de pe acoperişurile şi de la feres- 
trele blocurilor de locuinţe. Începând cu data de 23 iunie, controlam doar 
partea sudică a oraşului (microraionul Leninski), un alt raion în centrul 
oraşului, adiacent secției de poliţie, şi o fâşie care unea aceste teritorii. 

În această zi, Forţele Armate ale Moldovei şi Poliţia au dus lupte grele 
pe direcţiile Coşniţa, Cocieri, Bender. Din Grigoriopol au fost lansate 8 
rachete cu reacţie de tip Alazan asupra centrului de comandă situat la 
Coşniţa. Toată ziua şi toată noaptea, forțele republicii autoproclamate au 
tras cu acest tip de rachete şi lansatoare de rachete, precum şi cu arma- 
ment de infanterie asupra Statului-Major de la Cocieri şi asupra poziţiilor 
moldoveneşti din satul Roghi. Peste clădirea cantinei au căzut cinci mine. 
Jumătate de sat a fost distrusă, se executa foc asupra civililor, s-au înregis- 
trat morţi şi răniţi. Focul a încetat doar la ora cinci dimineaţa. În total, 
asupra poziţiilor au fost lansate peste 2 500 de mine şi proiectile. 

La Bender, în aceeaşi zi, după reglarea tirului artileriei a început bom- 
bardarea intensă a Comisariatului de poliție. La ora 17.00, asupra Comi- 
sariatului a început să se tragă cu tancul, cu armament de infanterie şi cu 
aruncătoare de grenade. Forţele noastre armate respingeau însă atacurile ad- 
versarului. În raionul Varnița, pe la amiază, a sosit un grup de 300 de cazaci, 
iar după atacul transnistrenilor de la 16.30, apărătorii Varniţei au fost ne- 
voiţi să treacă la hotarul nou. Se putea observa o mare acumulare de forțe 
ale inamicului lângă satul Mereneşti, sosiseră şi trupele de desant din 
Transnistria, peste pod au trecut 10 tancuri şi două transportoare blindate 
care au intrat imediat în luptă. În raionul Gîrboviţa s-au ciocnit un transpor- 
tor blindat şi un camion ZIL-130, au fost 4 răniți. 

Focul puternic de artilerie din partea Tiraspolului a distrus silozul de ce- 
reale de la Bender. Au ars Uzina de conserve, Fabrica de încălțăminte, Biroul 
de evidenţă a populaţiei, iar, la gara Bender-l au luat foc o cisternă cu com- 
bustibil şi vagoane întregi încărcate cu lemn. 

Conducerea autoproclamatei republici transnistrene purta în acest 
timp un intens război informaţional împotriva Moldovei. La Tiraspol şi la 
Bender populaţia era cuprinsă de panică şi din cauza mass-mediei care 
difuza diferite zvonuri. Se spunea că moldovenii ar fi minat întreprinde- 
rile transnistrene, iar echipamentele sunt demontate şi cărate în Moldova. 

Jumătate din locuitorii Tiraspolului au plecat, locuitorii Benderului plecau 
cu maşinile sau pe jos fie spre Chişinău, fie pe malul stâng. Au apărut refu- 
giaţii. Conform informaţiilor Comitetului executiv orăşenesc din Bender, 
în decurs de câteva zile oraşul a fost părăsit de mai mult de jumătate din 
locuitorii săi, în total, în luna iulie, fiind înregistraţi 80 000 de refugiați. 
Oamenii treceau prin dispozitivele de luptă, iar comandamentul nostru, 
dorind să evite victimele din rândul populației paşnice, depunea eforturi 
uriaşe pentru a-i determina pe comandanții formațiunilor înarmate ilegale 
să înceteze focul. 


Morţii erau adunaţi din ordinul Tiraspolului, erau încărcați în ca- 
mioane KamAZ și aruncați în Nistru, apoi erau pesculiți și arătați la 
televiziunea rusă, acest lucru fiind comentat drept „masacrul făcut de mol- 
dovenii fasciști”, povesteşte Anton Gămurari. La emisiunile de știri ale Te- 
leviziunii ruse erau arătate camioane pline cu cadavre, care au rămas și vor 
rămâne pentru totdeauna în memoria multor persoane. Gardiștii cărau 
morții la pozițiile lor şi îi arătau pe soldații noștri ca și cum ar fi morţii lor. 
După 10 ani, a fost găsit un mormânt unde erau îngropate cadavrele a doi 
medici din Tiraspol și cel al unui soldat de-al nostru, ulterior, apărând şi 
martori care au arătat că fuseseră uciși de pușcăriași. 


La 25 iunie, s-au intensificat acţiunile militare în raionul Dubăsari, iar 
la 26 iunie, forțele noastre armate au trecut la atac la baza de operaţiuni de 
la Cocieri. La data de 26 iunie, podul peste Nistru a fost minat. La Tiraspol 
a continuat transferul de tehnică militară către forțele gardiştilor. Au fost 
stabilite până şi numerele de înmatriculare a 20 de transportoare blindate 
date de Armata a 14-a gardiştilor, după 20 iunie. Pe teritoriul fostei divizii 
de aviaţie erau multe transportoare blindate şi autocamioane ZIL-130, 
care încă mai aveau urme de conservare. La Bender, la intersecţia străzilor 
Kirov cu Lazo, Kirov cu Lenin, Lenin cu Kommunisticeskaia, au fost in- 
stalate tunuri antiaeriene, iar vizavi de Secţia orăşenească de poliţie erau 
tancuri şi sisteme Silka. În localitatea Parcani drumul de sub pod era blo- 
cat de tehnica blindată, iar transportoare blindate se găseau practic pe fie- 
care stradă. În satul Mihailovca şi între satele Ţibuliovca și Garmaţkoe 
erau dispuse batalioane ale gardiştilor, Statul-Major al acestora fiind am- 
plasat în valea lurievsk. Tot acolo era dispusă şi tehnica lor de luptă, prin- 
tre care 8 tancuri şi 12 transportoare blindate. În satul Goiani, într-o râpă, 
cercetaşii noştri au descoperit trei sisteme de tip Alazan. 

Operaţiunea de la Bender a influențat negativ situația generală înregis- 
trată la nivelul trupelor. Celelalte baze de operaţiuni au fost diminuate, iar 
formarea de noi subdiviziuni devenea din ce în ce mai dificilă. 

Nicolae Petrică povesteşte despre starea de spirit din acele zile: 


Sosise un moment foarte dificil, când nu ştiai cum să procedezi: mă 
simțeam ca barza care își ridicase piciorul și se temea să nu sperie broscuța. 
Așa eram și eu: nu mă puteam decide dacă să mă retrag sau să înaintez. P. 
Creangă, ca să se manifeste și el cumva, striga în telefon: „De ce tragi? De 
ce nu tragi? Câte proiectile ai tras? Câţi soldați ai ucis?” Era un adevărat de- 
lir... Făceam tot ce se putea pentru a proteja viețile soldaților mei, pentru 
a-i apăra de moarte şi se pare că am reuşit acest lucru... La război nu există 
eroi: există soldaţii și comandantul. Comandantul are dreptul de a da or- 


dine, iar soldatul trebuie să le execute. 


Putem deduce la ce se gândeau soldaţii din informaţiile care mi-au fost 
furnizate, la 24 iunie, de maiorul G. Bandalac, adjunctul şefului Departa- 
mentului de contraspionaj la nivelul trupelor. Era vorba despre starea de 
spirit de la centrul de instrucţie situat pe poligonul de la Bulboaca. Iată ce 
spunea acesta: 


Anterior, ne-a fost comunicată posibilitatea apariției unor incidente 
de ordin excepțional la centrul de instrucție al Ministerului Apărării, deter- 
minate de prezența batalioanelor noastre de infanterie motorizată în apro- 
pierea depozitelor Regimentului de desant-parașutare nr. 300 al Rusiei, 
depozite care conțin muniţie, substanțe explozive și chimice. Ținând cont 
de faptul că obiectivul respectiv, situat într-o zonă accesibilă artileriei ina- 
mice, este vulnerabil prin prisma posibilităţii derulării operațiunilor de 
diversiune, putem presupune că centrul de instrucţie figurează pentru ad- 
versar ca obiectiv pentru derularea de diversiuni. Prezența batalioanelor 
motorizate în proximitatea acestor depozite este problematică din cauza 
pierderilor semnificative de personal şi de tehnică de luptă înregistrate de 
batalioanele noastre. Analiza situației operative la centrul de instrucție a re- 
liefat o serie de alți factori ce exercită o influență negativă asupra pregătirii 
moral-psihologice a militarilor. Aceşti factori derivă din cele ce urmează. 
După ce la 19 și 20 iunie batalioanele de infanterie motorizată 1, 3 şi 4 au 
derulat operațiuni militare la Bender, efectivul batalioanelor 1 și 3 se afla 
într-o situație de șoc, aceste batalioane fiind practic desființate. După ope- 
rațiuni, efectivul acestora s-a regrupat la centrul de instrucţie. Aici se desfă- 


şura activitatea de creare a altor batalioane. 

Apariția militarilor din batalioanele 1 şi 3 pe poligon a avut o influență 
demoralizatoare asupra celor prezenţi și, ca urmare, batalionul 7 a refuzat 
să se întoarcă pe pozițiile aflate în apropiere de locul unde aveau loc ostilită- 
țile. Militarii acestui batalion au refuzat să execute ordinele comandanților 
și, în consecință, batalionul 7 a fost desfiinţat. Numai 47 de militari din 
420 s-au întors pe poziții. 

Zilnic, la centrul de instrucţie se află grupuri de militari care încearcă 
să rezolve diferite probleme care decurg din obligativitatea prezenței la con- 
vocările de instrucție sau legate de participarea la operațiunile militare de 
la Bender. Aici se adresează numeroși părinţi, rude ale militarilor recrutați 
în Armata Naţională, prin intermediul comisariatelor militare raionale. Ti- 
nând cont de acest aspect, formarea și completarea batalioanelor la centrul de 
instrucţie este considerată ca fiind neadecvată pentru viitor. Comunicarea 
dintre militarii care şi-au părăsit pozițiile de luptă și militarii batalioanelor 
nou formate are rezultate negative. Din acest motiv, se observă o înrăutățire a 
pregătirii morale și psihologice a batalioanelor 1 și 3 nou formate, compuse 
exclusiv din voluntari. 

Concomitent cu complicarea situației în zona de conflict, crește perico- 
lul prezenței oamenilor în zona în care sunt dispuse depozitele Regimentu- 
lui nr. 300, lucra care se reflectă, de asemenea, în mod negativ asupra stării 
de spirit a militarilor. În scopul evitării pierderilor umane şi materiale, în ca- 
zul unor diversiuni la poligon şi pentru prevenirea situaţiilor care ar putea 
să-i demoralizeze pe militarii batalioanelor nou formate, este necesară reali- 
zarea următoarelor măsuri: 

1) Completarea batalioanelor doar în centrele raionale (pe zone), 
după care acestea vor fi redislocate în localitatea aferentă centrului 
de instrucţie. 

2) La centrul de instrucţie va fi prezent un singur batalion în timpul 
efectuării exerciţiilor de tragere ce va fi dislocat în cazarme aflate la 
3-4 km de depozitele Regimentului de desant-parașutare, în zona 
punctului de comandă auxiliar. Încăperile subterane ale punctului 
de comandă auxiliar pot fi folosite, de asemenea, pentru adăposti- 
rea militarilor în cazul unor explozii puternice în poligon. 

3) În cazarmele actuale trebuie să rămână comandamentul centrului 
de instrucţie și plutonul de mentenanţă. 

4) În componența administraţiei centrului de instrucţie trebuie să fie 
inclus un reprezentant al Comandamentului militar. 

5) În scopul menţinerii disciplinei militare, a reţinerii dezertorilor şi a 


celor care răspândesc panica, a depistării în proximitatea centrului 

didactic a grupurilor de diversiune și recunoaștere ale adversarului, 
la centrul de instrucție trebuie să fie activat un pluton de comandă 


compus din militari în termen conduși de un ofițer de carieră. 


Au căzut mulți oameni, erau mulţi răniți. 


În total, din partea moldovenilor, la Bender luptau cel mult 600 de per- 
soane, Kostenko avea 800 de oameni, iar membrii Detașamentului munci- 
toresc pentru sprijinirea Miliției — câteva mii de muncitori înarmați, plus 
cazacii, gardiştii, pușcăriașii, consideră Anton Gămurari. Exista o egalitate 
a forțelor, nimeni nu putea să învingă și de aceea războiul trebuia terminat 
cât mai repede. 

Informaţiile cu privire la victimele din timpul evenimentelor de la 
Bender au șocat societatea moldovenească. Conform informațiilor Minis- 
terului Apărării, în perioada 20-23 iunie 1992, au murit 22 de ofițeri și 
soldați și 11 luptători ai brigăzii cu destinaţie specială, iar 17 oameni au 
fost daţi dispăruţi. Au fost răniți 147 de militari ai Ministerului Apărării şi 
96 din cadrul brigăzii. Cele mai mari pierderi (8 oameni uciși, 57 răniţi) 


le-a înregistrat batalionul 1 motorizat. 


În afară de pierderile umane s-au înregistrat următoarele pierderi la ni- 
velul tehnicii militare: transportoare blindate - 8, transportoare blindate 
cu destinații multiple - 4, mitraliere model Kalaşnikov RPK - 6, mitrali- 
ere antitanc model RPG 7-6, maşini de luptă model Konkurs - 6, tunuri 
antitanc cu calibrul de 100 mm model PTP - 7, maşini de luptă model 
ZSU23 - 2, maşini de luptă Şturm - 1, camioane - 2, pistoale-mitralieră 
tip Kalaşnikov - 233. Câteva surse menţionează că, la nivelul populaţiei 
civile, s-au înregistrat următoarele pierderi: 37 de oameni au murit, 184 au 
fost răniți. Este însă imposibilă verificarea acestor cifre. Conform datelor 
părții transnistrene, au murit 203 oameni, dintre care 169 gardişti, deşi 
Igor Smirnov a dat publicității cifre mult mai mari, iar Lebed a spus, în ca- 
drul unui interviu televizat, că la Bender partea transnistreană ar fi pierdut 
5 000 de oameni. Pe aleea Gloriei de la Tiraspol sunt înmormântate 800 
de persoane. Problematica pierderilor de la Bender rămâne neelucidată. 
Dacă dăm crezare părţii transnistrene, oraşul a fost serios afectat, pierderile 
fiind estimate de administraţia Benderului la 10 miliarde de ruble, la nivelul 
anului anului 1992. Totuşi, cei care au luptat în oraş şi chiar locuitorii afirmă 
că nu au fost distruse clădiri şi locuinţe. 

Nu a fost şi nici nu există vreun „Bender în ruine” Cu atât mai puțin 
poate fi vorba despre „distrugerea a 40 % din fondul locativ”, arăta, în 1992, 
jurnalista moscovită Elena Danielean, în paginile ziarului „Russkoe slovo”, edi- 
tat la New York. Geamurile sparte, urmele lăsate de gloanţe, toate acestea 
nu sunt ruine. Clădirile care au fost cel mai afectate aparțin Comitetului 
executiv orășenesc și Poliţiei, iar în ele au tras ambele părți. Au avut serios 
de suferit câteva case aflate în apropierea clădirii Poliţiei. Cinematograful 
Drujba, distrus „până la temelii”, se află la locul lui. Sunt intacte vitrinele 
magazinelor, cu excepția câtorva din centrul orașului. Ţinând cont de recru- 
descența elementului infracțional în ultimele luni, ar fi putut exista mult 
mai multe jafuri. Au funcționat și continuă să funcționeze spitalele și 
aproape toate întreprinderile. Nu au existat „tancuri românești”, bombarda- 
mente asupra orașelor și satelor Transnistriei, „femei-lunetist” din Letonia, 
grădinițe de copii în care au tras moldovenii, convoaie cu armament și mine 
de jucărie în miniatură de producție românească. Același Stat-Major al 
Armatei a 14-a continuă să se ocupe de dezinformare, la modul profesionist, 
în special șeful acestuia, generalul-maior Tihomirov, şi colonelul Baranov. 
Chișinăului nu i s-a permis la propriu să deschidă gura: pe fondul sciziunii 
bruște produse de dezinformare, afirmațiile „președintelui sângeros Snegur”, 
transmise de două ori de Ostankino, sunau contradictoriu. Aceste afirmaţii 
erau însoțite de comentarii pe măsură: „Suntem învinuiți de lipsă de obiec- 
tivitate de către comuniști, homosexuali și de președintele Snegur”, transmi- 
tea consiliul director al televiziunii ruse Ostankino. Afirmațiile președintelui 
Snegur erau urmate de reportaje de pe malul stâng care, dacă porneai volu- 
mul televizorului, nu spuneau nimic clar, în afară de lucruri deja cunoscute 
precum: este război, oamenii sunt În tranșee, pe străzi sunt uciși oameni. 
Comentariile arătau că distrugerile și victimele sunt rezultatul ocupării bar- 
bare a Benderului de către Armata Moldovei. Aceste lucruri erau confir- 
mate de locuitorii raioanelor ce fuseseră supuse tirului părții moldovene. 
Locuitorii care suferiseră de pe urma tirului armatei transnistrene nu erau 
arătați, iar rezultatele „muncii” artileriei transnistrene și atacurile tancurilor 
Armatei a 14-a nu erau nici acestea prezentate. Interviurile cu membrii 
Parlamentului Moldovei luate în aceste zile de corespondenții moscoviți 
la Chișinău dispăreau și ele fără urmă. Se străduiau să nu popularizeze la 
Moscova reacţia Occidentului și părerile politicienilor occidentali... Cam- 
pania pentru Bender a fost câștigată de mass-media rusă... 

În cadrul mistificării grandioase numite ocuparea „barbară” a Benderului 


nu era loc și pentru interviurile cu polițiștii: niciunul jurnalist, cu excepția 

corespondenţilor France Presse şi Svoboda, nu i-a venit ideea de a vizita Sec- 
ţia orășenească de poliție de la Bender, locul unde au început evenimentele. 
Rusul Victor Vasilievici Gusleacov, comisar în Poliția moldovenească, și 
colaboratorii acestuia, dintre care cel puțin o treime erau ruși, se remarcau 
printr-o încăpățânare rară. „Nu recunosc republica transnistreană, iar 
Benderul a fost și va rămâne oraș moldovenesc”, a spus Gusleacov după pa- 
tru luni petrecute în clădirea asediată a Poliției, pe jumătate distrusă de 
tirurile care nu au contenit trei zile. Oare putea fi prezentat acest aspect 
apărătorilor populației rusofone în zilele când intruziunea Armatei ruse și 
ocupaţia ce a urmat se desfășurau sub lozinca „apărării drepturilor rușilor” pe 
orice teritorii? Așa cum a spus Jirinovski, în acele zile, partea din stânga 
Nistrului din Moldova devenea primul loc de pe teritoriul fostei URSS, 


unde, ca „eliberatoare”, intrau nu tancurile sovietice, ci cele rusești. 


Războiul informaţional împotriva Moldovei, a cărui armă de bază era 
dezinformarea, era purtat, de asemenea, de mass-media transnistreană. Con- 
ştiinţa lor este împovărată de pierderea încrederii reciproce, o imensă pier- 
dere. Am fost acuzaţi de multe lucruri: de încălcarea masivă a drepturilor 
omului, de tâlhării şi jafuri, de executarea populaţiei paşnice chiar şi de vi- 
oluri comise asupra elevelor din Bender. 


Între timp, la Bender se adunaseră jefuitori profesioniști din toată fosta 
Uniune Sovietică, hoți care mergeau prin toate punctele fierbinți și furau, 
spune Anton Gămurari, participant la evenimente. Pe aceștia nu îi ierta ni- 
meni și ambele părți îi ucideau. În centrul orașului se afla un magazin de bi- 
juterii care îi atrăgea pe jefuitori ca un magnet, iar, în final, acolo erau 16 
cadavre de jefuitori. Se furau automobile Volga și Pobeda vechi. Bineînţeles 
că și voluntarii noștri cărau ce nu stătea prea bine, numai câte perechi de pa- 
puci produși de Fabrica Floarea nu s-au furat de prin secții... Fratele meu 
mi-a povestit cum voiau voluntarii să scoată un televizor din clădirea unei 
școli. El a tras o rafală în televizor și apoi le-a spus: „Acum puteți să-l luați”. 
Nu ascund că se petreceau tot felul de lucruri. Dar ieșirile din oraș erau 
controlate, jefuitorii erau urmăriţi de Procuratură și Ministerul Aface- 
rilor Interne, pe șosele se desfășurau verificări ale mașinilor și mărfurilor 
transportate. Între timp, nimeni nu îl împiedica pe Kostenko să jefuiască, 
iar el căra, în mod organizat, de la Bender, tot ce dorea, un detașament spe- 
cial ocupându-se exclusiv de jafuri. Comandantul negru și-a ucis doi ad- 
juncți, pentru că aceștia nu erau de acord cu jafurile: i-a scos din oraș și i-a 


împușcat, i-a stropit de vii cu benzină și le-a dat foc. 

Acuzaţiile privind agresiunea împotriva populației civile și focul execu- 
tat în mod conștient asupra civililor nu au fost confirmate nicicum. Faptul 
că războiul nu se desfășura după reguli, ca, de altfel, toate războaiele din is- 
torie, este în afara oricărui dubiu. Au avut de suferit oameni nevinovați și a 
fost multă cruzime, pe care propaganda rusească și cea transnistreană a atri- 
buit-o doar părții moldovene. Totuși, chiar în acele momente, alte surse 
mass-media din aceeași Rusie relatau adevărul cu privire la crimele comise 
de cazaci și de gardiștii lui Kostenko. Cred că toate aceste evenimente Încă 
mai așteaptă eforturi de elucidare din partea istoricilor, pentru că războiul 
din Transnistria reprezintă, practic, o temă care a rămas nestudiată. Abia în 
anul 2003 a fost adoptată Legea privind veteranii, în care se stipulează clar, 
pentru prima dată, că a fost un război, nu un „conflict” și de aceea există parti- 
cipanți și invalizi la acest război. Celor din urmă a început să li se plătească. 
Pentru ordine și medalii, au fost introduse compensaţii pentru plata întreți- 
nerii, au început să le acorde credite. Dar, până în prezent, pachetul social 
al veteranilor războaielor fostei URSS este mai mare. 

Autorităţile noastre și societatea evită într-un mod laş problema acestui 
război, a trădării și a celor care au avut de câștigat de pe urma evenimente- 
lor, spune cu amărăciune generalul Anton Gămurari. Fu am primit certifi- 
catul de participare la război cu numărul 56 600. Unde erau aceste 56 000 
de persoane când era războiul? Dacă am fi avut atâtea forţe, am fi cedat 
oare Benderul? Acum, conform unor date exacte, sunt 32 000 de partici- 
panți la acest război. Au fost introduse criterii clare și certificate primesc 


doar cei care au ținut o armă În mână și au stat în tranșee. 


A fost oare pierdut războiul în urma trădării? Da, anumite înfrângeri se 
explică prin prezenţa aşa-zisei coloane a 5-a care este numeroasă şi astăzi 
în Republica Moldova. Eu am vorbit de nenumărate ori în mass-media în 
mod deschis despre pericolul permanent a existenţei acestei armate mosco- 
vite în Moldova. Sunt vinovaţi pentru cele întâmplate indiferenţii, fricoşii şi 
cei care furau din vistieria ţării, cei care, în 1991-1992, se aflau la Chişinău, 
iar apoi s-au declarat eroi şi anual, la 2 martie, se îmbrăcau în uniforma de 
camuflaj în memoria războiului în care alții au luptat şi au pierit. 

Conducerea Moldovei este principalul vinovat pentru înfrângerile noas- 
tre şi pentru faptul că țara a pus mâna pe arme. Vinovaţi sunt acei politicieni 
şi cei ce făceau declaraţii iresponsabile la mitinguri, apoi îi făceau răspunză- 
tori pe alții pentru urmările propriilor fapte. Până în ziua de azi, conducă- 
torilor noştri le este ruşine de amintirea privind propria guvernare, lipsită 

de capacitatea de a cârmui o ţară. Acesta este motivul pentru care, în jurul 
evenimentelor de la începutul anilor '90, pentru o perioadă îndelungată 
s-a lăsat o cortină a tăcerii. Sunt convins că noi nu puteam, de fapt, să în- 
vingem Armata a 14-a, care îi susținea pe separatiştii de la Tiraspol. În 
prezent, Republica Moldova nu are nici armată, nici armament, pentru a 
se opune forțelor armate ruseşti prezente, ca în trecut, pe teritoriul 
transnistrean. Din cauza proastei guvernări care s-a perindat la putere în 
Republica Moldova, stat membru ONU, suveran şi independent, avem, 
din 1992 până în ziua de azi, pe teritoriu armata rusă de ocupaţie. Oare 
există multe țări ca a noastră? De ce nu putem să luăm exemplul statelor 
ale căror autorități se opun marilor imperii nu prin forța armelor, ci prin 


cea a intelectului? 


CAPITOLUL 35 


Sosirea lui Lebed la Tiraspol 


Escaladarea agresiunii împotriva Moldovei. Puterea Armatei a 14-a 

este în creştere. Comandantul de batalion Kostenko şi rolul lui în 
evenimentele de la Bender. „Terminatorul de la Bender” este în viată? 
Răpirea lui Stenighin şi asasinarea lui Vislouh. Reglări de cont 
post-conflict şi atentatul împotriva lui Lucik. Noile aventuri ale Andreevei 


Decretul nr. 320 al preşedintelui Rusiei, publicat în mai 1992, interzicea 
în mod categoric ca Armata a 14-a să participe la manevre sau operațiuni mi- 
litare pe teritoriul Republicii Moldova. Aşadar, sunt evidente două lucruri: 
în primul rând, în cadrul operaţiunii de la Bender, ajutorul militar a fost 
acordat fățiş separatiştilor, în cel de-al doilea rând, dacă Armata a 14-a nu 
s-ar fi implicat, Benderul nu ar fi intrat niciodată în componența autopro- 
clamatei republici transnistrene. 

Odată cu venirea lui Aleksandr Lebed la Tiraspol, la 23 iunie, puterea a 
trecut de facto în mâinile militarilor ruşi. Sosirea generalului, care avea expe- 
riența războiului din Afganistan, Azerbaidjan şi din alte puncte fierbinți, 
spunea multe despre intenţiile Moscovei. Încă din primele ore de când fu- 
sese delegat, Lebed a aliniat cu duritate toate structurile politice şi militare 
ale Transnistriei, lăsând să se înţeleagă că de acum înainte el este stăpânul 
în aceste locuri. A doua zi după venirea sa, generalul i-a convocat la o şe- 
dință pe toți comandanții de regiment din republica autoproclamată, prin- 
tre care pe cei ai gărzii transnistrene, Miliției, organizaţiilor de sport şi 
turism, ai celor de apărare civilă şi ai armatei populare. A fost instituit un 
comandament unit pentru apărarea Benderului. În timpul şedinţei, coman- 
dantul gărzii, colonelul Ştefan Chiţac, a încercat să îl contrazică pe Lebed, 

dar acesta l-a întrerupt arogant, spunându-i: „Aici eu comand!” În maniera 
lui brutală, oaspetele moscovit le-a comunicat celor prezenți că scopul lui 
este să aducă Armata a 14-a în stare de luptă, iar apoi să acţioneze conform 
ordinelor Kremlinului. La 27 iunie, Lebed a fost numit comandant al 
Armatei a 14-a ruse. Fostul comandant, generalul Netkaciov, a fost retras, 
ulterior fiindu-i intentat un proces care a luat sfârşit „datorită absenței ele- 
mentelor constitutive ale infracţiunii”. Imediat a fost demarată o activitate 
intensă de aducere a Armatei a 14-a, în primul rând, a Diviziei 59 motori- 
zate, în stare de luptă. Unităţile şi subunitățile Diviziei au fost completate 
cu ofițeri, inclusiv cu comandanţi de detaşament, iar, mai jos, pe linie ie- 
rarhică, cu persoane ce fuseseră deja recrutate din Rusia şi Transnistria. La 1 
iulie, Regimentul 183 al Diviziei 59 a fost completat cu 1 200 de rezer- 
vişti, iar Regimentul 176, cu aproximativ 1 400. Aceştia au fost imediat echi- 
paţi şi implicaţi în pregătirea militară. La 3 iulie, gradul de completare cu 
ofițeri era de 80 de procente, iar cu soldați şi sergenţi, de 20 de procente. Ur- 
mare a numărului insuficient de soldaţi, centrele militare din Transnistria au 
început să-i recruteze intens pe cei născuţi în această regiune, într-un ritm 
ce promitea ca, într-o săptămână, două, toate unităţile Diviziei 59 vor fi 
completate strict, conform specializărilor militare existente. Concomitent, 
în principal, pe poligonul de la Tiraspol, avea loc o pregătire militară 
acerbă. Toate maşinile Regimentului de tancuri au fost scoase de la conser- 
vare, echipajele au tras câte 5 încărcături. 

Pentru sistemele de artilerie ale Diviziei 59 motorizate au fost echipate 
poziţii, pregătite date necesare pentru efectuarea tragerilor, iar, pentru corec- 
tarea tirului, se executa foc asupra malului drept al Nistrului. Divizioanele 
de serviciu se aflau pe poziţii, restul fiind în stare de pregătire avansată de 
luptă. Ţinta principală a artileriei erau poziţiile subunităţilor noastre de arti- 
lerie şi de aruncătoare de la Chițcani, din raionul Varnița şi din pădurea 
Hîrbovăţ. Acestea erau studiate cu ajutorul mijloacelor militare ale departa- 
mentului de cercetare al artileriei şi ale batalioanelor de radioelectronică. 
A fost instalat şi pregătit pentru luptă sistemul antirachetă al Armatei a 14-a, 
sistem ce acoperea oraşele Tiraspol şi Bender. Pentru Armata a 14-a lucra şi 
departamentul de cercetare cosmică al Rusiei, ce furniza fotografii ale po- 
ziţiilor ocupate de Forțele Armate moldovene. Circulau zvonuri că regi- 
mentul de desant aerian 300, dislocat la Chişinău şi condus de Aleksei 
Lebed (fratele lui Aleksandr Lebed), era gata să ocupe oraşul. Ministerul 

rus al Apărării invita în Transnistria ofițeri de la toate centrele militare din 
ţară. Mulţi îşi luau concediu şi soseau în Transnistria în apărarea „fraţilor 
slavi“ de invazia „fasciştilor moldo-români”. De la Pskov a sosit un regiment 
de desant aerian, iar în poligonul de la Novosavițkoe, unde era şi un aero- 
drom, 150 de specialişti în desant îi antrenau pe militari. La 24 iunie, de la 
Sankt-Petersburg, au mai sosit, la Tiraspol, 400 de şoferi-mecanici pentru 
tehnică de luptă şi 70 de femei lunetişti. Regimentul de cazaci din regiunea 
Rostov a sosit complet pregătit de luptă şi a fost amplasat pe toată linia fron- 
tului. La 25 iunie, au ajuns de pe teritoriul Ucrainei, apoi pe calea ferată, iar, 
noaptea, cu două avioane militare, la Tiraspol, două regimente motorizate şi 
unul de tancuri, precum şi tehnică grea de luptă. Pe aeroportul militar din 
Tiraspol, au sosit de pe aerodromul de la Limanskoe nouă avioane de luptă 
MiG-29 şi de pe aerodromul Rauhovka 8 elicoptere de luptă Mi-24. 


Astfel, în timpul escaladării conflictului din Transnistria, într-un decret 
semnat doar de el, Boris Elțîn numește Armata a 14-a, ce aparține ţărilor 
CSI, proprietate a Rusiei, comenta evenimentele din acele zile jurnalista 
moscovită Elena Danielean. Dacă până atunci Divizia 59 a Armatei a 14-a 
furniza armament gărzii transnistrene, începând cu luna mai, aceasta 
participă în mod deschis la operațiunile militare desfășurate pe teritoriul 
Moldovei, recunoscute de Rusia ca stat independent. Președintele Rusiei, 
conducător suprem al Forțelor Armate ale Federației Ruse, Boris Elțîn, nu 
oferă niciun fel de explicații şi nu reacţionează la numeroasele apeluri fă- 
cute de Guvernul Moldovei, de parlamentari, de organizațiile politice și ci- 
vice din Moldova care au solicitat încetarea intruziunii militare. Acesta nu 
reacționează nici la anunţul făcut de Departamentul de Stat al SUA, ci 
dimpotrivă, întors de la Washington, proliferează, direct de pe trapa avio- 
nului, amenințări la adresa Guvernului moldovean. Câteva mii de cetățeni 
ai Rusiei luptă pe teritoriul Moldovei în cadrul diferitelor formațiuni fnar- 
mate, iar președintele Rusiei nu le ține niciun discurs asemănător celui adre- 
sat, cu un an în urmă, soldaților din Lituania. Din contră, el și Guvernul 
său susțin formațiunile de cazaci, cele mai agresive și mai numeroase forma- 
țiuni înarmate din Moldova. În ciuda cunoscutelor și periculoaselor „ciudățe- 
nii” de comportament din perioada puciului din august ale lui Aleksandr 
Lebed, „erou ” al războiului din Afganistan, acesta intră în istorie ca apărăto- 
rul Casei Albe, i se atribuie gradul de general pentru aceasta și, în momentul 
cel mai important al crizei, este numit, în locul „liberalului ” Turi Netkaciov, co- 


mandant al Armatei a 14-a. Consecințele nefaste ale „sindromului transnistrean” 

sunt greu de estimat. În fapt, este legiferată practica intruziunii militare 
ruse în problemele republicilor vecine. Poporului i se administrează o lecţie 
cu valoare neprețuită: pune mâna pe automat, dacă nu îţi sunt pe plac le- 


gile „lor. Patria nu te va lăsa la nevoie... 


Odată cu sosirea lui Lebed, trupele simt o mână forte. Printre ordinele şi 
directivele date, comandantul a îndemnat să-i „pună la punct pe cei care 
atentează la cinstea steagului rusesc”. Cine şi în ce mod atenta la tricolorul 
rusesc - spre deosebire de cel moldovenesc? Cuvintele erau confirmate de 
acţiuni. La 1 iulie, la cetatea din Bender au fost trimise de la Tiraspol peste 
20 de tancuri, aproximativ 30 de transportoare blindate şi aproape 600 
de militari. Sursele noastre operative au confirmat faptul că din Osetia de 
Nord sosise un grup cu destinaţie specială de aproximativ 100 de militari 
bine antrenați şi echipați. În luptele din partea Transnistriei contra „fascişti- 
lor moldo-români” au luat parte şi două batalione ucrainene de voluntari 
din aşa-numita gardă naționalistă ucraineană UNA-UNSO din regiunile de 
vest ale Ucrainei (Lvov, Ujgorod). Spaţiul aerian era acoperit de sistemul Osa 
care aparținea Regimentului antirachetă, desfăşurat deasupra Transnistriei şi, 
de asemenea, de sistemele mobile Silka, ce îşi schimbau des poziţiile. A fost 
desfăşurat şi adus în stare de luptă divizionul de artilerie Akazia, care exe- 
cuta foc de reglaj direct de pe poligon. La Tiraspol au fost aduse 30 de ma- 
şini Ural cu armament şi muniţie. A sosit şi un grup de lucrători ai Direcţiei 
Principale de Informaţii Externe a FSB. Acest grup a demarat o muncă in- 
tensă de informaţii împotriva Moldovei, destinată depistării bateriilor noas- 
tre de artilerie şi de aruncătoare. În final, la Tiraspol a fost instalat un spital 
militar echipat complet şi deservit de medici militari veniți de la Moscova. 
La 25 iunie, toată muniţia de artilerie de la poligonul de la Tiraspol a fost 
transportată pe linia frontului. La intrările în oraş dinspre Parcani a fost or- 
ganizat un sistem de apărare cu 3 niveluri. Între Slobozia şi satul Caragaş au 
fost dislocate cinci tancuri şi şapte transportoare blindate, a fost montată 
tehnică de luptă de-a lungul malului Nistrului. 

La 29 iunie, în teatrele de operaţiuni de la Cocieri şi Coşniţa, activa misi- 
unea ONU, lucru care nu l-a împiedicat pe adversar să înceapă tirul asupra 
poziţiilor noastre folosind toate tipurile de armament. În faţa observatorilor 
internaţionali a fost ucis Alexandru Răilean, voluntar din Floreşti. În această 
zi, la Bender au decedat doi poliţişti, iar trei au fost răniți. Se desfăşurau 
lupte şi pe alte direcţii. Buletinul de informaţii al Ministerului Apărării din 
7 iulie arată că, într-o singură zi, pe direcția Coşniţa, au fost lansate asupra 

poziţiilor noastre 29 de mine. În urma rănilor provocate de schije, a decedat 
locotenentul-major I. Popa, încorporat la Nisporeni. Pe direcția Cocieri, de 
pe malul stâng, dinspre fabrica de betoane şi sanatoriul Geologul, din lan- 
satoarele de mine, rachete şi grenade se executa foc asupra localităților 
Holercani (numai asupra statului-major mobil al nostru din acea locali- 
tate au fost lansate nouă mine), Roghi, Molovata şi Cocieri. Pe direcția 
Bender, poziţiile noastre din apropierea satului Copanca erau supuse tiru- 
lui de grenade, asupra postului de poliție din apropierea cinematografului 
Drujba au fost lansate şapte grenade, iar comisariatul de poliţie a fost atacat 
cu aruncătoarele de mine de patru ori dinspre depoul de locomotive. A fost 
ucis carabinierul Mihail Sprîncean. În doar 24 de ore, au fost ucişi patru 
luptători de-ai noştri, 39 au fost răniţi, dintre care 21 de la Ministerul Apă- 
rării, 9 de la Ministerul Afacerilor Interne, 8 voluntari şi un civil. De la 
Tiraspol au plecat circa 40% dintre locuitori, regimul de urgenţă a fost in- 
tensificat. Colonelul Mihail Bergman a fost numit de Lebed comandant 
militar al oraşului şi învestit cu prerogative speciale. La Bender luptele de 
stradă au mai continuat câteva săptămâni, după data de 19 iulie. Coman- 
dantul de batalion Kostenko continua să îşi facă de cap aici. În cartea Condu- 
cător de haită străină, dedicată generalului Lebed, Mihail Bergman este cel 
care relatează, pentru prima oară, despre rolul jucat de Kostenko în cadrul 
masivelor provocări din anii 1991-1992 şi în tragedia de la Bender. Imagi- 
nea „comandantului sângeros de batalion”, cea a unei personalități odioase, 
a omului care a uzurpat puterea şi care rezolva de unul singur toate proble- 
mele, în special pe cea legată de propria înavuţire, a fost creată chiar de fos- 
tul şef al Comandamentului militar de la Tiraspol. Bergman relata că Iuri 
Kostenko prăda cu vagonul şi teroriza afacerile, lua bir de la infractorii pe 
care îi înarmase cu automate. Kostenko crease un detașament din 37 de oa- 
meni, condus de un individ cu autoritate în lumea interlopă poreclit Poloşa. 
Ulterior, acesta a murit în luptele pentru Bender. Per ansamblu, Bergman 
l-a descris pe comandant ca fiind un sadic care tortura oameni şi care, profi- 
tând de faptul că avea la dispoziţie călăi militari plătiţi, a ucis personal peste 
100 de oameni. Conform acestuia, la comandamentul din Tiraspol soseau 
permanent informaţii privind crimele săvârşite de gardiştii comandantului 
de la Bender, care „manifesta o atitudine internaţionalistă în alegerea vic- 
timei”. Distracţia preferată a lui Kostenko era să îl ducă pe condamnat pe 
malul Nistrului unde îi propunea: „Dacă treci fluviul înot, norocul tău, vei 

trăi”. Dar, imediat ce omul ajungea la apă, comandantul îi trimitea o rafală 
de mitralieră în spate. „Era o fiară! O fiară înnebunită după sânge!” 

De ce nici comandamentul militar, nici administraţiile oraşelor Tiraspol 
şi Bender nu au luat măsuri împotriva crimelor comise de Kostenko, care 
parcă înnebunise? Ca să se justifice, Bergman scrie că, de fiecare dată când 
încercau să-l aresteze pe Kostenko, acesta se ascundea prin cazărmi, de 
unde era gata să opună rezistență armată. După aceste scene, era din nou lă- 
sat în pace. V. Berkun, prim-adjunct al procurorului autoproclamatei repu- 
blici nistrene, care semnase ordinul privind arestarea lui Kostenko, a fost 
nevoit să se ascundă întrucât Kostenko l-a declarat duşmanul lui personal. 
Ca să nu mai spunem că pe „comandantul negru” îl susținea generalul Makaşov 
deputat în Duma de Stat la Moscova. Toate aceste informaţii au fost pre- 
zentate de către Bergman încă din 1992 Societății „Memorial”. Acesta le-a 
procurat apărătorilor drepturilor omului mărturiile martorilor oculari şi 
ale victimelor, înregistrate video. 

În raportul Societăţii „Memoria!” cu privire la Transnistria din 11 septem- 
brie 1992, Kostenko era prezentat drept „un om ce ieşea în evidenţă prin vo- 
ința de putere, cruzime și indisciplină”. 


Din datele pe care le-am primit de la comandantul militar al Transnistriei, 
colonelul M. Bergman, de la reprezentanţii structurilor orășenești și de la 
lucrătorii de poliție din orașul Bender, reiese că I. A. Kostenko a primit în 
gardă o mulțime de recidiviști, comunicau autorii raportului. O parte din- 
tre gardiști, în principal cei din proximitatea lui Kostenko, se ocupau cu 
furturi şi tâlhării, îi deposedau în mod ilegal pe cetățeni de mijloacele de 
transport. Conform spuselor comandantului militar al Tiraspol, Kostenko 
făcea comerț cu armament, complicii acestuia vânzând peste 1 300 de arme 
de foc. Conducerea Miliției din Bender avea o părere negativă despre 
Kostenko. Conform datelor furnizate reprezentanților „Memorialului ” 
într-o discuţie privată, de către o persoană oficială din republica nistreană, 

I. N. Smirnov este cel care nu a permis demiterea lui Kostenko din funcția 


de șefal gărzii transnistrene. 


În continuare, în raport, se vorbea despre fapte pe care eu deja le-am 
menţionat: 


În martie 1992, în pădurea Gherboveţk, a fost descoperit cadavrul 
unui gardist legat de un copac. Conform datelor expertizei medico-legale, 


moartea a survenit din cauza frigului. 

După acest incident, potrivit comandantului militar al Transnistriei, 
şefului Miliției din Bender şi lucrătorilor de poliție de la Bender, un grup 
de gardiști, la comanda lui Kostenko, au început să săvârșească acte de răz- 
bunare. În martie și aprilie, gardiştii i-au reţinut și ucis pe sergentul de poli- 
ție V. N. Purici (descoperit în fluviul Nistru cu urme de lovituri și opt răni 
provocate de gloanțe) și pe fostul lucrător de poliție Pavliuc care se ocupa 
de organizarea unui birou de detectivi particulari (a fost găsit ucis pe ma- 
lul stâng al Nistrului). 

Trebuie să menționăm că rezultatele expertizei medico-legale infirmă 
informația vehiculată în multe ziare din Moldova, conform căreia sergen- 


tul Purici a fost răstignit și că pe frunte i s-ar fi crestat o stea. 


Probabil că şi despre Vlad "Ţepeş istoricii dispun de mai multe informa- 
ţii decât despre un om care a trăit şi a acţionat la începutul anilor '90. Mi 
se pare ciudată lichidarea fizică a comandantului chiar de către susţinătorii 
săi, fără proces şi fără anchetă. Putem afla, din amintirile transnistrenilor, 
ale martorilor evenimentelor de la Bender, că gardiştii şi cazacii au săvârşit 
numeroase crime nemotivate. Nimeni nu a fost judecat pentru aceste crime 
şi nimeni nu a fost condamnat. De ce la finalul evenimentelor de la Bender 
comandantul Armatei a 14-a a decis să fie executat Kostenko? Cu ce îl de- 
ranja Kostenko pe Lebed, de ce, la doar trei zile de la numirea în funcția 
de comandant al Armatei a 14-a ruse, generalul ordonă asaltul cazarmei ce- 
lui de-al doilea batalion de gardişti de la Bender şi arestarea celui împreună 
cu care luptase în Afganistan? Cine anume l-a eliminat pe Kostenko şi la or- 
dinul cui? Conducerea Armatei a 14-a ar fi putut să acorde legitimitate aces- 
tei situații (aşa cum a insistat, printre altele, Procuratura de la Tiraspol), 
dar, dintr-un anumit motiv, nu a făcut-o. Se temeau să nu se afle amănunte? 
Dar Kostenko şi aşa avea reputaţie de călău. După toate aparențele, aceleaşi 
întrebări şi le-au pus după război şi susţinătorii comandantului. 

La 16 iulie 1992, batalionul cu destinaţie specială a luat cu asalt clădirea 
Şcolii nr. 8, unde se afla cazarma celui de-al doilea batalion de gardişti. Pe 
cine avantaja această reprezentație de teatru? Cine avea nevoie de Kostenko 
în situaţia în care mulți ca el, criminali şi jefuitori, plecau fară vreo îngră- 
dire în Rusia, fără să aibă ulterior vreo neplăcere cu legea. După trei focuri 
de tun trase parcă pentru a poza pentru un tablou, gardiştii s-au predat, iar 
comandantul lor a fugit şi a fost reținut. Unde anume şi în ce circumstanţe? 
Surse diferite descriu finalul acestei drame în mod diferit, dar cel mai adesea 


465 


General ION COSTAŞ 


apare versiunea conform căreia Kostenko a luat un autobuz de linie şi ar fi 
fost recunoscut ba la una din staţii, ba la autogara din Odessa. Gardiştii 
au fost anchetați în grabă. Bergman scrie cât de uimit s-a simţit el citindu-le 
mărturiile. Această informaţie „părea neveridică și toată istoria războiului 
din Transnistria apărea acum Într-o cu totul altă lumină”. Conform mărtu- 
riei lui Bergman, după ce Lebed a citit pe diagonală formularele de anchetă, 
a hotărât că acestea „nu pot fi făcute publice”, pentru că „lumea oricum nu 
ne va înțelege”. Comandantul l-a informat pe „preşedintele transnistrean”, 
expunându-i acestuia crimele sângeroase săvârşite de Kostenko. Dar pe 
Smirnov şi pe Lebed nu îi şocau faptele în sine, ci posibilitatea ca aceste 
crime să devină cunoscute opiniei publice: 


Acest lucru îl înspăimânta pe Smirnov și pe cei din camarila lui mai 
rău decât orice agresiune sau blocadă politică sau economică. Smirnov și 
Șevţov au decis să îl lichideze pe Kostenko cu orice preț. Un astfel de mar- 


tor, o astfel de istorie a conflictului din Transnistria nu le era de folos... 


Este straniu că decizia cu privire la lichidarea lui Kostenko a fost luată 
de Smirnov şi Şevţov. Oare Lebed a fost doar cel care a executat ordinul 
lor? Oare Armata a 14-a se supunea autoproclamatei PRM? Din nefericire, 
aceste întrebări nu îi mai pot fi puse lui Lebed. 

Istoria creării unei imagini negative lui Kostenko chiar de către compli- 
cii acestuia nu îmi este întru totul clară. Chiar sursele transnistrene atribuie 
imaginației comandantului cele mai de răsunet incidente ale războiului, de la 
luarea armamentului şi tehnicii de luptă ale batalionului dislocat la Parcani 
(unitatea militară 51962) până la provocările de la tipografia din Bender. 
Până în prezent nu am găsit nicio explicaţie faptului că Bergman, implicat 
personal în procesul Kostenko, deci un martor neobiectiv, este sursa princi- 
pală de informaţii în ceea ce îl priveşte pe „sângerosul călău de la Bender”. 
Toate urmele (după toate aparențele, nu fără ajutorul aceluiaşi Bergman) au 
fost şterse cu grijă, astfel încât nu se ştie ce a făcut Kostenko şi cât i se atri* 
buie. Unde sunt documentele în baza cărora au fost făcute acuzaţiile? Au fost 
aceste documente distruse cu adevărat sau se află în arhivele FSB? Oare vor fi 
acestea desecretizate vreodată? În ultimul caz, încă mai există o şansă ca ade- 
vărul cu privire la ceea ce s-a întâmplat la Bender să iasă odată la iveală. 

Dar eu nu prea cred. Bergman, care înţelegea foarte bine ambiguita- 
tea situației, menționează că liderul gardiştilor din Bender ar fi fost bolnav 

psihic în urma traumelor cerebrale pe care le-a suferit în Afganistan. Dar 
îmi pun o întrebare: atunci cum a fost posibil să fie numit comandant de 
batalion, Kostenko, de vreme ce dosarul lui medical era păstrat la Tiraspol? 
Şi oare este demn să execuţi prin împuşcare un om bolnav, un coleg care a 
dat dovadă de eroism în timpul unei campanii militare a URSS? Cine este, 
de fapt, invalidul amoral: Kostenko sau oamenii care i-au tăiat mâinile, ca 
mai apoi să îi incendieze cadavrul? Remarc faptul că cei care au săvârşit 
această sălbăticie medievală au învinuit ulterior permanent Armata moldo- 
veană de diferite crime! 

Participanţii obişnuiţi la evenimentele militare şi susținătorii lui 
Kostenko discută, de atunci, despre motivele care au dus la moartea termi- 
natorului transnistrean. Se afirmă că, la începutul lui 1992, comandantul 
era om de bază pentru grupul lui Smirnov, Şevţov-Antiufeev, al preşedin- 
telui Consiliului Unit al Colectivelor de Muncă din Bender, Dobrov şi al 
Galinei Andreeva, personaje care considerau ca fiind necesară includerea cu 
orice preţ a Benderului în componenţa autoproclamatei republici transnis- 
trene. Smirnov l-a susţinut pe comandant până în ultimul moment şi, din 
câte se pare, din acest motiv Kostenko a rămas în cazarmă, deşi avusese po- 
sibilitatea să fugă cu o zi înainte de asta. Acest tătuc Mahno îi era util lui 
Smirnov, ca adept şi promotor activ al războiului. Doar în acest moment, la 
Bender, aşa cum confirmă o serie de surse transnistrene, mai mulți directori 
de întreprinderi care judecau limpede situația (de exemplu Ghimn Pologov) 
erau împotriva unei reacţii militare şi considerau o ieşire mai bună din situa- 
ție să lase Benderul în componența Republicii Moldova. 

Adepții lui Kostenko întreabă dacă nu cumva Lebed avea motive perso- 
nale să îl înlăture. Sunt vehiculate povestirile comandantului privind con- 
flictul lui cu Lebed, conflict care ar fi avut loc în timpul serviciului acestuia 
în Afganistan. Brigada lui Kostenko şi detaşamentul din care făcea parte 
Lebed erau dislocate în acelaşi raion, în apropierea unor sate unde aveau 
loc tratative informale cu mujahedinii cu privire la încheierea păcii, fără 
ştirea, conducerii militare sovietice. Totuşi, Lebed ar fi încălcat acordul, ho- 
tărând să-şi mai pună o medalie în panoplie înainte de admiterea la Acade- 
mia militară. Astfel batalionul lui a executat foc asupra unui sat paşnic, lucru 
care a dus la pierderi de ambele părți. De aceea, generalul-maior Aleksandr 
Lebed, după ce a preluat conducerea Armatei a 14-a, a cerut ca Smirnov 
să-l înlăture pe Kostenko. Se înțelege că nici această versiune nu poate fi 

demonstrată. Un lucru este totuşi clar: comandantul a fost înlăturat în cel 
mai radical stil. (Apropo, Lebed nu a negat faptul că acesta fusese prins viu). 

Multă vreme în Transnistria s-a spus că, de fapt, Kostenko ar fi viu. Au 
apărut şi numeroase martore (în principal, acestea erau dame aventuroase 
din batalionul de femei condus de Galina Andreeva) care afirmau că l-au vă- 
zut, au vorbit cu el şi chiar au primit de la el scrisori de dragoste. Unii afir- 
mau că pe Kostenko l-ar fi adăpostit la vila sa chiar Bergman. Acesta este 
subiectul unui articol intitulat „Fantomă sau realitate”, apărut la Bender în 
revista Novoe vremea, în anul 1992. Comandantul gardiştilor de la Bender 
se transforma treptat într-o personalitate pe de-a-ntregul mitică, într-un 
om care ba e mort, ba e viu. Mulţi veterani ai războiului din Transnistria 
consideră că acesta a îndeplinit o misiune specială, apoi a plecat, şi-a 
schimbat numele şi înfăţişarea şi acum locuieşte foarte departe de locurile 
unde a lăsat în urmă atâta sânge. Văduva comandantului locuieşte în conti- 
nuare la Bender... şi cumpără, în linişte, imobile. 

Din punctul meu de vedere, în afacerea Kostenko nu este important 
dacă acesta este mort sau viu. Prezintă interes faptul că s-a dorit ca acest om 
să fie tras la răspundere pentru toate grozăviile petrecute în localităţile aflate 
sub jurisdicția autoproclamatei republici transnistrene. Răspunderea pentru 
aceste evenimente nu a fost luată niciodată nici de partea transnistreană, nici 
de cea rusă. Descriind ulterior crimele comandantului gardiştilor de la 
Bender, Bergman a ignorat că nu numai Kostenko a nesocotit legea şi mo- 
rala prin faptele lui samavolnice. Războiul, teroarea, panica, zvonurile care 
circulau din om în om despre crime sângeroase, jafuri, violuri, haosul total 
îi erau folositoare lui Smirnov şi echipei acestuia. De fapt, acestea erau droj- 
dia din care creştea autoproclamata republică. Propaganda transnistreană a 
făcut eforturi ca adevărul despre Kostenko să se amestece cu minciuna, cu 
invenţii şi poveşti scornite de oameni care nu aveau altă ocupaţie, astfel în- 
cât imaginea acestuia a devenit complet fantasmagorică. Separarea faptelor 
reale de miturile şi legendele despre el a devenit imposibilă. Nu mai există 
martori ori aceştia se tem, iar documentele au fost distruse. În mod para- 
doxal, omul pe care chiar complicii săi l-au numit „călău sângeros” este în- 
mormântat pe aleea Gloriei din cimitirul de la Borisov, alături de cei care 
au participat la luptele pentru oraşul Bender. 

Însă şi după plecarea lui Kostenko, în republica autoproclamată (pe 
care Aleksandr Lebed o numea „gaură neagră” sau „coridor criminal”) erau 

suficiente crime şi tentative de omor, cu mult mai grave decât cele comise de 
comandant. Mihail Bergman relata că, a doua zi după ce la Parcani transnis- 
trenii jefuiseră depozitele cu armament, duminică, la 15 martie 1992, ge- 
neralul Netkaciov îl însărcinase să îl caute pe colonelul Iuri Stepîghin, şef 
într-un departament special al Armatei, care trimitea regulat la Moscova ra- 
poarte privind furturile de armament săvârşite de zansnistrenii răsculați de 
la depozitele Armatei a 14-a. Stepîghin tocmai trimisese la Moscova o te- 
legramă cifrată cu un raport asupra jafului de armament din depozitele bata- 
lionului de radioelectronică de la Parcani şi despre rolul avut în acest episod 
de Petreasov, Kostenko şi Smirnov. După aceasta, Stepîghin a fost răpit. 
Bergman a reuşit să afle că pe Stepîghin l-au răpit, de pe stradă, trei necu- 
noscuţi. Aceştia erau şefii pazei lui Smirnov, Valeri Gratov, Dmitri Soin (vii- 
tor lucrător al Ministerului Securităţii din Transnistria şi însuflețit ideolog 
al independenţei Transnistriei) şi Vadim Şevţov (adică Vladimir Antiufeev, 
şeful MGB din Transnistria, pe care Bergman îl descrie ca fiind un informa- 
tor al KGB-ului, iar în prezent poate chiar şi lucrător al FSB). Smirnov a 
fost forțat să îl elibereze pe Stepîghin care timp de 14 ore fusese ținut legat 
şi cu un sac pe cap, la o vilă din localitatea Ternovka. Pentru această opera- 
ţiune, mareşalul Şapoşnikov i-a acordat lui Bergman gradul de colonel. 

De asemenea, comandantul Tiraspolului povesteşte despre uciderea colo- 
nelului Iuri Vislouh, prieten apropiat şi subaltern al lui Şevţov-Antiufeev: 


Acest ofițer desfășura la Ministerul Securității Naţionale din Transnis- 
tria o muncă foarte serioasă de anchetare a unor infracțiuni. Acesta împre- 
ună cu fiul său au fost împușcați la intrarea în propria casă de persoane 
necunoscute cu măști pe faţă. Colonelul a murit pe loc, iar fiul său a fost 
grav rănit. Cei care au executat această crimă (Cei care l-au ucis şi pe locote- 
nent-colonelul Tuluș, fost șef al Miliției din Bender, care era În posesia unor 
materiale compromițătoare despre conducătorii Transnistriei, pe colonelul 
Burduja, şef al Departamentului de luptă împotriva criminalității organi- 
zate, pe alți anchetatori și milițieni) au fost reținuți și condamnați de justiția 
moldoveană la termene îndelungate (de la 25 de ani la închisoarea pe viaţă). 


Era o bandă de ucigași bine pregătiți, dislocată, în special, la Parcani. 


Bergman era convins că Şevţov-Antiufeev şi grupul lui de subordonați 
„În primul rând acționau și acționează la Tiraspol, sub comanda unui pro- 
tector foarte important de la Moscova, iar, în al doilea rând, aceștia au creat 

un moment de haos, în primăvara anului 1992, în cadrul acelor eveni- 
mente care nu erau controlate de nimeni (poate erau totuși controlate?)”. 

După război, acest vector dezorganizator s-a menţinut. La Tiraspol s-a 
încercat uciderea procurorului Boris Lucik: în scara de bloc unde locuia 
acesta a fost instalat un dispozitiv exploziv; soţia lui Lucik a murit în faţa 
gărzii de corp a acestuia, iar el s-a ales cu răni grave. Ulterior, la o şedinţă a 
Sovietului Suprem al autoproclamatei republici, acesta a declarat că dis- 
pune de probe din care reiese că atentatul a fost planificat din ordinul şefu- 
lui securităţii Şevţov-Antiufeev. Ca răspuns, MGB a dat publicităţii propria 
versiune, anunțând că Lucik şi-ar fi organizat singur acest atentat. 

Toate aceste lucruri se petreceau pe fondul a numeroase informaţii laco- 
nice furnizate de presa moldovenească cu privire la explozia unor maşini 
cu număr de Transnistria pe străzile Chişinăului. În acest mod, în republica 
autoproclamată avea loc o restructurare a puterii. Astfel erau înlăturați mar- 
torii crimelor şi consolidată dictatura lui Smirnov. Sunt convins că nimeni 
nu va mai putea reconstitui motivele şi circumstanţele acelor crime, cu atât 
mai mult cu cât, în prezent, istoria este scrisă la Tiraspol de oameni precum 
Galina Andreeva, considerată în trecut o vedetă a autoproclamatei repu- 
blici. Despre ieşirile în decor ale acestei femei foare fierbinți s-a povestit 
mult şi în anii războiului şi după sfârşitul acestuia. Voi menţiona doar măr- 
turiile documentare. 

lată ce ne comunica la 4 iulie 2009 publicaţia electronică rusă Meridian 
Info: 


Conform surselor din cadrul organelor de apărare a ordinii de la 
Tiraspol, în seara de 3 iulie, a fost reținută și condusă la una dintre secţiile de 
miliție președinta Comitetului de grevă a femeilor din Transnistria, Galina 
Andreeva. Se menționează faptul că Galina Andreeva a atras atenţia Slujito- 
rilor legii în momentul în care, fiind în stare de ebrietate, își satisfăcea nevo- 
ile fiziologice lângă monumentul dedicat Ecaterinei a I-a, aflat în centrul 
Tiraspolului. Nemulțumită de apariţia lucrătorilor de miliție, Andreeva s-a 
purtat cu aceștia foarte brutal și vulgar, refuzând, de asemenea, de o mani- 
eră necenzurată, să le prezinte documentul de identitate. Ca rezultat al in- 
cidentului, Andreeva, care avea un comportament huliganic și recalcitrant 
și făcea scandal, a fost reţinută de milițieni pentru completarea formularu- 


lui privind încălcarea legii şi tragerea la răspundere administrativă. După 

30 de minute, slujitorii legii au fost forţaţi să o elibereze pe arestată și 
să renunţe la toate învinuirile aduse. Un rol însemnat l-a avut faptul că 
Andreeva făcea permanent bravadă de relaţiile apropiate pe care le avea cu 
ministrul securității Vladimir Antiufeev, Încercând, drept dovadă, de câteva 
ori să ia legătura cu acesta prin intermediul telefonului mobil. În cazul în 
care milițienii ar fi insistat și nu s-ar fi speriat de amenințările Andreevei, 
fapta acesteia ar fi fost contravenţia administrativă, conform art. 164, 175-6 
din Codul de contravenţii administrative al Transnistriei. 

Din dosarul publicației: 

Andreeva Galina Stepanova s-a născut în 1945, în China, de naționali- 
tate rusă, a fost membră a Partidului Comunist al Uniunii Sovietice. În pe- 
rioada sovietică, a lucrat ca jurist la întreprinderea Uralkabel din RSFSR, 
iar după mutarea la sfârșitul anilor '70 la Tiraspol a lucrat ca jurist la fa- 
brica de mobilă din aceeași localitate, iar ulterior în cadrul Comitetului exe- 


cutiv orăşenesc din Tiraspol. 


Scandalurile şi reglările de conturi făcute la beţie de Galina Andreeva, 
alimentată de Smirnov, se succedau în mod repetat, lucru relatat de 
Bergman. Andreeva, în vârstă de 65 de ani, îşi povesteşte viața într-o bro- 
şură apărută în 2010, cuprinzând memoriile membrelor Comitetului de 
grevă a femeilor, publicată cu ocazia serbării a 20 de ani de existență a aces- 
tei organizații, precum şi a 20 de ani de la proclamarea independenţei 
Transnistriei. Expresia preferată a generalului Lebed „Fie ca vulturii să nu 
se prăbuşească, iar ţapii să nu zboare” a fost preluată pe post de titlu. lată ce 
fel de agitatori fară niciun fel de convingeri şi limite, scandalagii şi provoca- 
tori înrăiți umblau pe la întreprinderile transnistrene şi manipulau popula- 
ţia prin intermediul mijloacelor de informare în masă. Puțin înainte de 
incidentul de la monumentul din Tiraspol, Galina Andreeva l-a învinuit pe 
vicepreşedintele autoproclamatei republici Aleksandr Koroliov că în 1992 
acesta ar fi lucrat în cadrul Poliţiei Moldovei. În luptă cu aceasta, a intrat 
Vasili Kalko care a făcut următoarea declaraţie: 


Koroliov, împreună cu alţii, a fost inclus într-un detașament de transpor- 
toare blindate și a ocupat poziţia stabilită de Statul-Major al apărării din 
Bender. După aproximativ o săptămână și jumătate, după ce acesta a venit la 
noi, întreg echipajul, printre care şi Koroliov, a fost transferat sub comanda 


Direcţiei Afacerilor Interne, condusă de general-locotenent Ovseannikov. 

Kalko însuși a avut probleme din cauza Andreevei. El a fost forţat să 
explice acestui „stâlp al societății” că, într-adevăr, a lucrat în Ministerul 
Afacerilor Interne al Moldovei, din 1974 până în 1991, dar că a fost demis 
pentru discreditarea gradului de lucrător în Poliţie după ce la 7 decembrie 
1991 împreună cu alți lucrători din cadrul Poliției orașului Bender s-a 
transferat la Miliția din Bender. Nu este nimic extraordinar în aceste is- 
torii: după 1992, la Tiraspol, se desfășura permanent o vânătoare de vră- 
jitoare. Ca în vremurile staliniste, oamenilor le era examinat trecutul, le 
erau căutate „pete” în biografie, erau acuzați de „colaborare cu Chișinăul” 


și erau arestați... 


CAPITOLUL 36 


Trădarea comandantului suprem 


Pericol de explozie la barajul de la Dubăsari. Mult aşteptata pace. 
Pentru ce a luptat Rusia în mod deschis cu poporul Moldovei? Acordul 
cu privire la încetarea focului. „Pacificatorul" Birştein, călătoria 
„Babacului” în Canada şi afacerea cu paşanoarte moldovenești. 


Trădarea comandantului suprem. Linguşitorii şi lăudătorii „tronului”. 
Conceptia mea cu privire la răzhoiul din perioada 1990-1992 


La 10 iulie 1992, Tiraspolul a dispus reluarea alimentării cu energie elec- 
trică de la Centrala electrică de la Cuciurgan pentru consumatorii de pe 
partea dreaptă a Nistrului. În case s-a aprins iar lumina. În curând a fost re- 
luată şi alimentarea cu gaze naturale, în lipsa cărora locuitorii Chişinăului, 
începând cu luna martie 1992, îşi pregăteau mâncarea la focurile făcute în 
curtea blocurilor. Lua sfârşit a doua etapă a blocadei economice a malului 
drept al Nistrului, după celebrul episod al „statului pe calea ferată”. 

La 14 iulie 1992, Pavel Gusac, preşedintele Comisiei parlamentare pe 
probleme de ecologie, a anunţat că prelungirea războiului reprezintă o ame- 
ninţare reală a unei catastrofe ecologice în Transnistria, în cazul unei explo- 
zii la barajul de la Dubăsari care se afla sub controlul autorităţilor nelegitime, 
al cazacilor şi al gardiştilor beţi. 


Forțelor Armate ale Moldovei nu li se permitea accesul la baraj, declara 
deputatul în interviul acordat ziarului „Nezavisimaia Moldova”. Îmi este cu- 
noscut un caz: un cadavru a stat o săptămână întreagă lângă barajul de la 
Dubăsari, dar, din cauza tirului înverșunat, soldații moldoveni nu s-au pu- 
tut nici măcar apropia ca să-l recunoască. Aceasta demonstrează Încă o dată 
că Armata Moldovei nu are deloc acces la barajul aflat în totalitate sub 


controlul forţelor separatiste. Dacă barajul de la Dubăsari va fi aruncat în 

aer, o catastrofă de proporţii este inevitabilă. Barajul conține 480 de mi- 
lioane de metri cubi de apă. Acest volum poate inunda o suprafaţă de 
70 000 de hectare. Sub apă vor fi 75 de localităţi aflate în imediata vecină- 
tate a albiei Nistrului. Un număr de 90 000 până la 100 000 de locuitori 
se vor afla în pericol... Barajul este în prezent minat şi se află sub controlul 
unor persoane iresponsabile, al acelorași gardiști și cazaci care, din câte pot 
eu să-mi dau seama, nu se supun nimănui... Ne pune în gardă și cunos- 
cuta declaraţie a generalului armatei ruse Lebed. În această declaraţie, ră- 
sună un motiv de rău-augur, prin care, după părerea mea, Tiraspolul ar 
vrea să arunce răspunderea pentru distrugerea barajului de la Dubăsari asu- 
pra puterii legitime a Moldovei. Astfel, generalul Lebed a afirmat: „Tirul 
sistematic îndreptat asupra barajului de la Dubăsari a creat o premisă reală 
pentru apariția unei colosale catastrofe ecologice”. Aș fi dorit să îl întreb 
pe general cine trage asupra barajului de la Dubăsari. Îmi asum toată răs- 


punderea când declar că soldaţii noștri nu fac acest lucru. 


Pavel Gusac a mai arătat că în zona în care s-au desfăşurat operaţiunile 
militare, se găseşte un număr însemnat de întreprinderi industriale în de- 
pozitele cărora se află diferite gaze toxice a căror emisie în atmosferă riscă 
să aibă urmări tragice: 


Numai la Bender, sunt depozitate 100 de tone de amoniac și aproxima- 
tiv 4 000 de tone de clor. Din datele de care dispun, separatiștii au încercat 
deja să folosească acest arsenal chimic în scopuri militare. Utilizând direcția 
vântului, de la Combinatul de mătase de la Bender au eliberat în atmosferă 
o anumită cantitate de amoniac și de clor asupra pozițiilor ocupate de apă- 
zătorii integrității Moldovei și asupra satelor învecinate aflate sub controlul 
autorităților legitime. Din fericire, vântul a încetat să mai bată și atacul chi- 
mic nu le-a reușit. Printre altele, ca rezultat al avariei sau al emisiei premedi- 
tate de gaze toxice, atmosfera putea fi poluată pe o suprafaţă de 50 de km 
pătrați, ar fi putut fi intoxicați 150 000 de oameni, din care 50 000 mortal. 


Pericolul de otrăvire încă mai ameninţă orașul Bender. 


Deputatul a subliniat că în zona unde se desfăşoară operaţiunile mili- 
tare se află peste 19 000 de hectare de teren arabil şi 26 000 de hectare de 
pădure care nu mai sunt utilizate. „Aceste terenuri sunt pline de schije și res- 
turi și, din câte se pare, oamenii nu vor putea multă vreme să le cultive”, a 
explicat el. A constatat că Nistrul este poluat cu ulei provenit de la transfor- 
matoarele afectate ale Centralei electrice de la Dubăsari şi cu produse 

petroliere rămase din cauza marii aglomerări de tehnică militară, lucru care 
nu îl interesează deloc pe generalul Lebed. În acel moment, toate organizați- 
ile ecologice de pe malul stâng al Nistrului au fost devastate. Astfel, gardiş- 
tii au acaparat gospodăria silvică de la Bender, au venit cu maşini blindate 
de luptă, au cucerit clădirea, au jefuit în mod barbar depozitele şi au furat 
tehnica. După acest incident, directorul Apostolachi împreună cu cinci pă- 
durari au plecat la luptă împotriva separatiştilor... 

Din acel moment, cum în război se implicase în mod direct Armata a 
14-a, situaţia se înrăutățea pe zi ce trecea. Din teatrul de operaţiuni de la 
Coşniţa au fost retrase batalioanele de carabinieri şi batalionul de poliţie 
nr. 6, în final, aici rămânând doar opt poliţişti din cadrul Comisariatului de la 
Cecani. Forţele retrase participaseră la operaţiuni şi dispuneau de o bună pre- 
gătire de luptă, dar luptătorii care au sosit în locul lor nu aveau experiență. Ca 
rezultat, poziţiile noastre au fost slăbite. A apărut riscul creării de diversiuni la 
podul peste Nistru de la Vadul lui Vodă, care era păzit de un detaşament de 
poliţişti şi de unul de militari recrutaţi în grabă şi dotați cu arme de foc, cu 
două transportoare blindate model MTLB şi un sistem antiaerian ZU-23. În 
postul care apăra podul erau 6 poliţişti şi trei soldați. La 1 şi 2 iulie, 90 de gar- 
dişti au atacat postul de poliție din satul Doroţcaia. Atacul a fost respins, 
dar am pierdut trei militari, iar 19 oameni au fost răniți. Poziţiile noastre de 
la Coşniţa erau supuse tirului, fiind lansate opt rachete A/azan, iar la Cocieri 
posturile noastre erau ţinta unui tir neîntrerupt de artilerie şi aruncătoare de 
grenade. La Varnița, o cisternă cu gaz lichefiat propan-butan a fost găurită şi 
exista risc de explozie, dar scurgerea a fost remediată. La Bender, în acele zile 
au fost atacate uzina de produse biochimice şi Comisariatul de poliţie. Pe 
străzile oraşului aveau loc lupte, se trăgea cu lansatoare de grenade şi cu arme 
de foc. Am pierdut cinci oameni, dintre care un poliţist, fiind răniți 43 de oa- 
meni. La ora 22.00 părţile au oprit lupta conform unei înțelegeri mutuale. 

La 3 iulie, pe direcţia Coşniţa, au fost lansate, parcă după un manual 
militar, asupra satului Coşniţa 40 de mine, 30 de proiectile şi 12 rachete 
Alazan. Se desfăşura un tir executat cu toate tipurile de arme de foc. Pe di- 
recția Cocieri se desfăşura tir cu grenade; din direcția satului Roghi au fost 
lansate asupra cartierului nostru general 18 mine. Pe direcția Bender erau 
executate lovituri de artilerie asupra Dealului Suvorov şi asupra teatrului de 
operaţiuni de la Chițcani. Într-o singură zi au fost ucişi 7 oameni, dintre 
care unul era civil, au fost răniți 45, dintre care 4 erau locuitori paşnici. 

La 4 iulie, Aleksandr Lebed, în cadrul unei conferințe de presă, a învi- 
nuit, în mod deschis, Moldova că atrage în operaţiunile militare mercenari 
din România, declarând că la aeroportul din Mărculeşti ar fi sosit 32 de pi- 
loţi voluntari pentru avioanele MiG-29, că pe poligonul de la Bulboaca se 
formează un detaşament cu destinație specială cu ajutorul instructorilor ro- 
mâni, iar echipajele maşinilor blindate de luptă sunt completate cu ofițeri 
şi soldați români. Tiraspolul afirma că Moldova angajează trăgători de elită 
din Lituania şi Letonia, iar printre trofeele luate la Cocieri şi Coşniţa s-ar 
număra armament şi tehnică de luptă de provenienţă românească. 

Am arătat deja că discuţiile cu privire la implicarea Bucureştiului în con- 
flictul din Transnistria aveau loc tot timpul, iar ziarele scriau tot felul de 
poveşti despre transportul spre România a sicrielor conţinând cadavrele vo- 
luntarilor români morţi în Transnistria. Despre acest subiect, la 18 iunie 
1992, jurnalistul Vladimir Durnov scria, în paginile ziarului vestia, 
următoarele: 


Ca răspuns la declarația generalului Graciov vizând livrarea de către 
România de tehnică blindată pentru Moldova, aspect negat cu fermitate 
de grănicerii CSI, diplomații români, care au respins și ei aceste acuzații, 
au mulțumit într-o manieră foarte inteligentă ministrului apărării din Rusia 
pentru informaţia cu privire la prezenţa pe teritoriul statului lor a serviciului 


de informaţii militare rus. Ce buni se dovedeau a fi foștii colegi din CAER! 


Adaug că presa moscovită nu a comentat deloc faptul că Rusia parti- 
cipă în mod direct la război, luptând cu forțele Armatei a 14-a împotriva 
Moldovei. Acest lucru era atât de evident, încât nici nu mai trebuia 
demonstrat. 

Intruziunea Armatei ruse în treburile unui stat independent era promo- 
vată drept apărare a populaţiei rusofone, deşi, în Transnistria, trăiau şi mol- 
doveni care nu solicitaseră nicio apărare, cum nu ceruseră apărare nici 
ucrainenii, ruşii sau găgăuzii ce locuiau pe acest teritoriu. La conferința de 
presă din 4 iulie 1992, Lebed a mers foarte departe, spunând despre Snegur 
că ar fi fascist şi organizatorul unui genocid împotriva propriului popor. 
De asemenea, a exprimat opinia conform căreia la tratativele cu Elțîn 
Snegur doreşte să câştige timp pentru crearea unui grup ofensiv pentru con- 
tinuarea războiului. Imediat, s-a luat şi de Elțîn: Lebed şi-a acuzat şeful 
suprem că acesta, în loc să „creeze o mare putere”, umblă cu mâna întinsă 
prin cabinetele mai-marilor lumii acesteia. Aceste declaraţii dezlânate au 

condus la creşterea popularității generalului în Rusia, deşi nu aveau nicio 
legătură cu regulamentele militare şi cultura comunicării la nivel interna- 
tional. În acel moment, Armata a 14-a se supunea formal nu doar Rusiei, 
dar şi CSI! Chişinăul şi-a exprimat protestul, iar a doua zi, potrivit lui 
Bergman, „ministrul rus al apărării, Pavel Graciov, i-a trimis, la sugestia lui 
Elțîn, din câte se pare, lui Lebed o telegramă cifrată prin care îi interzicea 
categoric acestuia să participe la vreo emisiune radio, să apară la televizi- 
une, în presă și să facă vreo apreciere la adresa evenimentelor petrecute”. 

Însă generalul nu a putut să tacă, ceea ce l-a şi dus în final la pierzanie. 
În continuare, soarta lui Lebed - care îşi câştigase în Transnistria faima de 
apărător al ruşilor şi care, în 1993, în timpul atacului asupra Casei Albe, fă- 
cuse totul ca Armata să fie de partea lui Elțîn - a fost una tragică. În 1995, 
ministrul Pavel Graciov l-a demis din cadrul Forţelor Armate, însă, în aju- 
nul campaniei electorale pentru preşedinţie din 1996, şi-a adus aminte de 
fostul comandant militar şi i-a propus să candideze la alegeri. Lebed, care 
avea reputaţia de incoruptibil şi sublinia de fiecare dată că el nu se vinde, a 
devenit un pion pe tabla de şah a politicienilor ruşi şi nu a fost în stare să 
explice proveniența uriaşelor sume de bani folosiţi în campania lui electo- 
rală. După ce a obținut din primul tur 15%, generalul a devenit secretarul 
Consiliului de securitate al Rusiei şi a insistat imediat asupra demiterii mi- 
nistrului apărării, Graciov. Totuşi, în 1997, Lebed a făcut o mutare greşită: 
s-a certat cu Boris Berezovski, atotputernicul stăpân al Kremlinului. Gene- 
ralul luptător l-a învinuit pe oligarh că acesta i-ar finanța pe comandanții 
ceceni, care iau prizonieri şi care sunt, ulterior, eliberaţi de Berezovski. 

Într-un interviu acordat în 1999 revistei franceze Le Figaro, Lebed a 
atacat deschis Kremlinul, declarând că Guvernul rus organizează acţiuni 
teroriste de care îi acuză, apoi, pe ceceni. La scurt timp după această decla- 
raţie, generalul a murit într-un misterios accident aviatic. 

În cartea sa Boris Berezovski, Nașul de la Kremlin, Paul Klebnikov a lă- 
sat să se înțeleagă că această moarte nu a fost întâmplătoare. Uciderea auto- 
rului bestsellerului despre Naşul de la Kremlin a rămas neelucidată, ca şi 
cea a lui Lebed. 

Deşi tratativele de pacificare începuseră încă din 4 iulie 1992, războiul 
continua pe toate direcţiile. La 5 iulie, au fost răniţi 25 de oameni. 

La 6 iulie, pe direcţia Coşniţa, asupra poziţiilor moldovene au fost 
lansate 35 de mine, 16 proiectile de tanc şi 21 de rachete de tip A/azan, 

pe direcția Cocieri - 25 de mine, 8 obuze de artilerie, 13 proiectile de tanc 
şi 24 de rachete A/azan. Au fost ucişi trei oameni, răniţi, 21. În acţiunile mi- 
litare desfăşurate până în acel moment, Ministerul Apărării înregistrase ur- 
mătoarele pierderi: 37 de morţi, 258 de răniţi, iar Ministerul Afacerilor 
Interne, 24 de morţi şi 212 răniţi. Dintre voluntari fuseseră ucişi 23 de oa- 
meni şi răniți 144. Printre civili se numărau 24 de morţi şi 96 de răniţi. Aces- 
tea erau datele oficiale, dar, în realitate, numărul victimelor era, fără îndoială, 
mai mare. Conform declaraţiilor Tiraspolului, partea transnistreană pier- 
duse în luna iunie aproximativ 650 de oameni, iar numărul răniților înregis- 
trați era de până la 4 000. Conform datelor Interfax, pe teritoriul Ucrainei 
se aflau, la debutul tratativelor de pace, 48 000 de refugiați din Transnistria. 

Primii paşi spre împăcarea părţilor, în primul rând, scoaterea din oraş a 
armamentului greu, au fost făcuţi la 7 iulie. În Transnistria au sosit reprezen- 
tanţii plenipotenţiari ai preşedintelui rus Boris Elțîn şi prin intermediul aces- 
tora a avut loc prima întâlnire dintre părţile transnistreană şi moldoveană, 
la aeroportul militar din satul Limanskoe (Ucraina). Moscova era reprezen- 
tată de general-colonelul V. Semionov, comandant general al trupelor de 
uscat, şi de general-maiorul A. Lebed, comandantul Armatei a 14-a. După 
ce fuseseră stabilite condițiile unei păci temporare, pe durata întregii seri a 
acestei zile, de la 16.30 până la 21.00, asupra poziţiilor noastre din teatrele 
de luptă de la Coşniţa, Cocieri şi Ciţcani, de pe malul stâng al Nistrului s-a 
reluat tirul intens cu lansatoare de grenade, dispozitive reactive Alazan şi cu 
toate tipurile de arme de foc. În ultima zi de război au fost ucişi 4 dintre lup- 
tătorii noştri, au fost răniţi 39 (dintre care, 21 de la Ministerul Apărării, 9 
de la Ministerul Afacerilor Interne, 8 voluntari şi un civil). 

La 9 iunie, preşedinţii Rusiei, României şi Moldovei au semnat la Helsinki 
acordul cu privire la încetarea ostilităților, iar, la 21 iunie, la Moscova, 
Mircea Snegur şi Boris Elțîn, în prezența lui Igor Smirnov, semnau acor- 
dul „privind Principiile reglementării conflictului armat din regiunea 
transnistreană a Republicii Moldova” şi au celebrat acest eveniment cioc- 
nind cupe cu şampanie de Cricova. 


Totul s-a produs repede, scria Elena Danelean, vizita lui Ruțkoi la 
Chișinău, cea a lui Snegur la Moscova, înlăturarea lui Costaș din funcţia 
de ministru al apărării și a ministrului securității Plugaru, introducerea „for- 
telor pacificatoare” ale Armatei a 14-a, crearea, în final, la Chișinău, a „gu- 


vernului de coaliție”, de a cărui componență sunt mulțumite și Tiraspolul, 


478 


TRANSNISTRIA. CRONICA UNUI RĂZBOI „NEDECLARAT” 


și Moscova. Cel mai interesant dintre aceste evenimente este ultimul, coro- 
borat cu ocuparea „legală? a malului drept al Nistrului de trupele pacifica- 


toare de desant de la Tula, conduse de generalul Lebed. 


Am aflat că, după discuţia privată dintre Snegur şi Elțîn, au sosit, de la 
Moscova la Chişinău, la bordul avionului personal al lui Birştein, Ruţkoi şi 
Barannikov. Pe Barannikov îl cunoşteam din perioada când acesta fusese mi- 
nistru de interne al Rusiei, eram chiar în relaţii destul de bune, ceea ce nu 
însemna însă nimic în situația dată. îmi era bine cunoscut şi scopul acestei vi- 
zite: la înțelegere cu Moscova, Snegur trebuia să exercite presiuni asupra Par- 
lamentului Republicii Moldova, ridicând problema demiterii Guvernului 
lui Muravschi şi propunându-l pe Sangheli pentru postul de prim-ministru. 
Aşa s-a şi întâmplat. În prima zi a şedinţei Parlamentului dedicate acestei 
chestiuni, prim-ministru a fost numit Andrei Sangheli, ministru de interne, 
Constantin Antoci (care a primit cu această ocazie gradul de general), iar mi- 
nistru al apărării, la propunerea facțiunii agrare, cu girul Moscovei şi prin in- 
termediul lui N. Chirtoacă şi al lui A. Sangheli, a fost numit Pavel Creangă. 

Nu cu mult timp înainte de acest moment, l-am întrebat pe Snegur 
care va fi soarta mea după încheierea acţiunilor militare şi modificarea com- 
ponenţei Guvernului. „Să nu îți faci griji, mi-a spus el. Cât sunt eu preșe- 
dinte, nu trebuie să-ţi faci niciun fel de griji. Lucrează mai departe. În 
principal este analizată demiterea lui Plugaru” (Snegur mă tutuia nu doar 
pe mine, ceea ce arăta nivelul lui de educaţie...) După numirea lui Antoci 
şi a lui Creangă, am reluat întrebarea adresată lui Snegur, legată de soarta 
mea. Şeful statului a spus că Moscova a insistat, în mod deosebit, să fiu 
demis, acest lucru fiind solicitat direct de Ruţkoi şi Barannikov, susținut 
de Lucinschi, şi, vezi Doamne, el, Snegur, nu a putut să se opună în 
niciun fel acestui avânt colectiv al Moscovei şi al Parlamentului moldo- 
vean. Mai ales Ruțkoi ar fi afirmat că demiterea mea va duce la o diminuare 
semnificativă a tensiunii existente între Chişinău şi Tiraspol. A lăsat să 
se înţeleagă că mie, ca fost general sovietic, nu mi se vor ierta acțiunile în- 
treprinse împotriva Armatei ruse. 

Snegur mi-a propus să ocup funcţia de consilier pe probleme militare. 
L-am întrebat unde are de gând să-l trimită pe N. Chirtoacă. Preşedintele 
mi-a răspuns că nu ar fi o problemă, chestiunea e simplu de rezolvat. Am 
lăsat să se înțeleagă că nu este cea mai bună variantă pentru mine. Atunci 

Snegur mi-a propus să plec pentru o anumită perioadă din ţară şi să ocup 
funcţia de ministru-consilier, cea de ataşat militar, primul şi ultimul la am- 
basada Republicii Moldova din România. Această funcţie a fost creată spe- 
cial pentru ca să fiu înlăturat. Am cerut câteva zile să mă gândesc la această 
propunere şi curând mi-am dat acordul să plec la postul diplomatic. Prac- 
tic, preşedintele m-a trimis de pe funcția de general-colonel la muncă pe 
funcţia de locotenent-colonel. Aceasta a fost recunoştinţa lui pentru cre- 
dință patriei şi pentru îndeplinirea necondiționată a ordinelor comandantu- 
lui suprem în timp ce eram în funcţiile importante ale statului în devenire, 
cea de ministru de interne şi al apărării, în vremurile cele mai grele ale Re- 
publicii Moldova! De altfel, majoritatea covârşitoare a celor care au lucrat 
cu Snegur au simțit pe propria piele „recunoştința” acestuia om de stat 
pentru credinţa şi devotamentul lor faţă de ţară şi neam. 

Menţionez, în mod special, că graba privind confirmarea miniştrilor de 
interne şi de apărare nu era întâmplătoare, ca, de altfel, şi avansarea la gradul 
de general a colonelului Antoci. Conform lucrătorilor din cadrul aparatului 
Parlamentului şi mărturiilor unor deputaţi chiar a doua zi, pe acoperişul 
clădirii şi la etajele cu cele mai importante cabinete, printre care şi cabine- 
tul lui Alexandru Moşanu, preşedintele organului legislativ, au fost insta- 
late dispozitive pentru mitraliere. La Parlament au fost introduse subunități 
militare care se aflau sub comanda lui Antoci şi a lui Creangă. Scopul aces- 
tora era să asigure securitatea în cazul unei revolte a maselor legate de de- 
miterea unor membrii ai guvernului Muravschi. 

La 10 iulie, la sediul Comunităţii Europene din Bruxelles, se semna 
acordul cu privire la acordarea pentru Republica Moldova a primului cre- 
dit din istoria ţării, în valoare de 27 de milioane ECU!. Delegaţia noastră 
era condusă de Andrei Cheptene, ministrul relațiilor economice externe. 
Dar motive de a ciocni cupele de şampania erau, de fapt, puţine. Astfel 
Transnistria îşi consolida statutul şi noi pierdeam Benderul, deşi acest oraş 
ar fi putut să fie sub jurisdicţia Republicii Moldova, ca şi multe sate aflate 
pe malul drept al Nistrului. 

Totuşi, conducătorii noştri s-au grăbit atât de tare, că nu s-au gândit de- 
loc la compatrioții pe care îi lăsau, astfel, la voia sorții. Celor ce au stat tot 
timpul pe poziţii nu li s-a spus niciun cuvânt de recunoştinţă şi oamenii nu 
mai înțelegeau pentru ce şi-au vărsat sângele. 


1 Unitate monetară a Comunităţii Europene 

Brigada de poliţie cu destinație specială s-a aflat la Bender până la 6 au- 
gust, îşi aduce aminte Anton Gămurari. Când ne întorceam la Chişinău, 
nu ni s-a permis să trecem prin centrul Capitalei, ne-au ordonat să facem 
un ocol. Am ajuns până la porțile orașului și am văzut cum civilii se bron- 
zează și se bălăcesc în lac. Eram uluiți. Viaţa își urma cursul, nimeni nu știa 


și nu voia să ştie de moarte sau de război. 


Doi luptători, Fulga, decorat (post-mortem) şi Andreev, şi, de asemenea, 
însuşi Gămurari, au fost primii din ţară care au primit Ordinul Republicii. 
Cavalerul numărul unu al acestei distincţii supreme a fost Ion Fulga. 

Comandamentul general al Forţelor Armate ale Federaţiei Ruse a pri- 
mit însărcinarea de a elabora un plan de desfăşurare în Moldova a operaţiu- 
nilor de pacificare. Formatul era următorul: şase batalioane separate, din 
partea Rusiei, şi câte trei batalioane, din partea Moldovei şi a Transnistriei, 
acestea fără armament greu, cu câte 400 de oameni. S-a făcut propunerea 
de încetare a focului pentru o perioadă de 7 zile din momentul semnării 
acordului, de retragere a formațiunilor militare şi instituirea unei zone de 
securitate. De asemenea, părțile s-au înțeles asupra creării unui organ mili- 
tar şi politic care să coordoneze operaţiunea de pacificare, Comisia unită 
de control ce avea în subordine forțele trilaterale de menținere a păcii. Lo- 
cul unde urma să îşi desfăşoare activitatea comisia era Bender. La 29 iunie, 
a început introducerea contingentului rusesc de menţinere a păcii. 


Ulterior, Mircea Snegur a declarat că acordul de pace a fost realizat da- 
torită intermedierii de către omul de afaceri rus Boris Birştein, proprie- 
tarul companiei Seabeco, cu filiale, în acel moment, la Toronto, Zurich şi 
Chişinău. A avut vreo influență implicarea lui Birştein în încheierea păcii 
şi, dacă da, atunci care a fost prețul plătit acestui intermediar considerat de- 
parte de a fi dezinteresat? Snegur, categoric nu a dorit se elucideze unele as- 
pecte dubioase privitoare la relaţiile sale cu Boris Birştein. Amănuntele nu au 
fost date publicităţii. E „stranie” şi deplasarea lui Snegur şi a lui N. Andronic 
în Canada, la nunta fiicei milionarului Boris Birştein. În cartea sa, Dialoguri 
sincere, Mircea Snegur a făcut următoarea afirmaţie nervoasă: „Generalul 
Lebed nu a jucat niciun rol în asanarea conflictului. Fl nu are aici niciun 
rol”. Cu privire la rolul jucat de Birştein în evenimentele din 1992, ex-preşe- 
dintele a relatat sec: 

Am fost foarte deranjat de acest conflict. Nervii mei erau întinși la ma- 
ximum, iar forțele mele erau pe sfârșite. Și iată că, într-o zi, a venit la mine 
Boris losifovici Birștein, cunoscut investitor (care anterior a fost fugărit 
din Țările Baltice şi din Kîrgîstan - I.C.), să zicem așa, pentru Republica 
Moldova. Sincer vorbind, în afară de el, nu mai știu alți investitori care să 
fi făcut investiţii însemnate în economia noastră. Și, din câte ştiu, a avut 
numai pierderi în RM. Vorbesc despre acea perioadă. Deci, iată, a sosit la 
mine B. Birstein, nici nu mai ţin minte pentru ce. Se mai întâmpla ca el să 
mai treacă pe la mine ca să se consulte. Și, pe parcursul discuţiei, se vede 
că acesta mi-a intuit starea... 

S-a interesat de cum mai merg treburile. l-am răspuns sincer că foarte 
rău, că deja nu mai suport să aflu zilnic despre victime, că situaţia este fără ie- 
șire... Și atunci mi-a propus să mă întâlnesc cu A. Ruțkoi, vicepreședintele 
Rusiei. Am fost de acord. I.B. Birştein a plecat cu avionul propriu și l-a adus 
pe A. Ruţkoi la Chișinău. Și am început să discutăm această problemă... Îm- 
preună cu el era și V. Barannikov, șeful serviciului de securitate al Rusiei. 
Fie-i ţărâna ușoară! Și ne-am înţeles între noi. A fost luată o decizie politică. 

Ei au făcut trimitere la faptul că dispun de experienţă în „înghețarea conflicte- 
lor”. Au mai zis de un „punct fierbinte” Nu mai ţin minte care. După aceasta, 
au sosit la Tiraspol şi, din câte știu, au spus acolo destul de dur: „Gata, noi 


trecem la pacificarea părților. Încetați focul!” (pag. 165-166) 


Versiunea lui Snegur sună îndoielnic, el însuşi înțelege acest aspect şi 
nu degeaba are dubii să îl numească pe Birştein investitor. Ce putea să in- 
vestească în anii războiului în economia noastră un străin, până să înceapă 
epoca „privatizării” în masă şi până la introducerea leului moldovenesc? În 
ce problemă voia să se „consulte” cu preşedintele moldovean: îl întreba 
care mai este cursul de schimb dolar-cupon moldovenesc? În anii '90, 
Birştein (fost cetăţean sovetic) era o personalitate învăluită în mister, dar, 
ulterior, a fost clar că la Snegur reuşise să se strecoare un aventurier interna- 
ţional de duzină. Au fost mulți ca el în istorie, din câte se pare, cu legături 
strânse cu serviciile speciale ale câtorva state, concomitent. Protectorul fos- 
tului director de uzină din perioada sovietică era la începutul anilor '90 
Viktor Barannikov, ministrul rus al securităţii, demis chiar pentru legătu- 
rile lui cu firma Seabeco. 


Birștein nu se zgârcea cu darurile, scria Paul Klebnikov în cartea Boris 
Berezovski, Nașul de la Kremlin sau istoria jefuirii Rusiei. La începutul lui 1993, 

acesta le-a invitat pe soția lui Barannikov şi pe cea a primul-adjunctului 
ministrului de interne la o plimbare de trei zile prin magazinele elvețiene, 
unde aceste două dame au făcut cumpărături de 300 000 de dolari: blănuri, 
parfumuri, eșarfe, ceasuri ș.a.m.d. (totul în contul Seabeco), după care au 
adus în Rusia trofeele în geamantane. Acestea au fost nevoite să achite în 
plus 2 000 de dolari pentru bagaje care reveneau la douăzeci de locuri, dar 
Seabeco a achitat și această notă de plată. Barannikov și prim-adjunctul 


ministrului de interne au fost demiși, dar nu li s-a intentat niciun proces. 


O coincidenţă bizară: ziarele moldoveneşti titrau despre călătoria baba- 
cului (porecla dată de popor lui Snegur) şi a membrilor staffului acestuia 
(N. Andronik şi alţii) în Canada, călătorie plătită de Seabeco, şi scriau, de 
asemenea, despre afacerile nu tocmai curate ale diplomaților moldoveni 
numiţi de preşedinte la intervenţia lui Birştein... 

Cum a venit Birştein în Moldova, în ce calitate a vizitat această ţară şi 
ce planuri îşi făcea? Un pic de lumină asupra acestei personalităţi întune- 
cate a adus ziarul elveţian Ze Temps care scria, la 3 octombrie 2005, despre 
rolul jucat de Birştein în dispariţia, la începutul anilor '90, a aurului kîrgîz. 
Bişkekul îl acuzase pe fostul preşedinte Askar Akaev de delapidarea unui 
miliard de dolari din bugetul statului. Akaev fusese înlăturat după 14 ani 
de conducere şi se ascundea în Rusia. Justiţia din Kîrgîzstan a transmis am- 
basadorului elveţian Peter Buchard lista cu membrii camarilei prezidenţiale şi 
cu firmele implicate în furt. Conform informaţiilor apărute în Ze Temps, în 
perioada 1991-1992, printr-o dispoziţie a lui Akaev, la Zurich a fost trimis 
aur în valoare de 23 de milioane de dolari, aur extras de la zăcămintele din 
Kîrgîzstan. Metalul nobil a fost curăţat şi prelucrat în Elveţia, iar lingourile 
de aur, depozitate la banca Indosuez din Zurich în contul unei companii li- 
beriene interpuse, Wico International Ltd. Această companie era controlată 
de regimul din Kîrgîzstan şi de compania Seabeco care este menționată 
ca fiind cea care a primit cea mai mare parte din stocul de aur livrat din 
Kîrgîzstan. Seabeco şi şeful acesteia, Birştein, erau cunoscuţi la acel mo- 
ment de justiția elveţiană. În 1994, la Zurich a fost deschis un dosar penal 
pentru activitatea lor, inclusiv pentru acest transport de aur. Totuşi, din ca- 
uza faptului că Birştein nu dorea să colaboreze cu justiția elvețiană, proce- 
dura a fost întreruptă. Doi ani mai târziu, lucrând la dosarul rusului Serghei 
Mihailov, poliţiştii din Geneva au ajuns la concluzia că Rolls-Royce-ul aces- 
tuia aparținea unei companii controlate de Birştein. Până în acel moment, 

Birştein nu fusese niciodată urmărit de organele de justiție din vestul Europei. 
Potrivit publicaţiei, după neplăcerile legate de aurul kîrgîz, el a părăsit car- 
tierul select din Zurich unde locuia şi s-a mutat la Chişinău. Jurgen Roth, 
un specialist german în mafia rusească, afirma că, la începutul anilor '90, 
Birştein avea „legături strânse în cercurile interlopilor din Rusia”. FBl-ul a 
numit compania Seabeco ca fiind „în legătură cu criminalitatea organi- 
zată”. Filiala din Elveţia a Seabeco a fost lichidată în 1996, însă în Moldova 
şi-a continuat activitatea mai mult decât oriunde în altă parte şi sunt con- 
vins că nu întâmplător. Toţi ştiu bine ce fel de pierderi a înregistrat la noi 
această companie. Pe timpul lui Snegur, Birştein a primit privilegii impor- 
tante pentru afacerile sale din Moldova, fapt pentru care a finanţat la ru- 
gămintea şefului statului crearea, în 1996, a unei Convenții Democratice 
proprezidenţiale. Ziarele moscovite titrau că o parte din bani, 130 000 de 
dolari, au fost aduşi la Chişinău de către Natalia Gherman, reţinută pe ae- 
roportul moscovit Vnukovo. Aceasta era fiica lui Mircea Snegur (care a fă- 
cut carieră în cadrul Ministerului de Externe al Republicii Moldova şi a 
fost numită, în 2010, adjunct al ministrului de externe şi al integrării euro- 
pene în guvernul V. Filat). Fostul preşedinte a negat cu violență acest fapt, 
zicând despre istoria cu valiza de bani că ar fi o „calomnie preelectorală” şi 
arătând că Natalia Snegur a câştigat procesele intentate pentru calomnie 
jurnaliştilor moscoviți. Războiul din 1992 şi scandalurile cu Birştein i-au 
afectat în mod ireparabil imaginea babacului acesta pierzând în favoarea 
concurentului său, în cel de-al doilea tur al cursei prezidenţiale. După acest 
moment, practicul Birştein şi-a concentrat atenția fără să ezite asupra lui 
Lucinschi, a înființat la Chişinău canalul de televiziune NIT (prescurtare 
de la New Ideas in Television - Noile idei televizate). Oligarhul ruso-canadian 
devenise eroul emisiunilor TV după ce făcuse în fața camerelor daruri derizo- 
rii ţăranilor moldoveni pe care tot el îi jefuise. Ulterior, postul TV NIT a fost 
vândut unor intermediari din proximitatea lui Vladimir Voronin. Apoi, pent- 
ru mult timp, postul s-a axat asupra propagandei imaginii „comunistului nr. 1”. 


Ultimul şi cel mai mare scandal în care a fost implicat Birştein a explo- 
dat în Moldova în 2006, când compania irlandeză Intercomsoft, deţinută 
la paritate împreună cu Vladimir Kolesnicenko, fost administrator al Comi- 
tetului Central al Partidului Comunist din Moldova (capitalul social al fir- 
mei era de 127 de euro), a înaintat la Comisia de arbitraj internațional de 

la Geneva o plângere împotriva Guvernului Republicii Moldova pentru 
41 milioane de dolari. Chişinăul a înaintat ca replică o plângere pentru 
30 milioane de dolari. În centrul scandalului se afla un contract încheiat 
între Intercomsoft şi Guvern în anul 1996 privind livrarea către ţara noas- 
tră de echipament şi tehnologie necesare emiterii paşapoartelor, a cărților 
de identitate, a permiselor de conducere şi a altor documente. Acordul, în- 
cheiat pe timpul lui Snegur, funcţionase pe timpul lui Lucinschi şi al lui 
Voronin, iar cel care făcuse comanda era Molojen, fost ministru al dezvol- 
tării informaţionale, apoi şef al companiei de stat Centrul pentru Resurse 
Informaționale Registru. 

Scandalul a izbucnit după ce Chişinăul, făcând trimitere la escrocheriile 
care avuseseră loc în timpul livrărilor, refuzase să prelungească acest con- 
tract dezavantajos. Cetăţenii moldoveni au fost foarte impresionați că plă- 
ţile efectuate de partea noastră reprezentau 40% din suma achitată de 
fiecare plătitor de documente, iar, la fiecare doi ani, sumele urmau să se mă- 
rească. Pe parcursul mai multor ani, aceşti bani nu au ajuns în bugetul ță- 
rii, ci la un offshore. Continuăm şi acum să plătim şi, ca alta dată, într-un 
post-cheie la Ministerul Tehnologiilor Informaționale, se află tot Molojen. 
În acest timp, Birştein a atras atenţia opiniei publice asupra sa, fiind im- 
plicat în realizarea unor proiecte în Israel. După acest incident, Avigdor 
Lieberman, ministrul afacerilor externe al acestei ţări (născut la Chişinău), 
implicat în scandalul de corupţie cu anchete polițienești şi conturi cipri- 
ote, a ieşit din componenţa Guvernului. 

În acel moment, Mircea Snegur scrisese mai multe cărți despre rolul cru- 
cial pe care l-a avut în istoria luptei Moldovei pentru independenţă. Primul 
preşedinte a găsit întotdeauna un limbaj comun cu al doilea şi cu al treilea 
preşedinte. Multă vreme schimbaseră amabilități pe coridoarele Comitetu- 
lui central şi chiar sponsorii le erau comuni. Toţi cei trei şefi de stat, nici 
înainte şi nici după ce s-au retras de la cârma ţării, nu au făcut lumină în 
misterioasele afaceri cu Birştein şi nu şi-au asumat răspunderea pentru dez- 
membrarea Republicii Moldova. 

În chestiunea transnistreană au fost adoptate 31 de hotărâri ale Parla- 
mentului şi ale Prezidiului Parlamentului, iar 24 dintre acestea erau indica- 
ţii directe adresate ministrului apărării şi celui de interne pentru ca aceştia 
să facă tot posibilul pentru a menţine integritatea ţării. Mircea Snegur, în 
calitatea sa de comandant suprem, a participat în mod direct la analizarea 

situaţiei de luptă şi la adoptarea deciziilor şi, conform regulamentului mili- 
tar, a dat ordine verbale pe care trupele le îndeplineau fară ezitare. Este un lu- 
cru foarte uşor de demonstrat. Numai un diletant poate crede că generalii şi 
ofițerii decid după voia lor dacă să înceapă războiul sau nu, aleg momentul 
atacului sau al retragerii. Oamenii cu epoleţi nu îşi permit asta, nu au drep- 
tul şi nu este un lucru natural în cazul unui militar. 

Este pe deplin legitimă dorinţa lui Mircea Snegur de a rămâne în istorie 
drept pacificator şi să mascheze faptul că, în situaţia în care Rusia se implica 
în treburile interne ale Republicii Moldova, a luat, ca preşedinte, hotărârea 
fundamentată şi responsabilă: să apere integritatea teritorială a statului prin 
toate mijloacele. Ce s-ar fi întâmplat dacă el nu ar fi făcut acest lucru? El 
ar fi săvârşit o crimă la adresa statului pentru care într-un stat democratic 
este anunţată procedura de impeachment Dacă acest război ar fi fost înce- 
put de Mircea Druc sau de mine, fără ştiinţa lui Mircea Snegur, ar fi însem- 
nat, de asemenea, o inacţiune criminală, autoînlăturarea preşedintelui şi a 
comandantului suprem de la executarea obligaţiunilor lor constituţionale. 
Cu toate acestea, Snegur dădea cu plăcere apă la moară discuţiilor despre 
cum participarea lui în luarea deciziilor vizând securitatea şi integritatea teri- 
torială statală fusese restrânsă de către Druc şi Costaş şi de aceea nu poartă 
răspunderea pentru nimic din cele întâmplate, că ar fi fost ceva de genul com- 
ponentei pacificatoare, iar forțele promotoare ale agresiunii erau cu totul al- 
tele. În funcţia sa de şef de stat, Mircea Snegur a dat dovadă de impotenţă 
diplomatică, nefiind capabil să organizeze şi să poarte independent tratati- 
vele de pace care erau realizate prin intermediul lui Birştein, acest interme- 
diar dubios aflat în căutarea unor comisioane grase. Se explică astfel de ce 
ulterior Snegur nu voia să-i vadă alături de el pe martorii eşecurilor sale din 
perioada când fusese comandant suprem şi şef al statului. Nu este de mirare 
că preşedintele m-a eliberat din funcția de ministru al apărării şi m-a trimis 
cât mai departe de el şi de camarilia cu care se înconjurase. 

Snegur visceral nu-i suporta pe oamenii cu demnitate, care țineau mult la 
cinste şi onoare. Acest tip de funcționar era un pericol pentru el ca preşedinte 
al statului şi pentru echipa Domniei Sale. Snegur a procedat astfel la sfaturile 
şi insistenţele lui Birştein, Barannikov şi Ruţkoi, ale unor străini cărora 
le-a permis să se implice fară nicio piedică în afacerile Republicii Moldova. 
Un rol însemnat în denigrarea mea l-au jucat: A. Sangheli, P. Creangă, 
A. Plugaru, N. Chirtoacă, N. Andronic, V. Berlinschi, C. Oboroc şi alți 

oameni de încredere ai lui Snegur. Nu aveau motive să mă iubească, pentru 
că îmi îndeplinisem cinstit atribuţiunile, eram militar de carieră, general 
care respecta şi ţinea mult la noţiuni precum cinstea, onoarea şi demnita- 
tea, nu furasem din vistierie, eram dur cu lagii şi cu leneşii, cu diletanţii şi 
cu demagogii. Am iubit şi-mi iubesc neamul ca pe un copil şi-mi respect 
țara ca pe o mamă. Eram pentru ei ca o perpetuă lecţie. 

Consider că şeful statului a trădat un om care nu îl trădase niciodată. 
Trădându-mă pe mine, preşedintele i-a trădat şi pe ofiţerii şi soldaţii care 
serveau cu credință şi întru adevăr poporul din rândurile căruia faceau 
parte. Înainte să mă trădeze, Snegur trădase nou-înființata armată. La or- 
dinul necugetat dat pe cale verbală de şeful statului, Armata, nepregătită, 
fusese nevoită să se lupte fără teamă cu profesioniştii Armatei a 14-a. Fără 
îndoială, comandantul general era la curent cu hotărârile Consiliului mili- 
tar al acestei armate, care prevedeau că trupele ruse vor lua măsuri adecvate 
împotriva unităților noastre militare. Pentru mine a fost un mare mister 
de ce am fost trimis în rezervă la vârsta de 49 de ani şi de ce am devenit ţa- 
pul ispăşitor, distrugându-mi-se viața mea şi a familiei mele. Copiii au fost 
nevoiţi să emigreze din Republica Moldova pentru a-şi crea destinul şi viața 
pe viitor. Între timp, principalii vinovaţi moldoveni pentru tragedia de la 
Bender, cei ce îl convinseseră pe Snegur să se lase provocat, nu numai că 
nu au fost pedepsiţi de acesta, mai mult, au fost decoraţi cu ordine, ridi- 
caţi în grade militare şi numiţi în funcţii înalte. Lui Antoci „pentru mare vi- 
tejie în război” i s-au conferit de două ori într-un an gradele de general, 
Creangă a devenit ministrul apărării şi a primit a doua stea de general, iar 
Dabija nu numai că nu a intrat sub incidenţa legii (cum am mai spus, cerce- 
tarea de către Procuratură a crimelor lui Dabija a fost oprită printr-un or- 
din de sus), dar şi-a continuat cariera militară. 

Sunt profund convins că principala cauză a tragediei de la Bender şi a 
tragediei decăderii Republicii Moldova, în general, a fost că Snegur, în 
toate problemele, mai ales în cele de ordin militar (probleme în care era un di- 
letant), îi asculta pe linguşitori, pe cei vicleni şi pe cei care îl ridicau în slăvi, 
care ştiau să-i spună exact ceea ce el voia să audă. Aveau o autoritate incontes- 
tabilă cei care ştiau că cea mai bună cale spre inima şi mintea preşedintelui 
era să fii de acord cu el sub toate aspectele. De exemplu, în seara zilei când a 
fost luat cu asalt Benderul, „marele strateg militar” C. Oboroc - înainte ca 
Antoci să-i fi dat cu voia lui Snegur lui Gămurari dispoziția de a introduce 

în oraş brigada de poliție cu destinaţie specială - i-a raportat preşedintelui că 
Benderul se află sub controlul nostru total. I-a raportat că a organizat per- 
sonal blocada oraşului, de-a lungul întregului perimetru, cu blocuri de be- 
ton, iar, ca rezultat, gardiştii fug cuprinşi de panică din Bender împreună 
cu cazacii. Într-un cuvânt, oraşul este al nostru şi duşmanul n-o să-l mai vadă 
niciodată... Era ceea ce aştepta Snegur, dar acest lucru nu era deloc adevărat. 

Astfel de exemple de rapoarte, discursuri optimiste şi vorbe şoptite la 
ureche în încercarea de a-l forța pe preşedinte să privească evenimentele 
prin ochelari de culoare roz sunt multe. Merită amintit planul înaintat în 
timpul asediului Benderului de către Boris Muravschi (viceministru MAI) 
şi „marele specialist” Victor Berlinschi. Ideea principală era crearea, prin 
forțarea Nistrului în dreptul satelor Delacău şi Pugaceni, a unei puternice li- 
nii de opoziţie ce ar fi despicat Transnistria în două şi ar fi blocat legăturile 
separatiştilor de la Dubăsari, Rîbnița şi Tiraspol. Alt mare „strateg” militar 
moldovean, generalul Creangă, a promis că va realiza ideea lui Berlinschi 
doar cu forțele unui batalion. La consiliul militar am criticat această idee 
nebunească, am spus că planul nu este pregătit în amănunt, că este aventu- 
ros şi neserios. La sfârşit, Snegur nu a aprobat planul lui Creangă. Acest lu- 
cru demonstrează că preşedintele, chiar dacă nu iubea adevărul, nu era 
complet opac la logică, însă linguşitorii preferau să fie întru totul de acord 
cu el. Exista un lucru pe care Snegur nu îl vedea, nu îl auzea şi nu a vrut ni- 
ciodată să-l înțeleagă. Adevărul că Armata Naţională (existentă doar pe hâr- 
tie) nu era pregătită să desfăşoare operaţiuni militare îi provoca imediat o 
reacție de respingere. Din motive obiective şi subiective, am putut să trec 
în mod activ la formarea Armatei abia la sfârşitul lui aprilie 1992, în luna 
mai, Armata fiind deja pe poziţiile de luptă. Despre ce calitate a pregătirii 
militare a luptătorilor putea fi vorba? 

Pentru crearea unei armate capabile să apere integritatea teritorială este 
nevoie de ani şi ani şi, cel mai important lucru, de fonduri însemnate de la 
bugetul țării. E surprinzător că reuşiserăm să organizăm cumva anumite 
unități şi să le oferim pregătirea militară elementară, să punem la punct in- 
teracțiunea dintre echipaje şi subunități, înainte de a le trimite pe pozițiile 
de luptă. Acest lucru s-a realizat datorită eforturilor uriaşe ale ofițerilor şi ge- 
neralilor Armatei Naţionale, lucru pentru care mă înclin în faţa lor şi le 
prezint o recunoştinţă veşnică. Ştiu cât au costat toate acestea, câtă muncă 
şi câte eforturi au fost depuse de aceştia. 

În loc să dezbatem de ce ne-am găsit nepregătiţi pentru război şi ce tre- 
buia întreprins pentru sporirea eficienţei Armatei, în toţi aceşti ani am 
fost preocupaţi de ce acţiunile militare au fost începute fară ştirea lui 
Snegur şi de ce i s-au dat sfaturi rele. Acesta era comandantul nostru su- 
prem, aceasta era elita noastră politică. Incompetenţa, ochelarii de cal şi 
egoismul lor au fost motivul principal al prăbuşirii noastre în hăul conflic- 
tului, hău de unde mulți ani ţara noastră nu a putut să iasă. Mircea Snegur, 
după ce i-a folosit pe toţi cei care au stat la baza creării statalității, pe cei 
care au luptat, a scăpat de ei, scoțându-i din politică. La rândul său, primul 
preşedinte al Moldovei a fost trădat de agrarieni şi de consilierii şi oamenii 
săi de încredere, care i-au plătit cu aceeaşi monedă. Trădarea naşte trădare, 
aceasta este logica vieţii. Îmi pare rău de ofiţerii, soldaţii şi rezerviştii Minis- 
terului Apărării şi ai Ministerului Afacerilor Interne care au murit în tim- 
pul acestui război criminal, apărându-şi pământul, îmi pare rău de rudele şi 
apropiații acestora. Ei au fost eroii. Guvernanţii vin şi pleacă, dar memoria 
celor care şi-au dat viața pentru Patrie şi pentru integritatea ei teritorială 
va dăinui pentru totdeauna. 

Concepţia mea istorică în ceea ce priveşte războiul din 1990-1992 am 
prezentat-o, pentru prima oară, în luna martie 2007, când, în cinstea a 15 
ani de la sfârşitul acţiunilor militare, la Chişinău a avut loc conferinţa „Răz- 
boiul de pe Nistru: cauze şi urmări”. În fond, era prima încercare de caracte- 
rizare a acestei etape deosebit de complexe din istoria noastră. Ca general, ca 
ex-ministru al apărării şi al internelor, ca specialist militar cu studii academice, 
am afirmat următoarele: în primul rând, evenimentele din anii 1990-1992 
din Găgăuzia şi de la Nistru nu au fost un conflict, aşa cum a fost catalogat cu 
timiditate, a fost vorba despre cel mai autentic război, cu victime, în care 
împotriva noastră a luptat armata rusă compusă din profesionişti ce aveau 
experiența mai multor teatre de luptă; în al doilea rând, Mircea Snegur, în 
calitate de comandant suprem, era la curent cu toate acțiunile, la început, 
ale Ministerului Afacerilor Interne, apoi cu cele ale Ministerului Apărării, în 
cadrul evenimentelor de la Dubăsari, Comrat şi Bender; în al treilea rând, 
în escaladarea acțiunilor militare era interesată, în special, Rusia, care îi sus- 
ţinea, în mod deschis, pe separatiştii de la Tiraspol şi Comrat. Chiar şi în 
URSS comunistă din anii '70-'80 era mai multă democraţie şi legalitate de- 
cât în Moldova, unde democraţia şi legea aveau prioritate numai formal, în 
realitate, funcţionând dreptul pumnului. După căderea Uniunii, Moscova a 

început un război nedeclarat împotriva tânărului stat al Moldovei. Aşa e via- 
ţa, imperiile apar, dispar şi... încearcă să renască. Imediat după declararea su- 
veranităţii şi independenței, Kremlinul, prin autoproclamatele Transnistria 
şi Găgăuzia, fixa o mină cu explozie întârziată statalității noastre încă fragile. 
Cel care a început acest război a planificat să ajungă până la Prut, iar noi 
nu am permis acest lucru. Rusia are o istorie complicată: la început, acapa- 
rarea de teritorii, apoi decăderea, iar în etapa actuală, o nouă încercare de 
a cuceri teritorii. Prima catastrofa a avut loc în 1917. Bolşevicii se făceau 
vinovaţi de pierderea unor vaste regiuni. Căderea URSS este tot o urmare 
a politicii neadecvate a comuniştilor. Comuniştii ruşi sunt cei care au risi- 
pit agoniseala strămoşilor lor. Urmaşii liderilor bolşevici ai URSS au trecut 
imediat la reedificarea sferei de influență pierdute, la recrearea într-un sin- 
gur stat a statu-quo-ului de fate mai mare. Ulterior, Vladimir Putin a 
mers încă şi mai departe. După ce a creat o verticală a puterii, a început să 
supună regiunile centrului. A început lichidarea independenţei formațiu- 
nilor naţionale în toată Rusia. Din punctul meu de vedere, într-o perspec- 
tivă apropiată, tot mai multe regiuni vor fi private de drepturile lor. Dacă 
țara noastră nu ar fi devenit independentă, nu este exclus ca ea să-şi fi pier- 
dut statutul de republică şi să-i fi fost atribuit vechiul statut de gubernie ru- 
sească. Putin şi astăzi visează la refacerea URSS şi face diferite avansuri sub 
diferite forme şi favoruri liderilor din fostele republici ale imperiului rus. 
Până când Republica Moldova nu va deveni membru cu drepturi depline al 
UE şi NATO, va fi percepută, în cadrul campaniilor de lobby proimperial, 
ca o gubernie rusească. 


CAPITOLUL 37 


MAI al Republicii Moldova după 1992 


Ministerul Afacerilor Interne după nlecarea mea. Ministrul 
Antoci: „căderea de stele”. Moartea lui Corlăteanu sau scheletul 
din dulapul şefului. Afacerea Bulgaru. Victor Catană, de două 

ori ministru. Vladimir Ţurcan, încă o rudă de-a lui Ceban. De ce 
avea nevoie Voronin de Centrul de luptă împotriva corupției şi 

a criminalității organizate? Echipa milițienilor ajunge la putere. 
Rolul lui Mişin. Dispariţia lui Dimitrov. Papuc şi cazul cu heroina 


Astăzi nimănui nu-i place să îşi aducă aminte de anii '90 — era o perioadă 
cenuşie, grea, fără perspective. În acele vremuri, se prăbuşeau state, erau dis- 
truse familii şi vieți omeneşti. Cineva trebuia să facă cu mâinile goale cea 
mai mizerabilă muncă, încercând din plin, pe propria piele, ura poporului 
faţă de reformatori. Aceasta a fost şi soarta mea. Din păcate, pe parcursul 
mai multor ani, miniştrii moldoveni, ce serbau încă o aniversare a Ministe- 
rului Afacerilor Interne şi a Ministerului Apărării, nu menţionau numele 
generalului Costaş, creatorul acestor structuri. Abia în 2006, am fost invi- 
tat la jubileul Poliției de către ministrul Gheorghe Papuc, fapt pentru care 
îi sunt recunoscător. Cred că mulți mă vor înţelege dacă voi spune că, de-a 
lungul anilor, am urmărit cu interes cum se dezvoltă Ministerul Afacerilor 
Interne şi cel al Apărării, structuri create de mine, şi care e „contribuţia” 
adusă de colegii mei la consolidarea independenţei ţării. 

Imediat după transferul meu la Ministerul Apărării, în februarie 1992, 
portofoliul de ministru al afacerilor interne i-a revenit lui Constantin 
Antoci. Cei care îl promovau erau mai ales Vladimir Molojen şi Boris 
Muravschi. Din punctul meu de vedere, Antoci nu era pregătit pentru 

această funcţie, chiar dacă se folosea din plin de partea de ceremonial aferentă 
acesteia. După ce în 10 luni i s-au conferit două titluri de general, ministrul a 
început să fie darnic şi să-i facă, la rândul său, generali pe subordonații săi. 
Era o adevărată „cădere de stele”, au devenit generali: şeful secției de poliție 
de la Bender din perioada conflictului, apoi viceministrul Victor Gusleacov, 
alți viceminiştri - Boris Muravschi şi Mihai Mămăligă, viitorul ministru de 
interne, Victor Catană, şi, bineînţeles, viitorul ministru al dezvoltării infor- 
maţionale, Vladimir Molojen. Anton Gămurari, comandantul brigăzii cu 
destinaţie specială, a fost făcut general de către Parlament. 

Bineînţeles, mulţi dintre aceştia meritau promovarea în carieră şi deco- 
rațiile. Dar, în acelaşi timp, a început să îşi piardă din valoare prestigiosul 
grad militar şi a avut loc o decredibilizare a esenței acestuia. Dacă în anul 
1990 în structurile de stat MAI, KGB, Comisariatul militar, DOSAAF şi 
în sistemul apărării civile erau 7 grade de general, în 2005 existau deja 26. 
Preşedinţii au început să acorde un grad special, echivalent gradului de ge- 
neral, vameşilor, pădurarilor, veterinarilor, pompierilor şi, de asemenea, al- 
tor funcționari de stat care, în realitate, aveau de multe ori un grad ce nu îl 
depăşea pe cel de sergent în rezervă. Ca rezultat, în Republica Moldova, la 1 
august 2010, primiseră prestigiosul grad 56 de generali (activi şi în rezervă)! 
Menţionez că în timpul lui Nikolai Bradulov, când Ministerul Afacerilor 
Interne al Republicii Socialiste Sovietice Moldoveneşti era dat de exem- 
plu, stele de general aveau doar ministrul, prim-adjunctul ministrului şi şe- 
ful Departamentului politic. 

Adjunct al şefului Departamentului politic din cadrul Miliției din Bălți 
şi şef al Secţiei raionale din Comrat pe timpul lui Bradulov şi Lavranciuc, 
Antoci, a avansat pe timpul lui Voronin, care l-a făcut adjunctul lui. Prin efor- 
turile mele, el a fost cel care a primit, pentru prima şi ultima oară, în istoria 
Ministerului Afacerilor Interne, gradul de secretar de stat, ceea ce corespun- 
dea statutului de prim-adjunct al ministrului. Totuşi, Antoci s-a dovedit a fi 
un ministru slab, Ministerul a pierdut controlul asupra situației operative şi, 
ca urmare, a avut loc cel mai mare salt al criminalităţii în toată istoria Minis- 
terului, Poliţia fiind învinuită că asigura acoperirea grupărilor infracționale. 
În timpul lui Antoci, din componenţa Ministerului Afacerilor Interne a ieşit 
la început direcţia de pompieri, apoi cea a penitenciarelor (inclusă, în final, 
în sistemul instituţiilor din cadrul Ministerului Justiţiei). S-a produs un 
dezechilibru bugetar, reputaţia Ministerului a fost, practic, îngropată sub 

un munte de acţiuni judecătoreşti, zeci de mii de lucrători, pentru prima 
oară în istoria Ministerului Afacerilor Interne, cereau în justiție să li se achite 
drepturile de hrană şi reţinerile din salarii ce nu li se mai plătiseră cu anii. În- 
călcarea masivă a drepturilor poliţiştilor a dus la apariţia unui sindicat în 
această ramură, lucru deloc pe placul lui Antoci, care şi-a manifestat ne- 
mulțumirea în mod deschis. Au apărut şi pretenţii cu privire la modalita- 
tea lipsită de transparenţă prin care ministrul distribuia banii din bugetul 
instituției. Moldova a devenit membră a Interpolului, dar imediat s-a com- 
promis, pentru că nu şi-a plătit contribuţiile. Colegii nu îl iubeau pe Antoci, 
pentru că acesta nu îi proteja niciodată pe ai lui, se demoraliza repede şi in- 
tra uşor în depresie. Tocmai din această cauză, era inutil să aştepţi din partea 
lui acţiuni precise, ferme, lucru care s-a simţit, mai ales, în anii războiului. 


Când separatiștii încercau să cucerească secția raională de poliție de la 
Grigoriopol, nu am primit nicio indicație clară din partea lui, a relatat ge- 
neralul Anton Gămurari. Așteptam ordinul de apărare a Comisariatului, 


dar nu l-a dat. 


În cazul lui Antoci, „scheletul din dulap” a fost moartea misterioasă a lui 
Dumitru Corlăteanu, în vârstă de 47 de ani. În mandatul meu, acesta a fost 
șeful Direcţiei de prevenţie și cooperare, apoi a fost numit șeful Departa- 
mentului de relații externe (echivalent rangului de viceministru) şi a ajuns 
în apropierea lui Antoci. Versiunea oficială, potrivit căreia acesta s-a spânzu- 
rat, li s-a părut foarte ciudată multora. Rudele și apropiații nu credeau că 
s-a sinucis: Corlăteanu tocmai îşi construise o casă de care era foarte mån- 
dru și, în general, vorbea cu plăcere de planurile lui pentru viitorul apro- 
piat. Vila, aflată în apropierea capitalei, fusese foarte scumpă, și Corlăteanu 
relata că obținuse, în Israel, creditul necesar construcţiei ei. Colegii erau de 
părere că el nu avea legătură cu afacerile conducerii de atunci a Ministeru- 
lui, legate de transferuri de sume mari de bani provenite de peste hotare. 

Am avut ocazia să aud și presupunerea că Corlăteanu ar fi vorbit undeva de- 
spre aceste aspecte. Nu s-a deschis niciun dosar penal legat de moartea lui, 
iar circumstanțele în care a survenit decesul colonelului de poliție, în apar- 


tamentul propriu, au rămas necunoscute până în ziua de azi. 


După demisia Guvernului Sangheli, în ianuarie 1997, Antoci a fost 
transferat la Cancelaria de Stat, în perioada 1999-2001 a condus Depar- 
tamentul pentru situaţii de urgență, iar apoi, în mandatul lui Molojen, 

a devenit funcţionar într-una dintre structurile Ministerului Dezvoltării 
Informaționale. După plecarea acestuia pentru un an (1997-1998), şe- 
fia a fost preluată de Mihail Plămădeală (a fost propus din partea formaţiu- 
nii comuniste din Parlament) care, după evenimentele de la Dubăsari, din 2 
noiembrie 1990, şi-a dat demisia din Ministerul Afacerilor Interne şi a de- 
venit om de afaceri. Puterea nu a considerat că Plămădeală s-a defăimat, tră- 
dându-şi colegii. El a reapărut în echipa celui de-al doilea preşedinte, Petru 
Lucinschi (la insistenţele lui Ivan Bodiul, unchiul soţiei lui Plămădeală), 
care i-a acordat lui Plămădeală, care era subcolonel în rezervă, gradul de ge- 
neral-maior de poliție. Noul ministru al internelor anunța solemn că în 
țară acționează 120-140 de grupări de crimă organizată, dar asta a fost to- 
tul. De pe frontul luptei cu banditismul nu mai soseau niciun fel de infor- 
maţii. În schimb, începea demiterea în masă a celor care ocupau funcţii 
superioare în cadrul MAI. Astfel, Plămădeală l-a demis pe comisarul Boris 
Muravschi din Poliţia din Chişinău pentru că o rudă a acestuia lucra la o 
firmă a interlopului Bulgarul (Grigori Karamalak). Muravschi s-a adresat 
justiției şi a câştigat procesul. Afacerea Bulgarul a ajuns în justiţie, 
Karamalak a fost eliberat cu condiţia de a nu părăsi localitatea, însă a fugit 
şi a fost dat în urmărire. După căderea, în aprilie 1998, a primului guvern 
condus de Ion Ciubuc, Plămădeală s-a retras. 

În perioada 1998-1999, ministrul Victor Catană a reuşit iarăşi să îl re- 
țină pe Bulgarul şi să pregătească împotriva acestuia un consistent dosar pe- 
nal. Totuşi, Karamalak şi-a pus în mişcare legăturile şi dosarul a dispărut fără 
urmă, în condiții necunoscute. Din cauza insuficienței probelor, Bulgarul 
a fost eliberat din nou şi a fugit la Moscova, unde a încercat un timp să 
conducă o organizație a muncitorilor moldoveni. Presa de la Chişinău scria 
că Bulgarul ar fi fost cel care l-a adus la putere pe Voronin, după care s-a refu- 
giat din calea „recunoştinţei fierbinți” a preşedintelui țării. 

Victor Catană, unul dintre cei mai profesionişti miniştri de interne ai 
Republicii Moldova, fost şef al Direcţiei Poliţiei Economice din cadrul MAI în 
perioada 1990-1992, iar în timpul lui Antoci, prim-viceministru, a plecat 
din MAI odată cu venirea pe post a lui Plămădeală, pentru că nu putea să 
lucreze cu acesta, şi a devenit viceministrul justiţiei. Pentru ocuparea func- 
tiei de ministru, Catană a fost promovat de două ori de alianțele de dreapta, 
la început, de Alianţa pentru Democraţie şi Reforme, apoi de Alianţa pen- 
tru Integrare Europeană. În 1998, pentru fotoliul ministerului, Catană s-a 

intersectat iarăşi cu Plămădeală care devenise, la recomandările lui Petru 
Lucinschi, secretarul Consiliului Suprem al Securităţii. Plămădeală este cel 
care a reuşit să-l înlăture pe Catană şi să-l numească în această funcție pe 
Vladimir Ţurcan, finul său. Reuşea acest lucru în 1999 şi Ţurcan devenea, 
astfel, ministru. Startul în carieră i-a fost dat de faptul că provenea din ace- 
laşi raion, Slobozia, cu Ivan Ceban, procuror în RSSM. 

Ţurcan, ca şi Plămădeală, avea legături strânse cu o grupare de foşti lucră- 
tori ai Comitetului Central al Partidului Comunist din Moldova, la început 
cu Lucinschi, apoi cu Voronin şi, în cele din urmă, cu Partidul Comunişti- 
lor. Fost lucrător al Procuraturii (1976-1985), activase în Comitetul Cen- 
tral al Partidului Comunist din Moldova de unde, după interzicerea acestui 
partid, plecase cu G. Ermei la ambasada din Belorusia, iar când a revenit în 
Republica Moldova s-a apucat de afaceri. Dar, în anul 1997, Lucinschi l-a 
trimis pe Țurcanu la MAI, în calitate de prim-viceministru. În 1999, l-a numit 
ministru, acordându-i maiorului în rezervă Ţurcan gradul de general-maior. 
În timpul lui Ţurcan nu s-a desfăşurat o luptă activă cu criminalitatea, iar 
grupările infracționale, împărțite, de multe ori conform principiului na- 
ţionalităţii, pe clanuri, continuau să-şi dispute supremaţia în republică. 
Înainte de alegerile prezidenţiale din 2001, simțind că şansele lui Lucinschi 
scad, prevăzătorul Vladimir Ţurcan se angaja în susținerea lui Voronin şi tre- 
cea în tabăra comuniştilor, ajungând în Parlament pe listele PCRM. Între 
timp, acumulase o avere considerabilă şi avea proprierile afaceri. În 2001, fo- 
toliul liber de ministru al internelor a fost ocupat de Vasile Drăgănel. Acesta 
îşi începuse cariera ca lucrător MAI până în 1992, apoi activase la Ministe- 
rul Securităţii Naţionale (1993-1994), iar la MAI se întorsese de la Servi- 
ciul de Pază al statului, unde în perioada 1997-2001 ocupase funcţia de 
director al acestei structuri. Dintr-un motiv anume, Voronin refuzase să-l 
ridice pe ministru în grad şi, astfel, în subordinea colonelului se aflau mai 
mulți generali. Perioada scurtă în care Drăgănel a ocupat postul de ministru 
coincide cu debutul trecerii MAI în subordinea totală a Partidului Comu- 
niştilor, cărora această structură îi servea şi îi proteja afacerile dubioase echi- 
pei de biznesmani comunişti şi asigura lupta comuniştilor aflați la putere 
cu opoziţia. Urmărindu-şi scopurile politice, Voronin a decis să restructu- 
reze MAI, care lupta împotriva corupției şi criminalității organizate, creând 
un centru unit. Ulterior, în timpul lui Papuc, centrul de luptă împotriva 
infracţiunilor economice şi corupţiei, ce primise drepturi şi un statut de 


495 


General ION COSTAŞ 


invidiat, le-a oferit posibilitatea comuniştilor să întocmească numeroase 
dosare penale împotriva adversarilor lor politici. În luna februarie 2002, 
după numeroase intervenţii ale lui Petru Lucinschi la Vladimir Voronin, 
Drăgănel a primit gradul de general-maior de poliţie şi, peste câteva zile, 
şi-a dat demisia, fără să vrea să dea niciun fel de explicaţii pentru acest fapt. 

Din păcate, trebuie să constat că această grupare a lucrătorilor MAI, a 
adepților lui Voronin, cu care a trebuit să lupt pe când ocupam postul de 
ministru al internelor, se implicase activ în politică încă din anii '90. Acest 
element a acționat ca un factor distructiv şi a aruncat Republica Moldova 
în urmă cu decenii. Cu concursul huntei foştilor milițieni ai lui Voronin, pen- 
tru o perioadă de 8 ani, Moldova a fost transformată într-un stat totalitar. 
Până să se apuce de alchimia politică, această echipă a stopat crearea MAI al 
RM, a acţionat împotriva reformelor derulate în cadrul acestei structuri şi a 
sabotat crearea Poliţiei. Vladimir Molojen şi Vadim Mişin, Boris Muravschi 
şi Vladimir Ţurcan au avut un rol aparte în acest proces. 

Sunt convins că în 1989 folosindu-se din plin de funcţia de şefia in- 
terne, Voronin a format nucleul viitoarei sale echipe politice. Renaşterea 
Partidului Comunist s-a datorat doar ofițerilor MAI din timpurile sovietice 
(Nikolaev, Garev, Bondarenko, Chiţul). Ceilalţi au aderat la PCRM după 
ce acesta a devenit partid parlamentar. Pentru Voronin era un avantaj acest 
sistem în cadrul căruia membrii inferiori se supuneau celor aflaţi deasupra 
lor în ierarhia de partid, executând ordinele întocmai ca la MAI sau, în 
mare, ca la Partidul Comunist al Uniunii Sovietice. În fond, nou//vecbhiul 
PCRM s-a format inițial ca o grupare semimilitară de acaparare a puterii, 
lucru realizat cu succes în două etape. Voronin nu era capabil să câştige, 
altfel, majoritatea. Comuniştii acumulaseră doar 50 de procente în 2001. 
Datorită imperfecțiunilor din legea cu privire la alegeri, comuniştii au mai 
obținut 21 de mandate. Au primit aceste mandate în contul altor partide 
care nu reuşiseră să atingă pragul electoral. Prima etapă de acaparare a pute- 
rii s-a întins din octombrie 1993 până în mai 2001. Cu sprijinul preşedinte- 
lui Parlamentului, Petru Lucinschi, al preşedintelui Mircea Snegur şi al 
formaţiunii parlamentare agrare Viaţa satului (conduse pe atunci, de fapt, de 
Andrei Sangheli), echipa foştilor milițieni a instaurat dictatura majorității 
parlamentare, creând un organ legislativ în care opoziția nu putea să influ- 
enţeze deciziile. Aceşti pseudocomunişti au dus cu bună ştiinţă la crearea 

unui stat oligarhic, criminal, corupt, mafiot, cu un pronunţat cult al perso- 
nalităţii lui Voronin, prim-secretar al Comitetului Central al PCRM. 

În 2005, cu scopul de a relua situaţia din 2001, aceleaşi personaje au 
crescut pragul electoral, însă acest truc juridic nu a mai funcționat. Atunci, 
pentru a-şi menține puterea, PCRM a aplicat alte metode, cumpărarea şi 
şantajarea unor deputați şi, de asemenea, o alianță cu duşmanii lor cei mai 
înverşunaţi, cu anticomuniştii la început, apoi cu procomuniştii din Parti- 
dul Popular Creştin-Democrat (PPCD). În mod natural, descurcăreții din 
fostul Front Popular în frunte cu liderul lor Iurie Roşca primeau firimitu- 
rile de la masa boierilor comunişti, cei 33 de arginți cuveniți pentru trăda- 
rea idealurilor naţionale. 

Este de la sine înțeles că guvernarea 2001-2009 nu era una comunistă. 
De fapt, aceasta uzurpase sigla secera şi ciocanul, alte simboluri ale Parti- 
dului Comunist al Uniunii Sovietice şi principiile acestuia de construcţie 
partinică. În activitatea cabinetelor din perioada 2001 şi 2009, nu a exis- 
tat nicio componentă de stânga, nicio orientare socială. În toată această 
perioadă, pensiile au fost majorate doar o singură dată, ulterior comuniş- 
tii se limitau la indexarea lor, dar nu corespunzător inflației (în perioada 
2001-2009, leul se devalorizase de 1,70 de ori). Dacă i-am judeca după lo- 
zinci, erau o echipă de neoliberali convinşi, iar, dacă ne-am lua după acţiu- 
nile lor, nu erau decât nişte criminali, dictatori, hoți şi necruţători cu cei 
care nu erau cu ei în echipă. Singurul scop al celor aflaţi la putere era de a 
se îmbogăţi cu orice preț, scop în slujba căruia erau folosite toate meto- 
dele, chiar şi cele criminale, extorcarea, însuşirea prin violență a proprie- 
tăţii străine, şantajul şi amenințarea, contrabanda şi neachitarea taxelor şi 
impozitelor. Organele de apărare a ordinii de stat şi sistemul judiciar din 
Moldova au fost puse în slujba protecţiei intereselor familiei şi a celor 
din proximitatea liderului comuniştilor. 

La instaurarea dictaturii, au contribuit trăsăturile negative ale lui Voronin, 
un om arogant şi lacom, incapabil să dialogheze cu societatea şi opoziţia, 
predispus la abuzuri şi încrezător în faptul că nu va fi pedepsit. În aceşti 
ani, puterea a semănat în rândul populaţiei lipsa de respect față de sine şi 
frica, iar printre funcţionarii de stat, o atitudine de sclav, inspirând lipsa 
de inițiativă şi injustiția, ceea ce a dus ulterior la degradarea economică 


şi spirituală a ţării. Criteriile morale ca cinstea, onoarea şi demnitatea au 

devenit sinonime cu înjurătura şi prostia. Aceasta a fost societatea creată 
de oligarhii comunişti în Republica Moldova. 

Vadim Mişin, general-maior de poliție în retragere, membru tipic al no- 
menclaturii de partid şi nostalgic după vremurile sovietice, fost secretar al 
comitetului raional de partid din Grigoriopol, devenea mâna dreaptă a lui 
Voronin, consultantul lui principal. 

El este cel care a participat la redactarea aşa-numitului Memorandum 
Kozak şi la tratativele cu Moscova privind acest document, activitate pen- 
tru care a primit de la Voronin Ordinul Republicii. Memorandumul preve- 
dea alipirea Republicii Moldova la Transnistria, exact aşa, nu invers. Mişin 
a avut un rol însemnat şi în provocarea crizei politice din 2010, când facți- 
unea parlamentară a PCRM a refuzat să-l voteze pe Marian Lupu, candida- 
tul din partea Alianţei pentru Integrare Europeană, țara rămânând fără 
preşedinte multă vreme, din această cauză. 

În calitate de adjunct al preşedintelui Comisiei permanente pentru 
securitate din Parlament, Mişin a supervizat, în perioada 2001-2009, acti- 
vitatea organelor de apărare a ordinii de stat. Cu el ar fi trebuit să înceapă, 
în mod dur, conform legii, anchetarea cazului contrabandei cu heroină. Ni- 
meni nu ştie mai bine decât Mişin ce se ascundea, de fapt, sub această ru- 
şine națională şi de ce nu au acţionat organele abilitate. În ajunul campaniei 
electorale din 2009, la graniță, în momentul unui transport de heroină în 
valoare de 10 milioane de euro, nu au funcționat scanerele, încărcătura fiind 
oprită ocazional abia la Chişinău de către Poliţia rutieră. Au apărut multe 
versiuni cu privire la cine ar fi organizat această contrabandă fară precedent 
şi ce destinaţie aveau resursele obţinute din comercializarea acestei livrării 
masive de 200 kg de narcotice. Comuniştii aflați la putere au fost zgârciți 
cu comentariile vizavi de incident, iar ministrul de interne Gheorghe Papuc 
a fost demis, apoi repus în funcție. 

Mişin, care în regimul atotputernic al comuniştilor conducea tratati- 
vele cu Transnistria, este răspunzător pentru separarea unei părți din calea 
ferată moldovenească, ramură ce era cândva unitară. Fructul diplomaţiei 
acestuia a fost că şinele au început să ruginească, iar populaţia a fost pri- 
vată de posibilitatea de a călători direct şi comod la Odessa. Impresia era 
că pentru comunişti - care distrugeau toți micii paşi făcuți până să vină ei 
la guvernare - dezintegrarea țării devenise principalul scop. Înclin să cred 
această versiune, deoarece, lucrând în cadrul MAI în anii '90, înţelegeam 

foarte bine obiectivele grupării, care punea diferite piedici în calea reforme- 
lor. Această gardă era compusă din vechi funcţionari, precum Mişin care 
era pe atunci şeful Direcţiei de transporturi din cadrul MAI. 

Apropo, pe când era în această funcţie, Mişin a fost singurul dintre şefii 
MAI la transporturi din tot spaţiul postsovietic, cu excepţia Rusiei, care a 
primit gradul de general. Aceasta datorită insistențelor lui Andrei Sangheli, 
cu care se împrietenise mai demult, la cursurile pentru lucrătorii Comitetu- 
lui Central al PCM. O informaţie interesantă: de dragul prietenului său, 
premierul Sangheli, a transformat pentru un timp funcţia de şef al Direcţiei 
de transporturi din MAI într-o funcție de general aceasta redevenind, după 
plecarea lui Mişin, de locotenent-colonel, aşa cum fusese dintotdeauna, în 
toată istoria MAI. Deşi în zilele tragicului război cu Transnistria, vechii func- 
ţionari din MAI — fondul de aur al comuniştilor — s-au manifestat doar ne- 
gativ, generalul de parchet Mişin nu s-a sfiit, după război, să conducă 
Uniunea Tinerilor Ofiţeri şi să devină personaj principal în educarea tinere- 
tului în spiritul patriotismului moldovenesc. 

De fapt, în cadrul Forţelor Armate active, acest erou ajunsese la gradul 
de caporal şi nu agrea Republica Moldova. Menţionez că Mişin niciodată 
nu îşi expusese în mod deschis părerea vizavi de conflictul din Transnistria, 
nu făcuse aprecieri cu privire la acţiunile Armatei a 14-a şi ale voluntarilor 
ruşi din Transnistria. Numai cei din apropierea lui ştiau pe cine simpati- 
zează acesta, Chişinăul ori Tiraspolul. În discursurile publice, Mişin întot- 
deauna îi critica exclusiv pe cei de pe malul drept al Nistrului. 

După războiul din Transnistria, echipa lui Voronin a început un război 
criminal pentru împărțirea sferelor de influență. Au fost victime, de exem- 
plu camaradul lui Mişin, colonelul de poliţie Piotr Dimitrov, dispărut fară 
urmă în 2001, când comuniştii erau la putere. Persista sentimentul că 
Voronin nu era interesat a-şi găsi camaradul dispărut şi că Dimitrov nu era 
în genere căutat de nimeni, nici măcar de Mişin, prietenul său. Deputatul 
Petăr Şoşev, locotenent-colonel de poliţie în retragere, fost şef al Departa- 
mentului de urmărire penală din cadrul Poliţiei raionului Buiucani, a fost 
arestat, fiind acuzat că l-ar fi răpit pe Dimitrov. În anul 2009, acesta de- 
ceda în timpul unor analize medicale în Israel, în circumstanțe rămase 
neelucidate. lată ce se spunea despre moartea lui Dimitrov într-un raport 
al organizaţiei civice Pro Europa, difuzat în ajunul alegerilor parlamentare 

din 28 noiembrie 2010 şi realizat din surse deschise, din informaţii apă- 
rute în mass-media. 


Un exemplu despre cum dorește Voronin să se îmbogăţească numai el 
și atitudinea lui față de oameni este cazul lui P. Dimitrov. Dimitrov a fost 
primul dealer din industria prelucrării tutunului care avea licenţă exclusivă 
pentru comercializarea ţigărilor marca Astra şi Doina. Acesta era prieten 
apropiat de-al lui Voronin și unul dintre oamenii care erau la baza creării 
PCRM și, de asemenea, era unul dintre principalii sponsori ai partidului 
(a cotizat 300 000 de dolari la alegerile din 2001). În anul 2002, V. Voronin 
a luat întreprinderea de prelucrare a tutunului de la Chișinău sub protec- 
ţia sa şi a desfiinţat sistemul de dealeri care funcţiona la acel moment. Prieten 
apropiat al lui Voronin, Dimitrov a mers în audienţă la acesta și i-a amintit 
că a susținut financiar PCRM, încă de pe vremea creării partidului, ru- 
gându-l pe Voronin să-i lase „bucata de pâine”. Drept răspuns, Voronin 
i-a propus, într-o formă vulgară, să iasă afară. După trei zile, colonelul de 
poliție Piotr Dimitrov a dispărut pentru totdeauna. Voronin știa că 
Dimitrov este un om foarte hotărât și principial și că s-ar fi luptat pentru 
drepturile proprii, deci ar fi fost un potențial, pericol pentru Voronin. De 
ce nu au fost descoperiți cei care l-au răpit și l-au ucis pe Dimitrov? An- 
cheta începuse foarte promiţător. Petru Bobu, procurorul municipiului, și 
Ion Vizdoagă, procurorul sectorului Botanica, au desfășurat o serie de acți- 
uni încununate de succes, l-au arestat pe șoferul care îl dusese ultima oară 
pe Dimitrov, reușiseră să dea de urma criminalului. Însă Voronin nu avea 
nevoie de rezultate. Cei doi procurori cinstiți au fost demiși, întreaga 
echipă de anchetă a fost schimbată... 

Ceilalţi doi dealeri importanți de pe piața tutunului, colonelul MAI 
Petăr Șoșev și generalul MAI Vadim Mișin, care erau prieteni cu Dimitrov, 
imediat după dispariţia acestuia au refuzat să mai acţioneze în sfera tutunu- 
lui în avantajul lui O. Voronin. Fără să se ţină cont de aceasta, la indicația 
lui Voronin, Șoșev a fost arestat și acuzat că l-ar fi ucis pe Dimitrov, priete- 
nul lui. După trei luni de bătaie de joc și teroare și după achitarea sumei 
de 300 000 dolari, Șoșev a fost eliberat. V. Voronin, fost general MAI, știa 
că, până la urmă, crimele sunt descoperite și încerca să dea vina pe un om 
neimplicat. De asemenea, Voronin Își făcea probleme că, mai devreme sau 
mai târziu, Șoșev va vorbi și, ca rezultat, acesta a murit în circumstanţe stra- 
nii în Israel, unde era la tratament. Așa proceda V. Voronin cu prietenii apro- 
piați când voia să organizeze un sistem de jefuire și furt de bani şi bunuri 
de la stat sau din proprietatea privată. Față de cei pe care nu îi cunoștea și îi 

barau drumul, extorcarea, teroarea și crima deveniseră un funest fapt coti- 
dian. Un exemplu în acest sens este cazul uciderii de către gruparea sudică 
de killeri a omului de afaceri Petru Sarî ce deţinea acțiuni la câteva uzine 
de producere a vinului şi la alte întreprinderi. La organizarea asasinatului 


au luat parte inclusiv doi ofițeri MAI. 


Deşi timpul a şters multe urme, după 2009 au început să fie descope- 
rite crimele „echipei milițienilor”. Aceştia, în decurs de 8 ani, jefuiseră bu- 
getul de stat, jefuiseră mijloacele plătitorilor de taxe în cadrul privatizărilor 
făcute ilegal, uzurpaseră funcţii în cadrul aparatului administrativ şi, pe 
acest fond, ridicaseră „catedrala principală a comunismului moldovenesc”, 
biroul somptuos al partidului, situat pe strada Armenească (sursele finanță- 
rii au rămas necunoscute). 

Care a fost contribuţia personală a juriştilor PCRM, de exemplu a lui 
Vadim Mişin în jurisprudenţă şi respectarea prevederilor legale? Conştiinţa 
acestui jurist dă seama de reforma Codului Penal şi a celui de Procedură 
Penală făcută de comunişti, reformă al cărei rezultat a fost pierderea capaci- 
tăţii de a lupta cu criminalitatea şi diminuarea atribuţiilor anchetei într-o 
măsură atât de mare, încât până şi cuvântul ancheraror a dispărut din legi. 
Mişin era cel care în 2010 îl apăra cel mai aprig pe judecătorul Ion Muruianu 
(numindu-l „cel mai bun judecător al Moldovei”). Din vina acestuia însă 
Moldova îşi pierduse la Curtea Europeană pentru Drepturile Omului repu- 
taţia de stat de drept şi 2,5 milioane de euro pe deasupra. Şi acestea nu erau 
toate roadele practicii judiciare a generalului. În încheiere, Liudmila Mişina, 
soţia comunistului nr. 2 (care ocupase în trecut funcţia de şef al Direcţiei de 
cadre a Şcolii de Poliţie), a ieşit la pensie la 7 iunie 1993, iar după 12 ani, la 
15 martie 2005, ministrul de interne Gheorghe Papuc i-a acordat gradul de 
colonel în rezervă pentru „merite deosebite în slujba statului moldovean”! 

Însuşi Gheorghe Papuc a intrat în rândurile MAI în 2002 prin interme- 
diul lui Petru Lucinschi şi a fost repede avansat de la funcţia de colonel la 
cea de general-locotenent de poliție. Deja la începutul lui 2005, noul şef 
al MAI anunţa că Moldova este primul stat din CSI unde nu există crimina- 
litate organizată şi că, dintre toţi liderii lumii interlope, a rămas în libertate 
numai Grigori Karamalak care primise azil politic la Moscova. La rândul 
său, Karamalak a explicat de ce este urmărit - până la începutul alegeri- 
lor din 2001 dădea bani pentru campania electorală a PCRM, însă după 

victorie, Voronin nu a vrut să-şi lichideze socotelile cu acesta şi a început 
să exercite presiuni asupra lui. 

Papuc a rezistat în fotoliul de ministru până la plecarea lui Voronin 
şi depindea în totalitate de comenzile liderilor comuniştilor şi de mâna 
dreaptă a acestuia, Vadim Mişin. Sunt convins că din ordinul direct al aces- 
tuia Papuc a transferat practic partidul comuniştilor în cadrul Ministeru- 
lui Afacerilor Interne. În 2010, când împotriva ministrului a fost înaintată 
o serie întreagă de acuzaţii, a devenit limpede cât de politizată ajunsese Poli- 
ţia, în anii în care oamenii lui Voronin fuseseră la putere. De fapt, MAI de- 
venise o structură supusă Partidului Comuniştilor mai mult decât în anii 
puterii sovietice, acoperind toate crimele acestora. Mulţi au aşteptat cu nai- 
vitate ca Vladimir Voronin şi cohortele lui de generali milițieni să acorde o 
atenţie sporită necesităţilor Ministerului Afacerilor Interne, condus cândva 
de către liderul PCRM. Însă MAI era în totalitate orientat spre lupta cu 
opoziţia politică. Evenimentele din 7 aprilie 2009 constituie o dovadă ruşi- 
noasă a neputinței Poliţiei. În urma acestor evenimente, demnitatea de a 
purta uniforma de polițist a rămas doar o amintire. 


CAPITOLUL 38 


Ministerul Apărării: lista pierderilor 


Ministerul Apărării: lista pierderilor. Poligoane pentru agrarieni. Colapsul 
complexului militar-industrial. Creangă se luptă cu Snegur. Cum au 
vândut Creangă și Snegur avioanele moldoveneşti Yemenului de Sud. 
Pleşca m-a exclus de pe lista pensionarilor militari. Executarea de către 
Ministerul Apărării a țăranilor moldoveni. Voronin reduce efectivele 
Armatei, Smirnov le creşte. Situaţia în cadrul Armatei Naţionale 


Sunt nevoit şi am datoria ca general şi conducător care a stat la temelia 
creării Armatei Naţionale, instituţie foarte importantă pentru stat, să vor- 
besc despre dezvoltarea Ministerului Apărării, după plecarea mea, cu un sen- 
timent de tristeţe profundă. Viziunea mea asupra acestei structuri a statului, 
care se poate aplica întregii societăți, garant al integrităţii statului, o şcoală a 
onoarei, demnităţii şi patriotismului, a fost dată uitării. Chiar în luna februa- 
rie 1993, la insistenţele lui Sangheli, premierul din partea Partidului Agrar, 
Ministerului Apărării i-au fost confiscate poligoanele militare de la Bulboaca, 
Floreşti şi Cahul. Aceasta a fost expresia unei atitudini indiferente față de 
Armată, care avea nevoie de aceste teritorii nu pentru prestigiu, ci pentru 
perfecţionarea profesională. Autorităţile nu au înţeles că pentru militari po- 
ligoanele sunt ca o bucătărie pentru bucătari sau ca o sală de operaţii pentru 
medici: sunt atribute necesare Armatei, aici ofițerii şi soldaţii sunt, practic, in- 
struiți să lupte, aici este perfecționată capacitatea de luptă a trupelor... Toate 
acestea s-au întâmplat din cauză că la conducerea ţării nu au existat persoane 
care să cunoască şi să înțeleagă care este menirea Armatei în cadrul societăţii, 
iar, în anturajul preşedintelui şi în cel al premierului s-au aflat, ocazional, per- 
soane ale căror sfaturi nu au fost profesioniste, ci pur diletante. 

Chiar în procesul de formare a Ministerului Apărării, mi-a fost clar că 
patrimoniul acestuia era extrem de râvnit de multe persoane. Când a creat 
Armata, Mircea Snegur, în calitate de comandant suprem, a ţinut cont de 
opinia grupului politic al agrarienilor, care apăra, în primul rând, interesele 
proprietarilor de terenuri, iar în al doilea rând, interesele statului. Drept ur- 
mare, sub influenţa lobbyiştilor, terenurile fostului sovhoz Gvardeisk au tre- 
cut în proprietatea agrarienilor locali influenți. În raionul Floreşti, unde s-a 
născut Snegur, unde a lucrat o perioadă lungă de timp şi față de treburile că- 
ruia nu era indiferent, terenurile au fost transferate colhozurilor Alexeevca 
(281 de hectare), Ştefan Vodă (208 de hectare), Patria (311 hectare), Flacăra 
(50 de hectare), Primăriei de la Floreşti (266 de hectare). Nu cred că acest 
lucru a fost făcut spre binele ţăranilor, însă sunt convins că lobbyiştii agra- 
rienilor s-au îmbogăţit serios. 

În cele din urmă, suprafețele poligoanelor militare au fost reduse la mini- 
mum. În favoarea foştilor preşedinţi de colhozuri, Ministerului Apărării i 
s-au luat, de asemenea, terenurile agricole unde erau cultivate legume pentru 
soldaţi - s-a spus că Armata nu ar trebui să se ocupe cu acest lucru. În aceeași 
perioadă, în timpul lobby-ului agrar omnipotent, au început să fie luate şi 
terenurile agricole ale penitenciarelor. După aceste demersuri, aproviziona- 
rea nu s-a îmbunătăţit, iar soldaţii din cadrul Ministerului Apărării sufereau 
de foame, la fel ca şi deţinuţii Ministerului de Interne, pentru că Adminis- 
traţia închisorilor a fost privată de posibilitatea de a-şi cultiva produsele. 

Autorităţile au folosit fără un talent remarcabil şi activele întreprinderi- 
lor din industria de apărare. Cea mai importantă dintre acestea era Uzina 
Mezon de la Chişinău, cu filialele sale de la Bender (Dnestr) şi Bessarabca 
(Dunai), care fabrica microscheme integrate pentru tehnologia semicon- 
ductoare. Această întreprindere a fost vândută în anul 2008 unei compa- 
nii din Singapore (cu capital integral rusesc), după câteva încercări eşuate 
de a schimba profilul acestei întreprinderi, inclusiv în cadrul holdingului 
Conversiune. Uzina Mezon a încercat să fabrice chiar şi seringi şi instilatoare 
de unică folosinţă, de care era mare nevoie în anii '90, însă acest proiect a 
eşuat. Drept urmare, suma simbolică de 92 de milioane de lei moldoveneşti 
a fost plătită pentru 15 corpuri ale întreprinderii şi pentru un teren uriaş 
de 15,3 hectare împrejmuit, cu ieşire la o zonă verde. 

Nu s-a reuşit, de asemenea, nici schimbarea profilului altor uzine de la 
Chişinău: Signal (care are filiale la Hînceşti, Dubăsari, Râşcani, Briceni) 

şi Sciotmaş, care producea cândva mijloace şi sisteme de comunicații; 
Microprovod, unde se produceau microconductoare din manganină cu izo- 
laţie de sticlă, precum şi aparate pentru măsurarea rezistenței pe baza aces- 
tora; Topaz, specializată în fabricarea, în serii limitate, de dispozitive speciale 
de calcul, echipamente din microelectronică, după tehnologia filmelor 
subțiri, pentru necesităţile complexului militar-industrial; Uzina-hibrid 
Alfa, care fabrica atât televizoare, cât şi tehnică militară; Uzina Agat, a cărei 
construcţie nu a fost finalizată şi în cadrul căreia urmau a fi fabricate calcu- 
latoare personale. A fost risipită şi întreprinderea Lenin (ulterior Răut) din 
Bălţi, în cadrul căreia erau fabricate echipamente hidroacustice şi tehnică 
navală pentru Flota Maritimă Militară, au fost distruse, de asemenea, insti- 
tutele de cercetare care elaborau tehnologii pentru întreprinderile moldo- 
veneşti din industria de apărare. 

Directorii uzinelor promovau în Parlament şi Guvern cele mai mai inefi- 
ciente planuri de reorganizare, activele întreprinderilor erau furate, în urma 
numeroaselor controale efectuate iniţial de Comitetul Controlului de Stat, 
ulterior şi de Curtea de Conturi s-a constatat diminuarea proprietăţilor, dar 
nimeni nu a fost tras la răspundere pentru aceste fapte. Secţiile care nu mai 
erau încălzite rămâneau treptat goale, fiind închiriate cooperativelor, depo- 
zitelor, magazinelor sau cluburilor de noapte (de regulă, acestea erau înfiin- 
ţate chiar de administraţie). Datoriille pentru neplata salariilor se acumulau 
an de an, iar angajaţii descurajaţi îşi părăseau locurile de muncă şi se orien- 
tau spre afaceri mici, care constau în efectuarea de curse tip suveică în ţările 
vecine, de unde achiziţionau marfă pe care ulterior o revindeau în pieţele 
oraşelor. Mulţi au plecat în Rusia şi Ucraina, de unde, de altfel, ei sau părin- 
ţii lor fuseseră mobilizați, în anii '60-'70, să vină şi să lucreze în subunită- 
tile complexului industrial de apărare din URSS. Potrivit recensământului 
populaţiei din 1989, în Republica Sovietică Socialistă Moldovenească, lo- 
cuiau circa 600 000 de ruşi. În anul 2004, în Moldova (fără Transnistria) 
figurau deja circa 370 000. În total, populaţia rusă de pe teritoriul fostei 
RSSM s-a redus cu aproximativ 20%. Cea mai mare parte a acesteia a ră- 
mas aici, adaptându-se noilor realităţi. Sectoarele Râşcani şi Botanica din 
Chişinău, unde se aflau întreprinderile din domeniul apărării, sunt chiar şi 
după 20 de ani populate compact de vorbitori de limbă rusă, dintre care 
mulți sprijină la alegeri partidele politice de orientare prorusă, exprimându-și 
nostalgia față de perioada sovietică. Teritoriul vast al fostei Uzine Mezon, 

care se află în sectorul Râşcani, este înconjurat de sârmă ghimpată, iar dacă 
pe Prut această sârmă a fost scoasă, în 2010, în centrul capitalei Republicii 
Moldova, ea aminteşte, până în prezent, de perioada în care o mare parte 
din locuitorii Chişinăului lucra pentru Armata Sovietică, în numele păcii 
pe pământ, aşa cum se obişnuia atunci să se spună. 

Cei aflaţi la guvernare în Moldova nu au reuşit să administreze în mod ra- 
ţional ceea ce au moştenit, nu au înţeles valoarea culturii spirituale şi mate- 
riale, au disprețuit tot ce a fost creat de generaţii întregi de oameni, fie că era 
vorba despre o uzină, o bibliotecă sau un monument de arhitectură. În pri- 
mul rând, preşedintele Mircea Snegur nu conştientiza gradul uriaş de respon- 
sabilitate față de ţara pe care urma să o guverneze, adoptând decizii la scară 
cosmică şi de o prostie la fel de cosmică. Să ne mai mirăm de mediocritatea 
deciziilor lui referitoare la Armată şi Poliţie, dacă tot atât de lipsit de talent a 
condus întreaga țară, pe care a risipit-o cu succes şi a tras-o la fund? La vre- 
mea respectivă, Snegur nu efectuase serviciul militar nici măcar o zi (dacă nu 
sunt luate în calcul adunările rezerviştilor, în cadrul cărora, de multe ori, 
aceştia doar se distrau şi chefuiau), nu a cunoscut particularităţile şi nuanțele 
sistemului Ministerului de Interne şi Ministerului Apărării, dar a soluţionat 
cu uşurinţă problemele pe care ar fi trebuit să le rezolve o echipă de profesio- 
nişti pe care nu o agrea din aroganță, dându-se arorștiitorul tătuc al ţării. 

Toţi cei care au condus ţara, şi Snegur, şi Lucinschi, şi Vladimir Voronin, 
precum şi actualii guvernanţi din AIE de guvernare (M. Ghimpu, V. Filat, 
M. Lupu) nu cunoşteau, în general, problematica din domeniul militar. În 
funcţia de ministru al apărării, întotdeauna am avut de luptat, cu funcționa- 
rii pentru a apăra interesele Armatei şi ale soldatului. Mulţi m-au atacat ver- 
bal în mod agresiv, trăgând cu acelaşi argument: că Republica Moldova nu 
ar avea nevoie de Armată. În replică, îi întrebam pentru ce a mai fost creată 
această Armată şi le aminteam parlamentarilor că legea a fost adoptată de că- 
tre ei, de altfel, în unanimitate. După plecarea mea, majoritatea miniştrilor 
apărării au preferat să facă ce le spuneau cei de la conducere, fiind de acord 
chiar şi cu cele mai neprofesioniste decizii adoptate la nivel înalt. 

Generalul de brigadă Pavel Creangă, cel care m-a înlocuit în funcţia de 
ministru, a reacţionat într-un mod sensibil şi servil la toate dorinţele lui 
Mircea Snegur, Petru Lucinschi şi Andrei Sangheli, dorind să i se uite tre- 
cutul cât mai repede posibil. Cu toate acestea, Creangă, care în trecut fu- 
sese ofițer sovietic, îşi susținea în mod paradoxal opinia potrivit căreia 

persoanele care au o biografie similară cu a lui trag după sine toate păca- 
tele „Armatei imperiale”. Ministrul declara, în mod repetat, că are nevoie de 
tineri şi nu de persoane pătate în conflictul transnistrean, adică de persoane 
care au trecut prin război şi care au experiență de luptă, precum garda lui 
Costaș. În realitate, el nu avea nevoie de ofiţeri cu pregătire superioară. Cât 
am fost ministru, în rândul Armatei au intrat absolvenţi ai unor instituţii 
militare de prestigiu, care aveau o bogată experienţă în ceea ce priveşte acti- 
vitatea în cadul trupelor. În timpul lui Creangă şi al succesorilor lui, au 
fost înlocuiţi iniţial cu civili, iar ulterior cu absolvenţi ai Institutului Mili- 
tar înființat în Republica Moldova. În cele din urmă, Creangă şi adepţii 
lui i-au demis pe toți angajaţii buni şi experimentați din Ministerul Apără- 
rii şi au înfiinţat, în locul acestuia, o structură amorfa, în cadrul căreia an- 
gajaţii aveau epoleți pe umeri şi reprezentau forțele armate, dar, în esenţă, 
nu aveau nici cea mai vagă idee despre serviciul într-o armată adevărată. În 
anul 1996, în ajunul alegerilor prezidenţiale, Mircea Snegur a criticat dur 
două ministere de forță - pe cel al Apărării şi pe cel al Securităţii Naţionale. 
A acuzat MSN (condus la vremea respectivă de către Vasile Calmoi, un 
KGB-ist sadea) de faptul că s-a axat pe intervenţia în activitatea partidelor, 
ignorând cooperarea cu MAI şi Procuratura în ceea ce priveşte combaterea 
criminalităţii organizate şi a corupţiei. Într-un discurs susținut în Parlament, 
preşedintele a dat exemple de afaceri suspecte în cadrul Ministerului Apără- 
rii, iar pe generalul Creangă (pe care, în conformitate cu Constituţia ţării, 
nu avea voie să-l demită, chiar dacă deţinea funcția de comandant suprem 
al Forţelor Armate) l-a îndemnat să-şi depună din proprie iniţiativă cere- 
rea de demisie. Creangă (numirea acestuia în funcţie a fost sugerată de că- 
tre P. Graciov, ministrul rus al apărării), în spatele căruia se aflau premierul, 
Andrei Sangheli, şi preşedintele Parlamentului, Petru Lucinschi, a refuzat în 
cel mai dur şi scandalos mod să demisioneze. Dar Snegur nu a renunțat la 
ideea sa nechibzuită, se pare că intrase în panică şi-şi pierduse raţiunea doar 
la gândul că ar fi putut să cadă de pe Olimpul puterii. În primăvara anului 
1995, şeful statului a emis un decret de eliberare a lui Creangă din funcția 
de ministru al apărării, acuzându-l pe general de corupție. Petru Lucinschi 
şi Andrei Sangheli au trecut în mod deschis de partea lui Creangă, nefiind 
de acord cu acţiunile preşedintelui. În cadrul Departamentului militar, a 
apărut situaţia de dublare a puterii: doi miniştri ai apărării şi, în consecință, 
scindarea Armatei. După ce Curtea Constituţională a constatat caracterul 

ilegal al înlăturării lui Creangă, preşedintele a emis un alt decret, de repu- 
nere a acestuia în funcția de ministru al apărării, iar generalul Dabija, fost 
ministru interimar al apărării, a fost numit în funcţia de viceministru. Prin 
acelaşi decret însă, Creangă a obținut doar conducerea operativă a forțelor 
armate, iar principalele funcţii şi le-a asumat preşedintele. Cu toate mane- 
vrele de schimbare la vârful conducerii Armatei, Mircea Snegur a pierdut ale- 
gerile prezidenţiale din anul 1996. În calitate de preşedinte al Parlamentului, 
Petru Lucinschi îl proteja pe Creangă, dar, când a devenit preşedinte al ţării, 
l-a destituit din funcţie, iar generalul s-a retras pentru a-şi scrie memoriile. 
Respectivele notițe (în care sunt prezentate destul de laconic evenimentele 
din 1992, în schimb, conflictul cu Snegur este redat extrem de detaliat) i-au 
făcut pe unii jurnalişti să vorbească despre pretinsa superioritate morală a 
lui Creangă asupra tuturor oamenilor politici şi militarilor din Republica 
Moldova. După moartea generalului, extrase din memoriile lui au fost publi- 
cate şi multiplicate în presa din Rusia, cineva chiar a afirmat că, în cazul în 
care Creangă ar fi condus acțiunile militare (şi poate chiar şi statul?), lu- 
crurile ar fi stat cu totul altfel, nu ar fi avut loc divizarea ţării şi nu s-ar fi 
înregistrat victime. Aceste persoane nu au fost la război, nu l-au cunoscut 
personal pe Creangă, au urmărit scopuri pur politice, creând, astfel, poveşti 
despre un oarecare supererou al Armatei moldoveneşti, care ar fi fost chiar 
descendentul direct al lui Ştefan cel Mare şi un mare erou al neamului. 

Nu intenţionez să analizez cariera militară şi de stat a lui Creangă, dar, în 
scopul restabilirii adevărului istoric, aş vrea să amintesc faptul că tocmai Mi- 
nisterul Apărării, condus de el, a vândut în anul 1994 Yemenului de Sud 
avioane MiG-29 şi elicoptere Mi-8, după principiile pieţei gri de arma- 
ment din Europa de Est. Acesta a fost unul dintre capitolele cele mai ruși- 
noase din istoria Ministerului Apărării din Republica Moldova. Nu am 
nicio îndoială că tranzacţia a fost încheiată fără ştirea şi consimţământul 
preşedintelui Snegur, al preşedintelui Parlamentului, Petru Lucinschi, şi al 
prim-ministrului Sangheli. Încă de la început, totul s-a întâmplat sub man- 
tia secretului. În cele din urmă, gruparea generalului Creangă, generalului 
Nani şi colonelului Puiu (şi cred că nu au fost singurii!) şi-a umplut buzuna- 
rele cu câteva milioane de dolari, iar avioanele, prin intermediul unei com- 
panii şi cu sprijinul Aşhabadului, au ajuns în mâinile liderilor comunişti 
din Yemenul de Sud, care au purtat un război civil cu Yemenul de Nord. 
Pe aparatele noastre zburau mercenari, însă nu pentru mult timp: primul 

zbor al avioanelor de vânătoare staționate pe aeroportul Al-Riyan a avut 
loc la 30 iunie, la 5 iulie ambele aparate de zbor au fost capturate, iar după 
două zile luptele s-au încheiat. În mod ironic, operaţiunea ruşinoasă con- 
dusă de Pavel Creangă şi de către cei aflați în spatele lui nu a avut nici 
atunci, nici mai târziu un ecou deosebit, de ea nu au fost interesaţi nici po- 
liticienii, nici jurnaliştii din Republica Moldova. Am să vă prezint detalii 
obținute de la o sursă primară. 

În opinia mea, cazul pe care mi l-a relatat un pilot moldovean, locţiito- 
rul comandantului Brigăzii de Aviaţie de la Mărculeşti, colonelul Valeriu 
Luca, un ofițer de o deosebită onoare şi demnitate, ilustrează cât se poate 
de limpede trăsăturile morale ale lui Creangă şi ale apropiaților acestuia. La 
începutul lunii iunie 1994, ministrul Creangă a sosit la Mărculești, însoțit 
de persoane care păreau a fi din Orientul Mijlociu, şi, în pofida vremii nefa- 
vorabile, a dat ordin să fie ridicat în aer unul dintre avioane. Aparatul a fost 
pregătit de zbor într-un termen scurt, deşi limita inferioară a plafonului de 
nori era de 180 de metri, iar vizibilitatea era de doar 2-2,5 kilometri. Colo- 
nelul Luca a executat sub nori un zbor orizontal, pentru că acest lucru era 
posibil în regimuri limitate, iar oaspeţii au fost impresionați de caracteristi- 
cile de zbor ale aeronavei. 

La 6-7 zile, pe aerodromul de la Mărculeşti a aterizat un avion An-124 
rus (Ruslan, cea mai mare aeronavă din lume), care a primit sarcina de a în- 
cărca un avion reactiv de antrenament şi un aparat de luptă de tip MiG-29, 
fiindu-le detaşate aripile. După aceea, într-o atmosferă de entuziasm, s-a în- 
ceput formarea echipajului, cu personal navigant şi tehnic, acesta urmând 
să plece cu avionul într-o direcţie necunoscută şi în scopuri necunoscute. 
Toate aceste demersuri au fost efectuate pe durata a două nopţi. Colonelul 
Luca a fost chemat, pe neaşteptate, la telefon. La capătul celălalt al firului 
era ministrul apărării, Creangă, care i-a ordonat să „decoleze împreună cu 
grupul şi să clarifice situaţia”. În ultimul moment, i s-a spus: grupul deco- 
lează spre Yemenul de Sud, colonelul răspunde cu capul pentru viaţa oame- 
nilor, fiindu-le acordate 15-20 de minute pentru pregătire. Piloții au venit 
la avion cu genţile de alarmare. 

Au decolat la ora 04.30 dimineaţa, zborul a fost efectuat via Cairo, 
neavând asupra lor nici paşapoarte, nici bani, nefiind supuşi nici controlu- 
lui vamal, îşi amintea Valeriu Luca. Nu a fost trasat un obiectiv clar, oame- 
nii nu ştiau ce aveau de făcut, un singur lucru era clar: să asambleze avionul 

reactiv de antrenament şi aparatul de luptă MiG-29 şi să efectueze zborul 
de încercare. Au ajuns la fața locului pe 10 iunie, la zece ore după decolare, 
aterizând la ora 14.30. Au ieşit, s-au uitat în jur: Aeroportul Al-Riyan, per- 
soane cu automate, în jur nisip, pe o platformă de beton se aflau două 
MiG-21, două Su-22, un Boeing-707 şi avionul nostru An-124 Ruslan. În 
apropiere, fumegau rămăşiţe de tehnică militară: chiar înainte de aterizare, 
aerodromul fusese bombardat de inamici. Piloții moldoveni nici măcar nu 
ştiau că aici e război! Au început descărcarea tehnicii, colectarea unor infor- 
maţii despre aerodrom, rețeaua de aeroporturi, forțele şi mijloacele părților 
aflate în conflict, zona unde se desfăşurau acţiunile militare, tactica acțiuni- 
lor „Nordului” şi „Sudului”, precum şi date legate de nivelul de pregătire a 
piloților... Întreaga epopee din Yemenul de Sud a durat o lună. A fost o pură 
aventură, în care au fost implicaţi 32 de reprezentanți ai Brigăzii de Aviaţie 
de la Mărculeşti şi 9 angajaţi ai Brigăzii de Artilerie de la Ungheni. Ideea 
era că ai noştri trebuiau să asambleze tehnica, să efectueze un zbor de încer- 
care şi să se întoarcă. Dar, după cum s-a dovedit, nimeni nu avea de gând 
să-i aducă acasă: obiectivul Ministerului Apărării nu a fost doar să vândă 
avioanele şi armamentul, dar şi să-i oblige pe piloţi să participe la lupte, prac- 
tic, să-i vândă în sclavie împotriva voinţei lor. Creangă a dorit ca militarii 
noştri să ia singuri această decizie, din acest motiv misiunea piloților a fost 
atât de neclară. Ce spera ministrul să câştige din acest lucru? Mai târziu, a 
devenit clar: în cazul în care piloții moldoveni s-ar fi implicat în acţiunile de 
luptă, lor nu li s-ar mai fi permis să plece. Pentru că nu au cedat la provo- 
cări, militarii noştri au căzut în dizgraţia atât a conducerii proprii, cât şi a re- 
prezentanţilor Yemenului de Sud. Stăpânii îi presau prin diverse mijloace, li 
s-au confiscat paşapoartele care, după o întârziere, le fuseseră livrate de că- 
tre Ministerul Apărării, li s-a sistat furnizarea de produse alimentare şi ben- 
zină, au fost privaţi de transport. 

Banii de buzunar promişi nu au fost achitaţi o lungă perioadă de timp, 
apoi li s-a aruncat mărunţiş pentru lucrurile cele mai necesare. Căldura ajun- 
gea la peste 50 de grade Celsius, piloţii yemeniţi se aflau în încăperi cu aer 
condiţionat, iar cei moldoveni - sub cerul liber, într-o clădire neterminată, 
fără geamuri şi fără uşi, dormind pe podea. 

Luând legătura telefonic cu Ministerul, colonelul Luca insista să readucă 
acasă personalul de prisos, a făcut cu greu legătura telefonică cu ministrul 
adjunct, generalul Nani, care, după repetate solicitări, a autorizat, „prin 


510 


TRANSNISTRIA. CRONICA UNUI RĂZBOI „NEDECLARAT” 


mijloace proprii şi la latitudinea sa” săi trimită acasă pe oamenii care erau 
în plus. Luca a încercat să trimită în Moldova o parte din angajați împreună 
cu echipajele care transportau arme, însă piloții nu erau de acord să ofere aju- 
tor. Toţi erau din țări membre ale CSI, însă efectuau zboruri sub pavilioane 
neclare. Când a fost evident că nu va fi posibilă ieşirea prin forțe proprii din 
această capcană, colonelul Luca a decis (convenind cu Chişinăul) ca piloţii 
moldoveni să efectueze, în scopul propriei siguranțe, zboruri pentru acope- 
rirea aerodromului în cadrul apărării antiaeriene. Situaţia se agrava de la o zi 
la alta. Luptele erau purtate pe şase fronturi, nu exista o linie de front con- 
tinuă. Piloții moldoveni s-au pomenit într-un cerc, împinşi spre mare. Sub 
presiunea armatei „Nordului”, au rămas libere doar două aerodromuri, 
dar la scurt timp acestea au început să fie bombardate şi s-a decis ca avioa- 
nele militare să fie relocate pe aerodromul din Al-Ghaydah. Acesta era 
acoperit de ceaţă, piloţii noştri nu au reuşit să aterizeze şi au revenit la ae- 
rodrom în momentul în care armata „Nordului” se afla la 15-20 de kilo- 
metri de acesta. 

Noaptea a oferit un răgaz, iar, la ora patru dimineaţa, a început să se 
tragă din toate părțile cu automate şi mitraliere. Tancurile au plecat la atac. 
Toţi cei care au rămas pe aerodrom s-au aruncat spre avionul moldovenesc, 
aproximativ 200 de persoane cu arme, plus echipajul nostru, plus şase tone 
de încărcătură... Aeronava supraîncărcată a decolat chiar de pe ultima placă 
a pistei. Mult timp, aparatul nu a putut să ia înălțime, iar, în apropiere de 
Al-Hida, unde vremea era urâtă, acesta s-a apropiat de pistă în unghi, prac- 
tic, nu a aterizat, ci a căzut. Pe aerodromul de pe care aparatul decolase in- 
traseră, la acel moment, tancurile părții atacatoare. Ministerul Apărării a 
promis din nou că va trimite un avion pentru a-i recupera pe piloții moldo- 
veni, însă nu a trimis. În timpul legăturii radio, Valeriu Luca a auzit întâm- 
plător vocea cunoscută a unui coleg, cea a pilotului de încercare Serghei 
Maksimov, erou al URSS, împreună cu care efectuase serviciul militar. 
Maksimov zbura spre Canada, prin Bulgaria, iar la semnalul lui Luca s-a în- 
tors şi a aterizat, în amurg, pe aeroport, hotărând să decoleze în zori. În dimi- 
neața următoare, sub pretextul că avionul va pomi, piloţii noştri au decolat 
pentru a elibera pista. După 40 de minute, când au aterizat în Oman, au 
aflat că pe aerodrom avusese deja loc desantul celor din Nord... La 6 iulie pi- 
loţii din Moldova au zburat până la Burgas (Bulgaria). În aceeaşi zi, s-a aflat 
că războiul din Yemen a luat sfârşit, prin capitularea completă a „Sudului”. 

Peste aproximativ două zile, Ministerul Apărării a trimis spre Burgas, din 
Chişinău, un avion Il-18. Piloții noştri, mi-a relatat colonelul Luca, au 
revenit acasă, înțelegând cel mai important lucru: existase un acord tacit 
cu autorităţile de la Chişinău şi cu Ministerul Apărării din Republica 
Moldova, o înţelegere privind participarea moldovenilor la acțiunile de 
luptă. Dacă ar fi fost nevoie doar de asamblarea şi calibrarea tehnicii, ai 
noştri ar fi fost luaţi acasă imediat... Nu se ştie cum s-ar fi finalizat această 
epopee, dacă nu s-ar fi menţinut ferm pe poziţie colonelul Luca, acesta răs- 
pundea la toate întrebările în mod clar că preşedintele şi ministrul apărării 
nu le-au ordonat piloților să se implice în acţiuni de luptă. După ce a reve- 
nit în Moldova, el s-a convins definitiv că iniţial, în Yemen, trebuia să fie os- 
tatic: în seiful lui Creangă fusese pregătit pentru orice eventualitate un ordin 
prin care toți membrii echipajului erau concediați pentru discreditare. Acest 
document ar fi fost folosit în cazul în care piloţii şi-ar fi dat, într-adevăr, 
acordul să lupte. Aşa a fost Creangă, pe care toţi cei care l-au cunoscut l-au 
descris ca fiind un om viclean, lacom, invidios şi plin de fiere... 

Bine că toți s-au întors în viaţă şi cu bine, chiar au salvat şi au adus un 
cetățean rus şi unul yemenit! Nu ştiu ce m-a frapat cel mai mult în această 
poveste, poate, un ultim amănunt: la Chişinău, piloţii nu au fost întâmpi- 
naţi de nimeni, nu au fost invitați la Ministerul Apărării, nici Creangă, nici 
Nani nu au dorit să afle modul în care piloţii, într-o situaţie extrem de difi- 
cilă, într-o ţară străină, şi-au îndeplinit misiunea, demonstrând rezistență, 
curaj, îndemânare profesională ieşite din comun. Asamblarea aeronavei ar 
fi trebuit să fie efectuată în decursul a maxim două săptămâni, iar piloții 
moldoveni au asamblat două aeronave în două zile, aparate care au şi fost 
utilizate în zbor imediat. Cel mai important aspect în această situaţie pen- 
tru ministrul Creangă şi pentru preşedintele Snegur era vânzarea celor trei 
avioane de luptă şi a avionului-şcoală, iar ceea ce se va întâmpla cu piloții 
nu interesa pe nimeni, pentru ca erau simpli subordonați... Ulterior, colo- 
nelul Luca şi alţii au solicitat acordarea unor înlesniri pentru combatanți, 
dar au primit un refuz dur. 

Creangă considera baza de la Mărculeşti drept una comercială, de unde 
se putea vinde ceva, drept o sursă de profit. Chiar şi în prezent, această bază 
aeriană este utilizată de către guvernanţi în aceleaşi scopuri, nu s-a schimbat 
nimic! La o jumătate de an după ce a fost înființată, personalul acestei bri- 
găzi a fost majorat de la 72 la 102 persoane, s-a desfăşurat o muncă imensă 

în vederea restaurării tehnicii, instruirii cadrelor (45 de piloţi au fost instru- 
iți să piloteze elicoptere!), însă nimeni nu a apreciat aceste fapte. A fost 
vândut un lot mare de tehnică aeronautică şi echipamente terestre, însă 
un program clar de vânzare nu a fost întocmit, deciziile fiind luate de către 
persoane incompetente. Din fondurile obţinute la Mărculeşti nu a fost con- 
struită nicio locuință pentru personal, după multiple solicitări, lucrările la 
reţeaua de gaze au fost finalizate abia în anul 1996, deşi conducta de gaze 
se afla la o distanță de doar 4 kilometri de garnizoană. Nu era nici căldură, 
copiii mergeau la şcoală cu autobuzul, costul călătoriei fiind achitat de pă- 
rinți; multe soții de ofiţeri nu rezistau în condiţii dificile de viată şi plecau 
din Moldova, familiile se destrămau. Valeriu Luca a activat în cadrul Arma- 
tei timp de 26 de ani, cinci ani, la Mărculeşti, iar ulterior, alți 10 ani, a în- 
chiriat un apartament la Chişinău... Din cauza unei astfel de atitudini față de 
oameni, avem ceea ce avem. Am vândut regimului procomunist din Yemen 
nu doar tehnica de aviaţie, ci şi un alt tip de armament (de artilerie), echipa- 
ment complet de luptă, obţinând, în mod oficial, aproximativ 60 de mi- 
lioane de dolari, care nu se ştie în buzunarele cui au ajuns. lar, dacă cineva ar 
fi decedat, de ce ar fi fost necesar acest lucru? Pentru ca ofiţerii unei ţări stră- 
ine, conduşi de către ministrul apărării din Yemenul de Nord, să nu împartă 
petrolul cu preşedintele în exercițiu al Yemenului de Sud? Repet, nici condu- 
cerea noastră, inclusiv Comandamentul militar, în frunte cu Creangă, nu a 
ieşit în pagubă în urma acelei tranzacții. 

Mai există o trăsătură a portretului acestui general. La sfârşitul anilor 
'80, în Cehoslovacia, Germania, Ungaria, regiunea Moscovei şi dincolo de 
Ural, au fost dislocate cinci brigăzi de rachete cu destinaţie operativ-tactică 
Tocika-U. Una dintre acestea a fost reamplasată din Ungaria la Bălți. După 
destrămarea URSS, componenta nucleară a rachetei Tocika-U a fost dusă 
în Ucraina. Ministrul rus al apărării, Pavel Graciov, mi-a propus să schimb 
această brigadă pe două regimente de tancuri T-72 cu echipament complet 
de luptă. Nu am fost de acord: aceasta era o putere militară serioasă - arma- 
ment de înaltă precizie. 

Însă Creangă a schimbat brigada Tocika-U pe 32 de camioane KamAZ! 
Tehnica auto a Ministerului Apărării şi a fostului DOSAAF - în total apro- 
ximativ 126 de autoturisme - a fost cedată de acesta preşedinţilor de între- 
prinderi agricole pentru suma de două, trei mii de lei bucata, în condiţiile 
care o maşină de acest gen costa 30-50 de mii de lei. Au profitat, în special, 

deputaţii din Parlamentul țării din partea facțiunii agrare, de sprijinul că- 
rora avea atât de mare nevoie ministrul apărării, Creangă. În schimb, aero- 
navele MiG-29, rămase în Moldova, au devenit, ulterior, subiectul unui 
scandal internaţional care mocnea de câţiva ani şi care a rămas întipărit 
bine în memoria tuturor. Fiind vicepreşedinte al Parlamentului, Iurie Roşca, 
preşedintele Frontului Popular Creştin Democrat, împreună cu alți mi- 
niştri din blocul Pentru o Moldovă Democratică şi Prosperă, l-a acuzat pe 
ministrul apărării, Valeriu Păsat, de vânzarea a 21 de avioane. Tot atunci, în 
cadrul unor verificări efectuate la minister a fost identificată lipsa de mij- 
loace tehnice în valoare de peste 4 milioane de lei. Iniţial, acestea au fost 
oferite Iranului, însă, când a aflat acest lucru, le-a răscumpărat Departa- 
mentul de Stat al SUA. Potrivit unui comunicat oficial, cele 21 de avioane 
de vânătoare şi 500 de rachete clasa aer-aer au fost vândute pentru suma 
de 80 milioane de dolari şi au fost transportate peste ocean cu avioane de 
transport ale Forţelor Militare Aeriene ale SUA. Autorităţile moldovene 
au explicat preţul redus al avioanelor de vânătoare (sub 4 milioane de do- 
lari pentru un avion, în timp ce valoarea pe piaţă era de 15-20 milioane 
de dolari) prin starea tehnică precară a MiG-urilor, fabricate în perioada 
1984-1989, care nu mai fuseseră utilizate din anul 1993 şi care nu fuse- 
seră păstrate în conformitate cu cerinţele standard (nu fusese efectuată con- 
servarea motoarelor). În conformitate cu evaluarea experţilor părţii ruse, 
doar şase dintre avioanele vândute Statelor Unite erau funcționale, pentru 
reabilitarea celorlalte 15 aeronave fiind necesare între 1 şi 4 milioane de do- 
lari. În anul 1997, revista Aviation Week and Space Technology a informat că 
avioanele MiG-29 cumpărate de la Moldova vor fi destinate pentru înarma- 
rea escadrilei Red Zagles a Forţelor Armate Aeriene ale SUA, ai cărei piloți 
vor exersa tactica acţiunilor împotriva aviaţiei unui inamic imaginar în exer- 
ciţiile Red Fag şi Green Flag. Aparatele rămase au fost trimise la Minsk pen- 
tru a fi reparate, iar, ulterior, au fost garate la Mărculeşti; patru avioane au 
fost dezmembrate pentru piese de schimb. Astfel s-a încheiat în mod ruşi- 
nos istoria înființării Aviației militare moldoveneşti. Printre altele, din fon- 
durile pe care le-ar fi obținut din vânzarea MiG-urilor în anul 1992, statul 
ar fi putut cumpăra două regimente de elicoptere, de exemplu, elicoptere 
franțuzeşti Puma pentru sprijin cu foc, necesare trupelor în timpul operațiu- 
nilor de luptă, pentru asigurarea acoperirii din aer. Ca urmare a negocie- 
rilor purtate de către mine, România a fost de acord să ofere Armatei 

Republicii Moldova, în cadrul unui acord barter, în schimbul a două esca- 
drile de avioane MiG-29, două regimente de elicoptere de sprijin cu foc de 
tip Puma cu echipament complet de luptă, asumându-și, în acelaşi timp, 
angajamentul de a instrui, pe propria cheltuială, piloții moldoveni, în vede- 
rea efectuării unor zboruri pe acest tip de elicoptere. Consider că acest lu- 
cru ar fi satisfăcut în totalitate necesitățile noastre militare în ceea ce priveşte 
elicopterele utile Armatei într-o luptă modernă. De altfel, multe lucruri au 
fost vândute în mod irațional, în perioada lui Pavel Creangă şi Valeriu Păsat, 
de exemplu artileria grea cu obuziere de mare calibru... 

Odată cu venirea lui Valeriu Pleşca la Ministerul Apărării, la ordinul 
acestuia (se pare că la propunerea comandantului suprem - preşedintele 
Voronin), am fost exclus de pe toate listele, inclusiv de pe cea de pensii, ca 
duşman al ţării şi numit TRĂDĂTOR de ţară, ceea ce intra în contradic- 
ţie flagrantă cu Constituţia şi legile țării. Numele meu a fost catalogat, de- 
finitiv, drept un subiect tabu, ceea ce consider a fi o jignire şi o manifestare 
a unei nedreptăți extreme. Dar nu am dorit să mă adresez organelor de 
drept ale Republicii Moldova, căci eram ferm convins că am să-mi pierd 
timpul şi am să mă aleg cu sănătatea distrusă, că în Moldova guvernată de 
comunişti eu nu voi găsi dreptatea şi că leguitorii comuniştilor nu vor ju- 
deca acest caz conform constituţiei, ci cum vor comuniştii şi V. Voronin. 
Pot să declar cu fermitate: spre deosebire de mulți alţii, în calitate de minis- 
tru, nu am lucrat nici pentru vreun partid, nici pentru protectori, nici pen- 
tru rudele mele. Mi-am desfăşurat activitatea în beneficiul ţării, am muncit 
enorm în numele păcii şi liniştii în casa natală, Republica Moldova. Inco- 
rectitudinea acuzațiilor au simţit-o toţi cei care m-au criticat, de aceea, au 
şi fost atât de rele acele critici. 

Ministrul Apărării Valeriu Pleşca, la un moment dat, ajungând în centrul 
unor certuri minore dintre politicienii de la Chişinău, a plecat la Bruxelles, 
solicitând azil politic, ceea ce a influențat negativ imaginea Republicii 
Moldova. Cu toate acestea, puterea comunistă l-a numit pe acest refugiat 
în funcţia de ministru al apărării. Ministerul Apărării era condus, pentru 
prima oară, de un civil - Valeriu Pleşca, un reprezentant al lui I. Roşca. De 
profesie procuror, ocupaţia înainte de numirea sa în funcția de ministru - 
întreprinzător, începuse afacerile cu vânzarea de ochelari, apoi trecuse la 
votcă, producea în Transnistria votca VIP (inițialele prenumelui, patronimului 


şi numelui de familie)... 

Valeriu Pleşca nu-i respecta pe militari, ba mai mult - avea o ură patolo- 
gică faţă de militari (este posibil ca aceasta să fi fost o manifestare a complexu- 
lui de inferioritate al unui civil) şi, într-o oarecare măsură, făcea pe grozavul 
față de ei. Îi concedia pe cei care nu îi erau utili, neţinând cont de faptul că 
aceştia nu vor avea dreptul la pensie, că vor pleca din Armată fără să aibă 
unde să locuiască. A adus prejudii ireparabile ofițerilor din cadrul Armatei, 
cum nu a făcut niciun alt ministru. Mulţi dintre tinerii ofițeri îşi înaintau, în 
mod voluntar, rapoartele privind eliberarea din serviciul militar, considerând 
a fi sub demnitatea lor continuarea serviciul sub conducerea unui ministru a 
cărui aroganță şi comportament sfidător ar fi fost suficiente pentru vreo două 
divizii, în schimb, cunoştinţele în domeniul militar şi în ceea ce priveşte orga- 
nizarea Armatei, precum şi profesionalismul erau, cel mult, la nivelul unui 
comandant de pluton. În ceea ce priveşte relaţiile cu cadrele active din Minis- 
terul Apărării, acest lucru va rămâne pe conştiinţa lui Pleşca! 

Acest ministru ajunsese să creadă că Armata Naţională a fost înființată 
şi formată cu adevărat doar odată cu venirea lui. Aşa acţionează regii pentru 
o oră, uitând un adevăr simplu: cel care a tras cu puşca în trecut riscă să se 
tragă în el cu tunul, în viitor. În cele din urmă, Valeriu Pleşca a sfârşit prost, 
trecând în rezervă cu scandal. Pleşca a organizat un spectacol de trageri la care 
i-a invitat pe jurnaliştii apropiaţi şi pe trântorii cunoscuţi din beau monde-ul 
de la Chişinău. Tuturor li s-au distribuit arme, iar în pauzele dintre bere şi 
frigărui din acestea zburau gloanţe orientate spre localnici... Acesta a fost 
al doilea scandal de amploare din cariera lui Pleşca. 

Activitatea lui Pleşca din acea perioadă era coordonată după un algoritm 
de către Iurie Roşca, devenit, pentru un deceniu, prieten de încredere şi aliat 
al comunistului Voronin. Încă mai sunt proaspete în memorie rapoartele 
optimiste prezentate în Parlament de către Vlad Cubreacov, care men- 
ţiona la finalul unei alte verificări a situaţiei din Armată cât de bine merg 
lucrurile, cât de exemplar îşi exercită atribuţiile ministrul. La puţin timp 
după prezentarea acestui raport plin de laude, Pleşca a fost eliberat din 
funcţie pentru deficienţe grave în ceea ce priveşte conducerea ministerului. 
Dar, pentru că era sprijinit de către Roşca, demisia lui nu s-a finalizat cu 
consecinţe grave. În perioada 1998-1999, Moldova şi-a extins participarea 
la activităţile NATO în cadrul programului Parteneriat pentru Pace. În luna 
mai 2000, un grup de soldaţi şi ofițeri din cadrul batalionului de recu- 
noaştere cu destinație specială „Fulger” a participat la exerciţiile tactice de la 


516 


TRANSNISTRIA. CRONICA UNUI RĂZBOI „NEDECLARAT” 


Centrul de Studii de la Babadag împreună cu subunități speciale ale Armatei 
României. în aceeaşi lună, militarii moldoveni au participat la exerciţiile 
multinaționale de menţinere a păcii „Cooperative Lantern 2000”, care 
s-au desfăşurat în Franţa şi la care au luat parte 10 000 de militari din 22 
de ţări. În anul 1999, a fost înfiinţat un batalion de „căşti albastre”, pentru 
a participa la operațiunile de menţinere a păcii din străinătate, în luna noiem- 
brie 2000, a fost adoptată Legea privind participarea Republicii Moldova la 
operaţiunile internaționale de menţinere a păcii... Cu toate acestea, după ve- 
nirea lui Voronin la putere, Chişinăul a început să reducă în mod activ efecti- 
vele Armatei. În schimb, Transnistria nu avea de gând să facă acest lucru. 

Fiind o persoană civilă, cu mentalitate de nomenclaturist de partid de 
tip sovietic, Voronin a fost extrem de departe de înţelegerea esenței, a meni- 
rii şi a rolului Armatei în stat. Prin urmare, în timpul guvernării lui, aceasta 
a avut o existență mizerabilă. Şeful statului nu a acordat atenţia cuvenită 
dezvoltării Ministerului Apărării. În general, la drept vorbind, Voronin nu 
cunoştea şi nici nu dorea să cunoască problemele Armatei, prin acțiunile 
sale a demonstrat de nenumărate ori că urăște şi disprețuiește tot ce are legă- 
tură cu domeniul militar şi a umilit, totodată, prin orice mijloace, corpul de 
ofițeri. În luna august 2001, preşedintele a îndemnat Administraţia lui Igor 
Smirnov să reducă numărul de unități militare şi chiar i-a propus să unifice 
armatele Moldovei şi Transnistriei! Publicaţia guvernamentală Nezavisimaia 
Moldova a dat publicităţii date referitoare la cantitatea de armament şi de 
tehnică din dotarea armatelor Moldovei şi Transnistriei, alături de declarația 
preşedintelui „cu privire la consolidarea măsurilor de încredere în procesul de 
reglementare a conflictului transnistrean”. În acel moment, Armata Naţională 
a Moldovei era formată din 8 500 de persoane, preconizându-se reducerea 
acesteia până la 7 000 de persoane. Efectivul Forţelor Armate ale Transnistriei 
se ridica la 7 500 de persoane (fară a lua în calcul Armata a 14-a), iar repu- 
blica autoproclamată nici nu avea de gând să reducă numărul acestora, nici 
nu a promis că va face acest lucru. Ţinând cont de suprafaţa pe care erau dis- 
locate aceste forțe armate, raportul era de 1:3,5. În Moldova, la o mie de lo- 
cuitori reveneau 2,16 militari, iar, în Transnistria - 6,4. 

Ambele părți deţineau forțe militare terestre, aeriene şi antiaeriene. Ar- 
mata Naţională a Moldovei deținea 3 brigăzi de infanterie motorizată, iar 
Forţele Armate ale Transnistriei - 4, Armata Moldovei avea un batalion 
cu destinație specială, iar Transnistria - 4. Ambele armate aveau câte un 

regiment de artilerie. În ceea ce priveşte tehnica blindată şi dispozitivele 
de artilerie, Armata Naţională a Moldovei avea în dotare 209 vehicule blin- 
date, dintre care 55 BDM-uri (vehicule de luptă aeropurtate) şi 154 de 
BTR-uri (transportoare blindate). Armata Transnistriei era dotată cu 67 
de vehicule blindate, dintre care 26 de tancuri, 12 BMP-uri (vehicul de luptă 
a infanteriei) şi 40 BTR-uri. Armata Moldovei nu avea tancuri, în schimb, 
Forţele Armate ale Trasnistriei deţineau un batalion de tancuri. Armata 
Moldovei avea 205 piese de artilerie, dintre care 79 obuziere, 115 aruncă- 
toare de mine, 11 sisteme de rachete de artilerie Uragan, iar Transnistria 
deţinea 115 piese de artilerie, dintre care 18 obuziere, 75 de aruncătoare de 
mine, 24 sisteme de rachete Grad. Raportul dintre forțele aeriene era apro- 
ximativ egal: Armata din Moldova deţinea 31 de aparate de zbor, iar 
Armata din Transnistria - 29. Aproximativ egali au fost şi indicii de cali- 
tate a forțelor de apărare antiaeriană. Chiar înainte de întâlnirea dintre 
Voronin şi Smirnov, era clar că Tiraspolul nu acceptă nici propunerile pri- 
vind unificarea Armatei, nici proiectele de fuzionare în diferite domenii şi 
nici propunerile privind încheierea misiunii forțelor de menţinere a păcii 
din Rusia şi înlocuirea acestora cu subunități din ţările OSCE. Nu fusese 
soluționată nici problema transnistreană. După evenimentele din 1991- 
1992, au existat permanent încercări de intensificare a conflictului, mai 
ales în momentele în care negocierile privind reintegrarea Republicii Mol- 
dova se finalizau cu rezultate favorabile. Au fost înscenate ciocniri în tim- 
pul alegerilor, era blocată în mod agresiv activitatea şcolilor cu predare în 
limba română, a fost expulzată secţia de poliție de la Bender, aflată în 
subordinea MAI al Republicii Moldova, au fost create condiţii inumane 
pentru prizonierii din penitenciarele transnistrene. 

Până în prezent, în regiune este menţinut în mod artificial un nivel ridi- 
cat de tensiune. Nu dispare marea dorință de a discredita Chişinăul, de a 
demonstra că noi nu am fi capabili să instaurăm o democraţie adevărată şi 
că Republica Moldova nu doar că nu doreşte pacea cu Transnistria, dar, în 
general, nu este capabilă să implementeze politica de integrare europeană, 
să stabilească relaţii avantajoase cu Bucureştiul, Moscova şi Kievul, iar, cel 
mai important lucru, în colaborare cu comunitatea internațională, să pună 
capăt conflictului transnistrean. 


Cât de mulți ofițeri profesionişti au fost concediaţi din motive necunos- 
cute din Armata Naţională după 1993! O armată eficientă este, în primul 

rând, o structură cu un personal temeinic pregătit şi cu o atitudine patrio- 
tică. Pot fi, oare, considerate Forţele noastre Armate moderne, bine înzes- 
trate, apte pentru acţiuni militare? În prezent, potrivit datelor pe care le 
deţin, în Armată sunt aproximativ 5 800 de persoane. Nu ne ridicăm la ni- 
velul standardelor internaționale - 1-2% din populaţie, din cauza sărăciei, 
şi nu ne permitem cheltuieli semnificative în scopuri militare. Când a fost 
înfiinţată Armata Naţională, Parlamentul a stabilit efectivele acesteia la 
30-35 de mii de persoane - erau avute în vedere exclusiv Forţele Armate, 
cu excepţia forțelor de Poliţie. Deşi la vremea respectivă nu aveam un nu- 
măr suficient de ofițeri bine pregătiţi, nici de cadre naţionale, s-a reuşit to- 
tuşi crearea unei Armate de 25-30 de mii de militari. Dar, începând cu 
generalul Creangă, toți miniştrii apărării au contribuit la reducerea Forţelor 
Armate. Motivul a fost întotdeauna același: este extrem de dificilă întreţi- 
nerea unei armate care produce doar securitate. În ţările dezvoltate, pentru 
apărare sunt alocate până la 3-4% din PIB, în schimb, noi cu greu reuşim să 
alocăm 115-120 de milioane de lei moldoveneşti (0,03% din PIB). Pentru 
comparaţie: în Georgia, care are aproximativ aceeaşi populaţie, în Armată 
servesc aproximativ 35 000 de persoane şi sunt alocate 5-7% din PIB. În 
2009, SUA a investit aproximativ 100 de milioane de dolari, în mai multe 
tranşe, pentru pregătirea Armatei georgiene, a trimis instructori. Ne-am 
putea întreba dacă în loc să avem astfel de comparații şi în loc să avem o ar- 
mată ineficientă cu efective reduse nu ar fi mai bine să nu existe niciuna? 
Nu ar fi mai bine să se investească în infrastructura socială? Însă nu putem 
încălca anumite principii fundamentale ale statalității. Statul se bazează pe 
instituţii precum armata, şcoala şi biserica. 

Nu noi am stabilit aceste chestiuni, aşa s-a întâmplat din punct de ve- 
dere istoric. Şi menirea principală a Armatei este apărarea integrităţii statu- 
lui, a păcii şi stabilităţii în cadrul acestuia. Sunt deseori întrebat de ce Armata 
noastră nu primeşte sprijin din partea Occidentului? Voi da un răspuns. 
Moldova nu prezintă acel interes strategic pe care îl reprezintă Georgia, stat 
care are ieşire la Marea Neagră, un teritoriu important pentru transportul 
petrolului din Marea Caspică. Americanii şi englezii sunt interesaţi de sta- 
bilitatea Georgiei, care se află în sfera intereselor lor, în timp ce despre noi 
nu se poate spune acest lucru. În schimb, Rusia are interese extrem de se- 
rioase în Balcani, iar noi vedem acest lucru prin ajutorul pe care aceasta îl 
acordă în mod constant Transnistriei, începând din 1990. 


CAPITOLUL 39 


Moldova, între Est şi Vest 


Moldova — cap de pod pentru expansiunea Occidentului spre Est 

şi a Rusiei în Balcani. Pentru ce a fost necesară RASSM. Ce au în 

comun Kotovski şi Smirnov. Rolul ideii continuității între RASSM şi 
autoproclamata Republică Moldovenească Nistreană în izbucnirea 
conflictului transnistrean. Trei mituri, trei piloni ai ideologiei transnistrene: 
confruntarea moldovenilor de pe malul stâng şi de pe cel drept al 
Nistrului, „vigoarea“ economiei Tiraspolului şi „Holocaustul transnistrean“ 


În luna iulie 2010, în societatea moldovenească au început discuţii am- 
ple legate de istoria Republicii Moldova şi s-ar fi părut că acestea nu aveau 
legătură directă cu situaţia socio-politică. Însă doar la prima vedere. De 
fapt, pentru a înţelege esenţa evenimentelor care au avut loc în ţinuturile 
noastre în perioada 1989—1990 ar trebui să fie înţeleasă în mod clar istoria 
de lungă durată a integrării şi dezintegrării teritoriilor care, din punct de ve- 
dere juridic, intră, în prezent, în componenţa statului nostru. 

Reamintesc că Principatul independent al Moldovei a fost întemeiat în 
anii 1359-1365, pe teritoriul aflat acum în interiorul graniţelor Republicii 
Moldova şi României. Dar în anul 1538, sultanul turc Soliman Magnificul 
a anexat Principatul la Imperiul Otoman. În timpul Războiului ruso-turc 
din 1768-1774, pe vremea împărătesei Ecaterina a Il-a, potrivit Tratatului 
de pace semnat la Kuciuk-Kainargi în 1774, Moldova a ajuns sub un pro- 
tectorat dublu ruso-turc, Imperiul Otoman fiind primul suzeran. În anul 
1806, a început războiul ruso-turc, la finalul căruia, potrivit Tratatului de 
pace de la Bucureşti, din anul 1812, Basarabia a fost anexată Rusiei, iar po- 
trivit Tratatului de pace de la Adrianopol din 1829, a fost anexată şi Delta 

Dunării. Un fapt important: în acelaşi tratat, s-a menţionat că, în cazul în 
care Rusia va pierde vreodată capacitatea de a conduce Basarabia, asupra ţinu- 
tului nostru se vor extinde automat drepturile Imperiului Otoman. Istanbulul 
nu a uitat acest lucru şi, din când în când, îi aminteşte Bucureştiului despre 
drepturile sale. Menţionez că, în acelaşi timp, Ungaria şi Polonia revendi- 
cau Moldova din acelaşi motiv, că, în diferite perioade de timp, ele au fost 
suzerane ale statului nostru (inclusiv în timpul domniei lui Ştefan cel 
Mare). În timpul negocierilor ruso-turce din 1699, Imperiul Otoman a re- 
fuzat să cedeze Moldova Poloniei, motivând că Moldova nu a fost cuce- 
rită, ci a trecut în mod voluntar în componenţa Imperiului Otoman, fapt 
datorită căruia a şi obţinut o autonomie largă în cadrul acestuia. În princi- 
piu, Imperiul Otoman nu putea să dispună de teritoriile Moldovei fără acor- 
dul domnitorului moldovean, însă un astfel de drept a fost uzurpat de către 
Rusia după anul 1812 şi lăsat moştenire Uniunii Sovietice, iar apoi neoficial 
şi Federaţiei Ruse. Iată de ce, în contextul dezbaterilor politice din vara şi 
toamna anului 2010, guvernanţii Alianţei de la Chişinău au făcut apel ca 
anii 1812, 1940 şi 1944 să fie recunoscuţi oficial drept ani de ocupaţie a 
ţării noastre de către Rusia. Acest demers a fost sprijinit de comunitatea 
academică. Toate aceste date şi evenimente legate de ele sunt semnificative 
pentru politica contemporană în virtutea faptului că Basarabia a fost timp 
de sute de ani un fel de poligon, de punct în care s-au confruntat şi conti- 
nuă să se confrunte doi vectori geopolitici: expansiunea Europei — spre Est 
şi a Rusiei — spre Vest. 

Încă din anii "20, după Pacea de la Brest, bolşevicii ruşi, exponenţi ai doc- 
trinei lui Troțki privind revoluția mondială, au început să planifice nu doar 
restituirea Basarabiei, ci şi utilizarea acestui teritoriu drept cap de pod pentru 
cucerirea României, iar, ulterior, a Poloniei, Bulgariei şi Iugoslaviei. În spa- 
tele acestei expansiuni deschise ar fi trebuit să se afle Republica Autonomă 
Sovietică Socialistă Moldovenească (RASSM), întemeiată la 12 octombrie 
1924 în componenţa Ucrainei, prin dispoziţia dată de Comitetul Executiv 
Central al Republicii Sovietice Socialiste Ucrainene. Această republică au- 
tonomă era un atu, prin intermediul căruia Uniunea Sovietică ar fi putut 
să-i impună Europei de Vest varianta proprie de soluţionare a problemei 
basarabene şi nu doar a acesteia. Transnistria se află în acest rol şi în prezent. 

Pentru că iniţial existenţa RASSM, iar ulterior a Republicii Moldoveneşti 
Nistrene autoproclamate era justificată doar ca un mijloc de presiune politică 

asupra României şi, în general, asupra Occidentului, şi înainte de cel de-al 
Doilea Război Mondial, şi după acesta, Moscova a făcut diferența, în mod 
artificial, între români şi moldoveni, inițiind, încă la începutul anilor 
1920, o campanie pentru autoidentificarea moldovenilor ca popor aparte. 
"Tocmai în acea perioadă, a fost elaborat alfabetul moldovenesc pe baza celui 
chirilic, s-a promovat ideea de limbă aparte, în conformitate cu aceste obiec- 
tive, de-a lungul mai multor ani a fost reconstruit şi ideologizat sistemul de 
învățământ. Aceste procese s-au aflat întotdeauna în sfera atenţiei speciale, 
la început a NKVD-ului din URSS, iar, ulterior, a KGB-ului şi FSB-ului 
din Rusia. Acuzaţiile de colaborare cu autorităţile din România şi de na- 
ţionalism din perioada puterii sovietice au fost standarde aplicate intelectuali- 
tăţii. Se estimează că, doar până la război, din cauza acestor fapte, în RASSM 
au fost executate aproximativ 5 500 de persoane. Datele referitoare la cei 
care au avut de suferit de pe urma represaliilor şi la cei condamnaţi în anii 
'30—'40, pe teritoriul RASSM şi al RSSM, au fost sistematizate în anul 2010 
de către Comisia pentru condamnarea crimelor regimului totalitar comu- 
nist (aşa-numita Comisie Cojocaru, înfiinţată în conformitate cu Decretul 
emis de preşedintele interimar şi condusă de istoricul Gheorghe Cojocaru). 

După desecretizarea documentelor din arhiva de stat din perioadele 
1974-1984 şi 1985-1991, cercetătorii au ajuns la concluzia că în anul 
1941, de pe teritoriul Moldovei au fost deportate 20 000 de persoane, iar, 
în anul 1949 — aproximativ 36 000. Potrivit unor documente, în acea pe- 
rioadă au fost deportaţi aproximativ 95 000 de oameni. Pur şi simplu, nu 
există date privind soarta a 40 000 de persoane. În arhivele MAI au fost gă- 
site zeci de rapoarte şi procese-verbale privind execuțiile efectuate de o troică 
specială (autoritatea pentru emiterea extrajudiciară a sentinţelor, care a exis- 
tat în URSS, în perioada 1937-1938). Şedinţele troicii speciale se desfăşu- 
rau de două, trei ori pe zi şi erau condamnate, laolaltă, câte două, trei sute 
de persoane. Toate acestea au fost efectuate în scopul deznaţionalizării ţinu- 
tului nostru, de care Rusia, repet, era interesată doar în calitate de cap de 
pod pentru expansiunea spre Vest. Este interesant de amintit cine a con- 
dus în mod oficial, la vremea respectivă, mişcarea pentru crearea RASSM. 
În afară de cunoscutul preşedinte al Kotoviei, comandantul Corpului II 
de cavalerie Grigori Kotovski, declaraţia oficială de la 4 februarie 1924, din 
Comitetul Central al Partidului Comunist (bolşevic) Rus, a fost semnată de 
A. Bădulescu (G. Moscovici), preşedinte al Federaţiei Comuniste Balcanice 

a Comitetului Executiv al Cominternului (Internaționala Comunistă); 
P. Tkacenko (I. Antipov), fost secretar al organizaţiei comuniste regionale 
din Basarabia şi membru al Centrului de contact al Partidului Comunist 
Român; S. Timov (S. Tinkelman), fost membru al Comitetului Central al 
Uniunii Comuniste a Tineretului (KSM) din Basarabia, fost preşedinte 
al Partidului Comunist Român şi al Federaţiei Comuniste Balcanice; 
A. Nicolau, fost membru al Colegiului Autonom Suprem pentru afacerile 
ruso-române; A. Valiu, fost membru al Comitetului Revoluționar Român 
şi al Prezidiului Departamentului pentru propaganda internaţională de la 
Odessa; I. Dicescu-Dic (I. Canton), fost secretar al Comitetului Militar 
Revoluționar Român; T. Diamandescu, fost organizator al bateriei revolu- 
ţionare româneşti, participant la războiul civil; T. Chioran, şef al secţiei 
româneşti a sectorului comunist al minorităţilor naţionale din Occident; 
V. Popovici, fost comisar al primei Brigăzi Internaţionale, participant la 
războiul civil. Secretar al grupului de iniţiativă a fost lon Dicescu-Dic. 

După cum se vede, din această echipă nu făceau parte moldoveni, aşa 
după cum nu fac parte nici din echipa lui Igor Smirnov: este suficient să 
citim lista membrilor oricărui cabinet de miniştri condus de el. Fondatorii 
RASSM au fost agenţi ai Cominternului şi ai Rusiei Sovietice, la fel cum 
membrii echipei lui Igor Smirnov sunt agenţi ai Kremlinului. Sunt convins 
că atât fondatorii RASSM, cât şi cei ai Republicii Moldoveneşti Nistrene 
(RMN) nelegitime nu au avut niciun fel de obiective ideologice sau roman- 
tice, în afară de obţinerea unui câştig. Posibilităţile financiare ale lui Kotovski 
(al cărui trup nu a fost îmbălsămat gratuit de Vorobiov, vestitul profesor 
care se ocupase şi de îmbălsămarea lui Lenin) erau atât de mari, încât sovie- 
ticii nici nu puteau să şi le imagineze, la fel cum nici transnistrenii nu au 
habar de posibilităţile financiare ale faraonului Smirnov şi ale altor oli- 
garhi de pe malul stâng al Nistrului. Este interesant unde au dispărut bogă- 
ţiile lui Kotovski (care, în timpul retragerii Albilor, a jefuit filiala băncii de 
stat a Rusiei din Odessa). Şi mai interesant ar fi să se afle în ce conturi se- 
crete îşi păstrează banii liderii din Transnistria. 

În anul 1940, Basarabia a fost cedată URSS prin Pactul Molotov-Ribbentrop. 
La 2 august 1940, în cadrul sesiunii a VII-a a Sovietului Suprem al URSS, a 
fost înființată Republica Sovietică Socialistă Moldovenească, în componența 
căreia se regăseau o parte din Basarabia şi şase raioane din RASSM (cele- 
lalte cinci raioane fiind anexate Ucrainei). În anul 1941, a fost adoptată 

Constituţia RSSM. Al Doilea Război Mondial a schimbat din nou harta aces- 
tei părţi a Europei. Basarabia şi Transnistria au devenit parte din România, 
însă au revenit în componenţa RSSM în anul 1944. După destrămarea URSS 
şi proclamarea ilegală a republicii, la 2 septembrie 1990, în Transnistria a 
început să fie exploatat intens cunoscutul subiect referitor la diferenţele 
majore între malul drept şi cel stâng al Nistrului, diferenţe istorice, etnice, 
sociale şi economice. Aceste speculaţii au stat la baza promovării indepen- 
denței republicii autoproclamate. 

Ideologii transnistreni consideră că prăbuşirea URSS ar fi pus capăt 
RSSM, a cărei existenţă a avut sens doar pentru că aceasta era un cap de pod 
geopolitic pentru expansiunea sovietică în Balcani. Astăzi, la Tiraspol este 
populară ideea că teritoriul Republicii Moldova nu a fost vreodată indepen- 
dent, nici din punct de vedere istoric, nici din punct de vedere geopolitic, 
că acesta a aparţinut întotdeauna ba Imperiului Otoman, ba Rusiei, ba a fă- 
cut parte din România, ba a fost o „entitate artificială“ în cadrul Uniunii, 
iar, în urma destrămării acesteia, s-ar fi revenit, în mod automat, la existența 
separată a Basarabiei şi Transnistriei. În plus, autoproclamata RMN este con- 
siderată succesoarea RASSM, purtătoarea „unei misiuni istorice speciale“, 
bastionul influenţei ruseşti şi un teritoriu slav estic. Ideea de continuitate 
între RASSM şi autoproclamata RMN a jucat un rol major în izbucnirea 
conflictului transnistrean. După ce Sovietul Suprem al RSS Moldova a recu- 
noscut drept ilegală crearea RSSM, iar anexarea Basarabiei la URSS — ocu- 
pare a teritoriilor româneşti, Prezidiul Sovietului orăşenesc de la Tiraspol a 
declarat la 31 iulie că, odată ce RSSM fusese creată în mod ilegal, atunci şi 
Transnistria fusese inclusă ilegal în componenţa acesteia, prin urmare, nu 
este legată prin niciun fel de obligaţii de RSS Moldova. 

Impulsul iniţial pentru „săpăturile“ istoricilor propagandişti pro- Tiraspol, 
care au simplificat una dintre cele mai complexe şi complicate probleme din 
istoria recentă, a fost înființarea Comisiei pentru investigarea „cazului pri- 
vind Pactul Molotov-Ribbentrop“ şi aprobarea, la 23 iunie 1990, de către 
Sovietul Suprem al RSS Moldova, a „Avizului Comisiei Sovietului Suprem 
al RSS Moldova pentru aprecierea politico-juridică a Tratatului sovieto-ger- 
man de neagresiune şi a Protocolului adiţional secret, precum şi a consecin- 
telor lor pentru Basarabia şi Bucovina de Nord“. Tiraspolul a declarat că 
prin recunoaşterea caracterului ilegal al înființării la 2 august 1940 a RSSM 
ca o consecinţă a ocupației sovietice a Basarabiei şi a Bucovinei de Nord 


524 


TRANSNISTRIA. CRONICA UNUI RĂZBOI „NEDECLARAT“ 


Republica Moldova s-a autoexclus din componenţa în care a existat o jumă- 
tate de secol — adică împreună cu Transnistria care, astfel, ar fi obținut drep- 
tul absolut legal la autodeterminare, pus în aplicare la 2 septembrie 1990. 

Dar la începutul anilor '90 existenţa unor teorii abstracte şi speculaţii is- 
torice nu era suficientă pentru consolidarea poziţiilor autoproclamatei 
RMN. Să ne amintim: URSS nu a recunoscut Transnistria ca republică 
unională. La 2 decembrie 1990, Mihail Gorbaciov, printr-un decret prezi- 
denţial, a desfiinţat noua entitate din cauza lipsei unui femei juridic. Liderii 
de la Tiraspol aveau nevoie de un război pentru ca scindarea Moldovei să 
devină realitate. Şi, în esenţă, au provocat acest război cu sprijinul activ al for- 
țelor imperiale ruseşti, l-au declanşat în numele propriilor interese egoiste, 
ideologia de confruntare fiind inspirată din arsenalul epocii Cominternului 
şi a lui Grigori Kotovski: războiul ca mijloc de unire, ca un mijloc de creare 
a chipului inamicului. Sunt convins că tocmai Tiraspolul a fost cel care a 
avut nevoie, iniţial, de confruntarea de pe podul de la Dubăsari, iar, ulte- 
rior, de confruntarea armată de la Bender. Aceasta a fost o modalitate de a 
arăta că inamicul plin de ură, cu care erau speriaţi oamenii, există într-ade- 
văr, fiind o modalitate de a-i uni pe toţi prin sânge. 

În opinia mea, este un delict să se ridice întrebarea dacă Transnistria este 
parte legitimă a Republicii Moldova. În prezent, există, fără echivoc, un sin- 
gur stat recunoscut de comunitatea internaţională, Republica Moldova, cu 
capitala la Chişinău. Pot să declar cu fermitate că nu există şi nici nu a exis- 
tat vreodată niciun fel de popor moldovenesc transnistrean: există cetăţenii 
Republicii Moldova şi nu pot exista două opinii în acest sens. Promovarea 
identității transnistrene nu este altceva decât o copie a tezei privind żidenti- 
tatea sovietică: aceleaşi metode, aceleaşi imagini, acelaşi stil. Esenţa constă în 
faptul că, în realitate, în spatele cortinei de fier, complet separat de Chişinău 
şi de restul lumii, viaţa este mai presus de orice fel de compromisuri. 

Ideea de a compara populaţia de pe cele două maluri a început să fie 
cultivată în RASSM chiar înainte de război, când Chişinăul burghez şi 
românofon era comparat cu Tiraspolul, considerat un oraş multinațional, pro- 
letar, o reprezentare în miniatură a URSS. Primul care a început să reducă in- 
fluenţa celor de pe malul stâng al Nistrului aflaţi la putere a fost secretarul 
CC al PCM, Ion Bodiul. Dar, până la sfârşitul existenței RSS Moldoveneşti, 
rubrica privind locul naşterii, dintr-un formular, va fi esenţială pentru cari- 
eră, iar cei născuţi pe malul stâng vor fi consideraţi un sprijin al regimului. 

Astăzi însă este timpul ca toate aceste metode de departajare a oamenilor 
să fie predate la arhiva istoriei. 

Cifrele arată ce gândeşte cu adevărat populaţia Transnistriei. În această 
regiune, aproximativ 30% din populaţie deţine cetăţenia Rusiei, aproxima- 
tiv 40% — cetăţenia Ucrainei, iar cetăţenia Republicii Moldova este deţi- 
nută, potrivit diferitor estimări, de 80-90% din populaţie. Această atitudine 
faţă de paşaportul moldovenesc, în opinia mea, spune multe. Da, a existat 
ura reciprocă, ascunsă timp de decenii, da, această ură s-a transformat, în 
anii '90, într-un conflict politic şi cultural, da, ne-au lipsit abilităţile diplo- 
matice şi capacitatea de a-l aplana. Dar ar fi început, oare, războiul, dacă 
Moscova nu ar fi sprijinit Tiraspolul, aşa cum a făcut întotdeauna şi conti- 
nuă să facă şi astăzi? Elita complexului militar-industrial sovietic conducea 
administraţia republicii autoproclamate. În fruntea acesteia, se afla un direc- 
tor sovietic, profund conspirat, despre care, nici după douăzeci de ani, nu 
cunoaştem mai multe decât ştiam în perioada 1989-1990. De ce tocmai 
Igor Smirnov a condus complotul directorilor? La urma urmei, nu existau 
la Tiraspol lideri de partid sau conducători de întreprinderi mult mai influ- 
enţi şi cu o mai mare autoritate? Nu am un răspuns la această întrebare, 
dar un lucru pot să spun precis: nu vom afla curând dedesubturile proiec- 
tului Moscovei privind Tiraspolul. 

Se consideră că baza economică a statalității transnistrene este industria, 
creată aici în perioada sovietică. Mă îndoiesc extrem de mult de acest lucru. 
Da, Moscova a insistat asupra creării industriei în Transnistria, aici au fost 
construite cele mai importante obiective industriale ale Republicii Moldova 
(metalurgic, de ciment, textil, energetic şi alte complexuri), au fost sădite 
cele mai bune livezi industriale ale republicii, aici au existat cele mai bogate 
colhozuri. Însă tot ce s-a construit pe malul stâng în anii '30-—60 s-a peri- 
mat şi s-a năruit, cu toate acestea fiind imposibil să se treacă demn în seco- 
lul XXI. Ceea ce face ca regiunea să stea acum ferm pe picioare sunt ajutorul 
rusesc permament şi masiv şi veniturile uriaşe obţinute din contrabandă 
prin aceasta gaură neagră. Nu ar trebui să se mândrească cu astfel de parti- 
cularităţi economice, a căror esenţă constă în subvenţii de sute de milioane. 
Moscova îi plăteşte Tiraspolului pentru faptul că, doar prin existența 
autoproclamatei RMN, pe importanta direcţie geostrategică sud-vestică, se 
menţin, în continuare, influenţa şi prezența militară rusă. Urmează Balcanii, 
unde influenţa Rusiei a fost minimalizată la sfârşitul anilor '90. 

În toiul războiului transnistrean şi, mai ales, după sfârşitul acestuia, 
Tiraspolul desfăşura o propagandă în masă, orientată spre autoconservare. 
Un rol uriaş l-a jucat prelucrarea istoriei de mass-media moscovită. Un alt pi- 
lon ideologic pe care se bazeză Transnistria este istoria genocidului poporu- 
lui transnistrean, după cum sunt prezentate evenimentele care au avut loc 
în perioada 1990-1992. Subiectul „Holocaustului transnistrean“, desti- 
nat să îi întărească pe locuitorii din regiune, este exploatat de forţele pro- 
pagandei scrise şi electronice, ale tuturor mijloacelor de comunicare din 
Transnistria şi Rusia. Prin intermediul cărţilor de istorie, al manualelor, 
memoriilor şi site-urilor specializate ale FSB rusesc, este transmis un flux 
de informaţii menit să dezinformeze, în care este permis totul: fotografii cu 
cadavre ale femeilor şi fetelor care „ar fi fost violate de către poliţiştii moldo- 
veni“, bătrâni ucişi, coroane şi morminte, monumente ale celor decedați şi 
aşa mai departe. Toate aceste imagini produc o impresie puternică în conşti- 
inţa locuitorilor din regiunile de pe malul stâng al Nistrului, încă din fra- 
gedă copilărie. Într-un discurs cu ocazia aniversării a 65 de ani de la sfâşitul 
celui de-al Doilea Război Mondial, Smirnov a ajuns să compare acest răz- 
boi cu războiul de pe Nistru, iar misiunea Rusiei în Transnistria a catalo- 
gat-o ca fiind una divină. Echivalând evenimente care au avut loc acum 
70 de ani cu cele de acum 20 ani. 

Tiraspolul nu a descoperit nimic, ci copiază metodele ideologilor din 
statele totalitare, în primul rând din URSS, în care, începând cu perioada 
postbelică, prelucrarea populaţiei se baza, în mare parte, pe promovarea 
victoriei obţinute de URSS în cel de-al Doilea Război Mondial. Am spus 
deja că patriotismul sovietic avea, într-o oarecare măsură, o nuanţă milita- 
rizată: să ne amintim de nenumăratele filme despre război, care nu au avut 
nicio legătură cu realitatea, de biografiile mitizate ale pionierilor eroi, cu 
care s-a încercat înlocuirea poveştilor pentru copii... URSS a fost o ţară 
unică, o ţară care, în scopuri ideologice, îşi îngropa morţii acolo unde aceş- 
tia nici nu trebuiau să fie îngropaţi, după tradiţia creştină: în pieţele cen- 
trale ale oraşelor. Necropola din Piaţa Roşie de la Moscova, Soldatul de 
Bronz din Tallinn, mausoleul lui Grigori Kotovski din parcul public al ora- 
şului ucrainean Kotovsk... La acestea au fost adăugate mormintele din cen- 
trul Tiraspolului ale celor decedați în timpul războiului din 1990-1992. 
Şi dacă ruşii s-au maturizat deja din punct de vedere spiritual şi au decis 
că este necesară reînhumarea mumiei lui Lenin şi a rămășițelor acoliţilor 

acestuia în cimitirele creştine, în schimb, în Transnistria nimeni nu pune 
la îndoială cultul barbar agresiv de coexistenţă a morţilor cu viii. 

Sistemul sovietic, bazat pe principiul existenţei într-un mediu ostil, s-a 
adeverit a fi cel mai potrivit pentru Transnistria. Autoproclamatei RMN îi 
este caracteristică, la fel ca şi Uniunii Sovietice cândva, centralizarea excesivă 
a puterii, controlul de stat asupra tuturor domeniilor vieţii publice, inexis- 
tenţa opoziţiei şi a divergenţelor politice. Cultul eroilor, al trecutului militar 
şi ostilitatea faţă de Republica Moldova vor prospera atâta timp cât va pros- 
pera şi republica transnistreană nelegitimă, cu tehnologiile ei de impact asu- 
pra conştiinţei umane, demne de epoca comunismului militar, probolşevice, 
velicoruse şi provinciale, dar, cu toate acestea, unele eficiente în contextul 
analfabetismului şi sărăciei populaţiei din această regiune mult încercată. 


CAPITOLUL 40 


1992-2010: Ce am realizat? 


Ce am obținut în procesul de soluţionare a conflictului 
transnistrean? Cum a recunoscut Guvernul Tarlev independența 
Transnistriei? Chişinău şi Tiraspol: viziune din afară. Dar dacă 
mâine va izbucni un război? Mulţumesc tuturor celor care au 
fost alături de mine, tuturor celor care îşi aduc aminte! 


Politicianul de la Chişinău Oazu Nantoi a făcut odată o menţiune inge- 
nioasă: „Unii încă mai cred sincer că, dacă cineva ar fi amestecat într-o oală 
Consiliul Unit al Colectivelor de Muncă (OSTK), Frontul Popular, Miş- 
carea Internaţională Edinstvo (Unitate), Gagauz Halki şi pe Leonida Lari, 
Kondratovici, batalionul „pantalonilor negri“, pe comandantul de batalion 
Kostenko, KGB-ul împreună cu informatorii acestuia şi, în plus, întreaga 
nomenclatură de partid, atunci din aceasta ar fi putut să iasă o altă Elveţie!“ 
Într-adevăr, în anii "90 a fost ce a fost şi nu are rost acum să fim acuzaţi că 
nu am făcut ceva. Am făcut tot ceea ce ne-a stat în putinţă. Dar ce au făcut 
cei care au venit după noi, când se stinsese vâltoarea războiului? 

Timp de mulţi ani, Chişinăul şi Tiraspolul au derulat un proces de ne- 
gocieri pe care acelaşi Nantoi l-a catalogat cu exactitate drept „tratative 
masturbabile, în cadrul cărora un oarecare Igor Smirnov se pretinde parte 
a conflictului, iar urul Vladimir Putin nu îndrăzneşte să-şi retragă trupele 
de pe teritoriul Republicii Moldova întrucât cetăţeanul rus Igor Smirnov 
nu i-ar permite să o facă“. Oficial, părea să fie aşa. În luna iulie 1995, a fost 
semnat Acordul privind neutilizarea forţei armate şi a sancţiunilor econo- 
mice în relaţiile reciproce, care a fost primul document internaţional şi care 
a fost aprobat în cadrul Summitului OSCE. La 8 mai 1997, la Moscova, 

a fost semnat Memorandumul cu privire la principiile normalizării relații- 
lor dintre Republica Moldova şi Transnistria, care a stabilit principiile de 
bază în relaţiile între cele două părți. În acest document, Chișinăul şi 
Tiraspolul îşi asumau angajamentul de a nu utiliza, în relaţiile reciproce, 
forţa sau să se amenințe cu forţa, iar orice divergențe să fie soluționate 
prin mijloace exclusiv paşnice. De asemenea, se angajau să-şi construiască 
relaţiile în cadrul unui stat unitar în interiorul granițelor RSS Moldove- 
neşti, existente în ianuarie 1990. 

În conformitate cu acelaşi Memorandum, aşa-zisa RMN a obţinut drep- 
tul de a-şi dezvolta de sine stătător relaţiile economice şi culturale cu alte 
state. Garante ale punerii în aplicare a înțelegerilor au fost Rusia şi Ucraina, 
iar OSCE şi-a păstrat statutul de mediator. La 24 mai 1997, conducerea 
Republicii Moldova şi liderii din Transnistria au confirmat intrarea în vi- 
goare a tuturor articolelor din Memorandum şi au convenit să înceapă 
elaborarea mecanismelor pentru implementarea acestuia. În anul 2005, 
Uniunea Europeană şi SUA au aderat în mod oficial la procesul de nego- 
cieri în formatul „5+2“, în calitate de observatori. În acest format, la ne- 
gocieri participă cinci părţi principale: Moldova, Transnistria, Rusia, 
Ucraina şi OSCE. Timpul trece repede, în curând se vor împlini douăzeci 
de ani de la sfârşitul războiului din 1990—1992. Atât pe malul stâng, cât 
şi pe cel drept ale Nistrului a crescut o nouă generaţie, care are o imagine 
vagă despre ceea ce s-a întâmplat într-o perioadă atât de importantă pen- 
tru edificarea Republicii Moldova. În timpul scurs după război, conflictul 
transnistrean este, în continuare, nesoluţionat. 

Populaţia de pe malul drept a încetat să creadă în perspectiva de reinte- 
grare a ţării, iar cea din autoproclamata RMN s-a obişnuit să considere au- 
torităţile din Republica Moldova drept inamic, indiferent dacă acestea sunt 
democrate sau comuniste. În anii de existență pe ambele părţi ale baricade- 
lor ridicate cu suportul conştient al Moscovei în perioada 1989-1992, în fi- 
ecare etapă nouă a negocierilor privind problema transnistreană, Republica 
Moldova a constatat o creştere tot mai mare a cererilor din partea autopro- 
clamarei RMN. De fapt, Tiraspolul nu mai discută de mult despre autono- 
mia cultural-naţională (ca în anul 1989), despre autonomie sau federaţie 
(1993), despre un stat comun (1997), ci despre independenţa deplină. 
Chişinăul, în schimb, insistă asupra revenirii la opţiunea prevăzută în 
Constituţia RM, ceea ce poate fi obținut doar printr-un război împotriva 

propriului popor, iar acest lucru este considerat fără echivoc de către comu- 
nitatea internaţională drept genocid. Iată în ce consta impasul! Începând 
din anul 1992, negocierile dintre Chişinău şi Tiraspol nu doar că sunt deru- 
late în formatul impus de Rusia — un mediator extrem de interesat —, ci şi pe 
fundalul prezenţei permamente a fostei Armate a 14-a a URSS, actuala 
Armată a 14-a a Federaţiei Ruse pe teritoriul unui stat suveran şi indepen- 
dent — Republica Moldova. În realitate am avut şi avem pe toată această pe- 
rioadă în Moldova un scut al regimului anticonstituţional împreună cu 
forţele ruseşti de menţinere a păcii, cu formațiunile armate ilegale ale 
Tiraspolului şi cu serviciile secrete de la Tiraspol — filiale ale celor din Rusia. 
În perioada care a trecut de la sfârşitul războiului din 1990-1992, liderii 
transnistreni au creat cu sprijinul Rusiei forțe armate reale, în cadrul cărora 
peste 80% dintre ofițeri au experienţă de luptă şi experienţa serviciului în ar- 
mata rusă (cea mai mare parte fiind foşti militari din cadrul Armatei a 14-a, 
cărora li se acordă pensie militară rusă). În republica autoproclamată func- 
ţionează un Minister al Apărării, a fost stabilită o cooperare cu Ministerul de 
Interne şi unităţile militare ale Ministerului Securităţii Statului. Capacitatea 
de mobilizare este de 25 000 de persoane, potrivit altor surse — de 80 000. 

Structura Armatei este formată din patru brigăzi de infanterie moto- 
rizată dotate, care sunt în stare permanentă de alertă, două batalioane de 
tancuri, un divizion de artilerie antiaeriană, aviaţie militară, formaţiuni ale 
Gărzii de Apărare Civilă şi ale cazacilor, unităţi de construcţii. În cadrul 
MAI de la Tiraspol, există batalionul „Dnestr“ („Beretele Negre”), în ca- 
drul MGB — batalionul „Delta“ („Beretele Albastre“). În dotarea Tiraspolului 
se află arme de foc, aproximativ 100 de sisteme de artilerie şi lansatoare de 
mine, 28 de sisteme Grad, zeci de transportoare blindate, aproximativ 38 
de tancuri şi câteva elicoptere Mi-8 şi Mi-24. La o serie de întreprinderi in- 
dustriale se efectuează lucrări de întreţinere şi reparare a armamentului şi teh- 
nicii militare. În cadrul Universităţii de la Tiraspol, funcţionează o catedră 
militară unde sunt pregătiţi ofiţeri la toate specialităţile necesare pentru in- 
struirea de luptă a trupelor. De două ori pe an, circa 1 500 de persoane sunt 
recrutate în Armată, iar în anul 1993 în şcoli şi licee a fost reluată pregăti- 
rea premilitară, sistată în anul 1991. 

Tiraspolul este militarizat, Rusia nu îşi retrage trupele de pe teritoriul 
Moldovei suverane, în ciuda promisiunilor făcute la Porto şi Istanbul, deşi 
a jurat în faţa întregii lumi că va face acest lucru în decursul unui an. În 

mod oficial, Moscova consideră că existenţa Republicii Moldova unificate, 
în cadrul graniţelor recunoscute la nivel internaţional, este în interesul ei 
şi crede, în acelaşi timp, că Transnistria are dreptul la o autonomie extinsă 
în componenţa Moldovei. De fapt, Rusia face totul pentru a-şi păstra in- 
fluenţa în Transnistria, indiferent de proiectele de reintegrare promovate şi 
de poziţia tuturor celelalte părţi. Prin acordarea gratuită şi în masă a paşa- 
poartelor ruseşti, Kremlinul le-a oferit liderilor regimului separatist posibi- 
litatea de a intra în legalitate, iar populaţiei din Transnistria — posibilitatea 
de a călători în afara zonei de conflict. În toți aceşti ani, Tiraspolul a primit 
sprijin economic şi financiar din partea Moscovei, în această regiune au 
fost derulate programe sociale ruseşti, aici au fost organizate, în mod con- 
stant, alegeri în structurile puterii de stat din Rusia şi periodic au fost des- 
făşurate referendumuri privind independența şi unirea cu această ţară. În 
schimbul acestui sprijin, liderii de la Tiraspol oferă capitalului rusesc posi- 
bilitatea de a privatiza obiectivele economice strategice din zona de con- 
flict la preţuri derizorii. 


Deşi în perioada 2001-2009 la putere se aflau forţe proruse, deşi comu- 
niştii conduşi de Vladimir Voronin au proclamat drept o prioritate strate- 
gică stabilirea unor relaţii bune cu Rusia şi chiar au purtat negocieri, în 
conformitate cu așa-zisul Memorandum Kozak (noiembrie 2003), iar, după 
sistarea negocierilor, au reluat dialogul cu Kremlinul (2006), soluţionarea 
problemei transnistrene nu a avansat cu niciun milimetru. Nu au contri- 
buit la aceasta nici reducerea participării la GUAM, nici înghețarea demon- 
strativă a relaţiilor cu România, nici accentuarea neutralității. Din momentul 
sistării negocierilor privind Memorandumul Kozak, nu s-a mai revenit, prac- 
tic, la proiectul unei federaţii (lansat în anul 2002, la Kiev, de către Misiu- 
nea OSCE), iar o altă opţiune nu există şi nici nu a existat. 

Aceasta este realitatea de care nu putem să ne desprindem, oricât de 
mult am încerca. Nu avem şi nici nu am avut vreo strategie de stat clară 
de soluţionare a conflictului, există doar structuri slabe ce-i întreţin pe func- 
ţionarii care alcătuiesc buchete de declaraţii patetice. Ne dăm seama cu toții 
cât de departe este de noi trecutul sovietic, dar, cu toate acestea, nu suntem 
capabili să ne rupem de acesta şi să mergem pe drumul spre viitor. Pentru ce 
oare au murit oamenii în anii de război 1990-1992? Unde este acea inte- 
gritate a ţării pentru care ei şi-au dat viaţa? Este foarte clar că, urmare a 
incapacității autorităţilor noastre care s-au perindat la guvernare în ultimii 

20 de ani, autoproclamata RMN s-a separat practic, iar Chişinăul a recu- 
noscut această separare nu doar de facto, ci şi de jure. 

Pentru a demonstra acest lucru, în luna iulie 2010, un grup de între- 
prinzători de la Chişinău condus de Teodor Ghelici a realizat un experiment 
al cărui scop era să arate că în Republica Moldova a fost creată baza norma- 
tivă pentru antreprenoriat, pornind nu de la realităţile unui stat unitar, ci de 
la realităţile din două state, indiferent cât de blasfemiator ar suna acest lu- 
cru. Oamenii de afaceri au achiziţionat de la agricultorii din Grigoriopol o 
cantitate de seminţe de floarea-soarelui, completând toate documentele ne- 
cesare. La vama transnistreană, mașina a fost lăsată să treacă pentru o mită 
de 100 de lei. Aflând că proprietarii încărcăturii intenţionează să treacă 
marfa strict în conformitate cu legea, vameşii moldoveni au fost uluiţi şi 
timp de o oră au discutat febril cu Departamentul Vamal. Apoi, au exami- 
nat toate documentele şi au sugerat ... să scrie o declaraţie privind mărfurile 
importate. A fost efectuată procedura oficială de vămuire la graniță. Între- 
prinzătorii au amintit că trec dintr-un punct al Moldovei în altul, fără a ieşi 
în afara graniţelor republicii. Cu toate acestea, au fost nevoiţi să plătească 
pentru vămuirea mărfii importate din Moldova în Moldova suma de 3 800 
de lei. La întrebarea referitoare la modul de întocmire, potrivit legii, a docu- 
mentelor de transport al mărfurilor în interiorul graniţelor republicii, Depar- 
tamentul Vamal a dat un răspuns oficial: nu sunt întocmite nicicum! Banii 
au fost percepuți însă în conformitate cu o hotărâre de guvern semnată de 
„cel mai important manager economic“ de la acel moment al Republicii 
Moldova, prim-ministrul Vasile Tarlev. Concluzia este următoarea: Gu- 
vernul comuniştilor a recunoscut tacit independenţa Transnistriei, echiva- 
lând transportul mărfurilor din această regiune cu importurile din Ucraina, 
România, Bulgaria şi din alte țări. Aceasta este realitatea noastră. Peste 20 de 
ani şi niciun progres nu a fost înregistrat în cadrul negocierilor! Peste 20 
de ani şi nicio mişcare a unuia în întâmpinarea celuilalt! 

Drept urmare, şi Moldova, şi Transnistria au rămas blocate în dezvolta- 
rea lor undeva în anii '90, şi aceasta se întâmplă în timp ce toată lumea pro- 
gresează, când Ţările Baltice, de exemplu, s-au rupt de mult de trecutul 
lor sovietic şi au devenit ţări europene! Ce urmează? Cineva consideră 
drept o soluţie rezonabilă efectuarea unui schimb amiabil între Repu- 
blica Moldova şi Ucraina: Transnistria, tot atât de dorită de Kiev, ar putea 
să treacă în subordinea acestuia, graniţa fiind trasată pe Nistru, iar sudul 

Basarabiei şi nordul Bucovinei ne-ar putea fi restituite în schimbul 
Transnistriei... În calitate de militar, pot să afirm: acest lucru nu se va în- 
tâmpla niciodată, pentru că sudul Basarabiei, Delta Dunării reprezintă un 
teritoriu, o zonă deosebit de importantă strategic pentru Ucraina şi Rusia, 
chiar şi pentru întreaga Europă, iar vecinul nostru nu va renunţa niciodată 
la acesta. În plus, anexarea la Ucraina a unui teritoriu care nu are un statut 
de jure, Fără existenţa unui pachet larg de acorduri internaţionale, este impo- 
sibilă. Dar şi populaţia din aceste locuri este predominant de naţionalitate 
ucraineană şi este puţin probabil ca Republica Moldova să le fie apropiată 
acestor oameni. Interesul Ucrainei față de Transnistria se intensifică uneori 
şi la fel de repede se stinge. Rămâne doar interesul de natură economică 
legat de importul şi exportul ilegal. Transnistria pentru Ucraina, la fel ca şi 
pentru Rusia şi Republica Moldova este o gaură neagră... prin care se pot 
spăla bani frumoşi fără nicio frică de a fi deferiți justiţiei pentru crimele eco- 
nomice frecvent practicate de ei prin acest cap de pod economic. 

Mult mai reală ar putea fi atingerea unui consens ca urmare a eforturilor 
depuse de UE şi SUA, care ar putea influenţa Kievul şi Chişinăul în vederea 
asigurării ordinii la frontiera moldo-ucraineană. În acest caz, Transnistria ar 
înceta să mai fie un paradis pentru contrabandişti, o sursă pentru obţinerea 
unor venituri ilegale de către lobbyştii republicii autoproclamate din Rusia, 
Ucraina şi Moldova. Însă doresc oare structurile internaţionale să intre în 
conflict cu interesele Rusiei şi Ucrainei în această regiune? În ceea ce priveşte 
Moscova, aceasta a dat de înţeles, în mod repetat şi cu fermitate, că nu va 
pleca, nu-şi va retrage armamentul şi trupele. În această situaţie este dificil să 
se găsească o soluţie eficientă. Se poate spune un singur lucru: conflictul 
poate fi rezolvat doar cu participarea UE şi SUA, care vor reprezenta intere- 
sele Moldovei. Cu aceeaşi certitudine se poate spune că, până nu va fi rezol- 
vată problema transnistreană, populaţia care locuieşte pe ambele maluri ale 
Nistrului nu va avea o viaţă normală, nu va putea să se integreze în comuni- 
tatea europeană şi nici să evolueze după un model contemporan. Stagnarea 
înseamnă degradare. Chiar şi acum, în timp ce ne complacem şi ne lăudăm 
în mod constant, le creăm străinilor ciudata impresie de țară semisovietică, în 
care oamenii trăiesc în sărăcie şi cărora le este teamă să-şi exprime în mod des- 
chis opiniile. Voi prezenta câteva fragmente din însemnările de călătorie ale 
cunoscutului pictor leton Andris Vitolins, care m-au impresionat profund 
(pe site-ul Anothertravelguide.com). 

În prezent, teritoriul separatist Transnistria reprezintă o parte capsulată 
din Uniunea Sovietică, bazându-se pe rămăşitele unei ideologii ce nu mai 
există de mult, îşi împărtăşeşte impresiile călătorul străin, care a descris 
realitatea noastră ca de un suprarealism pur. Trecerea aşa-zisei frontiere 
moldo-transnistrene este ceva în cele mai bune tradiţii ale cinematogafiei 
sovietice despre spioni: Stai pe un taburet, în jur se află vreo zece namile 
care te bombardează cu întrebări: Unde te duci? Scopul călătoriei? De ce ai 
nevoie acolo? De ce la Tiraspol şi nu la Paris? Cine eşti? De unde eşti? În 
general, adrese, parole, locul de întâlnire. Procedura este de lungă durată, 
temeinică, în cele din urmă îţi tremură mâinile... Pentru că nu avem bagaje 
suspecte, interesul grănicerilor faţă de noi dispare repede, iar în jurnalul cu 
foi de matematică apare o notiţă — cetăţeni din Ţările Baltice... Apoi, Poliţia 
pentru imigrație completează formularele... 

Călărorilor străini li se emite o legitimaţie, prin care le este permisă 
şederea în Transnistria numai până la ora zece seara... Mai aproape de 
graniţa transnistreană trecem de un post de poliţie puţin vizibil. Urmează 
linia de front şi tranşeele acoperite cu flori, unde, din grija Rusiei, se află, 
de aproximativ 10 ani, forţele de menţinere a păcii: soldați epuizați de plic- 
tiseală care, sub acoperirea tancurilor, privesc alarmaţi în direcţia Europei 
Occidentale. Va ataca? Nu va ataca? 


Acestea sunt impresiile unui european despre capitala autoproclama- 
tei RMN: 


Troleibuzul aruncat la gunoi de Moscova este revopsit, îi este lipită in- 
scripţia „ajutor umanitar“ şi este trimis la Tiraspol. Aici este aşteptat cu 
braţele deschise ca un dar valoros de la fratele mai mare, ceea ce este des- 
tul de trist. Oraşul, ca şi întreaga ţară, trăieşte din firimiturile de la masa 
Moscovei, iar credinţa sacră a localnicilor în marea putere este uimitoare. 
Aici este menţinută limba moldovenească sovietică (cu caractere chirilice), 
bancnotele de 1, de 2, de 5 ruble, iar orașul este literalmente ticsit cu mo- 
numente şi simboluri sovietice. Tot ce a fost construit în perioada URSS 
există şi în prezent, aproape nimic nu a fost reînnoit. Chiar şi asfaltul, din 
care au rămas doar amintirile. Vechile automobile marca RAF, fabricate în 
Letonia, sunt folosite ca ambulanţe, troleibuzele pline până la refuz circulă, 
în cel mai bun caz, o dată la o oră, ministrul de interne este un infractor, 
fost poliţist din trupele speciale de la Riga, dat în urmărire de Interpol. 
Tara în sine este ca o firmă de buzunar, unde oligarhii ce fac parte din tande- 
mul Smirnov-Antiufeev deţin tot ce este mai mult sau mai puţin valoros, 

inclusiv cea mai importantă fabrică de coniac. Judecând după pancarte, 
monumente şi dispoziţia generală, sunt importante doar două subiecte: 
războiul cu Occidentul şi prietenia cu Rusia. Pe ziduri pot coexista paşnic 
portretul lui Putin şi cel al lui Che Guevara. Eroismul militarizat continuă 
şi în cimitirul central din oraş, unde întreaga istorie este amestecată din 
cale-afară. Monumentul dedicat celui de-al Doilea Război Mondial, bustul 
lui Frunze, de pe strada Suvorov, cimitirul comun din apropiere, alături de 
care se află o sculptură dedicată războiului din Afganistan, şi unde sunt în- 
mormântaţi cei decedați în anul 1945 şi în luptele din '90. O adunătură! 
Aici sunt o mulțime de obiective demne de văzut. De exemplu automatele 
cu sifon, care sunt deseori vandalizate, motiv pentru care sunt legate cu lan- 
ţuri, iar la margine se află un chioșc în care stă o femeie care apasă pe un 
buton şi toarnă băutura. De pe panoul de onoare aflat pe clădirea Adminis- 
traţiei municipale se uită la trecători cei mai de seamă oameni din oraş... 
Iar într-o laterală a pieţei centrale, unde se află palatul prezidenţial, se des- 
chide un cu totul alt Tiraspol: WC-uri publice semidistruse, un autobuz 
marca Ikarus ruginit şi peticit, un vaporaş turistic pe jumătate scufundat la 
malul canalului. Sute de locuri abandonate. 

Ar trebui să fie dat uitării dialogul interesant cu localnicii. Transnis- 
trenii tăcuţi şi evazivi reacţionează extrem de prudent la oricare dintre între- 
bările noastre. Sincer vorbind, le eşti complet indiferent. Producţia care s-a 
bucurat de creştere în perioada sovietică este acum în declin. Coniacul lo- 
cal este marcat ca fiind fabricat în Moldova, altfel nu va obţine aviz nici de 
la serviciul alimentar-veterinar, nici de la orice alt serviciu. În acelaşi timp, 
în magazinele transnistrene băuturile alcoolice sunt vândute cu timbru lo- 
cal. O parte semnificativă din venituri este reprezentată de banii trimişi de ru- 
dele din străinătate. Transnistrenii tineri visează să plece de aici. [...] Bender 
este un punct militar în drumul spre Tiraspol. Podul, pentru care s-au pur- 
tat luptele în anii '90, şi monumentul impresionant dedicat acestui eveni- 
ment — un tanc cu soldaţi. Alături, în tranșee, se află soldați adevăraţi care 
deţin exact acelaşi tip de tanc. 

Oficial războiul nu s-a sfârşit, a fost doar îngheţat, de aceea tinerii lup- 
tători stau acolo şi aşteaptă invazia Europei dușmănoase şi a moldo-româ- 
nilor odioşi. 


Din păcate, nici Moldova nu creează o impresie mai bună asupra străinilor: 


Blocuri vechi, cu scări dărăpănate şi uşi distruse, Grădina Botanică aban- 
donată, cu fântâni stricate şi un canal cu malurile acoperite cu muşchi, 

Hotelul Naţional, cândva unul dintre cele mai mari hoteluri, este acum 
pustiu... Din trotuare a rămas doar o amintire, iar pe timp de ploaie tre- 
buie să patinezi prin noroiul lipicios... Chişinăul pare a fi un oraş euro- 
pean modern pe cărți poştale şi broşuri. În realitate, este ca Letonia anului 
1992, doar că într-o stare mai proastă. Societatea este formată din două pă- 
turi, mulţimea şi elita care îşi parchează maşinile de lux după cum o taie ca- 
pul. Cei care doresc să caute rădăcinile moldovenilor şi dovezi despre 
Moldova antebelică nu au de ce să meargă la Chişinău. Moldova a murit în 
cel de-al Doilea Război Mondial... Există ceva magazine de îmbrăcăminte, 
însă preţurile sunt pentru un cerc restrâns de milionari. Este incredibil, dar 
preţurile sunt mai mari decât la Riga! Chiar şi brandurile care nu sunt de 
prestigiu costă enorm, prin urmare, poporul cumpără mai ales produse din 
piață, fabricate în Turcia. Preţurile la produsele alimentare din supermar- 
keturi depăşesc, de asemenea, preţurile existente la Riga [...] 

Este şi mai dureros să priveşti palatele distruse din perioada regală şi 
multe alte clădiri, ruinate şi pustiite... Este la fel ca în perioada sovietică, 
ici-colo, pe străzi sunt lipite ziare, iar peisajul arhitectural este decorat de 
o întreagă cultură a autoconstrucţiei... Pe fundalul tuturor acestor lucruri, 
o droaie de câini vagabonzi. Pentru prima dată în viață am avut ocazia să 
văd cum un câine înghite un cârnat întreg, fără a-l mesteca, aspirându-l 
într-o clipă [...] 

La Chişinău trebuie să ţii cont de teribila artă a şofatului. Cine are o 
maşină merge aşa cum îi place. Nu există suficiente semafoare, foarte puţine 
persoane sunt interesate de benzile de circulaţie. Sau de pietoni. Moldova 
este renumită pentru vinurile sale, dar, în ceea ce priveşte examinarea vinării- 
lor, este mai bine să se mai aştepte. Cunoscătorii spun că pentru aceasta sunt 
percepute sume de bani de neimaginat. O excursie la beciuri ajunge să 
coste sute de euro. Mai bine zbori cu avionul până în Franţa. 


Aşa trăim noi, într-un astfel de mod şi cu un astfel de bagaj intelectual 


aspirăm la Europa. Puterea se schimbă, iar suprarealismul vieții rămâne. To- 
varăşii noştri permanenți sunt sărăcia, şomajul, emigrația, ura de moarte 
dintre partidele politice, dezbinarea societăţii şi a ţării, amânarea de către 
autorităţi a tuturor proiectelor constructive pentru mai târziu. Ştim cu toţii 
că acest „mai târziu“ nu va veni niciodată, că „mai târziu“ vor fi, de fapt, 
doar alte alegeri şi o altă redistribuire şi repartajare a funcţiilor în stat. În ulti- 
mii douăzeci de ani, populaţia Transnistriei s-a redus de la 750 000 (conform 
recensământului din 1989) la mai puţin de 500 000. Potrivit Ministerului 

Afacerilor Interne al Republicii Moldova, la data de 15 ianuarie 2010, din 
cauza condiţiilor de trai insuportabile, aproximativ un milion de cetăţeni 
apți de muncă au părăsit ţara şi au plecat să lucreze în străinătate majori- 
tatea stabilindu-se în Vest. Am rămas doar 3,8 milioane de persoane. În 
Moldova, 101 886 de copii sunt în grija unui singur părinte, celălalt rătă- 
ceşte prin lume în căutarea unui loc de muncă, iar 35 092 de copii sunt lă- 
saţi în voia sorții sau în cel mai bun caz se află în grija rudelor apropiate 
ori a celor îndepărtate. Potrivit aceloraşi date, 6 733 de adolescenți, privaţi 
de grija părintească, folosesc droguri sau se află în evidența Poliţiei, 31 643 
abuzează, în mod constant, de alcool. Violenţa, delicvenţa juvenilă iau am- 
ploare. Până la sfârşitul anului 2009, în evidenţa Poliţiei se aflau 3 645 de 
copii, dintre care 1 505 au comis infracțiuni grave. 

Este în creştere numărul copiilor care nu frecventează şcoala din cauza 
sărăciei extreme. În locul nostru vine o generaţie care nu are deprinderi 
solide de lectură şi de scriere. În acelaşi timp, în cea mai săracă ţară din 
Europa, puteţi să vedeţi un număr imens de automobile scumpe şi vile de 
lux de milioane de euro, iar averea celui mai bogat ex-preşedinte din Europa, 
Vladimir Voronin, ascunsă în bănci sau instituţii off shore din întreaga 
lume, trecută pe numele rudelor acestuia sau pe cel al clientelei oligarhu- 
lui Plahotniuc, care a devenit oligarhul nr. 1 în Republica Moldova cu aju- 
torul lui Voronin, a fost estimată, potrivit celor mai modeste calcule, la 
2,3 miliarde de euro. Nu e mai sărac nici ficioraşul iubit al ex-preşedinte- 
lui comunist, Oleg Voronin. 

Ce se va întâmpla pe viitor cu Moldova noastră care a avut atât de mult 
de suferit şi care nu poate nicidecum să se autoidentifice, să înţeleagă cine 
locuieşte aici, cum să se înţeleagă cu vecinii, cine suntem şi de unde ne tra- 
gem? Încotro să meargă şi cu cine? În prezent, este absolut clar că, în ceea 
ce priveşte Găgăuzia, unde de mai mulţi ani se manifestă, în mod clar, ten- 
dinţe separatiste, Chişinăul nu are de oferit nimic constructiv, la fel ca în ca- 
zul Transnistriei. Comratul este orientat în mod clar spre Moscova şi 
Tiraspol, ceea ce ar putea duce la divizarea Republicii Moldova în trei părți. 
Cum va reacţiona într-o astfel de situaţie populaţia ucraineană din regiunile 
de nord ale Moldovei, ar putea adopta, de asemenea, o poziţie separatistă? 
Oare chiar vom pierde pământurile care au fost unite cu atâta greutate de că- 
tre strămoşii noştri în timpul domniei lui Ştefan cel Mare şi care au fost deja 
risipite, în parte, de către descendenții indiferenți şi lipsiţi de patriotism, de 

iubire de neam şi ţară? Este posibilă, în condiţiile divizării ţării, izbucnirea 
unui nou război, similar celui din 1992? Da, este puţin probabil, dar s-a re- 
petat totuşi războiul din Georgia! Este clar cum va acţiona în aceste circum- 
stanțe Moscova. Dar cum va acţiona Chişinăul, cum se vor comporta 
autorităţile noastre, cine va lupta pentru Patrie, pentru ce idealuri vor intra 
în luptă tinerii care s-au rupt de la computere, de la telefoanele mobile, te- 
levizoare, de berea Chişinău şi de la studierea managementului pentru a 
pleca în străinătate? 

Sunt absolut convins că se va repeta ceea ce am văzut în perioada 
1990-1992. Anarhia şi incapacitatea guvernanţilor şi a Parlamentului de 
azi, sfâşiat de divergențe interne, de certuri între facțiunile politice şi anu- 
miţi deputaţi, care a devenit o bursă a voturilor. Pasivitatea, laşitatea, coruptibi- 
litatea guvernului şi a parlamentarilor care se gândesc doar la autoconservare. 
Iresponsabilitatea radicalilor care vor fi extrem de bucuroşi în momentul 
în care vor simți izul unei bătălii şi care vor întărâta cu plăcere părţile aflate 
în conflict. Comuniştii vor îndemna la ceva de genul aderării imediate 
la Uniunea Rusia-Belarus, la comunitatea vamală euroasiatică creată din 
nou sub egida Rusiei, iar cei moderați vor face, în mod neputincios, apel la 
pacea civică, neavând, în acelaşi timp, nicio idee cum să realizeze acest lu- 
cru. Este puţin probabil că există, în prezent, mulți politicieni care percep 
procesul de reintegrare ca pe o activitate personală care trebuie realizată pen- 
tru viitorul concetăţenilor lor, al copiilor şi nepoților lor. Şi poporul? Ale- 
gătorii dezamăgiţi, ca şi în anii '90, vor tăcea şi vor vota cu picioarele. Este 
foarte dificil de imaginat că va merge cineva să lupte pentru o putere care 
timp de douăzeci de ani nu le-a oferit oamenilor ce este mai important: locuri 
de muncă, protecţie socială şi încrederea în viitor. Am văzut de multe ori 
cum reprezentanţii elitei noastre politice, academice şi culturale, aderând 
la un partid sau la altul, schimbându-și brusc orientarea, ajungeau de fie- 
care dată în cele mai călduţe posturi. 


Nimeni nu ar dori să-şi sacrifice viaţa şi sănătatea pentru prosperarea 
acestor câteva procente din populaţie, pentru a apăra averea şi bogăţiile lui 
V. Voronin, V. Mişin, V. Molojen, V. Plohotniuc, V. Filat, Nicolae Ciornii 
şi mulți alți băieți deştepţi care s-au îmbogăţit peste noapte sărăcind acest 
popor naiv şi credul. 

O întrebare extrem de interesantă: ce se va întâmpla cu oligarhii mol- 
doveni în cazul izbucnirii unor acţiuni militare? Unde vor pleca în situaţie 

de forță majoră, la Bucureşti sau la Moscova? Sau poate vor merge pe front 
ca nişte buni patrioţi şi soldaţi devotați să apere şi să moară pentru neam şi 
țară? Vor pleca la unităţile de aprovizionare din spatele frontului? Poate 
că sunt totuşi patrioți, în pofida posibilităţilor lor materiale uriaşe? Poate că 
Vladimir şi Oleg Voronin vor ceda Armatei renumita lor aeronavă, iar Vlad 
Plahotniuc, Nicolae Ciornii şi alţii îşi vor dona milioanele şi miliardele fu- 
rate pentru necesităţile frontului? 

Şi ce vor face Armata noastră moldovenească glorioasă, comandanții 
noştri patrioți şi talentați? În toţi aceşti ani, Ministerul Apărării îşi spăla, în 
mod constant, onoarea ultragiată. Oferea explicaţii referitoare la uciderea 
populaţiei paşnice în timpul şedinţelor de trageri de pe poligoane ca pe tim- 
pul ministrului apărării V. Pleşca. Se jura că din cazărmi pleacă doar cei care 
nu apreciază confortul lor. Demonstra, cu spume la gură, că raţia zilnică a 
unui soldat moldovean nu este mai rea decât meniul unui restaurant franţu- 
zesc. Infirma articolele din ziare, ai căror autori susțineau că din economie 
soldaţilor din armată nu li se dă lenjerie intimă şi că sunt exploataţi la con- 
strucția de case private. Tehnica militară, moştenită de noi de la Armata So- 
vietică, s-a învechit de mult. Cu ce vom lupta? Cu săpăligi, praştii, topoare? 

De ani de zile, politicienii şi jurnaliştii de pe ambele maluri ale Nistrului 
ne-au desconsiderat cât au putut pe noi, cei care, în perioada 1990-1992, 
nu am tăcut, am acţionat fără să aşteptăm, nu ne-am ascuns în mod laş în 
spatele altora, ci am apărat integritatea şi indivizibilitatea Patriei, riscându-ne 
viaţa, sănătatea şi reputaţia. Am făcut tot ce am putut şi suntem mândri de 
acest lucru. Astăzi vrem să vedem ce faceți voi, cei aflaţi la putere, care vă con- 
sideraţi patrioţi, care lucraţi pentru binele cetățeanului mai mult cu gura, dar 
nu cu fapte reale. De ce sunteţi capabili, ce puteţi să faceţi, cât de departe 
poate ajunge patriotismul vostru, este acesta unul eficient? De ce sunteţi capa- 
bili în realitate şi care este prețul vostru adevărat într-o situaţie la fel de difi- 
cilă pentru Moldova cum a fost aceea din anii 1990-1992? 

Ştiu că nu voi primi răspunsuri la aceste întrebări, dar nici nu le aştept. 
Am scris această carte cu un singur scop: să spun adevărul despre războiul 
din 1990-1992. Prea multe minciuni au îndrugat scriitorii şi politicienii 
care au scris despre această tragedie. Şi mai mulţi oameni au uitat pur şi 
simplu trecutul, gonind după putere şi sporirea bunăstării lor materiale. 
Între timp, deşi nu putem rezolva problema transnistreană, putem să 
comparăm presiunea ideologică asupra Transnistriei cu sistemul propriu de 

contrapropagandă, cu adevărul despre războiul necunoscut. Dar cine este 
interesat de acest lucru? Au trecut doar două decenii, sunt încă în viaţă 
mulţi martori, însă evenimentele reale au fost acoperite şi sunt acoperite, în 
continuare, cu mituri şi minciuni. Totul reprezintă o justificare morală a 
existenţei unei formaţiuni — autoproclamata RMN, incapabilă din punct 
de vedere economic, social şi cultural — prin afirmaţia că primul care a mani- 
festat agresiune faţă de Comrat şi Tiraspol ar fi fost Chişinăul, care dorea 
să testeze reacţia centrului unional în cazul posibilei soluţionări prin 
forță a conflictului. Dar şi la Chişinău, locul concepţiei istorice unitare a 
evenimentelor a fost ocupat de mitologie, de căutarea celor vinovaţi, în 
cursul căreia mulți nu au rezistat tentaţiei de a-i acuza de toate pe cei care 
au fost pe câmpul de luptă, s-au jertfit, şi-au riscat propria viață, iar mulți 
dintre ei au căzut luptând pentru ţară, pentru onoarea şi demnitatea acestui 
neam. Acestor oameni nu le pasă că scriitorii de la Moscova şi Tiraspol ne 
batjocoresc descriindu-ne pe noi, moldovenii, ca „fiare“ şi „fascişti“. Aceşti 
oameni nu au luptat, nu s-au aflat în primele linii ale frontului, în tranșee. 
Ei făceau avere şi se distrau. Astăzi ei au averi fabuloase, îşi doresc şi pu- 
terea nelimitată şi chiar o au. Numai că în viaţă nu totul se cumpără şi nu 
totul se vinde. Există şi noţiuni precum cinstea, onoarea, demnitatea care 
n-au preţ şi pe care nu le întâlneşti la oligarhii autohtoni. Aceste trei cali- 
tăţi (cinstea, onoarea, demnitatea) se întâlnesc doar la oamenii adevărați. 
Sper că această carte îi va face pe cititori să se gândească la ce s-a întâmplat 
în realitate în perioada 1990—1992 şi care a fost principala forță motrice a 
evenimentelor. Însă pentru ca societatea moldovenească să perceapă adevă- 
rul despre război, este necesar, în primul rând, să fie susţinute persoanele 
cu handicap şi veteranii acestui război, văduvele şi părinţii celor căzuţi pe 
câmpul de luptă. Este normal ca pachetul de beneficii sociale alocat pen- 
tru ei să fie mult mai mic decât beneficiile acordate veteranilor din diferite 
războaie purtate de către Uniunea Sovietică? Autorităţile încearcă să se folo- 
sească cu diferite ocazii în scopuri politice de cei care au luptat în perioada 
1990-1992 şi atât... După ce evenimentul politic s-a produs, ei sunt din 
nou daţi uitării şi umiliţi în continuare!!! Au fost dați uitării cei care au căzut 
în luptă, sunt abandonaţi bărbaţii care şi-au pierdut sănătatea, la fel vă- 
duvele şi orfanii. Sper că vor veni alte vremuri, iar cei care s-au sacrificat pen- 
tru independenţa şi suveranitatea statului vor fi apreciaţi cum se cuvine, că 
puterea va evalua, în cele din urmă, în mod corespunzător, evenimentele 

din acei ani şi rolul nostru, rolul persoanelor care au contribuit la menține- 
rea integrității şi statalității Republicii Moldova. Dedic munca mea modestă 
celor care au căzut în luptă, care şi-au pierdut sănătatea, care au fost călcaţi 
în picioare de către autorităţile moldoveneşti, de către funcţionari şi parve- 
niți. Apărătorii Patriei merită ca faptele lor să nu fie date uitării. Le mulțumesc 
tuturor celor care au fost alături de mine, tuturor celor care îşi amintesc de di- 
ficilii şi glorioşii ani '90, celor care au luptat cu adevărat pentru integritatea 
teritorială a Republicii Moldova, care, riscându-şi viaţa, au apărat onoarea şi 
demnitatea poporului moldo-român! Le mulțumesc celor care au muncit 
efectiv pentru Moldova, a căror faptă măreaţă poate fi descrisă prin cele- 
brele versuri ale lui Omar Khayyam: 


Acel pe masa căruia-i doar pâine 
şi apă, dar stă drept tot va rămâne 
mai sus decât sătulul ce se pleacă 


şi-i spune semenului său: „Stăpâne“...! 


! Omar Khayyam, Carrene, trad. I.V. Spiridon, Buc., Ed. Cavallioti, 1998, p. 76, C 263 


CUPRINS 


Prefaţă:; cica sic notita doua aaa a daia dupaia 0 due nel E că cota ee da 5 


Capitolul 1. Anii '80: Pregătirea pentru dezmembrarea URSS?......................9 
Schimbări de cadre în Moldova. „Cazul Vîşcu” ca un indiciu al ha- 


osului viitor. Mircea Snegur şi „legea seacă” a lui Gorbaciov. „Ca- 


zul Verdeş”. Guvernul Pascari: cabinetul „interimarilor” 


Capitolul 2. 1989 - Anul „revoluţiei permanente”..............cmneneneeeneecaceeeeacace 20 
Armata Sovietică: „invincibilă şi legendară”. Comandant adjunct 
al Armatei a 14-a pentru Aviația Militară şi preşedinte al CC al 
DOSAAF al RSSM. 1989 - Anul „revoluţiei permanente”. Votez 
pentru recunoaşterea limbii materne ca limbă oficială în grafia 
latină. OSTK - instrumentul guvernării directe a lui Smirnov în 
Transnistria. Soarta fondurilor virate pentru susținerea participan- 


ților la grevele din 1989. 


Capitolul 3. Asalt împotriva MAI: Pregătirea pentru schimbarea 
de:piutere?.. sie caci caen acei aan da egala anna dada ins s iai DO 
Mitingurile din 1989. De ce ministrul afacerilor interne nu a fă- 
cut nimic pentru a opri revoltele. Secretele familiei Voronin. Date 
privind calităţile personale ale ministrului de interne. 7 aprilie 
2009, ca un remake al datei de 10 noiembrie 1989 


Capitolul 4. De ce nu a condus Voronin apărarea MAI.............caeneneneneecaeeeee 45 
„Mă voi coordona cu Kuzmici”. Iuri Jukov — organizatorul real 
al apărării sediului ministerului. Voronin dă ordin de retragere 
a Miliției de pe linia apărării. Cine s-a aflat în spatele lui Viorel 
Tutunaru? 


543 


Capitolul 7. Etapele creării MAI din Moldova 


Capitolul 8. Alergia la schimbarea denumirii de Miliție în Poliţie 

Capitolul 5. Alegerile pentru primul Parlament.............acmcceoenoeneneeeeeeeeaeaeee 


Cum au sprijinit Snegur şi Sangheli candidatura lui Druc, iar 
Druc - candidatura lui Voronin. Eurointegrarea - prioritate a no- 
ului cabinet de miniştri. La MAI a fost numit un pilot militar. 
„Vulturul în curtea de păsări”. Sangheli şi Andronic, conducătorii 
din umbră ai Moldovei. Moţpan, comisarul Catani din Făleşti. 


Grupul Snegur-Moţpan şi grupul Lucinschi 


Capitolul 6. Elita. Moldovei, aşa cum este ea............mcmunnoeneeneeeeenenneneeeeeneeneee 


Iurie Roşca şi „mătuşa în cipici”. Cui i-a folosit incendierea Casei 
Presei. Maia Laguta, moştenitoarea lui Viorel Tutunaru. Margina- 
lii ameninţă un ministru. Rolul lui Plugaru şi Berlinski în eveni- 
mentele din anii '90. „Cazul Şoltoianu”: a fost Druc agent secret 
al KGB? Croazieră pe nava Leonid Sobinov: sărbătoare în vremea 


ciumei. Plugaru şi Ilaşcu 


Oamenii lui Beria la Chişinău: execuţii în masă în catacombe. 
Deportările, expulzările şi foametea în istoria familiei mele. A fost 
ordine pe timpul lui Stalin? „Afacerea Pavlenko”. Nicolai Bradulov, 
ministrul pentru care legea era icoană. MAI în timpul lui 
Lavranciuc: banda anchetatorului Anastas fură din apartamente 


Cum am înarmat MAI. Mitul „epurărilor etnice" şi problema per- 
sonalului. Introducerea noilor tehnologii şi crearea sistemului 
„Registru”. Reforma în minister. „Garda lui Voronin” şi „momeala” 


lui Plugaru 


Capitolul 9. Găgăuzia: de la mitinguri la separatismul armat.............00000... 


A existat, oare, discriminarea economică a sudului Moldovei? 
Comrat plus Tiraspol. Argumente la nivelul brânzei. Kendighelean, 
„Tamerlanul Comratului”. Masochismul politic al lui Ivan Burgudji. 
Autoproclamarea Republicii Sovietice Socialiste Găgăuze: ultimatu- 
mul adresat Chişinăului şi încercarea de resubordonare a Poliţiei 


Capitolul 10. De la ce a început destrămarea Moldovei...........smeno neo reraeeeee 


CC al PCM între Chişinău, Tiraspol şi Comrat. 2 septembrie 1990. 
Volkova, anonima pe care a cercetat-o KGB-ul. Iakovlev propune 

Tiraspolului „să sprijine muncitorii din ţările capitaliste”. Cum 
trăiau directorii transnistreni. „S-a făcut o greşeală”: au votat pen- 
tru autonomie, dar au proclamat o republică ilegală. Cu ce fonduri 
s-a lucrat pentru destrămarea Moldovei 


Capitolul 11. Toamna anului 1990 în Găgăuzia... neeeeeeeneneeeeeeneneneeeeeeae 
Comratul constituie grupuri de militari şi blochează drumurile. 
„Ne va ajuta Bolgradul”. Introducerea stării excepţionale în sud. 
Voluntarii merg la Comrat. Mobilizarea Poliţiei. Adevărul despre 
locuitorii „paşnici” din sud 


Capitolul 12. Campania voluntarilor tiraspoleni în Comrat...........s..s0.01.... 
Colaboratorii MAI din Republica Moldova sunt luaţi ostatici. 
Misiune: incendierea maşinilor de poliţie. Excesele voluntarilor la 
Cahul. Moscova trimite în Găgăuzia un desant al „beretelor pes- 
trite". Eu şi generalul Şatalin mergem la Comrat. Unde s-au dus 


PE 


banii adunaţi pentru „voluntariadă”? 


Capitolul 13. A fost, oare, un conflict etnic?............seeseeseseosesseseesesesseressesess 
Toleranţa moldovenilor. Rusificarea Transnistriei şi „revoluția anti- 
moldovenească” a elitei de pe malul stâng. Moldovenii renegați în 
republica autoproclamată. De ce diaspora rusă nu se integrează 


în societatea moldovenească? 


Capitolul 14. Cum i-au „zombificat” pe cei din Dubăsari..............000000000000. 
Dubla putere. Finaghin: omul care zâmbea mereu. Persecuţia lui 
Miţcul. Zarea Pridnestrovia, publicaţia din perioada comunismului 
militar. Armata de marionete ROSM. Operaţiunea de înlăturare a 
puterii legale. Dezertarea lui Plămădeală. Druc va da ordinul de 
deblocare a podului. Greşeala lui Vârlan. Victimele 


Capitolul 15. Conflictul lui Druc cu Snegur...........mcee unu neneneneneneneneeeneneeeaee 
Reformele lui Pavlov din anul 1991. Destrămarea PCM. Ar fi putut 
Bakatin să stabilească ordinea? Separarea politică şi financiar-econo- 
mică a Tiraspolului se adânceşte. Ce a precedat demiterea lui Druc. 
Conflictul cu Snegur. Referendumul privind menţinerea URSS 


Capitolul 16. Demisia prim-ministrului.........nmnenneeneeoeneeeeereeneeeeeneeneneeneeeaeae 
Demisia lui Druc. Materiale compromițătoare ies la iveală. Ulti- 


mul cuvânt al premierului: „Democraţia este în pericol!” Sprijinul 

de solidaritate al cabinetului şi revoltele în masă de la 22 mai 1991, 
din faţa Parlamentului. Muravschi s-a răzgândit. A fost, oare, Druc 
corupt? Cine a locuit în apartamentul lui Bodiul? Sfârşitul Repu- 


blicii Sovietice Socialiste Moldoveneşti 


Capitolul 17. Procuratura URSS despre evenimentele din Dubăsari.......... 213 


Procuratura unională despre legalitatea introducerii forțelor de 
poliţie în Dubăsari. Au fost, oare, focurile trase în aer uz de armă? 

Ar fi fost o crimă dacă nu se acţiona. „Hai, dubăsărenilor!”: crea- 
rea miturilor în jurul evenimentelor de la 2 noiembrie 1990. Din 
ce motiv s-a derulat scenariul din Dubăsari? 


Capitolul 18. Opoziția din MAI față de ministru........cn caen neeeeeeaeeee E Pee RE 223 
Opoziția din Ministerul Afacerilor Interne. Plămădeală versus 
Costaş. Campania împotriva Poliţiei iniţiată de ziarul Soverskaia 
Moldavia. Cine a organizat scurgerea de informaţii din Chişinău în 
Tiraspol şi la Moscova? Trădarea lui Jivora. Cum a încercat Grosul 


să îl captureze pe Antoci? 


Capitolul 19. Puciul din 19 august 1991 ...........eu nene neneneneeeneneneneneeeeeneneneeeeee 229 
Să mobilizăm, oare, poporul în piaţă? Chişinăul în noaptea de 20 
august. Tiraspolul salută Comitetul de Stat pentru Situaţii de Ur- 
genţă. Cum l-a destituit Pugo pe Răciula din funcție? Oare lui 
Smirnov i-a fost necesar URSS? Demisia lui Botnar. Ce au căutat 
Plugaru şi Berlinschi în cabinetul ministrului? Întâlnirea dintre 


Snegur şi Iliescu la Huşi 


Capitolul 20. Sfârşitul URSS- ssiri eesin DAI 
Ce am lăsat în trecutul sovietic? De ce elita moldovenească prefera 
Moscova şi nu Chișinăul? Anii '90, o epocă în care profesioniștii 
erau respinşi. Împărţirea activelor între Moldova şi Rusia — cine 
pe cine hrănea? Problema restituirilor. Naţionalizarea averii Partidu- 
lui Comunist al Moldovei şi „aurul partidului”. Cum a fost împăr- 
ţită Direcţia de tratament a nomenclaturii. Adoptarea Declaraţiei 


de Independenţă 


Capitolul 21. Lukianov — nașul autoproclamatei RMN..........c ee nenenneee .. 251 
Cum a înființat Lukianov o republică ilegitimă în Transnistria? An- 
cheta lui Lutenko la Moscova. Jurnalele preşedintelui Parlamentului 

sovietic la Procuratura moldoveana. Separatiştii îl vizitau pe 
Lukianov mai des decât pe Gorbaciov. De ce Chişinăul nu şi-a 


apărat poziţia în Parlamentul sovietic? 


Capitolul 22. Hăituirea lui SmirnoVv.........e..ssesesseresreresreresreressesessesessesessesesse 263 


Planul secret al răpirii. Cine a hotărât soarta liderilor de la Tiraspol? 
Aventurile grupului lui Panteleev la Kiev. Cum şi-a predat Smirnov 
toţi susținătorii? Travkin la Tiraspol: incognito de la Moscova. Răz- 
boiul feroviar al Transnistriei. De ce lon Hadârcă a intervenit în fa- 
voarea lui Smirnov. „S-a îndreptat” şi a fost trimis la Tiraspol. Sfârşitul 
blocadei căii ferate şi începutul războiului financiar. A fost Snegur 


un preşedinte înţelept? 


Capitolul 23. Scindarea MAI...........sesesseoeeseoseseoseseoseseoroseorosessosessoseseosereosereee 
Lupta Tiraspolului pentru secţiile structurilor de afaceri interne de 
pe malul stâng. Pichetarea Secţiei orăşeneşti a afacerilor interne din 
Tiraspol. Rîbnița: trădarea lui Fucedji. De ce s-a predat Camenca. 
Presiunile asupra Secţiei raionale a afacerilor interne (SRAI) din 
Slobozia. Asasinarea lui Tuluş ca plată pentru trădare. La Dubăsari 
este dat jos tricolorul. Presiunile asupra echipei lui Şcerbatii. Is- 


prava lui Kolesnik. 


Capitolul 24. Războiul informaţional al MAI...........enune nu neneneneneneneneneneneeeeee 
Cine pe cine a torturat cu vătraiul încins. „Nebunul” Kondratovici. 
Presa transnistreană despre reținerea luptătorilor OMON din Riga. 
Muravschi îl sfătuieşte pe Răciula şi pe Vasile Ţurcanu să dezerteze. 
Ultimul bastion al autorităţilor legale de peste Nistru. Snegur se 
umileşte în faţa uzurpatorilor. Cum a compromis Antoci operaţi- 
unea de prindere a lui Grosul. Resubordonarea Secţiei orăşeneşti 


a afacerilor interne din Tiraspol. Ţara îşi trădează eroii 


Capitolul 25. Preluarea Secţiei raionale de poliție din Vulcăneşti 
de către banditi + sc aecaaoae că ceda aa ăn al aa das dt 
Burgudji înființează garda națională găgăuză, Tiraspolul o înar- 
mează. Locuitorii satelor moldoveneşti din stânga Nistrului cer ajutor 
de la Snegur. Alegerile prezidenţiale de la 8 decembrie 1991. Asedie- 
rea sediului Poliţiei din Dubăsari. Ce a promis Snegur? Atentatul 


asupra ministrului afacerilor interne. Noi victime la Dubăsari 

Aveam tot mai multe întrebări către Parlament. Dorea, oare, Ro- 


mânia să intre în CSI? 


Capitolul 26. Coşmarurile perioadei de tranziție...........cnencnoeeoerareeeeeerecaceeee 332 
Fantoma Marii Depresiuni. Foametea şi şomajul ca însoţitoare ale 
războiului. Se gândea, oare, Puterea la apărarea poporului? Cum 
au fost „încadrați? militarii sovietici în punctele fierbinţi. Cazacii 
în Transnistria. În vuietul sirenei: atacul asupra Poliţiei din 
Bender, la 6 decembrie 1991. Compromisul cerut, un pas pe că- 
lea ruşinoasei cedări. Cum a devenit Kostenko o amenințare pen- 


tru Bender? 


Capitolul 27. Cine şi cum a înarmat Tiraspolul............... PER TEE, 348 
„Triumful femeilor” la Parcani. Odessa inundată cu armele Arma- 
tei a 14-a. Cum a plecat Petriasov în Spania. Netkaciov a preluat 
postul lui Iakovlev. Prelucrarea ofiţerilor Armatei a 14-a. De unde 
au fost luate tancurile T-34 de la Bender? Depozitele de la 


Colbasna, arsenalul personal al lui Smirnov. Vizita lui Stolearov 


Capitolul 28. Războiul într-un stat slab... anneeeeeneraeneeee parini TOR 357 
Istoria închiriată propagandei. Nu doream decât un singur lucru: 
să uităm... „Cartea albă" a Transnistriei. Capriciul căzăcesc: ne- 
voia de a ucide? Terorizarea populației paşnice. Prădarea şi bunul 
plac ale comandanților de front 


Capitolul 29. Crearea Ministerului Apărării.................... EE sa că dia 366 
Dezbaterea concepţiei reformei militare. Chirtoacă, agent GRU 
compromis. Are, oare, Moldova nevoie de armată? Conflictul meu 
cu preşedintele. De ce URSS a creat cea mai puternică armată din 


lume? Sistemul militar-industrial în economia republicii 


Capitolul 30. Împărţirea patrimoniului Armatei Sovietice.......... PE RR 378 
Resursele de mobilizare ale Moldovei. Cartierul General a plecat, 
Serviciul de contrainformaţii militare a rămas. Facem apel la ofi- 
terii moldoveni să se întoarcă în ţară. Cine a acaparat locuinţele 
ofițerilor? Cum au fost furate activele DOSAAF? Transferul pro- 
prietăţii Armatei Sovietice către Moldova: sabotajul militarilor. 
Activele de aviaţie care ne-au revenit. înzestrarea Armatei Na- 


tionale în februarie 1992. Contribuţia Moldovei la susţinerea 

Armatei Sovietice şi a Armatei Naţionale. Situaţia sistemului de 


evidenţă militară 


Capitolul 31. Particularităţile războiului în stil moldovenesc.................... 391 
2 martie 1992. Asasinarea lui Sipcenko şi tragedia din Cocieri. 
Snegur îi predă conducerea lui Antoci. „Gămurari, înainte, în 
Holercani!” Cum a început Sangheli, accidental, războiul? 
Armistițiul din aprilie. Formarea Armatei în condiţii de campa- 
nie. Crearea celor patru grupe tactice. Smirnov îşi pregăteşte fuga 


în Germania 


Capitolul 32. Trădătorii şi trădarea...........manne nea neneeeneeeeeneneeneeaeeneenenaenoeaenaeaea 409 

Un război murdar: trădătorii şi trădarea. Panuş îi ajută pe gardişti. 

De ce Antoci nu a avut nevoie de Inspectoratul pentru resurse 
umane. Ce se ascundea în spatele situaţiei de urgență din satul 
Glinoe? Cum Antoci şi Molojen au îmbrăcat garda transnistreană? 

Cine a tras asupra lui Gămurari? Disciplina în cadrul Armatei, Po- 
liţiei şi în rândul voluntarilor. Beţie în posturi. O minciună dulce 
pentru comandantul suprem. Ministerul Securităţii Naţionale 


adună probe compromiţătoare la adresa mea 


Capitolul 33. Introducerea Poliţiei şi a trupelor în Bender.........................423 
19 iunie: incidentul de la tipografie şi atacul asupra unităţii de po- 
liţie. Atacul asupra Secţiei orăşeneşti de poliţie. Gusleacov epui- 
zează muniţia. Gămurari şi Pislaru vin în ajutor. Antoci solicită 
întăriri. Armata a 14-a declară război Moldovei. Cu cine s-a con- 


sultat preşedintele? 


Capitolul 34. Cum am pierdut Benderul..............mecnoneoeneroenoeeeeneenonseneeroeneeee 443 
Karasev blochează podul. Tancurile trec peste Nistru. Cum i-au 
trimis Dabija şi Creangă la moarte pe soldații şi ofițerii noştri. 
Armata a 14-a trece la atac. Frigiderele cu cadavre. Bandiţii din 
Bender. Dimensiunile pierderilor. A luptat, oare, Poliţia rutieră? 


Capitolul 35. Sosirea lui Lebed la Tiraspol.............anoenoneeneeeneneeneereeneeaeenenaeeee 459 
Escaladarea agresiunii împotriva Moldovei. Puterea Armatei a 
14-a este în creştere. Comandantul de batalion Kostenko şi rolul 
lui în evenimentele de la Bender. Terminatorul de la Bender este 


în viață? Răpirea lui Stepîghin şi asasinarea lui Vislouh. Reglări de 

cont postconflict şi atentatul împotriva lui Lucik. Noile aventuri 
ale Andreevei 


Capitolul 36. Trădarea comandantului suprem..........ne nana neeeeoreeneeeeenaranaeee 473 

Pericol de explozie la barajul de la Dubăsari. Mult aşteptata pace. 

Pentru ce a luptat Rusia în mod deschis cu poporul Moldovei? 
Acordul cu privire la încetarea focului. „Pacificatorul” Birştein, 
călătoria „babacului” în Canada şi afacerea cu pașapoarte mol- 
doveneşti. Trădarea comandantului suprem. Linguşitorii şi lăudă- 
torii „tronului”. Concepţia mea cu privire la războiul din perioada 
1990-1992 


Capitolul 37. MAI al Republicii Moldova după 1992..........mumcenenoeneeeeereeneee 491 
Ministerul Afacerilor Interne după plecarea mea. Ministrul Antoci: 
„căderea de stele”. Moartea lui Corlăteanu sau scheletul din dula- 
pul şefului. Afacerea Bulgaru. Victor Catană, de două ori ministru. 
Vladimir Ţurcan, încă o rudă de-a lui Ceban. De ce avea nevoie 
Voronin de Centrul de luptă împotriva corupţiei şi a criminalităţii 
organizate? Echipa milițienilor ajunge la putere. Rolul lui Mişin. 
Dispariţia lui Dimitrov. Papuc şi cazul cu heroina 


Capitolul 38. Ministerul Apărării: lista pierderilor.............nauauneeeeeeoeeeneeeeeee 503 
Ministerul Apărării: lista pierderilor. Poligoane pentru agrarieni. Co- 
lapsul complexului militar-industrial. Creangă se luptă cu Snegur. 

Cum au vândut Creangă şi Snegur avioanele moldoveneşti Yeme- 
nului de Sud. Pleşca m-a exclus de pe lista pensionarilor militari. 
Executarea de către Ministerul Apărării a ţăranilor moldoveni. 
Voronin reduce efectivele Armatei, Smirnov le creşte. Situaţia în 


cadrul Armatei Naţionale 


Capitolul 39. Moldova, între Est şi Vest......... aicea a cate anca a ..... 520 

Moldova - cap de pod pentru expansiunea Occidentului spre Est 
şi a Rusiei în Balcani. Pentru ce a fost necesară RASSM. Ce au în 
comun Kotovski şi Smirnov. Rolul ideii continuității între RASSM 
şi autoproclamata Republică Moldovenească Nistreană în izbucni- 
rea conflictului transnistrean. Trei mituri, trei piloni ai ideologiei 
transnistrene: confruntarea moldovenilor de pe malul stâng şi 
de pe cel drept al Nistrului, „vigoarea” economiei Tiraspolului şi 
„Holocaustul transnistrean” 

Capitolul 40. 1992-2010: Ce am realizat.........mcnnee n nneeneeeeneeeeeeeneneeeneeaeaeeaeae 
Ce am obţinut în procesul de soluţionare a conflictului transnis- 
trean. Cum a recunoscut Guvernul Tarlev independenţa Trans- 
nistriei. Chişinău şi Tiraspol: viziune din afară. Dar dacă mâine va 
izbucni un război? Mulţumesc tuturor celor care au fost alături de 


mine, tuturor celor care îşi aduc aminte! 


